
Skiriu savo motinai ir tėvui 


Padėka 


Noriu padėkoti įprastiems įtariamiesiems Ursulai Mackenzie 
ir Markui Lucasui, padėjusiems man rasti „Amnezijos“ esmę. 
Taip pat esu dėkingas daugeliui kitų iš leidyklos Time Warner 
ir LAW, triūsusių fone, kad ši knyga išvystų dienos šviesą. 


Ir vėl esu skolingas Vivien, aistringai skaitytojai, griežtai kri- 
tikei, miegamojo psichologei, atlaidžiai recenzentei ir mano 
vaikų motinai - ji gyveno su mano veikėjais ir su manimi kentė 
bemieges naktis. Aną kartą sakiau, kad menkesnio būdo mo- 
teris būtų miegojusi svečių kambaryje. Buvau neteisus. Men- 
kesnio būdo moteris būtų išvijusi mane į svečių kambarį. 


Praradėęs turtus, prarandi šį tą; 
Praradęs garbę, prarandi daug; 
Praradęs drąsą, prarandi viską. 


Vokiečių patarlė 


Temzės upė, Londonas 


Prisimenu kažką kartą man sakius, kad žinai, jog šalta, kai pamatai 
advokatą, susikišusį rankas į savo kišenes. Dabar dar šalčiau. Man 
susirakino žandikauliai, kiekvieną kartą įkvėpus atrodo, kad į plau- 
čius įtraukiau ledokšnių. 

Kažkas šūkauja, spigina žibintuvėliais man į akis. Aš apsika- 
binęs didelį geltoną gelbėjimosi plūdurą lyg Merliną Monro. Labai 
storą Merliną Monro - po to, kai ji išgėrė visas tas tabletes ir iške- 
liavo į dausas. 

Mano mėgstamiausias filmas su Monro - „Džiaze tik merginos“. 
Jame ji vaidina su Džeku Lemonu ir Toniu Kertisu. Nežinau, kodėl 
dabar apie tai galvoju. Vis dėlto man galva neišneša, kaip kas nors 
galėtų palaikyti Džeką Lemoną moterimi. 

Man į ausį alsuoja pica atsiduodantis vyras labai tankiais ūsais. 
Jis su gelbėjimosi liemene ir stengiasi atplėšti mano pirštus nuo 
plūduro. Aš toks sustiręs, kad negaliu pasijudinti. Jis apglėbia mane 
per krūtinę ir atbulą tempia vandeniu. Kiti žmonės - ryškių šviesų 
fone matau vien jų siluetus - suima mane už rankų ir užkelia ant 
denio. 

— Varge, pažiūrėkit į jo koją! - sušunka kažkas. 

— Jis pašautas! 

Apie ką jie kalba? 

Žmonės vienas per kitą šaukia atnešti tvarsčių ir kraujo plazmos. 
Juodukas su auksiniu auskaru įbeda adatą man į ranką ir uždeda 
deguonies kaukę. 

— Kas nors atneškite antklodžių! Tam vyrukui reikia sušilti. 

— Jo pulsas šimtas dvidešimt. 

— Šimtas dvidešimt? 

- Taip, šimtas dvidešimt. 

— Galva nesužeista? 

— Ne. 

Variklis užriaumoja, ir mes imame plaukti. Nejaučiu kojų - ne- 
bejaučiu nieko, net šalčio. Šviesos irgi pranyksta. Mano akis užlieja 
tamsa. 

— Pasiruošę? 

— Taip. 

— Viens, du, trys. 

— Stebėk lašelinės žarneles, įdėmiai stebėk! 

— Supratau. 

— Duok jam porą kartų įkvėpt deguonies. 

— Gerai. 

Šalia neštuvų bėgantis pica atsiduodantis vyrukas jau sunkiai 
gaudo kvapą. Jo kumštis man prieš veidą maigo AMBU maišą — 
pumpuoja į plaučius deguonį. Neštuvai vėl pakeliami, viršuje pra- 
slenka kvadratinės šviesos. Aš vis dar matau. 

Mano galvoje sukaukia sirena. Kaskart, kai mes sumažiname 
greitį, ji aidi garsiau ir arčiau. Kažkas kalbasi per radijo stotelę. 

— Sulašinom du litrus plazmos. Dabar jau pradėjom ketvirtą 
dozę. Jis smarkiai kraujuoja. Sistolinis kraujospūdis krinta. 

— Reikia daugiau kraujo! 

— Sulašinkit dar vieną dozę! 

— Jam prasidėjo traukuliai! 

— Matot - jam traukuliai?! 

Vienas iš aparatų ėmė pratisai spiegti. Kodėl jie jo neišjungia? 

Picakvapis praplėšia man marškinius ir uždeda dvi elektrodų 
plokštes ant krūtinės. 

- PARUOŠTA! - sušunka jis. 

Skausmas kone nurauna man viršugalvį. 

Jeigu jis dar kartą taip padarys, sulaužysiu jam rankas! 

- PARUOŠTA! 

Prisiekiu Dievu, neužmiršiu tavęs, Picakvapi! Gerai tave įsidė- 
mėsiu ir, iš čia ištrūkęs, tave susirasiu. Upėje man buvo geriau. Grą- 
žinkite mane pas Merliną Monro! 


Aš jau pabudęs. Vokai virpa, tarsi stengdamiesi įveikti sunkio jėgą. 
Tvirtai juos suspaudžiu ir vėl bandau atsimerkti tamsoje. 

Pasukęs galvą įžiūriu oranžinius aparato šalia lovos langelius ir 
žalią šviesos taškelį, slenkantį skystųjų kristalų ekranu. Vaizdas pa- 
našus į stereosistemos, kurioje šokinėja spalvotos šviesos bangos. 

Kur aš esu? 

Prie mano galvos - chromuotas stovas; jo linkiuose atsispindi 
žvaigždės. Ant kablio - išsipūtęs nuo skaidraus skysčio plastikinis 
maišelis. Skystis slenka lanksčia plastikine žarnele ir dingsta po 
plačiu pleistru, apvyniotu aplink mano kairįjį dilbį. 

Esu ligoninės palatoje. Ant stalelio šalia lovos - bloknotas. No- 
rėdamas jį pasiekti, pastebiu kairę ranką — veikiau net ne ranką, o 
pirštą. Jo nėra. Vietoj pirštakaulių ir vestuvinio žiedo - tvarsčių gu- 
mulas. Bepročio žvilgsniu spoksau į jį lyg į kokį fokusininko triuką. 

Kai mano dvyniai buvo maži, žaisdavome tokį žaidimą: aš „nusi- 
raudavau“ nykštį, o jiems sučiaudėjus jis vėl „priaugdavo . Maiklas 
juokdavosi taip nuoširdžiai, kad vos neprisišlapindavo į kelnes. 

Sugrabalioju bloknotą ir perskaitau užrašą viršuje: „Švč. Mer- 
gelės Marijos ligoninė, Padingtonas, Londonas.“ Stalčiuje vien 
Biblija ir Koranas. 

Pastebiu lovos kojūgalyje kabančią lentelę. Bandau ją pasiekti ir 
mane staiga persmelkia skausmas — jis sprogsta dešinėje kojoje ir 
iššauna pro viršugalvį. Dievuliau! Nieku gyvu nemėgink to daryti 
dar kartą! 

Susiriečiu į kamuolį ir laukiu, kol skausmas praeis. Užsimerkiu 
ir giliai įkvepiu. Kai sutelkiu visą dėmesį į vieną tašką pasmakrėje, 
jaučiu, kaip po oda pirmyn atgal slenka kraujas, sprausdamasis į vis 
mažesnes gysleles ir išnešiodamas po jas deguonį. 

Miranda, žmona, su kuria nebegyvename, taip prastai miego- 
davo, kad sakydavo negalinti užmigti per mano širdį: ji plakanti per 
garsiai. Neknarkdavau, neprabusdavau nuo košmarų, bet mano 
širdis daužydavosi lyg patrakusi. Miranda tai nurodė kaip vieną iš 
skyrybų priežasčių. Aišku, aš perdedu. Dingsčių jai ir taip pakako. 

Vėl atsimerkiu. Pasaulis niekur nedingo. 

Giliai įkvepiu, suimu antklodę ir kilsteliu per pusę sprindžio. 
Tebeturiu dvi kojas. Suskaičiuoju jas. Viena. Dvi. Dešinė koja ap- 
vyniota daugybe sluoksnių tvarsčių, jų kraštai pritvirtinti pleistru. 
Ant šlaunies šono kažkas užrašyta flomasteriu, bet kas - neper- 
skaitau. 

Matau ir kojų pirštus. Jie sveikindamiesi man pamoja. 

— Sveiki, pirštai, - sušnabždu. 

Atsargiai suimu į delną genitalijas ir pavartau tarp pirštų sėklides. 

Pro užuolaidą patyliukais įsėlina slaugytoja. Jos balsas mane iš- 
gąsdina. 

— Norėjote pabūti vienas? 

— Aš tik... aš tik tikrinau. 

— Manau, jums reikėtų pagalvoti, ar pirma nepavaišinus to daly- 
kėlio vakariene. 

Jos tartis airiška, akys žalios kaip nupjauta žolė. Ji nuspaudžia 
personalo iškvietimo mygtuką man virš galvos. 

— Ačiū Dievui, pagaliau pabudote. Mes labai dėl jūsų nerima- 
vome. 

Ji pamaigo skysčio maišelį ir patikrina srovelę, paskui pataiso 
pagalves. 

— Kas atsitiko? Kaip aš čia patekau? 

— Jus pašovė. 

— Kas? 

Ji nusijuokia. 

— Tik neklauskit manęs. Niekas niekada tokių dalykų man ne- 
pasakoja. 

— Bet aš nieko neprisimenu. Mano koja... mano pirštas... 

— Netrukus turėtų ateiti gydytojas. 

Atrodo, kad ji neklauso, ką jai sakau. Sugriebiu jai ranką. Ji mė- 
gina ištrūkti — staiga manęs išsigando. 

- Jūs nesuprantat - aš neprisimenu! Nežinau, kaip čia patekau. 

Ji žvilgteli į skubios pagalbos mygtuką. 

- Jus rado plūduriuojantį upėje - taip girdėjau kalbant. Policija 
laukė, kada pabusite. 

— Ar aš seniai Čia? 

— Aštuonios paros... Jus buvo ištikusi koma. Maniau, kad pabu- 
site vakar, nes kalbėjotės su savimi. 

— Ką aš sakiau? 

- Jūs vis klausinėjote apie mergaitę - sakėte, kad turite ją rasti. 

— Kokią mergaitę? 

- Jūs nesakėte. Būkite geras, paleiskite mano ranką. Man skauda. 

Mano pirštai atsigniaužia. Ji tolokai atsitraukia ir trinasi dilbį — 
arti nebeprieis. 

Širdis vis dar pašėlusiai daužosi, ima plakti vis tankiau nelygi- 
nant kinų būgnai. Nejaugi išbuvau čia aštuonias paras? 

— Kokia šiandien diena? 

— Spalio trečioji. 

— Davėte man migdomųjų? Ką man darėte? 

— Nuo skausmo davėme jums morfijaus, - išmiknoja jinai. 

— Ko dar? Ko dar man davėte? 

— Nieko. 

Ji vėl dirsteli į skubios pagalbos mygtuką. 

— Gydytojas jau ateina. Stenkitės nesijaudinti — antraip jis turės 
duoti jums raminamųjų. 

Ji išėjo ir nebegrįš. Prieš užsidarant durims pamatau unifor- 
muotą policininką. Jis sėdi ant kėdės prie mano palatos ištiesęs 
kojas - matyt, jau senokai čia. 

Susmunku lovoje. Užuodžiu tvarsčius ir išdžiūvusį kraują. Iš- 
keliu ranką, žiūriu į tvarsčius ir mėginu krutinti nesamą pirštą. 
Kodėl aš neprisimenu? 

Niekados nieko neužmiršdavau, mano atmintyje viskas visada 
būdavo ryšku, aišku, neišskydę. Prisiminimus kaupiu kaip tas šykš- 
tuolis, nuolatos skaičiuojantis savo auksines monetas. Kiekvieną 
akimirkos dalelę saugau, kol ji turi bent šiokią tokią vertę. 

Nefiksuoju to, kas vyksta, kaip fotoaparatu - veikiau darau są- 
sajas, verpiu jas draugėn kaip tinklą audžiantis voras, pindamas 
vieną giją su kita. Štai kodėl sugebu pažvelgti į praeitį, ištraukti iš 
jos prieš penkerius, dešimt, penkiolika metų nagrinėtų krimina- 
linių bylų smulkmenas ir prisiminti jas, lyg būtų vykusios vakar. 
Galiu mintyse matyti vardus, datas, vietas, liudytojus, aukas, nusi- 
kaltėlius — ir vaikščioti tomis pačiomis gatvėmis, kartoti ano meto 
pašnekesius ir klausytis tų pačių melų. 

Dabar pirmą kartą užmiršau kai ką išties svarbaus. Neprisimenu, 
kas atsitiko ir kaip galų gale atsidūriau čia. Mano atmintyje - juoda 
skylė, panaši į tamsią dėmę plaučių rentgenogramoje. Tokių dėmių 
esu matęs. Pirmąją mano žmoną pasiglemžė vėžys. Juodos skylės 
įsiurbia į save viską. Nuo jų neišsisuka net šviesa. 

Praeina dvidešimt minučių, ir pro užuolaidą įžengia gydytojas 
Benetas. Jis mūvi džinsus ir vilki baltą chalatą; po juo matyti varlytė. 

— Detektyve inspektoriau Ruizai, sveiki sugrįžę į gyvųjų ir di- 
delių mokesčių kraštą. 

Jo tonas labai aristokratiškas. Plaukai dabitiškai krinta jam ant 

kaktos visai kaip aktoriui Hju Grantui ir primena servetėlę ant 
šlaunies. 

Jis pašviečia man rašiklio žibintuvėliu į akis ir klausia: 

— Ar galite pakrutinti kojų pirštus? 

- Galiu. 

— Ar dilgčioja? 

- Ne. 

Jis atitraukia antklodę ir raktu perbraukia per dešinį padą. 

— Jaučiate? 

- Jaučiu. 

- Puiku. 

Jis nukabina nuo lovos kojūgalio kortelę ir išraito savo inicialus. 

- Aš nieko neprisimenu. 

-— Apie nelaimingą atsitikimą? 

— Įvyko nelaimingas atsitikimas? 

— Nenumanau. Į jus buvo šauta. 

— Kas šovė? 

- Jūs neprisimenate? 

- Ne. 

Tas pokalbis niekur neveda. 

Svarstydamas mano atsakymą, gydytojas Benetas pabarbena ra- 
šikliu sau į dantis, paskui prisitraukia kėdę, atsisėda veidu į atkaltę 
ir susideda ant jos rankas. 

- Į jus buvo šauta. Viena kulka įsmigo į dešinę koją kiek aukš- 
čiau grakščiojo raumens ir paliko šešių milimetrų angą. Perėjusi 
odą ir riebalų sluoksnį, ji pervėrė skiauterinį raumenį, per vidurį 
tarp šlaunies kraujagyslių ir nervų, perskrodė kvadratinį šlaunies 
raumenį, dvigalvio šlaunies raumens viršūnę, didįjį sėdmens rau- 
menį ir išlindo pro odą kitoje pusėje. Kulkos išėjimo anga kur kas 
įspūdingesnė: dešimties centimetrų skersmens. Toje vietoje odos 
neliko nė padujų - ji tiesiog išgaravo. 


Jis net švilpteli: kokios įdomybės! 

— Kai jus rado, širdis plakė, bet smarkiai kraujavote. Paskui nu- 
stojote kvėpuoti. Buvote miręs, bet mes jus atgaivinome. 

Jis parodo nykščiu ir smiliumi. 

— Štai tiek trūko, kad kulka būtų kliudžiusi šlaunies arteriją. 

Vos įžiūriu jo rodomą tarpą. 

— Tuomet per tris minutes būtumėte mirtinai nukraujavęs. 
Mums reikėjo galvoti ne vien apie žaizdą, bet ir apie infekciją. Jūsų 
drabužiai buvo purvini. Dievas težino, ko buvo tame vandenyje. 
Mes pripumpavome jus antibiotikų. Žodžiu, inspektoriau, jums 
velnioniškai pasisekė. 

Galjis juokauja? Anokia čia sėkmė, kai tave pašauna. 

Iškeliu ranką. 

— O mano pirštas? 

— Deja, nutrauktas - šiek tiek aukščiau pirmojo pirštakaulio. 

Pro užuolaidą galvą įkiša džiūsna internas itin trumpai kirptais 
plaukais. Gydytojas Benetas išleidžia žemą atodūsį — tokį tegali iš- 
girsti pavaldiniai. Jis atsistoja nuo kėdės ir susikiša rankas į balto 
chalato kišenes. 

— Turite klausimų? 

— Kodėl aš nieko neprisimenu? 

— Nežinau. Deja, tai ne mano sritis. Galime atlikti tam tikrų testų. 
Jums reikės padaryti kompiuterinės tomografijos arba magnetinio 
rezonanso tyrimą - reikia išsiaiškinti, ar neskilusi kaukolė ir ar kraujas 
neišsiliejęs į smegenis. Aš paskambinsiu į neurologijos skyrių. 

— Man skauda koją. 

— Gerai. Vadinasi, ji gyja. Jums reikės vaikštynės arba ramentų. 
Fizioterapeutas ateis pasikalbėti su jumis dėl programos jūsų kojai 
stiprinti. 

Jis nusimeta užkritusią ant kaktos plaukų sruogą ir pasisuka eiti. 

— Užjaučiu dėl atminties, inspektoriau. Džiaukitės, kad esate 
gyvas. 

Jis išeina palikęs losjono po skutimosi ir pranašumo kvapą. 

Kodėl chirurgai tokie pasipūtę — tarsi jiems priklausytų visas pa- 
saulis? Žinau, kad turiu džiaugtis. Jeigu galėčiau prisiminti, kas at- 
sitiko, gal labiau tikėčiau jo aiškinimais. 

Taigi turėčiau būti negyvas. Visada nujaučiau, kad mirsiu staiga. 
Negaliu pasakyti, kad labai rizikuoju, bet aš linkęs eiti trumpiausiu 
keliu. Dauguma žmonių miršta tik kartą; aš jau gavau antrą gyve- 
nimą. Dar pridėkite tris žmonas ir pamatysite, kad nugyvenau dau- 
giau, negu priklausė. (Mielai atsisakyčiau trijų žmonų, jei tik kas 
norėtų jas pasiimti.) 


Mano slaugytoja airė grįžo. Jos vardas Megė; ji šypsosi raminamai, 
kaip moko medicinos mokyklose. Ji atsinešė dubenį šilto vandens 
ir kempinę. 

- Jaučiatės geriau? 

- Atsiprašau, kad jus išgąsdinau. 

— Nieko baisaus. Laikas apsiplauti. 

Ji nutraukia antklodę, aš vėl ją užsitraukiu. 

— Ten nėra nieko, ko nebūčiau mačiusi, - sako jinai. 

— Leiskite nesutikti. Gana gerai atsimenu, kiek moterų šoko su 
Vienakiu Džoniu. Nemanau, kad buvote viena jų - nebent buvote 
ta mergina paskutinėje Shepherds Bush Empire koncertų salės ei- 
lėje per grupės Yardbirds koncertą 1961 metais. 

— Kas tas Vienakis Džonis? 

— Seniausias mano draugas. 

Ji papurto galvą - matyt, jai manęs gaila. 

Jai už nugaros pasirodo pažįstama žmogysta - kresnas vyras 
be kaklo. Nors iš ryto jis skutosi, matyti, kad barzda jau atželia. 
Kambelis Smitas - policijos vyriausiasis inspektorius su neapibū- 
dinama šypsena, ranką spaudžiantis taip, kad braška kaulai. Jis vilki 
uniformą su išblizgintomis sidabrinėmis sagomis ir marškiniais 


taip iškrakmolyta apykakle, kad ši baudžiasi nupjauti jam galvą. 

Visi tvirtina mėgstą Kambelį - net jo priešai, bet retas kada nors 
džiaugiasi jį pamatęs. Aš nesidžiaugiu. Tik ne šiandien. Bet aš jį pri- 
siminiau - geras ženklas! 

— Rupūs miltai, Vinsentai, kaip tu mus išgąsdinai! — griau- 
džiančiu balsu sako jis. - Tavo gyvybė kurį laiką kabojo ant plauko. 
Mesvisi nuovadoje už tave meldėmės. Matai, kiek atvirukų ir gėlių? 

Pasuku galvą ir žiūriu į staliuką. Jo nematyti per gėles ir dubenis 
su vaisiais. 

— Kažkas mane pašovė, - sakau pats negalėdamas tuo patikėti. 

— Taip, - atsako jis prisitraukdamas kėdę. - Mums reikia žinoti, 
kas atsitiko. 

— Neprisimenu. 

— Tujų nematei? 

— Ko? 

— Žmonių laive. 

— Kokiam laive? 

Nieko nesuprasdamas pasižiūriu į jį. 

Staiga jis prašneka garsiau: 

— Tu buvai rastas plūduriuojantis Temzėje, bjauriai pašautas. 
Mažiau kaip už pusantro kilometro buvo pastebėtas laivas, panašus 
į plaukiojančią skerdyklą. Kas atsitiko? 

— Neprisimenu. 

— Neprisimeni skerdynių? 

— Velniai rautų, aš neprisimenu jokio laivo! 

Kambelis net nebeapsimeta draugiškai nusiteikęs. Jis ima vaikš- 
tinėti po palatą gniaužydamas kumščius ir stengdamasis susitvar- 
dyti. 

— Negerai, Vinsentai. Negražu. Ką nors nudėjai? 

- Šiandien? 

— Nejuokauk su manim. Ar šaudei iš savo ginklo? Parašu patvir- 
tinai, kad pasiėmei tarnybinį pistoletą iš nuovados ginklų sandėlio. 
Rasim lavonų? 

Lavonų? Tai štai kas nutiko?! 

Kambelis iš nevilties perbraukia plaukus delnais. 

— Negaliu apsakyti, kokie šūdini dalykai jau dedasi. Bus atlie- 
kamas nuodugnus tyrimas. Komisaras reikalauja atsakymų. Žinia- 
sklaida netvers džiaugsmu. Tame laive rasta trijų žmonių kraujo, 
tarp jų ir tavo. Teismo medicinos ekspertai sako, bent jau vienas iš 
jų turėjo mirti: buvo rasta smegenų ir kaukolės nuolaužų. 

Man atrodo, kad palatos sienos pasviro ir ėmė siūbuoti. Gal nuo 
morfijaus ar troškaus oro. Kaip galėjau užmiršti tokius dalykus?! 

— Ką veikei tame laive? 

— Tikriausiai vyko policijos operacija... 

— Ne, - piktai pareiškia jis, dabar jau atvirai priešiškai. - Tu 
netyrei bylos. Tai buvo ne policijos operacija. Tu veikei savaran- 

Įvyksta senamadiškas žaidimas - katras priversime pašnekovą 
nusukti akis. Šįsyk laimiu aš. Ko gero, niekada daugiau nemirk- 
sėsiu. Aišku, kad tai morfijaus poveikis. Dieve, koks geras jausmas! 

Galop Kambelis susmunka ant kėdės ir išsitraukia vynuogių 
kekę iš popierinio maišelio nuo staliuko. 

— Koks paskutinis tavo prisiminimas? 

Mudu sėdime tylėdami, kol aš stengiuosi atkurti sapno nuo- 
trupas. Į galvą lenda ir vėl pranyksta vaizdai, iš pradžių blausūs, 
paskui ryškūs: gelbėjimosi plūduras, Merlina Monro... 

— Prisimenu, kad užsisakiau picą. 

— Tik tiek? 

- Atleisk. 

Spoksau į sutvarstytą ranką ir stebiuosi, kaip gali niežėti pirštas, 
kurio nėra. 

— Kokią užduotį aš vykdžiau? 

Kambelis patraukia pečiais. 

— Tu atostogavai. 

— Kodėl? 

— Tau reikėjo poilsio. 

Jis meluoja. Kartais man atrodo, kad jis pamiršta, kaip seniai 
mudu pažįstami. Kartu mokėmės Bramshilo policijos personalo 
koledže. Prieš trisdešimt penkerius metus aš supažindinau jį su bū- 
sima jo žmona Morina per kepsnių vakarėlį. Ji man iki galo niekada 
neatleido. Nežinau, kas ją labiau įsiutino - trys mano santuokos ar 
tai, kad perleidau ją kitam. 

Jau seniai Kambelis nevadina manęs draugužiu, o kartu neiš- 
lenkėme po bokalą alaus nuo tada, kai buvo paaukštintas į vyriau- 
siuosius inspektorius. Jis pasikeitė. Netapo geresnis ar blogesnis, 
tiesiog kitoks. 

Jis išspjauna į delną vynuogės sėklą. 

— Visada tareisi esąs geresnis už mane, Vinsentai, bet aš pirmas 
buvau paaukštintas. 

Buvai palaižūnas. 

— Žinau: manai, kad aš palaižūnas. - (Jis skaito mano mintis.) — 
Bet aš tik buvau gudresnis. Aš užmezgiau reikiamus ryšius ir 
leidau sistemai veikti mano labui, užuot su ja kovojęs. Tau reikėjo 
išeiti į pensiją prieš trejus metus, kai turėjai galimybę. Niekas dėl 
to nebūtų prasčiau apie tave galvojęs. Būtume išleidę tave su di- 
džiulėmis iškilmėmis. Būtum pradėjęs gyventi ramiai, tvarkingai, 
žaidęs golfą, gal net išgelbėjęs savo santuoką. 

Laukiu, kol jis pasakys dar ką nors, bet jis tik pakreipęs galvą 
spokso į mane. 

— Vinsentai, nepyksi, jei pasakysiu tau, ką pastebėjau? 

Atsakymo jis nelaukia. 

— Turint galvoje viską, kas atsitiko, tu laikaisi visai neblogai, bet 
jaučiu, kad tu... na... esi liūdnas. Bet tai dar ne viskas... Esi piktas. 

Iš gėdos po ligoninės chalatu man ima dilgsėti visą kūną, lyg 
būtų užpuolusi prakaitinė. 

— Kai kurie žmonės randa paguodą religijoje, kiti turi su kuo pa- 
sikalbėti. Žinau, viena ir kita ne tau. Pažiūrėk į save! Vaikų beveik 

nematai. Gyveni vienas... Dabar ėmei ir susišikai karjerą. Negaliu 
daugiau tau padėti. Juk liepiau nesikišti į šį reikalą. 

- Į ką aš turėjau nesikišti? 

Jis nieko neatsako, tik pasiima uniforminę kepurę ir rankove 
pradeda blizginti jos kraštą. Jis tuoj atsisuks ir pasakys man, ką turi 
galvoje. Ne. Jis išeina pro duris į koridorių. 

Mano vynuogių irgi nebeliko. Koteliai atrodo panašūs į nudžiū- 
vusius medžius suglamžyto popieriaus lygumoje. Krepšyje šalia jų 
pradėjo vysti gėlės. Begonijos ir tulpės meta vainiklapius lyg storos 
erotinių šokių šokėjos stručio vėduoklių plunksnas; stalelio viršus 
jau nuklotas žiedadulkėmis. Tarp gėlių stiebų įspraustas baltas at- 
virukas su iškiliu sidabriniu užrašu. Jo neįskaitau. 

Kažkoks šunsnukis mane pašovė! Turiu įsikalti tai į galvą, kad 
galėčiau nuolatos išgyventi iš naujo - kaip tos inkščiančios dieninių 
pokalbių laidų aukos, į mobiliuosius įsivedusios savo advokatų grei- 
tojo rinkimo numerius. Tačiau neprisimenu nieko. Kad ir kiek kartų 
užsimerkiu ir trankau sau kumščiais į kaktą, tai nepadeda. 

Keisčiausia tai, ką įsivaizduoju prisimenąs. Pavyzdžiui: prisi- 
menu matęs siluetus ryškių šviesų fone; kaukėtus vyrus su plastiki- 
niais galvos apdangalais maudytis duše ir popierinėmis šlepetėmis. 
Jie kalbėjosi apie automobilius, pensijų planus ir futbolo rungtynių 
rezultatus. Žinoma, tai galėjau patirti būdamas netoli mirties. Man 
buvo leista žvilgtelėti į pragarą, o jame knibždėjo chirurgų. 

Gal tam, kad prisiminčiau, kas man atsitiko, turiu pradėti nuo 
paprastų dalykų. Įsmeigęs akis į lubas mintyse ištariu savo pavardę: 
Vinsentas Janko Ruizas; gimęs 1945 metų gruodžio 11-ąją. Esu 
Londono policijos detektyvas inspektorius, vadovauju Sunkių 
nusikaltimų grupei (Vakarų poskyriui). Gyvenu Fulamo rajone, 
Reinvilio gatvėje... 

Mėgdavau sakyti sumokėsiąs nemažus pinigus, kad užmirščiau 
didumą savo gyvenimo. Dabar noriu, kad prisiminimai grįžtų. 

Pažįstu tik du žmones, paragavusius kulkos skonio. Vienas buvo 
vyrukas, su kuriuo baigiau policijos koledžą. Jo pavardė buvo An- 
gusas Lemanas. Jis norėjo pirmauti visur: pirmas išlaikyti egza- 
minus, pirmas nueiti į barą, pirmas gauti paaukštinimą... 

Prieš kelerius metus jis vadovavo netikėtai policijos kratai nar- 
kotikų fabrikėlyje Brikstone ir pirmas įsiveržė pro duris. Į jį buvo 
ištuštinta visa pusiau automatinio šautuvo apkaba ir iš jo galvos ne- 
liko nieko. Iš to galima kažko pasimokyti. 

Kitas - mūsų slėnio ūkininkas Brusas Kerlis. Jis persišovė koją, 
kai pro miegamojo langą vijosi žmonos meilužį. Brusas buvo storas, 
jam iš ausų dygo žili plaukai. Ponia Kerli gūždavosi kaip šuo, kai jis 
pakeldavo ranką. Gaila, kad jis nepataikė sau į kaktą. 

Per studijas policijos koledže turėjome šaunamųjų ginklų kursą. 
Instruktorius buvo vyrukas iš šiaurryčių Anglijos. Jo galva panėšėjo 
į biliardo rutulį. Jis jau pačią pirmą dieną prieš mane nusistatė, nes 
iškėliau mintį, kad geriausias būdas, kaip išlaikyti šautuvo vamzdį 
švarų — užtraukti ant jo prezervatyvą. 

Mes stovėjome šaudykloje; spaudė toks šaltis, kad mums ledėjo 
kiaušiai. Jis parodė į kartoninį taikinį šaudyklos gale - pritūpusio 
niekdario su šautuvu rankoje figūrą. Jai aplink galvą ir širdį buvo 
baltai nudažyti apskritimai. 

Instruktorius išsitraukė tarnybinį pistoletą, pritūpė pražerg- 

tomis kojomis ir paleido šešis šūvius - akimirka vieną po kito. Visi 
pataikė į viršutinį apskritimą. 

Ištraukęs rūkstančią apkabą, jis tarė: 

— Nesitikiu, kad kuris iš jūsų tai pakartosite, bet bent jau pa- 
mėginkite kliudyti taikinį, trauk jus velniai. Kas nori pabandyti 
pirmas? 

Niekas nepanoro. 

- Na, o tu, Prezervatyvų Berniuk? 

Kurso draugai nusijuokė. 

Žengiau į priekį ir iškėliau savo revolverį. Man buvo koktu nuo 
to smagumo, kad laikau jį rankoje. 

— Ne, ne taip: žiūrėk abiem akimis, pritūpk, suskaičiuok iki trijų 
ir spausk gaiduką, - mokė instruktorius. 

Jam nebaigus ginklas mano rankoje šoktelėjo į viršų, sudrebino 
orą ir kažką giliai manyje. 

Kartoninė figūra siūbavo į šalis, suktuvui ją tempiant iš šau- 
dyklos galo prie mūsų. Šešios skylės buvo taip arti viena kitos, kad 
sudarė kartone vieną nelygų apskritimą. 

- Jis išsprogdino jam šikinę! — apstulbęs suniurnėjo kažkas. 

— Taigi. Pačią šiknaskylę. 


lizdą, įjungiau saugiklį ir išsitraukiau iš ausų kamštukus. 
— Nepataikei, - pergalingai pareiškė instruktorius. 
— Kaip pasakysit, pone. 


sy0- 


Staiga krūpteliu ir pabundu; širdis nurimsta negreitai. Pasižiūriu 
į laikrodį - rūpi ne tiek valandos, kiek data. Noriu įsitikinti, kad 
miegojau ne per ilgai ir kad nepraradau dar daugiau laiko. Sąmonę 
atgavau prieš dvi paras. 

Ant mano lovos sėdi kažkoks vyras. 

- Aš esu Vikamas, - šypsodamas prisistato jis. - Neurologas. 

Jis panašus į vieną iš tų gydytojų, kuriuos matai per televizorių 
dieninėse pokalbių laidose. 

— Kartą mačiaujus žaidžiant regbį „Arlekinų“ komandoje rung- 
tynėse su Londono „Škotais“, - sako jis. - Tais metais būtumėte 
patekęs į Anglijos rinktinę, jeigu nebūtumėte patyręs traumos. 
Aš ir pats truputį žaidžiau regbį. Tiesa, tik dublerių koman- 
dose... 

— Tikrai? Kokioje pozicijoje? 

— Antro centro. 

Taip ir maniau. Tikriausiai jis paliesdavo kamuolį du kartus per 
rungtynes, bet vis dar kalba, kiek taškų galėdavo pelnyti. 

— Turiu jūsų magnetinio rezonanso rezultatus, - sako jis atvers- 
damas aplanką. - Nėra jokių aneurizmų, kraujo išsiliejimo ar skilu- 
sios kaukolės ženklų. 

Jis pakelia akis nuo savo užrašų. 

— Noriu atlikti keletą neurologinių testų, kurie padėtų nustatyti, 
ką užmiršote. Taigi turėsite atsakyti į keletą klausimų apie tą šau- 
dymą. 

- Ašjo neprisimenu. 

— Taip, bet aš vis tiek noriu, kad atsakytumėte - net jeigu jums 
tektų spėlioti. Tai vadinama priverstinio pasirinkimo atpažinimo 
testu. Jūs turite pasirinkti atsakymą, norite to ar ne. 

Lyg ir suprantu, bet prasmės nematau. 

— Kiek žmonių buvo laive? 

— Neprisimenu. 

- Jūs privalote rinktis, - neatlyžta Vikamas. 

— Keturi. 

— Ar buvo pilnatis? 

— Taip. 

— Ar laivas buvo pavadinimu „Šarmen“? 

— Ne. 

— Kiek variklių jis turėjo? 

— Vieną. 

- Ar laivas buvo vogtas? 

— Taip. 

- Arjo variklis dirbo? 

- Ne. 

- Laivas buvo išmetęs inkarą ar dreifavo? 

- Dreifavo. 

— Ar turėjote ginklą? 

— Taip. 

- Ar išjo šaudėte? į 

— Ne. 

Absurdas! Kokia iš to nauda - atsakymus aš juk spėju?! 

Staiga susizgrimbu. Jie mano, kad aš tik apsimetu praradęs at- 
mintį. Šio testo tikslas — ne nustatyti, kiek aš prisimenu. Jie tikrina, 
ar aš išties patiriu tuos simptomus. Gydytojas verčia mane pa- 
sirinkti atsakymus, kad galėtų apskaičiuoti, į kokią dalį klausimų 
atsakiau teisingai. Jeigu sakau tiesą, grynai spėliojant pusė mano 
atsakymų turėtų būti teisingi. Jeigu gerokai daugiau ar mažiau negu 
50 procentų jų būtų teisingi, tai reikštų, kad bandau „daryti įtaką“ 
rezultatui tyčia sakydamas tiesą ar meluodamas. 

Pavyzdžiui, tikimybė, kad praradęs atmintį žmogus teisingai at- 
sakys tik į dešimt klausimų iš penkiasdešimties, yra mažesnė negu 
penki procentai. Apie statistiką išmanau užtektinai, kad suprasčiau 
šio testo tikslą. 

Vikamas viską užsirašo. Be jokios abejonės, jis nagrinėja mano 
atsakymų pasiskirstymą - ieško dėsningumų, galinčių įrodyti, kad 
mano atsakymai nėra atsitiktiniai. 

Aš jį pertraukiu klausdamas: 

— Kas surašė tuos klausimus? 

— Nežinau. 

- Spėkite. 

Jis mirksėdamas žiūri į mane. 

— Nagi, daktare, taip ar ne? Aš sutinku, jei spėsite. Šiuo testu 
norite išsiaiškinti, ar aš tik apsimetu praradęs atmintį? 

— Nesuprantu, ką norite pasakyti, - išmiknoja jis. 

— Jeigu aš galiu spėti atsakymus, jūs irgi galite. Kas liepė jums 
atlikti šį testą - Policijos vidaus reikalų skyrius ar Kambelis Smitas? 

Jis sunkiai atsistoja, pasikiša bloknotą po pažastimi ir pasuka 
prie durų. Gaila, kad mudu nesusidūrėme regbio aikštelėje - bū- 
čiau įmurkdęs jo galvą į dumbliną balą. 


Iškeliu kojas iš lovos ir viena pėda atsiremiu į grindis. Linoleumas 
vėsus ir kiek lipnus. Iš skausmo kone springdamas seilėmis sukišu 
rankas į plastikinius ramentų laikiklius. 

Turėčiau eiti su vaikštyne, bet neleidžia puikybė. Juk nesirams- 
tysiu į chromuotą rėmą kaip koks nukaršėlis pašto eilėje. Spintoje 
ieškau savo drabužių - nėra. 

Gali pasirodyti, kad man paranoja, bet aš jaučiu, kad man ne 
viskas sakoma. Kažkas juk turi žinoti, ką aš veikiau upėje. Kažkas 
turėjo girdėti šūvius ar ką nors matyti. Kodėl nebuvo rasta jokių 
lavonų? 

Koridoriaus viduryje pamatau Kambelį, besikalbantį su Vi- 
kamu. Šalia - du detektyvai. Vieną jų pažįstu. Tai Džonas Kibalas. 
Anksčiau kartu dirbome, bet paskui jis perėjo į Londono policijos 
kovos su korupcija grupę, dar vadinamą Vaiduoklių būriu. 
azijatais. Jis balsingas, nepakantus, bet labai atsidavęs savo darbui. 
Kai Temzėje nugrimzdo laivas „Markizė“, jis iki pietų aplankė try- 
lika šeimų pranešti, kad jų atžalos nuskendo. Jis puikiai žinojo, ką 
pasakyti ir kada užsičiaupti. Toks žmogus negali būti visiškai ne- 
doras. 

— Kur susiruošei? - klausia Kambelis. 

— Pamaniau, kad būtų ne pro šalį pakvėpuoti grynu oru. 

— Taip, čia kažkoks nelabai geras kvapas, - pritaria Kibalas. 

Prasibraunu pro juos ir pasuku prie lifto. 

— Jums nevalia išeiti iš ligoninės, - įspėja Vikamas. - Jums kas 
kelios dienos turi būti keičiami tvarsčiai, be to, jums reikia analge- 
tikų. 

— Pridėkite man jų į kišenes ir aš išgersiu. 

Kambelis stveria mane už rankos. 

— Po velnių, nekrėsk kvailysčių! 

Pajuntu, kad drebu. 

— Ar ką nors radote? Kokį... kokį lavoną? 

— Ne. 

— Aš neapsimetu. Tikrai nieko neprisimenu. 

- Žinau. 

Jis nusiveda mane toliau nuo kitų. 

— Bet tvarką tu žinai: Nepriklausoma policijos skundų komisija 
turės atlikti tyrimą. 

— Ką čia veikia Kibalas? 

- Jis nori su tavim pasikalbėti. 

— Man reikia advokato? 

Kambelis nusijuokia, bet manęs nenuramina, nors to siekė. Ne- 
spėjus man pasverti, kokias išeitis turiu, Kibalas nusiveda mane 
koridoriumi į ligoninės vestibiulį - belangę asketišką patalpą su 
cigaretėmis apdegintomis oranžinėmis sofomis ir sveikus žmones 
vaizduojančiais plakatais. Jis atsisagsto švarką, atsisėda ir laukia, 
kol padėsiu ramentus į šalį ir įsitaisysiu šalia. 

— Girdėjau, kad vos nepasisveikinai su giltine. 

- Ji pasiūlė man kambarį su gražiu vaizdu. 

— O tuatsisakei? 

— Nemėgstu keliauti. 

Kitas dešimt minučių mudu plepame apie bendrus pažįstamus 
ir senus laikus, kai dirbome vakarų Londone. Jis pasiteirauja apie 
mano motiną; atsakau, kad ji kaimelio tipo senelių prieglaudoje. 

— Kai kurios jų ganėtinai brangios. 

- Taigi. 

— Kur dabar gyveni? 

— Štai Čia. 

Mums atneša kavos. Kibalas šneka toliau. Jis išdėsto man savo 
nuomonę apie prekybą šaunamaisiais ginklais, smurtą be jokios 
priežasties ir beprasmiškus nusikaltimus. Policijos pareigūnai 
tampa lengvais taikiniais ir kartu atpirkimo ožiais. Žinau, kur jis 
suka. Jis nori, jog pritarčiau jo postringavimams apie tai, kad ge- 
riukai turi eiti išvien. 

Kibalas - vienas iš tų policijos pareigūnų, kurie laikosi karių 
etikos, tarsi šie kuo nors skirtųsi nuo paprastų žmonių. Prisiklausę 
politikų kalbų apie kovą su nusikalstamumu, narkotikais ir tero- 
rizmu, tokie kaip jis ima vaizduotis esą kariai, besikaunantys už tai, 
kad gatvėse būtų saugu. 

— Kiek kartų rizikavai gyvybe, Ruizai? Manai, tiems šunsnu- 
kiams tai rūpi? Kairieji vadina mus kiaulėmis, dešinieji — naciais. 
Sieg, sieg, kriukt! Sieg, sieg, kriukt! - jis iškelia dešinę ranką pasisvei- 
kindamas kaip nacis. 

Pasižiūriu į jo mažąjį pirštelį ir ant jo užmautą žiedą su antspau- 
duku ir prisimenu Orvelo „Gyvulių ūkį“. 

Kibalas įsijautė. 

— Pasaulis, kuriame gyvename, nėra tobulas, taigi ir tobulų po- 
licijos pareigūnų nėra, tiesa? Bet ko iš mūsų tikimasi? Po šimts 
velnių, mes neturim užtektinai lėšų ir mums tenka kovoti su sis- 
tema, kuri paleidžia nusikaltėlius greičiau, negu mes juos sugau- 
name. O visi tie sentimentalūs naujojo amžiaus paistalai, kuriuos 
mums bando prastumti kaip nusikaltimų užkardymą, nedavė 
nieko gera nei tau, nei man. Kaip ir vargšams suklaidintiems vaikiš- 
čiams, kurie sučiumpami darant nusikaltimus. Neseniai dalyvavau 
konferencijoje. Ten kažkoks storašiknis kriminologas su amerikie- 
tišku akcentu aiškino mums, esą policijos pareigūnai neturi priešų. 

„Priešai ne nusikaltėliai, bet nusikaltimas“, — tikino jis. Viešpatie 
aukščiausiasis! Ar kada esi girdėjęs tokią kvailystę?! Vos susilaikiau 
neskėlęs tam vyrukui antausio. 

Kibalas pasilenkia kiek arčiau manęs. Užuodžiu iš jo burnos 
sklindantį žemės riešutų kvapą. 

— Nesmerkiu farų, kad jie kartais įsiunta. Ir suprantu, kai jie įsi- 
kiša šiek tiek pinigų sau į kišenę - kad tik neprekiautų narkotikais 
ir nedarytų bloga vaikams, ar ne? 

Jis uždeda delną man ant peties. 

— Galiu tau padėti, tik pasakyk, kas tą naktį nutiko. 

— Neprisimenu. 

— Ar aš spėju teisingai: todėl negali pasakyti, kas į tave šovė? 

— Toks tavo spėjimas būtų teisingas. 

Atrodo, mano pašaipa užvirino Kibalui kraują. Jis supranta, kad 
nepatikėjau tais jo paistalais, kuriais jis leidžia suprasti: „Mudu 
esame vienudu tame apkase.“ 

— Kur deimantai? 

— Kokie deimantai? 

Jis bando nukreipti kalbą kitur. 

— Ne, ne - palauk! Kokie deimantai? 

Jis šaukia, kad perrėktų mane: 

- To laivo denis skendo kraujyje. Žuvo žmonės, bet mes nera- 
dome nė vieno lavono ir negavome pranešimų, kad kas nors dingo. 
Ką tai tau sako? 

Jis priverčia mane susimąstyti. Tikriausiai aukos nebuvo artimai 
susijusios arba darė kažką nelegalaus. Noriu grįžti prie deimantų, 
bet Kibalas sumanęs kitką. 

— Anądien perskaičiau įdomią statistiką. Trisdešimt penki pro- 
centai pripažintų įvykdžius žmogžudystę tvirtina to neprisime- 
nantys. 

Vėl statistika, kad ją kur velniai! 


— Manai, kad aš meluoju. 


31 


Michael Robotham - Amnezija 


— Manau, kad esi susitepęs. 

Čiumpu ramentus ir pašoku ant kojų. 

— Kibalai, kadangi žinai visus atsakymus, pats man papasakok, 
kas atsitiko. A, tiesa - tu ten nebuvai. Kita vertus, niekada nebūni 
tokiose vietose. Kai tikri farai rizikuoja savo gyvybe, tu namie pa- 
togiai įsitaisęs lovoje žiūri „Sąskaitos“ kartojimą. Tu niekuo neri- 
zikuoji ir persekioji sąžiningus farus dėl instrukcijų, ant kurių tau 
nusišikt. Nešdinkis iš čia! O kai kitą kartą norėsi su manim pasikal- 
bėti, verčiau ateik apsiginklavęs arešto orderiu ir antrankiais. 

Kibalas parausta kaip burokas. Nueidamas jis visas pučiasi, tai- 
sosi uniformą ir per petį šaukia: 

— Vienintelis žmogus, kurį apgavai, - tas neurologas. Niekas 
daugiau tavim netiki. Tu dar pasigailėsi, kad ta kulka tavęs nepri- 
baigė! 

Mėginu jį vytis koridoriumi, ramstydamasis vienu ramentu ir 
plyšodamas visa gerkle. Du juodaodžiai sanitarai mane sulaiko ir 
užlaužia rankas už nugaros. 

Galiausiai apsiraminu, ir jie parveda mane atgal į palatą. Megė 
duoda man mažą plastikinį puodelį tiršto kaip sirupas gėrimo ir 
netrukus kaip Alisa Stebuklų šalyje visas susitraukiu. Baltos patalų 
klostės man panašios į Arkties tyrus. 

Sapne dvelkia braškių kvapo lūpų blizgiu ir šaltmėtėmis - kaip 
ta dingusi mergaitė su rožinės ir oranžinės spalvų maudymosi kos- 
tiumėliu. Jos pavardė - Mika Karlail. Mano mintyse ji įsispraudusi 
tarp uolų lyg į krantą išmestas rąstas, išbalintas saulės - toks pat 
baltas kaip jos oda ar plaukeliai ant dilbių. Ji metro dvidešimties 
centimetrų ūgio. Tampydama mane už rankovės ji klausia: 

— Kodėl jūs manęs taip ir neradote? Juk prižadėjote mano 
draugei Sarai, kad rasite. 


* The Bill - Jungtinės Karalystės televizijos tinklo ITV 1984-2010 m. rodytas serialas apie 
policijos darbą. (Čia ir toliau pastabos vertėjo.) 

Ji net klausia tokiu pat balsu, kokiu Sara manęs prašė ledų por- 
cijos. 

- Jūs man žadėjote. Sakėte, kad gausiu, jei papasakosiu, kas at- 
sitiko. 

Mika dingo netoli nuo čia. Pro langą net matyti Randolfo pros- 
pektas. Tai virtinė masyvių raudonų plytų gyvenamųjų namų. Ka- 
ralienės Viktorijos laikais jie buvo pastatyti kaip pigūs būstai, bet 
dabar vienas butas juose kainuoja šimtus tūkstančių svarų. Galėčiau 
taupyti dešimt metų ar visus du šimtus, bet vis tiek jo neįpirkčiau. 

Vaizduotėje vis dar matau liftą: senamadišką metalinį narvą, 
žvangantį ir bildantį tarp laiptų aikštelių. Laiptai spirale vijasi aplink 
lifto šachtą. Mika užaugo ant jų žaisdama ir po pamokų rengdavo 
improvizuotus koncertus, nes akustika buvo labai gera. Dainuo- 
dama ji švepluodavo, mat turėjo švarplę tarp priekinių dantų. 

Nuo tada praėjo treji metai. Pasauliui neberūpėjo jos istorija, 
nes įvyko kitų jaudinančių ir bauginančių įvykių bei nusikaltimų: 
buvo žudomos gražuolių konkursų nugalėtojos, teroristai vykdė 
išpuolius, sportininkai nedorai elgėsi... Mika niekur neišvyko. Ji te- 
bėra čia. Ji panaši į vaiduoklį, kuris sėdi priešais mane per kiekvieną 
šventę, o užmigus kalba mano galvoje. Ji gyva — žinau. Jaučiu tai 
giliai viduje, ir nuo to pojūčio man nuolatos maudžia paširdžius. 
Žinau, bet įrodyti negaliu. 

Mano gyvenime ji atsirado prieš trejus metus, per pirmą va- 
saros atostogų savaitę. Aštuoniasdešimt penki laipteliai, o paskui 
tamsa - ji dingo. Kaip vaikas galėjo dingti vos penkių aukštų ir vie- 
nuolikos butų name? 

Mes apieškojome visus tuos butus - kiekvieną kambarį, spintą 
ir landą. Aš net apieškojau tas pačias vietas daugybę kartų, tarsi ti- 
kėdamasis, kad ji staiga kurioje nors atsiras, nors jau nesyk ten jos 
buvo ieškota. 

Mika buvo septynerių, mėlynų akių šviesiaplaukė. Šypsantis 
matydavosi švarplė. Žmonės paskutinį kartą ją matė su maudymosi 

kostiumėliu, susirišusią plaukus baltu kaspinu, apsiavusią raudonus 
drobinius batelius ir nešiną dryžuotu paplūdimio rankšluosčiu. 

Policija automobiliais užtvėrė gatvę priešais namą, kaimynai 
surengė paiešką. Kažkas pastatė stalą ant ožių ir padėjo ąsočių su 
šaltu vandeniu ir gaivinamųjų gėrimų butelių. Devintą ryto tempe- 
ratūra jau siekė 30 Celsijaus laipsnių, tvyrojo karšto asfalto ir išme- 
tamųjų dujų tvaikas. 

Storulis duksliais žaliais šortais viską fotografavo. Iš pradžių jo 
nepažinau, bet jis man buvo kažkur matytas. Kur? 

Prisiminiau ne iš karto - kaip visada. Ogi Voringtone, Kotslou 
parko anglikonų internatinėje mokykloje! Jo pavardė buvo Ho- 
vardas Veivelas, trejais metais už mane jaunesnis neperprantamas 
nelaimingas žmogelis. Mano atmintis vėl triumfuoja! 

Žinojau, kad Mika iš pastato neišėjo — turėjau liudytoją. Jos 
pavardė buvo Sara Džordan. Ji buvo vos devynerių, bet nė kiek 
neabejojo tuo, ką žino. Ji sėdėjo ant laiptų, gurkšnojo iš skardinės 
limonadą ir vis nusibraukdavo nuo akių pilkšvai rudus plaukus. 
Prie lezgelių it sidabrinės folijos gabalėliai buvo prilipę mažyčiai 
kryželiai. 

Sara vilkėjo mėlynos ir geltonos spalvų maudymosi kostiumė- 
liu, avėjo rudais sandalais, ant galvos buvo užsidėjusi beisbolo ke- 
puraitę. Jos kojos buvo blyškios, su vabzdžių įkandimų dėmėmis, 
paraudusiomis nuo kasymosi. Ji buvo per maža, kad nerimautų dėl 
to, kaip atrodo iš šalies, tad tai pražergdavo, tai vėl suglausdavo kojas. 
Skruostą laikė priglaudusi prie laiptų turėklo, kad būtų vėsiau. 

— Aš esu detektyvas inspektorius Ruizas, - priminiau sėsda- 
masis šalia jos. - Dar kartą papasakok, kas atsitiko. 

Ji atsiduso ir ištiesė kojas. 

— Kaip sakiau, aš nuspaudžiau mygtuką. 

— Kurį? 

— Vienuoliktą, Mikos buto. 

— Parodyk man, kurį mygtuką nuspaudei. 

Ji dar kartą atsiduso, perėjo per vestibiulį ir išėjo pro dideles 
lauko duris. Telefonspynė buvo prie pat jų. Ji parodė į viršutinį 
mygtuką. Rausvas lakas buvo nusilaupęs jai nuo nagų. 

— Matot? Aš žinau, kuris numeris vienuoliktas. 

— Be abejo, žinai. Kas nutiko paskui? 

— Mikos mama pasakė, kad ji tuoj nusileis. 

- Ji tikrai taip sakė? Žodis į žodį? 

Ji susikaupia ir kaktoje pasirodo raukšlės. 

— Ne. Pirma ji pasakė „labas“, aš jai atsakiau „labas“. Ir paklau- 
siau, ar Mika gali išeiti pažaisti. Mudvi ruošėmės kieme pasideginti 
saulėje ir pažaisti po laistymo žarna. Ponas Merfis leidžia mums 
naudotis savo purkštuvu. Sako, mes žaidžiame ir kartu padedame 
jam laistyti veją. 

— O kas tas ponas Merfis? 

— Mika sako, kad jis šio namo savininkas, bet aš manau, kad tik 
ūkvedys. 

— Mika nenusileido? 

— Ne. 

— Ar ilgai laukei? 

- Ištisus šimtmečius. 

Ji delnu pasivėduoja veidą. 

— Ar galiu gauti porciją ledų? 

- Luktelk... Ar kas nors pro tave praėjo, kol laukei? 

- Ne. 

— O nuo laiptų tu nenulipai - net atsigerti?.. 

Ji papurtė galvą. 

— Gal pasišnekėti su drauge ar paglostyti šuns? 

— Ne. 

— Kas nutiko paskiau? 

— Mikos mama nusileido su šiukšlėmis. Ji klausia: „Ką veiki? Kur 
Mika?“ O ašjai atsakau: „Vis dar jos laukiu.“ Tada ji sako, kad Mika 


išėjo jau kadaise. Bet ji neatėjo, nes aš sėdėjau čia visą laiką... 

— Ką darei tada? 

— Mikos mama liepė man laukti. Liepė niekur neiti, taigi aš ir 
toliau sėdėjau ant laiptų. 

- Ar kas nors pro tave praėjo? 

— Tik kaimynai, padėję ieškoti Mikos. 

— Ar žinai jų pavardes? 

— Kai kurių. - Ji be garso suskaičiavo juos ant pirštų, paskui man 
išvardijo. — Čia kokia nors paslaptinga istorija? 

— Manau, galėtum pavadinti ir taip. 

— Kur išėjo Mika? 

— Nežinau, balandėle, bet mes ją rasime. 


Mane aplankė profesorius Džozefas O'Loflinas. Matau jį einantį 
ligoninės automobilių aikštele. Kairė jo koja svyruoja, lyg ant jos 
būtų uždėtas įtvaras. Jo lūpos kruta: šypsosi, labinasi sa žmonėmis 
ir juokauja, kad martinį jis labiau mėgsta plaktą, o ne sumaišytą. 
Tik šis profesorius gali juokauti apie Parkinsono ligą. 

Džo - klinikinis psichologas ir atrodo visai taip, kaip tikiesi, kad 
atrodys jo amato broliai: aukštas, liesas, susivėlusiais rudais plau- 
kais — išsiblaškęs mokslininkas, pabėgęs iš sausakimšos studentų 
auditorijos. 

Mudu susipažinome prieš kelerius metus, per žmogžudystės 
tyrimą. Tada nurodžiau jį kaip galimą žudiką, bet paaiškėjo, kad 
žudikas - vienas iš jo pacientų. Abejoju, ar jis pasakoja apie tai per 
savo paskaitas. 

Jis tyliai pabeldžia į duris, jas atidaro ir droviai nusišypso. Jo 
veidas — visiškai atviras, drėgnos rudos akys panašios į ruoniuko, 
kuris tuoj bus užplumpintas lazdomis. 

— Girdėjau, turi atminties bėdų? 

— Taip. Kas, po velnių, esi? 

— Puiku. Džiugu matyti, kad nepraradai humoro jausmo. 

Jis pasisukioja, kol apsisprendžia, kur pasidėti portfelį. Tada 
išsitraukia bloknotą, prisitraukia kėdę ir atsisėda taip, kad keliais 

liečia lovą. Galop įsitaisęs žiūri į mane nieko nesakydamas — tarsi 
būčiau pakvietęs jį todėl, kad esu kažką sumanęs. 

Štai kodėl baisiai nemėgstu psichoanalitikų. Jie sukuria dirb- 
tinę tylą, ir tu imi abejoti, ar esi sveiko proto. Sumanymas buvo 
ne mano. Prisimenu savo pavardę. Žinau, kur gyvenu. Žinau, kur 
pasidėjau automobilio raktelius ir jį palikau. Viskas man gerai. 

— Kaip jautiesi? 

— Kažkoks šunsnukis mane pašovė. 

Staiga kairė jo ranka ima trūkčioti ir tirtėti. Jis susigėdęs ją nu- 
leidžia. 

— Kaip Parkinsono liga? 

— Restoranuose nebeužsisakau sriubos. 

— Labai išmintinga! Kaip laikosi Džulijana? 

— Puikiai. 

— O mergaitės? 

- Auga. 

Mudu niekada negaištame laiko tuštiems plepalams ar pasako- 
jimams apie savo šeimas. Paprastai aš įsiprašau pas Džo vakarienės, 
geriu jo vyną, flirtuoju su jo žmona ir begėdiškai melžiu iš jo mintis 
apie neišspręstas bylas. Džo, žinoma, tai pastebi - ne todėl, kad būtų 
velnioniškai gudrus, bet todėl, kad mane taip lengva perprasti. 

Jis man patinka. Privačią mokyklą baigęs pretenzingas vidurinės 
klasės atstovas, bet čia nieko baisaus. Be to, man patinka jo žmona 
Džulijana. Kažkodėl ji mano galinti dar kartą mane apvesdinti, nes 
manęs negalima smerkti už praeities klaidas. 

— Kiek suprantu, mateisi su mano viršininku. 

— Taip, su vyriausiuoju inspektoriumi. 

— Kokį įspūdį susidarei? 

Džo gūžteli. 

— Atrodo tikras profesionalas. 

— Liaukis, profesoriau. Tikrai sugebi daugiau. Pasakyk man, ką 


išties manai. 

Džo sušnypščia it gyvatė. Jis supranta, kad mečiau jam iššūkį. 
Tada atsikrenkščia ir nuleidžia akis į savo rankas. 

— Vyriausiasis inspektorius - sklandžiai kalbantis policijos pa- 
reigūnas. Drovisi dvigubo pagurklio, dažosi plaukus. Serga astma. 
Kvėpinasi Calvin Klein losjonu po skutimosi. Vedęs, turi tris dukras. 
Jos taip apvyniojusios tėvą aplink savo mažąjį pirštelį, kad jį reikėtų 
aplieti sidabru ir išgraviruoti. Dukros - vegetarės, neleidžia jam 
namie valgyti mėsos, todėl pietauja nuovados valgykloje. Skaito P. 
D. Džeims romanus ir mėgsta vaizduotis esąs Adamas Dalglišas', 
nors nerašo eilėraščių ir nėra itin įžvalgus. Turi labai erzinantį 
įprotį: užuot klausęsis, ką jam sako žmonės, jiems pamokslauja. 

Susižavėjęs švilpteliu. 

- Sekei tą vyruką? 

Džo staiga susigėsta. Kitas juo dėtas būtų leidęs suprasti, esą čia 
tik pokštas, kurį jis kartoja kiekviename vakarėlyje, bet profesorius 
visada atrodo nuoširdžiai nustebęs, kad atspėjo bent pusę tiesos. 
Be to, visos tos smulkmenos nėra iš piršto laužtos. Galėčiau papra- 
šyti jo pagrįsti kiekvieną teiginį, ir jis berte išbertų paaiškinimus. 
Jis veikiausiai matė Kambelio astmos inhaliatorių, pažino losjono 
kvapą, stebėjo jį valgantį, matė dukrų nuotraukas... 
perskelti žmogui galvą ir suprasti, kas joje dedasi, kaip būrėja nu- 
spėti ateitį iš arbatos tirščių. Prie tokių geriau nesiartinti, nes vieną 
gražią dieną jie gali pakelti veidrodį ir tu pamatysi, ką mato visas 
pasaulis. 

Džo varto mano ligoninės užrašus - skaito kompiuterinės to- 
mografijos ir magnetinio rezonanso rezultatus. Užvertęs aplanką 
klausia: 

— Tai kas atsitiko? 


* Phyllis Dorothy James (g. 1920) - britų detektyvų rašytoja. Adamas Dalglišas - jos ro- 
manų veikėjas, Skotland Jardo tyrėjas. 

— Šautuvas, kulka - įprasta istorija. 

— Kokį pirmą dalyką prisiminei atgavęs sąmonę? 

— Kad čia atsibudau. 

— O paskutinį? 

Nieko neatsakau. Dvi paras - nuo tada, kai pabudau, - sukau 
galvą, bet viskas, ką galėjau prisiminti, buvo pica. 

— Kaip jautiesi dabar? 

- Bejėgis ir piktas. 

- Todėl, kad neprisimeni? 

— Niekas nežino, ką veikiau upėje. Tai nebuvo policijos opera- 
cija. Veikiau vienas. Nesu trenktas. Nepuolu ko nors daryti strim- 
galviais, kaip koks vaikigalis pankas, išsitatuiravęs ant krūtinės „Gi- 
miau nevykėliu ... Jie elgiasi su manim kaip su kažkokiu nusikaltėliu. 

- Jie - tai gydytojai? 

- Policininkai. 

— Gal tu šitaip reaguoji todėl, kad negali prisiminti. Jautiesi at- 
stumtas. Tau atrodo, kad paslaptį žino visi, tik ne tu. 

— Tau atrodo, kad man paranoja. 

- Tai įprastas amnezijos požymis. Žmogui atrodo, kad kiti kaž- 
ką nuo jo slepia. 

Taip, bet tai nepaaiškina Kibalo elgesio. Jis jau tris kartus mane 
aplankė: kaltino nebūtais dalykais ir švaistėsi siaubingais įtarimais. 
Kuo ryžtingiau aš tyliu, tuo smarkiau jis grasina. 

— Kartą turėjau trisdešimt penkerių metų pacientą, - sukio- 
damas tarp pirštų rašiklį ima pasakoti Džo. - Iki tol jis neturėjo 
jokių neurologinių ar psichikos sutrikimų. Jis paslydo ant apledė- 
jusio tako ir susitrenkė galvą. Neprarado sąmonės, nenutiko nieko 
panašaus. Jis tuoj pat pašoko ant kojų ir nuėjo toliau... 

— Ar nori ką nors tuo pasakyti? 

— „Jis neprisiminė kritęs, bet nebežinojo, kur eina. Vyras vi- 
siškai užmiršo, kas nutiko per pastarąsias dvylika valandų, tačiau 
žinojo savo pavardę, pažino žmoną ir vaikus. Ši būklė vadinama 


40 


Michael Robotham - Amnezija 


praeinančia globaline amnezija. Žmogui- dingsta iš atminties mi- 
nutės, valandos, dienos. Jis vis dar žino, kas esąs, ir šiaip jau elgiasi 
normaliai, bet negali prisiminti konkretaus įvykio ar kurio nors 
laiko tarpo - jie tiesiog jam dingsta. 

— Bet paskui ima prisiminti, tiesa? 

— Ne visi. 

— Kas atsitiko tavo pacientui? 

— Iš pradžių manėme, kad jis pamiršo tik kritimą, bet jis nepri- 
siminė ir kitų dalykų: ankstesnės santuokos, kadaise pasistatyto 
namo. Jis net nežinojo, kad Džonas Meidžoras anksčiau buvo mi- 
nistru pirmininku. 

— Vadinasi, jam buvo ne taip jau blogai. 

Džo nusišypso. 

— Kol kas negalima pasakyti, ar atminties niekada nebeatgausi. 
Kad tavo būklę sukėlė galvos trauma - tik viena galimybė. Dau- 
geliu užfiksuotų atvejų aukos prieš prarasdamos atmintį patyrė fi- 
zinį ir emocinį stresą. Jeigu į žmogų šauna, jam irgi gali nutikti toks 
dalykas. Kai kam taip atsitinka po lytinio akto ar panėrus į šaltą 
vandenį... 

— Prisiminsiu, kad nereikia barškintis krioklio papėdėje. 

Džo nepajunta mano sarkazmo ir aiškina toliau: 

— Per psichines traumas sukeliančius įvykius mūsų smegenyse 
iš pagrindų pakinta hormonų ir nervų veikloje dalyvaujančių or- 
ganinių junginių pusiausvyra. Įsijungia savotiškas išsigelbėjimo re- 
žimas — mes arba kaunamės, arba bėgame. Kartais grėsmei praėjus 
mūsų smegenys kurį laiką vis dar veikia gelbėjimosi režimu - dėl 
visa pikta. Turime įtikinti tavo smegenis, kad jos gali atsipalaiduoti. 

— Kaip tai padaryti? 

— Kalbantis. Aiškinantis. Vartant dienoraščius ir nuotraukų al- 
bumus, kad jie sukeltų prisiminimus. 

— Kada pastarąjį kartą mane matei? - netikėtai jo paklausiu. 

Jis akimirką svarsto. 

— Prieš kokius keturis mėnesius kartu vakarieniavome. Džuli- 
jana norėjo supažindinti tave su savo drauge. 

— Redaktore. 

— Tikrai taip. Kodėl klausi? 

— Visų klausinėju. Paskambinu ir sakau: „Sveikas, kas naujo? 
Puiku. Klausyk, kada pastarąjį kartą mudu matėmės? Taip, per se- 
niai. Reiktų susieiti... 

- Ir ką sužinojai? 

— Kad man prastai sekasi bendrauti su žmonėmis. 

— Aišku. Tavo sumanymas geras. Mums reikia rasti trūkstamus 
fragmentus. 

— Ar negalėtum manęs užhipnotizuoti, ir tiek? 

— Ne. Smūgis per galvą irgi nepadėtų. 

Jis įkiša drebančią ranką į portfelį, išsitraukia aplanką, iš jo iš- 
siima storo popieriaus kvadratėlį apsitrynusiais kraštais. 

„ - Ji buvo rasta tavo kišenėje. Nukentėjo nuo vandens. 

Jis pakreipia ranką, ir man ant lūpų prikepa seilės. 

Tai Mikos Karlail nuotrauka. Ji vilki mokyklinę uniformą, šyp- 
sodama taip, kad matosi švarplė, žiūri į fotoaparatą ir juokiasi, 
tartum matytų tai, ko mes nematome. 

Vietoj sąmyšio pajuntu begalinį palengvėjimą. Aš nesikraustau 
iš proto. Tai, kas nutiko, išties susiję su Mika. 

— Nenustebai. 

- Ne. 

— Kodėl? 

— Gal tau pasirodys, kad aš pamišėlis, bet aš regiu sapnus. 

Jau įsivaizduoju, kaip Džo mano teiginius paverčia ligos požy- 
miais — ne veltui psichologas. 

- Prisimeni tyrimą ir teismą? 

— Taip. 

— Hovardas Veivelas buvo uždarytas į kalėjimą dėl jos nužu- 
dymo. 

— Taip. 

— Tu nemanai, kad jis ją nužudė? 

— Nemanau, kad ji negyva. 

Pirmą kartą jo išraiška išduoda kažkokius jausmus. 

— O įrodymai? 

Pakeliu rankas. Sutvarstytoji, ko gero, panaši į baltą vėliavą. 
Žinau visus argumentus. Pats padėjau surinkti bylos medžiagą. Visi 
įkalčiai rodė Hovardo kaltę - audeklo plaušeliai, kraujo dėmės ir tas 
faktas, kad jis neturėjo alibi. Prisiekusieji atliko savo darbą, ir teisin- 
gumas triumfavo. Tą dieną - bent jau dvylikos žmonių širdyse. 

Įstatymas išbraukė Mikos vardą, o po Hovardo padėjo tašką. 
Logika tam neprieštarauja, bet mano širdis negali su tuo susitai- 
kyti. Aš tiesiog negaliu įsivaizduoti pasaulio be Mikos. 

Džo dar kartą žvilgteli į nuotrauką. 

— Ar prisimeni dėjęsis ją į piniginę? 

— Ne. 

— Ar numanai kam? 

Papurtau galvą, bet dingteli miglota mintis: galbūt tam, kad ją 
pažinčiau. 

— Ką dar turėjau? 

Džo skaito sąrašą: 

— Po pažastimi kabinamą revolverio dėklą, piniginę, raktus ir 
kišeninį peiliuką... Diržu kaip turniketu suveržei koją, kad suma- 
žintum kraujavimą. 

— Neprisimenu. 

— Nesijaudink. Grįšime į praeitį. Seksime tavo paliktais pėdsa- 
kais - peržiūrėsime kvitus, sąskaitas, vizitus pas gydytojus, dieno- 
raščius... Dar kartą eisime ten, kur ėjai tu. 

- Ir aš prisiminsiu. 

- Arba išmoksi prisiminti. 

Jis pasisuka į langą ir žvilgteli į dangų, tartum planuodamas iš- 
kylą. 

— Ar norėtum pabūti dieną lauke? 

— Nemanau, kad man leidžiama. 

Jis išsitraukia iš švarko kišenės laišką. 

— Nesijaudink - aš iš anksto viską numačiau. 

Džo laukia, kol apsirengsiu. Vargstu, kol susisagstau, nes viena 
ranka sutvarstyta. 

— Padėti? 

— Ne, - atsakau per šiurkščiai. - Turiu išmokti. 

Man einant per vestibiulį Kibalas mane stebi ir dėbčioja taip, 
tarsi merginčiau jo seserį. Vos susilaikau nepasveikinęs jo iškelta 
ranka. 

Lauke užverčiu galvą į saulę ir giliai įkvepiu. Atsargiai staty- 
damas ramentus einu per automobilių aikštelę ir pamatau pažįs- 
tamą žmogystą, laukiančią policijos automobilyje be skiriamųjų 
ženklų. Detektyvė konsteblė Ališa Kaur Barba, visų vadinama Ali, 
įnikusi skaito vadovėlį - ruošiasi seržanto egzaminams. Kiekvienas, 
sugebantis įsiminti pusę to, kas ten surašyta, nusipelno tapti vy- 
riausiuoju konstebliu. 

Nervingai man šypsodama ji atidaro dureles. Kaip ir visų in- 
džių, jos oda nuostabi, akys tamsios, drėgnos. Vilki pagal užsakymą 
siūtomis kelnėmis ir balta palaidinuke, paryškinančia auksinį me- 
dalionėlį ant kaklo. 

Dar neseniai Ali buvo jauniausia Sunkių nusikaltimų grupės 
narė; mudu kartu tyrėme Mikos Karlail bylą. Ji turėjo visas sa- 
vybes, reikalingas puikiai detektyvei, bet Kambelis nerekomen- 
davo ją paaukštinti. 

Šiuo metu ji dirba Diplomatų apsaugos grupėje - rūpinasi am- 
basadoriais, kitais diplomatais ir saugo liudytojus. Tikriausiai dėl 
to ji Čia - saugo mane. 

Išvažiuojant iš automobilių aikštelės, ji žvilgteli į mane užpa- 
kalinio vaizdo veidrodėlyje - laukia kokio nors ženklo, kad ją pa- 
žįstu. 

— Papasakokit man apie save, detektyve konsteble. 

Ji suraukia tarpuakį. 

— Aš esu Ališa Barba, dirbu Diplomatų apsaugos grupėje. 

— Mudu pažįstami? 

- E... taip, pone. Anksčiau buvote mano viršininkas. 

- Jūs tik pamanykit! Čia vienas iš trijų puikių amnezijos prana- 
šumų: negana to, kad sugebu slėpti savo paslaptis, kasdien susipa- 
žįstu su vis naujais žmonėmis. 

Ali ilgai galvoja, paskui klausia: 

— O koks trečias pranašumas, pone? 

— Turiu slėpti savo paslaptis. 

Ji ima juoktis. Aš jai sprigteliu per ausį. 

- Aišku, aš tave prisimenu. Tu Ali Baba, vagių gaudytoja. 

Ji droviai man nusišypso. 

Po trumpu švarkeliu pamatau dėklą. Ji turi ginklą — savitaisį 
pistoletą Glock 26. Keista matyti ją nešiojantis šaunamąjį ginklą — 
labai retas Londono policijos pareigūnas turi jam leidimą. 

Važiuojame į pietryčius - pro Viktorijos geležinkelio stotį į 
Vaitholo gatvę, iš jos link Temzės krantinės. Parkuose ir soduose 
gausu tarnautojų, pietaujančių ant žolės, - sveikų merginų, besi- 
mėgaujančių rudens saule bei grynu oru, ir vyrų - jie snaudžia, pa- 
sikišę po galvomis švarkus. 

Pasukus Viktorijos krantine, pamatau Temzę, tekančią tarp ly- 
giais akmenimis išklotų krantų. Upė čia platėja, čia siaurėja tarp 
tiltų, papuoštų chimeromis su liūtų galvomis. Pro Londono Tauerį 
ji teka tolyn, link Kanarų ir Roderio prieplaukų. 

Ali pastato automobilį gatvelėje netoli Patrankų gatvės geležin- 
kelio stoties. Septyniolika akmeninių laiptų veda į siaurą žvirgž- 
dėtą pakrantę, kurią iš lėto atidengia atoslūgis. Įdėmiau pažiūrėjęs 
pamatai, kad krantas ne žvirgždėtas, bet nuklotas vandens nuglu- 
dintomis keramikos ir stiklo šukėmis, plytų nuolaužomis ir kito- 


kiomis šiukšlėmis. 

— Čia tave surado, - sako Džo, modamas į horizonto pusę ranka, 
kol ji sustoja ties rūdžių dryžiais išmargintu geltonu laivakelio plū- 
duru. 

— Merlina Monro. 

— Nesupratau? 

— Aš šiaip. Niekai. 

Mums virš galvos išvažiuojantys iš stoties kitoje geležinkelio 
tilto pusėje traukiniai padidina greitį, įvažiuojantieji ima stabdyti. 

- Girdėjau, kad netekai beveik dviejų litrų kraujo. Šaltas vanduo 
sulėtino tavo medžiagų apykaitą ir tai, ko gero, išgelbėjo tau gy- 
vybę. Be to, tau užteko proto susiveržti koją diržu kaip turniketu... 

— O laivas? 

- Jis buvo rastas vėliau tą rytą, dreifuojantis į rytus nuo Tauerio 
tilto. Ar ką nors iš to prisimeni? 

Papurtau galvą. 

— Tąnakt buvo potvynis. Vandens lygis kokiais šimtu dvidešimt 
centimetrų aukštesnis negu dabar. Potvynio bangos greitis buvo 
apie keturi mazgai per valandą. Žinant, kiek kraujo netekai ir tavo 
kūno temperatūrą, galima tvirtinti, kad pašautas buvai maždaug 
puspenkto kilometro prieš srovę nuo čia... 

Reikia atsižvelgti dar į kokį tūkstantį kitų veiksnių, pamanau, 
bet tyliu - suprantu, ko jis siekia. Jis stengiasi atkurti, kas įvyko. 

— Tavo kelnės buvo kruvinos, išteptos moliu ir dumblu. Ant jų 
rasta benzeno ir amoniako pėdsakų. 

— Laivo variklis dirbo? 

— Buvo pasibaigę degalai. 

— Ar kas nors pranešė, kad šaudoma į upės pusę? 

— Ne. 

Žiūriu į rudą kaip šūdai vandenį, nešantį lapus ir visokį šlamštą. 
Kadaise tai buvo judriausias miesto vandens kelias, turtų šaltinis; čia 
buvo steigiami klubai, būrėsi gaujos. Vyko ginčai dėl teritorijų ribų, 
aršūs mūšiai, nuo senovės laikų teberuseno pavydas. Upė net bu- 

vo apdainuota tautosakoje. Dabar vos keli kilometrai nuo Tauerio 
tilto gali būti nušauti trys žmonės, ir niekas nieko nepastebi. 
"Priplaukia mėlynai ir baltai dažytas policijos kateris. Seržantas 
apsivilkęs oranžinį kombinezoną, ant galvos užsidėjęs beisbolo 
kepuraitę. Gelbėjimosi liemenė kelia įspūdį, kad jo krūtinė - kaip 
statinė. Lipant trapu, jis ištiesia man ranką padėti. Ali užsidėjo pla- 
čiakraštę skrybėlę nuo saulės, tartum būtume išsirengę pažvejoti. 

Pro šalį praplaukia turistinis laivas, ir mūsų katerį ima sūpuoti jo 
sukeltos bangos. Turistai fiksuoja šią akimirką vaizdo ir fotokame- 
romis, tarsi mes būtume sodraus Londono paveikslo dalis. Seržantas 
padidina sūkius ir mes prieš srovę nuplaukiame po Sadarko tiltu. 

Kiekvieno vingio vidinėje pusėje upės srovė greitesnė; vanduo 
plūsta palei glotnių akmenų krantines, kilnoja prišvartuotus laivus, 
sukelia bangas, ir šios plakasi į tiltų atramas. 

Mergina ilgais juodais plaukais irkluoja valtelę. Ji sulenkusi 
nugarą, dilbiai žvilga nuo prakaito. Kurį laiką ją stebiu, paskui pa- 
keliu akis į pastatus ir dangų virš jų. Aukšti balti debesys atrodo lyg 
kreida išpiešti dangaus mėlynėje. 

Tūkstantmečio ratas , rodos, turėtų sklęsti oru, o ne kelti į viršų 
turistus. Šalia būrelis mokinių sėdi ant suoliukų; mergaitės segi 
languoto vilnonio audeklo sijonais, mūvi mėlynomis kojinėmis. 
Bėgimo ristele mėgėjai be garso it kokie vaiduokliai nutolsta pro 
jas Alberto krantine. 

Neprisimenu, ar ta naktis buvo giedra. Dėl šviesos ir oro taršos 
Londone žvaigždes matai retai. Geriausiu atveju danguje pasirodo 
penki ar šeši neryškūs taškeliai, kartais pietryčiuose gali įžiūrėti 
Marsą. Debesuotą naktį kai kurie upės ruožai, ypač prieš parkus, 
skendi beveik aklinoje tamsoje: Saulei leidžiantis parkų vartai už- 
rakinami. 


* 1999 m. pietiniame Temzės krante trečiojo tūkstantmečio pradžiai pažymėti pastatytas 
135 m aukščio ir 120 m skersmens apžvalgos ratas. 

Prieš šimtą metų žmonės užsidirbdavo duoną traukdami iš 
Temzės lavonus. To amato meistrai žinojo kiekvieną upės atkar- 
pėlę, kur srovė pagreitėdavo ar kur susidarydavo sūkuriai ir galė- 
davo iškilti skenduoliai. Šie dar galėdavo užkliūti už upės viduryje 
priinkaruotų, tėkmę sklaidančių laivų ir baržų grandinių bei lynų. 

Atvykęs iš Lankašyro į Londoną buvau paskirtas į Temzės 
vandens policiją. Per savaitę iš upės ištraukdavome porą lavonų, 
dažniausiai savižudžių. Būsimuosius skenduolius matai nuolatos: 
pasilenkę ant tiltų jie spokso į gelmes. Tokia jau ta upė: ji gali nusi- 
nešti visus tavo siekius ir viltis ar grąžinti juos nepakitusius. 

Man kojoje skylę išmušusi kulka atlėkė milžinišku greičiu - ją 
iš didelio atstumo iššovė snaiperis. Šviesos šauliui turėjo pakakti, 
kad mane matytų. Kita vertus, jis galėjo naudoti infraraudonųjų 
spindulių taikiklį. Jis galėjo būti bet kur kilometro atstumu, bet 
veikiausiai perpus arčiau. Šaunant iš kilometro atstumo, nuokrypis 
gali sudaryti kelis ar keliolika centimetrų. To pakaktų nepataikyti 
į širdį ar galvą. 

Šis samdomas žudikas buvo neeilinis. Tokių gebėjimų turi vos 
vienas kitas. Dauguma jo profesijos brolių šauna iš arti: tyko pa- 
saloje ar privažiuoja prie automobilio, sustojusio užsidegus rau- 
donam šviesoforo signalui, ir pro langelį suvarpo auką kulkomis. 
Šis žudikas buvo kitoks. Jis nekrustelėdamas gulėjo kniūbsčias, pri- 
spaudęs buožę prie smakro, glostydamas gaiduką... Snaiperis yra 
tarsi kompiuterizuota šaudymo sistema, sugebanti apskaičiuoti 
atstumą, vėjo greitį ir kryptį bei oro temperatūrą. Kažkas - tikriau- 
siai kariuomenė - turėjo jį paruošti. 

Žiūrėdamas į dangų, raižomą fabrikų, kranų ir gyvenamųjų 
namų apybrėžų, mėginu įsivaizduoti, kur slėpėsi šaulys. Jis turėjo 
būti aukščiau už mane. Šaudyti į taikinius virš vandens negalėjo 
būti lengva. Būtų užtekę pūstelėti vėjeliui ar vos vos kryptelėti 
laivui, ir jis būtų nepataikęs. Žybsnis po kiekvieno šūvio būtų iš- 
davęs, kur jis slepiasi. 

Atoslūgis vis dar nesibaigė, ir upė traukiasi apnuogindama dumb- 
lynę, kurioje kirai pešasi dėl maisto likučių ir senovės laikų poliai 
kyšo seklumose it pūvantys dantys. 

Profesoriui akivaizdžiai nejauku. Matyt, nemėgsta nei greičio, 
nei laivų. 

— Ką veikei upėje? 

— Nežinau. 

- Spėk. 

- Su kuo nors susitikau arba ką nors sekiau... 

- Žmogų, turintį žinių apie Miką Karlail? 

- Galbūt. 

Kam susitikti su kažkuo laive? Toks pasirinkimas atrodo keistas. 
Kita vertus, vakare, grįžus laivams su pasilinksminti išplaukusio- 
mis kompanijomis, žmonių čia beveik nėra. Upe greitai galima pa- 
bėgti. 
— Kodėl kažkas į tave šaudė? - klausia Džo. 

— Gal mes susikivirčijome ar... 

— Ar kas? 

— Tai buvo operacija galams paslėpti. Lavonų neradome - gal ir 
neturime rasti. 

Dieve, kaip tai varo į neviltį! Man norisi sukišti pirštus į kaukolę 
ir maigyti pilką košę, kol rasiu joje paslėptą raktą. 


— Noriu pamatyti laivą. 
- Jis Vopinge, pone, - atsako seržantas. 
— Plaukim ten. 


Jis nerūpestingai pasuka vairą, padidina greitį. Variklis giliai 
panyra, katerio pirmagalys pasikelia ir susidaro purslota banga. 
Purslai tykšta Ali ant blakstienų, ji spaudžia besiplaikstančią skry- 
bėlę prie viršugalvio, kad vėjas nenupūstų. 

Po dvidešimties minučių, pusantro kilometro pasroviui nuo 
Tauerio tilto, mes priplaukiame prie Londono policijos Jūrų pos- 
kyrio būstinės. 

Motorlaivis „Šarmen“ stovi sausajame doke, paremtas tašais ir 
apjuostas pastoliais. Iš pirmo žvilgsnio dvylikos metrų vidaus van- 
denyse plaukioti skirtas laivas atrodo nepriekaištingai, su lakuoto 
medžio vairine bronziniais reikmenimis. Iš arčiau pamatai, kad 
iliuminatoriai sudaužyti, denis sutrūkinėjęs. Aplink turėklus apvy- 
niota mėlyna ir balta policijos juosta, daugybė kulkų skylių ir kitų 
įdomybių paženklintos baltomis vėliavėlėmis. 

Ali paaiškina, kad praėjus keturiolikai valandų nuo mano sura- 
dimo buvo gautas pranešimas, jog „Šarmen“ pavogtas iš Kju prie- 
plaukos vakarų Londone. Ji žino: aš vertinu faktus, tad paberia 
skaičių: variklio galingumą, maksimalų greitį ir atstumą. 

Iš vairinės išeina kriminalistė baltu kombinezonu ir atsitupia 
laivagalyje. Ištiesia ruletę skersai denio, užsirašo skaičių ir suregu- 
liuoja šalia jos ant trikojo stovintį teodolitą. 

Ji pasisuka, prisidengia akis nuo saulės, šviečiančios mums už 
nugaros, ir pažįsta seržantą. 

— Čia detektyvė konsteblė Kei Simpson, - seržantas pristato ją 
mums. 

Moteris dar nė keturiasdešimties, trumpai kirptais šviesiais 
plaukais ir smalsiomis akimis. Ji negali atplėšti jų nuo manęs, lyg 
būčiau vaiduoklis. 

— Ar galima sužinoti, ką jūs darote? - susidrovėjęs klausiu. 

— Skaičiuoju trajektorijas, kulkų greičius kliudžius taikinį, nuo- 
krypio kampą, į kur buvo taikyta, atstumus, paklaidas, tiriu kraujo 
dėmes... 

Ji nutyla nebaigusi sakinio, nes mato, kad mes nespėjame sekti 
jos minties. 

— Mėginu nustatyti, kaip toli turėjo būti šaulys, taip pat kokiame 
aukštyje ir kaip dažnai jis šovė pro šalį. 

- Jis pataikė man į koją. 

— Taip, bet galbūt taikėsi jums į galvą. - Ji prideda žodį „pone“, 
jei kartais įsižeidžiau. - Snaiperis naudojo šaudmenį tuščiavi- 

duriu smaigaliu, pasiekiančiu 815 metrų per sekundę greitį. Čia 
jų lengvai nenusipirksi, bet šiais laikais beveik viską gali gauti iš 
Rytų Europos. 

Jai šauna mintis. 

— Ar galėtumėte man padėti? 

— Kaip? 

— Ar negalėtumėte atsigulti ant denio, štai čia? - Ji rodo sau prie 
kojų. - Pusiau ant šono, ištiestomis kojomis ir viena ant kitos už- 
dėtomis pėdomis. 

Paleidžiu ramentus ir leidžiuosi jos paguldomas reikiama poza 
kaip koks dailininko modelis. 

Ji pasilenkia prie manęs, ir staiga mintyse išvystu kitą moterį: 
ji priartėja ir savo lūpomis paliečia manąsias. Dvelkteli vėjelis, ir 
vaizdas pranyksta. 

Detektyvė konsteblė paima trikojį ir nukreipia teodolitą man 
į kojas. Skaisčiai raudonas šviesos spindulys sminga man į kelnes 
virš sutvarstytos šlaunies. 

Mane persmelkia tikrų tikriausia baimė ir aš staiga imu spiegti 
liepdamas jai kristi ant denio. Gulkitės visi! Aš prisiminiau tą rau- 
doną švieselę, tą mirtį pranašaujantį šokčiojantį raudoną spindulį. 
Tysojau tamsoje, susirietęs iš skausmo, kai tas spindulys lakstė po 
denį ieškodamas manęs. 

Rodos, niekas neišgirdo mano riksmo. Tas garsas buvo tik mano 
galvoje. Jie visi klausosi kriminalistės. 

— Kulka atlėkė iš čia, šitoje vietoje sulindo į šlaunį, išėjo kitoje 
pusėje ir įstrigo denyje. Ji atsitrenkė į šlaunikaulį ir ėmė vartytis — 
todėl išėjimo žaizda tokia didelė... 

Ji paėjėja keletą žingsnių į šalį ir pamatuoja atstumą tarp šoninio 
turėklo ir kitos kulkos skylės. 

— Daugybę metų ginčijamasi, kas nulemia kulkos smogiamąją 
jėgą - judesio kiekis ar kinetinė energija. Iš tikrųjų norint gauti 
atsakymą, reikia sudėti tuos du judančio kūno parametrus. Mes 

turim kompiuterių programų. Jos matavimų pagrindu parodo 
mums, kokį atstumą nuskriejo konkreti kulka. Šiuo atveju ats- 
tumas buvo 390 metrų su 2 procentų paklaida. Žinodami, į kurią 
vietą taikinį kliudė kulka, galime atkurti jos trajektoriją ir nustatyti, 
kur slėpėsi šaulys. 

Ji pasižiūri į mane, tarsi jau turėčiau jai atsakymą. Mano širdis 
vis dar pašėlusiai daužosi. 

— Jums negera, pone? 

— Ne, viskas gerai. 

Džo pasilenkia prie manęs. 

— Nereikėtų šitaip jaudintis. 

— Po perkūnais - aš nesu koks neįgalusis! 

Bemat pasigailiu šitaip pasikarščiavęs ir norėčiau atsiprašyti. 
Visi dabar jaučiasi nesmagiai. 

Detektyvė konsteblė Simpson padeda man atsikelti: 

— Ką dar iš to įvykio galite atkurti? - klausiu. 

Klausimas, matyt, jai visai patinka. 

— Pirmą kartą į jus buvo pataikyta čia. Kita kulka kliuvo kažkam 
kitam, ir jis užgriuvo ant jūsų. Jūsų plaukuose rasta jo kaulų ir 
kraujo pėdsakų. 

Ji atsisėda ir atbulomis slenka deniu, kol nugara atsiremia į tu- 
rėklą. 

— Vienas iš plotelių, kuriame daugiausia kulkų žymių — štai 
čia, — ji rodo į denį sau prie kojų. - Manau, šioje vietoje jūs ėmėte 
trauktis ieškodamas priedangos, bet į denį iš šono atlėkė daugiau 
kulkų. Buvote visiškai nepridengtas, todėl... 

— Nusiritau deniu ir pasislėpiau už vairinės. 

Džo pasižiūri į mane. 

— Prisimeni2 

— Ne, bet tai būtų logiška. 

Jau tardamas tuos žodžius suvokiu, kad kažką vis dėlto prisi- 
menu. 

Detektyvė konsteblė nurepečkoja deniu prie tolimojo vairinės 
galo. 

— Čia jūs netekote piršto. Norėjote pažiūrėti į vidų ar pamatyti, 
iš kurios pusės šaudoma. Buvote sunkiai sužeistas. Įsitvėrėte pirš- 
tais į iliuminatoriaus kraštą ir pasikėlėte. Pro stiklą išlėkė kulka, ir 
jūsų pirštas dingo. 

Vairinės išorinė siena aplink išlindusių kulkų suskaldytas lentas 
išmarginta sukepusiu krauju. 

— Laive radome dvidešimt keturias kulkas. Tik aštuonios iš jų 
buvo paleistos snaiperio. Jis šaudė labai santūriai ir tiksliai. 

— O kitos? 

- Kitos buvo 9 milimetrų. 

Tokio kalibro kulkomis šaudantis mano Glock 17 buvo išduotas 
iš nuovados ginklų sandėlio rugsėjo 22-ąją ir iki šiol nebuvo rastas. 
Gal Kambelis teisus: aš ką nors nušoviau. 

Detektyvė konsteblė Simpson toliau dėsto savąją įvykių versiją. 

— Manau, jūs buvote įtemptas į denį per laivagalio turėklą ko- 
biniu, kuris suplėšė vieną diržo kilpą. Šitoje vietoje jūs apsivėmėte. 

— Vadinasi, iš pradžių - prieš pašaunamas - buvau vandenyje? 

— Taip. 

Žiūriu į Džo ir purtau galvą: nieko neprisimenu. Matau vien 
kraują. Jaučiu jo skonį burnoje, atrodo, kad jis tvinkčiodamas 
trykšta man į ausis. 

Pasižiūriu į Simpson, ir balsas kone užstringa gerklėje. 

— Sakėt, kažkas žuvo, tiesa? Tikriausiai atlikote kraujo tyrimą. 
Arjis... turiu galvoje... ar jis buvo... ar gali būti, kad jis?.. 

Negaliu išspausti žodžių. 

Džo užbaigia mano klausimą ir pats į jį atsako. 


— Jis buvo ne Mikos Karlail. 

Grįžtame į automobilį ir pamažu važiuojame pro garsiąją Tabako 
prieplauką, paskui pro sandėlių apsuptą pilko vandens kvadratą. 
Taip ir nesuprantu, ar tie atnaujinti pastatai skirti privilioti į šį ra- 
joną pasiturinčius gyventojus, ar tik šitaip galėjo būti apsaugoti 
nuo visiško sugriuvimo, nes prieš pasirodant nekilnojamojo turto 
plėtotojams dauguma buvo gerokai apleisti. Išnyko aludės dokų 
pašonėje - jas pakeitė lengvojo kultūrizmo klubai, interneto ka- 
vinės ir barai, prekiaujantys kviečių daigų sultimis. 

Kiek toliau nuo upės randame labiau tradicinę kavinę, įsisprau- 
dusią tarp Viktorijos laikų terasų, ir sėdame prie staliuko šalia 
lango. Kavinės sienos išpuoštos Pietų ir Centrinės Amerikos pla- 
katais; tvyro virinto pieno ir avižinės košės kvapai. 

Tvarkosi dvi žilos, apkūnios moterys - viena priima užsakymus, 
kita gamina valgius. 

Kepti kiaušiniai iš lėkštės spokso į mane lyg didžiulės sergan- 
čiojo gelta akys; šalia jų pajuodusi dešrelė ir persisukusi šoninės 
riekė. Ali valgo vegetarišką sumuštinį ir pilsto arbatą iš nerūdi- 
jančio plieno arbatinio. Arbata rusvai žalsva, joje tiršta plaukio- 
jančių lapų. 

Vietos mokykloje ką tik prasidėjo pietų pertrauka; gatvėje apstu 
juodaodžių paauglių, iš kibirėlių valgančių bulvių traškučius. Kai 
kurie rūko šalia telefono būdelės, kiti klausosi muzikos ir keičiasi 
ausinėmis. 

Džo mėgina maišyti cukrų kavoje kaire ranka, bet nustoja ir pe- 
rima šaukštelį į dešinę. Jo balsas prasimuša pro metalinių peilių, 
gremžiančių keraminius indus, garsus. 

— Kodėl manai, kad Mika galėjo būti tame laive? 

Ali pastato ausis. Ji to paties klausė savęs. 

— Nežinau. Galvojau apie tą nuotrauką. Kam man reikėjo ją pa- 
siimti — nebent norėjau ją pažinti. Treji metai praėjo, ji atrodytų 
kitaip. 


Ali žiūri į mane, paskui į profesorių, vėl į mane. 

— Manot, ji gyva? 

- Viso to aš neprasimaniau, - mosteliu ranka į koją. - Matėte 
laivą. Jame žuvo žmonės. Žinau, kad tai kažkaip susiję su Mika. 

Savo maisto nepaliečiau - nebesijaučiu išalkęs. Gal profesorius 
teisus: mėginu atitaisyti praeities negeroves ir nuraminti savo są- 
žinę. 

— Turim grįžti į ligoninę, - sako jis. 

— Ne, dar ne. Pirma noriu rasti Reičelę Karlail. Gal ji ką nors 
žino apie Miką. 


Džo pritariamai linkteli. Sumanymas geras. 


Pageltę lapai sūkuriuoja Randolfo prospektu ir kaupiasi prie „Del- 
fino“ gyvenamojo namo laiptų. Namas atrodo nepasikeitęs: virš įė- 
jimo baltai puošta arka, stiklas virš durų inkrustuotas bronzinėmis 
pavadinimo raidėmis. 

Ali nekantriai barbena į vairą trumpais, dailiai sutvarkytais 
nagais. Čia jai nejauku. Mudu abu prisimename kitą metų laiką, 
lakstymą, triukšmą, slogų karštį, sukrėtimą ir liūdesį. Džo to nesu- 
pranta, bet tikriausiai kažką nujaučia. Šlamindami lapus pereiname 
per gatvę ir užlipame lauko laiptais. Apatinis mygtukas automa- 
tiškai atidaro duris nuo devintos iki ketvirtos valandos. 

Stovėdamas vestibiulyje žiūriu į laiptinę tarsi klausydamasis 
kažkokio tolimo aido. Šitais laiptais aukštyn žemyn keliauja viskas: 
laiškai, baldai, maistas, naujagimiai ir dingę vaikai. 

Prisimenu kiekvieno šio namo gyventojo vardą ir veidą. Galiu 
lentoje nubraižyti linijas tarp jų, rodančias jų santykius, su kuo 
bendrauja, kur ir kada dirbo, ką veikė ir kokį alibi turi tam laikui, 
kai dingo Mika. Prisimenu viską net ne kaip vakardieną, bet kaip 
patiekalą, kurio ką tik neįstengiau suvalgyti - keptus kiaušinius ir 
liesą šoninę. 

Pavyzdžiui, Reičelė Karlail. Pastarąjį kartą mačiau ją per Mikos 
atminus, praėjus keliems mėnesiams po teismo. Atvažiavau pavė- 
lavęs ir atsisėdau gale, nes jaučiausi lyg įsibrovėlis. Visa bažnytėlė 


56 


Michael Robotham - Amnezija 


aidėjo nuo tylių apdujusios Reičelės verksmų; ji pati atrodė prara- 
dusi bet kokią viltį ir pavargusi nuo gyvenimo. 

Ten buvo kai kurie kaimynai iš „Delfino“, tarp jų kačių mylė- 
toja ponia Svingler - žiūrėdamas į jos šukuoseną, galėjai pama- 
nyti, kad jai ant galvos susirangė viena iš jos rainų kačių. Reičelę 
per pečius buvo apglėbusi Kirsten Ficroj. Šalia jos sėdėjo fortepi- 
jono mokytojas S. K. Dreividas. Namo ūkvedys Rėjus Merfis su 
žmona sėdėjo keliomis eilėmis toliau, jų sūnus Stivis tarp jų, trūk- 
čiodamas ir bambėdamas. Dėl Tureto sindromo jo judesiai buvo 
labai staigūs. 

Neišbuvau iki pamaldų galo. Ištykinau į lauką ir stabtelėjau pa- 
žiūrėti į kunigo palaiminimo laukiančią lentelę: 


MIKAELA LUIZA KARLAIL 
1994-2001 
Mes neturėjome laiko atsisveikinti, mano Angele, 
bet mus skiria vos viena mintis 


Iš to, kas įvyko, negalėjai nieko pasimokyti, nebuvo jokios lo- 
gikos ar sąmokslo, kuriuos būtum galėjęs toliau gvildenti, negalėjai 
rasti nė menkiausios moralinės paguodos. Pasak teisėjo, jos mirtis 
buvo beprasmiška, smurtinė, nepaaiškinama. 

Vėliau daugiau kaip dešimt kartų apklausiau Hovardą Veivelą 
tikėdamasis, kad jis išduos, kur užkasė Miką, bet jis tylėjo. Retkar- 
čiais, gavę naujų pranešimų, juos tikrindavome: kasinėjome sodą 
Pimliko rajone, graibėme kūdros Reivenskorto parke dugną. 

Nuo tada su Reičele nekalbėjau, bet kartais nė pats nepajus- 
davau, kaip atsidurdavau priešais „Delfino“ namą: spoksodavau 
pro priekinį stiklą negalėdamas suvokti, kaip vaikas gali dingti pen- 


kiaaukščiame vienuolikos butų pastate. 

Barškėdamas ir žvangėdamas tarp laiptų aikštelių senoviškas meta- 
linis liftas pakyla į viršutinį aukštą. Pabeldžiu į 11-o buto duris, bet 
niekas neatidaro. 

Ali veltui mėgina ką nors įžvelgti pro vitražinį durų stiklą. Tada 
atsiklaupia ant vieno kelio ir atidaro pašto angos dangtelį. 

- Jos jau senokai nebūta namie - ant grindų krūva laiškų. 

— Ką dar matai? 

— Miegamojo durys atdaros. Ant gembės kabo chalatas. 

— Melsvas? 

— Taip. 


Prisimenu, kaip vilkėdama tuo chalatu Reičelė sėdėjo ant sofos su 
telefonu rankoje. 

Jos kakta buvo išpilta prakaito, akys apsiblaususios. Tuos 
ženklus jau buvau matęs: ji norėjo išgerti, jai reikėjo išgerti — tau- 
relės, kuri suteiktų jėgų ir padėtų ištverti. 

— Septyneri metai - gražus amžius. 

Ji nieko neatsakė. 

— Ar judvi su Mika gerai sutarėte? 

Ji suglumusi žiūri į mane ir mirksi. 

— Turiu galvoje, ar kada nors bardavotės? 

— Kartais. Ne tiek dažnai, kad būtų nenormalu. 

— Kaip dažnai, jūsų manymu, baramasi normaliose šeimose? 

— Nežinau, inspektoriau. Normalias šeimas matau tik per televi- 
zorių - situacijų komedijose. 

Ji žiūrėjo man tiesiai į akis, ne tiek įžūliai, kiek įsitikinusi, kad 
klausinėju ne to, ko reikėtų. 

— Ar Mika su kuo nors iš namo gyventojų bendrauja daugiau? 

— Ji pažįsta visus. Poną Veivelą iš apačios, Kirsten kitoje laip- 
tinės pusėje, ponią Svingler, poną Mertfį, Dreividą iš pirmo aukšto. 
Jis moko skambinti fortepijonu... 

- Ar Mika galėjo dėl ko nors išeiti iš namų? 

- Ne. 

Reičelės liemenėlės petnešėlė nusmuko nuo peties ir jinai ją pa- 
sitaisė, bet ji ir vėl nuslydo. 

— Ar kas nors galėjo norėti ją pagrobti? 

Ji papurtė galvą. 

— Ojos tėvas? 

— Ne. 

— Judu išsiskyrę? 

— Treji metai. 

- Arjis matosi su Mika? 

Ji sugniaužė kumštyje permirkusių popierinių servetėlių gu- 
mulą ir vėl papurtė galvą. 

Ant kelių laikiau atverstą bloknotą marmurą imituojančiais vir- 
šeliais. 

— Man reikia vardo. 

Ji nieko neatsakė. 

Laukiau, kol ji pavargs nuo tylos, bet atrodė, kad jai nė motais. 
Ji neturėjo jokių nervinimąsi išduodančių įpročių: neglostinėjo 
plaukų, nekandžiojo apatinės lūpos. Buvo visiškai užsidariusi sa- 
vyje. 

- Jis niekados nepadarytų jai nieko bloga, - netikėtai pareiškė 
ji. - Ir jis nėra toks kvailas, kad ją grobtų. 

Mano rašiklis pakibo virš bloknoto. 

- Aleksejus Kuznetas, - sukuždėjo ji. 

Pamaniau, kad ji juokauja, ir vos nesusijuokiau. 

Įspūdinga pavardė. Ją išgirdus žmogui galėdavo atimti žadą ir 
paleisti vidurius; ją galėjai tarti tik tyliai kokioje nuošalioje kertėje, 
laikydamas kumštį kišenėje ir tris kartus nusispjaudamas per kairį 
petį. 

— Kada pastarąjį kartą matėte savo vyrą? 

- Skyrybų dieną. 

— Kodėl jūs tokia tikra, kad jis nepagrobė Mikos? 

— Mano vyras garsėja kaip pavojingas smurtautojas, inspekto- 
riau, bet jis ne kvailys, - nė akimirkos nesusimąsčiusi atsakė Rei- 
čelė. - Jis niekados nepaliestų Mikos ar manęs. Jis žino, kad galiu 
jį sužlugdyti. 

- Ir kaip jūs galite tai padaryti? 

Jai nė nereikėjo atsakyti. Nemirksinčiose akyse mačiau savo at- 
spindį. Ji tuo tikėjo. Jos galvoje dėl to nebuvo jokių abejonių. 

— Turite žinoti dar kai ką, - kalbėjo ji. - Mika turi panikos sutri- 
kimą. Ji viena neina į lauką. Jos psichologas sako, kad jai agorafobija. 

- Betji visai dar... 

— Vaikas? Taip. Žmonėms tai netikėta, bet taip būna. Jai sutrik- 
davo sveikata vien nuo minties, kad reikės eiti į mokyklą. Prasidė- 
davo krūtinės skausmai, širdis imdavo plastėti, ją pykindavo, du- 
sindavo... Beveik kiekvieną kartą turėdavau nuvesti ją iki pat klasės 
ir iš ten parsivesti. 

Ji vėl vos neapsiverkė, bet sugebėjo ašaras sutramdyti. Man 
prastai sekasi bendrauti su ašarojančiomis moterimis. Kai kurie 
vyrai tuomet tiesiog apkabina moterį ir pasiima dalį jos skausmo, 
bet aš taip nemoku. O gaila! 

Reičelė atrodė pernelyg pažeista, kad nepraskystų, bet mano 
akivaizdoje ji nė nemanė palūžti. Ji ruošėsi man parodyti, kokia 
stipri gali būti. Tuo neabejojau. Kiekvienai moteriai, palikusiai 
Aleksejų Kuznetą, reikėjo neregėtos drąsos. 


— Ar ką nors prisiminei? - klausia Džo, priėjęs prie manęs. 

— Ne, tik godojau. 

Ali pasižiūri virš turėklų. 

— Gal koks nors kaimynas žino, kur Reičelė. Kaip toji su ka- 
tėmis2 

— Ponia Svingler. 

Po tragedijos daug kaimynų išsikėlė kitur. Merfiai įsitaisė aludę 
Dartfordo miestelyje, Kirsten Ficroj, geriausia Reičelės draugė, iš- 
sikraustė į Noting Hilą. Galbūt tragedija persisunkia į būstus nely- 
ginant smarvė, kurios negali atsikratyti. 

Liftu nusileidžiu į antrą aukštą ir, pasirėmęs ramentais, pabel- 
džiu į ponios Svingler duris. Girdžiu ją ateinant koridoriumi. Sulig 
kiekvienu žingsniu tyliai barkšteli į jos plaukus įpinti ilgi spalvotų 
karoliukų vėriniai. 

Durys per plyšelį atsidaro. 

— Labas, ponia Svingler. Ar mane prisimenat? 

Ji nuožmiai į mane dėbteli, pamaniusi, kad esu savivaldybės 
higienos inspektorius, atėjęs atimti iš jos kačių. 

— Buvau čia prieš kelerius metus - kai dingo Mika Karlail. Ieškau 
Reičelės Karlail. Ar ją matėte? 

Iš vidaus sklinda aitrus dvokas - pusiau kačių, pusiau žmogaus. 

— Ne, - atgavusi žadą atsako ji. 

— Kada pastarąjį kartą ją matėt? 

Ji gūžteli pečiais. 

— Prieš kelias savaites. Tikriausiai išvažiavo atostogų. 

- Ji jums taip sakė? 

— Ne. 

— Ar matėt jos automobilį priešais namus? 

— O koks jos automobilis? 

Įtemptai mąstau. Nežinau, kaip man pavyksta prisiminti. 

— Reno universalo kėbulu. Juodas. 

Ponia Svingler papurto galvą ir jos karoliukai barkšteli. 

Koridorius jai už nugaros prigrūstas dėžių ir skrynių. Pastebiu 
kažką krustelint vienoje vietoje, paskui kitoje — tarsi judėtų šešėliai. 
Katės. Jos visur: lenda iš dėžių ir skrynių, iš palovio, šokinėja nuo 
drabužių spintų. Tamsūs pavidalai pasipila po grindis, susirenka 
aplink šeimininkę, trinasi į blyškias jos kojas, kandžioja į kulkšnis. 

— Kada pastarąjį kartą matėt mane? 

Ji keistai į mane pasižiūri. 

— Prieš mėnesį... nuolat čia užsukdavot. 

— Su kuo nors? 

Ji įtariai dirsteli į profesorių. 

- Jūsų draugas mėgina juokauti? 

— Ne. Tiesiog jis kai ką užmiršo. 

— Kaip supratau, ėjot pas ją į viršų. 

— Ar žinot ko? 

Jos juokas šaižus it dildės, brūžinamos į metalą. 

— Aš jums panaši į jūsų sekretorę, dirbančią visuomeniniais pa- 
grindais? 

Ji jau ruošiasi uždaryti duris, bet jai šauna dar viena mintis. 

— Dabar prisimenu: jūs visą laiką ieškojot tos nužudytos mer- 
gaitės. Jinai dėl to kalta. 

— Kas tainai? 

— Tokioms kaip ji nevalia turėti vaikų, jeigu nesugeba jų suval- 
dyti. Neprieštarauju, kad mano mokesčiai atitenka sergantiems 
vaikučiams ligoninėse ar keliams remontuoti, bet kodėl aš turiu 
mokėti vienišoms motinoms, gyvenančioms iš socialinių pašalpų 
ir išleidžiančioms pinigus cigaretėms ir svaigalams? 

- Jai nereikėjo išmaldos. 

Ponia Svingler timpteli kaftaną aukštyn. 

— Chronis chroniu ir numirs. 

Žengteliu link jos. 

- Jūs taip manot? 

Staiga jos pasitikėjimas savimi ima nykti. 

— Kaip įdomu! Būtinai papasakosiu savo motinai. Pagyvensim — 
pamatysim, kaip ten sako žmonės? 


Profesorius uždaro narvo duris, liftas trūkteli ir pajuda. Kai nu- 
sileidžiame į vestibiulį, atsigręžiu į laiptus. Apieškojau šį pastatą 

dešimtis kartų - tikrovėje ir sapne, - bet noriu dar sykį apieškoti. 
Noriu jį išardyti, viena plyta po kitos. 

Reičelė dingo, kaip ir tie žmonės, kurių kraujo dėmės liko laivo 
denyje. Nežinau, ką visa tai reiškia, bet kažkoks nervinis impulsas 
ir tam tikra nuojauta įspėja, kad turiu nerimauti. 

Metas vėlus. Mirksėdami užsidega gatvių žibintai, automobi- 
liai važiuoja su įjungtomis šviesomis. Apeiname namą iš šono ir 
atsiduriame kieme - plytų sienų juosiamame siaurame žolės sta- 
čiakampyje. Prieblandoje matau apverstą plastikinį baseinuką, prie 
pašiūrės sukrauti lauko baldai. 

Už galinės tvoros - Padingtono pramogų aikštelė; jos vejoje 
telkšo daugybė drumzlinų balų. Kairėje - garažų pristatyta gatvelė, 
dešinėje, už penkių ar šešių mažesnių namų, Makmilano daugia- 
butis, niūrus pokarinis devyniasdešimt šešių butų savivaldybės pa- 
statas. Balkonuose kabo skalbiniai, prie sienų pritvirtintos palydo- 
vinės antenos. 

Čia degindavosi saulėje Mika ir Sara. Pro antro aukšto langą 
jas stebėdavo Hovardas. Tą dieną, kai dingo Mika, atėjau į kiemą 
ieškodamas paunksnės ir ramybės. Tada jau žinojau, kad mergaitė 
niekur nenuklydo. Kita vertus, vaikas atsitiktinai nedingsta penkia- 
aukščiame gyvenamajame name. Atrodė, kad Mika buvo pagrobta 
ar nutiko kas nors baisesnio. 

Kai dingsta vaikas, gerų žinių nelauk. Kasdien dingsta dešimtys; 
dažniausiai vaikai pabėga iš namų ar yra išmetami į gatvę arba tie- 
siog paliekami tėvų ar globėjų. Kas kita, kai vaikui septyneri. Tada 
visos galimybės yra košmariškos. 

Atsargiai pritupiu ir pasižiūriu į kūdrą, kurioje tingiai suka ratus 
dekoratyviniai karpiai. Niekada nesupratau, kam žmonės laiko 
žuvis. Jos abejingos, brangios, žvynuotos ir jų gyvybė tokia trapi. 
Tokia buvo antroji mano žmona Džesė. Mudu buvome susituokę 
vos pusmetį, bet per tą laiką mirtinai jai nusibodau. 

Vaikystėje veisiau varles. Prisirinkdavau ikrų mūsų ūkio kūdroje 

ir laikydavau juos perpus perpjautoje dviejų šimtų litrų statinėje. 
Mažos varlytės mielos, bet kai šimtą jų suleidi į kibirą, gauni gličią, 
knibždančią košę. Galų gale jos užplūdo mūsų namus. Patėvis sakė, 
kad „fantastiškai“ auginu buožgalvius. Spėju, kad „fantastiškai“ jis 
sakė su pašaipa. 

Ali prieina prie manęs ir užsikiša plaukus už ausų. 

— Manėte, kad ji gali būti negyva, jau pirmą dieną. 

- Žinau. 

— Mes dar nebuvome patikrinę informacijos apie kaimynus, 
kriminalistai dar nebuvo atvažiavę, bet jus jau buvo apėmusi bloga 
nuojauta. 

— Taip. 

- Ir jūs iškart atkreipėte dėmesį į Hovardą Veivelą. Kodėl? 

- Jis fotografavo. Visi kiti namo gyventojai ieškojo Mikos, o jis 
nuėjo atsinešti fotoaparato. Girdi, nori viską dokumentuoti. 

—- Dokumentuoti? 

— Visą tą sambrūzdį. 

— Kam? 

— Kad galėtų prisiminti. 


Kai grįžtu į ligoninę, jau beveik tamsu. Visas pastatas gaižiai dvo- 
kia — tartum per ilgai nevėdinti kambariai. Aš neatėjau į fiziotera- 
pijos seansą. Megė laukia, norėdama pakeisti man tvarsčius. 

— Kažkas vakar nuo vaistų vežimėlio paėmė buteliuką su mor- 
fijaus kapsulėmis, - sako ji nukirpdama paskutinį tvarstį. - Mano 
draugė turi nemalonumų. Vadovybė mano, kad ji dėl to kalta. 

Megė manęs nekaltina, bet potekstę suprantu. 

— Tikimės, kad buteliukas atsiras. Gal jis tiesiog buvo padėtas 
ne į vietą. 

Ji ima trauktis atatupsta, laikydama padėklą su tvarsčiais ir žir- 
klėmis priešais save. 

— Tikiuosi, viskas jūsų draugei baigsis gerai, - sakau. 

Megė linkteli, apsisuka ir be garso dingsta. 

Atsigulu aukštielninkas ir klausausi, kaip į tolimas palatas darda 
vežimukai; kažkas ima klykti, pažadintas košmaro. Per vakarą ke- 
turis kartus mėginu prisiskambinti Reičelei Karlail, bet jos vis dar 
nėra namie. Ali pažadėjo patikrinti jos pavardę ir automobilį poli- 
cijos duomenų bazėje. 

Koridoriuje priešais mano palatą nieko nėra. Matyt, vidaus ty- 
rimų skyriaus šakalams nusibodo mane stebėti. 

Devintą vakaro paskambinu motinai į Vilavud Lodžo senelių 
prieglaudą. Ji negreitai pakelia ragelį. 

— Miegojai? 

— Žiūrėjau televizorių. 

Fone girdžiu jį gaudžiant. 

— Kodėl manęs neaplankei? 

- Aš ligoninėj. 

— Kas atsitiko? 

— Susižeidžiau koją, bet viskas bus gerai. 

- Jeigu susižeidei nesmarkiai, turi mane aplankyti. 

— Gydytojai sako, turėsiu čia gulėti dar kokią savaitę. 

— Ar dvyniai žino? 

— Nenorėjau jų kvaršinti. 

— Kler atsiuntė man atviruką iš Niujorko. Praėjusį savaitgalį 
ji buvo Martos Vynuogyne“. Ji sakė, kad Maiklas galbūt plukdys 
jachtą į Niuportą Rod Ailande. Juodu gali pasimatyti. 

— Džiugu. 

- Turėtum jiems paskambinti. 

— Aha. 

Užduodu jai dar keletą klausimų, mėgindamas regzti pokalbį, 
bet jai rūpi vien televizorius. Staiga ji ima šnirpščioti. Atrodo, kad 
jos nosis - mano ausyje. 

— Labanakt, Dadž. 

Taip aš ją vadinu. 

— Pala! - Ji prispaudžia lūpas prie ragelio. - Janko, ateik manęs 
aplankyti. 

- Ateisiu. Greitai. 

Laukiu, kol ji padeda ragelį; savąjį laikau svarstydamas, ar ne- 
paskambinus dvyniams - įsitikinti, kad jie gyvi ir sveiki. Nuolatos 
įsivaizduoju jiems skambinąs to paklausti, bet niekada taip ir nepa- 


skambinu. 


* Sala į pietus nuo Keip Kodo Masačusetso valstijoje. 

Įsivaizduoju Kler sakant: „Sveikas, tėti, kaip laikaisi? Ar gavai 
knygą, kurią tau išsiunčiau? Ne, ne su dieta - ji apie gyvenseną... 
kaip išvalyti kepenis, atsikratyti toksinų... Paskui ji pasikviečia 
mane vegetariškos vakarienės — pašalinti dar daugiau toksinų ir iš- 
valyti ištisus kambarius. 

Įsivaizduoju ir skambinąs Maiklui. Mudu susitiksime išgerti po 
bokalą alaus, papasakosime vienas kitam anekdotų ir pasikalbė- 
sime apie futbolą kaip normalūs tėvas ir sūnus. Tik mudviejų ben- 
dravime nesama nieko normalaus. Aš įsivaizduoju kažkieno kito 
gyvenimą. Nė vienas iš mano vaikų dėl tėvo negaiš laiko telefono 
pokalbiui, o juo labiau nepaaukos jam viso vakaro. 

Savo vaikus myliu beprotiškai, bet jų nesuprantu. Kūdikiai buvo 
kaip kūdikiai, bet sulaukę paauglystės ėmė per greitai lakstyti auto- 
mobiliais, per garsiai leisti muziką ir žiūrėjo į mane kaip į kažkokį 
fašistų sąmokslininką todėl, kad dirbau Londono policijoje. Mylėti 
vaikus lengva. Išsaugoti juos sunku. 


Užmiegu žiūrėdamas per televizorių laidą apie atostogas. Pasku- 
tinis vaizdas, kurį prisimenu matęs, - kaip moteris, kuriai iš veido 
nė akimirką nepranyksta šypsena, nusimeta sarongą ir neria į ba- 
seiną. 

Po kurio laiko mane pažadina skausmas. Ore dvelkia kažkokia 
mirtina greičio sukelta tuštuma, panašia į sūkurius, susidarančius 
praskridus reaktyviniam lėktuvui. Jaučiu, kad palatoje aš ne vienas. 
Šviesoje vien jo rankos. Ant krumplių - žvilgančių sidabrinių karo- 
liukų vėrinys. Tokius tarp pirštų sukioja graikai, kai nervinasi. 

— Kaip čia patekot? 

— Netikėkite tuo, kas rašoma apie ligonines. Neva norint į jas 
patekti reikia užsirašyti į eilę. 

Aleksejus Kuznetas pasilenkia į priekį. Jo akys tamsios, dar tam- 
sesni plaukai sušukuoti atgal standžiomis sruogomis. Jas prilaiko 

gelis ir valios jėga. Kitas į akis labiausiai krintantis bruožas — ne- 
lygus rando apskritimas ant raukšlėto pieno baltumo skruosto. 
Laikrodis ant jo riešo kainuoja daugiau, negu aš uždirbu per metus. 

- Atleiskite, nepasiteiravau apie sveikatą. Kaip jaučiatės? 

— Gerai. 

— Labai maloni naujiena. Esu tikras, jūsų mama lengviau atsi- 
kvėps. 

Jo žodžiuose tikrai slypi kažkas daugiau. 

Ant mano pirštų galiukų susidaro prakaito lašeliai. 

— Ką čia veikiat? 

- Atėjau atsiimti. 

— Atsiimti? 

— Prisimenu, kad lyg ir buvome susitarę. 

Jo tartis - klasikinė Anglijos privilegijuotųjų mokyklos auklė- 
tinio, tobula, bet šalta. 

Žiūriu į jį nieko nesuprasdamas. 

— Turėjote atsiimti mano dukrą, - sako jis jau rūstesniu balsu. 

Jaučiuosi, lyg būčiau praleidęs kažkokią pokalbio nuotrupą. 

— Kąjūs norit pasakyti? Kaip aš galėjau pasiimti Miką? 

— O varge, klaidingas atsakymas! 

— Ne, klausykit! Aš neprisimenu. Nežinau, kas atsitiko. 

— Ar matėte mano dukrą? 

— Vargu. Nesu tikras. 

- Ją slepia mano buvusi žmona. Niekuo kitu netikėkite. 

— Kodėl ji taip darytų? 

— Todėl, kad ji - žiauri, beširdė gyvatė, kuriai patinka suvaryti 
žmogui peilį ir jį sukioti. O tau atrodo, kad tave pervėrė riterio 
ietis. 

Jis tai pareiškia taip nuožmiai, kad atrodo, jog palatoje atšalo. 

Jis atgauna savitvardą ir timpteli švarko rankogalius. 

— Kaip suprantu, išpirkos neperdavėte? 

— Kokios išpirkos? Kas jos prašė? 

Man dreba rankos. Pastarųjų dienų netikrumas ir neviltis šią 
akimirką pasiekė aukščiausią laipsnį. Aleksejus žino, kas atsitiko. 

Mikčiodamas maldauju jo man pasakyti. 

— Upėje buvo šaudoma. Neprisimenu, kas atsitiko. Man reikia, 
kad padėtumėt suprasti. 

Aleksejus šypsosi. Tą vangią visažinio šypseną jau esu matęs. 
Tyla pernelyg užsitęsia. Jis manimi netiki. Suima sau kaktą ir spau- 
džia tarsi mėgindamas ją sutraiškyti. Ant nykščio jis užsimovęs 
labai storą auksinį žiedą. 

- Arjūs visuomet užmirštate savo nesėkmes, inspektoriau? 

— Priešingai — paprastai vien jas ir prisimenu. 

— Kas nors turi prisiimti už tai atsakomybę. 

— Taip, bet pirma padėkite man prisiminti. 

Jis pašaipiai nusijuokia ir ištiesia mano pusėn dešinę ranką. Smi- 
lius nutaikytas į mane kaip pistoleto vamzdis, žiedas ant nykščio 
panašus į gaiduką. Tada jis sklandžiai pasuka ranką ir prikiša delną 
su raide L, sudaryta iš nykščio ir smiliaus, man prie veido. 

— Man reikia mano dukros arba mano deimantų. Tikiuosi, su- 
pratote. Mano tėvas įspėjo niekada nepasitikėti čigonais. Įrodykite, 
kad jis buvo neteisus. 


Net Aleksejui išėjus jaučiu jį palatoje. Jis panašus į Kventino Taran- 
tino filmų veikėją, sunkiai valdantį savo smurtingą prigimtį. Nors 
slepiasi po siūtais pagal užsakymą kostiumais ir idealia tartimi, 
žinau jo šaknis. Pažinojau tokių vaikigalių kaip jis mokykloje. Įsi- 
vaizduoju jį su pigiais baltais marškiniais, storapadžiais batais, per 
pietų pertrauką kuliamą bendraklasių dėl keistos pavardės, akcento 
ir pigių valstietiškų drapanų. 

Žinau, nes buvau toks pat kaip jis - svetimas, čigonės sūnus. 
Į mokyklą atsinešdavau ne sumuštinių, o ankrustė - tešlos rutu- 


liukų, pagardintų kmynais ir kalendra, o mokyklos ženklas ant 

uniforminio švarkelio buvo dažytas, nes siuvinėto neišgalėjome 
nupirkti. 

— Grožio šaukštu nepakabinsi, - sakydavo man mama. Tada ne- 
supratau, ką ji turi galvoje. Tai buvo dar vienas iš keistų jos posakių, 
tokių kaip: „Jojantis už raitelio negali sėdėti ant dviejų arklių.“ 

Kaip ir Aleksejus, ištvėriau mušimus ir patyčias. Kitaip negu 
jis, negavau stipendijos į Čarterhauso mokyklą, kur jis atsikratė 
rusiško akcento. Jis niekada nepasikvietė į namus nė vieno klasės 
draugo ir slėpė nuo jų motinos atsiųstus gardumynus - šokoladu 
glaistytas datules, imbierinius meduolius ir pieniškas karameles. Iš 
kur visa tai žinau? Aš buvau jo kailyje. 

Aleksejaus tėvas Dmitrijus Kuznetas buvo rusų emigrantas. Jis 
pradėjo nuo vienintelio gėlių vežimėlio su prekystaliu Soho rajone 
ir valdė nedidelę prekyviečių Vest Ende imperiją. Kilus karui su 
konkurentais dėl teritorijos, trys žmonės žuvo, penki dingo be ži- 
nios. 

1987 metų Šv. Valentino dieną vienas gėlių pardavėjas Kovent 
Gardeno gatvėje buvo prikaltas prie savo prekystalio, apipiltas 
benzinu ir padegtas. Kitą dieną mes suėmėme Dmitrijų. Aleksejus 
tėvą. Jo motina taip raudojo ir klykė, kad pažadino pusę rajono. 

Iki teismo likus trims savaitėms, Aleksejus metė mokyklą ir su 
vyresniuoju broliu Saša perėmė šeimos verslą. Nepraėjus nė pen- 
keriems metams, broliai Kuznetai kontroliavo visus centrinio Lon- 
dono gėlių prekystalius. Dar po penkerių jų žinioje buvo visa Brita- 
nijos skintų gėlių pramonė ir jie turėjo daugiau įtakos gėlėms ir jų 
pasirinkimui negu pati Motina Gamta. 

Netikiu pasakėlėmis ir siaubų istorijomis apie Aleksejų Kuznetą, 
bet jis vis dar mane baugina. Jo žiaurumas ir polinkis į smurtą yra 
šalutiniai jo auklėjimo produktai, nesibaigiantis pasipriešinimas 
Dievo jam duotai prigimčiai. 

Gal mudviejų gyvenimo pradžia buvo vienoda - kentėme tas 

pačias patyčias ir pažeminimus, bet aš neleidau jiems įstrigti lyg 
skreplių gumului gerklėje ir trukdyti deguoniui patekti į sme- 
genis. 

Aleksejų nuvylė net jo brolis. Galbūt Saša buvo per daug rusas 
ir per mažai anglas, bet labiau tikėtina, kad Aleksejus nepritarė jo 
vakarėliams, kuriuose dalyvaudavo įspūdingos manekenės ir bū- 
davo vartojamas kokainas. Po vieno tokio vakarėlio paauglė pa- 
davėja buvo rasta kniūbsčia plūduriuojanti baseine. Jos skrandyje 
buvo rasta spermos, o kraujyje - heroino pėdsakų. 

Sašai neteko stoti prieš dvylika prisiekusiųjų. Užteko keturių 
kaukėtų vyrų. Vieną vakarą jie įsiveržė į jo namus, nutildė žmoną, 
o jį patį išsivedė. Vieni sako, kad Aleksejus pririšo jį už riešų ir pa- 
nardino į rūgšties vonią, kiti sako, kad kirviu nukirto jam galvą. Iš 
tikrųjų niekas nežino: gal Saša vis dar gyvas ir kitokia pavarde gyvena 
užsienyje. 

Tokie kaip Aleksejus šiame pasaulyje pripažįsta tik dvi katego- 
rijas žmonių, ne turtuolius ir vargšus ar doruosius ir nedorėlius, 
ne tuos, kurie tik šneka, ir tuos, kurie iš tikrųjų daro. Jam yra tik 
nugalėtojai ir pralaimėjusieji. Moneta krinta arba skaičiumi, arba 
herbu į viršų. Tokia jo visuotinė tiesa. 


Normaliomis - geresnėmis - aplinkybėmis stengiuosi per daug ne- 
galvoti apie praeitį. Nenoriu įsivaizduoti, kas galėjo atsitikti tokiam 
vaikui kaip Mika Karlail ar kitiems dingusiems vaikams, su kuriais 
turėjau reikalų savo gyvenime. 

Tačiau nuo tada, kai atsibudau ligoninėje, mintimis vis grįžtu į 
tą metą ir užpildau trūkstamas valandas šiurpiais scenarijais. Matau 
Temzę, priverstą lavonų; jie iškyla į paviršių po tiltais ir vartosi pra- 
plaukiančių turistinių laivų sukeltose bangose. Matau kraują van- 
denyje ir į dumblą grimztančius pistoletus. 

rūnai ir į duris beldžia policininkai. Tokį metą žmonės labiau pa- 
žeidžiami. Jie pabunda ir nesusigaudydami, kas darosi, standžiau 
susisupa į apklotus. 

Aleksejus minėjo išpirką, Kibalas deimantus. Tikriausiai buvau 
ten, kur buvo perduodama išpirka. Nebūčiau vykdęs paliepimų, jei 
nebūčiau gavęs įrodymų, kad Mika gyva. Turėjau būti tuo tikras. 

Tylą sudrumsčia sambrūzdis - žmonės laksto ir šaukia. Girdžiu 
gaisro signalą. 

Tarpduryje pasirodo Megė. 

— Nutekėjo dujos. Evakuojame ligoninę. Atvešiu ratukus, kol jų 
dar liko. 

— Aš galiu eiti. 

Ji pritariamai linkteli. 

— Pirmiausia išvedam sunkiausius ligonius. Palaukit manęs, aš 
grįšiu. 

Tą pačią akimirką ji dingsta. Už lango kaukia policijos ir ugnia- 
gesių sirenos. Netrukus jas nustelbia koridoriais riedančių neštuvų 
su ratukais dardėjimas ir nurodymus šaukiančių žmonių balsai. 

Po dvidešimties minučių triukšmas aprimsta, laikas slenka kan- 
kinamai lėtai. Ko gero, ligoninės personalas mane užmiršo. Kartą 
per mokyklos ekskursiją į Morkamo įlanką buvau paliktas saviškių. 
Kažkas pasakė, girdi, aš neišdrįsiu pėsčiomis nueiti jūros užliejama 
dumbluota sekluma trylika kilometrų, skiriančių Arnsaido ir Kents 
Banko kaimus. Žmonės ten dažnai nuskęsta: jie pasiklysta rūke ir 
juos užklumpa potvynis. 

Aišku, nebuvau toks kvailas, kad priimčiau iššūkį. Visą popietę, 
kol mano klasės draugai tyrė laukinius paukščius, kavinėje valgiau 
sklindžius su tiršta grietine. Visus įtikinau, kad tuos trylika kilo- 
metrų įveikiau. Man buvo keturiolika ir už tą poelgį vos nebuvau 
išmestas iš Kotslou parko mokyklos, bet iki pat mokyklos baigimo 
buvau įžymybė. 

Aliumininiai mano ramentai stovi prie durų. Nukeliu kojas nuo 

lovos ir straksiu šonu, kol įkišu rankas į plastikines įmovas ir suimu 
ramentus. 

Išėjęs iš palatos, ilgo, tiesaus koridoriaus gale pro įstiklintas 
duris pamatau kitą koridorių, vedantį į pastato gilumą. Užuodžiu 
silpną dujų kvapą. 

Sekdamas išėjimo ženklus pasuku link laiptų, žvilgčiodamas į 
tuščias palatas su sujauktais patalais. Praeinu pro paliktą valytojos 
vežimuką. Iš jo it aštuntojo dešimtmečio roko žvaigždės kyšo 
šluotos. 

Laiptinėje tamsu. Pasižiūriu per turėklus, beveik tikėdamasis 
pamatyti į viršų lipančią Megę. Atsigręžęs spėju pastebėti kažką ei- 
nantį tolimajame koridoriaus gale, iš kur atėjau, - gal ieško manęs. 

Eidamas atgal iškeliu ramentą ir stumteliu uždarytas duris. 

— Ar čia kas nors yra? 

Už žalsvo organinio stiklo pertvaros pamatau operacinę. Ant 
operacinio stalo guli kruvina popierinė paklodė. 

Slaugytojų poste tuščia. Ant stalo atverstos ligos istorijos, puo- 
delyje aušta kava. 

Už pertvaros girdžiu tyliai dejuojant. Megė nejudėdama guli ant 
grindų, parietusi po savimi koją. Lūpos ir nosis kruvinos; kraujas 
laša ant grindų jai po galva. 

Pulsą užčiuopiu - gyva. 

— Ei, brolau, kodėl tu vis dar čia? - išgirstu už nugaros prislo- 
pintą balsą ir atsigręžiu. 

Tarpduryje stovi ugniagesys su visą veidą dengiančia kauke. 
Kvėpavimo aparatas daro jį panašų į ateivį, tik šitas laiko rankose 
balionėlį su aerozoliu. 

- Ji sužeista. Greitai ką nors darykit! 

Jis atsitupia prie Megės ir pamaigo pirštais kaklą. 

— Kąjai padarėt? 

— Nieko. Radau ją tokią. 


v-- 

— Jums nederėtų čia būti. 

— Personalas mane paliko. 

Jis žvilgteli man virš galvos, staigiai atsistoja ir pastūmęs mane 
nueina. 

— Atvešiu jums ratukus. 

— Aš galiu eiti. 

Rodos, jis manęs negirdi. Nepraėjus nė minutei, jis vėl įeina pro 
dvivėres duris. 

— O kaip Megė? 

- Ašjos grįšiu. 

— Bet ji sužeista... 

- Jai viskas bus gerai. 

Atsisėdu į vežimėlį ir pasidedu ramentus ant kelių. Jis ristele pa- 
sileidžia koridoriumi, pasuka dešinėn, paskui kairėn, prie liftų. 

Jo kombinezonas ką tik skalbtas, sunkūs guminiai batai šlepsi į 
kietas išblizgintas grindis. Kažkodėl negirdžiu, kaip į kaukę ateina 
deguonis. 

— Nebeužuodžiu dujų, - sakau. 

Jis nieko neatsako. 

Įsukame į pagrindinį koridorių. Tolimajame gale - trys liftai. 
Vidurinis tuščias, prieš jį pastatytas geltonas ženklas, pranešantis, 
kad liftas remontuojamas. Ugniagesys paspartina žingsnį ir veži- 
mėlis pasišokinėdamas rieda tolyn linoleumu. 

— Maniau, kad naudotis liftu nesaugu. 

Jis neatsako ir nesulėtina žingsnio. 

— Gal reikėtų lipti laiptais, - neatlyžtu. 

Jis dar greičiau, lyg sprinteris, stumia mane prie atviros lifto 
šachtos. Ji žioji juoda it pražioti nasrai. 

Paskutinę akimirką pakeliu aliumininius ramentus. Jie atsiremia 
skersai durų ir aš į juos trenkiuosi. Iš plaučių išeina oras, ir pajuntu, 
kaip sulinksta šonkauliai. Atmestas atgal, pasisuku ant šono ir nu- 
siritu nuo ratukų. 

Ugniagesys susirietęs dvilinkas, nes vežimėlio rankena smogė 
jam į kirkšnį. Aš sunkiai atsikeliu ir prakišu jo ranką pro ratą. Pa- 
suku jį per pusę apsisukimo ir prispaudžiu riešą prie rėmo. Jei pa- 
suksiu dar šiek tiek, ranka trakštelės kaip pieštukas. 

Jis mosikuoja kitos rankos kumščiu mėgindamas užvožti man. 
Aš nuo jo sukuosi, prisidengdamas vežimėliu. 

— Kas tu? Kodėl tai darai? 

Jis keikiasi ir taip muistosi, kad kaukė baigia nukristi. Staiga 
jis pakeičia puolimo kryptį ir suvaro kumštį man į sužeistą koją; 
krumpliai sulenda į aptvarstytus audinius. Skausmas klaikus, man 
prieš akis pasipila balti taškeliai. Mėgindamas sprukti pasuku ra- 
tukus šonu ir tą pačią akimirką išgirstu, kaip lūždamas pokšteli 
riešas. Užpuolikas suklykia. 

Abu atsiduriame ant grindų. Jis spiria man į krūtinę, aš nu- 
lekiu atatupstas ir galva trenkiuosi į sieną. Jis atsiklaupia, sveikąja 
ranka čiumpa mane už marškinių nugaros ir bando tempti prie 
lifto šachtos. Sveikąja koja įsiremiu į grindis, ranka sugriebiu diržą 
skersai jo krūtinės nė nemanydamas pasileisti. 

Mes tokie išsekę, kad judesiai visiškai lėti. Jis nori mane už- 
mušti, aš noriu likti gyvas. Jis turi jėgos ir ištvermės. Mane varo 
baimė ir kraujo troškimas. 

— Klausyk, Tarzane, nieko neišeis, - sakau po kiekvieno žodžio 
gaudydamas orą. - Į tą skylę aš krisiu tik su tavim. 

— Eik velniop! Bliamba, tu sulaužei man riešą! 

— O kažkas peršovė man koją! Ar matei mane verkiantį?! 

Kažkur „apačioje sudžeržgia pradėjęs veikti variklis, liftai pa- 
juda. Jis žvilgteli į skaičius virš durų, atsistoja ir nuklupčioja ko- 
ridoriumi sveikąja ranka prilaikydamas sutraiškytą riešą, tarsi šis 
jau būtų parištas. Jis pabėgs laiptais, bet aš niekaip negaliu jam 
sukliudyti. 

Iš marškinių kišenės išsitraukiu mažą geltoną tabletę. Mano 
pirštai per dideli tokiai subtiliai užduočiai. Vis dėlto tabletę su- 

grabalioju, suspaudžiu tarp nykščio ir smiliaus... pasidedu ant lie- 
žuvio. 

Adrenalinas išsisklaido; mano vokai plazdena it sušlapusio nak- 
tinio drugio sparnai. Argi ne keista - kažkas nori mano mirties?! 

Klausausi, kaip pakyla liftai ir pasigirsta balsų klegesys. Parodau 
ranka į koridorių ir išlemenu: 

— Padėkite Megei. 


Koridoriuose patruliuoja policininkai - apklausia personalą ir fo- 
tografuoja. Girdžiu Kambelį barant kažkokį vargšą gydytoją, kam 
trukdo tyrimui. Iš jo žodžių galima pamanyti, kad už šį nusižen- 
gimą reikia pakarti. 

Morfijaus poveikis silpsta ir aš pradedu drebėti. Kodėl kažkas 
norėtų mane nužudyti? Gal upėje tapau žmogžudystės liudytoju. 
O galką nors nušoviau - neprisimenu. 

Kambelis atidaro duris ir mane aplanko dėja vu pojūtis - ne 
dėl ligoninės, bet dėl laukiančio pokalbio. Jis atsisėda ir itin lipš- 
niai man nusišypso. Prieš jam pradedant kalbėti pasiteirauju apie 
Megę. 

- Ji pirmo aukšto palatoje. Kažkas sulaužė jai nosį ir pamušė abi 
akis. Tu? 

— Ne. 

Jis linkteli. 

- Ji taip ir sako. Nori papasakoti man, kas atsitiko? 

Papasakoju viską — apie „ugniagesį Semą“ ir bėgimą korido- 
riumi su ratukais. Atrodo, smulkmenos jį visai tenkina. 

— Ką užfiksavo vaizdo kameros? 

— Mėšlas! Jis apipurškė objektyvus dažais. Turim vieną kadrą iš 
slaugytojų posto, bet po kauke veido nematyti. Nepažinai jo? 

— Ne. 

Jis atrodo pasidygėjęs. 

— Esu tikras, kad tai kažkaip susiję su Mika Karlail, - sakau jam. — 
Kažkas atsiuntė išpirkos reikalavimą. Manau, todėl ir buvau upėje... 

— Mika Karlail negyva. 

— O kas, jeigu mes apsirikom? 

— Nemalk šūdo! Mes nesuklydom. 

— Turėjo būti pateiktas koks nors įrodymas, kad ji gyva. 

Kambelis tai žino. Žinojo visą laiką. 

— TAI APGAVYSTĖ! - sako jis gargždžiu balsu. - Niekas tuo 
netikėjo, tik tu ir ponia Karlail. Galiu suprasti sielvartaujančią mo- 
tiną — bet tu?! - Jis gniaužo kumščius. - Buvai pareigūnas, vado- 
vaujantis sėkmingam žmogžudystės kaltinimui, bet nusprendei 
patikėti apgaule, privertusia suabejoti bylos baigtimi. Pirmiausia 
užsakei DNR tyrimą, paskui puolei veikti nepasiruošęs it koks 
trenktas Holivudo kaubojus ir buvai sužeistas. 

Kambelis prisislinko taip arti, kad matau pleiskanas jo anta- 
kiuose. 

— Hovardas Veivelas nužudė Miką Karlail. Jeigu tas nesveikas 
žudikas per tave bus paleistas į laisvę, nė vienas Londono polici- 
ninkas su tavim niekada daugiau nedirbs. Tau bus šakės. 

Jaučiau, kaip mano viduje kažkas vibruoja nelyginant variklis 
giliai laive. 

— Mes turim atlikti tyrimą. Žmonės žuvo tame laive. 

— Taip! Ką aš žinau - gal tu juos nušovei. 

Mano ryžtas baigia išgaruoti. Aš nežinau užtektinai smulk- 
menų, kad su juo ginčyčiausi. Kad ir kas nutiko upėje, kaltas aš. 
Aš išjudinau kažkokį nuodingą dumblą, ir niekas nenori man pa- 
dėti. 

Kambelis neatlyžta. 

— Nežinau, ką padarei, Vinsentai, bet tu įsigijai rimtų priešų. 
Laikykis atokiau nuo Reičelės Karlail. Nesikišk į šį reikalą. Jeigu 

per tave nuosprendis Veivelui bus atšauktas — jeigu išgirsiu tave 
bent pirstelint kaip pelytę - tavo karjerai galas, duodu žodį. 

Jis išeina ir nulekia koridoriumi. Kiek ilgai buvau be sąmonės — 
aštuonias dienas ar aštuonerius metus? Užtektinai, kad pasaulis pa- 
sikeistų. 


Atvažiuoja profesorius paraudusiais nuo šalčio žandais. Lūkuriuoja 
tarpduryje, tartum laukdamas kvietimo. Jam už nugaros matau ant 
kėdės sėdinčią Ali. Dabar ji oficialiai įpareigota nesitraukti nuo 
manęs nė per žingsnį. 

Vestibiulyje montuojami metalo detektoriai, mane prižiūrintis 
personalas tikrinamas. Megės tarp jo nėra ir dėl to kaltas aš. 

Nors jau daugiau kaip dešimtį kartų kalbėjausi apie tai su de- 
tektyvais, mielai šnekuosi apie antpuolį su Džo, nes jis klausinėja 
kitų dalykų. Jam rūpi, ką girdėjau ir užuodžiau. Ar tas vyras sunkiai 
alsavo? Ar iš balso atrodė išsigandęs? 

Nuvedu jį į ekskursiją, parodau, kur įvyko grumtynės. Ali eina 
atsilikusi per porą žingsnių nuo manęs, dairosi po koridorius ir 
palatas. Atsirėmęs į ramentus žiūriu, kaip Džo elgiasi lyg pamišęs 
profesorius: žingsniais matuoja atstumus, atsitūpęs ant grindų aiš- 
kinasi kampus. 

— Papasakok man apie dujų nuotėkį. 

— Vienas iš reikmenis atvežusių vairuotojų užuodė kvapą, bet 
iš pradžių šaltinio nepavyko rasti. Kažkas atsuko vieno iš dujų tie- 
kimo vamzdžių, išeinančių iš dujų cilindrų, vožtuvą. 

Džo spardo grindis, tartum mėgindamas jas išlyginti. Beveik 
matau, kaip jo mintys sukasi stengiantis atkurti, kas nutiko. 

Jis balsu svarsto: 

- Jis orientavosi ligoninėje, bet nežinojo, kurioje tu palatoje. Kai 
ligoniai ir personalas buvo evakuoti, nebuvo ko paklausti. 

Džo pasisuka ir nueina koridoriumi. Stengiuosi neatsilikti ir ne- 

prarasti pusiausvyros. Jis sustoja po vaizdo kamera ir iškelia ranką, 
tarsi laikytų joje dažų balionėlį. 

- Jis turėjo būti beveik metro devyniasdešimties. 

— Taip. 

Jis eina toliau į slaugytojų postą šaudydamas akimis po siaurą 
stalą ir virtuvėlę. Ant sienos kabo popieriaus lapeliai, kiekvienam 
pacientui atskiras. 

— Kur radai Megę? 

— Ant grindų. 

Džo atsiklaupia, paskui atsigula galva į praustuvo pusę. 

— Ne, ji gulėjo kitaip - galva buvo beveik po stalu. 

Jis pašoka ant kojų, pasisuka į popieriaus lapelius ant sienos ir 
prisimerkia. 

- Jis žiūrėjo į lapelius norėdamas sužinoti tavo palatos numerį. 

— Iš kur žinai? 

Džo pritupia. Žiūriu į jo ištiestą pirštą. Ant grindjuostės - dvi 
juodos dėmės, paliktos ugniagesio batų. 

— Megė atėjo koridoriumi - grįžo tavęs išsivesti. Jis išgirdo ją 
ateinančią ir žengė atatupstas pasislėpti... 

Įsivaizduoja Megę skubančią koridoriumi ir priekaištaujančią 
sau, kad užtruko. 

— „„įeidama pro duris ji pasuko galvą. Jis vožė jai alkūne į tar- 
puakį. - Džo susmunka ant grindų ir atsigula ten, kur parkrito 
Megė. - Tada jis nuėjo į tavo palatą, bet tu jau buvai išėjęs. 

Viskas atrodo įtikinama. 

— Kai ko nesuprantu. Jis galėjo mane nudėti nieko nelaukdamas, 
čia, koridoriuje, bet atsivežė ratukus ir mėgino įstumti mane į lifto 
šachtą. 

Nesikeldamas nuo grindų Džo rodo į vaizdo kamerą man už 
nugaros. 

- Ši vienintelė, kurios jis neužpurškė dažais. 

— Tai neturėjo reikšmės - jis buvo su kauke. 

— Psichologiniu atžvilgiu skirtumas didžiulis. Net paslėptu 
veidu jis nenorėjo tapti mėgėjiško filmuko žvaigžde. Filmuota me- 
džiaga būtų įrodymas prieš jį. 

— Todėl jis nusivežė mane ten, kur kamera neaprėpė. 

— Taip. 

Džo dabar galvoja balsu - nenujaučia, kaip dreba ir trūkčioja. 
Koridoriumi nuseku jam iš paskos prie laiptų. Jis stabteli - kažkas 
jį suglumino. 

— Dujų nuotėkis įėjo į abu planus, - pareiškia jis. 

— Į abu planus? 

— Vienas laukui, kitas vidui. 

Nesuprantu. Džo, rodos, pamiršo, kad aš šalia. Jis užlipa į kitą 
aukštą ir prieina sunkias priešgaisrines duris. Jas atidarę išeiname 
į tuščią bitumo stačiakampį — ligoninės stogą. Vėjo gūsis smogia 
man į veidą, ir Džo sugriebia mane už marškinių priekio, kad ne- 
pargriūčiau. Virš mūsų kabo didžiapilvis pilkas dangus. 

Bitumo dangoje gausu vamzdžių ir oro kondicionavimo įren- 
ginių. Išorinį pastato kraštą žymi žema plytų siena su baltais akme- 
nimis viršuje. Prie sienos pritvirtinta apsauginė vielinė tvora, už- 
linkstanti į vidinę stogo pusę ir besibaigianti spygliuota viela. 

Džo iš lėto eina perimetru, retkarčiais dirstelėdamas į pastatus 
aplinkui, tarsi reguliuodamas savo vidinį kompasą. Pasiekęs šiaur- 
rytinį pastato kampą pasilenkia prie tvoros. 

— Matai tą parką apačioje su fontanu? 

Paseku jo žvilgsnį. 

— Tai susitikimo vieta evakuacijos atveju. Palikę pastatą, visi tu- 
rėjo ten susirinkti. Turėjai būti su jais. Niekas negalėjo žinoti, kad 
būsi paliktas viduje. 

Dabar mudu vienas kitą suprantame. 

— Galjis turėjo pasislėpti mano palatoje ir grįžusį nudėti. 

— Arba jie būtų nužudę tave lauke. 

Džo pritupia ir apžiūri ploną suodžių sluoksnį ant sienelės 

akmenų. Tos pačios juodos dalelės nusėda visame Londone iki 
kito smarkaus lietaus. Suodžiuose įsispaudę trys penso monetos 
dydžio apskritimai. Džo nukreipia žvilgsnį į stogo paviršių - ten po 
sienele dvi didesnės dėmės. 

Kažkas ten klūpojo pasidėjęs trikojį ant sienelės. Vienišas snai- 
peris laikė pirštą ant gaiduko, ir jo blakstienos lietė vaizdo ieškiklį 
dairantis po parką apačioje. Man pasišiaušia plaukai. 


Po penkiolikos minučių stogas buvo užtvertas ir kriminalistų ko- 
manda ėmė darbuotis ieškodama pėdsakų. Kambelis siunta, kad jį 
viešai sugėdino klinikinis psichologas. 

Džo nusiveda mane žemyn į valgyklą - vieną iš tų sterilių maiti- 
nimo įstaigų su keraminių plytelių grindimis ir nerūdijančio plieno 
prekystaliais. Sedrikas, aptarnaujantis vyrukas, jamaikietis su nejti- 
kėtinai standžiomis garbanomis, juokiasi taip, kad iš balso atrodo, 
jog skaldo riešutus plyta. 

Jis atneša mums kavos, iš prijuostės kišenės išsitraukia pusbu- 
telį škotiško viskio ir įpila man šlakelį. Džo, rodos, to nepastebi. 
Jis paskendęs mintyse - bando rasti trūkstamus dėlionės kibučius. 

— Snaiperiai labai abejingi savo aukoms. Jiems tai lyg kompiute- 
rinis žaidimas. 

- Jis gali būti jaunas? 

— Ir vienišas. 

Kaip ir galėjai tikėtis, profesorių labiau domina kodėl negu kas. 
Jam reikia paaiškinimo, o man - veido į tuščią nuotraukos rėmelį, 
kad galėčiau tą žmogų sučiupti ir nubausti. 

- Šįryt mane aplankė Aleksejus Kuznetas. Ko gero, žinau, kodėl 
buvau upėje: sekiau, kam atiteks išpirka. 

Džo net nemirkteli. 

— Smulkmenų jis nenorėjo man sakyti, bet aš turėjau gauti įro- 
dymų, kad Mika vis dar gyva. Turėjau tuo patikėti. 

— Arba troškai tuo tikėti. 

Suprantu, ką jis nori pasakyti. Jis mano, kad elgiausi neišmin- 
tingai. 

— Gerai, užduokime sau keletą klausimų, - sako jis. - Jeigu Mika 
gyva, kur ji buvo pastaruosius trejus metus? 

— Nežinau. 

- Ir kodėl kažkas laukia trejus metus prieš išsiųsdamas išpirkos 
reikalavimą? 

— Galji buvo pagrobta ne dėl išpirkos, o išpirkos užsimanė vėliau. 

— Gerai, jei ne dėl išpirkos, tai kodėl? 

Galva neišneša. Nežinau. 

— Gal kažkas norėjo nubausti Aleksejų. 

Mano žodžiai skamba nejtikinamai. 

— Man tai panašu į apgaulę. Kažkas, artimai susijęs su Mikos 
šeima ar pradiniu tyrimu, žinojo užtektinai, kad įtikintų į neviltį 
puolusius žmones, jog Mika vis dar gali būti gyva. 

— O šaudymas? 

— Pagrobėjai susiriejo ar kažką apėmė godulys. 

Ši versija atrodo kur kas išmintingesnė už mano teoriją. 

Džo išsitraukia bloknotą ir ima piešti linijas, tarsi žaisdamas 
žaidimą, kuriame vienas dalyvių sugalvoja žodį ar sakinį, o kitas 
bando jį atspėti siūlydamas raides ar skaičius. 

- Tu užaugai Lankašyre, ar ne? 

— Koks skirtumas? 

— Aš tik uždaviau klausimą. Tavo patėvis per karą buvo karinių 
oro pajėgų lakūnas. 

— Iš kur žinai? 

— Prisimenu, kad man sakei. 

- Skiedalai! 

Man gerklėje įstringa pykčio gumulas. 

— Tau tik knieti įlįsti man į galvą, tiesa? Rūpi žmogaus savastis — 
juk šitaip jūs vadinat, ar ne? Turit saugotis to šunsnukio. 

— Kodėl tu vis sapnuoji dingusius vaikus? 

- Eik šikt! 

— Gal graužia kaltė? 

Nieko neatsakau. 

— Galją užblokavai. 

— Aš nieko neblokuoju. 

— Ar kada esi matęs tikrąjį tėvą? 

— Tau bus sunku klausinėti su viela sukabintu žandikauliu. 

- Daugybė žmonių nepažįsta savo tėvų. Tikriausiai spėlioji, 
koks jis, ar tu panašus į jį išvaizda ar balsu. 

- Klysti. Man nė motais. 

- Jeigu tau nė motais, kodėl apie tai nekalbi? Tikriausiai buvai 
karo vaikas - gimei tuoj po karo. Daugybė tėvų negrįžo namo, kiti 
buvo išsiųsti tarnauti į užsienį. Vaikai dingdavo... 

Nekenčiu žodžio „dingti. Mano tėvas nedingo. Jis neguli ko- 
kiam Prancūzijos kampelyje, kaip per Pirmąjį pasaulinį karą ten 
žuvę britų kariai. Aš nežinau net jo vardo. 

Džo tebelaukia. Jis sėdi, sukioja rašiklį ir laukia Godo. Aš ne- 
noriu, kad man būtų atlikta psichoanalizė ar kad būtų gvildenama 
mano praeitis. Nenoriu kalbėti apie savo vaikystę. 

Man buvo keturiolika, kai motina pirmą kartą atsisėdo ir pa- 
pasakojo, kaip atsiradau. Aišku, buvo girta. Ji susirangė ant mano 
lovos ir norėjo, kad pamasažuočiau jai pėdas. Ji papasakojo man 
Žermijė Purum, čigonės merginos su Z, ištatuiruota ant kairės 
rankos, ir juodu trikampiu , prisiūtu jai prie skudurų, istoriją. 

— Mes atrodėm kaip kėglių rutuliai su atsikišusiomis ausimis ir 
išsigandusiomis akimis, - prispaudusi taurelę prie krūtų pasako- 
joji. 

Gražiausios ir stipriausios čigonų merginos buvo siunčiamos 


* Nacių koncentracijos stovyklose čigonams buvo ištatuiruojama raidė Z (čigonas vo- 
kiškai - Zigeuner); juodas trikampis reiškė asocialų arba darbo vengiantį asmenį. 

į SS karininkų namus. Prastesnės patarnaudavo stovyklų viešna- 
miuose; jos būdavo išprievartaujamos grupiniu būdu, kad būtų 
palaužtos, ir dažnai sterilizuojamos, nes romai buvo laikomi nešva- 
riais. 

Mano motinai buvo penkiolika, kai buvo atvežta į Ravens- 
briuką, didžiausią Reicho koncentracijos stovyklą moterims. Jai 
buvo liepta dirbti stovyklos viešnamyje, ten triūsdavo dvylika va- 
landų per parą. 

Ji nesileido į smulkmenas, bet žinau, kad prisiminė visas. 

— Man rodos, aš pastojau, - vebleno ji. 

— Tu tikra? 

— Neturėjau mėnesinių. 

— Ar ėjai pas gydytoją? 

Ji piktai dėbtelėjo į mane. 

— Estera mėgino sukelti man kraujavimą. 

— Kas ta Estera? 

— Žydė šventoji... Bet tu laikeisi įsikibęs mano įsčių. Nenorėjai 
išjų išlįsti. Labai troškai gyventi. 

Dadž kalbėjo apie mane. Šią pasakojimo dalį žinojau. Karui pa- 
sibaigus, ji buvo ketvirtas mėnuo nėščia. Dar du mėnesius ieškojo 
artimųjų, bet nė vieno nebebuvo - brolių dvynių, motinos, tėvo, 
tetų, dėdžių, pusbrolių ir pusseserių... 

Persikėlėlių stovykloje netoli Frankfurto jaunas britų imigracijos 
pareigūnas Vinsentas Smitas patarė jai emigruoti. Jungtinės Ame- 
rikos Valstijos ir Didžioji Britanija priimdavo pabėgėlius, jei šie tu- 
rėdavo asmens dokumentą ir profesiją. Žermijė neturėjo nei vieno, 
nei kito. 

Niekas nebūtų priėmęs čigonės, todėl prašymo anketoje ji 
pamelavo esanti žydė. Jų žuvo tiek daug, kad gauti asmens doku- 
mentus svetima pavarde buvo nesunku. Žermijė Purum virto So- 
fija Aizner, iš šešiolikmetės devyniolikmete, siuvėja iš Frankfurto — 
nauju žmogumi naujam gyvenimui. 

Gimiau lietaus merkiamame Anglijos mieste, grafystės ligoni- 
nėje, kur ant langų tebekabojo per bombardavimus užtraukiamos 
šviesą maskuojančios užuolaidos. Ji neleido man mirti. Ji nesakė: 
„Kam reikia dar vieno baltaplaukio vokiečių mergvaikio šaltomis 
mėlynomis akimis?“ Ji man atleido net tada, kai atsisakiau žįsti jos 
krūtį ir išvėmiau pieną į atsegtą palaidinukę (ko gero, dar vienas 
ženklas, kad turėjau daugiau jo kraujo negu jos). Nežinau, ką ji 
matė žiūrėdama man į akis — gal priešą ar ją žagindavusius kariš- 
kius. Pasak jos, aš panėšėjau į žmogų, kuriam priklauso visas pa- 
saulis, tarsi viskas kūrinijoje bus perdaryta ar pertvarkyta taip, kad 
tenkintų mano poreikius. 

Nežinau, kas esu dabar — išgyvenimo stebuklas ar bjaurastis. 
Mano prigimtis — vokiška, čigoniška ir angliška; trečdalį manęs su- 
daro blogis, antrą - auka, trečią - pyktis. Motina sakydavo, kad esu 
džentelmenas. Jokioje kitoje kalboje nėra tokio žodžio vyrui api- 
būdinti. Tai paradoksas: negali tvirtinti toks esąs, bet tikėtis, kad 
aplinkiniai matys tave tokį. 

Pažiūriu į Džo ir sumirksiu, kad atsikratyčiau praeities. Visą tą 
laiką aš kalbėjau. 

Jis prašneka tyliau už mane. 

— Tu neatsakai už tėvo nuodėmes. 

Kurgi ne! Aš užpykęs. Kurių galų jis paskatino mane apie visa 
tai kalbėti?! Man nereikia viso to netikroviško, sentimentalaus psi- 
chologinio mėšlo. 

Sėdime ir tylime. Užteks - nebekalbėsiu. Mano košmarai siau- 
bingai ryškūs. Bus geriau, jei juos pamiršiu. 

Džo staiga atsistoja ir ima krautis popierius į portfelį. Nenoriu, 
kad jis dabar išeitų. 

- Ar nesikalbėsim apie išpirką? 

— Tu pavargęs. Ateisiu tavęs aplankyti rytoj. 

— Bet aš prisiminiau kai kurias smulkmenas. 

— Džiugu. 

— Ar negali man ko nors pasakyti apie tai, ką turėčiau daryti? 
Jis klausiamai į mane pasižiūri. 

— Nori patarimo? 

— Taip. 

— Niekada neik pas gydytoją, kurio augalai sunyko. 


Tai taręs jis išeina. 


Dingus Mikai, pirmas keturiasdešimt aštuonias valandas nemie- 
gojau. Jeigu dingęs vaikas per pirmas dvi paras nerandamas, tiki- 
mybė, kad bus rastas gyvas, sumažėja 40 procentų. Tikimybė rasti 
jį gyvą po dviejų savaičių — jau mažiau negu 10 procentų. 

Nekenčiu statistikos. Kažkur skaičiau, kad žmogus šluostyda- 
masis užpakalį sunaudoja vidutiniškai 5,9 tualetinio popieriaus la- 
pelio. Šis skaičius nieko neįrodo ir niekam nepadeda. 

Pateiksiu daugiau skaičių. Gatves naršė šeši šimtai savanorių, 
aštuoniasdešimt policijos pareigūnų apklausinėjo žmones. Iš to 
nekantrumo mes vos nesigriebdavome smurto. Man norėjosi spy- 
riais atidaryti duris, purtyti medžius ir vyti visus vaikus iš gatvių ir 
parkų namo. 

Tikrinome alibi, stabdėme vairuotojus, apklausinėjome krautu- 
vininkus, atsekėme tuos, kurie pastarąjį mėnesį lankėsi „Delfino“ 
name. Buvo apklausti visi daugiabučio gyventojai. Žinojau, kuris iš 
jų muša žmoną, lankosi pas prostitutes, neišeina į darbą apsimes- 
damas sergąs, yra prasiskolinęs nelegaliems lažybų tarpininkams ir 
kas augina kanapes dėžėje po lova. 

Mika buvo matyta šešiasdešimt penkis kartus, bet nė vieno pa- 
tvirtinti nepavyko; keturi žmonės prisipažino ją nužudę (vienas 
tvirtino paaukojęs ją pagoniškam miško dievui). Savo paslaugas 

mums pasiūlė dvylika aiškiaregių, dvi chiromantės ir vyrukas, va- 
dinantis save Mažojo Miltono' Burtininku. 

Įtikimiausius parodymus, kad Mika išties buvo pastebėta, pa- 
teikė senyva pora, neva mačiusi ją Lesterio aikštės metro stotyje 
trečiadienio vakarą. Ponia Esmeralda Berd nebuvo užsidėjusi 
akinių, o jos vyras Brajanas buvo tolokai, tad aiškiai mergaitės ne- 
matė. Stotyje buvo įrengta dvylika vaizdo kamerų, bet jos kabojo 
netinkamu kampu, o jų nufilmuotas vaizdas buvo tokios prastos 
kokybės, kad juo visiškai negalėjai pasikliauti. Jeigu būtume nufl- 
muotą medžiagą paviešinę, visas tyrimas būtų galėjęs nueiti šuniui 
ant uodegos. 

Paieška jau buvo patekusi į žiniasklaidos akiratį. Televizijos au- 
tomobiliai užkimšo Randolfo prospektą; iš jų vaizdai buvo siun- 
čiami į „dėžes“, kad niekada Mikos nematę žmonės per pusryčius 
valgydami javainius galėtų pakelti akis ir akimirkai ją įsidukrinti. 

Ant „Delfino“ namo laiptų turėklų buvo pririšti purpuriniai kas- 
pinai; į kai kuriuos buvo įpinta gėlių ir Mikos nuotraukų. Jų buvo 
iškabinėta ir statybų aikštelėse, ant gatvės žibintų stulpų ir išdėliota 
parduotuvių vitrinose. 

Seksualinių nusikaltimų registre radome 359 asmenis, savo nu- 
sikaltimus padariusius Londone ir jo apylinkėse. Daugiau kaip dvi 
dešimtys jų gyveno šiame rajone arba buvo vienaip ar kitaip su juo 
susiję. Patikrinome kiekvieną; palyginome kiekvieną smulkmeną, 
ieškodami sąsajų tarp žmones jungiančių gijų, neleidžiančių su- 
byrėti pasauliui. 

Deja, visiems tiems veiksmams reikėjo daug laiko, o jis bėgo ne- 
permaldaujamai. Mechaniška laikrodžio širdis tiksėjo tironiškai. 


* Tikroji pavardė Jamesas Miltonas Campbellis jaunesnysis (1934—2005) - amerikiečių 
bliuzo, ritmenbliuzo ir soulo dainininkas ir gitaristas. 

Vien todėl, kad dingo vaikas, minutė netampa ilgesnė - tau tik taip 
atrodo. 

Po dviejų parų užšokau namo palįsti po dušu ir persirengti. Dadž 
radau miegančią virtuvėje prie stalo, pasidėjusią galvą tarp rankų, 
su susirangiusia ant kelių Siamo kate. Tarp pirštų laikė stikliuką 
degtinės. Ji sakydavo, kad pirma dienos degtinės taurelė jai visada 
būna netikėtas atradimas. Girdi, tai syvai angelų, kurie poruojasi 
skrisdami. Pasak jos, džinas per angliškas, viskis per škotiškas. Nuo 
portveino dantys ir dantenos jai nusidažantys tamsiai raudonai, o 
vėmalai būna panašūs į žvirblių iššiktus juoduosius serbentus. 

Sendama (ir daugiau gerdama) Dadž pasidarė panašesnė į či- 
gonę - atgavo savybes, kurių aplinkiniai ir tikisi iš šios tautybės at- 
stovų. Praeities sluoksniais ji apsisiautė nelyginant savo apatiniais 
sijonais. Ji gėrė, kad užsimirštų ir numalšintų skausmą. Gėrė, nes 
jos demonai buvo ištroškę. 

Tik plėšte atplėšęs jos pirštus nuo stikliuko galėjau nunešti ją 
į lovą. Katinas nusliuogė jai nuo kelių ir virto panašiu į balą ant 
grindų. Užtraukiau ant Dadž antklodę, ir ji prasimerkė. 

— Tu juk ją rasi, Janko, ar ne? - sušabaldžiavo. - Tu rasi tą mer- 
gaitę. Žinau, koks jausmas netekti žmogaus. 

— Padarysiu viską, ką galėsiu. 

— Matau visus dingusius vaikus. 

— Negaliu jų grąžinti, Dadž. 

— Užsimerk ir ją pamatysi. 

— Tylėk. Miegok. 

— Jie niekada nemiršta, - sušnabždėjo ji, kai pabučiavau į 
skruostą. 

Po mėnesio ji įsitaisė senelių prieglaudoje. Motina taip ir neat- 
leido man, kad ją apleidau, bet tai mažiausia iš mano nuodėmių. 

Palatoje tamsu, koridoriuose taip pat. Lauke irgi tamsu, tik gatvių 
žibintai apšviečia stovinčius automobilius, aptrauktus baltu lediniu 
kailiu. 

Ali miega ant kėdės šalia mano lovos. Jos veidas išblyškęs iš 
nuovargio, kūnas stingus. Vienintelė šviesa sklinda iš kampe mir- 
gančio televizoriaus ekrano. 

Ali atsimerkia. 

— Tau reikėjo važiuot namo. 

Ji gūžteli pečiais. 

— Kabelinė ir čia yra. 

Žvilgteliu į ekraną. Rodomas senas nespalvotas „Geros širdys ir 
karūnėlės“, pagrindinį vaidmenį atlieka Alekas Ginesas. Kai garsas 
išjungtas, geriau matosi, kaip nenatūraliai vaidina aktoriai. 

— Man ne manija. 

— Ką norite pasakyti, pone? 

— Aš nemėginu prikelti Mikos Karlail iš mirusiųjų. 

Ali nusibraukia nuo akių plaukus. 

— Kodėl manot, kad ji gyva? 

— Nemoku paaiškinti. 

Ji linkteli. 

— Kadaise buvote tikras, kad Hovardas kaltas. 

— Iki galo niekada nebuvau tuo tikras. 

Norėčiau paaiškinti, bet žinau, kad mano žodžiai atrodys kaip 
paranoiko svaičiojimai. Kartais man atrodo, kad vienintelis žmogus 
pasaulyje, kuris, žinau, nepagrobė Mikos, - aš. Mes apklausėme per 
aštuonis tūkstančius žmonių, gavome tūkstantį du šimtus raštiškų 
parodymų. Atlikome vieną didžiausių ir brangiausių pagrobimo ty- 
rimų Didžiosios Britanijos policijos istorijoje, bet vis tiek neįsten- 
gėme jos rasti. 

Vis dar pamatau skelbimus apie Miką ant gatvės žibintų stulpų 


* Režisieriaus Roberto Hamerio 1949 m. juodojo humoro komedija. 

ir statybvietėse. Rodos, niekas kitas neatkreipia dėmesio į jos 
bruožus ar ilgesingai į ją nežiūri - vien aš. Kartais sutemus aš net 
pasišneku su ja. Keista, nes aš niekuomet nesikalbėdavau su Kler — 
savo dukra, kai ši buvo Mikos metų. Su sūnumi turėjau daugiau ką 
bendra, nes mudu galėjome kalbėtis apie sportą. O ką aš išmaniau 
apie baletą ir barbes? 

Apie Miką žinau daugiau, negu žinojau apie Kler. Žinau, kad 
Mikai patiko žvilgantis nagų lakas, braškių skonio lūpų blizgis 
ir MTV. Ji turėjo „brangenybių“ dėžutę; joje laikė paplūdimyje 
rastus bangų nugludintus akmenėlius, dažytus molinius karolius ir 
plaukų segtuką. Visiems sakydavo, esą šis puoštas ne stiklo gabalė- 
liais, o deimantais. 

Ji mėgdavo dainuoti ir šokti. Jos mėgstama smagi dainelė buvo: 
„Irkis irkis valtele pasroviui iš lėto ir jeigu pamatysi krokodilą, tuoj 
pulk slėptis: Tą dainelę prieš miegą pats dainuodavau Kler, vaiky- 
damasis ją po kambarį. Ji kikendama bėgdavo nuo manęs, kol ga- 
liausiai nerdavo po apklotais. 

Galbūt mane graužia kaltė. Apie ją gerai išmanau. Gyvenau su 
ja, buvau ją vedęs ir mačiau ją plūduriuojant ledo aptrauktoje kūd- 
roje. Esu tikras kaltės žinovas. Mano gyvenime būta ir kitų pražu- 
vusių vaikų. 

— Gerai jaučiatės? — klausia Ali padėdama ranką ant lovos šalia 
manęs. 

— Aš tik galvoju. 

Ji užkiša dar vieną pagalvę man už nugaros, nusisuka ir, pasi- 
lenkusi virš praustuvo, apsišlaksto veidą vandeniu. Mano akys jau 
apsiprato su tamsa. 

— Tu laiminga? 

Nustebinta klausimo ji vėl atsisuka į mane. 

— Ką turit galvoje? 

— Ar tau patinka dirbti Diplomatų apsaugos grupėje? Tokio 


darbo ir norėjai? 

— Norėjau būti detektyve, o dabar vežioju žmones. 

— Bet tu laikysi seržanto egzaminus. 

- Viršininkai niekada nepaskirs manęs vadovauti tyrimui. 

— Ar visada norėjai būti policijos pareigūne? 

Ji papurto galvą. 

— Norėjau būti sportininke. Ruošiausi tapti pirma Britanijoje 
gimusia sikų sprintere, dalyvaujančia olimpinėse žaidynėse. 

— Kas sutrukdė? 

— Negalėjau bėgti pakankamai greitai. 

Ji nusijuokia ir rąžydamasi kelia rankas virš galvos, kol subraška 
sąnariai. Tada pašnairuoja į mane. 

- Jūs ir toliau tirsite šią bylą, nepaisydamas to, ką sako vyriau- 
siasis inspektorius, tiesa? 


— Taip. 
Prieblandą už lango perskrodžia žaibas. Jis tvyksteli per toli, tad 
griaustinio neišgirstu. 


Ali pliaukšteli liežuviu į gomurį - bando apsispręsti. 

— Turiu sutaupiusi kelias savaites atostogų. Gal galėčiau jums 
padėti. 

— Ne. Nerizikuok savo karjera. 

— Kokia karjera? 

— Aš rimtai: nesi man skolinga jokių paslaugų. 

Ji žvilgteli į televizorių. Pilkas šviesos kvadratas atsimuša jos 
akyse. 

— Gal jums pasirodys ganėtinai neįtikima, bet aš visuomet žiū- 
rėjau į jus su pagarba. Moteriai Londono policijoje nelengva, bet 
jūs niekada nesielgėte su manim kitaip negu su vyrais. Suteikėte 
man galimybę. 

— Valdžia turėjo tave paaukštinti. 

— Jūs dėl to nekaltas. Iš čia išsirašius jums gal reikėtų apsistoti 
pas mane... turiu laisvą kambarį. Pasirūpinčiau, kad jums būtų 
saugu. Žinau, jūs atsisakysit, nes manot, jog jums nereikia mano 

pagalbos, ar bijot, kad per jus turėsiu nemalonumų, bet gerai pagal- 
vokit. Manau, šis sumanymas geras. 

— Ačiū, - sukuždu. 

— Ką sakėt? 

— Sakiau „ačiū“. 

— Ą, aišku. Labai malonu. 

Ali nusišluosto rankas į džinsus. Atrodo, jai pasidarė lengviau. 
Palatą baltai nudažo dar vienas žaibo blyksnis - gali pamanyti, kad 
jis nufotografavo patalpą. 

Liepiu jai važiuoti namo ir pailsėti, nes po kelių valandų išeisiu 
iš ligoninės. Kad ir kaip stengėsi Kibalas, nebuvau suimtas. Policijos 
pareigūnai čia tam, kad mane saugotų, o ne niekur neišleistų. Man 
nerūpi, ką sako gydytojai ar ką gali padaryti Kambelis Smitas. Noriu 
grįžti namo, pasiimti savo dienoraštį ir susirasti Reičelę Karlail. 

Nebelauksiu, kada grįš atmintis. Gal to niekada nenutiks. Bylos 
ištiriamos remiantis faktais, ne prisiminimais. Faktai, ne prisimi- 
nimai, pasakys man, kas nutiko Mikai Karlail. Sakoma, kad prastas 
faras nemiega, nes jam neleidžia sąžinė, o geras - todėl, kad galvo- 
sūkis vis dar neišspręstas. 

Nemanau esąs prastas faras. Gal sužinosiu ir tai. 


Kaubojiškais aukštakulniais batais apsiavęs daktaras Benetas ata- 
tupstas eina koridoriumi. 

— Jums negalima išeiti. Tai beprotystė! Pagalvokit apie savo 
koją! 

- Jaučiuosi gerai. 

Jis uždengia delnu lifto mygtuką. 

- Jūs esat saugomas policijos. Jūs negalit išeiti. 

Apsimetu klumpąs ir jis bando mane sugriebti. Tą pačią aki- 
mirką lazdele duriu į žemyn rodančią rodyklę. 

— Atleiskit, daktare, bet aš pasirūpinau savo apsauga. - Parodau 
ranka į Ali, nešančią plastikinį maišelį su mano daiktais. Tai viskas, 
ką noriu iš čia pasiimti. 

Pirmą kartą nuo sužeidimo jaučiuosi toks, koks anksčiau - de- 
tektyvas, o ne auka. Koridoriuje pasirodo ligoninės personalo na- 
riai: žinia pasklido. Jie atėjo atsisveikinti. Spaudžiu jiems rankas, 
niurnu „ačiū“ ir laukiu atvažiuojant lifto. 

Lifto durys atsidaro ir iš jo išlipa Megė. Juodais paakiais ir su- 
tvarstyta nosimi ji panaši į geraširdę pandą. Nežinau, ką jai pasakyti. 

— Ruošėtės išeiti neatsisveikinęs? 

- Ne. 

Ali paduoda jai gėlių puokštę, ir Megė visa nušvinta. Ji apsika- 
bina mane ir sutraiško žiedus man į krūtinę. Buvau tikra rakštis su- 

binėje; per mane ji atsidūrė ligoninės lovoje, bet vis tiek nori mane 
apkabinti. Niekada nesuprasiu moterų. 

Apačioje, pasiramsčiuodamas lazdele, pereinu vestibiulį. Mano 
koja stiprėja ir jeigu labai susikaupiu, iš šalies atrodau panašesnis 
į žmogų, kuriam į batą įkrito akmenukas, negu į žmogų peršauta 
koja. Prieina daugiau slaugytojų ir gydytojų palinkėti man sėkmės. 
Esu įžymybė - detektyvas, likęs gyvas po pasikėsinimo nužudyti. 
Aš noriu, kad mano šlovės akimirka baigtųsi. 

Ligoninėje knibžda policijos pareigūnų. Apsivilkę neperšau- 
nama apranga, su automatiniais ginklais rankose jie saugo įėjimus 
ir stogus. Nė vienas nežino, ką daryti. Jie turėtų mane saugoti, bet 
aš štai išeinu. 

Ali eidama pirma išveda mane pro lauko duris ir betoniniais 
laiptais mudu pasiekiame automobilių aikštelę. Eidamas link jos 
automobilio, pamatau į gelžbetoninę koloną atsišliejusį Džoną Ki- 
balą. Jis neprieina prie mūsų - tik sutraiško žemės riešutą ir kevalus 
numeta į tvarkingą krūvelę sau prie kojų. 

Trumpam palieku Ali ir prieinu prie jo. 

— Lankai ligotą senelę ar lauki manęs? 

— Norėjau pavėžėti tave namo, bet, atrodo, turi kas veža, - atsako 
jis nužvelgdamas Ali nuo galvos iki kojų. - Tau kiek per jauna, ar ne? 

— Ne tavo reikalas. 

Kurį laiką žiūrime vienas į kitą, ir Kibalas išsišiepia. Darausi per 
senas tokioms gaidžių peštynėms. 

— Ko konkrečiai tau iš manęs reikia? 

— Maniau, gal pakviesi mane į svečius. 

— Nepavyko gauti orderio? 

— Atrodo, taip. 

Koks įžūlumas! Jis negali įtikinti teisėjo leisti apieškoti mano 
namus, bet viliasi, kad aš neprieštarausiu. Vis bando sukurpti man 
bylą. Jeigu atsisakysiu, Kibalas skųsis, kad jam nepadedu. Eina jis 
šikt! 

— Klausyk, kitokiomis aplinkybėmis mielai leisčiau tau ateiti. 
Jeigu būčiau žinojęs, būčiau susitvarkęs namus ir nupirkęs pyragą 
su džiovintais vaisiais, bet nebuvau namie kelias savaites. Gal kokį 
kitą kartą. 

Pasirėmęs lazdele nusisuku ir grįžtu pas Ali. 

Ji kilsteli vieną antakį. 

- Nežinojau, kad judu draugai. 

— Pati supranti - visi dėl manęs nerimauja. 

Atsisėdu ant užpakalinės juodos Audi sėdynės. Ali sėda prie 
vairo ir po kelių posūkių pro pakeltą užtvarą automobilis išrieda į 
saulės nušviestą gatvę. Per visą kelią ji neištaria nė žodžio. Jos akys 
laksto tarp veidrodėlių ir kelio priekyje. Ji sąmoningai mažina ar 
didina greitį, vingiuoja tarp automobilių - nori įsitikinti, kad mūsų 
niekas neseka. 

Pasiraususi ant keleivio sėdynės Ali randa neperšaunamą lie- 
menę ir meta ją man. Mes susiginčijame, ar turiu ją apsivilkti. 
Matau, kad jai ima trūkti kantrybė su manim bendraujant. 

- Pone, sakau jums su visa derama pagarba: arba apsivelkate šią 
liemenę, arba suvarysiu kulką jums į kitą koją ir parvešiu atgal į li- 
goninę. 

Pasižiūriu į jos akis veidrodėlyje ir nė kiek ja nesuabejoju. Gaila: 
mano gyvenime apstu moterų, bet iš jų negaunu jokios naudos. 

Važiuojame į pietus pro Kensingtoną ir Erls Kortą, pro turistų 
viešbučius ir greitojo maisto užeigas. Žaidimų aikštelėse knibžda 
motinų su mažyliais, žaidžiančiais ant ryškiaspalvių sūpuoklių ir 
šliuožyklų. 

Palei Temzę, priešais Barn Elmso laukinių paukščių rezervatą, 
driekiasi Reinvilio kelias. Man patinka gyventi prie upės. Rytais 
pro miegamojo langą galiu mėgautis bekraščiu dangumi ir apsi- 
mesti, kad gyvenu ne septynių milijonų mieste. 

Sustojusi priešais mano namą, Ali nužvelgia taką palei upę ir 
namus kitoje gatvės pusėje. Išlipusi iš automobilio greitai užlipa 

laiptais ir mano raktu atrakina duris. Apžiūrėjusi kambarius grįžta 
pas mane. 

Ali prilaikomas per juosmenį, įšlubčioju vidun. Ant kilimėlio 
prie durų susidarė neatplėštų laiškų, sąskaitų ir reklaminių leidinių 
kalnas. Ali viską suima į glėbį. Neturiu laiko aiškintis — turime 
greitai iš čia dingti. Sumetęs viską į prekybos centro maišą vaikštau 
po namus, mėgindamas prižadinti prisiminimus. 

Savo namus pažįstu kaip penkis pirštus, bet pažįstama aplinka 
nė kiek nenuramina. Niekas nepasikeitė - nei dydžiai, nei spalvos 
ar baldai. Ant ruošos stalo tuščia, kriauklėje - trys kavos puodeliai. 
Matyt, turėjau svečių. 

Virtuvės stalas nuklotas oranžinio plastiko nuolaužomis, lipnia 
juosta ir dantytu peiliu pjautos polistireno putos kvadratais. Tik- 
riausiai kažką pakavau. Putų drožlės ant grindų panašios į netikrą 
sniegą. 

Prie telefono guli mano dienoraštis, atverstas ties diena, kai 
buvau pašautas — antradieniu, rugsėjo 25-ąja. Po viršeliu įkištas 
kvitas už skelbimą laikraštyje Sunday Times. Skelbimo tekstas ra- 
šytas mano ranka: 


Reikalinga vila Toskanoje su 6 miegamosiomis vietomis, pagei- 
dautina su baseinu, vidaus kiemu ir sodu. Turėtų būti netoli Flo- 
rencijos. Užsakyčiau dviem mėnesiams, rugsėjui ir spaliui. 


Už skelbimą sumokėjau kredito kortele keturios dienos prieš 
sužeidimą. Kodėl man prireikė nuomotis vilą Toskanoje? 

Apačioje išspausdintas mobiliojo telefono numeris nematytas. 
Pakeliu ragelį ir numerį surenku. Metalinis balsas man praneša, 
kad su abonentu nėra galimybės susisiekti - galiu palikti žinutę. 
Pasigirsta pyptelėjimas. Nežinau, ką sakyti, o savo vardo palikti ne- 
noriu - gali būti nesaugu. 

Padedu ragelį ir verčiu ankstesnius dienoraščio puslapius, ne- 

kreipdamas dėmesio į paskutinius įspėjimus dėl neapmokėtų sąs- 
kaitų ir priminimus apie vizitus pas dantistą. Turi būti kitų siūlo 
galų. Krinta į akis viena pavardė - Reičelės Karlail. Per dešimt dienų 
prieš šaudymą mačiausi su ja šešis kartus. It banga užlieja viltis. 

Atsiverčiu dar ankstesnius - praėjusio mėnesio puslapius. Antrą 
rugpjūčio ketvirtadienį užrašiau pavardę: Sara Džordan. Tai mer- 
gaitė, kuri ant laiptų laukė Mikos. Neprisimenu, kad būčiau susi- 
tikęs su Sara. Kiek jai dabar galėtų būti - dvylika, gal trylika? 

Ali antrame aukšte bando sudėti man drabužių. 

- Ar turit atliekamų paklodžių? - sušunka. 

— Turiu. Tuoj paimsiu. 

Patalynės spinta koridoriuje, prie skalbyklos. Atremiu lazdelę į 
duris ir iškeliu abi rankas. 

Tarp lentynų įspraustas sportinis krepšys. Ištraukiu jį, numetu ant 
grindų, surandu paklodes. Tik tada susizgrimbu. Spoksau į krepšį. 
Žinau, kad užmiršau daug ką, bet neprisimenu turėjęs tokį krepšį. 

Atsargiai atsiklaupiu ant vieno kelio ir atsegu užtrauktuką. 
Krepšyje - keturios ryškiai oranžinės pakuotės. Širdis daužosi ne 
per smarkiausiai, kai nuplėšiu lipnią juostą ir plastiką. Po juo — 
putplasčio sluoksnis, dengiantis juodo aksomo kapšelį. Iš jo man 
į delną pabyra deimantai ir sulenda tarp pirštų. 

Ali nulipa laiptais. 

— Ar radot paklodes? 

Nėra kada reaguoti. Pakeliu į ją akis neįstengdamas paaiškinti. 

— Deimantai! - sušunku kimiai. - Tikriausiai čia išpirka! 


Nedrebančia ranka Ali nudaužo ledų nuo šaldiklio ir įmeta man 
į viskio stiklą. Pati išsiverda puodelį kavos ir įsitaiso ant suoliuko 
priešais mane laukdama paaiškinimo. 

Jo neturiu. Jaučiuosi lyg pasiklydęs nepažįstamoje vietoje, tarp 
šalių, kurių net nepažinčiau žemėlapyje. 

— Tikriausiai jie verti krūvos pinigų. 
— Dviejų milijonų svarų, - sukuždu. 
— Iš kur žinot? 


— Nenumanau. Jie priklauso Aleksejui Kuznetui. 

Jos akis lyg prasidėjusi karštinė aptemdo baimė. Tokios istorijos 
jai girdėtos. Įsivaizduoju, kaip po signalo išjungti šviesas jos pasa- 
kojamos policijos pareigūnų mokymo stovyklose. 

Vėl pastebiu plastiko nuolaužas ir putplasčio drožles ant grindų. 
Čia aš gaminau pakuotes. Jos keturios, vienodos: kapšelis įdėtas į 
putplastį, šis uždengtas švytinčiu plastiku. Pakuotės turėjo neskęsti. 

Deimantus lengva nelegaliai gabenti ir sunku atsekti. Jų ne- 
užuos policijos ar pasieniečių šunys, jų neatseksi pagal serijos nu- 
merius. Parduoti juos — vieni juokai. Antverpene ir Niujorke gausu 
pirkėjų, kuriuos domina „kruvini“ deimantai iš tokių ne itin geros 
reputacijos šalių kaip Angola, Siera Leonė ir Kongas. 

Ali padeda rankas ant stalo ir palinksta į priekį. 

— Ką čia veikia išpirka? 

— Nežinau. 

Aleksejus sakė man ligoninėje: „Man reikia mano dukros arba 
mano deimantų.“ 

— Turim juos atiduoti, - pareiškia Ali. 

Stojusi tyla prailgsta. 

— Galjuokaujat?! Jūs juk nesiruošiat jų pasilikti?! 

- Žinoma, ne. 

Ali stebeilija į mane. Man baisiai nepatinka, kad jos akyse at- 
rodau sumenkęs, palaužtas. Ji nusuka žvilgsnį, tartum nenorėdama 
matyti, kaip sugrioviau sau gyvenimą. Ar ne dėl tų deimantų Ki- 
balas norėjo gauti kratos orderį, o „ugniagesys“ mane nužudyti? 

Suskamba durų skambutis. Abu krūptelime. 

Ali pašoka ant kojų. 

— Greičiau juos slėpkit! Slėpkit, ar girdit?! 

— Nusiramink ir atidaryk duris. 

Policijos darbe esama tam tikrų taisyklių. Išmokau jas labai 
anksti. Pirma — niekada neik į tamsų sandėlį ieškoti pasislėpusių 
nusikaltėlių su ginkluotu faru, kurio pravardė Pykšt Pokšt. Antra — 
pirmiausia patikrink savo paties pulsą. 

Dilbiu nušluoju pakuotes į krepšį ir pastebiu, kad ant lygaus 
stalviršio liko drėgni pėdsakai: pakuotės mirko vandenyje. 

Išgirstu Kibalo balsą! Jis stovi prieškambaryje ir prieš šviesą ma- 
tau tik jo siluetą. Ali pasisuka į mane išsipūtusiomis iš išgąsčio akimis. 

— Nupirkau pyragą, - praneša Kibalas iškeldamas prekybos 
centro maišelį. 

— Tada užeik. 

Nugara į jį stovinti Ali žiūri į mane negalėdama patikėti. 

- Būk gera, užkaisk virdulį, Ali, - sakau uždėdamas ranką jai ant 
kryžmens ir vesdamasis prie kriauklės. 

— Ką čia išdarinėjat?! - sušnabžda ji, bet aš jau sukuosi į Kibalą. 

— Kokią arbatą geri? 

— Su šlakeliu pieno. 

— Deja, neturim. 

Jis ištraukia kartoninę pieno pakuotę. 

— Aš numatau viską. 

Ali išdėlioja puodelius, pridengdama drebančias rankas kūnu. 
Kibalas pamato ant kėdės sportinį krepšį. 

— Mesk jį ant grindų, ir tiek, - sakau. 

Jis už rankenų suima krepšį ir nuleidžia sau tarp kojų. Ali rankos 
sustingo virš puodelio. 

— Tai kas, tavo manymu, nutiko, Ruizai? Net jeigu sakai tiesą ir 
iš tikro nieko neprisimeni, kokią nors teoriją vis tiek turi. 

— Teorija būtų kai kas labai konkretaus. 

Kibalas žvilgteli į savo batus, kuriuos susikėlė ant sportinio krep- 
šio, pasilenkia ir nubraukia purvo dėmelę nuo išblizginto galiuko. 

— Nori išgirsti mano teoriją? - sakau mėgindamas atitraukti jo 
dėmesį. - Manau, kad tai kažkaip susiję su Mika Karlail. 

— Ji mirė prieš trejus metus. 

- Jos lavono neradom. 

— Už jos nužudymą žmogus pasodintas. Vadinasi, ji negyva. Byla 
baigta. Jei prikelsi ją iš mirusiųjų, nuo baisų nemalonumų išsigel- 
bėsi, tik jeigu esi Visagalis Dievas. 

— O kas, jeigu Hovardas Veivelas nekaltas? 

Kibalas iš manęs nusijuokia. 

— Tai štai kokia tavo teorija? Ko tu sieki - paleisti iš kalėjimo 
pedofilą? Kalbi lyg jo advokatas. Neužmiršk, už ką tau mokama, - 
už tai, kad saugotum žmones ir jiems tarnautum. Jei leisi Hovardui 
Veivelui išeiti iš kalėjimo, pasielgsi priešingai. 

Kieme ant grindinio pasirodė keli šykštūs saulės spinduliai. Kurį 
laiką sėdime tylėdami - baigiame gerti arbatą, pyrago nepaliečiame. 
Galiausiai Kibalas atsistoja ir padeda sportinį krepšį ant kėdės, kur 
jį ir rado. Apsidairo po virtuvę, žvilgteli į lubas, tartum mėgindamas 
savo skvarbiu it rentgenas žvilgsniu pragręžti medį ir tinką. 

— Manai, atmintis tau grįš? - klausia. 

— Nuolat tau pranešinėsiu. 

— Malonėk. 

Jam išėjus Ali nuleidžia galvą ant stalo iš palengvėjimo, sumi- 
šusio su neviltimi. Ji išsigandusi, bet ne todėl, kad būtų bailė: ji ne- 
supranta, kas dedasi. 

Paimu krepšį ir numetu prie lauko durų. 

— Ką darote? - klausia Ali. 

— Negalim jo čia palikti. 

— Bet per jį jūsų vos nenuknekcino, - sako ji kuo ramiausiai. 

Kol kas negaliu sugalvoti geresnio plano. Vienintelė išeitis 
man - sulipdyti nuolaužas ir stumtis į priekį. 

- Kas, jeigu atmintis jums negrįš? 

Nieko neatsakau. Kai galvoju apie nesėkmę, kiekvienas scena- 
rijus baigiasi ta pačia nemalonia tiesa: aš kišu žmones į kalėjimą. 
Pats į jį nesėdu. 

Mano drabužiai - lagamine Ali automobilio bagažinėje kartu su 
plastikiniu maišu, pilnu neatplėštų laiškų. Deimantai irgi ten. Kaip 
gyvas nesu turėjęs dviejų milijonų svarų. Kaip ir ferario ar žmonos, 
kuri mokėtų liežuviu sumazgyti vyšnios kotelį . Gal neturėčiau 
būti toks abejingas. 

Profesorius teisus: turiu sekti pėdsakais - pagal kvitus, telefono 
skambučius ir dienoraštyje surašytus susitikimus bei vizitus pas 
gydytojus. Turiu grįžti savo paties žingsniais atgal, kol rasiu laiškus 
dėl išpirkos ir įrodymus, kad Mika gyva. Be jų nebūčiau atidavęs nė 
vieno brangakmenio. 

Sara Džordan gyvena visai šalia „Delfino“. Jos motina atidaro 
duris ir mane prisimena. Jai už nugaros priešais visu balsu krio- 
kiantį televizorių su žirgų lenktynėms skirtu žurnalu ant pilvo išsi- 
drėbęs ponas Džordanas. 

- Sara netrukus grįš, - sako ji. - Ji tik nuėjo į prekybos centrą šio 
to nupirkti. Viskas gerai? 

— Taip. 

- Bet jūs juk kalbėjotės su Sara prieš kelias savaites. 


* Angliškai kalbančiose šalyse paplitusi nuomonė, kad sugebantys sumazgyti vyšnios kotelį 
yra oralinio sekso meistrai. 

— Dar kai ką prisiminiau. 

Prekybos centras čia pat, už kampo. Palieku Ali prie namų ir 
einu ieškoti Saros, patenkintas, kad galiu pramankštinti kojas. 
Skaisčiai apšviestuose tarpueiliuose prikrauta kartoninių pakuočių 
ir pustuščių dėžių, sudarančių kliūčių ruožą pirkėjų vežimėliams. 

Eidamas antrą ratą pamatau merginą ilgu paltu, stoviniuojančią 
tolimajame tarpueilio gale. Apsidairiusi į abi puses ima kištis į ki- 
šenes šokoladinius batonėlius. Dešinę ranką prispaudusi prie šono 
kažką dar slepia po paltu. 

Atpažįstu Sarą. Aišku, ji aukštesnė, atsikračiusi vaikiškų rieba- 
liukų. Rusvi kirpčiukai krinta ant kaktos, daili tiesi nosis nusėta 
strazdanomis. 

Žvilgteliu į priveržtą prie lubų stebėjimo kamerą. Ji nukreipta į 
kitą tarpueilio pusę. Sara žino, kurių vietų neaprėpia kameros. 

Ji standžiau susiveržia paltą, pasuka prie kasos ir padeda ant 
konvejerio juostos dėžę javainių bei maišelį zefyrų, paskui paima 
žurnalą ir ima vartyti. Kasininkė ima aptarnauti pirkėją prieš ją. 
Sarai, atrodo, niekas nerūpi. 

Į eilę atsistoja jauna motina su mažyliu. Sara pakelia akis ir pa- 
mato, kad spoksau į ją. Bemat nusisuka ir ima skaičiuoti monetas 
saujoje. 

Parduotuvės apsaugininkas - sikas su skaisčiai mėlynu tur- 
banu - stebėjo ją pro langą, pasislėpęs už plakato su ypatingais 
pasiūlymais. Jis atžingsniuoja pro automatiškai atsidarančias duris 
uždėjęs vieną ranką ant šlaunies, tarsi ruošdamasis išsitraukti ne- 
samą pistoletą. Šviesa jam už nugaros sudaro aureolę aplink turba- 
nuotą galvą - tikras Sikų Terminatorius. 

Sara nieko nenujaučia, kol apsaugininkas sugriebia jos ranką ir 
užlaužia už nugaros. Iš po palto iškrinta du žurnalai. Sara muistosi 
ir šaukia. Visi sustingsta: kasininkė nustoja kramtyti rožinę burbu- 
linę gumą, ant kopėčių pasilipęs darbuotojas nebedėlioja prekių, 
mėsininkas nebepjausto kumpio... 

Šaldyta vištienos korma' degina man pirštus. Neprisimenu ėmęs 
ją iš šaldiklio. Prasibraunu pro eilę ir paduodu ją kasininkei. 

— Sara, liepiau tau manęs laukti! 

Apsaugininkas sudvejoja. 

- Atsiprašau dėl šito. Mes neturėjom krepšio. 

Iš Saros kišenių ištraukiu šokoladinius batonėlius ir padedu ant 
konvejerio. Paskui pakeliu nuo grindų žurnalus ir randu pakelį sau- 
sainių, užkištą už džinsų juosmens. 

- Ji mėgino visa tai pavogti! — piktinasi apsaugininkas. 

- Ji tik laikė. Patraukit nuo jos rankas! 

— O kas, po velnių, tu toks?! 

Parodau ženklelį. 

— Tas, kuris apkaltins tave grasinus fiziniu smurtu, jeigu jos ne- 
paleisi. 

Sara ištraukia iš vidinės palto kišenės dėželę su arbatžolių mai- 
šeliais ir laukia, kol kasininkė visus pirkinius nuskenuoja ir sudeda 
į plastikinį maišelį. 

Paimu jį, ir Sara paskui mane eina link durų. Kelią mums pastoja 
direktorius. 

— Ji šioje parduotuvėje nepageidaujama. Nenoriu, kad ji čia 
grįžtų. 

- Ji grįš ir mokės, - sakau eidamas pro jį laukan, kur skaisčiai 
šviečia saulė. 

Man dingteli, kad Sara leisis į kojas, bet ji tik atsisuka į mane 
ištiesusi ranką — prašo savo pirkinių. 

— Neskubėk. 

Ji nusimeta paltą. Po juo vilki rusvai žalsvais džinsais ir ttumpa- 
rankoviais marškinėliais. 


- Jis šiek tiek išduoda, - mosteliu ranka į paltą. 


* Indiškas su prieskoniais troškintos mėsos patiekalas. 

— Ačiū už patarimą. 

Jos balsas kupinas apsimestinio smarkumo. 

— Nori atsigerti ko nors šalto? 

Ji spyriojasi - mano išgirsianti paskaitą apie tai, kaip negražu 
vogti parduotuvėse. 

Iškeliu maišą su pirkiniais. 

- Jeigu nori šių dalykų, turi atsigerti ko nors šalto. 

Einame prie sulčių baro gatvės kampe ir atsisėdame prie sta- 
liuko lauke. Ji užsisako bananų kokteilio, paskui godžiai pasižiūri į 
bandeles. Man ima gurgti pilvas, žiūrint, kaip ji jas kerta. 

— Mudu matėmės prieš kelias savaites. 

Ji linkteli. 

- Apie ką kalbėjomės? 

Ji keistai į mane pasižiūri. 

— Patekau į nelaimingą atsitikimą, po jo kai ką užmiršau. Tikė- 
jausi, padėsi man prisiminti. 

Sara žvilgteli man į koją. 

— Turit galvoj kažką panašaus į amneziją? 

- Taigi. 

Ji vėl atsikanda bandelės. 

— Kodėl atėjau su tavim pasimatyti? 

— Norėjote sužinoti, ar kada nors kirpau Miką ir ar skaičiavau 
monetas jos taupyklėje. 

— Ar sakiau kodėl? 

— Ne. 

— Apie ką dar kalbėjomės? 

— Nežinau. Šį bei tą. 

Sara nuleidžia žvilgsnį į savo batelius ir įremia jų galus į stalo 
kojas. Aukštai kabanti saulė šviečia skaisčiai, lyg nusprendusi prieš 
žiemą paskutinį kartą pasirodyti visa didybe. 

— Ar kada nors galvoji apie Miką? - klausiu. 

— Kartais. 

- Aširgi. Turbūt dabar turi daug naujų draugių. 

— Taip, kelias turiu, bet Mika buvo kitokia. Ji buvo lyg... e... e... 
priedas. 

— Norėjai pasakyti, priedėlis. 

— Taip. Kaip širdis. 

— Na, širdis - ne visai priedėlis. 

— Na gerai - kaip ranka. Išties svarbi. 

Ji baigia gerti kokteilį. 

— Ar kada nors matai ponią Karlail? 

Sara pirštu apvedžioja stiklinės kraštą - surenka putą. 

- Ji tebegyvena tame pačiame bute. Mano mama sako, jai būtų 
kraupu gyventi ten, kur buvo nužudytas žmogus, bet, manau, 
ponia Karlail iš ten nesikelia ne šiaip sau. 

— O kodėl? 

— Ji laukia Mikos. Nesakau, kad Mika grįš namo. Aš tik manau, 
kad ponia Karlail nori sužinoti, kur Mika. Todėl kiekvieną mėnesį 
eina į kalėjimą ir jį lanko. 

— Ką lanko? 

— Poną Veivelą. 

- Jinai jį lanko?! 

— Kas mėnesį. Mano mama sako, kad tai nesveika. Jai kūnas eina 
pagaugais. 

Sara suima mano riešą ir pasuka - nori pasižiūrėti, kelinta va- 
landa. 

— Manęs laukia baisi pyla. Ar galiu atgauti savo daiktus? 

Paduodu jai plastikinį maišelį ir dešimties svarų banknotą. 

- Jei dar kartą sugausiu tave vagiant iš parduotuvės, priversiu 
mėnesį valyti prekybos centrų grindis. 

Ji pavarto akis ir pranyksta su savo paltu, maišeliu su pirkiniais ir 
mano šaldyta vištienos korma rankose. 

Mintis, kad Reičelė Karlail lanko Hovardą Veivelą kalėjime, man 
kelia šiurpą. Dovanėlėmis vaikus viliojantis pedofilas ir sielvartau- 
janti motina - kažkas negera, kažkas nesveika, - bet aš suprantu, ką 
ji daro. Reičelė nori rasti Miką ir susigrąžinti ją į namus. 

Prisimenu, ką ji man kadaise sakė. Be perstojo sukiodama ant 
kelių sudėtus pirštus, ji papasakojo apie nedidelį jųdviejų su Mika 
ritualą: jos atsisveikindamos apsikabindavo. „Net jeigu eini tik iki 
pašto“, - sakydavo jos viena kitai. 

- Kartais žmonės negrįžta, - paaiškino Reičelė. - Štai kodėl at- 
sisveikinti visada reikia nuoširdžiai. 

Ji stengėsi išsaugoti atmintyje visas su Mika susijusias smulk- 
menas: kokiais drabužiais ji vilkėdavo, kokius žaidimus žaisdavo, 
kokias dainas dainuodavo; kaip susiraukdavo kalbėdama apie 
rimtus dalykus ar kaip springstant juoku jai pro nosį ant vakarienės 
stalo tikšdavo pienas. Ji norėjo prisiminti tūkstančius mažyčių 
smulkmenų, kurios daro visapusišką kiekvieną gyvenimą — net 
tokį trumpą kaip Mikos. 

Ali ateina pas mane prie sulčių baro, ir aš papasakoju jai, ką sakė 
Sara. 

- Eisite pasimatyti su Hovardu, ar ne, pone? 

— Taip. 

- Arjis galėjo pasiųsti išpirkos reikalavimą? 

— Nepadedamas negalėjo. 

Nors ji nieko nesako, žinau, ką galvoja. Ji pritaria Kambeliui. Po 
kiekvienu galimu paaiškinimu - tarp jų ir tuo, jog Hovardas nori 
pasinaudoti išpirkos reikalavimu tam, kad būtų patenkintas jo ape- 
liacinis skundas, - slypi apgaulė. 

Pakeliui į Vermvud Skrabso kalėjimą po Vakarų kelio estakada 
išvažiuojame į Skrabso skersgatvį. Paauglės žaidžia žolės riedulį, o 
paaugliai atsisėdę stebi, apkerėti mėlynų klostuotų sijonų. Šie sū- 
kuriuoja ir plaikstosi į purvinus kelius ir glotnias šlaunis. 

Kalėjimas panašus į šeštojo dešimtmečio miuziklo filmavimo 

aikštelę, kurioje purvas ir suodžiai buvo nugrandyti prieš įjungiant 
kameras. Du vienodi keturių aukštų bokštai sujungti milžiniš- 
komis arkos pavidalo durimis su geležinėmis sklendėmis. 

Mėginu įsivaizduoti Reičelę Karlail, atvažiuojančią čia aplankyti 
Hovardo. Mintyse regiu, kaip prie pastato privažiuoja juodas taksi 
irišjo, nė akimirkos nepraskėsdama kelių, išlipa Reičelė. Grindinio 
akmenimis eina atsargiai - kad neišsisuktų kojos. Nesvarbu, kad iš 
turtingos šeimos - elegancijos nenusipirksi. 

Lankytojų centras įsikūręs į dešinę nuo pagrindinių vartų, lai- 
kinų pastatų komplekse. Jau ėmė rinktis kalinių žmonos ir mer- 
ginos, kai kurios su vaikais. Šie nerimsta ir pešasi. 

Įėjus vidun visi apieškomi, jų prašoma parodyti asmens liu- 
dijimus. Daiktai padedami į spinteles, dovanos iš anksto patikri- 
namos. Jeigu kas nors vilki drabužiais, pernelyg panašiais į kalinio 
uniformą, jo prašoma persirengti. 

Ali žiūri į karalienės Viktorijos laikų fasadą ir ją nupurto dre- 
bulys. 
— Ar esi kada buvusi viduje? 

— Porą kartų, - atsako ji. - Tą kalėjimą reikėtų nugriauti. 

- Jie vadinami atgrasymo priemone. 

— Mane tikrai atgraso. 

Trumpam ją palieku, atidarau Audi bagažinę ir išimu deimantus. 
Dvi pakuotes įkišu į vidines savo apsiausto kišenes, kitas dvi - į išo- 
rines. Apsiaustą padedu ant priekinės keleivio sėdynės. 

- Lik automobilyje ir nenuleisk akių nuo deimantų. 

Ali linkteli. 

— Norėsite apsivilkti liemenę? 

— Manau, kalėjime man tikrai bus saugu. 


Pereinu į kitą gatvės pusę ir parodau savo ženklelį lankytojų centre. 
Po dešimties minučių užlipu į antrą aukštą ir atsiduriu dideliame 

kambaryje. Jame stovi ilgiausias stalas, pertvaros padalytas išilgai. 
Lankytojai sėdi vienoje jo pusėje, kaliniai kitoje. Draudžiama liestis 
keliais ar lūpomis. Leidžiama tik susiimti rankomis ir iškelti mažus 
vaikus virš pertvaros. 

Atvedami kaliniai, ir koridoriuje sudunksi sunkūs batai. Kiek- 
vienas lankytojas atiduoda kortelę su savo pavarde ir turi laukti, kol 
kalinys bus pasodintas - tik tada įleidžiamas pats. 

Žiūriu, kaip jaunas kalinys pasisveikina su žmona ar mergina. 
Jis pabučiuoja jai ranką ir nenori jos paleisti. Abu palinksta į priekį, 
tartum mėgindami kvėpuoti tuo pačiu oru. Jis pakiša ranką po stalu. 
krinta ant grindų ir rankomis užsidengia išpampusį pilvą. Po per- 
kūnais - ji nėščia! Jis tenori užčiuopti savo kūdikį, bet prižiūrėtojai 
nerodo jokios atjautos. 

— Detektyve inspektoriau Ruizai, jus vis traukia čia. 

Prie manęs atsirado kalėjimo viršininkas. Jam netoli penkiasde- 
šimties, pliktelėjęs, pilvas - kaip statinė. Jis baigia valgyti sumuš- 
tinį, popierine servetėle nusišluosto lūpas, bet kiaušinio gabalėlis 
ant smakro lieka. 

— Tai ko grįžot? 

— Tikriausia dėl malonios aplinkos. 

Jis šiurkščiai nusijuokia ir pro organinio stiklo pertvarą pasižiūri 
į kalinius, bendraujančius su lankytojais. 

— Kada buvau čia pastarąjį kartą? 

— Nejaugi neprisimenat? 

— Senatvė. Darausi užmaršus. 

— Prieš kokias keturias savaites. Jus domino ta moteris, kuri 
ateina lankyti Veivelo. 

— Ponia Karlail. 

- Taip. Šiandien jos čia nėra. Ji ateina kiekvieną mėnesį ir mėgina 
įsinešti dovanų — vaikiškų prekių katalogų. Neduok Dieve, kad tas 
iškrypęs pydaras sulauktų palankaus apeliacinio skundo sprendimo! 

Mėginu įsivaizduoti priešais Reičelę sėdintį Hovardą. Ar ji 
ištiesdavo ranką virš pertvaros, kad jis ją suimtų? Mane net per- 
smelkia pavydas, kai įsivaizduoju jo akis slenkant jos palaidinukės 
iškirpte. Gyvename baisiai nesveikame pasaulyje. 

— Man reikia su juo pasikalbėti. 

— Jis karceryje. 

— Kodėl? 

Kalėjimo viršininkas krapšto panages. 

— Jau sakiau jums: niekas nesitikėjo, kad jis taip ilgai išgyvens. 
Jis juk nužudė Aleksejaus Kuzneto dukrytę! Kad ir kaip į tai žiū- 
rėtum, jis pasirašė sau mirties nuosprendį. 

— Bet jums pavyko jį apsaugoti. 

Jis pašaipiai nusijuokia. 

— Galima sakyti ir taip. Prabuvus čia vos keturias dienas, kažkas 
brūkštelėjo jam peiliu per gerklę. Visą mėnesį gulėjo ligoninėje. 
Nuo tada niekas daugiau jo nepalietė, tad nusprendžiau, kad Alek- 
sejus nori, jog jis būtų gyvas. Hovardui tai nė motais. 

— Kaip suprasti? 

- Jau esu jums sakęs: jis atsisako insulino. Per pastarąjį pusmetį jį 
du kartus ištiko diabetinė koma. Jeigu jo sveikata jam nerūpi, kodėl 
ji turi rūpėti Jos Didenybei? Mielai leisčiau tam šunsnukiui mirti. 

Kalėjimo viršininkas jaučia, kad jam nepritariu. 

— Nors daug kas mano priešingai, mano pareiga nėra būti ka- 
linių aukle. Nelaikau jų už rankų ir nesakau: „Ak jūs, vargšeliai, jūsų 
vaikystė buvo sumauta, o gal turėjot šūdiną advokatą ar pakliuvot 
teisėjui, kuris stengiasi pasiųsti kuo daugiau teisiamųjų į kartuves.“ 
Tai, ką darau, sugebėtų padaryti už pavadžio laikomas šuo. 

(Tik, be abejo, kur kas jautriau.) 

— Vis tiek turiu jį pamatyti. 

- Jis neįtrauktas į sąrašą tų, kurie šiandien gali susitikti su lan- 
kytojais. 

- Betjūs galite jį čia atvesdinti. 


111 


Michael Robotham - Amnezija 


sw - 


šis pakelia ragelį ir paleidžia visą valdymo grandinę. Kažkur kalė- 
jimo gelmėse kas nors ateis išsivesti Hovardo. Įsivaizduoju jį, gu- 
lintį ant siauro gulto, persisunkusį gaižaus aplinkos tvaiko. Jei esi 
sėdintis už grotų pedofilas, ateitis gali žadinti vien baimę. Nelauki 
kitų vasaros atostogų ar savaitgalio Ežerų krašte. Visa tavo ateitis 
prasideda, kai ryte atsibundi, ir baigiasi, kai vakare eini miegoti. Še- 
šiolika valandų gali pasirodyti ilgos kaip visas gyvenimas. 

Lankymo laikas tuoj baigsis. Hovardas braunasi pro išeinančiųjų 
minią; jis eina taip, tartum jo kojos būtų supančiotos. Apsidairo po 
kambarį, dairydamasis savo lankytojo - galbūt tikisi Reičelės. 

Nors praėjo daugiau negu keturiasdešimt metų, vis dar pažįstu 
tą storulį mokinį, kuris persirengdamas užsidengdavo rankšluosčiu 
ir nuo burnos neatitraukdavo astmos inhaliatoriaus. Jis buvo kone 
tragiška asmenybė, bet ne tokia tragiška kaip Roris Makintairas, 
lunatikas, mokyklos metinių paryčiais atlikęs gražų šuolį, tik ne 
nuo bokšto į vandenį, bet nuo ketvirto aukšto balkono. Žmonės 
sako, kad lunatikai krisdami pabunda, bet Roris neišleido nė garso. 
Pliūkštelėjimo irgi nepasigirdo. Jis visada gražiai nerdavo. 

Hovardas atsisėda. Atrodo, mano balsas jo nenustebina. Jis tik 
sustingsta, išriečia kaklą ir pasuka galvą it senas vėžlys. Žengteliu 
link jo. Jis vangiai sumirksi. 

— Sveikas, Hovardai, noriu pasikalbėti su tavim apie Reičelę 
Karlail. 

Jis iš lėto nusišypso, bet nieko neatsako. Po pagurkliais nuo 
vieno gerklės krašto iki kito matyti randas. 

- Ji tave lanko. Kodėl? 

- Jums reikėtų klausti jos. 

— Apie ką judu kalbatės? 

Jis žvilgteli į prižiūrėtojus. 

— Neprivalau jums nieko sakyti. Mano apeliacinis skundas bus 
svarstomas po penkių dienų. 

— Iš čia neištrūksi, Hovardai. Niekas nenori paleisti tavęs į laisvę. 

Jis vėl nusišypso. Kai kuriems žmonėms jų balsas netinka prie 
kūno. Hovardui irgi. Jis per laibas, tartum pripildytas helio, ir at- 
rodo, kad blyškus jo veidas atsijęs nuo kūno - lyg baltas balionas, 
švelniai plazdenantis vėjuje. 

- Visi negalime būti tobuli, pone Ruizai. Mes darome klaidas 
ir atsakome už padarinius. Mudu skiriamės tuo, kad aš turiu savo 
Dievą, Jis mane teis ir mane iš čia išvaduos. Ar kada nors susimąs- 
tėte, kas teisia jus? 

Jis atrodo pasitikintis savimi. Kodėl? Gal žino apie išpirkos rei- 
kalavimą. Vos tik atsiras menkiausia galimybė, kad Mika vis dar 
gyva, jis tuoj pat bus teisiamas iš naujo. 

— Ko čia ateina ponia Karlail? 

Jis iškelia rankas - apsimeta pasiduodantis - ir vėl jas nulei- 
džia. 

— Ji nori žinoti, ką padariau Mikai. Baiminasi, kad numirsiu 
niekam nepasakęs. 

- Atsisakai insulino injekcijų. 

- Ar žinot, kas būna, kai žmogų ištinka diabetinė koma? Iš 
pradžių jam pasidaro sunku kvėpuoti. Burna ir liežuvis perdžiūva. 
Krinta kraujospūdis, patankėja pulsas. Viską matai kaip pro rūką. 
Galiausiai netenki sąmonės. Jeigu pagalba nebus pakankamai 
greitai suteikta, visiškai nustos veikę inkstai, ir smegenys bus ne- 
grįžtamai pažeistos. Netrukus jis mirs. 

Atrodo, kad jis mėgaujasi tomis smulkmenomis - tarsi nekant- 
riai jų lauktų. 

- Ar pasakei jai, kas nutiko Mikai? 

— Pasakiau jai tiesą. 

— Pasakyk ir man. 

— Pasakiau jai, kad nesu nekaltas žmogus, bet šio nusikaltimo 
nepadariau. Nusidėjau, bet ne šia nuodėme. Tikiu, kad žmogaus 
gyvybė yra šventa. Tikiu, kad visi vaikai yra Dievo dovana, jie tyri 


113 


Michael Robotham - Amnezija 


ir nekalti. Neapykanta ir smurtas jų veiksmuose atsiranda tik todėl, 
kad mes išmokome juos nekęsti ir smurtauti. Jie vieninteliai gali 
teisti mane. 

- Ir kaip vaikai tave teis? 

Jis nieko neatsako. 

Prakaito ratilai po pažastimis išsiplėtė ir taip priklijavo marški- 
nius prie odos, kad matau kiekvieną šlaką ir apgamą. Po audiniu 
ant nugaros matyti dar kažkas. Kažkas pakeitė marškinių spalvą — 
jie pagelto. 

Kad mane matytų, Hovardas turi žiūrėti pro dešinį petį. Pasi- 
sukęs jis šiek tiek raukosi. Tą akimirką jėga pritraukiu jį prie stalo. 
Nekreipdamas dėmesio į savo dilbio slopinamus riksmus, pakeliu 
marškinius. Jo kūnas panašus į koše virtusį arbūzą. Nugara skersai 
išilgai išraižyta piktų šlapiuojančių žaizdų, iš jų sunkiasi kraujas ir 
geltonos kristalais bevirstančios putos. 

Prie mūsų bėga kalėjimo prižiūrėtojai. Vienas uždengia jam 
burną nosine. 

— Kvieskit gydytoją! - sušunku. - Greičiau! 

Šaukiami paliepimai, skambinama telefonais. Hovardas klykia 
ir blaškosi, lyg kas būtų jį padegęs. Staiga išskėstomis rankomis at- 
sigula ant stalo ir tyso nejudėdamas. 

— Kas tai tau padarė? 

Jis neatsako. 

— Kalbėk su manim! Kas tai padarė? 

Jis kažką pralemena, bet aš beveik jo negirdžiu. Pasilenkiu ar- 
čiau, tada išgirstu: 

- Leiskite mažutėliams ateiti pas mane ir netrukdykite...' nie- 
kados nepasiduok pagundai... 

Jis kažką įsikišęs į marškinių rankovę. Ištraukiu - jis nesiprie- 
šina. Medinė šokdynės rankena, į ją įkištas sprindinis spygliuotos 

vielos gabalas. Plakimasis, žalojimasis, pasninkavimas — ar kas ga- 
lėtų man paaiškinti, kurių galų viso to reikia?! 

Hovardas išvaduoja mano suimtą ranką ir atsistoja. Jis nesi- 
ruošia laukti gydytojo ir nebenori kalbėtis. Šliūrina link durų — 
visas pageltęs, vos gaudo kvapą. Paskutinę akimirką atsigręžia. 
Manau išvysiąs maldaujantį spardomo šuns žvilgsnį. 

Nieko panašaus. Žmogus, kurį padėjau pasodinti už grotų, 
žmogus, žalojantis save spygliuota viela, žmogus, kuris kasdien 
apspjaudomas, kuriam grasinama, su kuriuo blogai elgiamasi... Tas 
žmogus gailisi... manęs! 


Aštuoniasdešimt penkios laiptų pakopos ir devyniasdešimt ketu- 
rios valandos - tiek buvo pražuvusi Mika, kai rankose turėjau or- 
derį atlikti kratą „Delfino“ daugiabutyje. 

— Nesitikėjai? — paklausiau Hovardo, kai šis atidarė duris. Jis 
šiek tiek išvertė akis, truputį prasižiojo, bet neišleido nė garso. Vil- 
kėjo pižamos švarkeliu, ilgomis trumpikėmis, prilaikomomis pla- 
čios gumos juostos, ir tamsiai rudais nevarstomais batais — jie dar 
labiau paryškino baltas jo blauzdas. 

Pradėjau kaip visada: išklojau Hovardui, ką apie jį žinau. Vien- 
gungis, niekada nebuvo vedęs. Užaugo Voringtone, jauniausias iš 
septynių vaikų didelėje triukšmingoje protestantų šeimoje. Abu 
tėvai mirę. Turi dvidešimt aštuonis sūnėnus ir dukterėčias, yra 
vienuolikos jų krikšto tėvas. 1962-aisiais po automobilio avarijos 
buvo paguldytas į ligoninę. Po metų pakriko nervai ir savo noru 
ambulatoriškai gydėsi vienoje šiaurės Londono klinikoje. Dirbo 
sandėlininku, juodadarbiu, dažytoju, dekoratoriumi, furgono vai- 
ruotoju, dabar - sodininkas. Tris kartus per savaitę eina į bažnyčią, 
gieda jos chore, skaito biografijas, alergiškas braškėms, laisvalaikiu 
fotografuoja. 

Norėjau, kad Hovardas pasijustų esąs penkiolikmetis, ir aš jį už- 

klupau besismaukantį Kotslou parko internatinės mokyklos duše. 
Kad ir kokias dingstis jis išsigalvotų, žinau, kad jis meluoja. Baimė 
ir dvejonės - galingiausias ginklas šiame pasaulyje. 

— Kai ko nepaminėjot, - suniurna Hovardas. 

— Ko? 

— Aš diabetikas. Man leidžia insuliną, žodžiu, gydo. 

— Mano dėdė sirgo diabetu. 

- Tik nesakykit: jis nustojo valgyti šokoladinius batonėlius, ėmė 
bėgioti ristele ir pasveiko. Žmonės man nuolat pasakoja tokius da- 
lykus. Ir dar sako: „Jėzau, aš mirčiau, jei kasdien turėčiau badytis 
adata.“ Arba kitas geras: „Diabetu suserga nutukėliai, ar ne?“ 

Žmonės su kombinezonais ir pirštinėmis brukasi pro mus. Kai 
kurie nešini metalinėmis dėžėmis su fotografijos reikmenimis ir 
prožektoriais. Koridoriuje paklotas lentų takas. 

— Ko ieškote? - tyliai klausia jis. 

— Įkalčių. Detektyvų darbas - juos rinkti. Jų mums reikia bylai 
pagrįsti. Įkalčiai paverčia spėjimus teorijomis, o teorijas - bylomis. 

— Aš esu byla. 

— Nebaigta. 

Sakiau tiesą. Negalėjau prisipažinti, ko ieškau, kol neradau - ap- 
daro, pirštų atspaudų, rišamosios medžiagos, vaizdajuostės, nuo- 
traukų - švepluojančios septynmetės... bet ko iš tų išvardytų dalykų. 

— Man reikia advokato. 

— Gerai. Gali skambinti mano telefonu. Paskui išeisime į lauką ir 
ant išorinių laiptų surengsime bendrą spaudos konferenciją. 

- Jūs negalit vestis manęs laukan. 

Palei taką it metaliniai trifidai išsirikiavusios televizijos ka- 
meros, pasiruošusios pulti kiekvieną, išėjusį iš pastato. 

Hovardas atsisėdo ant laiptų ir įsikibo į turėklą, kad negriūtų. 


* Britų rašytojo Johno Wyndhamo (1903-1969) mokslinės fantastikos romano „Trifidų 
dienos“ (1951) veikėjai, nuodingi augalai, žudantys žmones. 

— Užuodžiu baliklį. 

— Aš valiau. 

— Man ašaroja akys. Ką valei, Hovardai? 

- Savo fotolaboratorijoje išliejau chemikalų. 

Ant jo riešų - įdrėskimai. Parodau į juos. 

- Iš kur jie atsirado? 

— Dvi ponios Svingler katės pabėgo į kiemą. Vienas iš jūsų parei- 
gūnų paliko atdaras duris. Padėjau tas kates sugauti. 

Jis klausėsi, kaip atidarinėjami stalčiai ir stumdomi baldai. 

— Ar žinai Adomo ir Ievos istoriją, Hovardai? Ta akimirka, kai 
buvo pirmą kartą sumeluota, buvo svarbiausia žmonijos istorijoje. 
Tuo mes skiriamės nuo kitų gyvų padarų. Tai neturi nieko bendra 
su tuo, kad mes, žmonės, mąstome aukštesniu lygmeniu ar galime 
lengvai gauti paskolą. Mes vieni kitiems meluojame. Mes tyčia 
klaidiname aplinkinius. Manau, kad nesi melagis, Hovardai, bet tu 
man teiki klaidingą informaciją. Melagis gali rinktis. 

- Sakau jums tiesą. 

- Ar turi kokių nors paslapčių? 

- Ne. 

- Arjudu su Mika turėjote kokią paslaptį? 

Jis papurto galvą. 

— Aš suimtas? 

— Ne. Tu padedi mums rinkti informaciją. Esi labai pagalbingas. 
Pastebėjau tai iškart, kai fotografavai ir spausdinai skrajutes. 

— Rodžiau žmonėms, kaip atrodė Mika. 

— Na matai. Išties esi pagalbingas. 


Krata truko tris valandas. Paviršiai buvo apibarstyti milteliais ieš- 
kant pirštų atspaudų, kilimai išsiurbti, drabužiai nuvalyti šepečiais, 
praustuvės išardytos. Operacijai vadovavo Džordžas Nunanas, 


kriminalistas veteranas. Jo plaukai baltutėliai, oda blyški, tad jis 

nelabai kuo skiriasi nuo albinoso. Nunanui, rodos, kelia apmaudą 
kratos, kai jis neturi lavono, su kuriuo dirbti. Jam mirtis visada pra- 
našumas. 

— Gal tau bus įdomu pamatyti, - tarė jis. 

Nusekiau jam įkandin iš koridoriaus į svetainę. Jis uždengė 
visus šviesos šaltinius: užtemdė langus, o plyšius palei durų staktas 
apklijavo lipnia juosta. Jis paprašė manęs atsistoti priešais židinį, 
Ee Eurs! ir išjungė šviesą. | 
grindų melsvai žaliai švytinčių taškelių. 

— Tai gali būti lėtai tekančio kraujo dėmės, - paaiškino Nu- 
nanas. - Kraujyje esantis hemoglobinas reaguoja su luminoliu, che- 
mikalu, kuriuo apšlaksčiau grindis. Tokią pat reakciją gali sukelti ir 
tokios medžiagos kaip buitinis baliklis, bet manau, kad čia kraujas. 

— Kaip suprasti „lėtai tekantis kraujas“? 

— Kraujas sunkėsi lėtai - tikriausiai žaizda nebuvo durtinė. 

Lašeliai buvo ne didesni už duonos trupinius ir staiga baigėsi 
tiese. 

— Čia kažko būta - galbūt didesnio ar mažesnio kilimo, - paaiš- 
kina Nunanas. 

— Ir ant jo buvo daugiau kraujo? 

- Jis galėjo mėginti atsikratyti įkalčių. 

— Ar suvynioti lavoną. Ar tiek užtenka DNR nustatyti? 

— Manau, taip. 

Stojantis sutraška kelių sąnariai. Nunanas uždega šviesą. 

— Radom dar kai ką. 

Jis iškelia vaikiško maudymosi kostiumėlio kelnaites, įdėtas į 
plastikinį įkalčių maišelį. 

— Kraujo ar sėklos pėdsakų lyg ir nėra, bet tiksliai galėsiu pasa- 
kyti tik grįžęs į laboratoriją. 

Hovardas visą tą laiką laukė ant laiptų. Neklausiau jo apie 
kraujo dėmes nei apie kelnaites. Kaip ir apie aštuoniasdešimt šešis 

tūkstančius vaikų nuotraukų jo kompiuterio standžiajame diske ar 
šešias dėžes drabužių katalogų - visuose pozavo vaikai - po jo lova. 
Laikas tam ateis vėliau. 

Hovardo pasaulis buvo apverstas aukštyn kojomis ir iškratytas 
lauk kaip stalčius, bet paskutiniam pareigūnui išėjus jis net nepa- 
kėlė galvos. 

Išėjau ant lauko laiptų, sumirksėjau nuo ryškios saulės ir pasi- 
sukau į kameras. 

— Mes pasinaudojome kratos viename šio namo bute orderiu. 
Vienas žmogus padeda mums rinkti informaciją. Jis nesuimtas. 
Noriu, kad gerbtumėte jo privatumą ir paliktumėte šio namo gy- 
ventojus ramybėje. Nekelkite pavojaus šiam tyrimui. 

Iš už kamerų pasipylė klausimų kruša. 

— Ar Mika Karlail dar gyva? 

— Ar greitai ką nors suimsite? 

— Ar tiesa, kad radote nuotraukų? 

Prasibruku pro žurnalistų minią ir neatsakinėdamas į klausimus 
einu prie savo automobilio. Paskutinę akimirką atsigręžiu ir pasi- 
žiūriu į „Delfiną. Hovardas spokso pro langą, tik žiūri ne į mane, 
bet į televizijos kameras. Jį apima vis didesnis siaubas suvokus, kad 


jos niekur nedings. Jos laukia jo. 

Išėjus iš kalėjimo staiga mane aplanko malonus dėja vu pojūtis. 
Mat netikėtai privažiuoja ir sustoja juodas BMW, atsidaro durelės 
ir ant šaligatvio išlipa Aleksejus Kuznetas. Tamsūs jo plaukai šlapi, 
prilipę prie viršugalvio it priklijuoti. 

Kaip jis sužinojo, kad aš čia? 

Užjo pasirodo asmens sargybinis — vienas iš tų samdomų galva- 
žudžių, kurie auginasi raumenis kalėjimo svarmenų salėje, o spręs- 
dami nesutarimus griebiasi laužtuvėlio padangoms montuoti. Jis 
slaviškų bruožų, o eidamas kaire ranka mosuoja ne taip laisvai kaip 
dešine, nes po pažastimi dėklas su pistoletu. 

— Detektyve inspektoriau Ruizai, lankote draugą? 

— Galėčiau jūsų paklausti to paties. 

Ali jau išlipo iš automobilio ir bėga link manęs. Asmens sargy- 
binis įsikiša ranką į vidinę apsiausto kišenę, ir man jau dingteli, kad 
tuoj užvirs tikras pragaras. Aleksejus meta žvilgsnį į savo apsaugi- 
ninką, ir padėtis bemat susitvarko. Ir Aleksejaus asmens sargybinis, 
ir Ali išsitraukia rankas iš apsiaustų ir juos susisagsto. 

Agresyvi Ali laikysena prajuokina Aleksejų, ir jis kurį laiką ap- 
žiūrinėja jos veidą ir figūrą, paskui liepia jai bėgti šalin - šiandien 
sausainių jis nenori. 

Ali žvilgteli į mane laukdama ženklo. 

— Pramankštink kojas. Aš ilgai netruksiu. 

Ji nueina netoli, tik į kitą aikštės pusę. Ten atsigręžia ir stebi, kas 
vyksta. 

- Atleiskit, - sako Aleksejus. - Nenorėjau įžeisti jaunosios jūsų 
draugės. 

- Ji policininkė. 

- Nejaugi?! Šiandien policijos pareigūnai būna įvairiausio plauko. 
Ar jums grįžo atmintis? 

- Ne. 

— Kaip apmaudu! 

Jo akys žiūri į manąsias išdidžiai ir kartu smalsiai, Jis manimi 
netiki. Apsidairo po aikštę. 

— Ar žinot, kad jau esama skaitmeninių mikrofonų, kurie gali 
sugauti pokalbį parke ar restorane iš didesnio kaip trijų šimtų 
metrų atstumo? 

— Londono policija tokios įmantrios įrangos neturi. 

- Galbūt. 

— Nemėginu paspęsti jums pinklių, Aleksejau. Niekas mūsų ne- 
siklauso. Nuoširdžiai sakau: neprisimenu, kas nutiko. 

— Viskas labai paprasta: daviau jums 965 ne mažiau kaip vieno ka- 
rato aukščiausios kokybės deimantus. Jūs prižadėjote atsiimti mano 
dukrą. Pasakiau jums kuo aiškiausiai: už nieką nemoku du kartus. 

Suskamba jo telefonas. Jis įkiša ranką į švarko kišenę ir išsi- 
traukia mažytį elegantišką mobilųjį, mažesnį už cigarečių pakelį, ir 
perskaito žinutę. 

— Be galo mėgstu visokius prietaisus, inspektoriau, - paaiškina. — 
Vienas žmogus neseniai pavogė mano telefoną. Aišku, pranešiau apie 
tai policijai. Be to, paskambinau vagiui ir pasakiau, ką jam padarysiu. 

— Arjis grąžino vogtą daiktą? 

— Nesvarbu. Kai pastarąjį kartą jį mačiau, baisiausiai atsipraši- 
nėjo. Pats negalėjo to pasakyti - jam išdegė balso stygos. Žmonėms 
reikėtų kruopščiau ženklinti butelius su rūgštimi. 

Aleksejaus akys laksto po grindinio akmenis. 


Michael Robotham - Amnezija 


— Paėmėte mano akmenis. Sakėte, kad mano investicijoms bus 
saugu. 

Pagalvoju apie savo apsiaustą ant Ali automobilio sėdynės. Kad 
jis tik žinotų! 

— Mika gyva? 

- Jūs man pasakykit. 

- Jeigu kažkas pareikalavo išpirkos, jis turėjo pateikti įrodymą, 
kad ji gyva. 

— Buvo atsiųsta plaukų. Jūs užsakėte DNR tyrimus. Plaukai 
buvo Mikos. 

— Tai neįrodo, kad ji gyva. Plaukai galėjo būti paimti iš šukų ar 
nuo pagalvės - galbūt prieš trejus metus. Tai galėjo būti apgaulė. 

— Taip, inspektoriau, bet jūs neabejojote, kad ji gyva. Rizikavote 
dėl jos gyvybe. 

Man nepatinka, kaip jis ištarė žodį „gyvybe . Jis leidžia suprasti, 
kad ji nieko neverta. Man krūtinę perveria panika. 

— Kodėl manim patikėjot? 

Jis mirksėdamas šaltai į mane pasižiūri. 

— Sakykit, o kas man beliko? 

Staiga suvokiu jo dilemą. Nesvarbu, Mika gyva ar mirusi — iš- 
pirką jis turėjo perduoti. Jam reikėjo gelbėti savo reputaciją, todėl 
jis griebėsi už šiaudo. Net jeigu tikimybė susigrąžinti dukrą tebuvo 
viena iš tūkstančio, jis negalėjo jos nepaisyti. Kaip tai atrodytų ap- 
linkiniams? Tėvas juk privalo siekti svajonės, kad ir kokia nereali 
ji būtų. Jis privalo apsaugoti savo vaikus ir susigrąžinti juos namo. 

Gal dėl to, kad tai suvokiau, staiga pajuntu užplūstant švelnumą 
Aleksejui, bet jau kitą akimirką prisimenu, kaip buvau užpultas li- 
goninėje. 

— Kažkas vakar mėgino mane nužudyti. 

— Nagi, nagi... - Jis suremia pirštų galiukus. - Gal ką nors iš jo 
paėmėte. 

Tai ne kaltės prisipažinimas. 

— Galim apie tai pasikalbėti. 

— Kaip džentelmenai? - Jis iš manęs šaiposi. - Jūs negalite būti 
džentelmenas - angliškai kalbate su akcentu. 

— Klystat, aš čia gimiau. 

— Gal, bet vis tiek kalbate su akcentu. 

Jis išsitraukia iš kišenės popierinę tūtelę cukraus ir atkanda jos 
galą. 

— Mano motina vokietė. 

Jis linkteli ir susiberia cukrų į burną. 

— Zigeunerin? Mano tėvas sakydavo, kad čigonai buvo aštunta 
Dievo rykštė Egiptui. Skėriai, palyginti su jais, - vieni juokai. 

Įžeidimas išsakomas be jokios pagiežos. 

— Ar turite vaikų, detektyve? 

— Dvynukus. 

— Kokio amžiaus? 

— Dvidešimt šešerių. 

— Dažnai juos matote? 

— Nebe. 

— Gal užmiršote, koks jausmas matyti savo vaikus. Man trisde- 
šimt šešeri. Esu padaręs dalykų, kuriais ne itin didžiuojuosi, bet tai 
man netrukdo gyventi. Miegu kaip kūdikis. Bet pasakysiu jums štai 
ką: man nerūpi, kiek žmogus turi pinigų banke. Koljis neturi vaiko, 
jis neturi nieko vertingo. Ničnieko! 

Jis pasikaso randą skruoste. 

— Mano žmona jau seniai prieš mane nusistatė, bet Mikaela vi- 
sada turėjo būti pusiau mano... mano pusė. Užaugusi ji pati turėjo 
apsispręsti dėl požiūrio į tėvus. Ji būtų man atleidusi. 

— Manot, kad ji negyva? 

— Leisiuosi jūsų įtikinamas, kad taip nėra. 

— Privalėjau turėti įtikinamą priežastį tuo tikėti. 

- Tikiuosi. 

Jis pasisuka eiti. 

— Nesu jūsų priešas, Aleksejau. Aš tik noriu sužinoti, kas atsi- 
tiko. Ką žinot apie tą snaiperį? Jūs jį nusamdėt? 

— Aš? - jis nusijuokia. 

— Kur buvot rugsėjo 25-osios vakarą? 

— Neprisimenat? Turiu alibi. Buvau su jumis. 

Jis pasisuka ir duoda ženklą asmens sargybiniui - šis laukė jo lyg 
prie stulpo pririštas šuo. Negaliu paleisti Aleksejaus. Jis turi papasa- 
koti man apie Reičelę ir išpirkos reikalavimą. Sugriebiu jo ranką ir 
pasuku, kol jo nugara išsiriečia ir jis suklumpa. Mano lazdelė bildė- 
dama krinta ant šaligatvio. 

Praeiviai ir kalinių lankytojai atsisuka pasižiūrėti. Man dingteli, 
kaip absurdiškai turiu atrodyti: ginkluotas lazdele suimu žmogų. 
Tuštybė šių laikų žmogui - svarbus dalykas. 

- Jūs areštuojamas už tai, kad nuslėpėte informaciją nuo tyrimą 
atliekančių policijos pareigūnų. 

— Darote didžiulę klaidą, - iškošė jis. 

— Nesikelk! 

Man už nugaros išdygsta kažkokia žmogysta ir kaukolės pa- 
matą paliečia šiltas pistoleto metalas. Rusas asmens sargybinis — 
stambus, lyg kokia statula užpildantis erdvę. Staiga jo dėmesys nu- 
krypsta nuo manęs. Ali stovi praskėtusi kojas, pritūpusi, nutaikiusi 
pistoletą jam į krūtinę. 

Nepaleisdamas Aleksejaus rankos prisikišu veidu jam prie ausies. 

— To norit? Kad vienas kitą iššaudytume? 

— Net"! - sakojis. 

Asmens sargybinis žengteli atatupstas ir įsikiša pistoletą į dėklą 
įdėmiai žiūrėdamas į Ali - įsimena jos veidą. 

Aš jau vedu Aleksejų prie automobilio. Ali eina man iš paskos 
neatitraukdama akių nuo ruso. 


— Skambink Karlučiui! - sušunka Aleksejus. 


* Ne (rus.). 

Karlučis - jo advokatas. 

Kuznetas palenkęs galvą įlipa pro užpakalines dureles ir atsi- 
sėda. Mano apsiaustas užmestas ant sėdynės prieš mus. Ali neištarė 
nė žodžio, bet žinau, kad jos mintys sukasi greičiau negu bet kada. 

— Jūs pasigailėsite, - suniurna Aleksejus man per petį žiūrė- 
damas pro langelį. - Tarėmės, kad policija apie šį reikalą nesu- 
žinos. 

— Tada padėkit man! Pasakykit - kas atsitiko tą naktį?! 

Jis sukioja liežuvį burnoje, tarsi čiulpdamas mintį. 

— Kažkas į mane šovė. Mane ištiko tai, ką medikai vadina praei- 
nančia globaline amnezija. Neprisimenu, kas įvyko. 

- Eikit velniop! 


Mums atvažiavus, Frankas Karlučis jau laukia Harou kelio policijos 
nuovadoje. Jis žemas, įdegęs, labai itališkas. Veidas raukšlėtas kaip 
graikinis riešutas, lygus tik aplink akis - pasidarbavo chirurgas. 

Jis skuodžia laiptais šalia manęs ir reikalauja pasikalbėti su savo 
klientu. 

— Galit palaukt savo eilės. Pirma reikia jį apklausti. 

Ali liko automobilyje. Išlipdamas prisakiau: 

— Saugok mano apsiaustą. 

— Ką man daryti? 

— Surask profesorių. Pasakyk, kad man jo reikia. Tada ieškok 
Reičelės. Kur nors ji juk turi būti. 

Iš Ali veido matyti, kad jai kilo daugybė klausimų. Ji abejoja, ar 
aš suprantu, ką darau. Bandau nutaisyti pasitikinčią savimi šypseną 
ir vėl atsigręžiu į Aleksejų. 

Mums įėjus į kaltinimų pateikimo kambarį, visi nuščiūva. Galiu 
prisiekti, kad girdžiu, kaip stiebiasi augalai vazonuose ir popie- 
riuje džiūva rašalas. Tyla tikrai neįsivaizduojama. Žmonės kam- 
baryje — mano draugai ir bendradarbiai. Dabar jie vengia sutikti 

mano žvilgsnį arba visiškai nekreipia į mane dėmesio. Gal aš mi- 
riau upėje, tik to dar nesuvokiau. 

Palieku Aleksejų apklausų kambaryje su Karlučiu. Širdis tuksi; 
noriu nusiraminti. Pirmiausia paskambinu Kambeliui. Jis susirin- 
kime Skotland Jarde, tad palieku jam žinutę balso pašto dėželėje. 
Po dvidešimties minučių jis įsiveržia pro duris ir dairosi, prie ko 
prisikabinti. 

Mane randa koridoriuje. 

- VISAI IŠ PROTO IŠSIKRAUSTEI?! 

Nusprendžiu, kad klausimas retorinis. 

— Gal malonėtum nuleisti balsą? 

— Ką?! 

— Būk geras, nuleisk balsą. Apklausų kambaryje turiu įtariamąjį. 

— Tu suėmei Aleksejų Kuznetą, - sako jis jau ramiau. 

- Jis žino apie išpirkos reikalavimą. Jis slepia informaciją. 

— Liepiau tau nesikišti į šį reikalą. 

— Buvo nušauti žmonės. Gal Mika Karlail vis dar gyva! 

— Užtektinai to prisiklausiau. Grįžk į ligoninę! 

— Ne, pone! 

Jis suriaumoja it iš urvo išlendantis lokys. 

— Atiduok savo ženklelį, detektyve. Esi nušalinamas nuo pa- 
reigų. 

Toliau koridoriuje atsidaro durys ir išeina Frankas Karlučis, jam 
iš paskos - Aleksejus. 

— Noriu, kad šitam pareigūnui būtų pateikti kaltinimai! — su- 
šunka Karlučis besdamas į mane pirštu. 

— Eik šikt! Nori į dūdą?! Eime lauk! 

Atrodo, kažkas nuspaudė įniršio mygtuką mano viduje, ir mane 
apima nesutramdomas įsiūtis. Kambeliui tenka mane tramdyti. Aš 
muistausi, stengdamasis ištrūkti iš jo gniaužtų. Aleksejus iš lėto pa- 
sisuka ir nusišypso. Jo savitvarda tiesiog stulbina. 

— Turite kai ką mano. Kaip sakiau, už nieką du kartus nemoku. 

Sėdėjau apklausų kambario tyloje. Arbatą išgėriau, suvalgiau visus 
imbierinius sausainius. Kambarys atsidavė baime ir pasidygėjimu. 
Galbūt nuo manęs. 

Jei tik būtų galėjęs, Kambelis būtų liepęs mane suimti. Negali, 
todėl nori, kad būčiau nuvežtas atgal į ligoninę - girdi, jis negali 
užtikrinti mano saugumo. Iš tikrųjų jis nori patraukti mane iš 
kelio. 

Beveik instinktyviai užčiuopiu morfijaus kapsules. Vėl skauda 
koją - o gal užgautą išdidumą. Noriu kurį laiką apie nieką negal- 
voti. Noriu užsimiršti ir sklandyti padebesiais. Amnezija - ne toks 
blogas dalykas. 

Šiame kambaryje pirmą kartą apklausiau Hovardą Veivelą. Jis 
tūnojo savo bute tris paras. Žmonės skambinėjo telefonspyne, ži- 
niasklaidos atstovai įsirengė stovyklą lauke priešais namą. Juo dėti 
dauguma žmonių per tą laiką jau būtų dingę - išvykę pas draugus 
ar artimuosius, - bet Hovardas nenorėjo rizikuoti ir atsivežti visą 
tą cirką. 

Prisimenu, kaip jis mindžikuodamas ir dairydamasis per petį 
stovėjo priimamajame ir ginčijosi su budinčiu seržantu. Trumpos 
marškinių rankovės buvo glaudžiai aptempusios bicepsus, sagos 
ties pilvu kone plyšo. 

— Man pro laiškų plyšį buvo įmesta šunų šūdų, - sako jis nega- 

lėdamas patikėti. - Be to, kažkas apmėtė mano langus kiaušiniais. 
Turit juos sudrausminti. 

Išvargęs budintis seržantas valdingai jį nužvelgė. 

— Pranešate apie nusikaltimą, pone? 

— Man grasinama. 

— Kas konkrečiai jums grasina? 

- Linčiuotojai! Vandalai! 

Seržantas išsitraukia iš po stalviršio bloknotą ir pastumia link jo, 
paskui paima pigų rašiklį ir padeda ant viršaus. 

— Viską surašykit. 

Man įėjus, atrodė, Hovardas lyg ir lengviau atsiduso. 

- Jie puolė mano butą. 

— Užjaučiu. Atsiųsiu ką nors saugoti. Eime, atsisėsi. 

Jis nusekė man iš paskos koridoriumi į apklausų kambarį. Pritrau- 
kiau jo kėdę arčiau oro kondicionieriaus ir padaviau butelį vandens. 

— Džiaugiuosi, kad tu čia. Senokai negalėjome pasipasakoti 
naujienų. 

— Taigi, - pritarė jis gurkšnodamas vandenį. 

Apsimesdamas, kad esame seni draugai, ėmiau pasakoti prisi- 
minimus apie mokyklą ir kai kuriuos mokytojus. Šiek tiek mano 
raginamas Hovardas papasakojo savų. Pasak vienos apklausų teo- 
rijos, kai įtariamasis ima laisvai kalbėti bet kuria tema, jam sunkiau 
liautis kalbėjus kitomis tavo pasiūlytomis temomis ar staiga pra- 
dėti meluoti. 

— Pasakyk man, Hovardai, kas, tavo manymu, nutiko Mikai 
Karlail? Juk turėjai apie tai susimąstyti. Visi kiti, rodos, mėgina tai 
išprotauti. Manai, ji tiesiog niekieno nepastebėta išėjo pro lauko 
duris ar buvo pagrobta? Gal manai, kad ją išsivežė ateiviai? Per pas- 
tarąsias dienas girdėjau visokių keisčiausių spėlionių. 

Hovardas susiraukė ir liežuvio galiuku susivilgė lūpas. Lauke, 
ant atbrailos šalia oro kondicionieriaus, nutūpė balandis. Hovardas 
įsistebeilijo į paukštį, tarsi šis būtų galėjęs atnešti jam žinią. 

— Iš pradžių pamaniau, kad ji gal tik slapstosi. Jai patikdavo 
slėptis po laiptais ar žaisti katilinėje. Prieš savaitę taip ir pamaniau, 
bet dabar nežinau. Gal ji išėjo pardavinėti sausainių ar panašiai. 

— Tokios galimybės nesvarsčiau. 

— Nenorėjau pasirodyti lengvabūdiškas, — atsakė jis droviai. — 
Taip su ja susipažinau. Ji pabeldė į mano duris - pardavinėjo skaučių 
sausainius - tik nevilkėjo uniformos, o sausainiai buvo kepti namie. 

- Arjų pirkai? 

— Niekas kitas nebūtų jų pirkęs - jie buvo vos nesuanglėję. 

— Tai kodėl pirkai? 

Jis patraukė pečiais. 

- Ji rodė iniciatyvą. Turiu dukterėčių ir sūnėnų... - minties jis 
nebaigė. 

— Pamaniau, gal tu smaližius. Patinka viskas, kas saldu - medus, 
uogienė, bandelės su džemu, ar ne? 

Jo skruostai šiek tiek išraudo, sprando raumenys įsitempė - jis 

nesuprato, ar čia kokia nelabai graži užuomina. 
„ Keičiu pokalbio kryptį - grįžtu prie to, nuo ko pradėjome. 
“ Prašau papasakoti, ką veikė prieš pat Mikos dingimą ir po jo. Tą 
pirmadienio rytą jo užuolaidos buvo užtrauktos. Niekas iš bendra- 
darbių nematė jo pjaunančio vejos Raktažolių Kalno rajone. Pirmą 
valandą policija atliko kratą jo namuose. Į darbą jis negrįžo - visą 
popietę buvo lauke, fotografavo. 

- Antradienio rytą į darbą neišėjai? 

— Ne. Norėjau kaip nors padėti. Išspausdinau Mikos nuotrauką 
ir įdėjau į skrajutę. 

— Spausdinai savo fotolaboratorijoje? 

- Taip. 

— Ką darei paskiau? 

— Kai ką išskalbiau. 

— Kalbam apie antradienio rytą, ar ne? Visi kiti išėję ieškoti Mi- 
kos, o tu skalbiesi? 

Jis linktelėjo, bet dvejodamas. 

— Tavo svetainėje ant grindų buvo kilimas. - Parodžiau jo paties 
darytą nuotrauką. - Kur šis kilimas dabar? 

— Išmečiau. 

— Kodėl? 

- Jis buvo purvinas ir man nepavyko jo išvalyti. 

— Kaip jis susipurvino? 

- Išbėriau ant jo komposto. Norėjau pakabinti krepšių su gėlėmis. 

— Kada išmetei kilimą? 

— Neprisimenu. 

— Jau dingus Mikai? 

— Manau, taip. Galbūt. 

— Kur jį išmetei? 

— Į konteinerį prie Edžvero kelio. 

— Arčiau neradai? 

— Konteineriai dažnai būna perpildyti. 

— Bet tu dirbi municipalinei valdžiai. Galėjai išmesti į dešimtis 
konteinerių. 

— Aš... aš nepagalvojau... 

— Pažiūrėk, kaip tai atrodo iš šalies, Hovardai. Tu susitvarkei 
butą, išnešei kilimą. Visas butas atsiduoda balikliu. Atrodo, kad 
kažką slepi. 

— Ne, aš tik mažumą apsikuopiau. Norėjau, kad butas atrodytų 
gražiai. 

— Gražiai? 

— Taip. 

— Ar esi jas matęs anksčiau, Hovardai? - paklausiau iškėlęs į 
įkalčių maišelį įdėtas mergaitės kelnaites. - Jos buvo rastos tavo 
skalbinių maiše. 

Jo balsas įsitempia. 

— Jos - vienos iš mano dukterėčių. Jie - mano sūnėnai ir dukte- 
rėčios —- nuolat pas mane apsistoja... 

— Lieka nakvoti? 

— Mano laisvame kambaryje. 

— Ar Mika Karlail kada nors yra buvusi tavo laisvame kamba- 
ryje? 

- Taip. Ne. Gal. 

— Ar gerai pažįsti ponią Karlail? 

— Tik tiek, kad pasilabinu susitikęs ant laiptų. 

— Ji gera mama? 

— Manau, taip. 

— Graži moteris, ar ne? 

— Ne mano skonio. 

— Kodėl? 

— Truputį stačiokiška, ne itin draugiška. Tik nesakykit jai, kad 
taip sakiau, - nenoriu jos užgauti. 

— O kokios moterys tau labiau patinka? 

— Moterys man patinka ne todėl, kad patraukliai atrodo. Tiesą 
sakant, nežinau. Sunku pasakyti. 

— Ar turi merginą, Hovardai? 

- Šiuo metu neturiu. 

Jis pasakė tai tokiu tonu, kad galėjai pamanyti, jog merginą su- 
valgė pusryčių gerdamas kavą. 

— Papasakok man apie Danielę. 

— Nepažįstu jokios Danielės. 

— Turi mergaitės, vardu Danielė, nuotraukų kompiuteryje. Ji 
vien su maudymosi kostiumėlio kelnaitėmis. 

Jis sumirksi kartą, antrą, trečią. 

- Ji - buvusios merginos duktė. 

- Ji be liemenėlės. Kiek jai metų? 

— Vienuolika. 

— Kitoje nuotraukoje ant lovos guli kita mergaitė su rankš- 
luosčiu ant galvos. Ji su vienomis kelnaitėmis. Kas ji? 

Hovardas dvejoja. 

— Mika su Sara žaidė. Vaidino spektaklį. Jos tik truputį smagi- 
nosi. 

— Taigi. Aš taip ir pamaniau. 

Padrąsinamai jam nusišypsojau. 

Hovardui plaukai prilipę prie galvos; retkarčiais prakaito lašas 
nurieda jam į akis ir jis sumirksi. 

Iš didelio geltono voko ištraukiu pluoštą nuotraukų ir eilėmis 
išdėlioju jas vieną šalia kitos. Visose — jų du šimtai septyniasde- 
šimt — nufotografuota Mika. Ji kieme su Sara deginasi saulėje, ki- 
tose jiedvi žaidžia po purkštuvu, valgo ledus ir eina imtynių ant jo 
sofos. 

— Čia tik nuotraukos, — sako jis teisindamasis. — Ji buvo labai 
fotogeniška. 

— Pasakei „buvo“, Hovardai. Tartum nemanytum, kad ji dar 
gyva. 

— Nenorėjau pasakyti... jūs... jūs leidžiat suprasti, kad aš... aš 
esu... 
— Tu fotografuoji, Hovardai, tai akivaizdu. Kai kurios tavo nuo- 
traukos labai geros. Be to, giedi bažnyčios chore ir patarnauji per 
mišias. 

— Patarnauju. 

— Be to, mokai sekmadieninėje mokykloje. 

— Padedu mokytojams. 

— Nusiveždamas vaikus į dienos iškylas - į paplūdimį ar zoolo- 
gijos sodą? 

— Taip. 

Paprašau, kad įdėmiai pažiūrėtų į nuotrauką. 

— Atrodo, kad ji nelabai smagiai jaučiasi pozuodama su maudy- 
mosi kostiumėliu, tiesa? 

Pakišu jam kitą nuotrauką, dar vieną. 

— Mes tik truputį smaginomės. 

— Kur ji persirengė? 

- Laisvame kambaryje. 

— Ar fotografavai ją persirengiančią? 

— Ne. 

— Ar Mika kada nors liko pas tave nakvoti? 

- Ne. 

— Ar kada nors palikai ją vieną savo bute? 

— Ne. 

- Be leidimo nebūtum vedęsis jos iš namų? 

— Nebūčiau. 

— Nesivedei jos į zoologijos sodą ar į kokią kitą iškylą visai 
dienai? 

Jis papurto galvą. 

— Gerai. Juk būtum pasielgęs aplaidžiai, palikdamas tokią mažą 
mergaitę vieną ar leisdamas jai žaisti su fotografijos chemikalais ar 
aštriais įrankiais. 

Jis linkteli. 

— Ojeigu ji būtų įsipjovusi, būtų tekę aiškintis jos motinai. Ne- 
abejoju, kad ponia Karlail būtų supratusi. Nelaimingų atsitikimų 
išvengti neįmanoma. Kita vertus, nebūtum norėjęs, kad ji supyktų 
ir nebeleistų Mikai pas tave eiti. Taigi gal ir nebūtum jai sakęs. Gal 
būtum tai nuslėpęs. 

— Ne, būčiau jai pasakęs. 

- Žinoma. Jeigu Mika būtų įsipjovusi, būtum turėjęs pasakyti 
jos mamai. 

- Taip. 

Paimu mėlyną aplanką, pakišu jam prieš akis popieriaus lapą, 
pirštu pabraukiu kelias pastraipas, paskui mąsliai pabarbenu per 
lapą smiliumi. 

— Labai gerai, Hovardai, bet aš suglumęs. Matai, mes radom 
Mikos kraujo pėdsakų ant tavo svetainės grindų, vonios kambaryje 
ir ant vieno iš tavo rankšluosčių. 

Hovardas ima žiopčioti, jo balsas tampa šaižus. 

— Manot, kad kažką padariau, bet aš nieko nepadariau. 

— Tada papasakok man apie tą kraują. 

- Ji įsipjovė pirštą. Jiedvi su Sara darė telefoną iš konservų skar- 
dinių, bet vienos kraštas buvo aštrus. Man reikėjo pirma patikrinti. 
Žaizda nebuvo gili. Užklijavau ją pleistru. Mika laikėsi labai narsiai, 
neverkė... 

— Ar pasakei jos mamai? 

Jis nudelbė akis į rankas. 

— Liepiau Mikai nesakyti. Baiminausi, kad ponia Karlail nebe- 
leis jai pas mane ateiti, jei pamanys, kad elgiausi aplaidžiai. 

— Iš įsipjauto piršto tiek daug kraujo negalėjo ištekėti. Bandei jį 
išvalyti, bet kilimas buvo per daug suteptas, todėl jį ir išmetei. 

— Ne, jis buvo suteptas ne krauju - kompostu iš gėlių krepšių. 
Ašjo išbėriau pro šalį. 

— Kompostu? 

Jis smarkiai sulinksėjo. 

— Sakei, kad niekad nesivežei Mikos į ekskursijas. Tavo furgone 
mes radom jos drabužių plaušelių. 

— Ne. Ne! 

Tyčia nepertraukiu ilgos tylos. Hovardo akyse vien baimė, su- 
mišusi su apgailestavimu. Staiga jis mane nustebina: prašneka 
pirmas. 

— Prisimenat ponią Kastl, mokytoją? Ji vesdavo mums pramo- 
ginių šokių pamokas. 

Prisiminiau ją. Ji panėšėjo į Džuli Andrus iš „Muzikos garsų“ — 
po to, kai išėjo iš vienuolyno. Ją sapnuodamas nevalingai patirdavo 
orgazmą kiekvienas penktaklasis, išskyrus gal tik Naidželą Brajantą 
ir Ričardą Koilą, nes juodu buvo kitos orientacijos. 

— Ką norėjai apie ją pasakyti? 

— Kartą mačiau ją duše. 

— Neskiesk! 

— Ne, tai tiesa. Ji maudėsi administracijos duše, o fizinio lavi- 

nimo mokytojas pasiuntė mane atnešti startinio pistoleto iš per- 
sonalo patalpų. Ji išėjo iš dušo šluostydamasi plaukus ir per vėlai 
mane pamatė. Ji stovėjo ir leido man žiūrėti, kaip šluostosi krūtis 
ir užsitraukia pėdkelnes. Paskui privertė pažadėti, kad niekam 
nepasakosiu. Man tereikėjo papasakoti ir būčiau tapęs garsiausiu 
mokyklos mokiniu. Būčiau išvengęs dešimties mušimų ir visų tų 
šaipymųsi bei patyčių. Galėjau tapti legenda. 

— Tai kodėl nepapasakojai? 

Jis liūdnai į mane pažiūrėjo. 

— Buvau ją įsimylėjęs. Nesvarbu, kad ji manęs nemylėjo — aš 
mylėjau ją. Tai buvo mano meilės istorija. Vargu ar suprasit, bet tai 
tiesa. Meilė gali būti ir be atsako - gali mylėti vienas. 

— Okątai turi bendra su Mika? 

— Miką aš irgi mylėjau. Niekada nebūčiau sukėlęs jai skausmo... 
tyčia. 

Žalsvos jo akys pritvinko ašarų. Kai mirksėjimas nepadėjo ir 
ašaros nusirito skruostais, nusišluostė jas delnais. Man jo pagailo. 
Visada jo gailėjausi. 

— Dabar turi mane išklausyti, Hovardai. Paskui leisiu kalbėti tau. 

Prisitraukiau kėdę arčiau, taip, kad mūsų keliai susilietė. 

— Esi pusamžis vyras, nė karto nevedęs. Gyveni vienas, visą 
laisvalaikį leidi su vaikais, juos fotografuoji, vaišini ledais, vežiesi 
į iškylas... 

Jo skruostai patamsėjo, bet lūpos liko taip pat kietai sučiauptos. 

— Turiu dukterėčių ir sūnėnų. Juos irgi fotografuoju. Nieko čia 
bloga. 

- Be to, kolekcionuoji vaikiškų drabužių katalogus ir vaikiškus 
žurnalus? 

- Įstatymai to nedraudžia. Jie ne pornografiniai. Noriu tapti fo- 
tografu, vaikų fotografu... 

Atsikeliu ir atsistoju jam už nugaros. 

- Štai ko negaliu suprasti, Hovardai. Kuo tave traukia mažos 

mergaitės? Be šlaunų, be krūtų, be patirties. Plokščiomis kaip lenta 
krūtinėmis. Suprantu tavo polinkį saldumynams - šiuo atveju 
kalbam apie tai, kad mergaitės kvepia gardžiau negu berniukai, — 
bet Mikos kūnas dar neturėjo jokių išlinkių. Geroji paauglių fėja 
dar nebuvo pribėrusi jai į akis tų stebuklingų dulkių, nuo kurių 
vokai plazdena, o kūnas įgauna dailias formas. Kodėl tave traukia 
mažos mergaitės? 

- Jos nekaltos. 

- Ir tu nori atimti iš jų tą nekaltybę? 

— Ne! Niekada! 

— Norijas laikyti savo glėbyje... jas liesti. 

— Ne taip. Be jokių blogų minčių. 

— Mika tikriausiai juokėsi iš tavęs — šiurpaus senio iš tos pačios 
laiptinės. 

— Aš nė karto jos nepaliečiau! - jau garsiau pareiškė jis. 

— Ar prisimeni „Nežudyk strazdo giesmininko'? 

Jis nutilęs klausiamai į mane žiūri. 

— Baubas buvo baisus vyrukas subjaurotu veidu, gyvenantis 
toje pačioje gatvėje. Jo bijojo visi vaikai. Jie mėtydavo akmenis į 
drąsos. Bet galų gale ne kas kitas kaip Baubas išgelbsti mergaitę, 
pramintą Paukšteliu, ir jos brolį Džemį nuo tikrojo piktadario. Jis 
tampa didvyriu. Tu to ir laukei, Hovardai, - progos išgelbėti Miką? 

— Nepažįstat manęs. Nieko apie mane nežinot. 

— Ne, žinau. Puikiai žinau, kas esi. Tokie kaip tu vadinami pedo- 
filais jaukintojais. Jūs išsirenkate auką, atskiriate ją nuo aplinkinių. 
Susidraugaujate su jos tėvais. Pamažu įsiskverbiate į aukos gyve- 
nimą, kol įgyjate jos pasitikėjimą... 

— Ne! 

— Ką padarei Mikai? 

— Nieko. Aš jos nepaliečiau. 

— Bet norėjai paliesti. 

- Ašją tik fotografavau. Niekada nebūčiau sukėlęs jai skausmo. 

Jis norėjo dar kažką pridurti, bet aš iškėliau ranką ir jį nutildžiau. 

- Žinau, Hovardai, tu ne toks, kad iš anksto būtum planavęs pa- 
daryti jai ką nors bloga, bet kartais įvyksta nelaimingi atsitikimai — 
jie neplanuojami iš anksto. Tiesiog padėtis tampa nevaldoma... Tu 
ją matei tą dieną. 

— Ne. Ašjos nepaliečiau. 

— Mes radom jos pirštų atspaudų ir jos drabužių plaušelių. 

Hovardas be paliovos purtė galvą. 

— Radom jų tavo furgone, Hovardai. Ir tavo miegamajame. 

Jam per petį duriu pirštu į skirtingas mergaites nuotraukose. 

— Mes rasim tavo pozuotojas, Hovardai, šitą, tą ir aną. Ir pa- 
klausim tų mergaičių, ką joms darei. Sužinosim, ar jas lietei ir ar 
fotografavai kitaip... 

Man prikimo, pašiurkštėjo balsas. Pasilenkiau prie jo, savo pečiu 
atsirėmiau į jo, ir jis buvo priverstas pasislinkti ant kėdės. 

— Neatstosiu nuo tavęs, Hovardai. Šis įvykis mudu supančiojo. 
Esam lyg Siamo dvyniai, sujungti klubais, bet ne šita vieta, - pa- 
tapšnoju sau per galvą. - Todėl padėk man suprasti. 

Jis iš lėto pasisuka į mane ieškodamas mano akyse užuojautos. 
Staiga atatupstas pasileidžia į kambario kampą ir ten susigūžęs už- 
sidengia galvą rankomis. 

—- NEMUŠKIT MANĘS! TIK NEMUŠKIT MANĘS! - ėmė 
spiegti. - Pasakysiu jums, ką norit... 

— Ką čia išdarinėji?! - sušvokščiau. 

- TIK NE PER VEIDĄ! NEMUŠKIT PER VEIDĄ! 

- Stokis ir liaukis išsidirbinėjęs! 

- PRAŠAU... TIK NE VĖL... AAAAA! 

Atidariau duris ir pasikviečiau du uniformuotus pareigūnus — 
jie jau artinosi koridoriumi. 

— Pakelkit jį ir pasodinkit ant kėdės. 

Hovardas visas suglebo. Jį pakelti ne ką lengviau negu prasky- 

dusius drebučius. Kaskart, kai pareigūnai sodino jį ant kėdės, jis 
nuslysdavo ant grindų ir drebėdamas dejuodavo. Policininkai susi- 
žvalgė, tada pažiūrėjo į mane. Supratau, ką jie galvoja. 

Galop palikome jį tysoti po stalu. Tarpduryje atsigręžiau - no- 
rėjau kai ką pasakyti. Norėjau jam pasakyti, kad tai tik pradžia. 

— Tu manęs neįbauginsi, - tyliai tarė jis. - Aš esu patyręs. Buvau 
bauginamas visą gyvenimą. 


Sėdžiu tame pačiame apklausų kambaryje po trejų metų, bet ši is- 
torija vis dar nesibaigė. Suskamba mano mobilusis. 

Profesoriaus balse išgirstu palengvėjimą. 

— Tau viskas gerai? 

— Taip, bet man reikia, kad atvažiuotum manęs išsivežti. Valdžia 
nori siųsti mane atgal į ligoninę. 

— Galir geras sumanymas. 

— Tai padėsi man ar ne? 

Nuovadoje keičiasi pamainos. Ateina budėti vakarinės ko- 
mandos. Kambelis kažkur antrame aukšte, perdeda popierius iš 
vienos stalo pusės į kitą ar kažkaip kitaip pateisina savo algą. Pra- 
tykinęs pro kaltinimų kambarį nusigaunu iki durų į automobilių 
aikštelę už nuovados. Šalto vėjo gūsis išgena mane lauk. 

Ima suktis elektros variklio valdomų vartų krumpliaračiai. Pasi- 
slėpęs prietemoje žiūriu, kaip pro atsidariusį tarpą manęs pasiimti 
įvažiuoja greitosios pagalbos automobilis. Vartai vėl užsidaro. Pas- 
kutinę akimirką pralendu pro beužsidarantį tarpą. Pasuku į dešinę, 
paeinu taku, dar dusyk pasuku dešinėn, kol vėl atsiduriu Harou ke- 
lyje. Tamsą skrodžia lėtai važiuojančių automobilių žibintai. 

Harou kelyje yra aludė „Kurtas“ - prirūkyta, nikotino dėmių 
išmarginta skylė su muzikos automatu ir kampe amžinai sėdinčiu 
girtuokliu. Atsisėdu prie staliuko ir išgeriu morfijaus. Kol pasirodo 
profesorius, jau sklendžiu ant cheminio debesies. Graikai turėjo 

Morfėją - sapnų dievą. Kas sakė, kad studijuoti klasiką - tuščias 
laiko gaišimas? 

Džo įkiša galvą pro duris ir nervingai apsidairo. Gal užmiršo, 
kaip atrodė tikros angliškos aludės prieš tai, kai žemyno kavinių 
kultūra pavertė jas laukiamaisiais baltomis plytelėmis išklijuotomis 
sienomis, prekiaujančiais birzgalu, kurį čia vadina šviesiu alumi ir 
už kurį lupa pasakiškus pinigus. 

— Kažko išgėrei? 

- Skaudėjo koją. 

— Kiek geri? 

— Per mažai. 

Jis laukia geresnio paaiškinimo. 

— Pradėjau nuo dviejų šimtų miligramų, bet pastaruoju metu 
ryju kapsules vieną po kitos kaip mėtines pastiles. Skausmas ne- 
dingsta. Man geriau sekasi veikti, jei nereikia apie jį galvoti. 

- Skausmas? 

Jis manimi netiki. 

— Į tave baisu pažiūrėti! Esi nervingas, susirūpinęs. Nevalgai, 
nemiegi. 

— Viskas man gerai. 

— Tau reikia pagalbos. 

— Ne! Man reikia rasti Reičelę Karlail. 

Jo žodžiai netikėti ir negailestingi. Džo meta iš galvos kažko- 
kias nerimą keliančias mintis ir šia tema nebekalba. Tada papa- 
sakoju jam apie apsilankymą pas Hovardą ir Aleksejaus Kuzneto 
suėmimą. Jis žiūri į mane negalėdamas patikėti. 

- Jis nenorėjo pasakoti man apie išpirką. 

— Kokią išpirką? 

Džo nežino apie deimantus, ir aš nesiruošiu jam pasakoti. Jis 
nepradės labiau gaudytis, o per juos aš jau įstūmiau į pavojų Ali. 
Per pastarąsias kelias valandas niekas nepasidarė aiškiau, bet aš 
bent jau supratau turįs tikslą - rasti Reičelę. 

- Kaip Aleksejus tave surado? 

— Nežinau. Iš ligoninės manęs nesekė, apie tai, kad važiuoju į 
Vermvud Skrabso kalėjimą, nežinojo niekas. Gal kas nors jam iš 
ten paskambino. 

Užsimerkiu ir mintyse atkuriu, kas įvyko. Aš baisiai apsinešęs, 
bet vis dar sugebu blaiviai mąstyti. Į galvą grįžta pokalbių nuo- 
trupos. 

„Dievas iš čia mane išvaduos“, - sakė Hovardas. 

Jeigu jis atsiuntė išpirkos reikalavimą, kodėl laukė taip ilgai? Jis 
galėjo griebtis šios gudrybės per teismą ar kada nors vėliau. Bet jam 
būtų reikėję pagalbininko už kalėjimo sienų. Kas jis galėjo būti? 

Vidaus reikalų ministerija ūiksuoja visus valstybės kalėjimų lan- 
kytojus. Vyresnioji Hovardo sesuo lanko jį kas keli mėnesiai — at- 
važiuoja iš Voringtono ir nakvoja pigiame viešbutuke. Vienintelis 
kitas lankytojas buvo Reičelė. 

Pirmus kelis mėnesius po teismo nuosprendžio jis gaudavo 
glėbius gerbėjų laiškų. Daugelis jų buvo iš moterų, įsimylėjusių jį 
dėl liūdno veido ir padaryto nusikaltimo. Viena jų, Betina Galager, 
advokatų kontoros sekretorė iš Kardifo, gerai žinoma nuteistie- 
siems iki gyvos galvos; jie kabina ant sienų jos atsiųstas pornogra- 
fines savo pačios nuotraukas. Ji buvo susižadėjusi su dviem kalin- 
čiaisiais iki gyvos galvos, vienu Alabamoje, kitu Oklahomoje. 

Hovardas turi teisę per savaitę siųsti vieną laišką, kurio siuntimą 
apmoka valdžia, bet kalėjimo krautuvėje gali nusipirkti daugiau 
vokų, popieriaus ir pašto ženklų. Kiekvienas kalinys gauna savo 
PIN numerį, kurį privalo naudoti skambindamas telefonu. Pedo- 
filai ir vaikų tvirkintojai gali skambinti tik vadovybės patvirtintais 
numeriais. Jų laiškai tikrinami, telefono pokalbių klausomasi. 

Šios smulkmenos nieko man neatskleidžia. Negaliu įsivaizduoti, 
kaip iš kalėjimo kameros Hovardas organizuoja išpirkos perdavimą. 

— Pasikliauk savo akimis, - mokydavo mane patėvis, kai spei- 
guotomis naktimis ieškodavome ką tik pasaulį išvydusių ėriukų. 

Baltą padarą baltame fone sunku pamatyti. Kartais turi žiūrėti ne į 
daiktą, o pro šalį, kad jį pamatytum. 

Kadaise buvo labai geras komikas, vadinęs save Nosmo Kingu. 
Žiūrėjau jo pasirodymus daug metų ir nesupratau, iš kur toks 
vardas. Pagaliau suvokiau: ogi NO SMOKING. Nosmo Kingas. 
Štai kodėl turi būti labai akylas. Atsakymas gali būti panosėje. 


Profesorius atsegė portfelį ir ištraukė nuotraukų albumą nušiuru- 
siais viršeliais. Cukriniai žvyninukai ištaškavo jo nugarėlę margais 
raštais. Albumas man kažkur matytas. 

— Aplankiau tavo motiną, - sako Džo. 

— Ką?! 

- Aplankiau ją. 

— Neturėjai teisės! - iškošiu pro sukąstus dantis. 

Nekreipdamas į mane dėmesio, jis perbraukia pirštais albumo 
viršelį. Prasideda — paieška grįžtant į praeitį, knaisiojimasis po 
mano vaikystę, artimuosius ir santykius su kitais. Ką tie dalykai 
įrodo? Nieko. Kaip kitas žmogus gali bent kiek suprasti mano gy- 
venimą ir tai, kas mane padarė tokį, koks esu? 

— Nenori apie tai kalbėti? 

— Nenoriu. 

— Kodėl? 

— Todėl, kad kiši nosį į mano reikalus ir kruši man smegenis. 

Ne iš karto suprantu, kad rėkiu ant jo. Laimė, aplink nieko nėra, 
vien barmenas ir miegantis girtuoklis. 

- Slaugos namuose ji neatrodo labai laiminga. 

— Velniai rautų, ten ne slaugos namai, o kaimelio tipo senelių 
prieglauda! 

Jis atverčia albumą. Pirma nuotrauka - mano patėvio Džono 


* Rūkyti draudžiama (angl.). 

Fransio Ruizo, Lankašyro ūkininko sūnaus. Su Didžiosios Brita- 
nijos karinių oro pajėgų uniforma jis stovi ant bombonešio Lan- 
caster sparno. Jau pradėjęs plikti, kakta aukšta, todėl akys atrodo 
didesnės ir žvitresnės. 

Tą nuotrauką prisimenu. Dvidešimt metų ji stovėjo ant židinio 
atbrailos šalia kitos - karalienės Elžbietos valdymo sidabrinio ju- 
biliejaus — ir neskoningų stiklinių rutulių su Šv. Pauliaus katedra. 

Džonas Ruizas dingo be žinios, kai 1943 metų liepos 15-ąją 
skrido virš Belgijos bombarduoti tilto Gente. Jo bombonešį pa- 
mušė vokiečių naikintuvai; lėktuvas sprogo ore ir it kokia liepsno- 
janti kometa smigo žemėn. 

„Dingo atlikdamas kovinę užduotį. Manoma, žuvo, - buvo 
rašoma telegramoje. Tik jis nežuvo. Jis išliko gyvas vokiečių karo 
belaisvių stovykloje ir grįžo namo. Ten sužinojo, kad „ateitis“, kurią 
gindamas jis taip aršiai kovėsi, pabėgo, ištekėjo už amerikiečio val- 
gyklos seržanto ir išsikėlė į Teksasą. Niekas jos nesmerkė, o išvis 
mažiausiai — jis. 

Paskui jis susipažino su Sofija Aizner (ar Žermijė Purum), „žy- 
daite“ siuvėja su naujagimiu sūnum. Ji ėjo nuokalne iš Golders 
Grino tarp dviejų draugių. Jos susikibusios rankomis juokėsi. 

— Tik neužmirškit! — sušuko vyriausioji iš jų. - Šįvakar susipa- 
žinsim su vyrais, už kurių ištekėsim. 

Prie kino teatro kalvos papėdėje jos pamatė būrelį eilėje lau- 
kiančių jaunuolių. Vienas jų vilkėjo trimis sagomis užsegamu kiteliu. 

- Kuris iš jų mano? - sukuždėjo draugėms Žermijė. 

Džonas Ruizas jai nusišypsojo. Po metų juodu susituokė. 

Džo atverčia kitą albumo lapą. Parudę vaizdai, rodos, įsigėrė į 
popierių. Matau ūkio nuotrauką: varganas namelis su mažyčiais į 
stačiakampius padalytais langeliais ir tokiomis žemomis durimis, 
kad patėvis pro jas eidamas turėdavo palenkti galvą. Mano motina 
kambarius užvertė visokiais niekučiais ir suvenyrais. Jai pavyko 
save įtikinti, kad tai pražuvusios jos šeimos relikvijos. 

Namelį supo tamsiai rudi ariami laukai; iš jo kamino it apiply- 
šusi balta vėliava plaikstydavosi dūmai. Rudeniop šieno ritiniai ant 
kalvų šlaitų dunksodavo it kokios miniatiūrinės pilys. 

Kartais vis dar prisimenu kvapus rytais: sudegusių skrebučių, 
stiprios arbatos ir talko miltelių, kuriais patėvis apibarstydavo kojų 
pirštus prieš maudamasis kojines. Jis išeidavo pro duris, jas uždary- 
davo, ir šunys susijaudinę lodavo, šokinėdami jam prie kojų. 

Ūkyje sužinojau viską apie gyvenimą ir mirtį. Nupjaudavau 
kapšelius ką tik pasaulį išvydusiems ėriukams ir dantimis ištrauk- 
davau sėklides. Sukišdavau ranką giliai į kumelę, tikrindamas, ar 
neišsiplėtęs gimdos kaklelis. Skersdavau veršiukus, kad būtų ga- 
lima vežti mėsininkui, ir laidodavau šunis; man jie buvo veikiau 
broliai ir seserys negu sarginiai gyviai. 

Kasdienės buities nuotraukų albume nėra. Jose užfiksuotos tik 
ypatingos progos - vestuvės, krikštynos ir metinės. 

— Kas čia? 

Džo rodo į Luko nuotrauką. Jis su jūreivio drabužėliais sėdi ant 
lauko laiptų. Šviesus garbinys styro ant galvos it senoviško takso- 
metro rodyklė. 

Gerklėje pajuntu gumulą; jis panašus į naviką. Užsidengiu 
burną pirštais, mėgindamas neleisti alkoholiui ir morfijui kalbėti, 
bet žodžiai, rodos, veržiasi lauk pro atsivėrusias poras. 

Lukas buvo ne pagal metus mažas, bet ūgio trūkumą kompen- 
suodavo gerklingumu ir įkyrumu. Didumą laiko būdavau interna- 
tinėje mokykloje, tad matydavau jį tik per atostogas. Dadž liepdavo 
man jį prižiūrėti, o Luką įspėdavo neįkyrėti man, nes nuolatos pra- 
šydavo lošti „senmergę“ ir parodyti savo korteles su futbolininkų 
nuotraukomis. 

Gilią žiemą, kai snigdavo, aš rogutėmis leisdavausi nuo kalvos, 
prasidedančios prie pat mūsų namelio lauko durų ir besibaigian- 


* Šiek tiek į pokerį panašus senas kortų žaidimas. 

čios prie kūdros. Lukas buvo per mažas važinėtis vienas, tad sės- 
davosi ant rogių kartu su manim. Užvažiavus ant kauburių šlaite, 
mus pamėtėdavo į orą ir jis, įsikibęs man į kelius, net spiegdavo iš 
džiaugsmo. 

Šlaito papėdė buvo lygi; ten nutiesta vielos tinklo tvora tarp 
stulpelių buvo išlinkusi — taip dažnai trenkiausi į ją įtemptomis ko- 
jomis. 

Patėvis išvažiavo į miestą pirkti termostato vandens kaitintuvui. 
Dadž rankomis bandė nudažyti mano paklodę tamsiau, kad pa- 
slėptų spermos dėmes. Neprisimenu, ką veikiau. Argi ne keista? 
Visas kitas smulkmenas prisimenu taip aiškiai, tarsi matyčiau nu- 
filmuotas mėgėjiška kamera. 

Atėjus laikui maudytis, pasigedome Luko. Prisijungę prie trak- 
užsitraukusi. 

Tą naktį gulėjau nemiegodamas ir valios pastangomis bandžiau 
prišaukti brolį. Norėjau, kad gulėtų savo lovoje, per miegus šnirpš- 
čiotų ir trūkčiotų kojas lyg šuo, sapnuojantis, jog jį užpuolė blusos. 

Iš ryto jis buvo rastas po ledu. Mėlynu veidu, dar mėlynesnėmis 
lūpomis. Su mano išaugtinėmis kelnėmis ir mano išaugtiniais batais. 
klodės, o kitą pakiša po smakru. Greitosios pagalbos automobilis 
su purvinais posparniais stovėjo atviromis durimis. Kai buvo pa- 
kelti neštuvai, išlėkiau pro duris spiegdamas neliesti mano brolio. 
Patėvis sugriebė mane prie vartų, pakėlė ir taip smarkiai apkabino, 
kad vos galėjau kvėpuoti. Jo veidas buvo papilkėjęs, šeriai badė. 
Akys buvo apsiblaususios nuo ašarų. 

- Jo nebėra, Vinsentai. 

— Noriu, kad jis grįžtų. 

— Mes jo netekom. 

— Leiskit man pažiūrėti! 

— Grįžk vidun. 

— Leiskit man pažiūrėti! 

Jo smakras spaudė man pakaušį. Dadž klūpojo šalia Luko, 
klykdama ir siūbuodama pirmyn atgal. Ji braukė pirštais jam per 
plaukus, bučiavo užmerktas akis. 

Žinojau: nuo šiol ji manęs nekęs. Amžinai. Aš buvau dėl to 
kaltas. Turėjau jį prižiūrėti. Turėjau padėti jam skaičiuoti jo futbo- 
lininkų korteles ir kartu žaisti vaikiškus žaidimus. Niekas niekada 
manęs nekaltino — tik aš pats. Žinojau tiesą: buvau dėl to kaltas. 
Buvau už tai atsakingas. 

— Mesjo netekom, - sakė patėvis. 

Netekom? Netenki daikto, kai šis pakrinta po sofos atlošu, ar 
monetos, kai ši iškrinta pro skylę kišenėje; netenki žado ar laiko 
nuovokos. Vaiko netekti neįmanoma. 

Nusišluostau sudrėkusias akis ir pasižiūriu į profesorių. Visą tą 
laiką aš kalbėjau. Kurių galų jis mane pakurstė? Ką jis išmano apie 
kaltę? Jam nereikia kasdien matyti jos veidrodyje, nereikia gran- 
dyti plaukučių nuo muilinos jos odos ar matyti ją atsispindinčią 
motinos akyse. Per mane Dadž virto alkoholike. Ji gerdavo su savo 
mirusių artimųjų ir mirusio sūnaus vėlėmis. Gerdavo, kol imdavo 
drebėti rankos, o jos pasaulis išskysdavo nelyginant lūpdažis ant 
taurelės krašto. Alkoholikai neturi santykių - jie ima įkaitus. 

— Būk geras - neprimink man šitų dalykų, - sušnabždu norė- 
damas, kad jis liautųsi. 

Džo užverčia nuotraukų albumą. 

— Atmintį praradai dėl patirtos psichologinės traumos. 

— Mane sužeidė kulka. 

— Medikai nerado jokių vidinių žaizdų ar kraujavimo. Niekas 
netrenkė tau per galvą. Tam tikri prisiminimai tau nedingo - tu 
juos užblokavai. Man rūpi kodėl. 

— Lukas mirė daugiau kaip prieš keturiasdešimt metų. 

- Bet tu kasdien apie jį galvoji. Vis dar svarstai, ar galėjai jį išgel- 
bėti. Lygiai taip pat svarstai, ar galėjai išgelbėti Miką. 


145 


Michael Robotham - Amnezija 


Nieko neatsakau. Noriu, kad jis nutiltų. 

— Jautiesi, tartum galvoje matytum filmą, tiesa? Vos tik pasi- 
baigęs, jis vėl prasideda iš naujo... 

— Gana! 

— „nori važiuoti apledėjusiu šlaitu su Luku, sėdinčiu tau tarp 
kojų. Nori stipriai jį laikyti ir suvaryti batus į sniegą, kad rogės su- 
stotų laiku... 

— Užsičiaupk! Užsičiaupk, kad tave kur velnias! 

Pašoku ant kojų ir atsistoju prie jo nutaikęs smilių į tarpuakį. 
Barmenas traukia iš po baro telefoną arba metalinį vamzdį. 

Džo nekrusteli. Rupūs miltai - koks jis šaltakraujis! Matau 
savo — nelaimingo, besielio — atspindį jo akyse. Pyktis išgaruoja. 
Ant stalo kratosi mano mobilusis. 

— Jums viskas gerai? — klausia Ali. - Girdėjau, kas nutiko nuo- 
vadoje. 

Negaliu kalbėti, nes burna pilna tulžies. Galiausiai išspaudžiu: 

— Ar radai Reičelę? 

— Ne, bet, atrodo, radau jos automobilį. 

— Kur? 

— Kažkas pranešė, kad jis paliktas. Prieš kokias dvi savaites jis 
buvo nutemptas iš Heverstoko Kalvos rajono. Šiuo metu jis saugo- 
moje automobilių aikštelėje Ridžiso kelyje. Norit, kad patikrinčiau? 

— Ne, aš pats. 

Pasižiūriu į laikrodį. Dar nėra šešių. Automobilių aikštelės dirba 
visą parą. Pasak valdžios, aišku, ne dėl pelno - kad netrikdytų miesto 
gyvenimo. Jeigu tuo tikite, parduočiau jums Londono Tauerį. 

Baigiu savo alų ir susirenku daiktus. Profesorius atrodo pasi- 
rengęs su manim atsisveikinti. 

— Važiuosi kartu, - sakau jam. - Galėsi vairuoti, tik laikyk lie- 
žuvį už dantų. 

Kamdeno automobilių aikštelė panaši į Antrojo pasaulinio karo 
belaisvių stovyklą: ant tvorų viršaus peilinė viela, aplink perimetrą 
pristatyta prožektorių. Yra net medinis namelis. Jame sėdi sargas, 
užsikėlęs nublizgintus batus ant stalo, pasidėjęs tarp kelių televizo- 
riuką. 

Man pabeldus į langą, jis staigiai pasuka galvą, nukelia kojas ant 
grindų ir pasikelia kelnes. Sargas kūdikio veidu, spygliais sušukuo- 
tais plaukais. Ant diržo odiniame maiše kabo policininko lazda. 

— Esu detektyvas inspektorius Ruizas. Turit automobilį, prieš 
dvi savaites atitemptą iš gatvės Heverstoko Kalvos rajone. 

Jis nužiūrinėja mane - svarsto, ko esu vertas. 

— Atėjot jo pasiimt? 

— Ne, apžiūrėt. 

Jis žvilgteli į profesorių ir spėlioja, kodėl jo kairė ranka dreba. 
Tai bent pora iš mūsų: Šlubis Kasidis ir Blogiukas Pitas"... 

— Niekas man nesakė, kad ateisit. Reikėjo mane perspėti. Ap- 
mokėsit atitempimo išlaidas? 

— Automobilio neimsim, tik į jį pažiūrėsim. 

Už vaikino kažkas sujuda. Išsirango vokiečių aviganis ir, rodos, 

* Šlubis Kasidis - kaubojus, 1904 m. sukurtas rašytojo Clarence'o E. Mulfordo veikėjas, 


vėliau daugybės filmų personažas. Blogiukas Pitas - Walto Dysney aus 1925 m. nupieštas 
animacinių filmų veikėjas, iš pradžių personifikavo lokį, vėliau - katiną. 

ima pūstis, kol pasidaro sulig stalu. Šuo suurzgia, sargas sušnypščia 
jam komandą. 

— Nekreipkit į jį dėmesio. Jis nieko jums nepadarys. 

- Pasirūpink tuo. 

Aikštelėje turbūt šimtas automobilių. Registracijos žurnale 
kiekvienas turi numerį ir nuorodą, iš kur jis. Sargas užtrunka kelias 
minutes, kol išsiaiškina apie Reičelės reno. 

Žurnale parašyta, kad automobilis buvo rastas Lindhersto ke- 
lyje su rakteliais degimo spynelėje, atrakintomis durimis. Kažkas 
pavogė stereogrotuvą ir vieną sėdynę. 

Jis vedasi mus per aikštelę, suskirstytą į dažytus kvadratus. 

Reičelės automobilis pasipuošęs lietaus karoliukais; man atida- 
rius duris, šviesa salone neužsidega. Įkišu ranką ir ją įjungiu. 

Trūksta priekinės keleivio sėdynės. Toje vietoje tuščia, tik ant 
grindų numesta tamsi antklodė. Atsargiai ją pakeliu ir pamatau bu- 
telį vandens, šokoladinių batonėlių ir rankinį periskopą. 

— Kažkas turėjo gulėti ant grindų, kad nebūtų matomas, - sako 
Džo. 

— Tikriausiai Reičelė atidavė išpirką. Kažkas su ja važiavo. 

Abu galvojame tą patį — ar tai buvau aš? Kambelis išvadino 
mane Holivudo kaubojumi. Aleksejus sakė, kad policija apie šį rei- 
kalą neturi žinoti - vadinasi, niekas nesekė automobiliais, motoci- 
klais ar sraigtasparniais. 

- Jeigu perdaviau išpirką, ką būtinai privalėjau turėti? 

— Įrodymą, kad pagrobtoji gyva, - bemat atsako Džo. 

— Taip, bet ką dar? Tarkim, aš nešu išpirką - ką dar būtinai tu- 
rėčiau? 

Džo gūžteli pečiais. Atsakau už jį. 

— Pastiprinimą. Būčiau norėjęs, kad kas nors sektų paskui mane, 
bent jau per atstumą. Ir būčiau daręs viską, kad tas žmogus ar 
žmonės nepamestų manęs iš akių. 

— Kaip? 

- Įtaisyčiau sekimo įtaisą. 

Vieną - automobilyje, kitą — prie išpirkos. 

Staiga galvoje lieka viena vienintelė mintis. Štai kaip kalėjime 
mane surado Aleksejus! Ir štai kodėl Kibalas norėjo apieškoti 
mano namus. Deimantuose - sekimo įtaisas. 


Ali! 


Vienas skambutis, antras, trečias... 

— Atsiliepk! Nagi, atsiliepk! 

Laukiu dar kelias sekundes, bet ji neatsako. 

Skambinu jai į namus. Pakelk ragelį, Ali! Prašau! 

- Klausau. 

(Ačiū Dievui.) 

— Kur padėjai mano apsiaustą? 

- Jis čia. 

— Niekur neik! Užrakink duris! Nesiartink prie langų! 

— Kas atsitiko? 

— Būk gera, Ali, daryk, kaip sakau. Prie deimantų - sekimo 
įtaisas. Taip Aleksejus mane ir surado. 

Staiga transporto priemonių nebelieka. Džo nuspaudęs akce- 
leratoriaus pedalą iki galo vingiuoja siauromis gatvelėmis, trum- 
pina kelią važiuodamas garažų kiemais ir automobilių aikštelėmis. 
Dievas težino, kur jis išmoko taip vairuoti. Jis arba profesionalas, 
arba visiškas mėgėjas, ir mudu tuoj išlėksime pro priekinį stiklą. 

— Kokie deimantai? Apie ką čia kalbi?! - šaukia jis. 

— Užsičiaupk ir vairuok! 

Ali vis dar nepadėjusi ragelio. 

— Galaš ir klydau, - sakau jai. - Nurimk. 

Ji manęs neklauso - atplėšia pakuotes. Girdžiu, kaip ji laužo put- 
plasčio lakštelius. Žinau, ką ras. Radijo siųstuvai gali sverti mažiau 
negu aštuoniasdešimt gramų, o baterijos jiems gali užtekti trims, 

gal net keturioms savaitėms. Mano virtuvės grindys buvo nuklotos 
polistireno drožlėmis ir plastiko nuolaužomis. Aš gremžiau put- 
plastį peiliu. 

— Radau! 

- Atjunk bateriją! 

Džo klykia ant manęs: 

— Turi Aleksejaus Kuzneto deimantus! Tu išprotėjai?! 

Automobilis staiga įsuka į Olbanio gatvę; Džo staigiai stabdo, ir 
mes aplenkiame visą eismo virtinę. Tada vėl staigiai didina greitį, ir 
mes peršokame greitį ribojantį kalnelį. 

Ali gyvena apleistame, griūvančiame Haknio rajono kvartale, 
siauroje gatvelėje, pristatytoje pajuodusių nuo suodžių sandėlių ir 
krautuvių užkaltais langais. Ji vis dar nepadėjo ragelio. 

— Kur esat? 

- Jau netoli. Šviesas išjungei? 

— Taip. 

Girdžiu, kaip suskamba durų skambutis. 

— Ko nors lauki? 

- Ne. 

— Nejįsileisk! 

Praeina dešimt... dvidešimt... trisdešimt sekundžių. Tada pasi- 
girsta dūžtančio stiklo garsas. 

— Kažkas ką tik išdaužė durų stiklą, - sako Ali prikimusiu iš 
baimės balsu. Užkaukia vagystės signalizacijos sirena. 

— Ginklą turi? 

— Taip. 

— Atiduok jiems deimantus, Ali. Nerizikuok. 

— Klausau, pone. Negaliu daugiau kalbėti. Paskubėkit! 

Ragelyje stoja tyla. 

Kitos kelios minutės prailgsta kaip niekad. Džo nuspaudęs akce- 
leratoriaus pedalą staigiai stabdo ties posūkiais, lekia per sankryžas 
degant raudonam šviesoforo signalui. Paskui išvažiuoja į priešprie- 

šinio eismo juostą, prašvilpia pro tris autobusus ir priverčia prieš- 
priešiais važiuojančius automobilius nusukti nuo kelio. 

Susukęs vairą, suskersuoja automobilį ir taip įveikia staigų po- 
sūkį. Išcentrinė jėga sviedžia mane į dureles, mobilusis vožia man 
per ausį. Aš skambinu policijai: pranešu, kad iškilo pavojus kolegei. 

— Pirmas posūkis į kairę... maždaug už pusės kvartalo. 

Abiejose gatvės pusėse - terasiniai namai. Gatvių žibintai nu- 
dažė viską geltonai, su žvirgždu tinkuotus fasadus ir tinklines užuo- 
laidas taip pat. 

Ali namas priešais. Vagystės signalizacijos sirena tebekaukia. 
Automobilis sustoja. Iššoku pro dureles ir pustekinis šlubčioju link 
namo. Džo šaukia taip neskubėti. 

Lauko durys atdaros, tamsios. Prisispaudęs nugara prie lauko 
sienos dirsteliu į vidų. Matau vestibiulį ir laiptus į antrą aukštą. 
Slinkdamas šonu įeinu vidun ir laukiu, kol akys apsipras su tamsa. 

Ali namuose kartą jau esu buvęs, prieš daug metų. Mes sėdė- 
jome jos sode ant stogo ir, užkėlę kojas ant stoglangio, gėrėme alų. 
Besileidžianti saulė buvo nudažiusi viską geltonai, ir prisimenu pa- 
manęs, kad Londonas, ko gero, išties yra naujasis Babilonas. Su- 
temus ta mintis pranyko. 

Svetainė - tuoj pat į kairę iš koridoriaus, valgomasis kiek toliau. 
Virtuvė - gale. Matau pro langą krintančią mėnesieną, bet nė men- 
kiausio silueto, kuris išduotų įsibrovėlį. 

Visus pojūčius supurto šaiži signalizacijos sirena. Grabalioju 
sieną ieškodamas valdymo skydelio. Signalizacija turi būti su- 
jungta su elektros tinklu ir dar turėti dvylikos voltų bateriją; sirena 
užkaukia, jei tik kas bando signalizaciją atjungti. 

Džo uždeda ranką man ant peties, ir aš vos nepriploju jo lazdele. 
Šaukdamas, kad perrėkčiau sireną, liepiu jam eiti atgal į lauką, rasti 
garsiakalbį ir nulupti nuo sienos. 

- Su kuo? 

— Pasitelk vaizduotę. 

Jis dingsta. Apžiūriu virtuvę ir svetainę. Gatvės žibinto šviesoje 
matau Džo einantį per gatvę su laužtuvėliu padangoms montuoti. 
Jis užlipa ant plytų tvoros ir tvoja per garsiakalbį. Po dar dviejų 
mėginimų sirena staiga nutyla. Pokytis toks ryškus, kad atrodo, jog 
staiga krito oro slėgis. 

Tyliai užlipu laiptais. Nors esu baisiai nusistatęs prieš šauna- 
muosius ginklus, gailiuosi dabar kokio nors neturįs. Mano pisto- 
letas guli kažkur upės dugne arba yra stumiamas juodojoje rinkoje. 

Prie pirmų durų stabteliu ir įsiklausau. Girdžiu vien savo šir- 
dies plakimą. Paskui, toje mirtinoje tyloje, išgirstu dar vieną garsą: 
kažkieno kvėpavimą. Prispaudžiu ausį prie durų ir laukiu, mėgin- 
damas dar kartą jį išgirsti. 

Nepaleisdamas iš rankos lazdelės atidarau duris. Viduje tamsiau 
negu laiptų aikštelėje. 

Čia vėl palaukiu. 

Girdžiu girgždant metalą — spyruokles. Kažkas tirta ne iš 
baimės, bet veikiau iš įpratimo. Nuspaudžiu šviesos jungiklį. Ali 
tupi ant lovos, savo Glock 26 nutaikiusi tiesiai man į krūtinę. 

Žiūrime vienas kitam į akis. Ji lėtai sumirksi ir pratisai iškvepia 
orą. 

— Jums pasisekė, kad nenušoviau. 

— Buvau pasiruošęs. 

Prasisegu marškinius ir parodau jai neperšaunamą liemenę. 


Profesorius susmunka krėsle ir sugniaužia porankius. Kelios pas- 
kutinės minutės jį visai išsekino. Ali įpila jam stiklinę vandens. Jis 
paima ją dešine - nedrebančia - ranka. 

— Kur išmokai taip vairuoti? 

— Silverstono lenktynių trasoje, - atsako jis. - Laimėjau aukš- 
tesnio lygio vairavimo kursus mokyklos viktorinoje. 

- Michaelis Šumacheris mirtų iš pavydo. 

Ali užstūmė lauko duris ir dabar vaikšto po kambarius tikrindama, 
ar niekas nedingo. Įsibrovėlis netyčia įjungė signalizaciją ir pabėgo. 

— Ar ką nors matei? 

- Ne. 

— Kur deimantai? 

Ali ištraukia stalčių. 

— Padėjau juos ten, kur mergaitės laiko viską asmeniška - prie 
savo apatinių. 

Stalčiuje sudėti keturi aksominiai kapšeliai. Ali vieną pradaro ir 
pro jos pirštus brangakmeniai išbyra ant pūkinės antklodės. Kar- 
tais, kai pamatai pernelyg daug kokių retų ar gražių daiktų, jie ima 
blankti. Deimantai kitokie - jie visada gniaužia kvapą. 

Girdžiu besiartinančių policijos automobilių sirenas. Ali lipa 
žemyn pasitikti pareigūnų. Nesitikiu, kad įsibrovėlis būtų palikęs 
pirštų atspaudų ar kokių įkalčių, bet darysime viską, kas pridera: 
surašysime parodymus, kriminalistai ieškos pirštų atspaudų. 

Džo vis dar nesupranta, kaip išpirka atsidūrė pas Ali. Papasa- . 
koju viską apie patalynės spintą ir plastiko drožles ant mano vir- 
tuvės grindų. 

Norom nenorom žaviuosi jo gebėjimu suprasti, kas svarbiausia. 
Jis neišsigąsta, nesupyksta. Atsisėdęs ant Ali lovos, įdėmiai ap- 
žiūri pakuočių likučius - blukų oranžinį plastiką, baltą putplastį ir 
lipniąją juostą. Siųstuvas sulig degtukų dėžute; iš jo kyšantys du 
laidai atjungti nuo mažesnės baterijos. 

— Kodėl deimantai taip supakuoti? 

— Manau, pakuotės turėjo neskęsti. 

— Vadinasi, nešeisi deimantus į upę. 

— Nežinau. Tokie siųstuvai kas dešimt sekundžių perduoda sig- 
nalą, o jį sugauna imtuvas. Kitaip negu palydovinio sekimo įtaiso, 
šio siųstuvo veikimo spindulys ribotas - apie penki kilometrai 
mieste ir dešimt užmiestyje. 


— O tikslumas? 

— Paklaida neviršija penkiasdešimties metrų. 

Jeigu Reičelė turėjo perduoti išpirką, o aš ją lydėjau, būčiau su- 
sitaręs, kad kas nors vadovaudamasis siųstuvo signalais būtų sekęs 
mums įkandin. Daugiausia išlošti turėjo Aleksejus: deimantai buvo 
jo, dukra taip pat. 

Džo pasveria siųstuvą delne. 

- Bet kaip išpirka atsidūrė tavo spintoje? Kažkas turėjo susi- 
klostyti ne taip, kaip planuota. 

— Taijau tikrai! Mane pašovė. 

- Žinau, bet pagalvok apie štai ką. Gulėjai ligoninėje dešimt 
dienų. Jeigu Aleksejus žinojo, kad deimantai pas tave, galėjo juos 
bet kada atsiimti, bet jis to nepadarė, o tik laukė. 

— Gal jis norėjo, kad kas nors kitas pirmas juos rastų - pavyz- 
džiui, Kibalas. 

Tuoj pat mėginu mesti tą mintį iš galvos. Netikiu sąmokslo 
teorijomis ir nesu nusistatęs prieš Kibalą. Man tik nepatinka jo 
darbas -— šnipinėti kolegas, - bet kažkas pranešė jam apie dei- 
mantus. Tikriausiai Aleksejus. Ar juodu eina išvien, ar tik stengiasi 
išpešti vienas iš kito naudos? 

Profesorius vis dar apžiūrinėja pakuotę, tarsi bandydamas išsi- 
aiškinti, kokio dydžio ji buvo. 

— Ką dabar darysim? - klausia sugrįžusi Ali. 

— Panaudosim šį dalykėlį, - metu jai siųstuvą. 

Ji nusišypso. Mudu skaitome vienas kito mintis. 

— Galvojate apie greitąjį tarpmiestinį traukinį? 

— Ne, jis per greitas. - Pasižiūriu į laikrodį. - Vopinge jau palei- 
džiamos spausdinimo mašinos. Kai kurie laikraščius išvežiojantys 
sunkvežimiai važiuoja net į Kornvalį. 

Bon voyage" 


* Geros kelionės! (Pranc.) 

Drėgmė kondensuojasi, virsta lašais, šie tolydžio varva erkeriu 
piešdami margus raštus ant palangės. Kokia šiandien diena? Ket- 
virtadienis. Ne, penktadienis. Gulėdamas lovoje klausausi Lon- 
dono aušros choro - prekes išvežiojančių sunkvežimių, pneuma- 
tinių kūjų ir vienas kitam šūkaujančių darbininkų. 

Nors jutau elgiąsis neprotingai, leidau Ali išvakarėse atsivežti 
mane čia, į jos tėvų namus Milvolo rajone. Po to, kas nutiko Ali 
namuose, ten likti negalėjome. 

Mums atvažiavus abu Ali tėvai miegojo. Buvau toks išvargęs, 
kad netrukus nuėjau gulti. Ali nusivedė mane į laisvą kambarį ir 
lovos kojūgalyje paliko švarų rankšluostį bei gabalėlį muilo - kaip 
kokiame prašmatniame viešbutyje. 

Turbūt šiame kambaryje kadaise gyveno Ali. Ant lentynų ir 
knygų spintų prikrauta visokių dramblių — nuo mažyčių pūsto 
stiklo figūrėlių iki milžiniško gauruoto mamuto, saugančio medinę 
skrynią prie lovos galvūgalio. 

Kažkas tyliai pabeldžia į duris. 

- Atnešiau jums puodelį arbatos, - atidarydama jas klubu sako 
Ali. - Be to, turiu pertvarstyti jums koją. 

Ji vilki chalatą, perjuostą apspurusia juosta, su išsiuvinėtu ant 
kišenės drambliu. Basos kojos kiek pasuktos į išorę, todėl keliai 
kiek pakrypę ir nejučiomis pagalvoju apie pingviną. Keista, nes jos 
eisena tokia grakšti. 

— Kaip miegojot? 

— Puikiai. 

Ji žino, kad meluoju. Atsisėdusi šalia manęs, pasideda žirkles, 
tvarsčius ir pleistrą. Kitas penkiolika minučių žiūriu, kaip ji nuvy- 
nioja tvarsčius man nuo šlaunies ir pakeičia naujais. 

- Siūlus jau beveik galima ištraukti. 

— Kur išmokai teikti pirmąją pagalbą? 

— Turiu keturis brolius. 

— Maniau, kad dauguma jaunų indų yra gana taikūs. 

— Muštynes pradeda ne jie. 

Ji nukerpa paskutinį gabalą pleistro ir apvynioja juo koją. 

— Ar šiandien skauda? 

— Nelabai. 

Ji nori klausti apie morfijų, bet apsigalvoja. Jai pasilenkus paimti 
žirklių, chalatas prasiskleidžia ir po marškinėliais spėju pamatyti 
jos krūtis. Speneliai - tamsūs, smailūs kauburėliai. Bemat pajuntu 
prasikaltęs ir nusuku akis. 

— Tai ką darysite su deimantais? - klausia ji. 

— Paslėpsiu kokioje saugioje vietoje. 

Apsidairau po kambarį. 

- Atrodo, tau patinka drambliai. 

Ji droviai nusišypso. 

- Jie neša laimę. Todėl jie pakėlę straublius. 

— O tas? - rodau į gauruotą mamutą. - Jo straublys nuleistas. 

— Jį man dovanojo buvęs vaikinas. Jis irgi išnykęs. 

Ji surenka tvarsčių likučius ir pataiso nertą SENEioiE ant stalelio 
šalia lovos. 

- Šįryt man paskambino dėl Reičelės Karlail. - Ji nutyla ir man 
bemat išauga viltis. - Jai pakriko nervai ar nutiko kažkas panašaus. 
Naktinis sargas rado ją sėdinčią vogtame automobilyje kažkokioje 
Kilberno rajono dykynėje. 

— Kada? 

— Tą rytą, kai jus ištraukė iš upės. Policija nuvežė ją į Karališkąją 
nemokamą ligoninę Hampstede. 

Ne tiek apsidžiaugiu, kiek pajuntu palengvėjimą. Iki šiol sten- 
giausi negalvoti, kas galėjo būti tame laive. Kuo ilgiau nebuvo žinių 
apie Reičelę, tuo sunkiau tai pavykdavo. 

— Ar policija ją apklausė? 

— Ne. Pareigūnai visai su ja nesikalbėjo. 

Kambelio darbas. Jis nenori tirti nieko, kas susiję su Mika Kar- 
lail, nes bijo, kuo tai gali baigtis. Jeigu apdangalo nepakeli, vadinasi, 
nieko ir nedangstai. Kambelis galės tvirtinti nieko apie tai neži- 
nojęs ir taip išsisukti nuo atsakomybės - bailio gudrybė. 

— Pareigūnai apieškojo Reičelės butą ir jos atsakiklyje rado jūsų 
žinučių. Be to, rado jūsų drabužių. Jie nenori, kad prie jos artintu- 
mėtės, juolab kad netrukus bus svarstoma Hovardo apeliacija. 

— Kur Reičelė dabar? 

- Ji buvo išrašyta iš ligoninės prieš aštuonias dienas. 

Visa tai Ali tegalėjo papasakoti artimas Kambeliui žmogus, koks 
nors detektyvas, dirbęs pradiniame tyrime. Veikiausiai Deivas 
Kingas-Naujokas —- jam visada patiko Ali. Naujoku jį vadiname 
todėl, kad buvo naujausias Sunkių nusikaltimų grupės narys, bet į 
ją atėjo jau prieš aštuonerius metus. 

— Kaip tavo vaikinas? 

Ali susiraukia. 

— Sakyčiau, ne jūsų reikalas. 

— Deivas - geras vyrukas. Iš pažiūros labai geros formos. Tik- 
riausiai vaikšto į sporto salę. 

Ji nieko neatsako. 

— Gal ir ne pats kiečiausias, bet galėjai išsirinkti kur kas prastesnį. 

- Jis man nelabai tinka, pone. 

— Kodėl? 

— Viena priežastis - jo kojos plonesnės už mano. Jeigu jis įlenda 
į mano kelnes, į mano kelnaites nejįlįs. 

Jos veidas išlieka kuo rimčiausias gal penkiolika sekundžių. 
Vargšelis Deivas! Ji jam per daug šmaikšti. 


Nulipęs į apačią, virtuvėje pamatau Ali motiną. Ji vos pusantro 
metro ūgio, apsivilkusi skaisčiai žalią sarį - su juo atrodo panaši į 
stiklinį bumbulą Kalėdų eglės viršūnėje. 

— Labas rytas, inspektoriau, sveikas atvykęs į mūsų namus. Ti- 
kiuosi, miegojote gerai. 

Jos akys, rodos, man šypsosi, o tartis neįtikimai taisyklinga, 
tartum būčiau koks nors svarbus asmuo. Iš tikrųjų ji manęs net ne- 
pažįsta. 

— Ačiū, gerai. 

— Paruošiau jums pusryčius. 

— Paprastai pusryčiauju beveik pietų metu. 

Jos veide šmėsteli nusivylimas, ir aš jau gailiuosi savo žodžių, 
bet moteris jau tvarko stalą, prie kurio kažkieno sėdėta. Kai kurie 
Ali broliai tebegyvena su tėvais. Du iš jų turi automobilių remonto 
dirbtuves Mail Ende, trečias dirba buhalteriu, ketvirtas studijuoja 
universitete. 

Namo gale išgirstu tualete nuleidžiamą vandenį, ir netrukus 
pasirodo Ali tėvas geležinkelininko uniforma. Jis su žilstelėjusia 
barzda, ant galvos skaisčiai mėlynas turbanas. Spausdamas man 
ranką, šiek tiek palenkia galvą. 

— Malonu jus matyti, inspektoriau. 

Pasirodo Ali - su džinsais ir medvilniniu sportiniu nertiniu. 
Tėvas nepritariamai į ją žvilgteli. 

— Dabar mes visi anglai, baba, - sako ji bučiuodama jį į kaktą. 

— Už šių sienų - taip, - atsako jis. - O šiuose namuose vis dar esi 
mano dukra. Bet tau nė motais - net plaukus nusikirpai. 

Lankydamasi pas tėvus Ali turi vilkėti sarį. Kartą mačiau ją, 
drovią, gražią, pasidabinusią oranžiniu ir žaliu šilku. Tąsyk ji ėjo į 

kažkurios pusseserės vestuves. Pajutau keistą pavydą. Rodės, ji ne 
pasimetusi tarp dviejų kultūrų, bet abi jas aprėpusi. 

— Ačiū, kad leidote man apsistoti, - sakau mėgindamas nu- 
kreipti kalbą kitur. 

Ponas Barba pasukioja galvą į šonus. 

— Nėruž ką, inspektoriau. Duktė viską paaiškino... 

Kažkodėl tuo abejoju. 

— „„Labai malonu jus čia matyti. Sėskit. Valgykit. Atsiprašau, bet 
turiu išeiti. 

Jis pasiima dėželę su priešpiečiais ir termosą nuo ruošos stalo. 
Ponia Barba palydi jį iki lauko durų ir pabučiuoja į skruostą. Ima 
švilpti virdulys, ir Ali užpliko arbatą. 

- Atleiskite mano tėvams, - sako ji. - Be to, turiu įspėti dėl klau- 
simų. 
— Dėl klausimų? 

— Mano mama labai smalsi. 

Iš koridoriaus pasigirsta balsas: 

- Viską girdėjau! 

— Be to, jos ausys kaip šikšnosparnio, - sušnabžda Ali. 

- Girdėjau ir tai. 

Ponia Barba grįžta į virtuvę. 

- Esu tikra, kad su savo mama taip nekalbate, inspektoriau. 

Mane persmelkia kaltės pojūtis. 

- Ji senelių prieglaudoje. 

— Neabejoju, kad ten gyventi malonu. 

Ar ji turi galvoje „brangu“? 

Ponia Barba apkabina Ali per juosmenį. 

— Mano dukra mano, kad aš ją šnipinėju — vien todėl, kad kartą 
per savaitę ateinu sutvarkyti jos namų. 

— Man nereikia, kad tu juos tvarkytum. 

— Dar ir kaip reikia. O jeigu tu esi karalienė, aš - irgi karalienė, 

Ali varto akis. Ponia Barba užduoda klausimą man. 

— Ar turite vaikų, inspektoriau? 

- Du. 

- Jūs išsiskyręs, tiesa? 

— Du kartus. Tikiuosi, trečias kartas nemeluos. 

- Jums turi būti liūdna. 

— Kaip čia pasakius... 

Ali motina padeda prieš mane dar vieną puodelį arbatos. 

— Kodėl jūsų santuokos nenusisekė? 

Ali pasibaisėja. 

— Mama, nevalia klausinėti tokių dalykų! 

— Nieko baisaus, - atsakau. - Tiesą sakant, atsakymo nežinau. 

— Kodėl? Mano dukra sako, kad jūs labai protingas. 

— Tik ne širdies reikaluose. 

- Žmoną mylėti nėra sunku. 

- Vieną galėjau mylėti, bet neįstengiau jos išsaugoti. 

Nė pats nepajuntu, kaip imu pasakoti, kad mano pirmoji 
žmona Lora mirė nuo krūties vėžio būdama trisdešimt aštuo- 
nerių, o antroji - Džesė - paliko mane, kai suprato, kad santuoka 
reikalinga ne vien savaitgaliui. Dabar ji Argentinoje kuria doku- 
mentinį filmą apie polo žaidėjus ir tikriausiai su vienu iš jų dul- 
kinasi. Na, o dabartinė mano žmona Miranda susikrovė daiktus 
todėl, kad nuovadoje praleisdavau daugiau laiko negu namie. Pa- 
sakoju ir pačiam atrodo, kad mano šeiminis gyvenimas panašus į 
muilo operą. 

Ponia Barba pajuto liūdnas gaideles mano balse, kai pasakojau 
apie Lorą, apgailestaudamas, kad nebuvo mano mylimoji nuo 
vaikystės - tuomet būčiau pažinojęs ją ilgiau negu penkiolika 
metų. Mudu buvome nusipelnę daugiau. Ji buvo nusipelniusi 
daugiau. 

Įsišneku ir netrukus jau pasakoju jai apie dvynukus: kad Kler 
šoka Niujorke, ir kaskart pamačius subjaurotus jos kojų pirštus 


160 


Michael Robotham - Amnezija 


man norisi sukišti už grotų visus Niujorko baleto vadovus; kad iš 
Maiklo pastarąjį kartą gavau žinią, kai jis Karibų jūroje buvo nu- 
samdytas jachtos įgulos nariu. 

— Retai juos matote. 

- Taigi. 

Ji liūdnai palinguoja galvą, ir aš jau laukiu pamokslo apie tėvų 
atsakomybę, bet ji tik pripila dar vieną puodelį arbatos ir ima kal- 
bėti apie savo vaikus ir įsitikinimus. Visų rasių, lyčių ir religijų at- 
stovai jai lygūs. Visi žmonės vienodi, išskyrus kai kurias šalis, kur 
gyvybė mažiau vertinama ir toleruojama neapykanta. 

Mudviem su Ali išėjus į lauką, ji vėl atsiprašo dėl savo motinos. 

— Man ji pasirodė labai maloni. 

— Ji varo mane iš proto. 

— Nori keistis? 


Šiandien mes važiuojame ne tuo automobiliu kaip vakar. Ali pasi- 
skolino jį iš kažkurio brolio. Žinau, kad ji buvo šitaip išmokyta — 
nieku gyvu nevažiuoti tuo pačiu automobiliu ir tuo pačiu marš- 
rutu dvi dienas iš eilės. Kiti išmoksta tokių dalykų ne po vienų 
metų. Kažin, kas jų paskui laukia? Gal bijo pasaulio kaip Mika 
Karlail? 

Mūsų automobiliui slenkant šiaurėn Edžvero keliu, man atsi- 
randa šiokia tokia viltis. Galbūt nežinomybė šiandien baigsis. Kai 
surasiu Reičelę, ji man papasakos, kas atsitiko. Gal neprisiminsiu, 
bet žinosiu. 

Pervažiuojame geležinkelio tiltą ir pasukame dešinėn į pramo- 
ninį rajoną. Čia gausu automobilių remonto ir kitokių dirbtuvių, 
dažyklų ir laužynų, kuriuose automobiliai ardomi į dalis parduoti. 
Už kavinės balandžiai kapstosi šiukšliadėžėse. 

Kelias baigiasi, ir mes sustojame dykvietėje, nuklotoje surūdi- 
jusiomis statinėmis, dūmtraukiais, tvorų stulpais ir pastoliais. Virš 

piktžolių kyšo išmestas pramoninis šaldiklis; jo paviršius gruo- 
blėtas, nes į jį buvo mėtomi akmenys. 

- Čia buvo rasta Reičelė. Ji sėdėjo vogtame automobilyje ant 
keleivio sėdynės, - sako Ali žiūrėdama į smulkų žemėlapį sau ant 
kelių. - Išvakarėse buvo pranešta, kad automobilis dingo iš daugia- 
aukštės aikštelės Soho rajone. 

Prasigiedrijo, skaisčiai šviečianti saulė atsispindi balose. Išlipu 
iš automobilio ir nelygia dykyne atsargiai einu prie šaldiklio. Arti- 
miausias fabrikas, o gal sandėlis, už penkiasdešimties metrų. Lon- 
done tokių vietų gausu. Žmonės įsivaizduoja, kad tokiame tankiai 
gyvenamame mieste išnaudojamas menkiausias laisvas žemės lo- 
pinėlis, bet iš tikrųjų jame rasi tūkstančius tuščių sandėlių, negyve- 
namų daugiabučių ir dykviečių. 

Nežinau, ką tikėjausi rasti. Atsakymus? Liudytojų? Ką nors pa- 
žįstama? Kiekvienas žmogus palieka pėdsaką. Juokingiausia, kad 
kaskart žiūrėdamas į tuščią žemės plotelį galvoju, kas jame galėtų 
augti. Milžiniško miesto viduryje aš galvoju apie miežius ir rapsus. 

— Kodėl aš nieko čia neprisimenu? 

— Gal jūs niekada čia nė nebuvot, - atsako Ali. - Reičelė paliko 
savo automobilį už penkių kilometrų nuo čia. 

— Būčiau sekęs paskui ją. 

— Kaip? 

— Nežinau. 

Radusi mažiausiai pavojingą taką tarp piktžolių ir šiukšlių, Ali 
eina pirma manęs, kol pasiekiame vielos tinklo tvorą. Už jos drie- 
kiasi dvigubi Beikerlu linijos geležinkelio bėgiai. Pradunda trau- 
kinys, ir žemė sudreba. 

Prie tvoros pasukę į kairę, prieiname pėsčiųjų tiltą virš bėgių. 
Šiaurėje matyti dalis Kilberno stoties peronų. Prie bėgių prižėlę 
piktžolių, grioviuose primėtyta šiukšlių. 

Gera vieta palikti išpirką. Rami. Naktį fabrikuose ir sandėliuose 
neturėjo būti žmonių. Į šiaurę ir pietus eina stambūs keliai; trauki- 

niai važiuoja iš rytų į vakarus. Po dešimties minučių kelionės bet 
kuria kryptimi atsidursi už daugelio kilometrų. 

— Man reikia gauti vietos policijos nuovadų įrašus apie įvy- 
kius, - sakau Ali. - Noriu sužinoti viską, kas nutiko tą naktį trijų 
kilometrų spinduliu nuo čia: apie visus apiplėšimus, užpuolimus, 
taisyklių pažeidimus statant automobilius, sudaužytus gatvės Ži- 
bintus. Žodžiu, viską, ką galėsi gauti. 

— Ko ieškot? 

— Pasakysiu tau, kai rasiu. 


Karališkoji nemokama ligoninė Hampstede yra kiek daugiau negu 
už pusės kilometro nuo tos vietos, kur buvo paliktas Reičelės auto- 
mobilis, už penkių kilometrų nuo tos vietos, kur ji pati buvo rasta. 
Įeinu pro pagrindines duris, o Ali laukia automobilyje. 

Registratorė įkopusi į šeštą dešimtį; rausvais, standžiai prie pa- 
kaušio prismeigtais plaukais. Gal slaugytoja, bet be uniformos, tad 
sunku pasakyti. 

— Esu detektyvas inspektorius Ruizas. Man reikia informacijos 
apie moterį, kuri čia buvo gydoma maždaug prieš savaitę. - Pa- 
matęs kortelę su jos pavarde, priduriu: - Ačiū, Džoana. 

Ji pasitempia, paliečia plaukus. 

- Jos pavardė - Reičelė Karlail. Ją čia atvežė policija. 

Džoana pasirėmusi ant alkūnių žiūri į mane. 

— Galjums reikėtų pasižiūrėti kompiuteryje, - pasufleruoju. 

Ji šiek tiek parausta ir nukreipia žvilgsnį į klaviatūrą. 

- Atrodo, ponia Karlail nebėra mūsų pacientė. 

— Kodėl ji buvo hospitalizuota? 

- Deja, tokios informacijos negaliu jums suteikti. 

— Kada ji buvo išrašyta? 

— Tuoj pažiūrėsiu... rugsėjo 29-ąją. 

- Ar žinot, kur ji išvažiavo? 

— Adresas yra, bet nesu tikra, kad galiu... 

Žinau, ką ji tuoj pasakys: paprašys oficialaus dokumento ar raš- 
tiško įgaliojimo, o aš nebeturiu savo ženklelio. 

Tada pastebiu, kad ji spokso į mano dešinę ranką, tiksliau, į 
mano čigonišką žiedą. Jis iš aukso, tiesa, ne aukščiausios prabos, su 
įsodintu šampano spalvos deimantu. Pasak Dadž, jis buvęs mano 
senelio, tik nežinau, iš kur ji tai žino ar kaip sugebėjo jį atgauti iš 
Osvencimo koncentracijos stovyklos. 

Žmonės mano čigonus turint antgamtinių galių. Mano mo- 
tina tuo naudodavosi. Per mokyklines šventes ir vietines muges 
ji pasistatydavo staltiese dengtą staliuką, išpašydavo taro kortas ir 
burdavo ateitį - imdavo po kelis svarus iš žmogaus. Mūsų namelio 
svetainėje burdavo paslapčia, užtraukusi užuolaidas ir prileidusi į 
kambarį smilkalų smarvės. 

— Mirusieji pavagia vaikų sielas ir šitaip grįžta, - sakydavo Dadž. 

Visi tie paistalai apie čigonų užkeikimus ir gebėjimą spėti ateitį 
nedarė man įspūdžio, bet kartais, apklausdamas įtariamąjį, pa- 
stebiu, kad pamatęs mano žiedą jis staiga sunerimsta. Tada jis at- 
rodo visai taip, kaip Džoana dabar. 

Jos akys nukrypsta į mano kairę ranką su keturiais pirštais. 

— Kulka nutraukė, - sakau atkišdamas strampą jai. 

Kartais man atrodo, kad pirštas tebėra. Man jį niežti. 

— Ruošėtės duoti man adresą. 

Ji vos pastebimai krūpteli. 

— Man rodos, ją išsivežė jos tėvas, seras Daglasas Karlailas. 

— Nesivarginkit ieškoti adreso. Žinau, kur jis gyvena. 


Seras Daglasas Karlailas yra į pensiją išėjęs bankininkas, Škotijos 
karaliaus Roberto Bruso palikuonis. Apklausiau jį per pradinį ty- 
rimą ir, rodos, nelabai jam patikau. Jis skubėjo manęs atsikratyti. 
Kita vertus, jis ir Reičelei neskyrė daug laiko. Juodu nesikalbėjo 

vienuolika metų - nuo tada, kai ji metė studijas universitete, įsi- 
traukė į kairiųjų politiką ir jo išsižadėjo kaip turtingo aristokrato. 

Reičelė išmėgino viską, ką galėjo, kad jį supykdytų: dirbo ne 
visu etatu benamių prieglaudose ir labdaringose būstų draugijose, 
dalyvavo gamtosaugininkų veikloje ir mielai atsiliepdavo į tokius 
šūkius kaip „Gelbėkime pasaulį kaskart pasodindami po vieną 
medį!“ Tačiau peilį į nugarą tėvui ji iš tikrųjų suvarė ištekėdama už 
Aleksejaus Kuzneto, svetimšalio prekiautojo gėlėmis. 

Tačiau seras Daglasas nustebino mane savo ramybe ir kan- 
trumu. Visą tą laiką jis buvo įsitikinęs, kad Reičelė pas jį grįš. Dabar 
atrodė, kad neklydo. 

Sustojame priešais didžiulį namą Hanlio rajone. Dėl visa pikta 
pasižiūriu, kaip atrodau, šoniniame veidrodėlyje. Niekada negalė- 
čiau kovoti dėl savo klasės: tituluoti žmonės verčia mane jaustis 
nejaukiai. 

Kieme akį bemat patraukia didžiulis baltas fontanas, apsuptas 
takų, nusidriekusių tarp gėlynų ir stačiakampių vejų lopinėlių. 

Iš kiemo girdžiu ataidint juoką ir tylų į raketę atsimušančio ka- 
muoliuko dunkt. Sklinda pašėlę džiūgavimo šūksmai ir neviltingos 
dejonės. Arba kas nors žaidžia tenisą, arba paleistas septintojo de- 
šimtmečio pornografinio filmo garso takelis. 

Teniso aikštelę šalia namo slepia gebenėmis apžėlusios tvoros. 
Eidami taku mudu su Ali atsiduriame prie pagodos pavidalo pa- 
vėsinės šalia teniso aikštelės; joje ant stalo stovi padėklai su šaltais 
gėrimais. Aikštelėje - dvi poros. Vyrai mano amžiaus, raumeningų 
rankų, įdegę prašmatniuose paplūdimiuose. Moterys jaunesnės ir 
gražesnės, segi mini sijonėlius ir vilki plokščių pilvų nedengiančius 
marškinėlius. 

Paduoti kamuoliuką ruošiasi seras Daglasas. Dėl ereliškos nosies 
ir agresyvios išraiškos draugiškas žaidimas atrodo rimtas reikalas. 

— Kuo galiu padėti? - suerzintas sutrukdymo klausia jis, paskui 
mane prisimena. 

- Atleiskit, kad sutrukdžiau, sere Daglasai. Ieškau Reičelės. 

Jis piktai muša kamuoliuką į šoninę tvorą. 

— Dabar neturiu tam laiko. 

— Reikalas svarbus. 

Jis išžygiuoja iš aikštelės su partnere; ši mane kliudydama pa- 
siima užtrauktuku užsegamą švarkelį ir apsivelka, kad neatvėstų. 
Rankšluosčiu nusišluosto veidą ir kaklą. Kaklas labai ilgas. Skai- 
čiau, kad seras Daglasas išsiskyrė su Reičelės motina. 

— Čia Šarlotė, - pristato jis. 

Ji visa nušvinta. 

— Galit vadinti mane Tote'. Visi taip vadina. Visą gyvenimą 
buvau Totė. 

Matau. 

Seras Daglasas mostu parodo į tolimąjį aikštelės galą. 

— O čia mūsų draugai. 

Jis sušunka porelei: 

— Ruoškitės pietums. Pasimatysim viduj. 

Porelė atsakydama jam pamoja. 

Seras Daglasas atrodo net geresnės formos negu pastarąjį kartą. 
Jo įdegis - kaip buriuotojo ar australo. Jei nupjautum jam ranką, 
pamatytum, kad jis persismelkęs kiaurai. 

— Reičelė čia? 

— Kodėl taip manot? 

Jis mane tikrina. 

— Daugiau kaip prieš savaitę pasiėmėt ją iš ligoninės. 

Jis padaro mostą, lyg muštų kamuoliuką iš kairės. 

— Nežinau, ar atsimenate, inspektoriau, bet mano duktė niekada 
manęs labai nemėgo. Jos manymu, valdančiosios klasės - savotiška 
į mafiją panaši nusikalstama bendrija, o aš - jos krikštatėvis. Jai 

nerūpi titulai, privilegijos nei išsilavinimas, už kurį aš mokėjau. Ji 
mano, kad orus gali būti tik skurdžius, ir patikėjo populiariu mitu, 
neva tarp darbo klasės apstu padorių, sunkiai triūsiančių žmonių, 
trykštančių dievobaimingumu ir sveiku protu. O štai aukšta 
kilmė - prakeiksmas. 

— Kur jinai? 

Jis gurkšteli iš stiklinės limonado ir žvilgteli į Totę. Man kaž- 
kodėl susidaro įspūdis, kad jis tuoj ims malti man šūdą. 

— Gal tau reiktų eiti vidun, širdele, - sako jis. - Pasakyk Tomui, 
kad gali viską čia nurinkti. 

Tomas - jo liokajus. 

Totė atsistoja, pramankština ilgas kojas ir pakšteli jam į skruostą. 

— Tik nesinervink, brangusis. 

Seras Daglasas rankos mostu paragina mus sėstis ir pristumia 
kėdę Ali. 

— Ar žinot, kas sunkiausia tėvui, inspektoriau? Stengtis padėti 
vaikams nekartoti mūsų pačių klaidų. Norite jiems vadovauti. No- 
rite, kad jie darytų tam tikrus sprendimus, tuoktųsi su tam tikrais 
žmonėmis, tikėtų tam tikrais dalykais, bet tai beviltiška. Jie spren- 
džia patys. Mano duktė nusprendė ištekėti už gangsterio ir psicho- 
pato. Žinau, ji taip pasielgė iš dalies norėdama nubausti mane. Ži- 
nojau, koks žmogus Aleksejus Kuznetas. Jį tokį išauklėjo. Obuolys 
nuo obels netoli ritasi. 

Seras Daglasas įsideda raketę į sportinį krepšį. 

- Kadir kaip keista, Aleksejaus gailėjausi. Reičelę būtų tenkinęs 
tik doras milijonierius, bet tikimybė rasti tokį - ne didesnė kaip 
laimėti loterijoje aukso puodą ar rasti užkastą lobį. 

Nežinau, kur jis kreipia kalbą, bet prašnekęs stengiuosi, kad 
mano balse nebūtų girdėti nevilties gaidelių. 

— Tik pasakykit man, kur Reičelė. 

Jis nuleidžia mano žodžius negirdom. 

— Visada gailėjausi žmonių, kurie nusprendžia neturėti vaikų. 


Michael Robotham - Amnezija 


Jie nesužino, ką reiškia būti žmogumi, nepatiria meilės visais jos 
pavidalais. - Jo akyse net sužvilga ašaros. - Buvau ne itin rūpes- 
tingas tėvas, nebuvau objektyvus. Laukiau ir Reičelės poelgių, dėl 
kurių galėčiau ja didžiuotis, - nesuvokiau, kad turėčiau visada ja 
didžiuotis. 

— Kaip ji laikosi? 

- Sveiksta. 

— Man reikia su ja pasikalbėti. 

— Nemanau, kad tai įmanoma. 

— Jūs nesuprantat... kažkas pareikalavo išpirkos. Reičelė pati- 
kėjo, kad Mika vis dar gyva. Mes abu tuo patikėjom. Man reikia 
sužinoti kodėl. 

— Čia oficialus tyrimas, detektyve? 

"- Turėjo būti to įrodymų. Turėjo būti pateiktas koks nors mus 
įtikinantis pagrindas. 

— Man skambino vyriausiasis inspektorius Smitas. Nelabai gerai 
jį pažįstu, bet man pasirodė, kad jis ganėtinai įspūdingas žmogus. 
Jis mane įspėjo, kad galite mėginti susisiekti su Reičele. 

Seras Daglasas nebežiūri į mane. Galima pamanyti, kad kalbasi 
su medžiais. 

— Mano dukrai pakriko nervai. Kažkokie beširdžiai, žiaurūs 
žmonės pasinaudojo jos sielvartu. Nuo tada, kai pareigūnai ją rado, 
ji neištarė bemaž nė žodžio. 

— Man reikia jos pagalbos... 

Mane stabdydamas jis iškelia ranką. 

— Medikai mums patarė jos nejaudinti. 

— Žuvo žmonės. Įvykdytas sunkus nusikaltimas... 

— Taip, žinau. Bet dabar nutiko šis tas gera. Mano duktė grįžo 
namo, ir aš ją saugosiu. Aš pasirūpinsiu, kad niekas daugiau nepa- 
darytų jai nieko bloga. 

Jis nejuokauja. Jo akys dega tikrų tikriausiu bepročio ryžtu. 
Visas šis pokalbis panėšėjo į ritualą. Aš net tikiuosi, kad jis pridurs: 

„Gal kitą kartą, tarsi negalėtų būti nieko paprasčiau ar akivaiz- 
džiau, kaip man grįžti kitą dieną. 

Pajuntu viduje nuvilnijant šiltas baimės bangeles. Negaliu išeiti 
nepasikalbėjęs su Reičele - per daug pastatyta ant kortos. 

— Ar Reičelė žino, kad prieš dingstant Mikai jūs kreipėtės dėl 
anūkės globos? 

Jis krūpteli. 

— Mano duktė buvo alkoholikė, inspektoriau. Mes nerimavome 
dėl Mikaelos. Kartą Reičelė parkrito vonios kambaryje, ir mano 
anūkė visą naktį gulėjo ant grindų šalia jos. 

— Kaip apie tai sužinojot? 

Jis neatsako. 

— Jūs ją šnipinėjot. 

Jis ir vėl neatsako. Nuo pat pradžių žinojau apie globos pra- 
šymą. Jeigu Hovardas Veivelas nebūtų pasirodęs toks įtikinamas 
įtariamasis, būčiau labiau įsigilinęs į šį klausimą ir uždavęs serui 
Daglasui keletą nemalonių klausimų. 

— Kam būtumėt ryžęsis, kad apsaugotumėt Miką? 

Jis įpyksta. 

— Savo anūkės aš negrobiau - jeigu jūs tai turite omenyje! — 
sušunka. - O gaila - gal tuomet ji tebebūtų gyva. Dovanojau už 
viską, kas nutiko praeityje. Mano duktė grįžo namo, ir tai svar- 
biausia. 

Jis atsistoja pokalbis baigtas. 

Aširgi pašoku ir einu link namo. Jis bando mane sulaikyti, bet aš 
nustumiu jį į šalį ir imu šaukti: 

- REIČELE! 

— Negalit taip elgtis! Reikalauju, kad iš čia išeitumėt! 

- REIČELE! 

— Tuoj pat išeikit iš mano kiemo! 

Ali mėgina mane sulaikyti. 


— Gal mums reikėtų išeiti, pone. 

Seras Daglasas regbininko veiksmu pargriauna mane prie oran- 
žerijos. Jis neįtikėtinai stiprus — tvirtų rankų ir raumeningų kojų. 

— Nereikia, - ramina mane Ali suimdama už rankų. 

— Turiu pamatyti Reičelę! 

— Tik ne šitaip. 

Tą akimirką pasirodo Tomas su prijuoste ant išlygintų baltų 
marškinių. Jo rankoje sidabrinė žvakidė. Laiko ją kaip vėzdą. 

Staiga visas šis vaizdas man pasidaro kažkiek juokingas. Cluedo 
žaidime tarp galimų žmogžudystės įrankių yra ir žvakidė, bet, 
keista, liokajus nėra vienas iš įtariamųjų. Versti kaltę tarnams - dar 
viena netikusi klišė. 

Tomas atsistoja prie manęs, o seras Daglasas tuo metu valosi 
nuo kelių žemes ir žolės nuokarpas. Ali paima mane už rankos, pa- 
deda atsistoti ir vedasi prie tako. 

Seras Daglasas jau kalba telefonu - be abejonės, skundžiasi 
Kambeliui. 

Pasisuku į jį ir sušunku: 

— O kas, jeigu jūs klystat? Kas, jeigu Mika vis dar gyva? 

Atsako tik paukščiai. 


* 


* Anglijoje pirmą kartą 1949 m. pasirodęs stalo žaidimas. Žaidėjai lentoje (vaizduojančioje 
rūmų kambarius) stumdo figūrėles, ieškodami auką nužudžiusio įtariamojo, stengdamiesi 
išsiaiškinti, su kokiu ginklu ir kur įvyko nusikaltimas. 


170 


14 


Sugrabalioju kišenėje ir be vandens nuryju morfijaus kapsulę, 
jusdamas, kaip ji stringa gerklėje. Kai po dvidešimties minučių 
atsimerkiu, viską matau lyg pro permatomą blyškią miglą. Auto- 
mobilis, rodos, plūduriuoja tarp raudonų šviesų, o žmonės slenka 
šaligatviais kaip lapai upe. 

Išsirikiavę nelyginant kongos šokėjai autobusai trūkčiodami 
sustoja. Mano patėvis mirė autobusų stotelėje Bradforde 1995- 
ųjų spalį. Pakeliui pas kardiologą jį ištiko širdies smūgis. Matot, 
kas nutinka, kai autobusai nesilaiko grafiko? Karste jis atrodė labai 
oriai - kaip koks teisininkas ar verslininkas, o ne ūkininkas. Reti jo 
plaukai buvo prilipdyti prie viršugalvio ir perskirti taip, kaip jam 
pačiam niekados nepavykdavo. Kurį laiką aš irgi taip skirdavau 
savo plaukus - maniau, kad šitaip atrodau panašesnis į anglą. 

Po laidotuvių Dadž persikėlė į Londoną. Mes su Miranda gyve- 
nome su ja. Jiedvi buvo nesutaikomos priešingybės. Kad ir kiek jos 
bendraudavo, viena kitos niekada nesuprasdavo, o aš jausdavausi 
atsidūręs tarp dviejų ugnių. 

Ant šaligatvio, po brezentiniu stogeliu, apsupta kibirų su žie- 
dais, stovi jauna gėlių pardavėja. Ji tempia žemyn megztinio ran- 
koves ir pati save apglėbia, kad būtų šilčiau. Aleksejus samdo savo 
gėlėms pardavinėti daug pabėgėlių ir emigrantų, nes jiems galima 
mažai mokėti, bet jie vis tiek jaučiasi dėkingi. Kažin apie ką sva- 

joja ši mergina, guldamasi miegoti savo varganame nuomojamame 
kambarėlyje ar name, kuriame gyvena su daug kitų nelaimėlių? Ar 
ji jaučiasi sulaukusi Dievo palaimos? 

Čia atsidūrė dešimtys tūkstančių išeivių iš Rytų Europos - iš 
buvusių Sovietų Sąjungos satelitinių valstybių. Jos paskelbė ne- 
priklausomybę ir beveik tuoj pat ėmė byrėti. Kartais susidaro 
vaizdas, kad visai Europai lemta susidraskyti į gabalus, dalytis į vis 
mažesnius gabalėlius, kol žemės nebeužteks viena kalba kalban- 
tiems ar vienos kultūros žmonėms. Gal mums visiems lemta tapti 
čigonais. 

Mane gena įtūžis ir baimė. Įtūžis, kad buvau pašautas, ir baimė 
neišsiaiškinti kodėl. Noriu arba prisiminti, arba užmiršti. Negaliu 
gyventi šitaip — nei pakartas, nei paleistas. Arba grąžinkit man tas 
trūkstamas dienas, arba visai jas ištrinkit. 

Ali junta mano neviltį. 

— Bylos tiriamos remiantis faktais, ne prisiminimais. Pats taip 
sakėt. Turim tirti toliau. 

Ji nesupranta. Atsakymus žinojo Reičelė. Ji būtų pasakiusi man, 
kas atsitiko. 

- Jis nieku gyvu nebūtų jums leidęs jos pamatyti. Turim rasti 
kitą būdą. 

- Jeigu galėčiau perduoti jai žinutę... 

Staiga ta keista cheminių medžiagų sukelta apatija dingsta, ir 
man į mintis atplaukia veidas - moters tamsiai rudais plaukais ir 
apgamu, išsiliejančiu jai ant kaklo it karamelė. Jis Kirsten Ficroj - 
geriausios Reičelės draugės ir buvusios kaimynės. 

Kai kurios moterys nuo pat gimimo turi ypatingą žvilgsnį. Jos 
žiūri į tave, tarsi puikiai žinodamos, ką galvoji, ir visados tai žinos. 
Tokia buvo Kirsten. Mikai dingus, ji buvo uola, prie kurios šliejosi 
Reičelė, - ji užstodavo ją nuo žurnalistų ir virdavo jai valgyti. 

Kirsten gali perduoti Reičelei žinutę ir sužinoti, kas atsitiko. 
Girdėjau, kad ji gyvena kažkur Noting Hilo rajone. 

— Galiu sužinoti adresą, - sako Ali sustodama šalikelėje. Ji su- 
renka mobiliajame trumpąjį numerį - be abejonės, Naujoko Deivo.*= 

Po dvidešimties minučių sustojame prie didelio tinkuoto kara- 
liaus Jurgio V laikų namo Ladbrouko aikštėje, priešais parką. Gre- 
timose gatvėse vyrauja ryškios spalvos, gausu kavinių ir restoranų. 
Kirsten visuomeninė padėtis pasitaisė. 

Jos butas ketvirtame aukšte, su langais į gatvę. Laiptų aikšte- 
lėje stabteliu atgauti kvapo. Tada ir pastebiu, kad durys šiek tiek 
praviros. Ali tuoj pat sunerimsta ir dairosi po laiptinę aukštyn že- 
myn. 

Stumtelėjęs atidarau duris ir pašaukiu Kirsten vardu. Niekas ne- 
atsako. 

Spyna vos laikosi, prie slenksčio guli medžio nuolaužos. To- 
liau koridoriuje ant nendrinio demblio primėtyta popierių ir dra- 
bužių. 

Ali atsisega pistoleto dėklą ir duoda man ženklą nejudėti. Pa- 
purtau galvą. Bus geriau, jei pridengsiu ją iš už nugaros. Ji įžengia 
pro duris, pritupia ir žiūri į virtuvę kitame koridoriaus gale. Įeinu 
jai iš paskos ir žiūriu į priešingą - svetainės pusę. Baldai išvartyti, 
kažkas išskrodė sofą samurajaus kardu. Kamšalas išvirtęs lauk ne- 
lyginant išpampusios nudobto žvėries žarnos. 

Ant grindų guli suplėšyti ir sulamdyti ryžių popieriaus lempų 
gaubtai. Neseniai vandenyje plūduriavę gėlių žiedai džiūsta sau- 
soje vazoje; į šipulius sudaužyta permatoma pertvara iš ryžių po- 
pieriaus. 

Einame iš vieno kambario į kitą ir matome daugiau niokojimo 
ženklų. Ant virtuvės grindų - maisto produktai, buitiniai prietaisai 
ir indai; stalčiai apversti, spintelių durelės atidarytos. Guli sulau- 
žyta kėdė: kažkas ant jos pasilipo kažko ieškodamas virš spintelių. 

Iš pirmo žvilgsnio vaizdas panašesnis į vandalų siautėjimą negu 
į apiplėšimą, bet tada pamatau tarp visų tų nuolaužų keletą vokų. 
Siuntėjų adresai kruopščiai išplėšti. Prie telefono nėra užrašų ar 

adresų knygelės. Nuo kamštinės lentos kažkas nuplėšė žinutes ir 
nuotraukas - teliko jų kampučiai, prispausti spalvotais smeigtukais. 

Nuo morfijaus tikrovė man atrodo kažkokia tuščia. Įeinu į vo- 
nios kambarį ir apsišlakstau veidą vandeniu. Ant kabyklos sulanks- 
tytas rankšluostis ir moteriškas apatinukas; į vonią įkritęs lūpdažis. 
Paimu jį, atsuku dangtelį ir laikydamas kaip kreidelę spoksau į 
smailėjantį galiuką. 

Virš praustuvės, kiek pakrypęs žemyn, kabo stačiakampis veid- 
rodis perlamutru inkrustuotu rėmu. Aš sulysau. Skruostai įkritę, 
prie akių kampučių gilios raukšlės. O gal veidrodyje kas nors kitas. 
Aš buvau klonuotas ir įkalintas kiek kitokiame pasaulyje, tikrasis — 
anapus stiklo. Jaučiu, kad narkotikas baigia veikti, bet aš noriu lai- 
kytis įsikibęs į tą netikrovę. 

Padedu lūpdažį ant lentynos ir stebiuosi gausybe tepalų, pastų, 
pudrų ir aromatinių džiovintų lapelių bei žiedlapių mišinių. Jų 
aromatas primena man gaivų Kirsten kvapą, kai pirmą kartą susiti- 
kome „Delfino“ name kitą dieną po Mikos dingimo. 


Kirsten aukšta, liekna; ilgos, laisvos kreminės kelnės laikėsi taip 
žemai jai ant klubų, kad aš stebėjausi, kaip jos nenukrinta. Jos bute 
buvo gausu senovinių šarvų ir ginklų, tarp jų - du ant sienos sukry- 
žiuoti samurajų kardai ir japonų kario šalmas iš geležies, odos ir šilko. 

— Pasakojama, kad jį nešiojo Hidejošis Tojotomis, - paaiškino 
Kirsten. - Jis buvo daimius, šešioliktame amžiuje - „Mūšių šimtme- 
tyje - suvienijęs Japoniją. Domitės istorija, detektyve inspektoriau? 

— Ne. 

— Vadinasi, netikit, kad galim pasimokyti iš savo klaidų. 

— Kol kas nepasimokėm. 

Gal ji nepritaria mano nuomonei, bet nieko nesako. Ali vaikš- 
čiojo po butą žavėdamasi istoriniais eksponatais. 

— Kuo, sakėt, užsiimat? - paklausė ji Kirsten. 

— Aš nesakiau kuo. - Ji šypsosi akių kampučiais. - Vadovauju 
įdarbinimo bendrovei Soho rajone. Parūpiname virėjus, padavėjus, 
laivų ir lėktuvų palydoves ir panašiai. 

— Verslas turbūt klesti. 

— Aš daug dirbu. 

Kirsten paruošė mums arbatos rankomis dekoruotame japo- 
niškame arbatinyje ir keraminiuose dubenėliuose. Mes turėjome 
atsiklaupti prie stalelio, o ji panardino samtį į lėtai verdantį vandenį 
ir ėmė plakti arbatą kaip kiaušinius. Nesupratau tos įmantrios ce- 
remonijos. Ali meditacijos ir „vienos sąmonės“ idėjos buvo labiau 
prie širdies. 

„Delfine“ Kirsten išgyveno trejus metus. Atsikraustė keliomis 
savaitėmis vėliau už Reičelę ir Miką. Jiedvi su Reičele susidrau- 
gavo. Kartu gerdavo kavą. Kartu eidavo apsipirkti, viena iš kitos 
skolindavosi drabužius. Vis dėlto Reičelė veikiausiai nepapasakojo 
Kirsten apie Aleksejų ar savo garsiąją šeimą. Šių paslapčių ji neno- 
rėjo atskleisti. 

— Kas būtų galėjęs pagalvoti... Štai jums Gražuolė ir Pabaisa, — 
atsakė Kirsten, kai jai viską papasakojau. - Turi šitiek pinigų ir gy- 
vena čia! 

— Ką, ja dėta, būtumėt dariusi jūs? 

— Pasiėmusi savo dalį, išvykusi gyventi į Patagoniją - kuo toliau 
nuo čia - ir iki gyvenimo galo miegojusi su pistoletu po pagalve. 

— Turit lakią vaizduotę. 

— Kaip sakiau, esu girdėjusi pasakojimų apie Aleksejų. Visi juk 
jų girdėję, tiesa? Pavyzdžiui, kaip jis lošė akį Las Vegase. Prie jo pri- 
eina tas Kalifornijos milijonierius, susikrovęs turtus iš prekybos in- 
ternetu, ir pareiškia, kad Aleksejus sėdi ant jo kėdės. Tas nekreipia 
į jį dėmesio. Tada kalifornietis sako: „Klausyk, tu, anglų pydare, aš 
turiu šešiasdešimt milijonų ir čia, velniai rautų, mano kėdė!“ Alek- 
sejus išsitraukia iš kišenės monetą ir sako: „Sakai, šešiasdešimt mi- 
lijonų? Einu lažybų, kad jų neteksi.“ 

Ji nesitikėjo, kad mes juoksimės, ir stojusi tyla jos nė kiek ne- 
trikdė. 

Ji turėjo alibi Mikos dingimo laikui. Namo ūkvedys Rėjus Merfis 
taisė jos dušą. Pasak Kirsten, jam pavyko vos iš trečio karto. 

— Ką darėt paskui? 

— Vėl nuėjau miegot. 

Ji klausiamai į mane pažvelgė, tada pridėjo žodį „viena“. 

Prieš dvidešimt metų būčiau sakęs, kad ji flirtuoja, bet tada su- 
pratau, kad tik iš manęs šaiposi. Ego klesti ne dėl to, kad sensti ir 
daraisi išmintingesnis. Pasaulį valdo jaunatvė ir grožis. 


Grįžęs į svetainę pamatau Ali besirausiančią tarp daiktų, iškritusių 
iš nuverstos knygų spintos. Įsibrovėlis atvertė kiekvieną knygą, do- 
kumentų aplanką ir nuotraukų albumą. Jis pasiėmė visas užrašų 
ir adresų knygeles, kompiuterio diskelius ir nuotraukas. Tai buvo 
krata, ne apiplėšimas. Ieškota Kirsten. Įsibrovėliui ar įsibrovėliams 
reikėjo jos draugų ir visų, kurie galėjo ją pažinoti, vardų. 

— Turim apie tai pranešti, pone. 

— Taip. 

— Ką man sakyti? 

— Sakyk tiesą: pamatėm, kad įsilaužta į namus. 

Atsisėdame ant lauko laiptų ir, laukdami atvykstant pareigūnų, 
svarstome galimus scenarijus. Iškritusi dulksna žvilga jos plau- 
kuose ir ant apsiausto. 

Kitapus gatvės iš reindžroverio išvirsta saujelė murzinų ber- 
niukų. Futbolo batelius jie pasikabinę už raištelių, bet kojinių vis 
dar nenusimovę. 

Kiek toliau gatvėje kažkas laukia automobilyje. Nebūčiau paste- 
bėjęs, jei nebūtų blykstelėjęs žiebtuvėlis. Man dingteli, kad Kibalas 
liepė kam nors mane sekti, bet tuoj pat ateina į galvą kitas paaiški- 
nimas: gal kažkas laukia Kirsten grįžtant namo. 

Žengiu ant šaligatvio ir pasirąžau. Saulė nesėkmingai bando 
prasimušti pro riebius, pilkus kaip glaistas debesis. Einu per aikštę, 
iš pradžių — tolyn nuo įtartino automobilio, bet ties kampu atsi- 
suku ir pereinu per gatvę. Stabteliu neva perskaityti užrašo ant len- 
telės po bronzinio raitelio statula. | 

Vėl pasisuku ir einu toliau. Nerangiai pakyla į orą mano išgąs- 
dintas balandis. Dabar einu link automobilio. Žmogaus prie vairo 
nematau, įžiūriu tik jo siluetą. 

Einu palei šaligatvio kraštą, kad mane užstotų automobilių vir- 
tinė. Kai iki Audi lieka keli žingsniai, pasuku prie jo. Ant keleivio 
sėdynės guli Kirsten Ficroj nuotrauka. 

Apstulbęs į mane spokso stambus žilaplaukis vyriškis. Jo aki- 
niuose nuo saulės matau du išgaubtus savo paties atvaizdus. Mė- 
ginu atidaryti dureles. Vyras ištiesia ranką prie raktelių spynutėje, 
ir aš sušunku jam nieko nedaryti. 

Tą akimirką privažiuoja Ali ir pasuka savo automobilį skersai 
kelio, kad jis negalėtų pabėgti. Žilaplaukis įjungia užpakalinę pavarą, 
nuspaudžia akceleratoriaus pedalą. Sužviegia padangos, automo- 
bilis trenkiasi į kitą už jo, paskui trūkteli į priekį ir nuo jo atsiplėšia. 
Padangos sucypia, iš jų ima rūkti dūmai — vyras vėl rauna atbulas. 

Ali iššoka pro dureles ir kiša ranką prie dėklo. Vairuotojas ją pa- 
mato, pakelia pistoletą ir taikosi jai į krūtinę. 

Nė nesusimąstęs trenkiu lazdele per priekinį stiklą, ir lazdelė 
sprogsta į daugybę lakuotų medžio nuolaužų. Garsas išmuša vyrą 
iš vėžių. Ali krinta ant grindinio ir nusirita prie šaligatvio krašto. Aš 
krintu į kitą pusę, tik toli gražu ne taip grakščiai. 

Iki gretimo namo - vos penki metrai. Atsidaro jo durys, ir pro jas 
išeina dvi paauglės; viena stumiasi dviratį. Pistoletas nukrypsta į jas. 

Įspėdamas sušunku; mergaitės sustoja ir spokso. Iš tokio ats- 
tumo vyriškis tikrai neprašaus pro šalį. 

Žvilgteliu į Ali. Ji tvirtai įsirėmusi kojomis, ištiestoje dešinėje 
rankoje pistoletas, iš apačios jį prilaiko kaire. 

— Galiu jį nudėti, pone. 

— Tegul važiuoja. 

Ji nuleidžia rankas prie tarpkojo. Vairuotojas didžiuliu greičiu 
važiuoja atbulas, aikštės gale su užtrauktu rankiniu stabdžiu staigiai 
apsuka automobilį ir nurūksta šiaurėn, į Ladbrouko Giraitės rajoną. 

Ali atsisėda ant šaligatvio krašto šalia manęs. Dvokia svylančia 
sankaba ir guma. Paauglės nuėjo, bet prasivėrė užuolaidos, ir prie 
langų prigludo susirūpinę veidai. 

Ali nusivalo nuo pirštų iš pistoleto ištekėjusią alyvą. 

— Galėjau jį nudėti. 

- Žinau. 

— Kodėl neleidot? 

— Todėl, kad mus išmoko, kaip nušauti žmones, bet neišmoko, 
kaip paskui gyventi. 

Ji linkteli. Papūtęs vėjelis užmeta kirpčiukus jai ant akių; ji juos 
nubraukia. 

— Ar jį pažinot? 

Papurtau galvą. 

- Jis laukė Kirsten. Kažkam jos baisiai reikia. 

Iš už kampo pasirodo ir gatve lėtai atvažiuoja policijos patrulių 
automobilis. Du uniformuoti vaikigaliai dairosi į šalis namų nu- 
merių. Prieš penkias minutes būtų pridėję į kelnes arba būtų buvę 
nušauti. Ačiū Dievui už tokias nedideles malones. 


Mes turime būti apklausti, mūsų parodymai užrašyti. Į daugumą 
klausimų atsako Ali. Ji apibūdina automobilį ir vairuotoją. Kom- 
piuteris parodo, kad automobilio numeriai priklauso statybininko 
iš Niukaslo furgonui. Vadinasi, arba kažkas juos pavogė, arba pasi- 
gamino panašius. 

Kitomis aplinkybėmis vietos Kriminalinių tyrimų valdyba šį 
incidentą būtų paaiškinusi tuo, kad vienas eismo dalyvis tapo 

agresyvus ar pabėgo iš įvykio vietos. Sakydamas „kitomis aplinky- 
bėmis“ turiu galvoje, jei į incidentą būtų patekę eiliniai piliečiai, o 
ne du policijos pareigūnai. 

Detektyvas seržantas Maikas Druris - jaunas pareigūnas iš Pa- 
dington Grino. Tarnybą pradėjo tardydamas Airijos respublikonų 
armijos narius, dabar jam patikėti „Al Kaidos“ įtariamieji. Susikišęs 
rankas į kišenes, jis dairosi po gatvę uostydamas orą ilga nosimi, 
tartum jam nepatiktų kvapas. 

— Pasakykit man dar kartą - kodėl norėjot pamatyti Kirsten 
Ficroj? 

— Mėginu rasti jos draugę Reičelę Karlail. 

— O kodėl norit ją matyti? 

— Noriu prisiminti senus laikus. 

Jis laukia kažko daugiau, bet aš nepasiduodu. 

— Kratos orderį turėjot? 

— Man jo nereikėjo. Mums atėjus, durys buvo atdaros. 

- Irjūs įėjote vidun? 

- Įsitikinti, kad nevyksta nusikaltimas. Panelė Ficroj galėjo būti 
sužeista. Taigi turėjome tikėtiną pagrindą. 

Jo klausimų tonas man nepatinka. Tai, kas vyksta, panašiau į tar- 
dymą negu į apklausą. 

Druris kažką iškeverzoja savo bloknote. 

— Vadinasi, jūs pranešėt apie įsilaužimą, o tada pastebėjot tą 
vyrą automobilyje? 

- Jis nesiderino prie aplinkos. 

— Nesiderino? 

- Taip. 

— Priėjęs parodėte savo ženklelį? 

— Ne, ašjo nepasiėmęs. 

— Ar pasisakėte esąs policijos pareigūnas? 

- Ne. 

— Ką tuomet darėt? 

— Bandžiau atidaryti keleivio dureles. 

— Vadinasi, tas vyras sėdėjo automobilyje, niekam netrukdė, jūs 
nukritot kaip iš dangaus ir bandėt įsilaužti į jo automobilį? 

— Viskas buvo ne taip. 

Druris apsimeta kvaileliu. 

— Jis nežinojo, kad esate policijos pareigūnai. Tikriausiai iš 
baimės pridėjo į kelnes. Nenuostabu, kad jis spruko... 

- Jis turėjo pistoletą ir nukreipė jį į mano partnerę. 

— Partnerę? O man atrodė, kad detektyvė konsteblė Barba dirba 
Diplomatų apsaugos grupėje ir šiuo metu atostogauja... 

Jis pasižiūri į savo bloknotą. 

— Be to, mano žiniomis, vakar jūs buvote nušalintas nuo visų 
pareigų ir šiuo metu esate tiriamas Nepriklausomos nusiskundimų 
policija komisijos. 

Šitas vaikinas baigia mane įsiutinti. Ne tik jis - visas valdžios 
požiūris. Ištarnavau policijoje keturiasdešimt trejus metus, o su 
manimi elgiamasi, lyg būčiau Čarlzas Bronsonas, besifilmuojantis 
„Mirties troškime 15“. 

Senais laikais aplinkui būtų šmižinėję šešiasdešimt policijos 
pareigūnų - būtų ieškoję to automobilio, apklausę liudytojus. O 
dabar man tenka kęsti šitas nesąmones. Pastaruoju metu aš arba 
pažeidinėju taisykles, arba mindau kažkam kojas. Na, bet aš dar ne- 
praradau savo įgūdžių ir tebesu gudresnis negu dauguma tų men- 
kystų ir gerokai protingesnis negu šitas šūdžius. 

— Į kitus jūsų klausimus gali atsakyti Ali. Turiu rimtesnių reikalų. 

— Teks palaukti. Aš dar nebaigiau, - sako Druris. 

— Ar turit pistoletą, detektyve seržante? 

— Ne. 

— O antrankius? 

- Ne. 

— Kadangi negalit manęs nušauti nei surakinti, manęs čia nesu- 


laikysit. 

Profesorius gyvena Raktažolių Kalno rajone, tankiai apsodintos 
medžiais gatvės gale. Kiekvienas namas čia kainuoja septynženklę 
sumą, o kiekvienas automobilis aptaškytas paukščių šūdais. Ta 
prieštara man patinka. 

Po antro skambučio duris atidaro Džo. Jis vilki marškiniais pra- 
segta apykakle ir velvetinėmis kelnėmis. 

— Atrodai klaikiai. 

— Ko čia stebėtis? Mane vis taikosi nušauti. 

Jam už nugaros pasirodo Džulijana. Ji atrodo lyg aktorė iš ūlmo 
afišos: aukšti skruostikauliai, mėlynos akys, tobula oda... 

- Atrodai siaubingai, - praneša ji tyliai. 

— Visi man nuolat tai kartoja. 

Ji pabučiuoja man į skruostą, ir aš koridoriumi nuseku jai 
įkandin į virtuvę. Mažylė sėdi ant aukštos kėdės su šaukštu rankoje. 
Jos žandai ir kakta aplipę obuolių tyre. Dešimtmetė Čarlė jau grįžo 
iš mokyklos ir dabar ją valgydina. 

- Atsiprašau, - sušnabždu Džulijanai staiga susigėdęs, kad įsi- 
veržiau be jokio įspėjimo. - Nežinojau... kad jūs čia visi. 

— Gal užmiršai, kad mes turim vaikų? 

Džo knieti paklausti manęs, kas atsitiko, bet susilaiko dėl Čarlės, 
nes ši žavisi policijos istorijomis - kuo šiurpesnė, tuo geriau. 

— Ar ką nors šiandien suėmėt? - klausia ji manęs. 


181 


Michael Robotham - Amnezija 


— Kodėl? Padarei ką nors bloga? 

Ji atrodo pasibaisėjusi. 

— Ne! 

— Taip ir toliau. 

Džulijana paduoda man puodelį kavos ir pastebi trūkstamą pirštą. 

— Vadinasi, oficialiai paskelbta, kad tu netinki santuokai. 

Čarlei irgi be galo įdomu: ji pasilenkia arčiau apžiūrėti buko 
strampo susiraukšlėjusia oda. 

— Kas atsitiko? 

— Per daug skubėjau valgydamas mėsainį. 

- Šlykštu! 

— Nepajutau jokio skonio. 

Džulijana mane sudraudžia: 

— Nereikia. Jai sapnuosis košmarai. Eik, Čarle, tau reikia pa- 
ruošti pamokas. 

- Bet juk šiandien penktadienis. Sakei, vesies mane pirkti batų. 

- Eisim rytoj. 

Čarlė nudžiunga. 

- Ar nupirksi man aukštais kulniukais? 

- Jeigu bus tokio aukščio. 

Džulijana praskečia nykštį ir smilių mažiau kaip per tris centi- 
metrus. 

— Fui! 

Čarlė priglaudžia mažylę sau prie šono, palenkia galvą ir ją kresteli, 
kad nusimestų nuo akių kirpčiukus. Dievuliau, iš akies lupta motina! 

Džo siūlo man eiti į jo kabinetą. Užlipu laiptais į kambarėlį su 
langu į kiemą. Tarp knygų lentynų ir spintos su bylomis įspraustas 
rašomasis stalas užima beveik visą kabinetą. Ant sienos dešinėje — 
kamštinė lenta, nukabinėta rašteliais, atvirukais ir šeimos nuotrau- 
komis. 

Čia Džo slėptuvė. Jeigu gyvenčiau su trimis moterimis, irgi 
tokią turėčiau, tik manojoje dar būtų šaldytuvas su gėrimais ir už- 
kandžiais bei televizorius. 

Džo nurenka nuo kėdės aplankus su popieriais ir aptvarko stalą. 
Man atrodo, jis nebe toks tvarkingas. Gal dėl Parkinsono ligos. 

- Nebesiramsčiuoji lazdele, - sako jis. 

- Aš ją sulaužiau. 

— Galiu paskolinti kitą. 

— Nebūtina. Mano koja stiprėja. 

Kitą valandą nagrinėjame šuniui ant uodegos nuėjusią mano 
dieną. Papasakoju jam apie serą Daglasą ir susidūrimą priešais 
Kirsten namus. Jo veidas nieko neišduoda - jis kaip tuščias jo blok- 
noto lapas. Kartą jis man pasakojo kažką apie vadinamąją Parkin- 
sono kaukę. Gal dabar ją ir matau. 

Džo ima brėžti linijas bloknote. 

— Galvojau apie išpirką. 

— Ir ką sugalvojai? 

- Iš pradžių turėjo būti laiškas, elektroninė žinutė arba telefono 
skambutis. Minėjai DNR tyrimus. 

- Plaukų. 

— Tas pirmas kontaktas turėjo siaubingai priblokšti. Mergaitė 
negyva, žmogus sėdi kalėjime už jos nužudymą, ir staiga kažkas 
pareikalauja išpirkos. Ką pamanei? 

— Neprisimenu. 

— Bet gali įsivaizduoti. Dar kartą pabūk savo paties kailyje. Ką 
pamanysi gavęs laišką su išpirkos reikalavimu? 

— Kad tai apgaulė. 

— Tu niekada nebuvai įsitikinęs, kad Hovardas kaltas. 

— Man tai vis dar kvepia apgaule. 

— Kas priverstų tave apsigalvoti? 

— Įrodymas, kad ji gyva. 

— Laiške įdėta plaukų. 

— Aš nunešu juos ištirti. 

— Kas dar? 

- Ištiriu viską — rašalą, braižą, popierių... 

— Kas tai daro? 


Michael Robotham - Amnezija 


— Teismo medicinos tarnyba. 

— Tačiau tavo viršininkas nenori tavim patikėti ir liepia nesikišti 
į šią bylą. 

- Jis klysta! 

— Laišku netiki niekas, išskyrus tave ir mergaitės motiną. Kodėl 
tiki tu? 

— Vien dėl plaukų netikėčiau. Man reikėtų daugiau įrodymų. 

— Kaip antai? 

— Nuotraukos, o dar geriau - vaizdo įrašo. Be to, turi būti pri- 
dėta kas nors, kas rodytų laiką - tarkim, pirmas laikraščio puslapis. 

— Ko dar? 

— Kraujo ar odos mėginio - ko nors, kas negalėtų būti paimta 
prieš trejus metus. 

- Jeigu tokių įrodymų nebūtų, ar vis tiek perduotum išpirką? 

— Nežinau. Tai gali būti apgaulė. 

— O galtu nori sučiupti apgavikus? 

— Dėl to nestumčiau Reičelės į pavojų. 

— Vadinasi, tuo tiki. 

— Taip. 

— Nė vienas tavo kolega su tavim nesutinka. Kodėl? 

— Gal įrodymai, kad mergaitė gyva, nėra įtikinami. 

Džo pasisuko ant kėdės kiek nuo manęs, tad žiūri šnairuo- 
damas. Kaskart, kai nutylu ar sudvejoju, jis randa naują klausimą. 
Įspūdis toks, lyg spalvintume paveikslėlį vaikiškoje knygelėje. Jis 
padalytas į langelius, kiekvienas jų sunumeruotas. Turime rasti to 
paties numerio spalvotus pieštukus ir jais tuos langelius nudažyti, 
pradėdami nuo kraštų ir artėdami link vidurio. 

— Kodėl kažkas laukė trejus metus, prieš atsiųsdamas išpirkos 
reikalavimą? 

— Gal iš pradžių ji buvo pagrobta ne dėl išpirkos. 

— Tai kam tada ją grobti? 

Aš sutrikęs. Pasak Reičelės, niekas Anglijoje nežinojo, kad 
Mikos tėvas - Aleksejus. Akivaizdu, kad tai žinojo seras Daglasas, 

bet jeigu jis būtų pagrobęs Miką, vargu ar būtų siuntęs išpirkos rei- 
kalavimą. 

— Vadinasi, Miką pagrobė kažkas kitas. Taigi grįžtame prie to 
paties klausimo: kam laukti trejus metus? - sako Džo. 

Ir į šį klausimą atsakymo nežinau. Bandau spėti. 

— Arba tie žmonės jos neturėjo, arba nenorėjo jos atiduoti. 

— O kodėl dabar atiduoda? 

Jau matau, kur jis suka. Mika negalėjo būti pagrobta dėl išpirkos. 
Ką aš įsivaizduoju: kad Mika pastaruosius trejus metus buvo prira- 
kinta prie radiatoriaus? Neįtikėtina. Ji nesėdi svetainėje ant kėdės 
ir, tabaluodama kojomis, nelaukia, kada bus išvaduota. 

Džo vis dar kalba. 

— Dar vienas klausimas. Jeigu Mika tebėra gyva, turime pagal- 
voti, ar ji nori grįžti namo. Septynmečiam vaikui treji metai — ilgas 
laiko tarpas. Ji galėjo prisirišti prie kitų žmonių, rasti naują šeimą. 

— Bet ji parašė laišką! 

— Kokį? 

Suvokimas sukrečia nelyginant ūmus vėjo gūsis. Aš jį prisi- 
menu! Atviruką, rašytą vaiko ranka didžiosiomis raidėmis! Galiu 
atmintinai jį pacituoti: 


BRANGIOJI MAMYTE, 
LABAI TAVĘS PASIILGAU IR NORIU GRĮŽTI NAMO. 
KAS VAKARĄ MELDŽIUOSI IR PRAŠAU TO PATIES. JIE 
SAKO KAD MANE PALEIS JEI KAI KĄ JIEMS ATSIŲSI. 
MANAU JIE NORI PINIGŲ. SAVO TAUPYKLĖJE PO 
LOVA TURIU 25 SVARUS IR KELIAS AUKSINES 
MONETAS. BŪK GERA PASKUBĖK. GALĖSIU GREITAI 
VĖL TAVE PAMATYTI BET JEIGU TIK NESKAMBINSI 
POLICIJAI. 

SU MEILE 

MIKA. 
P. S. MAN ATAUGO ABU PRIEKINIAI DANTYS. 

Man norisi apkabinti Džo. Dieve, kaip gera prisiminti! Geriau 
už morfijų. 

— Ką padarei su atviruku? 

— Nunešiau tirti. 

— Kur? 

— Į privačią laboratoriją. 

Įsivaizduoju, kaip atvirukas pakišamas po stiklu ir tiriamas kaž- 
kokiu aparatu - vaizdo spektro komparatoriumi. Juo galima nusta- 
tyti, ar raidės nepakeistos ir koks rašalas naudotas. 

— Rašysena buvo panaši į vaiko. 

— Neatrodo, kad būtum tuo įsitikinęs. 

— Nesu. 

Prisimenu, kaip rašysenos ekspertas man aiškino, kad vaikai 
didžiąją R dažniausiai rašo pradėdami dešinę kojelę nuo stačios li- 
nijos ir kilpos sandūros - atviruke ji rašoma ne taip. Be to, rašydami 
didžiąją E vaikai vidurinę horizontalią šakutę rašo to paties ilgio 
kaip viršutinę ir apatinę. 

Tačiau labiausiai išdavė linijos. Vaikams sunku rašyti nesuli- 
niuotame popieriaus lape. Jie linkę nukrypti žemyn, link apatinio 
dešinio kampo. Be to, jiems sunku nuspręsti, kiek vietos užims žo- 
džiai, todėl pritrūksta vietos iki dešinės paraštės. 

Išpirkos laiške eilutės buvo tiesutėlės. 

— Vadinasi, laišką rašė ne vaikas? - klausia Džo. 

- Taigi. 

Staiga man suskausta širdį. 

Džo stengiasi, kad išlikčiau susikaupęs. 

— O plaukai? 

— Jų buvo šeši. 

— Ar buvo duoti nurodymai dėl išpirkos? 

- Ne. 

— Vadinasi, turėjo būti daugiau laiškų... ar telefono skambučių. 

— Logiška. 

Džo vis dar braižo bloknote - spiralę tamsiu viduriu. 

— Pakuotės su išpirka buvo nelaidžios vandeniui ir turėjo plūdu- 
riuoti. Dėl oranžinio plastiko turėjo būti lengviau matomos tam- 
soje. O kodėl būta keturių visiškai vienodų pakuočių? 

— Nežinau. Gal pagrobėjai buvo keturi. 

- Jie galėjo ir patys pasidalyti deimantus. 

— Tu juk turi teoriją. 

— Manau, pakuotės turėjo į kažką tilpti... arba pro kažką pra- 
plaukti. 

- Tarkim, pro lietaus nutekamąjį vamzdį. 

— Taip. 

Esu visiškai nusivaręs, bet netveriu džiaugsmu. Atrodo, man 
pradėjo atsimerkti akys ir į mano vidų jau prasiskverbia šviesa. 

— Gali atsipalaiduoti, - sako profesorius. - Tu šaunuolis. 

— Turi galvoje, kad prisiminiau atviruką? 

— Taip. 

— Jame minima Mikos taupyklė, net nurodyta konkreti pinigų 
suma. Tokį dalyką galėjo žinoti tik žmogus, labai artimas Mikai ir 
Reičelei. 

- Šią smulkmeną galima patikrinti. 

— To negana. 


— Niekur neskubėk. 

Genetinius tyrimus Londone atlieka trys privačios laboratorijos. 
Didžiausia - Genetech korporacija Harlio gatvėje. Priimamajame 
yra granitinis prekystalis, odinės kėdės ir įrėmintas plakatas, skel- 
biantis: „Dvasios ramybės tėvystės rinkiniai“. Ar ne paradoksas? 

Registratorė - aukšta blyški mergina pasišiaušusiais plaukais ir 
bejausmiu veidu. Nešioja perlų auskarus ir už liemenėlės petne- 
šėlės užsikišusi plastikinį žiebtuvėlį. 

— Sveiki atvykę į Genetech. Kuo galiu padėti? 

— Ar mane prisimenate? 

Ji lėtai sumirksi. 

— Vargu. Esate anksčiau čia buvęs? 

— Tikėjausi, kad galėsit man pasakyti. Gal buvau čia maždaug 
prieš mėnesį. 

— Užsisakėte tyrimą? 

— Manau, taip. 

Ji lieka ramut ramutėlė. Galėčiau paprašyti princo Viljamo tė- 
vystės testo, o ji elgtųsi, lyg tai nutinka kasdien. Ji užsirašo mano 
pavardę ir surenka ją klaviatūroje. 

— Tai buvo policijos paklausimas? 

— Ne. Privatus tyrimas. 

Ji nuspaudžia dar kelis klavišus. 

- Štai - DNR tyrimas. Jūs norėjote, kad palygintume su anks- 
tesniu tyrimu... 

Ji nutyla ir suglumusi paniurna. 

— Kas yra? 

- Jūs dar norėjote, kad ištirtume voką ir laišką. Sumokėjote gry- 
naisiais. Beveik puspenkto šimto svarų. 

— Kiek laiko truko tyrimai? 

- Atlikome juos per penkias dienas. Kartais jie trunka šešias sa- 
vaites. Tikriausiai skubėjote. Kilo bėdų? 

— Man reikia dar kartą pamatyti rezultatus. Jie nebuvo atsiųsti. 

- Jūs pats juos pasiėmėte. Čia taip parašyta. 

Ji pabarbena į kompiuterio ekraną. 

— Tikriausiai klystate. 

Jos akyse pasirodo dvejonė. 

— Vadinasi, jums reikia kopijų? 

— Ne. Noriu pasikalbėti su tyrimus atlikusiu žmogumi. 

Kitas dvidešimt minučių laukiu ant juodos odinės sofos ir 
skaitau brošiūrą apie genetinius testus. Gyvename įtarumo laikais. 
Žmonos tikrina vyrus, vyrai tikrina žmonas, tėvai aiškinasi, ar jų 
paaugliai vaikai nevartoja narkotikų ir nesimyli su kuo pakliūva. 
Kai kurių dalykų geriau nežinoti. 

Galiausiai steriliais koridoriais esu palydimas į antrą aukštą, 
į baltą kambarį su darbastaliais, apkrautais mikroskopais ir dūz- 
giančiais, mirksinčiais prietaisais. Jauna moteris baltu chalatu nu- 
simauna gumines pirštines ir ištiesia man ranką. Jos pavardė Ber- 
nadeta Fostec-; ji atrodo per jauna, kad būtų baigusi vidurinę, juo 
labiau kad mokėtų dirbti su visa ta aparatūra. 

— Norėjote paklausti apie kažkokius tyrimus, - sako ji. 

— Taip, norėčiau išsamesnio paaiškinimo. 

Ji nulipa nuo taburetės, atidaro bylų spintą ir ištraukia skaisčiai 
žalią aplanką. 

— Kiek prisimenu, rezultatai visiškai aiškūs. Gavau DNR iš 
plaukų ir palyginau ją su ankstesniais tyrimais, atliktais Teismo me- 
dicinos tarnybos. Kaip suprantu, tuos duomenis irgi pateikėte jūs. 

— Taip. 

— Ir senieji, ir naujieji mėginiai yra mergaitės, tokios Mikaelos 
Karlail. 

- Ar tyrimų rezultatas galėjo būti klaidingas? 

— Trylika požymių buvo vienodi. Paklaidos tikimybė - viena iš 
dešimties milijardų. 

Nors tokios žinios ir tikėjausi, man pakerta kojas. Senieji ir naujie- 
ji mėginiai vieno žmogaus. Dėl to Mikos plaučiai nepradeda kvėpuo- 
ti oru ir jos gyslomis neima tekėti kraujas, bet tai įrodo, kad kadaise, 
nors ir labai seniai, tie plaukai krito jai ant pečių ar lietė jos kaktą. 

Panelė Foster pakelia akis nuo savo užrašų. 

— Gal nepyksit, jei paklausiu: kam prašėte atlikti tyrimus? Pa- 
prastai policijos darbo mes nedarome. 

— Tai buvo asmeninis mergaitės motinos prašymas. 

— Bet jūs esate detektyvas. 

— Taip. 

Ji laukiamai žiūri į mane, paskui supranta, kad aš nieko neaiš- 
kinsiu. Ji ištraukia iš aplanko kelias nuotraukas. 

— Paprastai galvos plaukai būna ilgiausi ir vienodo skersmens. 
Nekirpti plaukai atrodo plonėjantys į galą, bet šiuo atveju matyti, 
kad galiukai buvo kirpti žirklėmis ar mašinėle. 

Ji parodo į nuotrauką. 

— Plaukai nebuvo dažyti, jiems nedaryta ilgalaikė šukuosena. 

- Jūs tuo tikra? 

- Visiškai. 

— Ar galite pasakyti mergaitės amžių? 

— Ne. 

— Arji gali būti gyva? 

Į klausimą įdedu labai daug vilties, bet pašnekovė, rodos, to ne- 
pastebi. Ji parodo kitą labai smarkiai padidintą vaizdą. 

— Kai plaukai paimami iš yrančio kūno, palei šaknis kartais ma- 
tyti tamsus ratilas. Jis vadinamas pomirtiniu šaknų žiedu. 

- Aš jo nematau. 

— Kaip ir aš. 

Kitose nuotraukose - atvirukas. Žodžiai parašyti, kaip aš ir pri- 
simenu - didelėmis didžiosiomis raidėmis, tiesutėlėmis linijomis. 

- Iš voko ir atviruko mažai ką sužinojome. Siuntėjas nelaižė 
voko, pirštų atspaudų taip pat neradome. 

Ji peržiūri nuotraukas. 

— Kodėl visi staiga taip susidomėjo šia byla? 

— Ką norite pasakyti? 

- Praėjusią savaitę skambino kažkoks advokatas. Klausė apie Mi- 
kaelos Karlail teismo medicinos tyrimus. 

— Ar jis prisistatė? 

— Ne. 

— Ką jam sakėt? 

— Pasakiau, kad komentuoti negalime. Mūsų tyrimai konfiden- 
cialūs. 

Gal tai buvo Hovardo advokatas, bet tuomet peršasi klausimas: 
kaip jis sužinojo? 

Panelė Foster deda aplanką atgal į spintą. Pritrūkau klausimų. 

— Nenorite sužinoti apie kitą paketą? - klausia ji. 

Sutrinku, bet tik sekundės dalį - tiek užteko, kad ji pastebėtų. 

— Jūs neprisimenate, ar ne? 

Pajuntu, kaip sprandą muša karštis. 

— Atsiprašau. Patekau į nelaimingą atsitikimą. Į mane šovė. — 
Parodau į koją. - Neprisimenu, kas atsitiko. 

— Praeinanti globalinė amnezija. 

— Taip. Todėl čia ir atėjau - sudėti nuotrupų į daiktą. Turit man 
padėti. Kas buvo tame pakete? 

Ji atidaro spintelę po darbastaliu ir ištraukia kieto plastiko dė- 
želę. Iš jos išima permatomą maišelį. Jame keli rausvi ir oranžiniai 
poliesteriniai trikampiai - maudymosi kostiumėlis! 

Pavarto jį tarp pirštų. 

— Atlikau nedidelį tyrimą. Mikaela Karlail vilkėjo tokį kostiu- 
mėlį, kai dingo. Spėju, todėl jūs ir prašėte jį ištirti. 

- Aš irgi taip spėju. 

Staiga man perdžiūva burna. 

— Kur jį gavote? 

— Neprisimenu. 

Ji supratingai kažką numykia. 

— Vadinasi, negalit man pasakyti, kas čia vyksta? 

- Atleiskit, negaliu. 

Ji kažką įžiūri mano akyse ir susitaiko su mano atsakymu. 

- Šis kostiumėlis Mikos? 

— Mums nepavyko gauti DNR, bet šiek tiek šlapimo ir fekalijų 
pėdsakų aptikome. Deja, kiekis per mažas, kad būtų galima ištirti. 
Tačiau aš sužinojau, kad kostiumėlis iš partijos, pagamintos Tunise 
ir parduotos per parduotuves bei katalogus 2001 metų pavasarį. Į 
Jungtinę Karalystę buvo atvežta trys tūkstančiai vienetų, iš jų penki 
šimtai buvo septinto dydžio. 

Skubiai apgalvoju, ką išgirdau. Keli septinto dydžio poliesteri- 
niai trikampukai — dar ne įrodymas, kad Mika gyva. Hovardas ga- 
lėjo pasilikti kostiumėlį kaip suvenyrą ar kas nors kitas galėjo rasti 
panašų maudymosi kostiumėlį. Bylos smulkmenos buvo plačiai 
paviešintos. Net buvo paskelbta Mikos nuotrauka su maudymosi 
kostiumėliu. 

Ar to užteks mane įtikinti, kad Mika vis dar gyva? Nežinau. Ar 
tai įtikins Reičelę? Neabejotinai. 

Vos susilaikau nesudejavęs. Mėginu priversti smegenis dirbti. 
Koją vėl pradėjo skaudėti. Toks įspūdis, kad ji nebe mano, ir aš 
tampausi nesėkmingai persodintą kažkieno galūnę. 

Panelė Foster palydi mane į pirmą aukštą. 

— Jums dar reikėtų pagulėti ligoninėje, - įspėja ji. 

- Jaučiuosi gerai. Klausykit, ar daugiau maudymosi kostiumėlio 


tyrimų negalima atlikti? 

— Ką norite sužinoti? 

— Nežinau... Gal yra plaukų dažų, pluošto, chemikalų pėdsakų... 
— Galiu pažiūrėti dar kartą. 

— Ačiū. 


Po kiekvieno kriminologinio tyrimo lieka neaiškumų. Jeigu nusikal- 
tėlis prisipažįsta ar yra nuteisiamas, dauguma jų neturi reikšmės — 
jie tėra baltasis triukšmas ar atmosferos trukdžiai fone. Dabar aš 
mintimis vis grįžtu į pradinį tyrimą — ieškau, ar ko nors nepražiop- 
sojome. 

Apklausėme visus „Delfino“ namo gyventojus. Visi, išskyrus 
Hovardą, alibi turėjo. Jis negalėjo žinoti, kiek pinigų buvo Mikos 
taupyklėje - nebent ji pati jam būtų pasakiusi. Sara man sakė to 
nežinojusi. Kirsten tokią smulkmeną galėjo sužinoti. 

Man reikia dar kartą pamatyti Džo. Jo smegenys tokios, kad šį 
dalyką galėtų suprasti. Jis kažkaip sugeba sujungti atsitiktines, ne- 
susijusias smulkmenas ir nupiešti piešinį, kaip vaikas nupiešia su- 
jungdamas taškus linijomis. 

Man nepatinka jam skambinti šeštadienį. Daugumai žmonių tai 
šeimos diena. Tačiau jis atsiliepia nespėjus suveikti atsakikliui. Gir- 
džiu fone juokiantis Čarlę. 

- Jau pietavai? - klausiu. 

— Jau. 

— Taip anksti? 

— Neužmiršk: mes turim kūdikį - tokiu metu duodame jam trinto 
maisto ir lepiname namie. 

— Gal nori pažiūrėti, kaip aš valgau? 

— Kodėl gi ne? 

Susitariame pasimatyti Peregrinis — italų restorane Kamden 
Taune; ten kiantis visai neblogas, o vyriausiasis virėjas nukarusiais 
ūsais ir galingu tenoru atrodo ką tik išėjęs iš aktorių atrankos. 

Įpilu Džo stiklą vyno ir paduodu valgiaraštį. Jis gerte geria 
aplinką ir nedėdamas jokių pastangų renka informaciją. 

— Kodėl pasirinkai šį restoraną? - klausia jis. 

- Jis tau nepatinka? 

— Ne, jis geras. 

— Na, maistas geras, restoranas man primena Toskaną, be to, pa- 
žįstu šią šeimą. Albertas čia dirba nuo septintojo dešimtmečio. Vir- 
tuvėje matai jį. Tikrai nieko nevalgysi? 

- Pudingo. 

Belaukiant, kol bus priimtas užsakymas, papasakoju jam apie 
DNR tyrimus ir maudymosi kostiumėlį. Jau akivaizdu, kad laiškų 
turėjo būti daugiau. 

— Ką galėjai su jais padaryti? 

— Nunešti ištirti. 

— O paskui? 

— Padėti į kokią saugią vietą... jei kartais man kas atsitiktų. 

Džo linkteli ir žiūri į savo vyno stiklą. 

— Gerai, parodyk savo piniginę. 

Jis ištiesia ranką virš stalo. 

- Apiplėšti mane neverta. 

— Duokš ją man. 

Jis apžiūrinėja įvairias kišenėles ir skyrelius, ištraukia kvitus, vi- 
zitines ir kredito korteles, kuriomis moku už pragyvenimą. 

— Gerai, akimirką įsivaizduok, kad piniginės savininko nepa- 
žįsti, bet randi ją ant žemės. Ką jinai tau apie jį pasako? 

— Kadjis nesinešioja daug pinigų. 

— Ką dar? 

Čia vienas iš psichologinių Džo žaidimų. Jis nori, kad į jį įsi- 
traukčiau. Paimu kvitus - šie išdžiūvę virto gumulu, nes piniginė 
mirko su manim vandenyje. Perskiriu juos. Kai kurių neįmanoma 
perskaityti, bet pamatau penkis ar šešis maisto išsinešti kvitus. 
Rugsėjo 25-ąją, kai naktį buvau pašautas, pirkau picą. Atėjęs aplan- 

kyti manęs ligoninėje Džo klausė, kokį dalyką prisimenu paskutinį. 
Atsakiau, kad picą. 

Žvilgteliu į stalą ir man pasidaro slogu. Krūvelėje priešais mane 
guli visas mano gyvenimas. Čia draugų regbininkų vizitinės kor- 
telės; kažkokios parduotuvės nuolaidų kortelė; Britanijos dujų val- 
dybos žinutė, primenanti, kad reikia atlikti profilaktinį centrinio 
šildymo tikrinimą; Karališkojo pašto kvitas registruotam laiškui; 
vairuotojo pažymėjimas; Luko nuotrauka... 

Ji daryta Blakpulo paplūdimyje. Nuvykome ten dienai; Dadž 
užsivilkusi gerą dešimtį apatinių sijonų, avi suvarstomais batais. 
Plaukai paslėpti po skara ir ji piktai dėbso į fotografą, nes mano 
patėvis paprašė jos šypsotis. Ji laiko ant rankų Luką, šis juokiasi. 
Aš stoviu antrame plane ir spoksau į savo sandalo padą, lyg būčiau 
į kažką įmynęs. 

— Tu visada žiūrėdavai į žemę, - sakydavo man Dadž. - Ir vis 
tiek įsigudrindavai užkliūti sau už kojos ir pargriūti. 

Tą dieną atsimenu. Prieplaukoje vyko talentų varžybos. Šimtai 
žmonių sėdėjo saulėje ir klausėsi, kaip dainuoja ir juokelius pasa- 
koja mėgėjai. Lukas vis tampė Dadž už rankos - girdi, jis nori pa- 
dainuoti. Jam tebuvo ketveri. Mama liepė jam užsičiaupti. 


plaukais išdarinėja grimasas ir pasakoja anekdotus. Staiga jis nutilo, 
nes ant scenos užlipo vaikutis. Tai buvo Lukas su šviesiu garbiniu 
ir valgomųjų ledų dėmėmis išmargintais šortais. Komikas demons- 
tratyviai nuleido mikrofoną, kad galėtų užduoti Lukui klausimą. 

— Na, berniuk, kuo tu vardu? 

- Lukas. 

— Tu čia atostogauji, Lukai? 

— Ne, aš čia su mama. 

Visi ėmė juoktis; Lukas susiraukė. Jis nesuprato, ko žmonės juo- 
kiasi. 


— Kodėl užlipai ant scenos, Lukai? 

— Noriu padainuoti dainą. 

— Ką padainuosi? 

— Nežinau. 

Žmonės vėl ėmė juoktis; galėjau mirti iš gėdos, bet Lukas tik 
stovėjo ir spoksojo, užhipnotizuotas minios. Net kai Dadž nusi- 
tempė jį nuo scenos ir visi ėmė ploti, Lukas nepamojo ranka, ne- 
nusilenkė - spoksojo, ir tiek. 

Džo toliau tiria mano piniginės turinį. 

- Visi palieka pėdsaką, - sako jis. - Ne vien popieriaus skiautes 
ir nuotraukas. Tai įspūdis, kurį darome kitiems žmonėms, ir mūsų 
akistata su pasauliu. 

Jis žvilgteli į dešinę. 

— Pažiūrėk į tą porelę. 

Vyras ir moteris užsisako pietus. Jis vilki kasdienį švarką, ji — 
klasikinio kirpimo sijoną ir kašmyro megztinį. 

— Atkreipk dėmesį, kad vyras nežiūri į padavėją, kai šis vardija 
firminius patiekalus. Jis nudelbęs akis, tartum skaitytų valgiaraštį. Jo 
palydovė elgiasi kitaip. Ji pasirėmusi alkūnėmis į stalą, delnais liečia 
skruostus ir palinkusi į priekį. Ją domina viskas, ką sako padavėjas. 

- Ji su juo flirtuoja. 

— Tu taip manai? Pažiūrėk į jos kojas. 

Ji nusiavusi vieną batelį ir pėda liečia partneriui blauzdą. Jinai jį 
erzina - nori, kad jis atsipalaiduotų. 

— Turi matyti visą vaizdą, - sako Džo. - Žinau, kad tau dar ne- 
grįžo atmintis — kol kas. Taigi turi viską užsirašinėti ar žymėtis 
mintyse. Blyksnius, vaizdinius, žodžius, veidus - viską, kas tave pa- 
siekia. Kol kas visa tai beprasmiška, bet vieną dieną gali praversti. 

Prie staliuko prieina padavėja su lėkšte sardinių. 

- Linkėjimai nuo vyriausiojo virėjo. 

Pakeliu savo stiklą į Alberto sveikatą. Jis stovi virtuvės duryse. 
Pamatęs mano gestą tranko sau per krūtinę it gladiatorius. 

Čiulpdamas aliejų nuo pirštų Džo prašneka apie maudymosi 


196 


Michael Robotham - Amnezija 


kostiumėlį ir kas galėjo jį turėti. Mika buvo pusnuogė, kai dingo, 
ir paplūdimio rankšluostis buvo svarbiausias įkaltis prieš Hovardą. 

Visiems tyrimams reikia lūžio - liudytojo ar daiktinio įrodymo, 
kurie teoriją paverstų faktu. Mikos byloje juo tapo dryžuotas pa- 
plūdimio rankšluostis. Šunį išvedusi pasivaikščioti moteris rado jį 
Rytų Einčlio kapinėse. Jis buvo labai nešvarus: kruvinas, su vėmalų 
ir plaukų dažų dėmėmis. Hovardas neturėjo alibi tam metui, kai 
dingo Mika, o kelias ateinančias dienas dirbo tose kapinėse. 

Precipitino testas patvirtino, kad kraujas ant rankšluosčio žmo- 
gaus — A grupės, rezus neigiamas, toks kaip Mikos (ir dar 7 pro- 
centų šalies gyventojų). Viską nulėmė DNR testai. 

Nė kiek nedvejodamas liepiau ieškoti gėlynuose ir neseniai iš- 
kastuose kapuose. Naudojome į žemę prasiskverbiantį radarą ir 
vikšrinius ekskavatorius; padėjo ir kastuvais bei sietais aprūpinti 
kriminalistai. 

Kambelis, aišku, įsiuto. 

— Po perkūnais, tu kasinėji kapines! - klykė jis. Turėjau ati- 
traukti ragelį per gerą pusę sprindžio nuo ausies. 

Giliai įkvėpiau. 

— Mes atliekame ribotą paiešką, pone. Turime kapinių doku- 
mentaciją, kurioje surašyti visi neseniai kasti kapai. Jei kas nors 
nesutaps, verta ištirti. 

— O antkapiai? 

— Stengsimės jų neliesti. 

Kambelis ėmė vardyti visus žmones, kurie turėjo išduoti lei- 
dimą ekshumacijai. Tarp jų - grafystės teismo teisėjas, kapinių 
administratorius ir Vestminsterio tarybos vyriausiasis medicinos 
ekspertas. 

— Mes lavonų nevagiam ir kapų neapiplėšinėjam, — patikinau 
Kambelį. 

Iki tol jau buvo iškasta dvidešimt penki tiesiniai metrai vejos ir 
gėlynų. Antkapiai buvo atremti į sienas, velėna susukta į ritinius. 

Prieš du mėnesius Hovardas padėjo sodinti augalus „Žydinčio 
Vestminsterio“ gėlininkų varžyboms. 

Kapinėse buvo iškastos dar dvidešimt dvi kitos vietos. Nors gali 
pasirodyti, kad kapinės - gera slėptuvė, iš tikrųjų lavoną paslėpti 
jose nelengva. Reikia jį užkasti taip, kad niekas nepastebėtų, vei- 
kiausiai naktį. Ir nesvarbu, ar tiki vaiduokliais: labai mažai žmonių 
sutemus jaukiai jaučiasi kapinėse. 

Kasinėjimai buvo slepiami nuo žurnalistų, bet žinojau, kad jie 
vis tiek suuos. Kažkas tikriausiai paskambino Reičelei, ir ji pasi- 
rodė pačią pirmą paieškų dieną. Dviem pareigūnams teko ją lai- 
kyti, kad neperžengtų policijos juostos. Ji plėšėsi jiems iš rankų ir 
maldavo ją paleisti. 

— Ar ten Mika? - sušuko ji man. 

Patraukiau ją į šalį ir mėginau nuraminti. 

— Mes dar nežinom. 

- Jūs kažką radot? 

— Rankšluostį. 

— Mikos? 

- Sužinosim, tik kai... 

— Ar rankšluostis Mikos? 

Perskaičiusi atsakymą mano akyse, ji staiga ištrūko pareigū- 
nams iš rankų ir tekina pasileido prie duobės. Atitraukiau ją, kai 
dar nebuvo pasiekusi duobės krašto, ir apkabinau per liemenį. Ji 
ėmė verkti ir, ištiesusi rankas, veržėsi pulti į duobę. 

Man niekaip nepavyko jos nuraminti — niekas niekada jos ne- 
nuramins. 

Paskui palydėjau ją iki koplyčios ir palaukiau, kol policijos auto- 
mobilis parveš namo. Mes sėdėjome ant akmeninio suolo po pla- 
katu skelbimų lentoje su užrašu: „Vaikai yra pasaulio viltis“ 

Nejaugi? Gali jų norėti, dėl jų nerimauti, mylėti juos visa esybe, 
bet negali apsaugoti. Tave įveiks laikas, nelaimingi atsitikimai ir 
blogis. 

Kažkur restorano virtuvėje ant grindų krinta padėklas su stiklais. 
Lankytojai akimirką nutyla, gal iš užuojautos, bet netrukus pašne- 
kesiai vėl prasideda. Džo žiūri į mane kaip visada neperprantamu 
veidu. Jis sakys, kad čia Parkinsono kaukė, bet aš manau, kad jam 
tiesiog patinka būti paslaptingam. 

— Kodėl plaukų dažai? - klausia jis. 

— Ką nori pasakyti? 

— Minėjai, kad ant rankšluosčio būta plaukų dažų pėdsakų. Jeigu 
Hovardas sučiupo Miką ant laiptų ir nužudė savo bute, kam var- 
gintis dažant jai plaukus? 

Jis teisus. Bet rankšluostis galėjo būti išpurvintas anksčiau. Gal 
Reičelė dažėsi plaukus - aš jos neklausiau. Matau, kad Džo įsidėmi 
šią informaciją - gali praversti ateityje. 

Man atnešė pirmą patiekalą, bet aš jau nebe alkanas. Kaltas 
morfijus — per jį praradau apetitą. Užvynioju spagečius ant šakutės 
ir palieku juos lėkštėje. 

Džo įsipila dar vieną stiklą vyno. 

- Sakei, abejoji dėl Hovardo. Kodėl? 

— Keista, bet dėl to, ką tu kartą man sakei. Kai mudu susipa- 
žinom man tiriant Katerinos Makbraid nužudymą, tu nupiešei jos 
žudiko psichologinį portretą. 

— Ką aš sakiau? 

— Sakei, kad sadistais, pedofilais ir seksualiniais psichopatais ne- 
gimstama - jais tampama. 

Džo linkteli - gal jam padarė įspūdį mano atmintis, o gal gudri 
jo paties mintis. 

Mėginu aiškinti: 

— Kol atsirado Mikos rankšluostis, byla prieš Hovardą buvo 
veikiau tik mūsų noras - jokių apčiuopiamų įkalčių neturėjom. 
Nė vienas tėvas, motina ar jam patikėtas vaikas nė karto juo nesi- 
skundė. Niekas niekada nesakė, kad jis kelia baimę, neliepė nelįsti 
prie vaikų. Jo kompiuteryje buvo tūkstančiai nuotraukų, bet vos 

kelias būtum galėjęs pavadinti nepadoriomis ir nė viena nerodė, 
kad jis pedofilas. Jis nebuvo padaręs jokio lytinio nusikaltimo, ta- 
čiau staiga pasirodo esąs tikrų tikriausias vaikų žudikas. 

Džo nenuleidžia akių nuo susukto į rafijos pluoštą vyno butelio. 

— Gal yra žmonių, kurie turi fantazijų apie vaikus, bet niekada 
nepaverčia jų tikrove. Jų fantazijų gyvenimas toks turtingas, kad 
juos tenkina. 

— Būtent, bet aš nemačiau, kaip nuo fantazijų pereinama prie 
veiksmų. Sakei man, kad nenormalų elgesį beveik galima pavaiz- 
duoti kreivės ašyje. Žmogus pradeda nuo pornografijos kolekcio- 
navimo ir kopia aukštyn. Pačiame kreivės gale - pagrobimas ir nu- 
žudymas. 

— Ar radot kokios nors pornografijos? 

— Hovardas turėjo gyvenamąją priekabą, bet tvirtino ją par- 
davęs. Mes ją radom pagal benzino ir cheminės valyklos kvitus - 
stovėjo vienoje pietų pakrantės priekabų aikštelėje. Jis kasmet iš 
anksto už ją sumokėdavo. Viduje buvo dėžės su vaikų pornogra- 
fijos žurnalais, daugiausia iš Rytų Europos ir Azijos. 

Džo pasilenkia į priekį. Jo pilkosios ląstelės dūzgia kaip stan- 
dusis kompiuterio diskas. | 

— Tu apibūdinai klasikinį „rūpestingąjį pedofilą. Jis matė, kad 
Mika pažeidžiama, su ja susidraugavo, apiberdavo pagyrimais ir 
dovanomis, pirko jai žaislus ir drabužius. Fotografuodavo ir sa- 
kydavo, kokia ji graži. Ilgainiui prasideda lytinė „šokio“ dalis - su 
klastingais prisilietimais ir žaismingomis imtynėmis. Neturintys 
sadistiškų polinkių pedofilai leidžia ištisus mėnesius ir net metus, 
kol artimai pažįsta vaiką ir jį prie savęs pripratina. 

— Taigi — jie būna itin kantrūs. Tuomet kodėl Hovardas paau- 
kojo šitiek laiko ir padėjo tiek pastangų pratindamas Miką prie 
savęs, o paskui pagrobė laiptinėje? 

Džo dreba ranka, lyg ką tik būtų atitraukęs ją nuo pistoleto sau- 
giklio. 

- Tu teisus. „Rūpestingasis“ pedofilas griebiasi lėto gundymo, o 
ne smurtingo pagrobimo. 

Lengviau atsidūstu. Malonu, kai kas nors pritaria. 

Džo įspėja: 

— Psichologija — ne tikslusis mokslas. Net jeigu Hovardas ne- 
kaltas, Mikos tai neprikeltų iš mirusiųjų. Vienas faktas automa- 
tiškai kito nekeičia. Kas atsitiko, kai išdėstei Kambeliui Smitui savo 
abejones? 

- Jis liepė padėti ženklelį ir elgtis, kaip dera tikram vyrui. Ar aš 
manąs, kad Mika negyva? Prisiminiau kruviną rankšluostį ir atsa- 
kiau „taip. Viskas rodė Hovardo kaltę. 

— Tujo nenuteisei - tai padarė prisiekusieji. 

Džo nenori pasirodyti globėjiškas, bet man baisiai nepatinka, 
kai žmonės ieško man pateisinimų. Jis ištuština stiklą. 

— Ta byla ne juokais tave paveikė, tiesa? 

— Taip, ko gero. 

— Man rodos, žinau kodėl. 

— Užteks apie tai, profesoriau. 

Jis pastumia vyno taurę į šalį ir įremia alkūnę į stalo vidurį - nori 
lenkti rankas. 

— Neturi nė menkiausios galimybės. 

— Žinau. 

— Tai kam vargintis? 

— Geriau pasijusi. 

— Kodėl? 

— Dabar elgiesi taip, tartum aš tave triuškinčiau. Štai tau gali- 
mybė atsiteisti. Gal suvoksi, kad čia ne varžybos: aš stengiuosi tau 
padėti. 

Beveik tą pačią akimirką pajuntu širdyje skausmą. Užuodžiu pa- 
žįstamą, panašų į mielių jo vaistų kvapą ir man užspaudžia gerklę. 
Džo nenuleisdamas rankos man nusišypso. 

— Sutinki su lygiosiomis? 

Nors ir kaip nenoriu to pripažinti, mudu su Džo sieja savotiška 
giminystė - kažkoks artumas. Mudu abu grumiamės su „tuo šun- 
snukiu laiku“. Mano karjera artėja į pabaigą, o jo liga atims iš jo se- 
natvę. Manau, jis irgi supranta, koks jausmas, kai per atsitiktinumą 
ar tavo aplaidumą miršta kitas žmogus. Gal tai paskutinė proga 
man išpirkti kaltę, įrodyti, kad šio to esu vertas, ištaisyti klaidą Di- 
džiojoje sąskaitų knygoje. 

Jau tamsu, kai juodas taksi atveža mane prie Ali tėvų namų. Ji greitai 

atidaro duris ir vėl jas uždaro. Ant grindų tarp šukių guli šiukšlių 
semtuvėlis ir šluota. 

- Turėjau lankytoją, - paaiškina ji. 

— Kibalą. 

— Iš kur žinot? 

- Užuodžiu jo losjoną po skutimosi - Eau de Clan. Kur tavo 
tėvai? 

— Pas mano tetą Miną. Netrukus pareis. 

Ali atneša dulkių siurblį, aš sumetu šukes į šiukšlių kibirą. Ji vilki 
sariu ir atrodo, kad vienas kitą gražiai papildo. Iš apdaro klosčių 
sklinda kmyninių kuminų, santalo ir jazminų kvapai. 

— Ko reikėjo Kibalui? 

— Aš kaltinama pažeidusi instrukcijas. Atostogaujantiems poli- 
cijos pareigūnams neleidžiama dalyvauti privačiuose tyrimuose ir 
nešiotis šaunamąjį ginklą. Būsiu svarstoma už savo elgesį. 

— Užjaučiu. 

— Neimkit į galvą. 

— Ne, aš dėl to kaltas. Nereikėjo man prašyti tavo pagalbos. 

Ji supyksta. 

— Klausykit, aš jau didelė mergaitė ir sprendžiu pati. 

— Manau, man reikia iš čia išeiti. 

— Ne! Aš nerizikuoju kokia šlovinga karjera. Rūpinuosi ambasa- 
doriais ir kitais diplomatais, vežioju išlepintus jų vaikus į mokyklą, 
o žmonas į Harrods prekybos centrą. Gyvenimas tuo nesibaigia. 

— Ko dar gali imtis? 

— Galėčiau imtis daug ko. Galėčiau pradėti savo verslą. Gal iš- 
tekėsiu... 

— Už Naujoko Deivo? 

Ji nuleidžia mano žodžius negirdomis. 

— Labiausiai mane siutina politikai ir tokie kaip Kibalas - juos 
reikėjo išmesti iš policijos prieš daug metų, bet jiems tik aukština 
pareigas. Jis rasistas, šiknius šovinistas! 

Pasižiūriu į vazos šukes. 

— Trenkei jam? 

— Nepataikiau. 

— Gaila! 

Ji nusijuokia, ir man norisi ją apkabinti, bet praleidžiu progą. 

Ali užkaičia arbatinį ir atplėšia pakelį šokoladinių sausainių. 

- Šiandien sužinojau įdomių dalykų, - sako ji mirkydama sau- 
sainį į kavą ir aplaižydama pirštus. - Aleksejus Kuznetas turi mo- 
torinę jachtą. Laiko ją Čelsio prieplaukoje ir naudoja daugiausia 
korporacijos svečiams plukdyti. Kapitonas - serbas. Jis jachtoje ir 
gyvena. Galėčiau užduoti jam keletą klausimų, bet pamaniau, kad 
turim veikti atsargiai. 

— Gera mintis. 

— Dar šis tas. Pastaruoju metu Aleksejus parduoda daug savo 
bendrovių akcijų. Savo namą Hampstede taip pat. 

— Kodėl? 

— Mano draugė dirba laikraštyje Financial Times. Pasak jos, Alek- 
sejus pardavinėja turtą, bet niekas gerai nežino kodėl. Sklinda gandai, 
kad jo skolos gerokai viršija kapitalą, ir jam reikia jas grąžinti. O gal 
jis nori imtis kokio stambaus sandorio. 

— Sakai, parduoda savo namą? 

— Jis jau mėnuo parduodamų objektų sąraše. Gal galėtume pa- 
kasinėti jo rūsį ir išsiaiškinti, kur jis užkasė brolį. 

— Girdėjau, kad Sašai jis paleido žarnas. 

— Tikriausiai prieš įmesdamas į vonią su rūgštimi. 

Pašaipiai nusijuokiame. Abu žinome, kad įtartinuose pasakoji- 
muose yra dalis tiesos - todėl jie ir plinta tarp žmonių. 

Ali nori pasakyti dar kažką, bet kurį laiką tyli, ir mane kankina 
nežinia. 

— Kai ką patikrinau apie Kirsten Ficroj. Prisimenat, ji mums 
sakė vadovaujanti įdarbinimo agentūrai Vest Ende? Ji veikė vie- 
name Meifero rajono pastate ir buvo nuomojama Bermudų salose 
registruotos bendrovės. Nuomos sutartis baigėsi prieš aštuonis 
mėnesius; visos sąskaitos buvo apmokėtos. Nuo tada visa kores- 
pondencija nukreipiama į raštinę Soho rajone, iš ten - į šveicarų 
juridinę kontorą. Ši atstovauja tikriesiems savininkams - Nevadoje 
įsikūrusiai bendrovei. 

Tokios sudėtingos struktūros nelyginant panko šukuosena 
krinta į akis visiems, išskyrus Prekybos ir pramonės ministerijos 
seklius. Jos steigiamos su vieninteliu tikslu - kažką nuslėpti, iš- 
vengti mokesčių ar atsakomybės. 

— Pasak kaimynų, agentūra kartais rengdavo privačius priė- 
mimus, bet daugiausia samdydavo darbuotojus trumpam laikotar- 
piui. Tabeliuose figūruoja kokteilių padavėjos, lėktuvų ir laivų pa- 
lydovės bei padavėjai, bet jų socialinio draudimo numerių ar įrašų 
apie sumokėtus mokesčius nėra. Dauguma darbuotojų - moterys, 
beveik visos su panašiomis į užsienietiškas pavardėmis. Galimas 
daiktas, tai nelegalūs imigrantai. 

Užuodžiu dar kai ką - putlias lūpas, drėgnas šlaunis ir nuogą jų 
odą. Seksas ir pinigai! Nenuostabu, kad Kirsten galėjo įpirkti seno- 
vinius šarvus ir viduramžių kardus. 

Ali išsitraukia užrašus, atsisėda ant sofos ir masažuodama pėdas 


skaito. 

— Patikrinau Kirsten buto popierius. Ji nusipirko jį vos už pusę 
milijono svarų, perpus pigiau negu jo rinkos vertė, iš privačios 
bendrovės „Dalmatijos investicijos. Pagrindinis jos akcininkas — 
seras Daglasas Karlailas. 

Jaučiu, kaip kūnu perbėga virpulys. 

— Kaip susipažino Kirsten ir seras Daglasas? Ir kodėl jis toks 
dosnus jai? 

- Galjis naudojosi jos paslaugomis? — spėja Ali. 

— Arba ji daro jam kokių kitokių paslaugų. 

Ko gero, aš susidariau apie Kirsten klaidingą nuomonę. Jos san- 
tykiai su Reičele man visada atrodė keisti. Jiedvi turėjo labai mažai 
ką bendra. Reičelė atrodė pasiryžusi pabėgti nuo savo turtingos 
šeimos ir privilegijuotos vaikystės, Kirsten buvo ne mažiau nusitei- 
kusi prasimušti ir sukiotis reikiamuose sluoksniuose. Ji atsikraustė 
į „Delfino“ namą vos keliomis savaitėmis vėliau už Reičelę, ir jiedvi 
susidraugavo. Viena iš kitos skolindavosi, kartu vaikščiodavo po 
parduotuves, leisdavo laisvalaikį ir keisdavosi drabužiais. 

Seras Daglasas žinojo, kad Reičelė girta susmuko ant vonios 
grindų ir Mika visą naktį praleido šalia jos. Jis turėjo šnipę — 
Kirsten - ir ši skųsdavo Reičelę. Pusė milijono svarų - milžiniški 
pinigai vien už tai, kad seki kaimynę. Suma tokia didžiulė, kad per- 
šasi mintis, jog už ją galėjo būti pagrobta Mika. Be to, tai paaiš- 
kintų, kodėl kažkas nori rasti Kirsten. 

Ali paima mano kavos puodelį. 

- Žinau, jūs nesutinkate, pone, bet aš vis dar manau, kad tai ap- 
gaulė. 

— O motyvas? 

— Godumas, kerštas, noras ištraukti Hovardą iš kalėjimo - ga- 
lėjo būti bet kuris iš trijų. 

— O kuo čia dėta Kirsten? 

— Pats sakėte, kad ji turėjo galimybių. Ji užtektinai žinojo apie šią 
bylą ir buvo labai artima Reičelei, todėl galėjo surežisuoti šią klastą. 

— Bet kodėl ji šitaip pasielgtų su drauge? 

— Ta, kurią šnipinėjo? 

Galėjome ginčytis iki ryto, bet vis tiek nerasti atsakymo, kuris 
paaiškintų visus žinomus faktus. 

— Dar kai kas, - paduodama man pluoštą popierių tarė Ali. — 
Man pavyko gauti nakties, kai buvote sužeistas, įvykių suvestinę. 
Galėsite prieš miegą pasiskaityti. 

Fotokopijose - įvykiai, nutikę dešimties kvadratinių kilometrų 
šiaurinės Londono dalies plote nuo 22.00 iki 3.00. 

— Galiu pasakyti: penki asmenys perdozavo narkotikų, buvo pa- 
vogti trys automobiliai, dar vienas pagrobtas panaudojant smurtą, 
įvyko šešios įsilaužiamosios vagystės, buvo užfiksuoti penki me- 
lagingi skambučiai, vaikinai susimušė per bernvakarį, kilo vienas 
namų gaisras, vienuolika kartų žmonės skundėsi dėl įsijungusios 
automobilių signalizacijos, trūkus magistraliniam vandentiekio 
vamzdžiui įvyko nedidelis potvynis, buvo užpulta po darbo einanti 
namo slaugytoja, o šiukšlių konteineryje rastas nesprogęs sviedinys 
su ašarinėmis dujomis. 

— Kiek kartų įsijungė automobilių signalizacija? 

— Vienuolika. 

— Vienoje gatvėje? 

- Taip. Vienuolyno kelyje. 

— O kur trūko magistralinis vandentiekio vamzdis? 

Ji pasižiūri į žemėlapį ir prisimerkia. 

- Vienuolyno kelyje. Buvo užlieta visa virtinė parduotuvių. 

— Ar gali man rasti jį taisiusius remontininkus? 

— Gal pasakytumėt man, kam jums to reikia? 

- Žmogus gali turėti paslapčių. Galiu ir klysti. Nenoriu sugriauti 
tavo iliuzijų apie mano išmintį. 

Ji tingi net pavartyti akis, tik ištiesia ranką ir paima ragelį. 

— Kam skambini? 

— Savo vaikinui. 

Sapnuoju, kad skęstu - traukiu į plaučius skystą dumblą. Tamsą 
perskrodžia skaisti šviesa ir balsų maišalienė. Vemiu, iš nosies, 
burnos ir ausų bėga rudas vanduo. 

Pasirodo kažkokia moteris ir palinksta prie manęs. Paskui šlau- 
nimis paliečia manąsias, rankomis maigo man krūtinę. Ji vėl pasi- 
lenkia ir pabučiuoja man į lūpas. Jai ant kaklo pūpsantis blyškus 
apgamas nuslenka tarp krūtų. 

Pabundu labai negreitai. Nenoriu išeiti iš sapno. Atsimerkiu ir 
pajuntu, kad nutiko tai, ko seniai nebuvau patyręs. Kilsteliu apklotus 
ir įsitikinu, kad neklydau. Turėtų būti gėda, bet jaučiu kažkokį džiu- 
gesį. Kai pastaruoju metu pavyksta kartą iššauti iš patrankos, tai jau 
dingstis švęsti. 

Euforija trunka neilgai: prisimenu Miką, išpirką ir šūvius upė- 
je. Dėlionėje trūksta pernelyg daug kibučių. Turėjo būti kitų laiš- 
kų. Kur juos padėjau? Į kokią saugią vietą. Jei perduodant išpirką 
man būtų kas nors nutikę, būčiau norėjęs, kad kas nors sužinotų 
tiesą. 

Vakar Džo rausdamasis po mano piniginę rado pašto kvitą. 
Kažkam siunčiau registruotą laišką. Nutempiu kelnes nuo kėdės 
ir išverčiu kvitus ant lovos. Rašalas beveik visas išsiplovė, bet pašto 
kodą įžiūriu, ir to pakanka. 

Dadž atsiliepia jau po pirmo skambučio ir klykia į ragelį. Ko 

gero, ji nesupranta belaidžio telefono technologijų ir įsivaizduoja, 
kad kalbu į skardinę. 

— Tris savaites manęs nelankei. Tu manęs nemyli. 

— Gulėjau ligoninėje. 

— Niekados nepaskambini. 

— Praėjusią savaitę skambinau du kartus. Tu metei ragelį. 

— Netaukšk niekų! 

— Aš buvau pašautas. 

- Miršti? 

- Ne. 

— Matai?! Tu amžinai darai iš musės dramblį. Tavo draugas mane 
aplankė - tas psichologas, profesorius O'Loflinas. Buvo labai ma- 
lonus. Pasiliko gerti arbatos... 

Mane smerkdama, ji visą laiką kalba dar su kažkuo. 

— Kitas mano sūnus Lukas yra visai kaip Dievas. Gražus šviesia- 
plaukis berniukas, akys kaip žvaigždės. Na, o šitas daužo man širdį. 

— Klausyk, Dadž, man reikia tavęs paklausti. Ar aš tau ką nors 
atsiunčiau paštu? 

— Tu niekada nieko man neatsiunti. Mano Lukas - toks mielas... 
Gal galėtum jam ką nors numegzti? Liemenę, kad nešaltų. 

— Nagi, Dadž. Noriu, kad labai gerai pagalvotum. 

Ji kažką miglotai prisimena. 

- Atsiuntei man laišką. Liepei jo nepamesti. 

— Tuoj atvažiuosiu tavęs aplankyti. Nenukišk to laiško. 

- Atnešk man datulių. 


Pagrindinis Vilavud Lodžo senelių prieglaudos pastatas panašus į 
seną mokyklą: su dvišlaičiu stogu ir chimeromis virš lietvamzdžių. 
Smiltainis - tik apdaila, po juo - aštuntojo dešimtmečio raudonų 
plytų pastatas su langais aliumininiais rėmais ir betoninių čerpių 


stogu. 

Dadž laukia manęs dengtoje verandoje. Atkiša skruostus, į abu 
po kartą pabučiuoju. Ji atrodo nusivylusi, kad atnešiau tik vieną 
dėželę datulių. Jos rankos ir pirštai be perstojo braukia per dilbius, 
tarsi kažkas rėpliotų jai po odą. 

Ali stengiasi likti fone, bet Dadž įtariai ją nužvelgia. 

— Kas tu tokia? 

- Čia Ali, - pasakau ir jas supažindinu. 

- Ji labai tamsi. 

— Mano tėvai gimė Indijoje, - paaiškina Ali. 

— Hmmm! 

Nesuprantu, kodėl tėvai turi daryti gėdą vaikams. Gal taip bau- 
džia už verkšlenimą, vėmimą ir neišsimiegotas naktis. 

— Kur vokas, Dadž? 

— Ne, pirma pasikalbėk su manim. Paimsi jį ir pabėgsi - kaip aną 


Ji pasisuka į būrelį senyvų prieglaudos gyventojų. 

— Čia mano sūnus Janko! Taip, tas policininkas. Tas, kuris nie- 
kada manęs neaplanko. 

Jaučiu, kaip rausta skruostai. Negana to, kad Dadž pasivogė 
žydės vardą - ji dar ir perėmė visą žydų elgseną. 

— Kaip suprasti — pastarąjį kartą pabėgau? 

Ji pasisuka į Ali. 

— Matai? Jis niekada nesiklauso. Net kūdikis būdamas nesiklau- 
sydavo. Jo galva prikimšta pūkų. 

— Kada buvau čia pastarąjį kartą? 

— Matai? Jau užmiršai - tiek daug laiko praėjo. Lukas neužmiršta. 
Lakas manimi rūpinasi. 

— Lukas miręs, Dadž. Kokią dieną buvau atėjęs? 

- Hmmm... Sekmadienį. Turėjai laikraščių ir laukei skambučio. 

— Iš kur žinai? 

— Tau skambino tos dingusios mergaitės mama. Turbūt labai 
krimtosi. Liepei jai turėti kantrybės ir laukti skambučio. 

Ji vėl ima braukti pirštais per rankas. 

- Turiu pamatyti tą voką. 

— Nepamatysi jo, jei tau nepasakysiu, kur jis. 

— Neturiu tam laiko. 

— Amžinai tu neturi laiko. Noriu, kad išsivestum mane pasivaikš- 
čioti. 

Ji apsiavusi vaikščioti skirtus batus, apsivilkusi šiltą paltą. Paimu 
ją už rankos, ir mes šliuriname balto žvirgždo taku - kaip sulė- 
tintame filme, jai stengiantis nuo manęs neatsilikti. Saujelė prie- 
glaudos gyventojų ant vejos daro taiči pratimus. Sodininkai pava- 
sariui sodina gėlių svogūnėlius. 

— Kaip maistas? 

- Jie bando mane nunuodyti. 

— Bridžą žaidi? 

— Kai kurie iš jų sukčiauja. 

Ją girdi net neprigirdintieji. 

— Tau reikėtų labiau stengtis pritapti, Dadž. 

— Kam? Mes visi laukiam mirties. 

— Nieko panašaus. 

Stabteliu ir užsegu jai viršutines palto sagas. Į voratinklius pana- 
šios raukšlės susidarė jos lūpų kampučiuose, bet akys nepaseno. Iš 
tolo gali pasirodyti, kad mudu - motina ir sūnus artumo akimirką. 
Iš arti mes miknojame vienskiemenę tragikomediją, išsisėmusią 
per penkiasdešimt metų. 

— Ar dabar galiu gauti voką? 

- Po rytinės arbatos. 

Grįžę į vidų atsisėdame valgomajame ir atliekame ritualą - ne- 
natūralaus pokalbio prie džemo ir grietinėlės. Tarp staliukų vaikšto 
valdytoja. 

— Sveiki. Kaip malonu jus matyti! Argi ne malonu, kad sūnus 
aplankė, ponia Ruiz? Gal jis norėtų ateiti pasiklausyti pono Vil- 
sono paskaitos apie pėsčiųjų žygius Anduose? 

Mieliau leisčiausi pakabinamas už kojų ir galva panardinamas į 
šaltos avižinės košės katilą. 

- Janko visada buvo stipresnis kūdikis, - garsiai praneša Dadž. = 
Turėdavau abiem rankomis atplėšti jį nuo buteliuko. Krūties žįsti 
jis nenorėjo. 

— Niekam tai neįdomu, Dadž. 

— Jo tėvas buvo nacis, - dar garsiau sako ji. - Kaip ir Arnoldo 
Švarcenegerio. 

Pajuntu, kaip rausta skruostai. Dabar jos nebesustabdysi. 

— Nežinau, ar jis panašus į tėvą - jų buvo tiek daug. Gal visų jų 
sperma susimaišė mano viduje. 

Valdytoja kone paspringsta; ji atsiprašo ir pabėga. Prieš pra- 
dingdama žvilgteli panašiai kaip kadaise į mane mokytojai, kai 
Dadž ateidavo į mokyklą atvirų durų dieną. 

Kai arbata ataušta, o lėkštėje lieka sklindis, kurio visi iš man- 
dagumo nenori imti, grįžtu su Dadž į jos kambarį ir pasiimu voką. 
Išeidamas užsuku į valdytojos kabinetą ir išrašau čekį. 

— Tikriausiai jūs labai mylite savo motiną, - sako sekretorė. 

Abejingai į ją žvilgteliu. 

— Ne. Tiesiog ji mano motina. 

Grįžęs į automobilį atplėšiu didelį minkštą voką. Viduje - at- 
viruko originalo kopijos ir vokas sa DNR, rašalo, popieriaus ir 
plaukų mėginių tyrimais. 

Plastikinėje įmautėje - dar vienas laiškas. Ištraukiu jį ir pūs- 
damas orą išlankstau. 


Brangioji ponia Karlail, 
jūsų dukra gyva ir jeigu mums padėsite, tokia ir liks. Bet kokia 
klaida, ir ji mirs. Jos gyvybė jūsų rankose. 

Mes reikalaujame aukščiausios kokybės šlifuotų deimantų 
už du milijonus svarų; kiekvienas brangakmenis turi būti ne 
mažesnis kaip vieno karato. Sudėsite tuos deimantus į keturis 

aksominius kapšelius. Kiekvienas kapšelis turi būti lipnia juosta 
pritvirtintas prie 6 milimetrų storio putų polistireno kvadratėlio, 
paskui įdėtas į du švytinčio plastiko sluoksnius. Kiekvienas 
paketas turi būti ne didesnis kaip 15 cm ilgio, 6,5 cm pločio ir 
2cm storio. Visi turi būti įdėti į SO cm picos dėžę. 

Po trijų dienų laikraščio Sunday Times kelionių skyriuje 
įdėsite skelbimą, kad norite išsinuomoti vilą Toskanoje. Jame 
nurodysite mobiliojo telefono numerį, kad galėtume bendrauti 
toliau. 

Atsiliepti į skambutį visuomet turėsite jūs, ponia Karlail. 
Jūs ir niekas kitas. Jeigu atsilieps kas nors kitas, Mikaela mirs. 

Derėtis dėl išpirkos dydžio negalėsite. Jokie pasiteisinimai 
nebus priimtini. Jeigu pranešite policijai, baigtį žinote. 
ANTROS GALIMYBĖS NETURĖSITE. 


Laiškas tvarkingai išspausdintas, tikriausiai lazeriniu spausdin- 
tuvu. Šįsyk nebandyta mėgdžioti vaiko rašysenos, bet emocinis 
šantažo poveikis nė kiek ne mažesnis. 

Skelbimą įdėjau. Įsigijau mobilųjį. Tikriausiai patikėjau, kad 
Mika vis dar gyva. Ko gero, mane įtikino svarūs argumentai, o ne 
nenuginčijami įrodymai. Hovardas buvo nuteistas vadovaujantis 
netiesioginiais įrodymais - gal aš prikėliau Miką iš mirusiųjų anek- 
dotais ir loginėmis išvadomis. 

- Čia bent jau patvirtinimas, - skaitydama DNR tyrimo atas- 
kaitą sako Ali. 

— Bet esmė nuo to nesikeičia. Vyriausiasis inspektorius Smitas 
tyrimo iš naujo nepradės ir nepripažins, kad buvo padaryta klaidų. 
Teismo medicinos ekspertai, teisininkai, policijos liudytojai ir po- 
litikai nuosprendžio Hovardui neatšauks. 

- Jūs juos smerkiate? Tikrai norite paleisti jį į laisvę? 

- Ne. 

— Tai kodėl taip darote? 

— Todėl, kad nemanau, jog išpirkos reikalavimas buvo apgaulė. 
Manau, Mika gyva. Kodėl dar būčiau rizikavęs viskuo? 

Žiūriu į kitą gatvės pusę. Ten stotelėje ne daugiau kaip dvylikos 
metų mergaitė nekantriai laukia autobuso. Pagal grafiką jis turi at- 
važiuoti penkiolika minučių po vienuolikos, bet pasirodys dvide- 
šimčia minučių vėliau. | 

Hovardas čia nesvarbu. Man nerūpi pagrįstos abejonės, nekal- 
tumas ar kaltė. Aš tik noriu rasti Miką. 


Artinasi liūtis. Statinis elektros krūvis ore šiaušia Ali plaukų sruogas 
ir jos styro lyg pririštos nematomomis vielutėmis. Po kelių minučių 
lietaus lašai lyg stiklo rutuliukai ima barbenti į Vauxhall priekinį 
stiklą, nutekamuosius griovius užkemša lapai. Galima tai aiškinti vi- 
suotiniu atšilimu ar klimato kaita, bet neprisimenu, kad tokių liūčių 
būdavo, kai buvau jaunesnis. 

Automobilio padangos čeža važiuodamos per balas. Vairuodama 
Ali susikaupia ir atrodo, kad žaidžia vaizdo žaidimą. Gali pamanyti 
ją laukiant, kad kitas vairuotojas lėks degant raudonam šviesoforo 
signalui ar koks praeivis nulips nuo šaligatvio į važiuojamąją dalį. 

Pervažiuojame Tauerio tiltą ir pasukame į rytus greitkeliu A2, 
pro Blakhitą ir Šuterso kalvą; galop atsiduriame Dartforde. Liūtis 
baigėsi, pilki debesys kabo žemai. Šaltas vėjas pakelia popieriaus 
skiautes; jos sukasi ir krinta palei šaligatvius. 

Čia tikras Anglijos priemiestis, su ligustrų gyvatvorėmis ir di- 
džiulėmis vonelėmis paukščiams. Net užuodžiu vejos trąšas ir pro 
didelius langus matau televizorių už trijų namų. 

„Baltojo arklio“ aludės iškaboje parašyta, kad pusryčiai patie- 
kiami visą dieną, bet ji atidaroma tik vidurdienį. Pro langus pamatau 
tuščią barą, ant stalų sukrautas kėdes, siurblį ant bordo spalvos ki- 
limo, smiginio lentą ir žalvarinę paminą po baru. 

Apeinu namą iš galo; Ali neatsilieka daugiau kaip per porą 

žingsnių. Dideli mediniai vartai uždaryti, bet neužrakinti. Jie veda 
į plytomis klotą kiemą, pristatytą sidabrinių statinių. Čia dar mo- 
tociklas ir du automobiliai; vienas, nudažytas žalia maskuojamąja 
spalva, pastatytas ant plytų. 

Prie pat durų ant automobilio variklio gaubto sėdi kokių penkio- 
likos metų paauglys ir tepaluotu skuduru valo karbiuratorių. Vaiki- 
nukas tabaluoja nusitrynusiais sportbačiais apautas kojas ir jo žan- 
dikaulis be paliovos juda: nukanda žodžius, sukramto ir išspjauna. 

Pamačius mane jo galva staigiai trūkteli. 

- PARŠASVIEDIS!" 

— Sveikas, Stivi. 

Jis nušliuožia nuo gaubto, paspaudžia man ranką ir prikiša ausį 
prie mano laikrodžio. 

— Tiktak, tiktak. 

Tureto sindromas pavertė jį trūkčiojančiu, besikeikiančiu ir 
spygaujančiu padaru, pasak jo tėvo, Rėjaus Merfio, buvusio „Del- 
fino“ namo ūkvedžio, - „vieno žmogaus apsigimėlių šou“. 

Pasisuku į Ali. 

— Čia Stivis Merfis. 

— S. Merfis. Smerfis. Smerfas. Smerfus. 

Jis amsi žodžius it koks ruonis. 

Ali perbraukia pirštais trumpai kirptus jo plaukus ir jis pasi- 
rengęs murkti kaip kačiukas. 

— Tėtis namie? 

Jo galva trūkteli. 

- IŠSIPARŠINO! IŠĖJO! 

— Kurjis išėjo? 

Stivis gūžteli pečiais. 


* Senovinis anglų žaidimas. Nuogas stambus vyras, vadinamas paršasviedžiu, turi permesti 
per upę paršelį. Jeigu jam nepavyksta, jis turi bristi pusantro kilometro prieš srovę ir parnešti 
burnoje žuvelę - jų specialiai laikoma tam tikslui. 

Rėjus Merfis pateikė Kirsten alibi tą rytą, kai dingo Mika. Jie 
abu tvirtino, kad jis taisė jai dušą. Merfis buvo nedidukas, prisi- 
plojęs prie žemės kaip taksas. Prisimenu, kaip jis boksavosi Vem- 
blio stadione - buvo pagrindinis pretendentas į Didžiosios Brita- 
nijos lengviausiojo svorio nugalėtojo titulą. Tikriausiai devintojo 
dešimtmečio pradžioje. 

Per pradinį tyrimą apklausiau jį du kartus. Tikėjausi, kad jis gali 
numanyti, kaip Mika išėjo iš pastato. 

— Kaip ir visi kiti, - atsakė jis man. - Pro lauko duris. 

- Jūs manot, kad jos draugė Sara galėjo jos nepastebėti. 

— Vaikai ne visada daro tai, ko mes norim. 

Jis kalbėjo iš patirties. Jo vyriausiasis sūnus Tonis sėdėjo Briks- 
tono belangėje —- už ginkluotą apiplėšimą buvo nubaustas kalėti 
penkerius metus. 

Nusigręžiu nuo Stivio ir tris kartus pabeldžiu į aludės duris. 
Kėdė suskrebina grindis, durys atsidaro per pusę sprindžio. Mane 
įtariai nužvelgia stambi moteris lako sucementuotais geltonais 
plaukais. Vilki pūkuotą geltoną megztinį, užsitempusi juodas tam- 
pres, tad panaši į milžinišką ančiuką. 

— Ponia Merfi? 

— Arjau jį radot? 

— Apie ką jūs? 

— Ar radot mano Rėjų? Kokią šliundrą jis birbina? 

Ali mėgina išsiaiškinti nesusipratimą. 

— Norite pasakyti, kad nematėte savo vyro? 

— Tikrai ne, mis Marpl. 

Ji nusisuka nuo durų ir krypuoja prie savo kėdės. Ant stalo — 
pusryčių likučiai, televizorius ant ruošos stalo rodo žvalią, švy- 
tinčią porelę ant sofos. 

— Prisimenu jus, - sako ji neatitraukdama akių nuo ekrano. - Jūs 
tas faras, kuris ieškojo tos mažos mergaitės. 

— Mikos Karlail. 

Ji mosteli ranka. 

- Stivis prisimena. Jis nieko nepamiršta. 

— Mika šmika plikė šlikė, - Stivis žaidžia su rimu. 

— Nesielk taip šlykščiai! — bara jį ponia Merfi. 

Stivis išsisuka jos antausio, žengteli atatupstas ir ima šokti krai- 
pydamas klubus. Jo šokis stebina - visai kaip suaugusiojo. 

Virtuvė maža, užgriozdinta. Židinio atbraila papuošta keistu su- 
venyrų ir niekučių rinkiniu. Tarp jų Peliuką Mikį vaizduojančios 
druskinė ir pipirinė, bokso varžybų nugalėtojo taurė ir Henrio Ku- 
perio nuotrauka su autografu. 

Stivis šoka toliau, o ponios Merfi akys lipte prilipusios prie te- 
levizoriaus. Galiu sulaukti aštuoniasdešimties, kol ji parodys man 
dėmesį. Nuspaudžiu televizoriaus valdymo pultelyje išjungimo 
mygtuką, ir ponia Merfi pasižiūri į mane taip, tartum būčiau iš- 
jungęs jos gyvybę palaikančius prietaisus. 

— Kada pastarąjį kartą matėt Rėjų? 

— Sakiau jiems - rugsėjo 24-ąją. 

— Kas tie „jie“? 

— Policininkai! Du kartus ėjau pas juos į nuovadą, bet jie taip 
manim ir nepatikėjo. Pamanė, kad Rėjus nusiplovė kaip ir anksčiau. 

— Anksčiau? 

Ji pasitrina akis ir žvilgteli į Stivį. Ali supranta jos ženklą. 

— Gal mudviem reikėtų eiti į lauką, - siūlo ji. 

Stivis išsišiepia ir apkabina ją per liemenį. 

— Tik žiūrėk, kad jis nekištų prie tavęs nagų! - įspėja jo motina 
graudžiai žiūrėdama į tuščią televizoriaus ekraną. 

Durims užsidarius ponia Merfi pasakoja toliau: 

— Rėjus niekad negalėdavo laikyti kelnių užsegtų, bet nuo tada, 
kai įsigijom šią aludę, nekeldavo iš namų kojos. „Baltąjį arklį“ jis 
mylėjo... 


* Henry Cooperis - garsus anglų sunkiojo svorio boksininkas (1934-2011). 

Atrodo, kad ji norėjo pasakyti kažką daugiau. 

— Tikriausiai ūkvedžio darbas buvo gana neblogai mokamas, jei 
įpirkot šią aludę. 

Ji pasišiaušia. 

— Nusipirkom ją kuo sąžiningiausiai. Dėdė paliko Rėjui pinigų. 

— Ar kada nors esate matę tą dėdę? 

- Jis dirbo Saudo Arabijoje. Toje šalyje nėra mokesčių. Rėjus 
buvo nusipelnęs tų pinigų. Jis dvidešimt metų išdirbo kanalizacijos 
tinkluose asenizatoriumi. Žinot, ką tai reiškia? Jis semdavo šūdus. 
Braidė juose iki kelių, tamsoje, tarp žiurkių. Jis užtikdavo didžiulius 
jų lizdus - tie padarai ten rangydavosi it sliekai kibire. 

— Maniau, jo darbas buvo susijęs su potvynių valdymu. 

— Taip, vėliau, bet jau tada, kai jo nugara nebelaikė. Jis padėjo Lon- 
dono vandens valdybai kurti planus tam atvejui, jei miestą užkluptų 
žaibiškas potvynis. Žmonės užmiršta, kad Temzės upę veikia jūros 
potvyniai. Visada taip buvo ir visada bus. 

Jos balse pajuntu kartėlį. 

— Pastačius Temzės barjerą, valdžia pareiškė, kad žaibiški potvy- 
niai nebekels rūpesčių, ir Rėjaus atsikratė. Jis sakė, kad valdžioje 
mulkiai. Jūros lygis kyla, o Anglijos pietryčiai grimzta. Tad pats pa- 
galvokit, kuo tai gresia. 

— Kodėl jis pasirinko aludę? 

— Parodykit man vyrą, kuris nenorėtų jos turėti. 

— Dauguma jų visą pelną prageria. 

— Tik ne mano Rėjus: per tuos trejus metus jis neišgėrė nė lašo. 
Aludę jis mylėjo. Viskas klostėsi gerai, kol netoliese buvo atidaryta 
ta prakeikta aludė — „Varlė ir salota“. Argi toks pavadinimas tinka 
aludei?! Mes ketinome pagražinti „Baltąjį arklį“ ir rengti jame smi- 
ginio varžybas. Tuo turėjo pasirūpinti Tonis. Jis pažįsta daug pro- 
fesionalių smiginio žaidėjų. 

— Kaip laikosi Tonis? 

Ji neatsako. 

— Tikėjausi su juo šnektelėti. 

— Jo čia nėra. 

Ji atsako per greit. Žvilgteliu į lubas. Ši moteris panaši į stiklinį 
būrėjos rutulį - pakratyk ir atsakymą kuo aiškiausiai pamatysi jos 
veide. 

— Mano Tonis nepadarė nieko bloga. Jis - geras vaikis. 

— Kadajis išėjo į laisvę? 

— Prieš pusę metų. 

— Ar kada nors girdėjot Rėjų minint Kirsten Ficroj? 

Ji pamažu kažką prisimena. 

— A, ta pasipūtusi pupytė, gyvenusi „Delfino“ daugiabutyje. Su 
randu ant kaklo... 

- Apgamu. 

— Koks skirtumas, - abejingai tarsteli ponia Merf. 

- Ji kada nors čia lankėsi ar skambino? 

— Rėjus jos nebirbintų - per liesa. Jam patinka apkūnesnės. Dabar 
jis tikriausiai ir dulkina kokią šliundrą. Netrukus grįš namo. Visada 
grįžta. 

Kieme sučiaudo ir užburzgia automobilio variklis. Stivis spokso 
po gaubtu, Ali sėdi prie vairo ir tampo droselio sklendės rankenėlę. 
Kažkur antrame aukšte atsidaro langas, ir orą sudrebina virtinė 
keiksmų - Stiviui ir Ali liepiama nekelti triukšmo. 

— Dabar, kai Tonis pabudo... - sakau, ir ponia Merfi pasijunta 
dar nesmagiau. 

Ji abiem rankomis įsiremia į stalą, atsistoja ir pėdina laiptais į 
viršų. 

Po kelių minučių pasirodo Tonis. Vilki chalatu, atrodo liesas, 
bet raumeningas, vikrus. Jis nusiskuto plaukus, paliko tik apskritą 
kuokštą virš sprando. Su tatuiruotomis rankomis ir ausimis, atsiki- 
šusiomis lyg palydovinės antenos, jis panašus į „Žvaigždžių kelio“ 
statistą. 

Tonis, kaip ir jo tėvas, buvo perspektyvus boksininkas, kol pa- 

mėgino ringe išbandyti kai kuriuos Pasaulio imtynių federacijos 
veiksmus. Gal į jo maivymąsi ringe ir suvaidintą įniršį buvo žiūrima 
pro pirštus, bet į bėdą jis pakliuvo, kai ėmė už pinigus tartis dėl 
dvikovų baigties. Dar kartą prisivirė košės, kai, susitaręs dėl smi- 
ginio varžybų baigties, sulaužė pirštus žaidėjui, kuris apsiskaičiavo 
ir laimėjo dvikovą, kurią turėjo pralaimėti. 

Tonis atsidaro šaldytuvą, pasiima kartoninę apelsinų sulčių pa- 
kuotę ir atsigeria. Nusišluostęs lūpas atsisėda. 

— Neturiu atsakinėti į jokius klausimus. Dėl jūsų neturėjau net 
lipti iš lovos. 

— Dėkingas už pastangas. - Jis nepajunta pašaipos. - Kada pas- 
tarąjį kartą matei tėvą? 

— Velniai rautų, ar aš panašus į žmogų, kuris rašo dienoraštį?! 

Staigiai ištiesiu ranką virš stalo, stengdamasis neįkišti į vande- 
ningą avižinę košę, ir sugriebiu jį už dilbio. 

— Klausyk, tu niekingas šūdžiuk! Tau vis dar galioja lygtinio pa- 
leidimo taisyklės. Nori grįžti į cypę? Puiku! Pasirūpinsiu, kad sė- 
dėtum vienoje kameroje su stambiausiu, bjauriausiu kalėjimo py- 
daru. Tau visai nereiks keltis iš lovos, Toni. Jis leis tau gulėti kiaurą 
dieną. 

Matau, kad jis meta žvilgsnį į sviesto peilį ant stalo, bet tuoj pat 
apsigalvoja. 

— Prieš kokias tris savaites. Pavėžėjau jį į pietų Londoną, o va- 
karop parvežiau atgal. 

— Kąjis veikė? 

— Nežinau. Jis nenorėjo apie tai kalbėti. - Jis pakelia balsą. - Aš 
čia niekuo dėtas. Aš nė velnio nedariau. 

— Manai, jis sumanęs kažką negera? 

— Nežinau. 

— Bet kažką juk žinai, tiesa? Tau kilo kažkokių įtarimų. 

Jis liežuviu sukioja seiles burnoje - negali apsispręsti, ką man 


sakyti. 

— Brikstone sėdėjau vienoje kameroje su tokiu Džeriu Brantu. 
Pravardžiavome jį Nevala. 

Šio vardo senokai nebuvau girdėjęs. 

— Kaip gyvas nesu matęs taip miegančio žmogaus kaip Nevala, — 
pasakoja toliau Tonis. - Galėdavai prisiekti, kad jis miręs - jeigu ne 
besikilojanti krūtinė. Kartais vyrukai apsispardydavo savo kame- 
rose ar juos lupdavo prižiūrėtojai, bet Nevala visą tą laiką miego- 
davo, visas apsiseilėdamas kaip kūdikis. Neįsivaizduojat, kaip jis 
galėdavo miegot! 

Tonis vėl gurkšteli apelsinų sulčių. 

— Nevala sėdėjo vos kelis mėnesius. Ligi tol nebuvau jo matęs 
daug metų. Prieš kokius tris mėnesius jis pasirodo čia - įdegęs, su 
kostiumu, žodžiu, tikras plevėsa. 

— Pinigų turėjo? 

— Kišenėse gal kažkiek turėjo, bet atvažiavo tikru kledaru. Ne- 
vertėjo jo nei vogti, nei padegti. 

- Ko jam reikėjo? 

— Nežinau. Jis atvažiavo ne pas mane - norėjo pasikalbėti su 
tėtušiu. Negirdėjau, apie ką juodu kalbėjosi, bet kažko susiriejo. 
Mano senis labai įsiuto. Vėliau jis sakė, neva Nevala ieškojęs darbo, 
bet aš žinau, kad tai paistalai. Džeris Brantas bokalų neplauna. Jis 
tariasi esąs lošėjas. 

— Jie tvarkė kažkokį reikalą. 

Tonis patraukia pečiais. 

- Bybis žino. Aš net nežinojau, kad jie pažįstami. 

— Kai sėdėjai vienoj kameroj su tuo Džeriu Brantu, ar kada nors 
minėjai jam savo tėvą? 

 —- Gal ką nors ir pasakiau. Kaliniai vienoje kameroje juk pasi- 
šneka. 

— Kodėl manai, kad tėvas važiavo į Londoną susitikti su Džeriu? 

- Išleidau jį prie alinės Pentonvilio kelyje. Prisimenu, kad Ne- 
vala apie ją buvo kalbėjęs. Ten jis nuolat lankėsi. 

Išsitraukiu Kirsten nuotrauką iš švarko kišenės ir pastumiu per 
stalą jam. 

— Pažįsti? 

"Tonis kurį laiką žiūri į nuotrauką. Meluoti lengviau, negu sakyti 
tiesą, todėl jis negreitai papurto galvą. Patikiu juo. 


Grįžus į automobilį aptariu smulkmenas su Ali. Ji apiberia mane 
klausimais. Ali iš tų žmonių, kurie mąsto balsu, aš viską perkratau 
mintyse. 

- Ar prisimeni tokį Džerį Brantą? 

Ji patraukia pečiais. 

- Kasjis toks? 

- Šlykštus šunsnukis, nešvankėlis ir sąvadautojas. 

— Kaip žavinga! 

- Jo vardas buvo minimas per pradinį tyrimą. Tą dieną, kai dingo 
Mika, Hovardas fotografavo priešais „Delfiną“. Džeris Brantas buvo 
užfiksuotas vienoje nuotraukoje - veidas minioje, ir tiek. Vėliau jo 
vardas nelauktai pasirodė dar kartą - seksualinių nusikaltimų re- 
gistre. Jis jau seniai buvo nuteistas už lytinius santykius su nepilna- 
mete. Niekas tam neteikė daug reikšmės: jam tuo metu buvo sep- 
tyniolika, mergaitei keturiolika. Juodu buvo pažįstami. Norėjome 
apklausti Džerį, bet negalėjome jo rasti. Atrodė, kad jis skradžiai 
žemės prasmego. Dabar jis vėl pasirodė. Pasak Tonio, jis prieš tris 
mėnesius buvo atvažiavęs pasimatyti su Rėjumi Merfiu. 

— Tai galėjo būti tik sutapimas. 

— Gal. 

Dingo ir Kirsten, ir Rėjus Merfis. Prieš trejus metus, dingus 
Mikai, jie pateikė vienas kito alibi. Lipdama žemyn susitikti su 
Sara, Mika turėjo praeiti pro Kirsten duris. Seras Daglasas Karlailas 
mokėjo Kirsten, kad ši stebėtų Reičelę ir rinktų įrodymus jo globos 
prašymui paremti. Gal jis nusprendė žengti vienu žingsniu toliau 

ir organizavo vaikaitės pagrobimą, bet tai nepaaiškina, kur visą tą 
laiką buvo Mika ir kodėl išpirkos reikalavimas buvo atsiųstas tik po 
trejų metų. 

Galbūt Ali teisi, ir visa tai apgaulė. Kirsten galėjo surinkti Mikos 
plaukų nuo pagalvės ar iš šukų. Ji galėjo žinoti apie taupyklę. Ji ga- 
lėjo sukurpti planą išpešti naudos iš susidariusios padėties. 

Man odą nusmelkia vėsa - tartum būtų penkta valanda ryto. 
Profesorius sako, kad sutapimai tėra du dalykai, nutinkantys vienu 
metu, bet aš tuo netikiu. Niekas nesišvaisto peiliu taip mikliai kaip 
lemtis. 

Londono vandenų bendrovės sunkvežimis pastatytas pravažiavus 
pusę Vienuolyno kelio ir pasuktas į pietus, link žemai kybančios 
saulės. Šalia jo stovi brigadininkas ir plėšia cigaretės dūmą. Mums 
priėjus atsitiesia ir pasitaiso kelnių šakumą. 

— Šiandien man laisva diena. Tikiuosi, reikalas svarbus. 

Nestebina, kad jis panašus į žmogų, kuriam nieko nėra svarbiau, 
kaip su bičiuliais aludėje žaisti angliškąjį biliardą. 

Ali mus supažindina, ir brigadininkas darosi atsargesnis. 

— Pone Donovanai, rugsėjo 25-ąją šioje gatvėje jūs taisėte trū- 
kusį magistralinį vandentiekio vamzdį. 

— O ką? Kas nors skundžiasi? Mes viską padarėm gerai. 

Pertraukiu jo pasiteisinimus ir pasakau, kad tenoriu sužinoti, 
kas atsitiko. 

Jis kulnu užgesina cigaretę ir galvos mostu parodo į dešimties 
metrų ilgio juodą šviežio asfalto dėmę gatvėje. 

— Po šimts velnių, atrodė kaip Didysis kanjonas, kaip mane gyvą 
matot. Pusė gatvės buvo nuplauta. Dar nebuvau matęs šitaip trū- 
kusio magistralinio vamzdžio. 

— Ką norit pasakyti? 

Jis užsitraukia kelnes aukščiau. 

— Matot, kai kurie iš tų vamzdžių pakloti prieš šimtą metų ir 
baigia susidėvėti. Sutaisai vieną, trūksta kitas - bum! Atrodo, kad 
dešimčia pirštų bandai užkimšti tuziną skylių. 

— Bet ši avarija buvo kitokia? 

— Taigi. Dažniausiai vamzdžiai trūksta silpniausioje vietoje - per 
sandūras. Šitas tarsi susprogo į gabalus. 

Jis suglaudžia delnus ir staigiai vėl praskečia parodydamas, kaip 
viskas įvyko. 

— Mums nepavyko jo užtaisyti — teko pakeisti šešis metrus vamz- 
džio. 

— Ar numanot, kas galėjo sukelti tokį trūkį? - klausia Ali. 

Jis papurto galvą ir vėl pasitaiso kelnių šakumą. 

— Lu iš mūsų brigados armijoje tarnavo pionieriumi. Jis mano, 
kad, sprendžiant iš to, kaip išsikraipė metalas, įvyko kažkoks spro- 
gimas. Jis spėja, kad kanalizacijoje užsidegė susikaupęs metanas. 

— Taip dažnai nutinka? 

— Ne. Kadaise nutikdavo dažnai, bet dabar kanalizacija geriau 
vėdinama. Girdėjau apie panašų nutikimą prieš kelerius metus. 
Buvo užtvindytos šešios Beisvoterio rajono gatvės. 

Ali tą laiką vaikštinėjo pirmyn atgal po gatvę, įdėmiai žiūrėdama 
sau po kojom. 

- Iš kur jūs žinot, kur vamzdžiai? - klausia ji. 

- Įvairiai, - atsako Donovanas. - Magnetometras gali aptikti 
geležį. Kartais mums prireikia į žemę prasiskverbiančio radaro, 
bet dažniausiai apsieiname be įmantrių prietaisų, nes magistra- 
liniai vandentiekio vamzdynai klojami šalia kanalizacijos vamz- 
džių. 

— O kaip randate juos? 

— Eidami nuokalnėn - sistema pagrįsta sunkio jėgos principu. 

Pritupiu ir pirštais perbraukiu metalines groteles, dengiančias 
lietaus nutekamąją angą. Tarp grotelių strypų - apie pora centi- 
metrų. Išpirka buvo supakuota labai rūpestingai. Paketai buvo ne- 
pralaidūs vandeniui ir turėjo plūduriuoti. Kiekvienas buvo 15 cen- 
timetrų ilgio, 6,5 centimetro pločio ir 2 centimetrų storio - kaip tik 
reikiamo dydžio... 

Išpirkos reikalavimą atsiuntęs žmogus turėjo tikėtis būsiant se- 

kimo įtaisą, o vienintelė vieta, kur neveikia siųstuvas ir globalinė 
padėties nustatymo sistema, yra požemiai. 

— Pone Donovanai, ar galite nusivesti mane į požeminę lietaus 
nutekėjimo sistemą? 

- Juokaujiat, ar ne? 

— Anaiptol. 

Jis skėsteli rankomis. 

— Po Rugsėjo vienuoliktosios valdžia labai baiminasi dėl pože- 
minių nuotekų sistemų. Paimkim, pavyzdžiui, Taiberno kanaliza- 
cijos sistemą. Ji eina tiesiai po JAV ambasadoriaus rezidencija ir 
Bakingamo rūmais. Tačbruko sistemos trasa eina po Pimliku“. Šių 
sistemų nepamatysi žemėlapiuose - bent jau dabar išleidžiamuose. 
O viešosiose bibliotekose nerasi jų aprašų - jie buvo išimti. 

— Bet pamatyti juos vis dar turėtų būti įmanoma. Aš galiu pa- 
prašyti raštu. 

— Taip, ko gero. Tai gali kiek užtrukti. 

— Kaip ilgai? 

Jis pasikaso smakrą. 

— Manau, kelias savaites. 

Suprantu, kuo viskas baigtųsi. Milžiniškos atgyvenusios britų 
biurokratijos sraigteliai priims mano prašymą ir perdavinės iš 
vieno komiteto ir pakomitečio kitam, iš vienos darbo grupės kitai. 
Jis bus svarstomas oficialiai ir neoficialiai, nagrinėjamas, siuntinė- 
jamas; vieni valdininkai sakys apie jį savo nuomonę, kad sužinotų, 
ką mano kiti. Ir visa tai vien tam, kad būtų nuspręsta, kaip sufor- 
muluoti man neigiamą atsakymą. 

Na, bet tikslą pasiekti galima įvairiais būdais. Bent jau taip man 
pasakytų profesorius — o juo reikia tikėti. 


* Prašmatnus Londono rajonas. 

Kiek mažiau negu prieš dešimtmetį, kai kilo riaušės dėl Niuberio 
aplinkkelio statybos, vienas žmogus šešiolika dienų gyveno savo 
pečių pločio skylėje. Jį iš ten turėjo iškasti policija, bet jis plikomis 
rankomis kasėsi greičiau negu gera dešimtis vyrų su kirtikliais ir 
kastuvais. 

Tuo metu jis vadino save kovotoju už gamtą, besigrumiančiu 
su „žemės žagintojais“. Bulvariniai laikraščiai praminė jį Aršiuoju 
Kurmiu. 

Ali prireikia trijų valandų ir pusšimčio svarų kyšiams, kol su- 
žino naujausią žinomą jo adresą - nebenaudojamą sandėlį Haknio 
rajone, viename iš tų apleistų kvartalų, kuriuos lengvai randa tik 
grafičių piešėjai ir dozės pritrūkę narkomanai. 

Iš lėto važiuojame tarp pajuodusių nuo suodžių fabrikų ir krau- 
tuvių užkaltais langais, tada sustojame prieš dykynę, kurioje vaikai 
žaidžia futbolą. Vartus jiems atstoja jų pačių striukės. Jie pastebi 
mus. Žinia bus perduota po visą rajoną kažkokiais ryšio kanalais, 
kurie pasiekia net požeminius urvus. 

— Gal aš pabūsiu prie automobilio, - sako Ali, - nes galim jį rasti 
ne su keturiais ratais, o trim ar dviem. 

Apleisto fabriko prieš mus siena sugėrė tiek grafičių sluoksnių, 
kad vienas tampa gruntu kitam. Viename pastato gale rampa kro- 
vininiam transportui, besibaigianti didžiule metaline užsklanda. 
Durų anga šone uždengta gofruotosios geležies lakštu. Atitraukiu 
jį ir žengiu į vidų. Šviesoje, įžambiai krintančioje pro aukštai sie- 
nose įstatytus langus, ore sklandantys voratinkliai panašūs į sidab- 
rines gijas. 

Pirmame aukšte beveik tuščia, tik mėtosi niekam nebereika- 
lingos dėžės. Užlipęs į trečią aukštą pamatau virtinę buvusių ka- 
binetų su aplūžusiomis gipskartonio pertvaromis ir plikais lai- 
dais. Vienoje vos daugiau kaip pusės kvadratinio metro patalpoje 
patiestas drabužių prikimštas ir apklotu uždengtas čiužinys. Ant 
vinies pakabintos kelnės, ant vienos iš sijų išrikiuota konservų vir- 

tinė. Kambario viduryje ant dėžės padėta alavinė lėkštė ir puodelis 
su Betmeno atvaizdu. 

Užkliūvu už stovinčios ant grindų žibalinės lempos, bet spėju 
ją sugriebti, ir ji nesudūžta. Lempos gaubtas dar šiltas. Tikriausiai 
šios skylės gyventojas išgirdo mane ateinant. 

Sienos aplink išklijuotos laikraščiais ir senais rinkimų plakatais. 
Koliažą sudaro veidai: Sadamas Huseinas šalia Tonio Blero, Jasiro 
Arafato ir Deivido Bekhemo. Džordžas Bušas jaunesnysis su dy- 
kumai skirta maskuojamąja uniforma rankose laiko kalakutą - Pa- 
dėkos diena. 

Kitame laikraštyje Arto Karnio nuotrauka ir nekrologas. Neži- 
nojau, kad aktorius miręs. Nuolat prisimenu jį „Jaunavedžiuose“, 
vaidinantį su Džeke Glison. Jis - kaimynas iš viršaus. Toje serijoje 
juodu su Džeke mokosi žaisti golfą iš vadovėlio. Džekė jam sako: 
„Pirmiausia reikia smūgiuoti kamuoliuką.“ Artas užsimoja lazda ir 
sako: „Laikyyykis, kamuoliuk!“ 

Tą akimirką mano kumštis praskrodžia laikraštį ir aš sugriebiu 
purvinų, susivėlusių plaukų kuokštą. Pritraukiu ranką, laikraštis 
plyšta į skutus ir man prie kojų klykdamas ima rangytis kažkoks 
laukinis padaras. 

— Ne aš tai padariau! Aš čia niekuo dėtas! - šaukia Aršusis 
Kurmis, susiriesdamas į kamuolį. - Nemuškit manęs! Prašau, ne- 
muškit! 

— Niekas nepadarys tau nieko bloga. Aš policininkas. 

- Jūs įsibrovėt į svetimą valdą! Neturit teisės! Negalit lyg niekur 
nieko čia ateit! 

— Kurmi, tu užėmei šias patalpas neteisėtai. Nemanau, kad turi 
daug teisių. 

Jis pasižiūri į mane šviesiomis akimis, įsodintomis dar švieses- 
niame veide. Susisukę į virvutes lyg kokio juodaodžio plaukai kabo 


* Artas Carney (1918-2003) - amerikiečių aktorius. 

ant sprando it žiurkių uodegos. Jis vilki kareiviškomis kelnėmis 
ir maskuojamosios spalvos striuke su metalinėmis sagtimis ir kil- 
pomis, panašiomis į nesamo parašiuto ištraukimo virvės žiedus. 

Prikalbintas atsisėsti ant dėžės, jis įtariai mane stebi. Nusistebiu 
jo improvizuotais baldais. 

— Man patinka, kaip tu įsitaisei. 

— Neužlyja, - atsako jis be menkiausios pašaipos. Žandenos 
daro jį panašų į barsuką. Jis pasikaso kaklą ir pažastis. Varge, ti- 
kiuosi, tai neužkrečiama. 

— Man reikia patekti į kanalizacijos sistemas. 

— Neleidžiama. 

— Bet tu gali man parodyti. 

Jis purto galvą ir tuo pat metu ją linksi. 

— Ne, ne. Neleidžiama. 

- Jau sakiau tau, Kurmi, - aš policijos pareigūnas. 

Uždegu žibalinę lempą ir pastatau ant dėžės, tada patiesiu ant 
grindų žemėlapį ir išlyginu sulenkimus. 

— Ar Žinai šitą vietą? 

Rodau Kurmiui Vienuolyno kelią, bet jis spokso nereginčiomis 
akimis. 

- Prie Abatijos kampo, - aiškinu jam. — Man reikia rasti lietaus 
nuotekų ar kanalizacijos vamzdyną. 

Kurmis pasikaso sprandą. 

Staiga suvokiu: jis nesupranta žemėlapių. Visi jo atskaitos taškai — 
po žeme, jis nesugeba susieti jų su kryžkelėmis ar kitokiais orienty- 
rais Žemės paviršiuje. 

Išsitraukiu iš kišenės apelsiną ir padedu ant žemėlapio. Jis kelis 
kartus apsiverčia ir sustoja. 

— Gali man parodyti. 

Kurmis įdėmiai stebi vaisių. 

- Laikykitės nuolydžio. Vanduo susiranda kelią. 

— Taip, bet man reikia tavo pagalbos. 

Kurmis vis dar užburtas apelsino. Paduodu jį jam, jis įsikiša jį į 
kišenę ir užsega užtrauktuką. 

— Norit pamatyti, kur gyvena nelabasis. 

— Taip. 

— Jūs vienas. 

— Aš vienas. 

— Rytoj. 

— Kodėl ne šiandien? 

— Man reikia pasimatyti su Sinoptiku Pitu. Jis pasakys mums 
orų prognozę. 

— Kamjos reikia kanalizacijos sistemoje? 

Kurmis sušniokščia kaip greitasis traukinys. 

— Lyjant geriau nebūti po žeme. Tada pasirodys, kad esi unitaze 
ir pats Dievas nuleido vandenį. 

— Kodėl tave taip domina kanalizacijos sistemos? - klausia Džo 
ir paragina mane sėstis grakščiu, beveik mašinaliu judesiu - tarsi 
būtų jo mokęsis. 

Pirmadienio rytas, mudu esame jo kabinete visai netoli Harlio 
gatvės. Namas karaliaus Jurgio V laikų, juodai dažytais stogvamz- 
džiais ir baltai dažytomis palangėmis. Plokštelėje ant durų po jo 
pavardės — visa virtinė inicialų ir apskritas besišypsantis veidukas, 
kad pacientams nebūtų taip baugu. 

— Tai tik viena versija. Išpirka turėjo neskęsti. 

- Tik tiek? 

— Rėjus Merfis kadaise dirbo kanalizacijos sistemose. Dabar jis 
dingęs. 

Kairė ranka Džo ant kelių trūkteli. Ant rašomojo stalo guli at- 
versta knyga - „Kaip susigrąžinti dingusią atmintį . 

— Kaip tavo koja? 

- Stiprėja. 

Jis nori klausti manęs apie morfijų, bet apsigalvoja. Kurį laiką 
tyla plinta kaip tiršta alyva. Džo atsistoja, susiūbuoja, bet sugeba iš- 
laikyti pusiausvyrą. Tada lėtai, atsargiai ima vaikštinėti po kambarį. 
Kiekvienas žingsnis jam kainuoja nemažai pastangų. Retkarčiais jį 
ima traukti į dešinę, tada jis vėl keičia kryptį. 

Apsidairau po kabinetą ir pamatau, kad knygos ant lentynų ir 

bylos spintoje sudėtos kreivokai. Matyt, jam darosi sunkiau palai- 
kyti tvarką. 

— Ar prisimeni Džesiką Linč? - klausia jis. 

- Jungtinių Valstijų karė, paimta į nelaisvę Irake. 

- Išvaduota ji nieko neprisiminė, kas įvyko nuo tada, kai pateko 
į pasalą, iki tol, kai pabudo Irako ligoninėje. Negalėjo prisiminti 
net praėjus daugeliui mėnesių, nors turėjo daugybę konsultacijų. 
Gydytojai kalbėjo apie engramą - tai visiškai ne tas pats, kas amne- 
zija. Amnezijos atveju atmintį turi, bet po kažkokios psichologinės 
traumos staiga kažką užmiršti. O Džesikai jos smegenys neleido 
atkurti prisiminimų. Atrodė, kad ji vaikšto miegodama. 

— Nori pasakyti, kad aš galbūt niekada neprisiminsiu visko, kas 
įvyko? 

— Gal niekada nebūtum prisiminęs. Tie įvykiai galėjo neužsifik- 
suoti tavo smegenyse. 

Jis laukia, kol aš suvoksiu tą žinią, o aš iš paskutiniųjų stengiuosi 
mesti ją iš galvos. Nenoriu susitaikyti su tokia baigtimi. Aš prisi- 
minsiu! 

— Ar tau kada nors yra tekę dalyvauti perduodant išpirką? — 
klausia Džo. 

— Maždaug prieš penkiolika metų padėjau vadovauti operacijai, 
per kurią buvo gaudomas žmogus, norėjęs užsidirbti pinigų grasi- 
nimais užnuodyti kūdikių maistą. 

— Tai kaip gali vykti išpirkos perdavimas? 

— Dvejopai - lėtai arba su staigiu įsikišimu. Lėtojo perdavimo 
atveju pagrobėjas sugalvoja daugybę sudėtingų nurodymų, verčia 
kurjerį šokti pagal savo dūdelę, stumdo iš taško A į tašką B, paskui 
C, ir policija turi daug vargo. 

— O kitas variantas? 

— Viskas prasideda taip pat: kurjeris siuntinėjamas iš vieno takso- 
fono į kitą, jam liepiama čia įlipti į autobusą, čia iš jo išlipti, važiuoti 
viena kryptimi, paskui kita... Tuomet staiga, kurjeriui vykdant nuro- 

dymus, kažkas nutinka. Pagrobėjas smogia smarkiai ir greitai, jis iš 
pagrindų pakeičia planą. 

- Gali pateikti pavyzdį? 

— Devintajame dešimtmetyje toks Maiklas Samsas pagrobė jauną 
nekilnojamojo turto agentę Stefaniją Sleiter ir pareikalavo išpirkos. 
Kurjeriu buvo Stefanijos viršininkas. Veiksmas vyko tamsią, ūka- 
notą naktį nuošaliame Pietų Jorkšyro kampelyje. Samsas palikdavo 
žinutes ant žibintų stulpų ir taksofonuose. Jis lyg šachmatų figūrą 
stumdė kurjerį siauromis gatvelėmis, kol staiga užtvėrė jo automobi- 
liui kelią ir liepė padėti pinigus ant medinio padėklo palei kažkokio 
tilto kraštą. Samsas laukė po tiltu. Jis patraukė virvę, padėklas nukrito 
ir pagrobėjas motoroleriu pabėgo klampiu keliuku. 

— Paspruko? 

— Su 175 tūkstančiais svarų. 

Profesoriaus akys sublizga iš susižavėjimo. Kaip ir dažnas mūsų, 
jis vertina išradingumą. Tik tai, kas vyko, nebuvo žaidimas: Maiklas 
Samsas jau buvo nužudęs kitą merginą. 

— Ar būtum pasirinkęs kurjere Reičelę? 

- Ne. 

— Kodėl? 

— Negali tikėtis protingų sprendimų, kai pagrobtas tavo vaikas. 
Tikriausiai pagrobėjai pareikalavo, kad kurjere būtų Reičelė. Jais 
dėtas, aš taip būčiau daręs. 

— Gerai, ką dar būtum daręs? 
stengęsis ją paruošti. 

— Kaip? - jis parodo tuščią kėdę. - Įsivaizduok, kad čia dabar 
sėdi Reičelė. Kaip ją ruoštum? 

Spoksau į tuščią kėdę ir mėginu įsivaizduoti Mikos mamą. 
Mano virtuvės kriauklėje buvo trys kavos puodeliai. Pas mane 
buvo Reičelė. Kas dar? Galbūt Aleksejus - juk deimantai buvo jo. 

Užsimerkęs matau Reičelę juodais džinsais ir pilku megztiniu. 

Prisimenu ją miglotai, bet vis dar žinau, kad ši ganėtinai apsiskai- 
čiusi, liūdna moteris simpatiška. Suprantu, kuo ji patraukė Alek- 
sejų. 

Ji sėdi suglaudusi kojas, pasidėjusi ant kelių minkštos odos 
krepšį. Virtuvės grindys nuklotos plastiko nuolaužomis ir panašia 
į konfeti puta. 

- Atminkite - tai ne baigtas sandoris, - sakau jai. - Tai derybos. 

Ji linkteli. 

- Jie nori, kad jūs aklai vykdytumėte nurodymus, bet mes ne- 
galim leisti jiems diktuoti sąlygų, - aiškinu jai. - Turite nenustoti 
reikalauti įrodymų, kad Mika gyva. Nesiliaukite jų prašiusi. Sa- 
kykit, kad norit ją pamatyti ir su ja pasikalbėti. 

— Bet jie sakys, kad mes turime įrodymų - plaukus ir maudy- 
mosi kostiumėlį. 

- Ojjūs sakykit, kad jie nieko neįrodo. Jūs norit būti tikra, ir tiek. 

— Kas, jeigu jie norės, kad išpirką kur nors palikčiau? 

— Nedarykit to. Reikalaukit tiesioginių mainų - Mikos į dei- 
mantus. 

— Ojeigu jie nesutiks? 

— Tada sandoris neįvyks. 

— O kas, jeigu jie neatsives Mikos? - jos balsas trapus it pūstas 
stiklas. - Kas, jeigu jie pirma norės gauti deimantus? 

— Nesutikit. 

— Jie ją nužudys. 

— Ne. Jie aiškins, neva ji viena ar alkana arba jai trūksta oro ar 
vandens. Jie bandys jus išgąsdinti... 

— Bet kas, jeigu... - jai ima trūkinėti balsas. — ...jeigu jie padarys 
jai ką nors bloga? 

Stoja mirtina tyla. 

- Jie ją nužudys, ar ne? Jie niekados jos nepaleis, nes ji gali pa- 
sakyti, kas jie... 


Suimu jos delnus ir priverčiu pasižiūrėti į mane. 

- Liaukitės! Suimkite save į nagą! Šiuo metu Mika yra didžiau- 
sias jų turtas. 

— O paskui? 

- Štai kodėl mes turim diktuoti sąlygas, o jūs turit būti pasiruo- 
šusi. 

Aš atsistoju už jos. 

— Gerai, parepetuokim, ką jiems sakysit. 

Išsitraukiu savo mobilųjį ir surenku numerį. Telefonas priešais 
ją suskamba. Galvos linktelėjimu į jį parodau. 

Ji nenoriai nuspaudžia mygtuką. 

— Klausau. 

- IŠMESK, KAD TAVE KUR VELNIAS, BLAKĘ! 

Ji pasižiūri į mane ir išmikčioja: 

- Ką jūs norit pasakyti? 

- TUČTUOJAU IŠMESK BLAKĘ, KALE, ARBA UŽMUŠIU 
MIKĄ! TUOJ PAT, GIRDI2! 

- Aš ne... Aš neprisisegusi jokios blakės. 

— NEMELUOK MAN! Išmesk ją pro langą! 

— Aš nemeluoju. 

- JI JAU NEGYVA. TU TURĖJAI GALIMYBĘ. 

— Padarysiu viską, ką liepsit. Viską. Maldauju. Aš jau nusiimu... 

Reičelė dreba. Paimu mobilųjį jai iš rankų ir išjungiu ryšį. 

- Jis nežinojo, kad jūs turit blakę. Jis blefavo. Reikėjo neužkibti 
ant jo meškerės. 

Reičelė linkteli ir giliai įkvepia. 

Mes pakartojam repeticiją. Noriu, kad ji kalbėtų mandagiai ir 
įtaigiai, bet ne agresyviai. Nesutiktų, bet ir nekalbėtų įžūliai. Steng- 
tųsi laimėti laiko. 

- Sakykit jiems, kad jums baisu. Pirmą kartą atsidūrėt tokioje 
padėtyje, todėl nervinatės. Jie nori jus valdyti, tad tegul mano, kad 
esat pažeidžiama. 

Kitas dvi valandas repetuojame, nagrinėjame įvairius scenarijus. 

Būtų nerealu įkalti jai į galvą daugiau negu saujelę minčių. Be per- 
stojo kartoju tą patį klausimą: 

— Ko prašysit? 

— Pamatyti Miką. 

— Kada atiduosit išpirką? 

— Kai jau turėsiu Miką. 

— Teisingai. Kai laikysit ją už rankos. 

Žiūriu jai į akis tikėdamasis išvysti tą patį ryžtą, kurį mačiau per 
pirmą spaudos konferenciją po Mikos dingimo. Tada Reičelė ne- 
palūžo, neverkė. Tą patį ryžtą mačiau ant teismo rūmų laiptų po 
nuosprendžio, kai ji skaitė iš anksto parengtą pranešimą. 

— Galite viso to ir nesiimti, - primenu jai. 

Reičelė nemirkteli. Ji net nekvėpuoja. Jos pirštai laksto po 
krepšio sagtis. 


Ne visai sąmoningai išgirstu skambant telefoną. Džo pasilenkia virš 
rašomojo stalo ir nukreipia skambutį kažkam kitam. Laukiamai pa- 
sižiūri į mane; jo kairė ranka trūkčioja lyg įtrūkusi ugniagesių žarna. 

— Kažką prisiminei. 

Jaučiu pykinimą, bet jis tuoj pat praeina. 

— Per mažai. 

Jo ranka nustojo drebėti. Blyškus veidas tampa bejausmis, tik 
akys skaisčiai spindi. Gyvenimas jam - didžiulė paslaptis, be per- 
stojo besikeičiantis galvosūkis. Dauguma žmonių nesusimąsto nė 


akimirką. Džo nė akimirką nenustoja mąstęs. 

Ali buvo išjungusi savo mobilųjį visą vakarą. Galiausiai pati man 
paskambina. 

— Kur buvai? 

— Dirbau. Jau grįžtu namo. 

— Tikiuosi, ne dėl manęs. 

-— Aš iš tikro dirbau. 

Po dvidešimties minučių ji įeina pro duris. Pasikeitusi. Sakoma, 
matyti, kada moteris buvo pamylėta vyro. Gal aš niekada deramai 
to nesugebėjau. 

Ali atnešė man žinių. Policijos duomenų bazė patvirtino, kad 
Džeris Brantas prieš ketverius metus sėdėjo vienoje kameroje su 
Toniu Merfiu. Brantas buvo paleistas lygtinai du mėnesiai prieš 
dingstant Mikai. 

— Argi ne dar vienas sutapimas? - klausia ji. - Tonis Merfis buvo 
lygtinai paleistas prieš pusę metų - kaip tik laiku, kad spėtų įsivelti 
į visą Šį reikalą. 

— Kaip laikosi Naujokas Deivas? 

- Jis labai laimingas zuikutis, - vos pastebimai šyptelėdama at- 
sako ji. 

Nors pavargusi, atsisėda ir peržiūri savo užrašus. Džeris Brantas 
dingo iš policijos akiračio tą patį mėnesį, kai dingo Mika. Nuo to 
laiko nepildė mokesčių deklaracijų, nemokėjo socialinio draudimo 

įnašų, negavo baudų už eismo taisyklių pažeidimus, nebuvo per- 
spėtas policijos, nevėlavo grąžinti knygų bibliotekoms... Vėl pasi- 
rodė prieš tris mėnesius, kai paprašė bedarbio pašalpos. 

— Pasakyk man, sumanioji mergaite, ar tas ponas Brantas turi 
kokią gyvenamąją vietą? 

— Tiesą sakant, turi, - sako ji pakeldama ranką. Tarp pirštų - su- 
lankstytas popieriukas su adresu pietų Londone. 


Bermondsis yra vienas iš du kartus nukentėjusių Londono rajonų, 
pirmą kartą —- nuo vokiečių aviacijos per Antrąjį pasaulinį karą, 
antrą — aštuntajame dešimtmetyje nuo architektų. Šie pristatė 
jame stalininių daugiaaukščių ir betoninių komunalinių namų. Į jį 
žiūrint susidaro įspūdis, kad matai burną sveikų dantų, į kuriuos 
privaryta daugybė plombų. 

Sustojame priešais lapijoje skendintį seną didelį baltą pastatą. Po 
gebenių uždanga pamatau mažytį balkoną, iš apačios paspirtą puoš- 
niomis atramomis. Virš jo — status šiferiu dengtas stogas, tamsus ir 
šlapias lyg ką tik nuplauta mokyklinė lenta. 

Pasižiūriu į laikrodį: kelios minutės aštuntos ryto. 

— Kelkis ir ruoškis darbams, princese. 

Pro praviras duris nosį iškiša kokių devyniolikos metų mergina 
susivėlusiais plaukais. Ji vilki sportinį nertinį ir medvilnines trum- 
pikes. Iš po jų juosmens kyšo tatuiruotės kraštas. 

Ji pasižiūri į Ali ženklelį ir nukabina grandinėlę. Koridoriumi se- 
kame jai įkandin į svetainę. Ali be žodžių subara mane, kad spoksau 
į krypuojantį pasturgalį. 

Ant grindų apsikabinusios miega dar dvi merginos. Neaiškios 
lyties padaras susisupęs į lovatiesę guli ant sofos. Atsiduoda hašišu 
ir senais cigarečių dūmais. 

— Sunki naktelė buvo? 


— Ne man -aš negeriu, - atsako duris mums atidariusi mergina. 

— Mes ieškome Džerio Branto. 

- Jis viršuj. 

Ji atsisėda ant kėdės, užkelia basą koją ant valgomojo stalo ir 
ima krapštyti šašą ant kelio. 

— Gal galėtum nueiti pas jį ir pasakyti, kad mes norėtume su juo 
šnektelėti, - atsako Ali. 

Mergina pamąsto ir nukelia koją nuo stalo. Į ją žiūrėdamas gali 
pamanyti, kad laiptai labai statūs. Valgomasis nukabinėtas pigiomis 
skrajutėmis, reklamuojančiomis aludėse grojančias grupes; kampe 
po baru stovi minkštas suolas, guli svarmenys. Pro virtuvės duris 
matau šiukšliadėžę, iš kurios varva vakar išsinešti pirkto patiekalo 
kario padažas. 

Mergina grįžta. 

— Nevala sako, kad tuoj ateis. 

Ji eina į vonios kambarį, nesivargindama iki galo uždaryti durų, 
atsisėda ant unitazo ir šlapinasi. Baigusi valosi dantis, veidrodyje 
žiūrėdama į mane. Viršuje kažkas irgi nuleidžia unitaze vandenį, 
paskui išgirstu atsidarant langą. Po kelių akimirkų kažkokia žmo- 
gysta prasklendžia pro virtuvės langą ir nusileidžia kieme. 

Spėju pamatyti vyriškio veidą ir išvystu jo akyse grynų gry- 
niausią baimę. 

Kol pasiekiu duris namo gale, jis jau peršokęs per tvorą ir bėga 
siaura gatvele. Basas, apsivilkęs apatinius marškinius ir išblukusias 
treningo kelnes. 

Užsikariu ant tvoros, atsigulu ir skaudžiai drimbu ant grindinio 
akmenų. Vyras už trisdešimties metrų nuo manęs skuodžia link 
vartų. Spėju, kad Ali išėjo pro priekines duris ir mėgins atkirsti jam 
kelią. | 

Šunsnukis beveik nestabtelėjęs peršoka per vartus. Aš išlekiu pro 
juos, trenkęsis visu kūnu, nes slidu, ir nespėju laiku sustoti. Jis pasuka. 
į kairę, apibėga sklidiną šiukšlių konteinerį, perbėga per gatvę, per- 
šoka per gyvatvorę ir, nukirtęs kampą, atsiduria gretimoje gatvėje. 


239 


Michael Robotham - Amnezija 


Jei būčiau dvidešimties, abiem sveikomis kojomis, vis tiek to 
vyruko nepavyčiau. Kosčiu skrepliais, prieš akis mirga taškučiai, ir 
aš vis labiau atsilieku. 

Britanijos dujų valdybos brigada gatvės krašte kasa griovį. Rau- 
doną molį vyrai verčia į krūvą šalia duobės. Gana lengvai per ją 
peršoku, bet neapsidairiau, ar nėra mašinų. Mane apgavo tyliai dir- 
bantis elektrinis variklis. Iš stovėjimo aikštelės pajudėjo pieną išve- 
žiojantis furgonas. Jo greitis - vos keli kilometrai per valandą, bet 
aš įsibėgėjęs ir ore. Trenkiuosi į priekinį sparną prie purvasaugio, 
ir man atrodo, kad mane į asfaltą bloškė visa Naujosios Zelandijos 
regbio rinktinės priekinė linija. 

Kelis kartus persiverčiu, trenkiuosi į šaligatvio kraštą ir suprantu, 
kad susižeidžiau šlaunį. Kas su tom mano kojomis? Žmonės, rodos, 
įjas tik ir taikosi! 

Džeris jau gatvės gale. Jis pasuka galvą žvilgtelėti per petį ir tą 
akimirką krinta: Ali suvarė petį jam į pilvą, apglėbė per juosmenį 
ir, išnaudodama jo inercijos jėgą, pakėlė ir tėškė ant žemės. Ji kelius 
myga jam į nugarą ir aš beveik jaučiu, kaip jam iš plaučių išeina oras. 

Ji atsisėda ant jo ir mėgina užlaužti rankas už nugaros, kad 
galėtų jas surakinti. Kai kiša ranką prie diržo pasiimti antrankių, 
Džeris staigiai atlošia galvą ir trenkia ja Ali į smakrą. Ji vos nepra- 
randa pusiausvyros, bet vis dar laiko kelius prispaustus jam prie 
šonų, stengdamasi neleisti jam atsikelti. 

Atsistoju ir šlubčioju link jų. Koja užtirpusi, iš jos beveik jokios 
naudos. 

Matau, kad priekyje Džeriui pavyko atsistoti keturiomis. Ali ko- 
jomis suėmusi jį per juosmenį joja ant jo kaip mažas vaikas ant tėvo 
žaisdamas arkliuką. Ji apglėbia ranka jam kaklą ir mėgina užspausti 
trachėją. Džeris jau klūpo ir mėgina stotis. Jam pavyksta. Nieko 
nuostabaus: jis metro aštuoniasdešimt penkių centimetrų ūgio ir 
daugiau kaip šimto kilogramų svorio. 

Matau, kas dabar atsitiks. Girdžiu, kaip rėkiu Ali pasileisti, bet 

ji tvirtai laikosi. Priešais kiemą — žema plytų sienelė. Ji vos gero 
sprindžio aukščio, lygiu viršumi. 

Džeris laikydamas Ali už kojų ją pakelia ir žiūri tiesiai į mane. Iš 
jo pasigirsta keistas gyvuliškas garsas, ir jis krinta aukštielninkas. 
Visas jų bendras svoris pereina į jos nugarkaulį, kai šis trenkiasi į 
sienelę. Ali sulinksta ir suklykia. 

Manęs nepasiekia joks garsas. Girdžiu tik savo paties balsą, šau- 
kiantį ją vardu. Dujų valdybos darbininkai cemento spalvos kom- 
binezonais stovi sukaustyti nuostabos, tartum staiga virtę akme- 


sw-o- 


nukrypsta į mane. 

— Kviesk greitąją! Tuoj pat! 

Užmiršau kojos skausmą. Ali kūnas susmukęs ant sienelės. Per 
tą laiką ji nepajudėjo. Šviesos taškučiai atsimuša nuo chromuotų 
stovinčių automobilių dalių ir ašarų jos akyse. 

Atsiklaupiu prie jos ir matau savo atspindį į viršų įsmeigtose jos 
akyse. 

— Nejaučiu kojų, - sukužda ji. 

— Nesijudink. Tuoj atvyks medikai. 

— Atrodo, ne juokais susimoviau. 

— Puikų imtynių veiksmą panaudojai. Kur išmokai taip stabdyti 
priešininką? 

— Turiu keturis brolius. 

— Tai ką - mokykloje savigynos nebemoko? 

Ji įkvepia oro. Garsas šiurkštus. Dievas težino, kas jai lūžo. Man 
norisi sukišti rankas į ją ir laikyti, kad ji nesubyrėtų. 

— Kitokiomis aplinkybėmis nebūčiau drįsusi prašyti jūsų, pone, 
bet ar negalėtumėte nubraukti plaukus man nuo akių? 

Suimu kirpčiukus ir užkišu jai už ausų. 

— Gal rytoj pasiimsiu laisvadienį, - sako ji. - Galėčiau sėsti į 
traukinį, kursuojantį tuneliu po Lamanšu, ir nuvažiuoti į Paryžių 
apsipirkti. 

— Ko gero, važiuosiu kartu. 

— Jums labai nepatinka vaikščioti po parduotuves ir nekenčiate 
Paryžiaus. 

— Žinau, bet kartais malonu iš čia ištrūkti. 

— O Mika? 

— Per tą laiką jau būsime ją radę. 

Nėra minkštos antklodės, kurią būtų galima pakišti jai po 
smakru, nei vandens, kad ji galėtų atsigerti. Ji nebeverkia. Jos akys 
ramios it stirnos. Išgirstu greitosios pagalbos automobilio sireną. 

Džerio Branto jau ir pėdos ataušo. Jis paliko sutryptą gėlyną ir 
apatinių marškinių skiautę Ali saujoje. 

Nekenčiu ligoninių. Jose siaučia siaubingos ligos, kurių pavadi- 
nimai baigiasi „-ija“ ir „-oma“. Žinau, apie ką kalbu. Pirmoji mano 
žmona mirė ligoninėje, suėsta vėžio. Kartais pagalvoju, ar tik ligo- 
ninė nesusargdino jos labiau negu liga. 

Ji merdėjo dvejus metus, bet atrodė, kad ilgiau. Lora džiaugėsi 
kiekviena diena kaip premija, bet aš to neįstengiau. Nesibaigiantis, 
pasikartojantis vizitų pas gydytojus, skenavimo, vaistų, blogų nau- 
jienų ir tiesą slepiančių žvalių šypsenų ratas man panėšėjo į lėtą 
kankinimą. | 

Kler ir Maiklui tuo metu buvo trylika, bet jie laikėsi visai ne- 
blogai. Užtat aš krausčiausi iš proto. Išvykau ir pusantrų metų vai- 
ravau humanitarinės pagalbos sunkvežimius Bosnijoje ir Hercego- 
vinoje per ten vykusį karą. Man derėjo būti namie ir rūpintis savo 
vaikais, užuot siuntinėjus jiems atvirukus. Gal todėl jie niekada 
man neatleido. 

Medikai neleidžia man aplankyti Ali. Gydytojai ir slaugytojos 
praeina pro mane, lyg būčiau plastikinė kėdė laukiamajame. Pir- 
mosios pagalbos slaugytoja storulė Amanda - santūri moteris. Kai 
kalba, žodžiai šoka jai iš burnos it desantininkai. 

— Turėsite laukti neurochirurgo. Jis turėtų netrukus pasirodyti. 
Iš aparatų galite nusipirkti karštų gėrimų ir užkandžių. Atsiprašau, 
bet pinigų aš nekeičiu. 

— Mes laukiam jau keturios valandos. 

— Dabar jau greitai, - sako ji skaičiuodama tvarsčių ritinėlius dė- 
žėje. 

Mūsų pokalbio klausosi Ali artimieji. Jos tėvas vis linksta į priekį, 
kol galva atsigula ant sukryžiuotų rankų. Šis malonus, garbingas 
žmogus panašus į torpeduotą laivą, grimztantį audringoje jūroje. 

Jos motina laiko rankoje popierinį puodelį su vandeniu. Ret- 
karčiais įkiša į jį pirštą ir patrina juo vokus. Trys iš jos brolių, irgi 
sėdintys laukiamajame, varsto mane šaltais žvilgsniais. 

Nuo mano marškinių kyla prakaito smarvė. Tokia pat pasklinda 
orlaivių salonuose, kai verslininkai nusivelka švarkus. Nusisuku 
nuo slaugytojos ir iš lėto grįžtu prie savo kėdės. Praeidamas pro Ali 
tėvą, stabteliu ir laukiu, kol jis pakels akis. 

— Užjaučiu dėl to, kas atsitiko. 

Jis iš mandagumo paspaudžia man ranką. 

— Buvote su ja, detektyve inspektoriau? 

— Taip. 

Jis linkteli žiūrėdamas ne į mane, bet kažkur pro šalį. 

— Kodėl piktadarius ir nusikaltėlius gaudo moteris? Tai juk vyrų 
darbas. 

- Ji labai gera policijos pareigūnė. 

— Paauglystėje mano duktė buvo labai gera sportininkė, - kiek 
patylėjęs pasakoja jis. - Sprinterė. Kartą paklausiau, kodėl ji nori 
taip greitai bėgti. Ji atsakė norinti pasivyti ateitį - pasižiūrėti, kokia 
moterimi taps. 

Jis nusišypso. 

— Turėtumėte ja didžiuotis, - sakau. 

Jis vienu judesiu galvą palinguoja ir ją papurto. 

Praėjęs pro jį įsmunku į tualetą ir apsišlakstau veidą šaltu van- 
deniu. Nusivelku marškinius, išsiplaunu pažastis ir jaučiu, kaip 
vanduo nuteka iki pat kelnių diržo. Įeinu į kabiną, užsirakinu ir at- 
sisėdu ant unitazo. 

Dėl to, kas atsitiko, kaltas aš. Turėjau užlipti į viršų ir rasti Džerį 
Brantą. Turėjau jį sučiupti, nespėjus jam per tvorą pabėgti už 
namo. Vis dar matau jo išraišką, kai laikydamas Ali už kojų krito 
aukštielninkas ir tėškė ją į sienelę. Jis žinojo, ką daro. Bet aš jį rasiu 
ir suimsiu. Gal man pasiseks, ir jis suimamas priešinsis. 


Kitą akimirką krūpteliu ir pabundu. Aš užmigau tualeto kabinoje 
atrėmęs galvą į sieną. Pėdinu į viršų ir jaučiu guzus sulig kumščiais 
kakle. 

Kas šiandien - antradienis? Ne, trečiadienio rytas? Turėtų būti 
rytas, nors tamsu. Neturiu jėgų net pasižiūrėti į laikrodį. Plaukai 
prilipę prie kaktos, nosis perdžiūvusi. 

Kol nusigaunu iki laukiamojo, imu mąstyti aiškiau. Su Ali šeima 
kalbasi konsultantas. Net pykinamas baimės pereinu per kambarį, 
vingiuodamas tarp plastikinių kėdžių eilių. Nors negailestingai spi- 
gina dienos šviesos lempos, laukiamajame, rodos, darosi vis niūriau. 

Kiek padvejoju, ar sutrukdyti, bet poreikis žinoti pernelyg 
stiprus. Man priėjus prie būrelio žmonių, nė vienas į mane neatsi- 
suka. Konsultantas tebekalba: 

- Jai skilo ir pakrypo du slanksteliai, tad suspaudė nugarkaulį 
kaip dantų pastą tūtelėje. Kol neatslūgs ištinimas, gerai nežinosime 
paralyžiaus laipsnio ir ar jis negrįžtamas. Turiu panašiai traumuotą 
kitą pacientą, žokėjų. Žirgas jį numetė, ir jis nukrito ant apsauginio 
turėklo. Jis sparčiai taisosi ir turėtų vėl vaikščioti. 

Prakaitas stingdo man odą, ilgi tušti koridoriai ima dingti iš akių. 

— Ji apdujusi nuo analgetikų, bet aplankyti ją galite, - kasyda- 
masis neskustą smakrą sako konsultantas. - Pasistenkite jos nenu- 
liūdinti. 

Tą akimirką supypsi jo pranešimų gaviklis, ir man kone trūksta 
ausų būgneliai. Jis atsiprašydamas žvilgteli į Ali tėvus ir nukaukši 


koridoriumi. 

Laukiu savo eilės už Ali palatos durų. Nedrįstu pažiūrėti į akis 
jos tėvams, kai šie išeina. Motina apsiverkusi, broliai trokšta išlieti 
pyktį ant kaltininko. Neturiu kur slėptis. 

Mane užgriuvusi šleikštulio banga slūgsta, kai atidarau duris ir 
žengiu keletą žingsnių į prieblandą. Ali guli aukštielninka, įsmei- 
gusi akis į viršų. Kaklas ir galva įsprausti panašiame į griaučius plie- 
niniame rėme, kad negalėtų jų pajudinti. 

Per daug arti neprieinu, kad ji neužuostų mano smarvės ir ne- 
pamatytų, kaip klaikiai atrodau. Tai nepadeda - ji pamato mane 
veidrodyje virš galvos ir sako: 

— Labas rytas. 

— Labas rytas. 

Apsidairęs po palatą pamatau kėdę ir ant jos atsisėdu. Auksiniai 
šviesos rėžiai prasiskverbia pro užuolaidas ir krinta ant jos lovos. 

— Kaip jautiesi? — klausiu. 

— Šiuo metu sklandau su Liuse ir jos deimantais". Ničnieko ne- 
jaučiu. 

Ji įkvepia oro su labai panašiu į dejonę garsu ir išspaudžia šyp- 

— Gydytojai sako, kad reikės operuoti man stuburą. Liepsiu jį 
pailginti. Visada norėjau būti metro aštuoniasdešimties. 

Ji nori, kad nusijuokčiau, bet aš įstengiu tik šyptelėti. 

Ali nutyla ir užsimerkia. Tyliai atsistoju išeiti, bet ji sugriebia 
mane už riešo. 

— Ką jums sakė daktaras? 

— Medikai galės pasakyti ką nors konkretaus tik po kelių dienų. 

— Ar aš vaikščiosiu? - springdama ašaromis klausia ji. 

— Jie mano, kad vaikščiosi. 


* Aliuzija į bitlų dainą „Liusė danguje su deimantais“ (Lucy in the Sky with Diamonds). Ma- 
noma, kad šiuose žodžiuose užmaskuotas narkotiko LSD pavadinimas. 

Ji užsimerkia, ir raukšlytėse prie akių kampučių sužvilga ašaros. 

— Tu pasveiksi, - sakau kiek galėdamas įtaigiau. - Nė mirktelėti 
nespėsi, kai vėl dirbsi - tik jau būdama metro aštuoniasdešimties. 

Ali paprašo, kad pabūčiau. Žiūriu į ją miegančią, kol kažkokia 
slaugytoja išveja už durų. 

Jau beveik vidurdienis. Mobiliajame daugiau negu dešimt ži- 
nučių, dauguma nuo Kambelio Smito. 

Paskambinu į operacijų kambarį ir bandau gauti naujausių žinių 
apie Džerį Brantą, bet jis iki šiol nerastas. Niekas nenori su manim 
kalbėtis. Galiausiai manęs pasigaili vyresnysis tyrimų pareigūnas. 
Džerio Branto miegamajame po grindlentėmis buvo rasta trys 
šimtai ekstazio tablečių, o antro aukšto tualete - spido pėdsakų. Ar 
ne todėl jis bėgo? 

Į Harou kelio policijos nuovadą atvažiuoju prieš pat dvi. Pra- 
einu pro sausakimšą pirmą kabinetą. Jame du vairuotojai kruvinais 
marškiniais rėkia vienas ant kito po kažkokios avarijos. 

Man įėjus, Kambelis uždaro duris. Susidėjęs ant nugaros rankas, 
bejausmiu kaip akmuo veidu, jis panašus į tikrų tikriausią vyriau- 
siąjį konsteblį. 

- Po perkūnais, Ruizai! Du trūkę slanksteliai, sulaužyti šonkau- 
liai, trūkusi blužnis - jai gali tekti sėstis į neįgaliojo ratukus. O ką 
tuo metu darei tu?! Lindai po pieno furgono ratais, kad tave kur 
velnias!.. 

Vis dar girdžiu, kaip bendradarbiai juokėsi koridoriuje. Kol kas 
ne iš manęs, bet tik todėl, kad Ali toks sunkus ligonis. 

Kambelis atsidaro viršutinį stalčių ir ištraukia lapą su spaus- 
dintu tekstu. 

- Įspėjau tave. Liepiau nesikišti į šį reikalą. 

Jis paduoda man prašymą atleisti iš pareigų. Mano. Aš tuoj pat 
išeinu į pensiją dėl sveikatos būklės. 

- Pasirašyk. 

— Ką darote, kad rastumėte Džerį Brantą? 

— Ne tavo rūpestis. Pasirašyk prašymą. 

— Noriu padėti jums jį rasti. Pasirašysiu prašymą, jei leisit man 
padėti jį rasti. 

Pasipiktinęs Kambelis šnopuoja it pantomimoje vilką vaidi- 
nantis aktorius. Jo akių nematau - jas slepia antakiai, šliaužiantys 
per visą kaktą ir pasibaigiantys jau prie ausų. 

Papasakoju jam apie laiškus dėl išpirkos ir DNR tyrimus, iš- 
sakau, ką man pavyko suprasti apie išpirkos perdavimą. Girdi, 
žinau, kad tai atrodo neįtikima, bet man jau nedaug trūksta, kad 
viską išsiaiškinčiau. Man tik reikia pagalbos sekant aptiktu pėd- 
saku. Džeris Brantas prikišęs nagus prie Mikos pagrobimo. 

— Kaip? 

— Kol kas nežinau. 

Kambelis purto galvą - jis manim netiki. 

— Gaila, negirdi, ką šneki. Tau manija. 

— Tu nesiklausai. Kažkas pagrobė Miką. Nemanau, kad Ho- 
vardas ją nužudė. Ji tebėra gyva. 

— Ne! Tu išklausyk mane! Tai, ką šneki, - paistalai. Mika Karlail 
mirė prieš trejus metus. Atsakyk man į štai kokį klausimą: jei kas 
nors ją pagrobė, kodėl jis laukė trejus metus ir tik tada atsiuntė iš- 
pirkos reikalavimą? Jokios logikos, nes tai ne tiesa. 

Jis vėl stumia man prašymą atleisti iš pareigų. 

— Tau reikėjo mesti tarnybą, kai daviau tau galimybę. Esi išsi- 
skyręs, su vaikais beveik nesimatai. Gyveni vienas. Kad tu ma- 
tytum, kaip atrodai! Baisu į tave žiūrėti! Kadaise jauniems detek- 
tyvams liepdavau imti iš tavęs pavyzdį, bet dabar darai mums gėdą. 
Tu užsibuvai tarnyboje, Vinsentai... 

— Ne, tik neprašyk manęs. 

— Tu ritiesi nuokalnėn. 

— Nuokalnėn? Aš nemačiau jokio kalno! 

— Pasirašyk prašymą! 

Nusisuku nuo jo, stipriai užmerkiu akis ir bandau nuryti kartėlį. 

Kuo daugiau apie tai galvoju, tuo labiau siuntu. Jaučiu, kaip įtūžis 
verda mano žarnose, trinksi it garo variklio stūmokliai. 

Kambelis paima parkerį ir deda atgal į stalčių. 

— Nepalieki man kitos išeities. Deja, esu priverstas tau pranešti, 
kad tavo samdos sutartis su Londono policija nutraukta. Komi- 
saras nusprendė, kad per tave vienos bėdos. Jis neleis tau duoti pa- 
rodymų kaip tarnybą einančiam pareigūnui. 

— Apie kokius parodymus kalbi? 

Kambelis ištraukia iš stalo stalčiaus kitą raštą - šaukimą į teismą. 

— Šįryt dešimtą Hovardui Veivelui atstovaujantys advokatai pa- 
reikalavo, kad rytoj vidurdienį duotum parodymus per jo apelia- 
cijos svarstymą. Jie žino apie išpirkos reikalavimą ir DNR tyrimus. 
Jie argumentuos taip: jeigu aukštas pareigas einantis policijos pa- 
reigūnas sutiko, kad būtų sumokėta išpirka už Mikaelą Karlail, tu- 
rime tikėti, jog ji tebėra gyva. 

— Kaip jie sužinojo? 

— Tu man pasakyk. Be to, jie prašys, kad Hovardas Veivelas būtų 
paleistas už užstatą. Galimas daiktas, rytoj po pietų jis išeis į laisvę. 

Staiga viską suprantu. Mano atleidimas bus vienas iš būdų, kaip 
sumažinti padarytą žalą. Aš būsiu nebe tarnybą einantis parei- 
gūnas, o trenktas faras. 

Sulaikau kvapą. Kambelis kalba toliau, bet aš negirdžiu jo žo- 
džių. Gyvenu dešimčia sekundžių pralenkdamas laiką ir dešimčia 
nuo jo atsilikdamas. Kažkur skamba telefonas, bet niekas nenori 
atsiliepti. 

Žemai sėdėdamas ant priekinės furgono sėdynės susidėvėjusiomis 
spyruoklėmis pro priekinį stiklą žiūriu į tirštėjančias sutemas. Ant 
prietaisų skydo siurbtuku pritvirtinta šokinėja Preslį vaizduojanti 
lėlė. 

Vairuoja Sinoptikas Pitas nukarusiais ūsais, su vilnone kepure 
ant galvos. Jo dantys be perstojo mala kramtomosios gumos gu- 
mulą, kurį jis išsitraukė iš už ausies. 

Furgono gale sėdi keturi jo draugužiai, vadinantys save miesto 
tyrėjais. Baris iš vargingiausio Londono rajono turi tik du prieki- 
nius dantis ir yra visiškai plikas. Jis ginčijasi su Angusu, į pensiją 
išėjusiu angliakasiu, kuris iš sunkiojo svorio boksininkų prasčiau- 
siai atlaikydavo smūgius. Į pokalbį bando įsitraukti priešais juos 
sėdintis Filas, bet jis mikčioja, todėl pašnekovai turi daug laiko 
jį pertraukti. Vienintelis nekalbantis komandos narys - Aršusis 
Kurmis. Sėdėdamas ant furgono grindų jis tikrina virves ir Ži- 
bintus. 

— Londono kanalizacijos vamzdynai - paskutinė balta dėmė, - 
aiškina man Pitas. - Jų šešiasdešimt penki tūkstančiai kilometrų, 
kai kuriems šimtai metų. Tai inžinerijos žygdarbis, galintis varžytis 
su Sueco kanalu, bet niekas apie juos rimtai nepagalvoja. Žmonės 
tik ištuština savo nuodus ir nuleidžia vandenį... 

— Bet kam juos tirti? 

Jis nusivylęs į mane žvilgteli. 

— Ar kas nors klausė Hilario, kodėl jis įkopė į Everestą? 

— Taip, klausė. 

— Na, gerai, gerai. Tai štai — tie kanalizacijos vamzdynai panašūs 
į Everestą. Tai paskutinė balta dėmė, pats pamatysit. Tai kitas pa- 
saulis. Nusileiskit dešimt metrų po žeme, ir ten jus pasitiks tokia 
tyla, kad girdėsit, kaip atsiveria ir užsiveria jūsų poros. O tamsa tie- 
siog antgamtiška. Ji ne tokia kaip mums įprastoje aplinkoje. Ten 
tamsoje po kiek laiko vyzdžiai išsiplės ir tu pradėsi įžiūrėti pavi- 
dalus. Tamsa po žeme - juodut juodutėlė. 

Furgono gale sėdintis Baris palinksta į priekį. 

— Kanalizacija - tartum dingęs miestas. Ten rasi upokšnių, pra- 
laidų, slėptuvių, rūsių, urvų, kapų, kriptų, katakombų, slaptų vie- 
telių — valdžia nenori, kad kas nors apie jas žinotų. Tai kitoks pa- 
saulis. Vienas sluoksnis palaidoja kitą, visai kaip uolienų klodai. 
Kaskart, kai žlunga didžiosios civilizacijos — egiptiečių, hetitų, 
romėnų - po savęs jos būtinai palieka kanalizacijos sistemas ir iš- 
vietes. Po milijono metų archeologai atkasinės mūsų suakmenėju- 
sius šūdus — patikėkit manim. 

- Ir dar daug ką, - priduria Angusas. - Mes randam įvairiausių 
daiktų: papuošalų, dirbtinių dantų, akinių, žibintuvėlių, auksinių 
monetų, klausos aparatų, lūpinių armonikėlių, batų... 

— Kartą mačiau di-di-di-džiulę kiaulę, - įsiterpia Filas. - Tokios 
ti-ti-ti-krai nesate matę. 

- Tikriausiai negalėjo atsidžiaugti radusi tiek šūdo, ar ne? — 
kikena Angusas. Baris prie jo prisideda. Sinoptikas Pitas pakelia 
balsą ir juos nutildo. 

— Ar žinot, kas yra sijotojas? 

- Ne. 

— Aštuonioliktame amžiuje žmonės rausdavosi kanalizacijoje — 
sijodavo mėšlą kaip kiti žvirgždą ir smėlį, ieškodami aukso. Ar galit 
įsivaizduoti?! Buvo ir tokių, kurie valydavo ir taisydavo kanaliza- 

cijos vamzdynus. Šiais laikais jie vadinami asenizatoriais. Šiąnakt 
gal net išgirsit juos dirbant. 

— Kodėl jie dirba naktį? 

— Naktį vamzdžiais teka mažiau šūdų. 

Gailiuosi paklausęs. Rėjaus Merfio žmona pasakojo, kad jis 
anksčiau dirbo asenizatoriumi. Pitas aiškina, kaip brigadininko va- 
dovaujama šešių vyrų komanda pravalo užsikimšusias vamzdynų 
vietas pro liukus iškeldama purvą į paviršių. 

— Suprantu, kad tokie metodai atrodo ganėtinai pasenę, bet su- 
kurta ir labai pažangių priemonių. Yra tokių laivelių, vos ne su oro 
pagalve. Juose įrengtos kameros filmuoja vamzdynų vidų ir padeda 
nustatyti kliuvinius. Tų laivelių turit saugotis. Bus negerai, jei toks 
įjus trenksis. 

Furgonas sustoja žvirgždu klotoje apleistoje automobilių aikšte- 
lėje. Atsidarius durims furgono gale, pirmas išlipa Aršusis Kurmis 
ir paduoda man kombinezoną bei juosmenį siekiančias bridkelnes, 
paskui dar saugos diržus ir gumines pirštines. Tuo metu Sinoptikas 
Pitas atsidaro geltoną plastikinį lagaminą ir ištraukia teleskopinę 
aliumininę kartį su trikoju ir kaušeliais vėjo greičiui matuoti viršuje. 

- Čia nešiojamoji meteorologinė stotis, - paaiškina jis. - Ji man 
praneša vėjo greitį ir kryptį, temperatūrą, santykinį oro drėgnumą, 
atmosferos slėgį, saulės spinduliuotę ir kritulius. Visa informacija 
įvedama į kompiuterį. 

Jis atsidaro skreitinuką ir ima maigyti klavišus. 

— Turėsime keturias valandas gero oro. 

Aršusis Kurmis papildo mano įrangą apsauginiu šalmu ir kvė- 
pavimo aparatu. Prieš lįsdamas į bridkelnes jis paskutinį kartą pa- 
sikaso pažastis. 

- Žaizdelių neturit? Jeigu yra, užlipdykit vandeniui atspariu 
pleistru, - mesdamas jų dėželę man sako Baris. - Nuo žiurkių šla- 
pimo galima užsikrėsti leptospiroze. Užkratas patenka į žaizdą ir 
galiausiai atsiduria smegenyse. 

Jis patikrina mano saugos diržus. 

— Pasakysiu, kas bloga gali laukti po žeme: gaisras, sprogimai, 
uždusimas, apsinuodijimas, infekcija ir žiurkės, kurios gali nuplėšti 
nuo kaulų mėsą. Niekas nežino, kad mes leisimės, tad negalime 
būti tikri, kad vamzdynai vėdinami. Galim susidurti su sankau- 
pomis dujų: metano, amoniako, anglies dvideginio ir kitų, kurių 
net pavadinimų, prisiekiu, nežinau, taip pat vandenilio sulfido ar 
benzeno. Nelieskit pirštinėmis akių ir burnos. Laikykitės prie pat 
Kurmio. Niekas taip gerai nesiorientuoja po žeme kaip jis. 

Jis prisega man prie diržo dujų monitorių. 

Sinoptikas Pitas iškelia į viršų nykštį; Kurmis pakelia liuko 
dangtį, nutraukia jį į šalį ir pro nedidelę apskritą angą nuleidžia 
šachtininko lempą. Pirmi geležinėmis pakopomis lipa Angusas su 
Filu. Aš spraudžiuosi tarp Bario ir Kurmio. 

Kanalizacijos tunelis mažiau nei pusantro metro aukščio, todėl 
turėsiu eiti susilenkęs. Dvokia fekalijomis ir puvėsiais persisun- 
kusia drėgme. Išgaubtos plytų sienos galop baigiasi sekliu upeliu, 
tekančiu per tunelio vidurį. Kreivi mūsų šešėliai krinta ant plytų 
sienų. 

— Nepamirškit nuleisti klozeto dangčio, - sako Angusas, šlapin- 
damasis ant sienos. 

Aršusis Kurmis pasižiūri į mane. Lempos šviesoje baltos jo akys 
žiba. Jis nieko nesako, bet suprantu, kad jis suteikia man paskutinę 
progą grįžti. 

Sinoptikas Pitas užridena liuko dangtį į vietą, ir mes liekame 
uždaryti po žeme. 

Staiga man darosi baugu. 

— Kaip jis mums praneš, jei prasidės lietus? 

— Senoviškai, - atsako Baris. - Jis pakels liuko dangtį per pusę 
sprindžio ir paleis. Garsą girdėsime už daugelio kilometrų. 

Angusas patapšnoja man per petį. 

— Tai ką manot? 

— Dvokia ne taip jau ir baisiai. 

Jis nusijuokia. 

— Ateikit čia šeštadienio rytą. Penktadienio vakarą daug kas 
valgo mėsą su kario padažu. 

Aršusis Kurmis jau tolokai - brenda upeliu. Baris eina už manęs. 
Jam tenka susiriesti labiau negu kitiems, nes stambus jo kūnas vos 
išsitenka tarp tunelio sienų. Vanduo sūkuriuoja man palei kelius; 
aprasojusios sienos žibinto šviesoje atrodo beveik sidabrinės. 

— Vadinam juos snarglaktitais, - sako Baris rodydamas į stalak- 
titus, už kurių kliūva mūsų šalmai. 

Nors šalta, jau pradeda mušti prakaitas. Dar šimtas metrų, 
ir imu be perstojo drebėti. Aidas sustiprina kiekvieną garsą, ir aš 
krūpčioju. Mėginau į kiekvieną scenarijų įpinti Miką, bet darosi vis 
sunkiau. 

Tuo pat metu galvoju apie Ali ligoninėje, spoksančią į suluo- 
šintą savo kūną veidrodyje, spėliojančią, ar kada nors vėl vaikščios. 
Aš užviriau visą tą košę. Leidau jai prisidėti prie manęs, nors ji tu- 
rėjo ką prarasti kur kas daugiau negu aš. Dabar aš braidau po purvą 
ir šūdus, bet manau to nusipelnęs. Kai pagalvoju, koks dabar mano 
gyvenimas, karjera ir santykiai su žmonėmis, darosi aišku, kad čia 
man ir vieta. 

— Mes dabar po ta vieta, kurią rodėt mums žemėlapyje, - sako 
Baris. Žibintuvėlis ant jo šalmo mane trumpam apakina. 

Žvilgteliu viršun į didžiulę angą ir šoninį tunelį. Išpirkos perda- 
vimo naktį trūkus magistraliniam vandentiekio vamzdžiui, į gatves 
ir lietaus kanalizacijos angas plūstelėjo penki tūkstančiai litrų per 
minutę vandens. Tiek turėjo užtekti nunešti išpirką, o gal net ir 
mane. 

- Jeigu koks daiktas būtų srauto atneštas čia iš žemės paviršiaus, 
kur jis galų gale atsidurtų? 

- Ši sistema nuolaidi, pagrįsta sunkio jėga, - sako Angusas. 

Aršusis Kurmis pritariamai linkteli. 

— Bū-bū-bū-tų nuneštas tolyn, - išmiknoja Filas. 

Baris ima aiškinti: 

— Tie maži vietiniai kanalizacijos vamzdžiai teka į magistra- 
linius. Jais nuotekos patenka į penkias nukreipiamąsias sistemas, 
įrengtas vakarų ir rytų kryptimis. Visos jos veikia sunkio jėgos 
principu. Aukštojo lygio sistema prasideda prie Hampstedo kalvos 
ir prie Kentiš Tauno kerta Haigeito kelią. Piečiau - dvi vidurinio 
lygio sistemos. Viena prasideda ties Kilbernu ir po Edžvero keliu, 
aplenkdama Karaliaus sankryžą, pasiekia Justono kelią. Antra 
prasideda Kentiš Taune, praeina po Beisvoteriu ir driekiasi palei 
Oksfordo gatvę. Galop turim dvi žemojo lygio sistemas, vieną - po 
Kensingtonu, Pikadiliu ir Sičiu; kitą - tiesiai po Temzės krantine. Ji 
eina šiauriniu upės krantu. 

— Kurjos visos baigiasi? 

— Bektono nuotekų valymo įrenginiuose. 

— O visą šią kanalizacijos sistemą praplauna lietaus vandenys? 

Baris papurto galvą. 

— Magistralinės kanalizacijos sistemos pastatytos palei senas 
upes - išjų ir gauna vandenį. 

Vienintelė upė, kurią žinau įtekant į Temzės žiotis iš šiaurės, - 
Li, bet ji gerokai ryčiau nuo čia. 

— Jų begalė, - iš menkų mano žinių nusišaipo Angusas. - Upė 
nepradings vien dėl to, kad tu to užsimanysi. Galima užversti jas 
žemėmis ar nukreipti į vamzdžius, bet jos ir toliau tekės kaip nuo 
seno. 

— Kokios čia upės? 

- Turim Vestborną, Volbruką, Taiberną, Stemford Bruką, Kaun- 
ters Kriką, Flitą... 

Visi šie pavadinimai žinomi. Dešimtys gatvių, parkų ir dvarų 
pavadinti jų vardais, bet aš niekada nesiejau jų su senomis upėmis. 
Man ant sprando pasišiaušia plaukeliai. Esame prisiklausę apie 
slaptus miestus po miestais; tunelius, kuriais premjerai eidavo į 

Karo kabineto posėdžius ar kuriais meilužės eidavo į pasima- 
tymus su karaliais, bet aš kaip gyvas neįsivaizdavau šio vandens 
pasaulio, nematomų upių, tekančių po gatvėmis. Nenuostabu, 
kad sienos čia verkia. 

Aršusis Kurmis ragina mus eiti toliau. Tunelis driekiasi tiesiai; 
retkarčiais nuotekos krinta į jį pro vertikalias šachtas, ir tose vie- 
tose susidaro miniatiūriniai kriokliai. Brendame srauto viduriu; 
mūsų bridbačiai šlepsi per dumblą ir šaltą pilkšvą vandenį. Ilgai- 
niui tunelis praplatėja ir paaukštėja, tad mums nebereikia lenktis. 

Mes susirišame virve, nusileidžiame į šachtą ir tyliai brendame 
dar didesniu tuneliu. Retkarčiais paslystame ant nuožulnių beto- 
nuotų plokštumų ir kepurnėjamės dvokiančiame vandenyje. Ki- 
tąsyk atsiduriame netoli paviršiaus ir mus pasiekia pro geležines 
groteles įžambiai krintanti blausi šviesa. 

Mėginu įsivaizduoti, kaip išpirka, padalyta ir sandariai sudėta į 
plastiko pakuotes, srauto nešama šiais tuneliais, krinta kriokliais ir 
plaukia požeminėmis kameromis. 

Einame, šliaužiame ir slysčiojame dar vieną valandą. Galiausiai 
atsiduriame iš plytų sumūrytoje didžiulėje karalienės Viktorijos 
laikų patalpoje kolonų ir arkų remiamomis lubomis. Ji tikriausiai 
dešimties metrų aukščio, bet tamsoje sunku pasakyti. Balsvai žalias 
vanduo, rodos, verda man po kojomis ir krinta kriokliu. 

Aplinkui vien surūdijusios geležinės grotos ir nuo lubų kaban- 
čios ilgos grandinės. Patalpą perskiria betoninė dviejų slenksčių 
užtvanka. Putojančius vandens kunkulus aukščiau užtvankos su- 
gaudo ir neša tolyn didžiulis vamzdis. 

Žemiau užtvankos — didelis betoninis baseinas su milžiniškais 
plieniniais uždoriais. Jų viršuje juos užsklendžiantys atsvarai. 

Angusas atsisėda ant užtvankos slenksčio, išsitraukia iš kišenės 
sumuštinį ir išvynioja iš polietileno. 


* Karo atveju Didžiosios Britanijos vyriausybės skiriamas komitetas. 

— Štai ten — žemojo lygio nukreipiamoji sistema. Ji prasideda 
Čizike, po Temzės krantine pasuka į rytus link Abei Milso siurb- 
linės rytų Londone. Iš ten visos nuotekos nukreipiamos į valymo 
įrenginius. 

— O kam reikia užtvankos? 

— Dėl potvynių. Jeigu Londone prasidės smarki liūtis, krituliai 
tegali nutekėti į kanalizacijos vamzdžius. Tūkstančiai kilometrų tų 
smulkių vamzdžių neša nuotekas į magistralines sistemas. O tada... 
Atrodo, kad atūžė vėjo gūsis - vanduo tik šniokšt! 

- Šniokšt! - pakartoja Kurmis. 

Angusas nuima nuo krūtinės trupinį. 

— Sistema tegali praleisti ribotą nuotekų kiekį. Jeigu, neduok 
Dieve, jos ims tvenktis, politikai Vestminsteryje braidžios po šūdus 
tiesiogine šių žodžių prasme. Taigi pasiekęs tam tikrą lygį vanduo 
persirita per užtvanką ir yra nukreipiamas pro šiuos uždorius. 

Jis rodo į milžiniškus geležinius vartus, kiekvieni jų turbūt sveria 
apie tris tonas. 

— Kai liūties vandenys šniokšdami ima ristis per užtvanką, jie 
atsidaro nelyginant sklendė. 

— Kurie tada teka? 

— Tiesiai į Temzę ne mažiau kaip dešimties mazgų greičiu. 

Staiga atsiranda kitas scenarijus; jis verpetuoja aplink mane it 
migdolų kvapas. Londono vandenų bendrovės brigadininkas sakė, 
kad vandentiekio vamzdis „sprogo į gabalus“ ir sukėlė milžinišką 
potvynį. Šis būtų atgrasęs kiekvieną sekti paskui išpirką, bet galėjo 
turėti dar vieną tikslą - permesti paketus per užtvanką. 

— Man reikia patekti už tų uždorių. 

— Nevalia, - atsako Aršusis Kurmis. - Jie atsidaro tik kilus po- 
tvyniams. 

- Bet jūs galit mane ten nuvesti. Jūs juk žinot, kur vanduo teka 
užjų. 


Kurmis pasikaso pažastis ir pakraipo galvą. Man panyžta visą kūną. 

Sinoptikas Pitas ištraukia aukšto slėgio žarną ir prijungia prie čiaupo. 
Smarki vandens srovė bloškia mane žingsnį atgal. Sukuosi ratu tal- 
žomas čiurkšlės. 

Furgonas stovi beveik tiesiai virš atviro liuko Renilė sode, Ka- 
rališkosios ligoninės“ Čelsio rajone teritorijoje. Pro medžius vos 
matyti didingi ligoninės pastatai, nugelsvinti kylančios saulės. Ne- 
toliese, Čelsio kareivinėse, girdžiu repetuojant karinį orkestrą. 

Paprastai sodas atidaromas tik dešimtą ryto. Nežinau, kaip Si- 
noptikui Pitui pavyko įvažiuoti pro vartus. Paskui pamatau ant fur- 
gono šono magnetukais tvirtinamą plakatą su užrašu „Vestmins- 
terio municipalitetas“. 

— Turiu jų dešimtis, - tarsi gėdydamasis paaiškina jis. - Eime, 
parodysiu jums, ką norite pamatyti. 

Nusivelkame kombinezonus, nusiauname bridbačius, sudedame 
į plastikinius maišus ir sukrauname į furgoną. Aršusis Kurmis persi- 
vilko maskuojamąja uniforma ir mirksi žiūrėdamas į saulės šviesą, 
tartum bijodamas, kad ši jį apakins. Kiti geria arbatą iš termoso ir 
prisimena naktinę kelionę. 

Visi sulipame į furgoną. Vos nesitrenkiu į priekinį stiklą, kai 


* Senelių prieglauda ir slaugos namai per tarnybą sužeistiems ar daugiau negu 20 metų ati- 
tarnavusiems Didžiosios Britanijos armijos kariams. 

Sinoptikas Pitas lekia siaurais asfaltuotais takais ir pamoja ranka į 
rytinį pasivaikščiojimą išėjusiems trims kariškiams pensininkams. 
Išvažiavę pro priekinius vartus apsukame sodo sieną ir galiausiai 
pasiekiame Temzę. 

Sinoptikas Pitas pastato furgoną Krantinės sode. Pereinu per 
gatvę į paupio taką. Tarp potvynio ir atoslūgio nuo Temzės sklinda 
kvepalų aromatas - palyginti su smarve, kurią neseniai uosčiau. 

Pitas mane pasiveja ir žvilgteli į vandenį. Paskui užlipa ant sie- 
nelės, apsiveja ranka geležinį gatvės žibinto stulpą ir pasilenkia virš 
dumblėto kranto. 

- Štai jis. 

Žiūriu, kur jis rodo ištiesta ranka, ir pamatau mūro krantinėje 
įdubą. Apskritas metalinis uždoris pertvėręs po žeme dingstantį 
vamzdį. Nuo uždorio kraštų varva vanduo, ir dumble susidarė bala. 

- Čia Renilė lietaus kanalizacija. Uždoriš atsidaro kilus potvy- 
niui, paskui užsidaro, kad potvynio vandenys nepatektų atgal į ka- 
nalizaciją. 

Jis pasisuka ir rodo kažkur už ligoninės. 

— Buvot tiesiai į šiaurę nuo čia, ėjot laikydamasis Vestborno 
upės nuolydžio. 

— Kurji prasideda? 

— Vakarų Hampstede. Ją maitina penki upeliai, įtekantys prie 
Kilberno. Paskui ji kerta Meidos slėnio ir Padingtono rajonus, o ga- 
liausiai Haid Parke įteka į Serpentainą. Paskui vėl dingsta po žeme, 
teka palei Viljamo gatvę, po Kadogano skersgatviu ir Karaliaus 
keliu, pro Slouno aikštę, o galop - po Čelsio kareivinėmis. 

— Nematau, kad tekėtų vanduo. 

- Didumą jo sunaudoja kanalizacijos sistema. Šitą uždorį pa- 
matysite atsidarant tik tada, kai sistemoje susidarys vandens per- 
teklius. 

Jo aiškinimo pabaigos negirdžiu, nes prisimenu patėvio man 
pasakotą istoriją apie seną aklą kuiną. Šis įkrinta į išdžiūvusį šu- 

linį, ir valstietis nusprendžia, kad jo gelbėti neverta; jis nušauna du 
zuikius vienu šūviu. Jis ima kastuvu pilti žemes, norėdamas arklį 
užkasti, bet šis jas nusipurto ir sutrypia. Valstietis vis verčia žemes, 
o kuinas ir toliau jas trypia, kol pamažu iškyla į dienos šviesą. 

Kai kas mėgino mane palaidoti, bet aš nenustojau trypęs. Dabar 
trūksta visai nedaug, kad išlipčiau iš šulinio, ir, patikėkit manim, 
kiekvienas, laikantis kastuvą, gaus spyrį į galvą. 

Veikiausiai žinau, kas nutiko tą naktį. Mes sumeistravome 
brangų neskęstantį laivelį, ir jis nuplaukė tolyn. Deimantai pra- 
plaukė pro Renilė lietaus kanalizacijos sistemą, stumiami tolyn 
vandens iš sprogusio vamzdžio. Kažkas išpirkos laukė, kažkas, pui- 
kiai besiorientuojantis požeminiuose tuneliuose ir vamzdynuose. 
Toks žmogus kaip Rėjus Merfis. 

Tik dabar imu suvokti, kaip niršau nuo tada, kai pabudau ligo- 
ninėje su šautine žaizda ir godojau apie Miką Karlail. Šie įvykiai 
yra kur kas daugiau negu jų sandų suma. Gudrūs, sukti, ryžtingai 
tikslo siekiantys žmonės manipuliavo į neviltį puolusios motinos 
emocijomis ir pasinaudojo aklu mano paties troškimu. Kur visą šį 
laiką buvo Mika? Žinau, kad ji gyva. Negaliu paaiškinti, iš kur tai 
žinau, ar pateikti įrodymų. Žinau tik viena: tokį rytą jos vieta yra 
šiame pasaulyje. 

Sinoptikas Pitas tvarko daiktus furgone, o tuo metu Aršusis 
Kurmis išima baterijas iš dujų monitorių. Angusas su Bariu jau 
nuėjo į metro stotį. Beveik aštuonios ryto. 

— Ar galiu jus kur nors pavėžėti, detektyve inspektoriau? 

Kiek pagalvoju. Vidurdienį turiu būti teisme. Be to, noriu aplan- 
kyti ligoninėje Ali. Kita vertus, tiek daug išsiaiškinęs, nenoriu nu- 
stoti ieškojęs. Bylos ištiriamos remiantis faktais, ne prisiminimais. 
Sustoti nevalia. 

- Į Meidos slėnį. 

— Prašom. Šokit į vidų. 

Artėjant prie „Delfino“ daugiabučio eismas nebe toks inten- 

syvus. Pečius vis dar maudžia nuo kelionės kanalizacijos tuneliais, 
šnervėse vis dar jaučiu tą dvoką. 

Sinoptikas Pitas išleidžia mane priešais kulinarijos parduotuvę; 
paskutinius septyniasdešimt metrų einu pėsčias. Kelnių kišenėje 
tarp medvilnės pūkelių guli dvi paskutinės morfijaus kapsulės. Vis 
įsikišu į kišenę ranką ir užčiuopiu glotnų jų paviršių. 

„Delfino“ namo fasadas užlietas saulės. Retkarčiais stabteliu ir 
apžiūriu nutekamuosius griovelius - ieškau angų ir metalinių gro- 
telių. Atkreipiu dėmesį į gatvės nuolydį ir kur lietvamzdžiai nuvesti 
po žeme. 

Dalis kai kurių gyvenamųjų namų butų įrengti žemiau gatvės 
lygio. Drenažas nukreipia lietaus vandenį, kad jų neužlietų. 

Apatinis telefonspynės mygtukas automatiškai atidaro duris. 
Apsidairau po pagrindinę „Delfino“ laiptinę, tada apeinu liftus 
ir randu duris į rūsį. Tamsą mėgina išsklaidyti silpna lemputė be 
jokio gaubto. Laiptai siauri, statūs; sienos išmargintos pilkomis dė- 
mėmis, kur drėgmė prasiskverbė pro tinką. 

Nulipęs į laiptų apačią mėginu įsivaizduoti save šioje vietoje 
prieš trejus metus. Atsimenu apžiūrinėjęs rūsį. Kaip ir kiekvieną 
kitą patalpą nuodugniai jį apieškojau. Vienos sienos nišoje - didelis 
nebenaudojamas katilas, tikriausiai puspenkto metro skersmens, 
su įvairiausių dydžių matuokliais, sklendėmis ir vamzdžiais. Kva- 
dratinėje bronzinėje plokštelėje užrašas: Fergus y Tate. Grindys 
nuklotos gipso ir cemento pusmaišiais, dažų skardinėmis, kilimų 
atraižomis; pamatau ir karalienės Viktorijos laikų žibalinę lempą, 
susuktą į minkštą polietileną. 

Traukiu viską į šalį ir pradedu apžiūrinėti grindis. 

Išgirstu kažkokį garsą ir atsisuku. Ant viršutinio laiptelio sėdi 
mažas berniukas, pasidėjęs ant kelių plastikinį robotą. Rusvai 
žalsvos jo kelnės aptaškytos dažais. Jis įtariai žiūri į mane tam- 
siomis akimis. 


— Tu nepažįstamas žmogus? - klausia jis. 

— Manau, taip. 

— Mama liepia man nesikalbėti su nepažįstamais žmonėmis. 

— Labai geras patarimas. 

- Ji sako, kad galiu būti pagrobtas. Iš čia - tiesiog nuo laiptų — 
buvo pagrobta mergaitė. Žinojau jos vardą, bet užmiršau. Ji mirė. 
Kaip manot, ar mirštant skauda? Mano draugas Semas nukrito iš 
medžio ir susilaužė ranką. Sakė, kad labai skaudėjo... 

— Nežinau. 

— Ko ieškot? 

— Ir to nežinau. 

— Mano slėptuvės niekada nerasit. Ji irgi joje slėpdavosi. 

- Kastaji? 

— Mergaitė, kuri buvo pagrobta. 

— Mikaela Karlail. 

- Žinot jos vardą! Vis dar norit pamatyti mano slėptuvę? Turit 
pažadėti, kad niekam nepasakosit. 

- Prisiekiu. 

— Kaip Dievą mylit? Persižegnokit! 

Persižegnoju. 

Jis užsikiša robotą už diržo, užpakaliu nušliuožia nuo kitų laip- 
telių, pro mane pasuka link katilo ir dingsta prasispraudęs pro ne 
ką platesnį už jo pečius plyšį tarp lenkto katilo šono ir plytų sienos. 

— Tau ten gerai? 

— Taip, - atsako jis vėl pasirodydamas su knygele rankoje. - Ten 
mano kambariukas. Norit užeiti? 

— Manau, kad nepralįsiu. Ką čia turi? 

— Knygą. Ji buvo jos, bet dabar mano. 

— Galiu pažiūrėti? 

Jis nenoromis ją paduoda. Viršutinis viršelis apdriskęs, nusitry- 
nusiais kraštais, bet vis tiek įžiūriu paveikslėlį: antis su ančiukais. 
Vidinėje jo pusėje didelė etiketė pavingiuotais kraštais su užrašu: 
Mikaela Karlail, 4 1 m. 

Knygelėje pasakojama apie penkis ančiukus, kurie vieną dieną 
išeina toli už kalnų. Motina antis juos šaukia: „Kry, kry, kry“, bet 
grįžta tik keturi ančiukai. Jie vienas po kito dingsta, bet paskuti- 
niame puslapyje grįžta visi. 

Grąžinu jam knygą, atsiklaupiu, prikišu galvą prie grindų ir 
žiūriu į plyšį tarp katilo ir plytų sienos. 

— Ten tamsu. 

— Turiu žibintuvėlį. 

— Ką aš ten girdžiu - tekantį vandenį? 

— Mano tėtis sako, kad apačioje upė. 

— Kur? 

Jis nykščiu parodo žemyn. Pasižiūriu jam į kojas, ir staiga mane 
nukrečia šiurpas — atrodo, kad būtų suledėjusios plaukų šaknys. 

Nutempęs į šalį gipso ir cemento pusmaišius, pamatau perpus 
sulenktą apibrizgusį kvadratinį kilimo gabalą. Jį patraukęs ati- 
dengiu metalines groteles; jų strypai sulindę į akmenines grindis. 
Prisiglaudžiu prie jų veidu ir bandau ką nors įžiūrėti. Plytų sienos, 
rodos, rauda juodomis ašaromis. Girdžiu apačioje gurgant van- 
denį - tarsi bėgtų į kažkokią didžiulę cisterną. 

Berniukas vis dar šneka, bet aš nebesiklausau. Turėjome rasti šią 
angą prieš trejus metus. Bet mes net nepagalvojome apie tunelius, o 
ieškotojų keliamas triukšmas tikriausiai užgožė vandens garsą. 

— Kuo tu vardu? 

— Timotis. 

- Ar galiu pasiskolinti tavo žibintuvėlį, Timoti? 

- Žinoma. 

Jis nėra galingas, bet apšviečia dar porą angos metrų. Jos dugno 
nematau. 

Užkišu pirštus už strypų ir bandau atkelti groteles, bet jos tvirtai 
įsispraudusios. Dairausi kokio sverto ir randu seną buką kaltą nu- 
laužta rankena. Įkišęs jį tarp metalo ir akmens, judinu į šonus, kiš- 
damas vis gilyn. Tada pakreipiu kaltą šonu ir užgulu visu svoriu. 

Grotelės šiek tiek pasikelia, bet to užtenka, kad pakiščiau po kraštu 
pirštus. Varge, kokios jos sunkios! 

Timotis man padeda; mes groteles pastatome, paleidžiame, ir 
jos bildėdamos krinta. Jis pasilenkia ir žiūri į juodą kvadratinę angą. 

— Oho! Leisitės ten? 

Pašviečiu žibintuvėliu į angą. Užuot prasiskverbęs pro tamsą, 
spindulys, rodos, atsimuša nuo jos į mane. Vienoje pusėje spėju 
pamatyti U pavidalo pakopas. 

- Esu policijos pareigūnas, - sakau berniukui ir, išsitraukęs iš 
kišenės piniginę, paduodu jam vizitinę kortelę. - Ar turi laikrodį, 
Timoti? 

— Ne. 

— Gerai, ar žinai, kiek trunka valanda? 

- Žinau. 

- Jeigu po valandos neateisiu ir tavęs nesusirasiu, duok šią kor- 
telę mamai ir paprašyk, kad paskambintų šiuo numeriu. - Užrašau 
profesoriaus telefoną. - Pasakyk jam, kur nuėjau. Supranti? 

Jis linkteli. 

Užsikišu žibintuvėlį už diržo ir leidžiuosi į angą. Vos pora metrų 
žemiau aš jau šlapias kiaurai, be perstojo girdžiu krintantį vandenį. 
Berniukas dar nenuėjo — matau jo siluetą šviesos kvadrato fone. 

— Eik namo, Timoti. Daugiau čia neik. 

Nusileidęs penkis metrus stabteliu viena ranka laikydamasis į 
pakopą, kita šviesdamas žibintuvėliu žemyn. Nematyti nieko. 

Lipu toliau ir jaučiu, kad oras šąla. Galop mano koja paliečia 
kažką plokščią ir kietą. Žibintuvėlio šviesoje pamatau tuneliu te- 
kančią sraunią upę. Viename tunelio šone virš vandens per sprindį 
kyšo į abi puses einanti atbraila. Jos galo žibintuvėlio šviesa ne- 
pasiekia. Čia ne kanalizacija; kraigas paremtas storomis sijomis, 
sienos nugludintos tėkmės. 

Slenku atbraila kiekviena koja šliuoždamas ne daugiau kaip po 
kelis centimetrus, nes bijau, kad akmens pagrindas staiga sugrius ir 


Michael Robotham - Amnezija 


aš nugarmėsiu į srovę. Matau tik nedideles tunelio atkarpas. Žibin- 
tuvėlio šviesa atsimuša į mažytes geltonas švieseles - nuo manęs 
atbraila sprunkančių žiurkių akis. 

Samanos ant sienų panašios į glotnų juodą kailį. Prispaudęs ausį 
prie plytų sienos jaučiu nežymų drebėjimą. Kažkur virš manęs eina 
kelias, juo važiuoja mašinos. Nuo garso tunelis atrodo gyvas - lyg 
koks nukaršęs, džiova sergantis žvėris. Kvėpuojantis. Virškinantis 
mane. 

Po žeme laikas ir atstumai pailgėja. Jaučiuosi, tartum išbuvęs čia 
ištisas valandas, nors nuėjau turbūt vos šimtą metrų. Nežinau, ką 
tikėjausi rasti. Jeigu ir būta kokių daiktinių įrodymų, taip ilgai jie 
nebūtų išlikę. Tunelį švariai išvalė sezoninės liūtys. 

Mėginu įsivaizduoti ką nors vedantis Miką šiuo tuneliu. Jei buvo 
be sąmonės, pagrobėjas galėjo ją nuleisti pro angą, o paskui nešti. 
Jeigu sąmoninga, būtų labai išsigandusi, todėl ją būtų buvę sunku 
valdyti. Pagalvojus apie kitą galimybę, mane nukrečia šiurpas. Kur 
dar geriau atsikratyti lavono? Upė jį nusineš, o žiurkės apgrauš iki 
kaulelių. 

Nusipurtau ir metu tą mintį iš galvos. 

Norint pagrobti mergaitę, būtų reikėję mažiausiai dviejų žmonių 
ir be galo kruopštaus pasirengimo. Kažkas turėjo vėl uždengti angą 
grotelėmis ir paslėpti jas gipso ir cemento maišais. 

Drabužiai prilipo prie kūno, nepataikau danties ant danties. 
Kitaip negu kelionei su Aršiuoju Kurmiu, šiai nebuvau pasirengęs. 
Sumanymas buvo kvailas. Turiu grįžti. 

Priekyje atbraila staiga baigiasi ir prasideda iš naujo: geras jos 
metras nugarmėjo į vandenį. Galėčiau mėginti per tarpą peršokti, 
bet net jei abi kojos būtų sveikos, kažin ar pavyktų saugiai nusileisti. 

Atsiklaupiu ir grabalioju pirštais. Sienoje kiek aukščiau vandens 
lygio - anga. Atsiraitoju rankovę ir įkišęs į angą ranką bandau už- 
čiuopti dugną. Tunelis kokių šešiasdešimties centimetrų aukščio 
ir panašaus pločio - juo vanduo iš upės nukreipiamas į šalį, galbūt 


265 


Michael Robotham - Amnezija 


į kanalizacijos sistemas. Lendu į angą; kelnės ir batai sušlampa. 
Mano krūtinė vandenyje, nugara gremžiasi į kraigą. Laikydamas 
žibintuvėlį tarp dantų, šliaužiu į priekį. Tamsa klampi it liūnas. 

Dumblas limpa prie kelių ir batų; jo čia per pusę sprindžio. Man 
atrodo, kad rangausi per jį kaip sliekas. Žinau, kad stenu ir kriokiu 
aš pats, bet kai garsai atsimuša aidu ir grįžta, atrodo, kad priekyje 
kažkas yra ir... laukia manęs. 

Po kokių penkių metrų tunelis vis stačiau ima leistis žemyn. Pa- 
slysta rankos, ir aš krintu veidu į vandenį. Žibintuvėlis panyra po 
vandeniu. Ačiū Dievui, jis vis dar veikia. 

Kadangi nuolydis didesnis, o iš užnugario ritasi vanduo, esu 
stumiamas į priekį. Jeigu tunelis susiaurės, aš pateksiu į spąstus — 
būsiu įspraustas tarp jo sienų. Nugara vėl gremžiasi į kraigą. At- 
rodo, kad vanduo kyla. O gal man tik prasidėjo paranoja. 

Vėl paslystu ir krintu kniūbsčias, stumdamas prieš save dumblą, 
žvirgždą ir vandenį. Ima tampyti traukuliai. Bandau sustoti, bet ne- 
pavyksta. Iš kojų - jokios naudos. Mane pamėtėja virš kažkokio 
nelygumo, ir pajuntu, kaip pakylu į orą, paskui krintu. Pliūkšteliu 
į vandenį ir purvą. Smarvė neabejotinai kanalizacijos. Mane iškart 
supykina. 

Akis uždengia tamsaus dumblo šuteklis. Grandau jį, stengda- 
masis ką nors įžiūrėti, bet tamsa aklina. Žibintuvėlio nebematau — 
arba nunešė vanduo, arba nebeveikia. 

Atsisėdu ir apsičiupinėju - ar niekas nelūžo. Rankos dreba nuo 
šalčio, nejaučiu pirštų. Iš angos kažkur aukščiau krinta vanduo. 
Reikia iš čia nešdintis. 

Mėginu išprotauti, kur esu „Delfino“ namo atžvilgiu. Laikro- 
džio neįžiūriu, taigi nežinau, kiek laiko čia išbuvau. Atbraila buvo 
siaura, į priekį stūmiausi lėtai. Ko gero, įveikiau vos kelis šimtus 
metrų. Girdėjau mašinas - tikriausiai tunelio trasa ėjo po keliu. Vėl 
įsiklausau. Neišgirstu tolumoje nieko panašaus į eismą, tik vienu 
skruostu pajuntu pučiant vėjelį. 


266 


Michael Robotham - Amnezija 


Per staigiai atsistoju ir susitrenkiu galvą į kraigą. Daugiau taip 
nedaryk! Susilenkiu, delnais braukiu per lenktą plytų sieną ir šitaip 
apčiuopomis slenku į priekį it koks neregys labirinte. Retkarčiais 
stabteliu ir bandau vėl pajusti vėjelį. Protas krečia man pokštus: arba 
vėjelis pranyksta, arba atrodo, kad jis ėmė pūsti iš priešingos pusės. 

Jaučiu, kaip apima vis didesnė neviltis. Gal reikėtų apsisukti ir 
grįžti. Tokioje tamsoje galiu įkristi į kokią angą ir niekada iš jos ne- 
išsikrapštyti. 

Staiga priekyje pamatau neryškią šviesą. Spindulėlis panašus 
į vaiduoklišką hologramą tunelio viduryje. Žengiu į jį ir pakeliu 
veidą. Pro stačiakampes groteles matau dangų. Jų kraštus dengia 
velėna. Matau futbolo batelius, blauzdų apsaugus ir purvinus ke- 
lius. Žaidimą stebi saujelė mokinių ir mokytojų. Kažkas šaukia: 

- Veržkis į priekį! 

Kitas surinka: 

— Nuošalė! 

Visai netoli manęs vienišas paauglys skaito knygą. 

— Padėkit man! 

Jis apsidairo. 

— Aš apačioj! 

Jis spokso į groteles. 

— Padėkit man išlipt! 

Jis klaupiasi ir prikiša akį prie strypų. 

— Ei - ką ten veikiat? 

— Aš policijos pareigūnas. 

Žinau, kad neatsakiau į jo klausimą, bet manau, kad tokio paaiš- 
kinimo gana. Jis eina atsivesti mokytojo. Girdžiu jį sakant: 

- Tamsta mokytojau, ten angoj kažkoks žmogus. Man atrodo, 
jis negali išlįsti. 

Prie grotelių pasirodo kitas veidas — vyresnis, įpratusio vado- 
vauti žmogaus. 

— Kąjūs ten veikiat? 

— Bandau išlipti. 

Groteles apspinta daugiau veidų. Atrodo, futbolo rungtynės už- 
mirštos. Dauguma žaidėjų dabar brukasi pasižiūrėti į „tą vyruką, 
įstrigusį angoje“. 

Kažkas atneša iš automobilio bagažinės laužtuvą. Nuo grotelių 
kraštų nuspardomos velėnos. 

Grotelės nutempiamos į šalį, į vidų įkišamos stiprios rankos. At- 
siduriu angliško rudens lopinėlyje; žiūriu į saulę, mirksiu ir šluos- 
tausi nuo veido kanalizacijos likučius. 

Iš permirkusios kišenės išsitraukiu paskutines morfijaus kap- 
sules. Nuryju. Lyg burtininkui mostelėjus lazdele, skausmas pra- 
nyksta ir mane užlieja emocijų banga. Paprastai emocijų nemėgstu. 
Nuo jų praskysti, apsiašaroji, suminkštėja protelis. Jos tinka pa- 
laimos būsenai po pasimylėjimo ir susitikimams su buvusiais drau- 
gais regbininkais, bet nepatikėsit... Aš tiesiog myliu šituos vaikinus. 
Tik pažiūrėkit į juos: pasipuošę mokyklos uniforminiais šalikais, 
jie gainioja po aikštelę kamuolį. Atrodo tokie mieli. Jie net leidžia 
man išsimaudyti po dušu mokyklos priestate. Kažkuris paskolina 
man marškinius, treningo kelnes ir sportbačius. Atrodau kaip sen- 
joras sportinio ėjimo treniruotėje. 

Iškviestas profesorius randa mane priestate. Jis bemat ima elgtis 
su manimi kaip su pacientu: suima man galvą delnais, pakelia 
vokus. 

— Kelias išgėrei? 

— Dvi paskutines. 

— O varge! 

— Man gerai, dievaži. Paklausyk. Buvau po žeme... upėje. Tu- 
rėjom viską pamatyti prieš kelerius metus. 

— Apie ką čia kalbi?! 

- Žinau, kaip ji buvo išvesta iš „Delfino“. Ji nugarmėjo į skylę — 
visai kaip Alisa Stebuklų šalyje. 

Žinau, kad mano žodžiai skamba kvailai, bet Džo nenustoja ka- 

mantinėjęs. Galop viską jam papasakoju, bet, užuot susijaudinęs, 
jis įniršta. Išvadina mane kvailiu, karštakošiu, beprotiškai rizikuo- 
jančiu ir impulsyviu individu, bet prieš kiekvieną epitetą neuž- 
miršta pasakyti „su visa derama pagarba“. Kaip gyvas nebuvau taip 
mandagiai iškoneveiktas. 

Pasižiūriu į laikrodį - beveik vienuolika. Teisme turiu būti vi- 
durdienį. 

— Mes dar galim spėti. 

— Pirma turiu kai kur užsukti. 

- Persirengti. 


- Susitikti berniuką dėl žibintuvėlio. 


25 


Karališkąjį teisingumo teismą Strando gatvėje sudaro tūkstantis 
kambarių ir puspenkto kilometro koridorių; jų dauguma apmušta 
tamsaus medžio plokštėmis. Jos sugeria šviesą ir daro aplinką dar 
niūresnę. Architektūra — Viktorijos laikų gotika, nes teismo pa- 
skirtis —- mirtinai įbauginti žmones, ir tai jis daro. 

Tačiau Edžiui Baretui teismas tik dar viena scena. Jis žings- 
niuoja koridoriais, brukasi pro duris ir išvaiko besikuždančių advo- 
katų būrelius. Juda neįtikėtinai greitai, turint galvoje, kad jo kojos 
trumpos, o eidamas krypuoja šikna it buldogas. 

Tarp teisininkų Baretas yra tas pats, kas hienos tarp prerijų gy- 
vūnų - siaubūnas ir maitėda. Bylų jis imasi priklausomai nuo to, 
kokio atgarsio jos sulaukė, o ne nuo honoraro. Jis išnaudoja kiek- 
vieną įstatymo spragą ir dviprasmybę, bet tuo pat metu iškilmingai 
liaupsina britų teisinę sistemą kaip „tobuliausią ir sąžiningiausią 
pasaulyje“. 

Edžio supratimu, įstatymas - lanksti sąvoka. Jį galima lankstyti, 
kraipyti, suploti, o paskui tempti, kol įgaus tavo norimą pavidalą. 
Jis gali net parversti jį ant šono, ir tada jis taps nematomas. 

Atsilikęs dešimčia žingsnių eina karališkasis advokatas Čarlzas 
Reinoras, dėl juodų plaukų ir didelės kumpos nosies pramintas 
Krankliu. Kartą per kryžminę apklausą jis pravirkdė buvusį ministrą 


kamantinėdamas apie jo pomėgį vilkėti moteriškais apatiniais. 

Edis mane pastebi ir prikrypuoja. 

— Tik pažiūrėkit, kas atėjo —- ogi inspektorius Rūūūiiizas! Gir- 
dėjau apie jus visokių kalbų. Girdėjau, kad jūsų žmona barškinasi 
su kitu - jis įkiša savo pimpį į jos putytę, kas toliau - net malonu 
klausytis. Aš ne juokais supykčiau, jei užklupčiau savo pačią besi- 
dulkinančią su viršininku. Kaip ten sako: turte ir skurde, sveika- 
toje ir ligoje, ar ne? Ten nė žodeliu neužsimenama, kad ji turi duoti 
firmos buhalteriui. 

Sukandu dantis ir juntu, kaip akis aptraukia raudona migla. 

Edis žengteli atatupstas. 

— Taip, daug esu girdėjęs apie jūsų ūmų būdą. Linkiu smagiai 
praleisti laiką teisme. 

Žinau, kad jis tyčia mane siutina. Jis visada taip elgiasi - išerzina 
žmones, kad rastų jautriausią jų vietą. 

Žiūrovai susigrūdę jiems skirtoje galerijoje, trys eilės salėje už- 
sėstos žurnalistų, tarp jų ir keturi dailininkai, kuriems leista piešti 
proceso dalyvius. Teismo salė įrengta dar tais laikais, kai nebuvo 
mikrofonų ir garso įrašymo įrangos, todėl po grindis vingiuoja ka- 
beliai, paslėpti lipnia juosta. 

Dairausi Reičelės, vildamasis, kad ji čia bus, bet vietoj jos pa- 
matau Aleksejų. Jis žiūri į mane taip, tarsi laukdamas, kad aš aki- 
mirksniu išsiskaidysiu į molekules. Jam iš kairės — rusas asmens 
sargybinis, iš dešinės - ilgų galūnių, vaiskių akių juodaodis. 

Kranklys pasitaiso ašutinį peruką ir pasižiūri į savo priešininkę — 
karališkąją advokatę Fioną Hanli. Ši graži moteris primena mano 
antrąją žmoną Džesę - ji tokia pat šaltakraujiškai atsaini, tokių pat 
geltonų kaip medus akių. Panelė Hanli įnikusi kilnoja popierius iš 
vienos vietos į kitą ir dėlioja bylų aplankus, lyg norėdama pastatyti 
iš jų tvirtovę. Ji atsigręžia ir dvejodama man šypteli, tartum mes 
jau būtume kažkur matęsi (mudu matėmės vos kiek daugiau nei 
dešimt kartų). 


— Prašyčiau visų atsistoti. 

Įeina vyriausiasis teisėjas lordas Konelis. Jis stabteli ir it koks 
vartų į dangų sargas nužiūri teismo salę. Atsisėda, tada atsisėda visi 
salėje. 

Tuomet pasirodo Hovardas ir laipteliais užlipa į teisiamųjų 
suolą. Prasižiojęs, prie kaktos prilipusiais žilais plaukais, jis raukosi, 
tartum nesusigaudytų kur esąs. Edis kažką jam sušnabžda, ir juodu 
nusijuokia. Man visur vaidenasi sąmokslai. 

Kambelis mano, kad viską nuo pat pradžios sugalvojo Hovardas. 
Išpirkos reikalavimas, Mikos plaukai ir maudymosi kostiumėlis — 
visa tai buvo dalis sudėtingos apgaulės, turinčios tikslą sukelti abe- 
jonių dėl jo nuosprendžio pagrįstumo ir ištraukti jį iš kalėjimo. 

Netikiu juo, nes tokiu atveju peršasi klausimas, kurį nuolat už- 
duoda man Džo: kam laukti trejus metus? 

Lordas Konelis pasitaiso pagalvėlę už nugaros ir atsikrenkščia. 
Kurį laiką apžiūrinėja lubas, tada pradeda: 

— Išnagrinėjau gynybos pateiktą medžiagą dėl pono Veivelo teis- 
mo. Nors esu linkęs sutikti su keliais argumentais, išdėstytais dėl 
teismui vadovavusio teisėjo apibendrinamosios kalbos, nemanau, 
kad jie turėjo įtakos prisiekusiųjų išvadai. Vis dėlto norėčiau išgirsti 
žodinius argumentus. Jūs pasiruošęs pradėti, pone Reinorai? 

Kranklys pašoka ir patraukia aukščiau juodos mantijos rankoves. 

— Taip, Jūsų Kilnybe, aš norėčiau pateikti naujų įrodymų. 

- Šie įrodymai susiję su pagrindu apeliacijai ar su pradiniu nu- 
sikaltimu? 

— Su pradiniu nusikaltimu. 

Panelė Hanli prieštarauja: 

- Jūsų Kilnybe, matyt, mano mokslingasis kolega nusiteikęs pa- 
kartoti teismą dar net negavęs leidimo apeliacijai. Mums pateiktas 
daugiau nei dvidešimties liudytojų sąrašas. Nejaugi jis ketina juos 
visus pakviesti? 

Lordas Konelis pasižiūri į sąrašą. 

Kranklys paaiškina padėtį: 

- Jūsų Kilnybe, galimas daiktas, pakviesime tik vieną liudytoją. 
Viskas priklausys nuo to, ką jis turi pasakyti. 

— Pone Reinorai, tikiuosi, jūs nesigriebiate menkutės su klau- 
simu nesusijusios dingsties tam, kad įveltumėte į ilgiausią diskusiją. 

— Ne, Jūsų Kilnybe, galiu jus užtikrinti, kad taip nėra. Norėčiau 
pakviesti detektyvą inspektorių, vadovavusį Mikaelos Karlail din- 
gimo tyrimui. 

Lordas Konelis pirštu pabraukia mano pavardę sąraše. 

- Panele Hanli, svarbiausias Baudžiamųjų apeliacijų akto tikslas 
yra tarnauti teisingumo interesams. Jis leidžia išklausyti naujus kal- 
tinimo ir gynybos argumentus. Tačiau įspėju jus, pone Reinorai, 
kad neleisiu jums pakartoti pradinio teismo proceso. 

Panelė Hanli tuoj pat prašo, kad gynybos kreipimasis būtų 
svarstomas už uždarų durų. 

- Jūsų Kilnybe, kai kurie klausimai svarbūs ne tik artimiausiai 
pono Veivelo ateičiai. Jei bus paviešinta tam tikra informacija, gali 
kilti grėsmė svarbiam nusikaltimo tyrimui. 

Kokiam tyrimui?! Kambeliui terūpi iškrėsti man kiaulystę. 

— Ar šis tyrimas susijęs su ponu Veivelu? - klausia lordas Konelis. 

— Galbūt netiesiogiai. Žinau apie tyrimo pobūdį, bet ne kon- 
krečias smulkmenas. Galioja draudimas teikti informaciją žinia- 
sklaidai. 

Kranklys įkiša savo trigrašį - labiau iš įpročio negu reikalo. 

- Jūsų Kilnybe, būtina užtikrinti, kad teisingumas triumfuotų. 

Lordas Konelis patenkina karališkosios advokatės prašymą; žiū- 
rovai ir žurnalistai išprašomi iš salės. Tada prasideda tikrieji debatai. 
Nuolat girdėti tokie posakiai kaip „su visa derama pagarba“ ir „mano 
mokslingasis kolega“ (teisiniu žargonu - „tu, visiškas mulki“). Kita 
vertus - ką aš žinau? Gal Kranklys ir panelė Hanli - geriausi draugai. 
Gal išėję iš teismo salės taip barškinasi, kad net perukai rūksta. 

Kviečiamas aš. Eidamas ant liudytojų pakylos susisagstau švarką, 
atsisėdęs vėl atsisagstau. 

Kranklys pakelia akis nuo savo užrašų tarsi nustebęs, kad aš pa- 
sivarginau ateiti. Jis lėtai atsistoja, nudelbia akis ir mėgina žiūrėti į 
mane pro pakaušį. Pirmi klausimai paprasti: pavardė, rangas, darbo 
policijoje stažas. 

Panelė Hanli pašoka ant kojų. 

— Mano mokslingasis kolega, rodos, labai tiki šio liudytojo pa- 
tikimumu. Tačiau jis užmiršo paminėti, kad prieš kelias dienas de- 
tektyvui inspektoriui Ruizui buvo sustabdyti Sunkių nusikaltimų 
grupės vadovo įgaliojimai, o vakar, po vidinės drausmės pažeidimo 
svarstymo, jis buvo atleistas iš darbo. Jis nebetarnauja Londono 
policijoje ir šiuo metu yra baudžiamojo tyrimo subjektas... 

Lordas Konelis mostu paliepia jai sėstis. 

- Jūs turėsite galimybę šį liudytoją apklausti. 

Kranklys pasižiūri į savo užrašus ir pasielgia man netikėtai: 
grįžta prie pradinio tyrimo ir priverčia mane pakartoti parodymus 
prieš Hovardą. Pasakoju apie nuotraukas, kraujo dėmes, dingusį 
kilimą ir Mikos paplūdimio rankšluostį. Jis turėjo galimybę ir mo- 
tyvą įvykdyti nusikaltimą, be to, buvo seksualinis iškrypėlis. 

— Kuriuo pradinio tyrimo metu Hovardas Veivelas tapo įtaria- 
muoju? 

— Įtariamaisiais automatiškai tapo visi „Delfino“ daugiabučio 
gyventojai. 

— Taip, bet kuriuo metu jūs sutelkėte dėmesį į poną Veivelą? 

— Jis ėmė ypač dominti, kai buvo pastebėtas įtartinai elgiantis tą 
dieną, kai dingo Mikaela. Be to, jis nesugebėjo pateikti alibi. 

— Nesugebėjo pateikti ar jo neturėjo? 

— Neturėjo. 

— Kuo pasireiškė įtartinas jo elgesys? 

- Jis fotografavo ieškančiuosius, susirinkusius priešais „Delfiną“. 

— Ar fotografavo kas nors dar? 

— Ten buvo keli žiniasklaidos fotografai. 

Kranklys pašaipiai šypteli. 

— Vadinasi, dėl to, kad žmogus turėjo fotoaparatą, jis automa- 
tiškai netapo įtariamuoju? 

— Dingo maža mergaitė. Dauguma kitų kaimynų padėjo jos ieš- 
koti, bet atrodė, kad ponui Veivelui labiau rūpi užfiksuoti šį įvykį 
būsimoms kartoms. 

Kranklys laukia - leidžia visiems suprasti, kad tikisi geresnio at- 
sakymo. 

- Ar buvote matęs Hovardą Veivelą anksčiau, prieš pamaty- 
damas jį tą dieną „Delfino“ daugiabutyje? 

- Septintajame dešimtmetyje lankėme tą pačią internatinę mo- 
kyklą. Jis mokėsi keliomis klasėmis žemiau. 

- Arjudu gerai vienas kitą pažinojote? 

- Ne. 

- Arjums, kaip tyrimui vadovaujančiam pareigūnui, nekilo min- 
tis atsisakyti šių pareigų ar nedalyvauti liudytojų apklausoje dėl 
praeities ryšių? 

— Nekilo. 

- Ar pažinojote pono Veivelo šeimą? 

— Gal kurį nors iš artimųjų ir buvau matęs. 

- Vadinasi, neprisimenate, kad susitikinėjote su jo seserimi? 

Susimąstau. 

Kranklys nusišypso. 

— Gal susitikinėjote su pernelyg daug merginų, todėl ir neprisi- 
menate. 

Visi plyšta juokais. Hovardas juokiasi taip pat širdingai kaip visi. 

Kranklys laukia, kol nutils juokas. Lyg tarp kitko jis sako: 

— Prieš keturias savaites jūs nunešėte voką su šešiais plaukais į 
privačią laboratoriją Londono centre ir paprašėte atlikti DNR ty- 
rimą. 

— Taip. 

- Arttai įprasta policijos procedūra - DNR tyrimus atlikti priva- 
čioje laboratorijoje? 

— Ne. 

— Manau, esu teisus sakydamas, kad policijai DNR tyrimus at- 
lieka Teismo medicinos tarnyba? 

— Dėl tyrimo kreipėsi privatus asmuo, ne policija. 

Jis susiraukia. 

— Vadinasi, kreiptasi neoficialiai? Kaip jūs sumokėjote? 

— Grynaisiais. 

— Kodėl? 

— Nesuprantu, kaip tai susiję su... 

— Mokėjote grynaisiais, nes nenorėjote, kad sandoris būtų do- 
kumentuotas, tiesa? Jūs nepalikote laboratorijai nei savo adreso, 
nei telefono numerio. 

Jis neduoda man galimybės atsakyti, bet gal tai tik geriau, nes aš 
čia mirštu. Prakaitas srūva krūtine ir prie bambos tvenkiasi į balutę. 

— Ko konkrečiai prašėte Genetech darbuotojų? 

— Norėjau, kad iš plaukų nustatytų DNR ir palygintų ją su Mi- 
kaelos Karlail DNR. 

— Tariamai negyvos mergaitės. 

— Kažkas atsiuntė Reičelei Karlail laišką, reikalaudamas išpirkos, 
ir tvirtino, kad jos duktė tebėra gyva. 

- Ir jūs patikėjote tuo laišku? 

— Sutikau nunešti plaukus ištirti. 

Kranklys spaudžia smarkiau. 

— Vis dar nepaaiškinote, kodėl atlikti tyrimą prašėte privačios 
laboratorijos. 

— Dariau paslaugą poniai Karlail. Nemaniau, kad plaukai pa- 
aiškės esą jos dukros. 

— Norėjote laikyti tai paslaptyje? 

— Ne. Baiminausi, kad jeigu kreipsiuosi oficialiai, mano prašymas 
gali būti klaidingai suprastas. Nenorėjau, kad kas nors pamanytų, 
jog turiu abejonių dėl pradinio tyrimo. 

— Norėjote atimti iš pono Veivelo teisę į teisingumą? 

— Norėjau būti tikras. 

Kranklys grįžta prie stalo, pasiima kitą popieriaus lapą ir sprag- 
teli per jį pirštais, tarsi prašydamas jo kraštų dėmesio. 

Kodėl jis neklausia manęs apie DNR tyrimo rezultatą? Ko 
gero, nežino atsakymo. Jeigu buvo įrodyta, kad plaukai ne Mikos, 
išpirkos reikalavimas veikiausiai buvo apgaulė, todėl Hovardo pa- 
dėtis pablogėtų. 

— Vėliau ponia Karlail gavo antrą siuntą. Kas joje buvo? 

— Vaikiškas maudymosi kostiumėlis. 

— Ką galite mums apie jį pasakyti? 

- Jis buvo dviejų dalių, rausvos ir oranžinės spalvų, panašus į tą, 
kurį vilkėjo Mikaela Karlail tą dieną, kai dingo. 

— Panašus ar tas pats? 

— Teismo medicinos tyrimas negalėjo pateikti vienareikšmiško 
atsakymo. 

Kranklys ruošiasi man įkirsti. Jo veidas kaip paukščio, siela — 
krokodilo. 

— Kiek žmogžudysčių esate tyręs, detektyve inspektoriau? 

Gūžteliu pečiais. 

— Per dvidešimt. 

— O kiek dingusių vaikų bylų? 

- Per daug. 

— Per daug, kad galėtumėte prisiminti? 

— Ne, pone. - Žiūriu jam tiesiai į akis. - Prisimenu jas visas iki 
vienos. 

Mano žodžiai tokie tvirti, kad šiek tiek išmuša jį iš vėžių. Jis vėl 
nusisuka į stalą ir pasižiūri į savo užrašus. 

— Rezonansiniam tyrimui vadovaujantis pareigūnas tikriausiai 
patiria nemenką spaudimą. Dingo maža mergaitė. Tėvai išsigandę. 
Žmones reikia nuraminti. 

— Tyrimas buvo labai nuodugnus. Mes nėjome lengviausiu keliu. 

— Tikrai taip. - Jis skaito sąrašą. - Aštuoni tūkstančiai apklausų, 

tūkstantis du šimtai parodymų, daugiau kaip milijonas žmogaus 
darbo valandų... didelė jų dalis buvo nukreipta į mano klientą. 

— Mes tikrinome kiekvieną svarbią žinią. 

Kranklys rezga man kažkokias pinkles. 

- Ar buvo tokių įtariamųjų, kurių netikrinote? 

— Svarbius patikrinome visus. 

— O Džerį Brantą? 

Sudvejoju. 

— Kurį laiką šis žmogus mus domino. 

— O kodėl nustojote domėjęsi? 

— Mes surinkom labai daug informacijos ir... 

- Jums nepavyko jo rasti, tiesa? 

— Džeris Brantas buvo gerai žinomas narkotikų prekeivis ir vagis. 
Jis turėjo ryšių su kitais nusikaltėliais ir šie, manau, padėjo jam slaps- 
tytis. 

— Čia tas pats žmogus, kuris buvo nufotografuotas priešais 
„Delfino“ daugiabutį tą dieną, kai dingo Mikaela? 

— Tikrai taip, pone. 

Jis nusisuka nuo manęs ir kreipiasi į platesnę auditoriją. 

— Tas žmogus anksčiau buvo nuteistas už lytinius santykius su 
nepilnamete? 

— Ji buvo jo mergina. 

- Šį seksualinį nusikaltėlį žmonės matė prie „Delfino“ daugia- 
bučio, bet jūs nelaikėte jo pakankamai svarbiu įtariamuoju, kad 
vargintumėtės rasti. Užuot tai darę, jūs visą tyrimą nukreipėte į 
mano klientą, dorą krikščionį, niekada nenusižengusį įstatymams. 
O kai gavote informacijos, rodančios, kad Mikaela Karlail vis dar 
gali būti gyva, nusprendėte ją nuslėpti. 

— Apie tai aš pranešiau savo vyresnybei. 

- Bet ne Hovardo Veivelo gynėjams. 

— Su visa derama pagarba, pone: padėti gynybos advokatams — 
ne mano pareiga. 

— Jūs visiškai teisus, pone Ruizai. Jūsų pareiga išsiaiškinti tiesą. 
Tačiau šiuo atveju jūs stengėtės tiesą nuslėpti. Jūs stengėtės ne- 
kreipti dėmesio į įrodymus ar, dar blogiau, juos nuslėpti. Visai taip 
pat jūs nekreipėte dėmesio į Džerį Brantą kaip į įtariamąjį. 

- Sutinku. 

Kranklys pasisiūbuoja ant kulnų. 

— Ar išpirkos reikalavimas buvo apgaulė, detektyve inspektoriau? 

— Nežinau. 

— Vadinasi, nebūdamas visiškai įsitikinęs, kad Mikaela Karlail 
prieš trejus metus buvo nužudyta, jūs esate linkęs statyti ant kortos 
savo karjerą... - jis tuoj pat pasitaiso, - savo reputaciją ir, dar svar- 
biau, mano kliento laisvę? 

Ilgai tyliu. 

— Ne. 

Nustemba net Kranklys. Jam prireikia šiek tiek laiko susikaupti. 

— Vadinasi, jūs tikite, kad ji vis dar gali būti gyva? 

— Kol kūnas nerastas, tokia galimybė visada išlieka. 

— Ar ši galimybė padidėjo dėl to, kad buvo gautas išpirkos rei- 
kalavimas? 

— Taip. 

— Daugiau klausimų neturiu. 

Išeidamas iš teismo salės nežiūriu nei į Kambelį, nei į Edį Ba- 
retą, nei į Hovardą Veivelą - žvilgsnį įsmeigiu tiesiai prieš save. Pa- 
juntu, kaip vidinėje švarko kišenėje, prisispaudęs prie širdies, ima 
vibruoti mobilusis telefonas. 

Sugrabalioju ir nuspaudžiu mygtuką. 

— Ką tik per radiją išgirdau pranešimą, - sako Džo. - Upėje 
rastas lavonas. 

— Kur? 


— Kažkur prie Šunų salos. 

Žvarbi trečiadienio popietė, pučia stiprus vėjas, vanduo plakasi 
į patrūnijusius Trejybės prieplaukos polius. Giliai į vandenį nu- 
grimzdusi žemsiurbė aukštai iškelta į griaučius panašia strėle; po 
jos denį rangosi juodos žarnos. Prožektorių šviesoje rudas vanduo 
atrodo drumzlinai baltas. Dvi vandens policijos pripučiamosios 
valtys Zodiac plaukia prieš atoslūgio srovę; pareigūnai mėto iš jų 
plastikinius plūdurus. 

Profesorius sustabdo automobilį keliuke, kuris baigiasi toje vie- 
toje, kur Li upė įteka į Temzės žiotis. Šioje vietoje Temzė dviejų 
šimtų metrų pločio. Kitame krante pilkame kaip avižinė košė dan- 
guje boluoja Tūkstantmečio kupolo" siluetas. Naujokas Deivas at- 
siskiria nuo detektyvų, besibūriuojančių ant nuožulnios metalinės 
plokštės vidurio. Jo pečiai tirta. Neaišku, ko jis nori - spjauti man į 
veidą ar užvožti kumščiais. Iš lūpų trykšta seilių burbulai. 

— Dink iš čia! Sakau tau, nešdinkis! 

Jis kone aimanuoja. Tai dėl Ali. 

Jam per petį žiūriu į policijos narus, ruošiančius oro balionus ir 
įrangą. 

— Kąjie rado? 

Deivas įtraukia seiles į burną ir stumteli mane į krūtinę. Noriu 
atsiprašyti, bet gerklėje užstringa kažkoks gumulas. Kiti detek- 
tyvai apspito mus lyg žiūrovai per muštynes žaidimų aikštelėje. Nė 
vienas jų nenori, kad čia būčiau. Aš pašalietis, kitamanis, dar blo- 
giau - išdavikas. 

Džo mėgina įsikišti. 

— Ali to nenorėtų. Pasakykit mums, ką radot? 

- Eik šikt! 

Mėginu pro jį praeiti, bet jis stveria mane už rankos ir smarkiai 
stumia į sukrautą iš gabionų atraminę sienelę. Smūgis iš užpakalio į 


* Kupolo pavidalo pastatas, pastatytas didelei parodai, skirtai trečiojo tūkstantmečio pra- 
džiai paminėti ir veikusiai nuo 2000 m. sausio 1 iki gruodžio 31 d. 

strėnas mane parbloškia. Deivas stovi prie manęs. Atrodo apkvaitęs 
ir įsiutęs. Iš prakąstos lūpos ant smakro varva kraujas. 

Tai, kas vyksta paskui, nėra labai elegantiška. Stveriu jam už 
kiaušų ir tvirtai laikau. Deivas suspinga laibu balsu ir puola ant 
kelių. Aš nepaleidžiu. 

Jis iškelia kumščius - nori mane pritvatinti, bet aš spaudžiu dar 
smarkiau. Jis rangosi iš skausmo, negalėdamas pakelti galvos. Kvė- 
puoju jam tiesiai į žandą. 

— Neapvilk manęs, Deivai, - sušnabždu. - Tu juk esi vienas iš 
gerų berniukų. 

Paleidžiu jo kiaušus ir atsitraukiu. Galiausiai atsisėdu atsišliejęs 
nugara į sieną ir spoksau į lygutėlį tamsų vandenį. Deivas atslenka 
prie manęs vis dar negalėdamas atgauti kvapo. Pasižiūriu į kitus de- 
tektyvus ir sušunku palikti mus ramybėje. 

— Kąjie rado? 

— Mes nežinom, - kiek raukydamasis iš skausmo atsako Deivas. — 
Žemkasė perpjovė kūną pusiau. 

— Parodyk jį man. 

— Iš tavęs nebus jokios naudos niekam, ypač man - nebent su- 
gebėtum atpažinti tą vargšelį iš apatinės kūno dalies. 

- Kaip jis mirė? 

Kažkodėl atsako labai negreitai. 

— Esama šautinės žaizdos žymės. 

Tuo pat metu jis išriečia kaklą ir žiūri man per petį. Prie prie- 
plaukos sustoja koronerio furgonas; atsidaro užpakalinės durys ir 
pro jas išstumiami neštuvai. 

— Nenorėjau, kad Ali nukentėtų - juk žinai. 

Jis pasižiūri į savo krumplius. 

- Atsiprašau, kad jums sudaviau, pone. 

— Nieko baisaus. 

— Vyriausiasis inspektorius baisiausiai įsius, jei sužinos, kad jūs čia. 

- Tai nesakyk jam. Aš nesipinsiu po kojom. 


281 


Michael Robotham - Amnezija 


Paskutiniams blausiems saulės spinduliams krintant ant Kanarų 
prieplaukos dangoraižių, keturi narai aukštielninki išvirsta iš pri- 
pučiamųjų valčių. Glotnūs it ruoniai jie dingsta po vandeniu, ne- 
palikdami bemaž jokio pėdsako. 

Komandai vadovaujantis pareigūnas - žemas, apvalia kaip ku- 
bilas krūtine. Su naro kostiumu jis atrodo išpjautas iš juodmedžio. 
Jis meta oro balioną į valtį, nusišluosto rankas, tada vieną atkiša 
man. 

- Seržantas Krisas Kerkvudas. 

— Ruizas. 

— Taip, žinau, kas jūs. 

- Jums keblu kalbėtis su manim? 

— Ne, - jis papurto galvą. - Keblumai kiti: matomumas mažiau 
negu metras, srovės greitis —- keturi mazgai. Kažkas prikaustė tą 
šunsnukį grandine prie betono statinės. Reikės pjaustymo įrangos. 

Jis meta į valtį dar vieną balioną. 

— Kaip ilgai jis išbuvo vandeny? 

— Dauguma skenduolių ilgainiui iškyla į paviršių, šiuo metų lai- 
ku - maždaug po penkių dienų, bet šitas turėjo likti dugne. Pa- 

"prastai Temzėje lavonai išsilaiko palyginti gerai — nėra jūrų gyvū- 
nijos, kuri pergraužtų raiščius. Manau, bičas išbuvo po vandeniu 
kokias tris savaites... 

Mintyse regiu, ką jis sako: lavoną, baltą, panašų į vašką, siūbuo- 
jantį pirmyn atgal potvynio ir atoslūgio srovėse. Įkišu ranką į ki- 
šenę ieškodamas morfijaus. Jo nebėra. 

Artimesnė iš pripučiamųjų valčių sūpuojasi praplaukusio kelto 
bangose. Pastebiu paviršiuje burbulus, ir išnyra kaukėtas veidas. 
Naras laiko iškėlęs pirštinėtoje rankoje policininko revolverį. 

Vanduo suraibuliuoja - išnyra kažkas dar. Antras naras iškelia 
virvę, ji pritvirtinama prie gervės. Staiga man pasirodo, kad šalta 
ranka suėmė man širdį. Oras kondensavosi į vandenį, ir srovė 
traukia mane į dugną. 

Seržantas Kerkvudas sugriebia mane griūvantį. Suėmęs už 
pažastų, nutempia nuo prieplaukos krašto. Kažkas suranda dėžę, 
ir aš ant jos atsisėdu. Priėjęs Džo sušunka kažkam atnešti man 
stiklinę vandens. Bandau nusukti akis, bet jis laiko mano veidą su- 
ėmęs delnais. 

Vaizdas akyse darosi ryškesnis. Žiūriu į pirmą Zodiac. Narai kaž- 
ką ištraukė iš vandens. Suburzgia pakabinamasis variklis, ir valtis 
pasuka link prieplaukos. Į laukiančias rankas įmetamas lynas, jis 
apvyniojamas aplink antelę. Valtis pritraukiama arčiau. 

Ant medinių dugno grotelių guli išpampęs, spalvą praradęs 
liemuo, apkibęs jūržolėmis ir dumbliais. Sunku pasakyti, kad jis 
žmogaus, bet aš jį pažįstu; žinau jo vardą, atpažįstu veidą ir boksi- 
ninko rankas. Tada prisimenu... 


26 


Giliai mano galvoje staiga atsidaro durys ir langai. Skersvėjis nu- 
pučia nuo rašomųjų stalų bylas, užsidega šviesos, ima dūgzti kopi- 
javimo aparatai, suskamba telefonai. Uždarytas kabinetas staiga at- 
gyja. Palinkęs virš rašomojo stalo vyras pakelia akis nuo savo rankų 
ir sušunka: 

— Eureka! 

Atskiri kadrai ir prisiminimų nuotraukos išsidėlioja tvarkingai 
kaip montuojamas filmas. Matau scenas, girdžiu dialogus. Su- 
skamba telefonas, atsiliepia Reičelė. Iš anksto padarytame įraše — 
vienas klausimas. Vieno sakinio. „Ar pica gatava?“ 

Ragelyje stoja tyla. Reičelė spokso į mane negalėdama pati- 
kėti. 

— Nesijaudinkit, jie paskambins dar kartą. 

Sėdime mano virtuvėje. Reičelė vilki juodus džinsus ir pilką 
megztinį. Jos veide - apstulbusi mina pabėgėlės, negalinčios pati- 
kėti, kad vos prieš valandą paspruko per valstybės sieną. 

Kitas tris valandas ji nesijudina iš vietos ir net nelabai drįsta 
kvėpuoti. Jos rankos grumiasi - kiekvienas pirštas eina imtynių su 
kitais. Stengiuosi, kad ji atsipalaiduotų. Noriu, kad tausotų jėgas. 

Aleksejus šalia - laukia ir viską stebi žvitriai lyg žvėris. Kar- 
tais nueina į mano svetainę paskambinti mobiliuoju, paskui vėl 
grįžta ir žiūri į Reičelę su ilgesiu, keistai sumišusiu su pasidygė- 
jimu. Deimantai supakuoti ir paruošti. Jie buvo pristatyti aksomu 

muštame lagaminėlyje: 965 aukščiausios kokybės brangakmeniai, 
kiekvienas ne mažiau kaip vieno karato. 

Aleksejus mus seks vadovaudamasis siųstuvo ir GPS švyturėlio 
Reičelės automobilyje signalais. 

— Niekas nežinos, kad mums iš paskos kažkas važiuoja, - pati- 
kinu ją. - Aleksejus žadėjo laikytis per nemažą atstumą, jei tik ne- 
gaus ženklo. Būkit rami. 

— Kaip aš galiu būti rami? 

- Žinau, kad jums sunku, bet galbūt laukia ilga naktis. 

Gatvėje jos reno universalo kėbulu ką tik grįžo iš netoliese 
esančių remonto dirbtuvių. Ten buvo nuimta priekinė keleivio sė- 
dynė ir sustiprintos durelės. Laisvų rankų įranga leis man klausytis 
abiejų pokalbio dalyvių. 

— Kad ir kas nutiktų, turite stengtis neišlipti iš automobilio. Nesi- 
leiskite jų išviliojama į lauką - nebent neturėsite jokios kitos išeities. 
Nenuleiskite akių į mane. Nekalbėkite su manim - jie gali jus ste- 
bėti. Jeigu jūsų ko nors paklausiu, ir atsakymas teigiamas, vieną kartą 
pliaukštelėkite per vairo viršų, jei neigiamas - du kartus. Supratot? 

Ji linkteli. 

Dar kartą primenu jai, kas svarbiausia. 

— Ko prašysit? 

— Pamatyti Miką. 

— Kada atiduosit išpirką? 

— Kai turėsiu Miką. 

— Teisingai. Jie nori, kad aklai paskui juos sektumėt, bet jūs turit 
nuolatos reikalauti įrodymų, kad Mika gyva. Nesiliaukit jų prašiusi... 

- Jie sakys, kad plaukai ir maudomukas tai įrodo. 

- Ojjūs atsakykit, kad jie nieko neįrodo. Jūs norit būti tikra, ir tiek. 

— Kas, jeigu jie norės, kad išpirką kur nors padėčiau? 

— Nedarykit to. Reikalaukit tiesioginių mainų — Mikos už dei- 
mantus. 

— Ojeigu jie nesutiks? 

— Sakykit, kad sandėris neįvyks. 

Be dvidešimt trijų dvylika telefonas vėl suskamba. Skambina vyras, 
bet skaitmeninis balso pakeitimo įrenginys iškraipo jo balsius ir pa- 
žemina balso toną. Jis liepia Reičelei važiuoti į Hangerio gatvės žie- 
dinę sankryžą magistralėje A40. Ji laiko mobilųjį abiem rankomis 
ir ne tiek atsakinėja, kiek linksi. Ji nė kiek nedvejoja. Paima picos 
dėžę ir eina prie durų. 

Aleksejus staiga susirūpina ir nuseka iš paskos. Nežinau, ko jis 
nori — palinkėti jai sėkmės ar užimti jos vietą. O gal tik nerimauja 
dėl savo deimantų. Jis atidaro toliau gatvėje pastatyto savo auto- 
mobilio dureles, ir pamatau prie vairo rusą asmens sargybinį. 

Išsitiesiu ant Reičelės automobilio grindų. Pečiai remiasi į prie- 
taisų skydelį, kojos prisiploja prie užpakalinės sėdynės. Matau tik 
vieną jos veido pusę. Ji žiūri tiesiai prieš save, vairą laiko abiem ran- 
komis - tarsi iš naujo laikytų vairavimo egzaminą. 

Skambinantysis nutraukė ryšį. 

- Atsipalaiduokit. Galim paleisti muzikos. 

Ji kartą pliaukšteli per vairą. 

Atidarau vinilinį jos kompaktinių plokštelių dėklą. 

— Man gana lengva įtikti. Galiu klausytis bet ko - tik ne Nilo 
Daimondo ir Bario Manilou. Esu įsitikinęs, kad devynias iš dešim- 
ties mirčių privačiuose slaugos namuose sukelia Nilas Daimondas 
ir Baris Manilou. 

Ji nusišypso. 

Mano viršutinėje kišenėje radijo stotelė, o dėkle po kaire pa- 
žastimi — savitaisis Glock 17. Radijo imtuvas, kurį įsikišau į dešinę 
ausį, suderintas tam pačiam dažniui kaip siųstuvas Aleksejaus au- 
tomobilyje. 

Be to, turiu tamsią antklodę - galiu ja užsidengti prie šviesoforų 
ar kitam automobiliui privažiavus prie mūsiškio. 

— Atminkit, kad negalit į mane žiūrėti. Jeigu reikės kur nors su- 
stoti, stenkitės vengti gatvės žibintų - rinkitės kokią tamsesnę vietą. 

Ji kartą pliaukšteli per vairą. 

Vėl suskamba mobilusis. Ji pasilenkia ir nuspaudžia pokalbio 
mygtuką. 

Fone verkia mergaitė. Vis dar smarkiai iškraipytas vyro balsas 
surinka jai nutilti. Reičelė krūpteli. 

- Jūs paskambinot policijai, ponia Karlail. 

- Ne. 

— Nemeluokit man! Niekada man nemeluokit! Pas jus į darbą 
prieš penkias dienas buvo atėjęs detektyvas. 

— Taip, bet aš jo nekviečiau. Liepiau jam išeiti. 

— Ką dar jam sakėt? 

— Nieko. 

— Neįžeidinėkit manęs - nesu toks kvailas. 

— Sakau tiesą - prisiekiu. Aš turiu išpirką. 

Reičelės balsas dreba, bet ji kupina ryžto. 

Jeigu tai būtų policijos operacija, mes mėgintume išsiaiškinti, iš 
kur skambinama, ir galop atsektume artimiausią siųstuvų bokštą. 
Kita vertus, skambinantysis veikiausiai važiuoja ir kaskart kalbės 
ne ilgiau kaip po kelias minutes. 

— Man tik reikia kokio nors įrodymo. Noriu pamatyti Miką, - 
sako Reičelė. - Turiu žinoti, kad ji gyva ir sveika, antraip nemanau, 
kad galėsiu įvykdyti... 

— UŽSIČIAUPKIT, KAD JUS KUR VELNIAS! Nemėginkit 
derėtis, ponia Karlail! 

— Neprašau nieko neįmanoma. Aš tik turiu žinoti, kad ji... 

— Gyva? Nejaugi jos negirdit? 

— Taip, bet... iš kur galiu žinoti?.. 

- Žinot, galėčiau išpjauti vieną didelę rudą jos akį ir atsiųsti 
jums paštu. Nors... gal man tik reiktų brūkštelėti peiliu per jos 
gražų blyškų kaklą ir atsiųsti dėžę su jos galva. Tada galėsit pasidėti 
ją ant židinio atbrailos - kad primintų, KOKIA KVAIŠA ESAT! 

Man viskas ima suktis prieš akis. Matau, kaip kilnojasi Reičelės 
krūtinė. Ji ilgai negali ištarti žodžio. 

— Ponia Karlail? 

— Klausau. 

- Viską supratot? 

- Taip. Tik nedarykit jai nieko bloga. 

— Klausykitės labai įdėmiai. Jūs turit vienintelę galimybę. Ne- 
vykdysit mano nurodymų - išjungiu ryšį. Ginčysitės su manim — 
išjungiu ryšį. Susimaunat, ir aš daugiau jums neskambinsiu. Su- 
prantat, ką tai reiškia? 

— Taip. 

— Gerai, padarykim tai dar kartą. 

Ką jis turi galvoje sakydamas „dar kartą? Ar jis jau yra tai daręs 
anksčiau? Jo tonas ir kalbėjimo tempas rodo, kad jis ne naujokas. 
Mane nupurto šaltukas. Mika šįvakar namo negrįš. Niekada negrįš. 
Ir tiems žmonėms nesudrebės ranka nužudyti Reičelę. Ką aš sau 
galvojau?! Tai per daug pavojinga! 

— Kur dabar esat? 

- E... jau artinuosi prie žiedinės sankryžos. Matau ją priekyje 
visai netoli. 

— Apsukit žiedą tris kartus, paskui grįžkit iš kur atvažiavot. 

— Kur? 

— Iki žiedinės sankryžos Princo Alberto kelyje, prie Regento 
parko. 

Žiedinės sankryžos atviros, jas sunku stebėti. Pagrobėjai verčia 
ją sukti ratus, kad galėtų patikrinti, ar niekas jos neseka. Reikia ti- 
kėtis, Aleksejus tai supras ir atsiliks. 

Dabar važiuojame atgal, link Vest Endo. Iš savo slėptuvės že- 
miau priekinio stiklo matau tik viršutinius pastatų aukštus ir apva- 
lius gatvių žibintų gaubtus. Priešais mus virš Pašto bokšto dangumi 
juda mirksinti raudona švieselė - gal sraigtasparnis ar lėktuvas. 

Telefono ryšys vis dar neišjungtas. Pakeliu ranką ir mostu para- 
ginu Reičelę kalbėti. Ji kartą pliaukšteli per vairą. 

— Ar Mikai viskas gerai? - nedrąsiai klausia. 


288 


Michael Robotham - Amnezija 


- Kol kas. 

— Kodėl taip ilgai laukėte? 

Jis patyli, paskui klausia: 

— Kur esat dabar? 

- Važiuoju pro Londono mečetę. 

— Sukit dešinėn į Princo Alberto kelią ir juo apvažiuokit Re- 
gento parką. 

Tas balsas... Nors tyčia iškraipytas, vis tiek pajuntu, kad tarsena 
kiek neįprasta - galbūt kaip pietų ar rytų Londono gyventojų. Rei- 
čelės panosėje žvilga prakaito karoliukai. Juos nusilaižo ir toliau 
neatitraukia akių nuo kelio. 

- Sukit į Čok Farmo kelią ir važiuokit juo į šiaurę. 

Pro automobilio langus matau debesų sruogeles, naktiniame 
danguje išryškintas pusmėnulio. Tikriausiai važiuojame Hevers- 
toko Kalvos įkalne link Hampstedo Viržyno. 

Skambinantysis ima vardyti sankryžas, mums pravažiavus vieną, 
nurodo kitą. 

— Belsaizo prospektas... Ornano kelias... Vederberno kelias... 

Tada staiga: 

— Sukit į kairę! Dabar pat! 

Trenkiuosi keliais į pavarų svirtį. Pravažiavus penkiasdešimt 
metrų, jis suklykia: 

- STOKIT! Lipkit iš mašinos! Pasiimkit picą! 

- Bet kur?.. - verksmingai klausia Reičelė. 

— Paėjėkit gatve ir raskit neužrakintą automobilį. Rakteliai spy- 
nutėje. Telefoną palikit - ten rasit kitą. 

— Ne, aš negaliu... 

—- DARYKIT, KĄ LIEPIU, ARBA JI MIRS! 

Ryšys išsijungia. Reičelė atrodo sustingusi ir negali atplėšti 
rankų nuo vairo. 

— Gerai jaučiatės? 

Ji kartą pliaukšteli per vairą. 

- Ar matot kokį žmogų? 

Du pliaukštelėjimai. 

— O už mūsų? 

Vėl du pliaukštelėjimai. 

Vargais negalais pasikeliu - trukdo užtirpusios kojos. 

Esame medžiais apsodintoje gatvėje. Abiejuose jos galuose — 
stambios sankryžos. Medžių šakos užstoja pastatytus automobi- 
lius iš viršaus. 

Reičelė ištiesia ranką prie durelių rankenos. 

— Palaukit! 

— Turiu eiti. Girdėjote, ką jis sakė. 

Jis žinojo sankryžas, nė kiek negalvodamas pasakydavo ats- 
tumus. Vadinasi, arba jis yra netoliese, arba viskas buvo suplanuota 
iš anksto. Ar galiu surizikuoti ir važiuoti su ja? 

— Gerai, paimkit išpirką ir eikit gatve. Radusi automobilį atra- 
kinkit bagažinę. 

Ji paima nuo užpakalinės sėdynės picos dėžę ir atidaro dureles. 
Šviesa salone atjungta. Pro periskopą su kintamo židinio nuotolio 
objektyvu stebiu ją einant tolyn; tuo pat metu dairausi, ar gatvėje 
niekas nejuda. Nuspaudžiu radijo stotelės mygtuką. 

— Oskarai Siera, čia Ruizas. Reičelė eina pėsčiomis. Automo- 
bilis keičiamas į kitą. Būkit budrus. 

Reičelė bando atidaryti vieno po kito automobilio dureles ir 
eina toliau. Atstumas iki jos vis didėja. Pagaliau tolumoje pamatau 
užsidegant šviesą automobilio salone. Reičelė atsisėda ir paima 
kitą mobilųjį. Durelės užsidaro, blyksteli stabdžių žibintai. Dau- 
giau delsti negalima! 

Išlipu iš automobilio ir pasileidžiu tekinas. Kojos tokios užtir- 
pusios ir nejudrios, kad šlepsi tik iš atminties. Šaligatvis nelygus, 
iškilnotas šaknų, bet po medžiais, kur tamsa tirštesnė, sunku jas 
pamatyti. 

Priešais mane sustoja Vauxhall Vectra: Reičelė paskutinę aki- 

mirką pastebėjo mane užpakalinio vaizdo veidrodėlyje ir sulėtino 
greitį. Atidarau bagažinę ir drimbu į vidų; traukiu dangtį žemyn, 
bet jis gerai neužsidaro, tik skaudžiai priveria man pirštus. 

Mašina pajuda. Aš susirangęs į kamuolį; skruostas prisispaudęs 
prie nailoninio užtiesalo, širdis daužosi. Posparniai sustiprina pa- 
dangų trynimosi į kelią garsą, tad nieko daugiau negirdžiu. 

Grabinėju ausinuko. Jis iškrito ir dabar maskatuoja man ant krū- 
tinės. Vėl įsikišęs jį į ausį girdžiu Aleksejų klykiant rusiškai. Rusai 
nežino, paskui katrą automobilį važiuoti, mat iš gatvės išvažiuoja 
du - BMW, sukantis į pietus Ficdžono prospektu, ir į šiaurę pasukusi 
Vectra. 

Juodu bando su manim susisiekti. Radijo stotelė mygia man 
krūtinę. Kiek pasikeliu ir ją ištraukiu. Nuspaudęs siųstuvo myg- 
tuką atsakymo neišgirstu - tikriausiai sugadinau stotelę griūdamas 
į bagažinę. 

Aleksejus nežinos, paskui kurį automobilį važiuoti, kol atstumas 
tarp dviejų automobilių nepadidės tiek, kad imtuvas nustatys, ka- 
trame išpirka, bet per tą laiką Aleksejus gali visai pamesti mus iš 
akių. 

Padėti jam negaliu, todėl visą dėmesį sutelkiu į šiaurės Londono 
žemėlapį savo galvoje: mėginu apskaičiuoti, kur mes sukame ir 
kokia kryptimi važiuojame. Bėga minutės, o su jomis ir kilometrai. 

Bagažinės dangtį laiko uždarytą jo svoris, bet kai pataikome 
į duobę, jis šokteli ir bando atsidaryti. Pakeliu galvą ir žiūriu pro 
siaurą plyšį. Matau vien pilkšvą asfaltą ir retkarčiais žybtelinčias 
priekinių automobilių žibintų šviesas. 

Ausinuke girdžiu Aleksejų kalbantis su asmens sargybiniu. Jie 
nebekreipia dėmesio į BMW ir dabar važiuoja link Kilberno, va- 
dovaudamiesi vien signalu, sklindančiu iš deimantų. Persiverčiu 
ant nugaros ir, viena ranka prilaikydamas dangtį, kita grabinėju ba- 
gažinės vidų, kol užčiuopiu apšvietimo lemputę. Suimu ją pirštų 

Kelis kartus automobilis sustoja ir apsigręžia: arba Reičelė pa- 
siklydo, arba pagrobėjai ir toliau ją šokdina. Dabar ji važiuoja grei- 
čiau, nes gatvės tuštesnės. 

Automobilis pervažiuoja greitį ribojantį kalnelį ir staiga sustoja. 
Jau atvažiavome)? Išsitraukiu pistoletą iš dėklo ir prispaudžiu prie 
krūtinės. 

— Ponia, jums reikėtų važiuoti lėčiau. Vos nepalaikiau jūsų vaiki- 
galiu, nusprendusiu pasivažinėti vogtu automobiliu. 

Balsas vyro - gal koks apsaugininkas sustabdė iš dyko buvimo. 

- Pasiklydote? 

— Ne. Ieškau... draugės namo. 

— Nepatarčiau čia sukiotis, ponia. Bus geriausia, jei grįšit, iš kur 
atvažiavot. 

- Jūs nesuprantat. Turiu važiuoti toliau. 

Beveik girdžiu jį gromuliuojant jos žodžius, tarsi prieš nuspręs- 
damas norėtų paskambinti kokiam draugui. 

— Gal aš neaiškiai pasakiau? - lėtai ištaria jis. 

— Bet man reikia... 

— Laikykit rankas ten, kur jas matyčiau, - sako jis ir eina aplink 
automobilį spardydamas į padangas. 

— Būkit geras, leiskit man važiuoti. 

— Kur taip skubam? Pakliuvot į kokią bėdą? 

Pakilo vėjas. Ant žemės nusklendžia gofruotos geležies lakštai; 
išgirstu lojant šunį. Priėjęs mašinos galą vyras pastebi, kad baga- 
žinės dangtis atsikabinęs. Jis pirštais užčiuopia kablį. 

Dangčiui atsidarius, iškišu pro plyšį pistoletą ir įremiu jam į 
kirkšnį. Jam atvimpa žiauna, tad giliai įkvėpti jam lengviau. 

- Jūs keliate pavojų slaptai policijos operacijai, - iškošiu pro 
dantis. - Traukitės nuo automobilio ir leiskite moteriai važiuoti! 

Jis keliskart sumirksi, linkteli ir nuleidžia dangtį. Pamatau, kad 
automobiliui nuvažiuojant jis iškelia ranką tarsi atiduodamas pa- 

Vėl lekiame greitai; atrodo, kad sukame ratus po pramoninį 
rajoną. Reičelė kažko ieško. Ji nuvažiuoja nuo kelio ant nelygios 
dangos, sustabdo automobilį ir išjungia variklį. 

Staiga stojusioje tyloje girdžiu jos balsą, bet ne pašnekovo. 

— Nematau jokio kūgio formos kelio ženklo, - sako ji. - Ne, aš 
jo nematau. 

Jos balse atsiranda neviltis. 

- Čia tik dykynė... Pala! Jau matau! 

Durelės atsidaro ir pajuntu, kad automobilis šiek tiek pajuda 
aukštyn žemyn. Nenoriu, kad ji išliptų - ji turi likti šalia manęs. Ta- 
čiau laiko pasverti savo galimybėms neturiu. Tikėkimės, Aleksejus 
su asmens sargybiniu jau bus mus pasiviję ir užėmę padėtį. 

Iš lėto pakeliu dangtį, išsiritu lauk ir teškiuosi ant žemės. Tuo 
pačiu judesiu nusiritu toliau nuo užpakalinių automobilio žibintų 
ir nejudėdamas guliu prisispaudęs veidu prie žvirgždo ir žemės. 

Pakėlęs galvą pastebiu priekinių žibintų šviesoje Reičelę. Prie- 
šais ją — išmestas pramoninis šaldiklis, stovintis dykynės vidu- 
ryje. Nerūdijančio plieno durelės aplamdytos ir gruoblėtos nuo 
akmenų, bet šviesa nuo jų vis dar atsispindi. Ant šaldiklio viršaus 
uždėtas oranžinis kelio ženklas - nukreipiamasis kūgis. 

Reičelė eina link jo, klupdama už plytų nuolaužų ir kitų staty- 
binių atliekų. Džinsai užsikabina už spygliuotos vielos ritinio, ky- 
šančio iš žemės. Ji pasuka koją ir džinsai atsilaisvina. 

Štai ji jau stovi priešais šaldiklį. Jis beveik sulig ja. Ji suima ran- 
keną ir atidaro dureles. Iš šaldiklio išvirsta vaiko kūnas. Nedidelis, 
beveik permatomas. Reičelė automatiškai ištiesia rankas ir prasi- 
žioja, bet jos riksmas nebylus. 

Pašoku ant kojų ir bėgu prie jos mostaguodamas rankomis. 
Jaučiu, kad širdis nusiritusi į užkulnius. Tie keturiasdešimt metrų 
neapsakomai prailgsta, virsta horizontaliu Everestu. Reičelė atsi- 
klaupusi glaudžia kūnelį prie savęs. Sugriebiu ją per juosmenį ir 
pakeliu. Ji lengva kaip pūkelis. Jai nuo rankų nukąra audeklo galva; 

vietoj akių - kryžiukai, vietoj plaukų — vilnos kuokštai. Tai vaiko 
dydžio skudurinė lėlė, smėlio spalvos liemeniu, tokios pat spalvos 
galūnėmis ir gumbuotu apsitrynusiu veidu. 

— Paklausykit manęs, Reičele. Čia ne Mika. Čia tik lėlė. Žiū- 
rėkit! Matot?! 

Jos išraiška keista, beveik rami, tik vokai jai nepaklūsta ir juda. 
Pamažu atgniaužiu jos pirštus nuo lėlės ir priglaudžiu galvą sau prie 
krūtinės. 

Lėlei po kaklu pririštas raštelis, dygsniuotas ta pačia mėlyna 
vilna kaip ir plaukai. Kiekviena raidė išterliota tamsiai raudonai. 
Meldžiu Dievą, kad tai būtų dažai. 

Keturi didžiosiomis raidėmis parašyti žodžiai: TAI GALĖTŲ 
BUTI JI! 

Užmetu savo švarką Reičelei ant pečių, neskubėdamas parvedu 
prie automobilio ir pasodinu. Per visą tą laiką ji neištaria nė žodžio. 
Į mano balsą irgi nereaguoja - tik spokso tiesiai prieš save į kažkokį 
tašką tolumoje ar ateityje, už šimto metrų nuo čia ar už šimto metų 
nuo šiol. 

Paimu nuo priekinės sėdynės mobilųjį. Tyla. Mintyse klykiu iš 
nevilties. 

Jie dar paskambins, sakau sau. Sėdėk ramiai ir lauk! 

Atsisėdu šalia Reičelės, standžiau apsiaučiu ją per pečius švarku 
ir pamatuoju pulsą. Jai reikia gydytojo. Turiu viską atšaukti. 

— Kas atsitiko? - klausia ji pamažėle atgaudama tikrovės pojūtį. 

- Jie nutraukė ryšį. 

— Bet dar paskambins? 

Nežinau, ką jai atsakyti. 

— Kviečiu greitąją. 

— Ne! 

Nuostabu! Nors baisiausiai sukrėsta, galvoje viena tyra, sveika 
smegenų ląstelė tebeveikia. Ji nelyginant smegenų ląstelių bitė mo- 
tinėlė, kurią saugo visos avilio bitės darbininkės... ir dabar ji dūzgia. 

- Jeigu jie turi Miką, jie dar paskambins, - sako ji. 

Jos tvirtinimas toks aiškus ir kupinas ryžto, kad aš ja patikiu. 

— Gerai. Mes lauksim. 

Ji linkteli ir nusišluosto nosį į mano švarko rankovę. Priekiniai 
žibintai vis dar meta šviesą į taką, einantį tarp piktžolių ir nuo- 
laužų. Vos įžiūriu medžių juostą - prieblandoje jie atrodo mėlynai 
purpuriniai. 

Mes susimovėme. Kita vertus, ką dar galėjome padaryti? Žvilg- 
teliu į Reičelę. Pamėlusios jos lūpos tirta. Rankos tabaluoja prie 
šonų, tad atrodo, kad tiesią ją išlaiko tik griaučiai. 

Tyla sustiprina kažkur toli važiuojančių mašinų garsus. Tada su- 
skamba telefonas! 

Reičelė nekrusteli. Jos mintys kažkokioje saugesnėje vietoje. 
Žvilgteliu į šviečiantį kvadratinį ekranėlį ir nuspaudžiu mygtuką. 

— Ponia Karlail? 

- Ji negali kalbėti. 

Pauzė tokia ilga, kad spėčiau perskaityti visą knygą. 

— Kurji2 

Balsas vis dar iškraipytas. 

— Ponios Karlail būklė neleidžia jai kalbėti. Turėsite kalbėtis su 
manim. 

- Jūs policininkas. 

— Kas aš - nesvarbu. Galim viską užbaigti dabar. Sąžiningais mai- 
nais - deimantai už mergaitę. 

Vėl stoja ilga tyla. 

— Aš turiu išpirką. Ji čia. Arba tvarkot reikalą su manim, arba 
likit sveiki. 

— Mergaitė mirs. 

— Nair puiku! Manau, ji jau negyva. Įrodykit, kad klystu! 

Ekranėlis užgęsta - jis nutraukė ryšį. 

Staiga durys mano galvoje užsiveria, bet pro jas vis tiek įslenka 
nevilties pojūtis ir vėjo garsas. Šalia manęs klūpo Džo. Spoksome 
vienas į kitą. 

— Aš prisimenu. 

— Gulėk ramiai. 

- Bet aš prisimenu! 

- Atvažiuoja greitoji. Gulėk ramiai ir toliau. Man atrodo, ką tik 
nualpai. 

Netoliese narai traukia oro balionus iš pripučiamųjų valčių ir 
meta ant prieplaukos. Garsas aidu atsimuša mano nugarkaulyje. 
Virš vandens užsidegė laivams skirtos švieselės; Kanarų prie- 
plaukos bokštai atrodo lyg vertikalūs miestai. 

Džo nuo pat pradžių buvo teisus. Jei būčiau kaupęs smulk- 
menas ir sekęs savo paties pėdomis, kas nors galiausiai būtų su- 
kėlęs man prisiminimus, ir jų srovelė būtų peraugusi į šniokščiantį 
srautą. 

Gurkšteliu vandens iš plastikinio butelio ir mėginu sėstis. Džo 
pakiša petį man atsiremti. Kažkur aukštai girdžiu keleivinį lėktuvą, 
priskrendantį prie Hitrou oro uosto. 

Prie manęs atsiklaupia medikas iš greitosios pagalbos automo- 
bilio. 

— Krūtinę skauda? 

- Ne. 

— Dusina? 

— Ne. 

Vyras labai tankiais ūsais, nuo jo sklinda picos kvapas. Iš kažkur 
jį pažįstu. Jis atsagsto man marškinius. 

- Aš tik pamatuosiu pulsą, - sako jis. 

Stveriu jį už riešo. Jis išpučia akis, veide pasirodo keista išraiška. 
Jis iš lėto nukreipia žvilgsnį man į koją, paskui į upę. 

— Prisimenu tave, - sakau jam. 

— Neįmanoma. Buvot be sąmonės. 

Ne tik nepaleidžiu jo riešo, bet suspaudžiu dar smarkiau. 

— Tu išgelbėjai man gyvybę. 

— Nemaniau, kad išsikapstysit. 

— Tik uždėk elektrodus man ant krūtinės ir išplėšiu tau širdį. 

Jis linkteli ir nervingai nusijuokia. 

Įkvepiu deguonies iš kaukės, o jis tuo metu matuoja man krau- 
jospūdį. Prisiminimų griūtis kuriam laikui nutrūko. Jausmas toks, 
tarsi būčiau sulaikęs kvėpavimą. Žinau, kad prisiminimai vėl už- 
plūs. 

Prožektorių šviesoje matau, kaip banga it koks juodas srautas 
ritasi per akmenis. Naujokas Deivas atitvėrė prieplauką nusikal- 
timo vietoms ženklinti skirta policijos juosta. Narai grįš iš ryto ir 
tęs paieškas. Kiek dar paslapčių slypi dumble? 

— Važiuokim namo, - siūlo Džo. 

Neatsakau jam, bet jaučiu, kad purtau galvą: trūksta tiek ne- 
daug, kad prisiminčiau. Turiu nesustoti. Negaliu laukti dar dieną 
ar eiti miegoti neprisiminęs. 

Džo skambina Džulijanai ir praneša grįšiąs vėlai. Iš mobiliojo 
sklindantis jos balsas skamba lyg metalinis. Ji virtuvėje - jai reikia 
valgydinti vaikus. Mums reikia vaiką rasti. 

Važiuojant nuo Temzės papasakoju Džo, ką prisiminiau: apie 
telefono skambučius, skudurinę lėlę ir šaltus kaip ledas paskutinius 

pašnekovo žodžius, leidžiančius suprasti, kad viskas baigta. Viskas 
turėjo prasmę ir savo vietą tame sumanyme: deimantai, sekimo 
įtaisai, picos dėžė... 

Sustojame toje pačioje dykynėje, priešais išmestą pramoninį 
šaldiklį. Priekinių žibintų šviesos atsimuša nuo akmenų apdaužytų 
sidabrinių durelių. Skudurinės lėlės nebėra, bet piktžolėse voliojasi 
į raganos kepurę panašus kelių ženklinimo kūgis. 

Išlipu ir atsargiai einu prie šaldiklio. Džo it koks karalienės vyras 
eina atsilikęs per keturis žingsnius. Vilki iš pažiūros suglamžytą li- 
ninio audeklo švarką - tarsi būtų išsiruošęs į safarį. 

— Kur buvo Reičelė? 

- Liko automobilyje. Nebeturėjo jėgų. 

— Kas atsitiko paskui? 

Suku galvą, bandydamas vėl atgaivinti prisiminimus. 

— Tikriausiai jis vėl paskambino. Tas žmogus, kuris išjungė mo- 
biliojo ryšį, - jis vėl paskambino. 

— Kąjis sakė? 

— Nežinau. Neprisimenu. Pala! 

Nuleidžiu akis į savo drabužius. 

- Jis norėjo, kad nusiaučiau batus, bet nepaklausiau. Pamaniau, 
kad jis negali manęs stebėti — visą tą laiką tikrai negalėjo. Jis liepė 
man eiti tiesiai, už šaldiklio. 

Tai pasakodamas einu. Prieš mus - vielos tinklo tvora, už jos - 
Beikerlu linijos bėgiai. 

— Mobiliajame girdėjau verkiant mergaitę. 

— Tu tikras? 

— Taip, fone. 

Mes tolstame nuo Džo automobilio, ir jo žibintų šviesa nebe 
tokia ryški. Mano akys apsiprato su prieblanda, bet sąmonė krečia 
pokštus. Man vis vaidenasi žmogystos, tūnančios daubose ir besi- 
slapstančios už medžių. 

Purpuriniame danguje nė vienos žvaigždės. Štai kodėl ilgiuosi 

gyvenimo kaime: man stinga žvaigždžių, tylos ir šerkšno žiemos 
rytais, nuklojančio žemę lyg ką tik išskalbta paklodė. 

— Priekyje vielos tinklo tvora. Prie jos pasukau į kairę ir ėjau 
palei ją iki pėsčiųjų tilto. Jis perdavinėjo man nurodymus telefonu. 

— Pažinai jo balsą? 

— Ne. 

Pasirodo tvora, dalijanti tamsą į juodus rombus sidabriniais rė- 
meliais. Mes pasukame ir einame palei ją iki lenkto pėsčiųjų tilto 
virš geležinkelio bėgių. Dunda generatorius: remontininkų bri- 
gada dirba prožektorių šviesoje. 
rinių bėgių kaspinus. 

— Neprisimenu, kas nutiko paskui. 

— Numetei išpirką nuo tilto? 

— Ne. Tada telefonas vėl suskambo: girdi, aš per lėtai einu. Jie 
mane sekė. Tikriausiai mobiliajame buvo įtaisytas GPS prietaisas. 
Kažkas sėdėjo prie kompiuterio ir kuo tiksliausiai matė, kur esu. 

Abu žiūrime į bėgius apačioje, tartum tikėdamiesi išvysti juose 
atsakymą. Vėjas atneša degančių anglių ir skalbiamosios priemonės 
tvaiką. Balso galvoje nebegirdžiu. 

— Palauk ir prisiminsi, - sako Džo. 

— Ne, laukti nebegaliu. Turiu prisiminti. 

Jis išsitraukia mobilųjį ir surenka numerį. Pajuntu kišenėje vi- 
bruojant savo aparatą ir jį išsitraukiu. Džo nusigręžia nuo manęs. 

— Kodėl sustojot? EIKIT TOLIAU! Juk sakiau, kur eiti! 

Prisiminimas kyla iš gelmės ir be garso prasimuša pro paviršių. 
Džo ir vėl padėjo man grįžti į praeitį. 

— Ar ten bus Mika? - šaukiu į mobilųjį. 

— Užsičiaupkit ir eikit toliau! 

— Kur? 

- Jau netoli. Automobilių aikštelė stoties gale. Judinkitės! 

Dabar jau tekinas nubėgu laiptais. Džo sunkiai pavyksta neat- 

silikti. Vos įžiūriu, kur einu, bet tą taką prisimenu. Jis virš iškasos 
lanku eina palei bėgius. Prie bėgių išsirikiavę plieniniai stulpai, lai- 
kantys elektros laidus. 

Pakilo vėjas. Jis drebina tvoras, blaško šiukšles man aplink 
kojas. Takas šioje vietoje apšviestas, taigi eiti lengviau. Staiga takas 
baigiasi tuščia automobilių aikštele. Vienišas gatvės žibintas meta 
ant asfalto geltoną apskritimą. Prisimenu, kad po žibintu buvo pa- 
dėtas kelių ženklinimo kūgis. Bėgau prie jo, pasikišęs picos dėžę 
po pažastimi. Man atrodė keista, kad buvau atvestas čia — vieta per 
daug atvira. 

Džo mane prisivijo. Mudu stovime po žibintu. Man po ko- 
jomis — metalinės grotelės. 

- Jis norėjo, kad prakiščiau paketus į angą. 

— Ką darei? 

— Pasakiau jam, kad noriu pamatyti Miką. Jis pagrasino vėl iš- 
jungsiąs ryšį. Kalbėjo labai ramiai. Sakė, kad ji netoliese. 

— Kur? 

Pasuku galvą. Už trisdešimties metrų - tamsi lietaus kanaliza- 
cijos angos apybrėža. 

- Jis sakė, kad ji laukia manęs joje. 

Prieiname prie angos krašto ir pasižiūrime žemyn. Stačios beto- 
ninės sienos išmargintos grafičiais. 

— Nemačiau jos —- buvo per tamsu. Pašaukiau ją vardu: „Mika, ar 
girdi mane?!“ Šaukiau į mobilųjį. „Ašjos nematau. Kur ji?“ - „Tune- 
lyje“, - atsakė jis. „Kur? - ir vėl sušukau: - Mika, ar tu ten?“ 

Džo laiko mane suėmęs - bijo, kad galiu įkristi į angą. Vis dėlto 
jis nori, kad pasakočiau toliau. 

Prie angos sienos pritvirtintos plieninės kopėčios. Pirštai šąla 
nuo jų pakopų. Džo lipa man iš paskos. Negalėjau laikyti vienoje 
rankoje pistoleto, kitoje - picos dėžės. Glock palikau dėkle, o picos 
dėžę pasikišau po pažastimi. 

Mika, ar mane girdi?! 

Paliečiu kojomis dugną. Artimojoje sienoje vos įžiūriu dar tirš- 
tesnėje prietemoje skendintį tunelį. 

Tikriausiai Mika buvo jame - niekur kitur ji negalėjo slėptis. 

Mikaela? 

Pasigirdo prislopintas dundesys - lyg tolumoje sugriaudėjus 
perkūnui. Pajutau jį net pro batus. Jau tiesiau ranką prie pistoleto, 
bet vis dėlto neišsitraukiau. 

Mika?! 

Vėjas taršė man plaukus; išgirdau neaiškų garsą - tartum tuneliu 
važiuojančio traukinio ar kanopų dunksėjimo į betoną. Garsas vis 
stiprėjo, artėjo į mane iš tamsos... Ritosi banga. 


Durys vėl atsidaro, nieko nebesigaudau per triukšmą ir pašėlusį ju- 
dėjimą. Sunkio jėga nustojo veikusi. Aš skrendu, be perstojo ver- 
čiuosi kūliais, o man pro ausis šniokščia visas vandenynas. Iškeliu 
galvą, spėju įkvėpti oro ir panyru po vandeniu, į juodą gelmę. 

Visiškai prarandu orientaciją ir neberandu paviršiaus. Srovė 
mane pasigauna ir šonu neša kažkokiu vamzdžiu ar tuneliu. Ban- 
dau įsikibti į glotnius jo šonus, bet tik nusidraskau ir nusilaužau 
nagus. 

Po kelių akimirkų įgriūvu į kitą statmeną šachtą. Vėl bandau 
įkvėpti oro, bet įtraukiu dumblo, išmatų ir kažkokių kietų nuo- 
laužų. Aš esu užtvindytame kanalizacijos tunelyje, pilname dvo- 
kiančių dujų ir yrančių šūdų. Aš čia mirsiu. 

Virš manęs blykčioja šviesa. Geležinės grotelės. Iškeliu rankas ir 
suimu metalinius strypus. Vanduo didele jėga trankosi man į krū- 
tinę ir kaklą, privaro į burną atmatų. 

Iškišęs nosį ir burną iš vandens mėginu kilstelėti groteles, bet 
jos nepasiduoda. Vanduo neša mano kūną gulsčią. 

Pro groteles matau šviesas, judančius pavidalus. Pėstieji, auto- 
mobiliai. Bandau kažką rėkti. Niekas negirdi. Kažkas žengteli nuo 

šaligatvio ir meta į nutekamąjį lataką cigaretę. Man į akis pažyra 
raudonų kibirkščių spiečius. 

— Gelbėkit! Ei, gelbėkit! 

Kažkas šliaužia man per petį. Žiurkė, suleidusi nagus man į 
marškinius, velka permirkusį kūną iš tėkmės. Užuodžiu šlapią jos 
kailį, matau aštrius dantis, žvilgančius šviesos kvadrate. Nusipurtau 
visu kūnu. Kur tik pažvelgsi, žiurkės kabinasi į plyšius. 

Vienas po kito mano pirštai atsileidžia. Ilgai neišsilaikysiu — 
srovė per stipri. Prisimenu Luką. Jis turėjo nuostabius plaučius, 
tiesiog orą siurbiančius maišus. Jis galėdavo išbūti nekvėpavęs kur 
kas ilgiau už mane, tik ne po ledu. 

Tas išdykėlis buvo užsispyręs. Suimdavau jam riešą abiem ran- 
komis ir sukdavau vieną į vieną pusę, kitą - į priešingą. 

— Pasiduodi? - klausdavau. 

— Niekada! - atsakydavo jis pilnomis ašarų akimis. 

— Pasiduok, ir tau daugiau neskaudės. 

— Ne! 

Negalėdamas juo atsistebėti siūlydavau taiką, bet jis atsisaky- 
davo. 

— Gerai, gerai — tavo viršus, - sakydavau pasišlykštėjęs žaidimu 
ir susigėdęs, kad kėliau jam skausmą. 

Pasileidžia paskutinis mano pirštas. Verčiuosi veidu į srautą ir 
giliai įkvepiu siera prasmirdusio oro. Nešamas į tamsą nugarmu į 
krioklį ir srovė įtraukia mane į didesnį tunelį. 

Nežinau, kur dingo išpirka. Tikriausiai srovė ją nunešė kartu su 
mano batais. O Mika? Gal ji skęsta kur nors prieky manęs ar už 
buvo vėjas ar žiurkės. 

Tai štai koks galas manęs laukia! Nuskęsiu dvokiančiose atma- 
tose — beveik taip pat, kaip ir gyvenau, šlykščioje vagių, melagių, 
žmogžudžių ir jų aukų buzoje. Aš - žiurkgaudis; aš sijoju šūdus 
kanalizacijoje ir mėginu tarp jų rasti ką nors vertinga. Skurdas, 

neraštingumas ir nelygybė gimdo nusikaltėlius; aš kišu juos už 
grotų, kad padoriems žmonėms nereikėtų uostyti jų smarvės ar 
jų bijoti. 

Mano petys atsitrenkia į kažką kieta. Prarandu pusiausvyrą, ir 
vanduo mane pargriauna. Įtraukiu oro ir blaškausi iš vieno krašto 
į kitą, stengdamasis rasti už ko užsikabinti, bet tuo metu nusiritu 
kažkokia nuožulnia plokštuma ar užtvankos slenksčiu. 

Nieko nematydamas pasineriu į gilų baseiną. Nesusigaudau, 
kurioje pusėje viršus. Gal plaukiu ten, kur manęs tyko pavojus. 
Ranka iškyla virš vandens, bet srovė manęs nepaleidžia. Sūkurys 
be perstojo suka mane ratu, tempia žemyn. Man reikia įkvėpti, bet 
vanduo už mane stipresnis. 

Galas jau arti. Aš siaurame vamzdyje - jame vos išsitenka mano 
pečiai. Oro - nė gurkšnelio. Jausmas toks, kad kažkas apvyniojo 
man krūtinę lynais ir dabar juos užveržia reketu. 

Man reikia oro, nes kraujyje didėja anglies dvideginio kiekis — 
aš nuodijuosi iš vidaus. Stengiuosi išbūti nekvėpavęs, bet be oro — 
nepakeliama kančia. Prasižioju. Pirmą kartą nevalingai įkvėpus, 
į gerklę pliūpteli vanduo. Gerklė susitraukia, bet vanduo vis tiek 
plūsta į plaučius. Aš bejėgis kaip tą dieną, kai atėjau į pasaulį. 

Pečiai jau nebesitranko į sienas. Mane neša kita - lėtesnė — 
srovė. Ji varto mane kaip vėjo gūsio pagautą lapą. 

Mirštu, bet negaliu su tuo susitaikyti. Virš manęs - o gal po 
manim - liejasi pilka šviesa. Nesąmoningai bandau pakilti į pa- 
viršių; vienos rankos grybšnį lydi kitos - atrodo, kad mėginu pri- 
sitraukti tą šviesą prie savęs, tartum ji būtų ilgo stalo gale stovinti 
žvakidė. Keli paskutiniai grybšniai itin sunkūs. 

Išniręs į paviršių išvemiu vandenį ir gleives, tad atsiranda vietos 
pirmam oro gurkšniui. Mane akina prožektorius. Kažkas kieta 
užkabina diržą man iš už nugaros, pakelia į viršų ir užtempia ant 
medinio denio. Plaučiai daužosi krūtinės ląstoje kaip ankštame 
narve uždaryta višta dedeklė. Stiprios rankos maigo man krūtinę. 

Kažkas pasilenkia prie manęs, nuvalo smakrą ir kaklą. Ogi Kirsten 
Ficroj! 

Atsiremiu galva jai į ranką. Ji paglosto man pakaušį, nubraukia 
nuo kaktos šlapius plaukus. 

— Vajetau, koks pamišęs šunsnukis! — suniurna dar kartą nu- 
šluostydama man burną. 

Man vis dar tampo skrandį, kalbėti negaliu. 

Laivo variklis dirba tuščiąja eiga. Užuodžiu dūmus, vairinėje 
matau blausią šviesą. Godžiai rydamas orą pasuku galvą ir atpa- 
žįstu prie manęs klūpantį nuo galvos iki kojų juodai apsitaisiusį 
Rėjų Merfį. 

— Reikėjo leisti jam paskęsti, - sako jis. 

— Niekas neturi nukentėti, - paprieštarauja Kirsten. 

Juodu susiginčija, bet Kirsten net nenori jo klausytis. 

— Kur Mika? - sušnabždu. 

- Ša - gulėkit ramiai, - sako ji. 

- Jai nieko neatsitiko? 

— Nė velnio jam nesakyk! - pagraso Merfis. 

Jam ant kaktos lyg pagal dainos žodžius šoka mažytis raudonas 
taškelis. Po sekundės dalies Merfis išleidžia sprogusio baliono 
garsą, ir pusė jo galvos pranyksta raudonos ūkanos ir sutrupintų 
kaulų debesėlyje. Akis, skruostas ir pusė žandikaulio staiga nutri- 
nami jam nuo veido. 

Šūvio garsas pasigirsta akimirka vėliau. Pokšt! 

Kirsten suklinka. Ji išpučia akis lyg vaikas. Jos skruostai aptaš- 
kyti krauju. 

Merfio kūnas prislegia mane, jo galva guli man ant krūtinės. Nu- 
stumiu jį nuo savęs, traukiu kojas nuo jo toliau. Jos slysta drėgnu, 
kruvinu deniu. 

Kirsten per tą laiką nepajudėjo - šokas ją sukaustė. Apsisuku ir 
šliaužiu prie jos. 

Man šlaunį perveria kulka. Skylė mažytė, sulig mano mažylių 

pirštu, bet išeidama ji odą, raumenis ir minkštuosius audinius su- 
drasko į nematomus gabalėlius ir palieka lėkštutės dydžio žaizdą. 
Žiūriu su nuostaba - tarsi į sprogdinamą pastatą ar automobilio 
avariją. 

Kita kulka prašvilpia man prie pat ausies ir sulenda į denį prie 
mano dešinio kelio. Šaudoma iš viršaus. Persiverčiu ant šono ir 
šliaužiu per kraują, kol nusigaunu iki Kirsten ir nutempiu ją žemiau 
medinių turėklų. 

Mums virš galvų į šipulius subyra lakuoto medžio gabalas, ir at- 
plaiša sulenda jai į kaklą. Ji vėl suklinka. 

Išsiveriu diržą, atsisėdu ir apsuku juo šlaunies viršų. Dantimis 
sukandęs vieną diržo galą, stipriai jį užveržiu, stengdamasis sustab- 
dyti kraujavimą, ir lipniais pirštais surišu mazgą. 

Rėjaus Merfio lavonas šalia manęs krūpteli, kai kulka perskro- 
džia šlaunį ir sulenda į denį po juo. Kitame laivo šone ant jo kojos 
vos neliečiančios karties kabo žvejybinis tinklas. Tarp jo akių 
įstrigę keli plastikiniai paketai. Išpirka. 

Vairinėje kažkas beviltiškai bando įjungti pavarą, bet inkaro 
lynas vis dar užnertas už didelės sidabrinės antelės laivagalyje. 
Įkišu ranką po pažastimi ir išsitraukiu iš dėklo pistoletą. Pasižiūriu 
į Kirsten. Ji ištikta baisaus šoko, bet klausosi. 

— Negalim čia likti! Eikit į vairinę! Greičiau! Nagi! 

Kirsten linkteli. 

Stumiu ją slidžiu nuo kraujo deniu. Tuo pat metu apsisuku ir 
aklai nutaikau savo Glock į nakties dangų. Nuspaudus gaiduką, 
nieko neįvyksta. 

Kirsten pasisuka ir griebiasi už šono. Po sekundės dalies išgirstu 
šūvį. Jai pro pirštus sunkiasi kraujas, bet ji eina nesustodama. 

Šaulys sutriko, tekus rinktis iš dviejų taikinių. Turiu kažką da- 
ryti su prožektoriumi. Jis pagamintas iš žalvario bei chromo ir pri- 
tvirtintas prie stulpo denio viduryje. 

Apsuku pistoletą ir suimu už vamzdžio kaip plaktuką. Prisideng- 

damas Rėjaus Merfio lavonu kaip skydu, šliaužiu deniu, kol atsiduriu 
po prožektoriumi. Iškėlęs ranką sudaužau stiklą. Lemputė plyksteli 
ir užgęsta. 

Priešais mane pralekia žmogysta. Ji užkliūva man už kojų ir iš- 
sitiesia ant denio. Džeris Brantas šiaip taip atsistoja ir bando pa- 
siekti deimantus. Spiriu jam į kirkšnį, ir jis nulekia į priešingą pusę. 
Kulka sprogsta ten, kur jis ką tik buvo. Jis sustaugia ir dėbteli taip, 
lyg ruoštųsi mane nužudyti. Aš išgelbėjau tam šikniui gyvybę, o jis 
man šitaip atsidėkoja! 

Iš šoko jo veidas išbalęs, be jokios išraiškos. Raudonas taškelis 
pasirodo jo krūtinės vidury. Nors prožektorius nebeveikia, snai- 
peris vis dar mus mato - tikriausiai turi infraraudonųjų spindulių 
taikiklį. 

Džeris pasižiūri sau į krūtinę, paskui į mane. Dar akimirka, ir jis 
mirs. 

Jis krinta, ir denis po juo suskeldėja. Jis ritasi nesustodamas, 
pro tinklą su paketais. Nukrinta nuo laivagalio, bet kai pliūkšteli į 
vandenį, garsą užgožia didžiausiais sūkiais pradėjęs dirbti variklis. 
Mintyse regiu, kaip Džeris krinta tiesiai ant besisukančio sraigto. 

Kirsten vairinėje didina variklio sūkius, bet inkaro lynas vis dar 
apsuktas aplink antelę laivagalyje. Šis nyra, laivas siūbuoja į šonus, 
bet iš vietos nepasijudina. Du varikliai tempia mus žemyn. Nusi- 
ritu deniu, nuimu paskutinę lyno kilpą nuo antelės ir jaučiu, kaip ji 
čaižo man pirštus slysdama tarp jų. Laivas rauna į priekį, bet, užuot 
tolę nuo kranto, mes prie jo artinamės ir smarkiai trenkiamės į 
kažką kietą. 

Po perkūnais - kokį velnią ji išdarinėja?! 

Laivas tikriausiai susidūrė su kokia nugrimzdusia atrama ar kitu 
laivu, o jau tada pasuko į atvirus vandenis. Prie vairo nieko nėra. 
Kur dingo Kirsten? 

Laivas sukasi ratais. Šaulys laukia progos gerai į mane nusitai- 


kyti. 

Pusiau šliaužte nusigaunu prie vairinės ir nugara atsišlieju į 
jos sieną. Iškėlęs rankas įsikabinu į iliuminatoriaus kraštą ir prisi- 
traukiu, kol akys susilygina su stiklu. 

Viduje nieko nėra. Tą pačią akimirką akis aptemdo tamsi dėmė - 
kraujo purslai. Mano pirštas dingsta su visu vestuviniu žiedu. Di- 
delio pradinio greičio kulka švariai, tvarkingai jį amputavo. Slenku 
atatupstas ir susmunku ant denio. 

Šaulys kažkur aukštai — ant tilto ar pastato. Dabar jis taikosi į 
variklius ar degalų bakus. Tėkmė suka vairą, mus neša potvynio 
srovė. Netrukus šauliui būsim nepasiekiami. 

Čiulpiu nutraukto piršto strampą. Kraujo neįtikėtinai mažai. Kur 
Mika? Ar ji buvo tame tunelyje? Gal ji triume? Negaliu jos palikti. 

Išgirstu dar vieną garsą - kitokio variklio. Remdamasis nugara į 
sieną vėl atsistoju ir pasižiūriu pro išdaužtą iliuminatorių. Jokių na- 
vigacijos šviesų nematau, užtat įžvelgiu laivo siluetą. Kažkas stovi 
pirmagalyje su pistoletu rankose. 

Galiu likti čia arba surizikuoti ir šokti į upę. Apsisprendžiu per 
mažiau nei sekundės dalį. 

Tada pamatau Kirsten, gulinčią po pirmagalį dengiančiu bre- 
zentu. Veido nematau, vien jos pavidalą. Ji mėgina stotis, bet 
krinta. Pabando dar kartą ir nusirita per bortą. Išgirstu pliūkštelė- 
jimą, paskui - kriokiančius vyrus ir į vandenį smingančias kulkas. 

Laivas artinasi. Viena mano koja sveika, kita kraujuoja. At- 
sistumiu nuo sienos, klupčiodamas žengiu du žingsnius ir persiritu 
per turėklą. Nuo šalčio ištinka šokas - nežinau kodėl. Juk aš net 
nespėjau išdžiūti nuo ano karto. 

Pasispirdamas sveikąja koja ir užgriebdamas vandenį rankomis, 
plaukiu į tamsą. Ten arba paskęsiu, arba mirtinai nukraujuosiu. 
Tegul mano likimą sprendžia upė. 

Džo mane prilaiko. Jau priprantu prie jo veido. Jis apkabina mane 
per pečius ir prisiglaudžia prie manęs. 

— Eime iš čia. 

— Aš prisiminiau. 

— Taip, prisiminei. 

— Kaip Mika? 

- Jos čia nėra. Mes ją rasime. 

Išlipu iš tunelio ir mes šlubuojame per automobilių aikštelę. 
Paauglių porelė pasistatė automobilį toliau nuo šviesų. Man ding- 
teli, ką jie mano apie du apsikabinusius pusamžius vyriškius. Kas 
mes - girtuokliai ar gėjai? Man visai nė motais. 

Aš prisiminiau. Laukiau ir tikėjausi, kad taip atsitiks, ir to bi- 
jojau. Kas, jeigu aš ką nors nušoviau? Kas, jeigu laikiau Miką ran- 
kose, išmečiau ją į upę ir ji paskendo? Šį košmarą sapnavau, nes 
tiesos nežinojau. 

Raktažolių Kalno prospektą pasiekiame jau beveik dešimtą. 
Užuolaidų kraštai nudažyti geltonos šviesos, svetainės židinyje 
dega anglys. 

— Pernakvosi čia, - atidarydamas duris sako Džo. 

Noriu atsisakyti, bet esu per daug išvargęs ginčytis. Namo ar 
pas Ali tėvus važiuoti negaliu. Aš lyg užkrečiama liga - nuodiju 
visus aplinkui. Ilgai čia neliksiu, tik šiąnakt. 

Vis prisimenu, kaip dusau būdamas po vandeniu. Užuodžiu ka- 
nalizacijos tvaiką, matau man po kojomis kunkuliuojantį balsvai 
žalią vandenį. Kaskart, kai tai nutinka, švokšdamas įkvepiu. Džo 
žiūri į mane - jam atrodo, kad mane ištiko širdies priepuolis. 

— Man reikėtų nuvežti tave į ligoninę. Ten tau atliktų keletą ty- 
rimų. 

— Ne. Man reikia pasikalbėti. 

Turiu papasakoti jam, ką prisiminiau - jei kartais vėl užmirš- 
čiau. 

Džo įpila man išgerti ir eina sėstis, bet staiga sustingsta. Se- 
kundės dalį jis primena statulą - negali apsispręsti, sėstis ar stovėti. 
Taip pat staigiai jis vėl pajuda, kai signalai pasiekia galūnes. Jis atsi- 
prašydamas man šypteli. 

Židinio atbraila papuošta šeimos nuotraukomis. Mažylė apskri- 
taveidė, susivėlusiais šviesiais plaukais. Ji panašesnė į Džo negu į 
Džulijaną. 

— Kur tavo gražioji žmona? 

— Pataluose. Ji anksti keliasi. 

Džo palinksta į priekį susikišęs delnus tarp šlaunų. Papasakoju, 
kaip buvau nešamas per kanalizacijos sistemas ir kas atsitiko laive. 
Prisimenu, kaip Kirsten Ficroj valė vėmalus man nuo lūpų ir kaip 
ant manęs užgriuvo negyvas Rėjus Merfis. Jo kraujas tekėjo mano 
kaklu ir susirinko į balutę duobutėje po Adomo obuoliu. Prisi- 
menu, kaip zvimbė didelio pradinio greičio kulkos ir kaip Kirsten 
susiėmusi už šono apsisuko denyje. 

Vieni prisiminimai sukelia kitus: jie šmėsteli galvoj ir pradingsta. 
Mintyse regiu, kaip Džeris Brantas nuo laivagalio krinta už borto, 
šaulio siluetą ir kaip dingsta mano pirštas... Visi tie dalykai dabar 
įgavo materialų pavidalą ir nieko daugiau nėra tikro, tik tos nakties 
įvykiai. Aiškindamas tai Džo jaučiu siaubą ir apmaudą, kad reikia 
tai išgyventi iš naujo. Ak, kad galėčiau pakeisti tai, kas nutiko! Ak, 
kad galėčiau grįžti į praeitį! 

Rėjus Merfis dirbo Londono vandenų valdyboje. Jis puikiai 
orientavosi lietaus nutekamosiose ir kanalizacijos sistemose, nes 
buvo asenizatorius ir potvynių planuotojas. Jis žinojo, kokį magis- 
tralinį vandentiekio vamzdį susprogdinti, kad sukeltų potvynį. Visi 
pamanytų, kad sprogimas įvyko dėl metano sankaupos ar dujų nu- 
tekėjimo, ir niekas nesivargintų tirti jo priežasčių. 

Po žeme radijo siųstuvai ir palydoviniai sekimo įtaisai neveikia, 
be to, vargu ar kas galėjo leistis į tokią kelionę. Kita vertus, Rėjus 
Merfis turėjo žinoti apie požeminę upę po „Delfino“ daugiabučiu. 
Tąrytą, kai dingo Mika, juodu su Kirsten pateikė vienas kitam alibi. 
Bet ką šitoje operacijoje veikė Džeris Brantas? Galimas daiktas, pa- 
grobėjams reikėjo trečio žmogaus savo kėslams įgyvendinti. 

— Tu vis tiek negali būti tikras, kad jie pagrobė Miką, — tarė 
Džo. - Jokių tiesioginių įrodymų nesama. 

Jo ranka staiga trūkteli man priešais veidą. 

— Tai vis dėlto galėtų būti apgaulė. Kirsten galėdavo patekti į 
Reičelės butą. Ji galėjo paimti Mikos plaukų ir suskaičiuoti pinigus 
jos taupyklėje. Jeigu jie pagrobė ją prieš trejus metus, kurių galų 
laukti iki dabar, prieš atsiunčiant išpirkos reikalavimą? 

— Gal ji buvo pagrobta visai ne dėl išpirkos — iš pradžių. Seras 
Daglasas sakė, kad ryžtųsi bemaž viskam, kad apsaugotų anūkę. 
Mes žinom, kad jis nusamdė Kirsten šnipinėti Reičelę. Jis rinko 
įrodymus bylinėjimuisi dėl mergaitės globos, bet jo advokatai jam 
pasakė, kad globa jam neatiteks. Gal jis nusprendė pats vykdyti tei- 
singumą. 

— O kaip Mikos rankšluostis atsidūrė kapinėse? 

Karštligiškai mąstau. Gal pagrobėjai norėjo pakišti Hovardą. Jie 
sutepė rankšluostį Mikos krauju ir padėjo jį kapinėse. Visa kita pa- 
darė policija ir teismai. 

— Tu vis dar neturi įrodymų, kad Mika gyva. 

-— Aš tuo įsitikinęs. 

Džo pasilenkia prie židinio ir klausia ne manęs, o liepsnų: 

— Kam siųsti išpirkos reikalavimą dabar? 

— Iš godumo. 

Pagaliau sugalvojau man suprantamą motyvą. Tegul Džo bend- 
rauja su psichopatais ir sadistais, o man reikia priimtino senama- 
diško, kasdienio motyvo. 

— Kas šaudė? Kas norėjo jų mirties? 

— Kažkas, norėjęs užčiaupti jiems burnas ar juos nubausti, — 
kuždu palinkdamas krėsle. — Tai galėjo būti seras Daglasas. Jeigu jis 
organizavo Mikos pagrobimą, jam galėjo būti grasinama šantažu. 

- Kokios dar galimybės? Žinau, kad tu nemanai, jog tai jo 
darbas. 

- Aleksejus. 

- Sakei, kad jis tą naktį sekė judu su Reičele. 

- Jis sekė deimantus. 

Džo laukia mano paaiškinimo. Žinau, kad jis jau pats viską su- 
prato, bet nori išgirsti mano argumentus. 

- Aleksejus nieku gyvu nebūtų sėdėjęs lyg niekur nieko ir leidęs 
kam nors nugvelbti du milijonus svarų. Nesvarbu, pagrobė jie 
Miką ar ne, gyva ji ar mirusi - kas nors turėjo sumokėti. Prisimink, 
ką jis padarė broliui. 

- Ar jis buvo numatęs nužudyti ir tave? 

— Ne. Aš neturėjau būti laive. Niekas nesitikėjo, kad kas nors 
plauks paskui išpirką kanalizacijos sistemomis. 

— O užpuolimas ligoninėje? 

Prisiminus mane ima dusinti. 

— Nežinau. To dar neišmąsčiau. Gal jis išsigando, kad aš išpro- 
tausiu, kas nutiko, ar pamanė, kad tą naktį aš kažką pamačiau... 

Vis dar negaliu paaiškinti, kaip deimantai galų gale atsirado 
mano spintoje. Žinau, kad jie buvo picos dėžėje, mačiau juos 
„Šarmen“ denyje. Taigi dauguma faktų vienas kitam neprieštaravo, 
bet ne visi. 

Turiu įtikinti Londono policiją pradėti tyrimą iš naujo. Dabar 

svarbiausia nebe Hovardas Veivelas. Taip, jo vieta kalėjime, bet ne 
už šį nusikaltimą. Tikrasis pabaisa - Aleksejus. 


Krūpteliu, atsibundu ir norisi verkti iš nuovargio. Diena tik prasi- 
deda, o aš jau nebeprisimenu, kuo baigėsi vakarykščia. Visą naktį 
skendau kanalizacijoje ir stebėjau ant sienų šokinėjančius rau- 
donus taškelius. 

Nueinu į virtuvę, ten Džulijana žvaliai man nusišypso. 

— Kaip jautiesi? 

Penkios mano gyvenimo sekundės išgaruoja mąstant apie tai, 
ir nusprendžiu nieko neatsakyti. Su dėkingumu paimu puodelį 
kavos. 

— Kur mergaitės? 

- Džo nuvežė Čarlę į mokyklą. Emą pasiėmė pasivažinėti. 

Žydros jos akys spokso su miglota, beveik kaltinančia išraiška 
žmogaus, supratusio, kad vienintelis raktas į laimę - vedybinis gy- 
venimas. Su tamsiai raudonu sijonu ir lengvu nertiniu ji kaip visada 
atrodo gražiai. Įsivaizduoju ją basomis einančią kokios šiltos šalies 
paplūdimiu su vaiku prie lieknos šlaunies. Profesorius laimingas 
Žmogus. 

Atsidaro lauko durys. Profesorius nešasi Emą viena ranka, po 
kita pažastimi pasikišęs rytinius laikraščius. Džulijana paima ma- 
žylę, pabučiuoja į nosį ir perbraukia pirštu per garbanas. 

Džo atverčia laikraštį ant stalo. 

— Labai trumpa žinutė - vos dviejų pastraipų - apie Temzėje 
rastą lavoną. 

— Dar per anksti rašyti ką nors daugiau. Skrodimas bus atliktas 
tik šiandien. 

— Ką darysi? 

— Turiu įtikinti policiją tirti tą šaudymą. Ar eisi su manim? Man 
reikia, kad kas nors mane palaikytų. 

— Abejoju, ar pareigūnai manęs klausys. 

— Turim pamėginti. 

Važiuojant į Naująjį Skotland Jardą man ima drebėti rankos. 
Džo turbūt puikiai žino, ką aš patiriu: galvos skausmus, pilvo dieg- 
lius, nuolatinį vidurių sukimą. Jeigu jis supranta, kad man morf- 
jaus nutraukimo sindromas, nieko apie tai nesako. 

Skotland Jarde mes verčiami laukti kaip bet kurie kiti piliečiai. 
Mano prašymą pamatyti komisarą viešųjų ryšių skyrius siunčia 
per įvairias biurokratų kontoras, bet galiausiai jis nepatenkinamas. 
Tada prašau pasimatyti su komisaro pavaduotoju. Pageidavimas 
vėl patenka į kitą aukštą ir perduodamas iš vieno valdininko kitam 
kaip nemalonumas, kurio niekas nenori. Galiausiai esu siunčiamas 
pas Kambelį Smitą. 

Pervažiuojame per visą miestą ir valandą praleidžiame Harou 
kelio policijos nuovados pirmame aukšte. Džo stumia laiką žiūri- 
nėdamas dingusių asmenų plakatus nelyginant paveikslus Naci- 
onalinėje portretų galerijoje. Registratorės, sekretorės ir unifor- 
muoti pareigūnai nekreipia į mus dėmesio. Prieš mėnesį aš čia 
buvau viršininkas, aukojau policijai savo gyvenimą. 

Galop Kambelis sutinka mus priimti. Džo šlubčioja korido- 
riumi šalia manęs, ir mūsų žingsniai aidi nuo išblizgintų grindų. To- 
limajame incidentų kambario gale civiliai operatoriai sėdi priešais 
kompiuterių ekranų eilę. Karštligiškai spaudomi klavišai primena 
ant plastiko krintančio lietaus barbenimą. Kai kurie užsidėję mik- 
rofonus kalbasi su pareigūnais gatvėse ir tikrina pavardes, adresus 
ir automobilių valstybinius numerius. 

Sunkių nusikaltimų grupė turi naują viršininką - detektyvą ins- 
pektorių Džoną Meldramą. Jis mane pastebi. 

- Ė - anksčiau pas mus dirbo vyrukas, labai panašus į tave. Pa- 
maniau, gal jis jau negyvas. 

— Bet nepalaidotas, - atšaunu jam.- Sveikinu su paaukštinimu. 

Stengiuosi, kad mano balsas skambėtų nuoširdžiai, bet man 

nepavyksta. Jaučiu vien vaikiško pykčio ir pavydo antplūdį. Mel- 
dramas sėdi mano kabinete. Jo švarkas kabo ant mano kėdės. 

Kambelis irgi priverčia mus laukti už kabineto durų. Džo ne- 
supranta tokios taktikos. Iš tikrųjų jokios taktikos čia nėra, vien 
pagieža. 

Pagaliau mudu pakviečiami. Leidžiu profesoriui eiti pirmam. 
Kambelis pasitinka jį rankos paspaudimu ir neapibūdinama šyp- 
sena. Paskui kurį laiką žiūri į mane ir mostu paragina sėstis. Mel- 
dramas atitraukia savo kėdę tolėliau nuo mūsų ratelio - jis čia tik 
stebėtojas ir liudytojas. 

Man reikėjo kreiptis į specialios paskirties skyrių. Ten ant kė- 
džių ir stalų kampų sėdi detektyvai — vyrai pilkais kostiumais ir 
Tėvo dienos proga dovanų gautais kaklaraiščiais - bei labai menkai 
pasidažiusios moterys kukliomis šukuosenomis. O dabar man 
reikia dėstyti argumentus vyriausiajam inspektoriui, manančiam, 
jog išdaviau savo kolegas pareigūnus ir sukėliau grėsmę, kad iš ka- 
lėjimo bus paleistas žudikas. 

Naudodamas baltą lentą aiškinu, kas atsitiko laive. Viršuje pa- 
rašau keturias pavardes: Rėjaus Merfio, Kirsten Ficroj, Džerio 
Branto ir Aleksejaus Kuzneto. Rėjus Merfis negyvas. Kirsten Ficroj 
ir Džeris Brantas dingę. 

Išsitraukiu rudą voką ir parodau jam laiškus, kuriuose reikalau- 
jama išpirkos, DNR tyrimo ataskaitas, o tada papasakoju apie iš- 
pirkos perdavimą ir savo kelionę per kanalizacijos sistemas. 

- Žinau, tai skamba neįtikimai, bet aš buvau po žeme ir sekiau 
paskui išpirką. Jie laukė kitame gale. Rėjus Merfis buvo ūkvedys 
„Delfino“ daugiabutyje, kai dingo Mika Karlail. Mačiau, kaip jis 
buvo nušautas laive „Šarmen“. Kriminalistai nustatys, kad kraujas 
buvo jo ir kad kitos kulkos laive tokios pat, nuo kokios žuvo jis. 

— Kas jį nušovė? 

— Snaiperis. 

Meldramas pasilenkia arčiau. 

— Tas pats snaiperis mėgino nušauti tave? 

— Aš tiesiog pasipainiojau ne vietoje. 

Kambelis neištarė nė žodžio, bet žinau, kad jam sunku išsaugoti 
savitvardą. 

— Kai dingo Mika, Kirsten Ficroj gyveno „Delfine“. Ji buvo ge- 
riausia Reičelės Karlail draugė. Mačiau, kaip ji buvo pašauta laive. 
Sužeista į pilvą ji iškrito per bortą. Nežinau, ar liko gyva. 

- Jos butas buvo apvogtas, - sako Meldramas. 

— Tai buvo ne vagystė, o krata. Manau, Aleksejus Kuznetas ieško 
Kirsten. Jis nori nubausti tuos, kurie atsiuntė išpirkos reikalavimą. 
Manau, tie patys žmonės pagrobė jo dukrą. 

— Miką Karlail nužudė Hovardas Veivelas, - piktai nusišaipo 
Kambelis. 

— Net jeigu tuo tikite, turite pripažinti, kad išpirkos reikalavimą 
atsiuntė kiti žmonės. Jie pridėjo Mikos plaukų ir maudymosi kos- 
tiumėlį. 

— Nei plaukai, nei kostiumėlis neįrodo, kad ji gyva. 

— Neįrodo, bet Rėjus Merfis nužudytas, o Kirsten Ficroj gresia 
pavojus. Aleksejus Kuznetas niekada nebūtų niekam leidęs pavogti 
iš jo du milijonus svarų. Jis surengė egzekuciją. Dabar jis ieško 
Kirsten Ficroj ir Džerio Branto - kad pabaigtų darbą. 

Nusprendžiu neminėti sero Daglaso Karlailo. Kambelis jau ner- 
vinasi. Mano vienintelė galimybė įtikinti jį pradėti tyrimą - leisti 
jam patikėti, kad išpirka buvo apgaulė. Aš vis dar negaliu įrodyti, 
kad yra ne taip. 

— O kuo čia dėtas Džeris Brantas? 

- Jis buvo laive „Šarmen“. Mačiau, kaip jis iškrinta per bortą. 

Laukiu. Nežinau, ar jį įtikinau. 

Kambelis nusprendžia parodyti, kad jis yra padėties šeimi- 
ninkas. 

— Kai ką išsiaiškinkime. Kol kas tu paminėjai pagrobimą, žu- 
dymą iš keršto, šaudymą ir išpirkos reikalavimą. Papildysiu šį są- 

rašą: aplaidžiai atliekamos pareigos, policijos pareigūnės suluoši- 
nimas, informacijos nuslėpimas ir įsakymų nevykdymas... 

Mane apima nerimas. Jis nesupranta. Be Hovardo Veivelo, jis 
nieko daugiau nemato. 

— Mes turim rasti Kirsten, kol jos nesurado Aleksejus. Jeigu ji 
liko gyva, jai reikėjo medicinos pagalbos. Turim aplankyti vietos 
ligonines ir paprašyti gydytojų patikrinti savo bylas. Turim patik- 
rinti jos banko ir telefono sąskaitas, išsiaiškinti, kur keliavo. Turim 
sužinoti paskutinius jos veiksmus, galimus ryšius ir vietas, kuriose 
mėgo lankytis. 

Kambelis perveria mane žvilgsniu. 

— Tu dažnai vartoji pirmąjį daugiskaitos asmenį. Kažkodėl tu vis 
dar klaidingai manai tebesąs Londono policijos pareigūnas. 

Iš pykčio man aptemsta akyse. 

Džo mėgina mus raminti. 

— Ponai, man atrodo, kad mes visi siekiame išsiaiškinti tiesą. Čia 
sėdintis detektyvas inspektorius Meldramas tiria šaudymą upėje. 
Detektyvas inspektorius Ruizas yra liudytojas. Jis siūlosi duoti pa- 
rodymus. Tyrimui jis nekliudys. 

Meldramas patenkintas linkteli. 

Kambelis parodo pirštu į mane. 

— Noriu, kad žinotum vieną dalyką, Ruizai. Aš žinau tiesą. 

— Be abejo, - atsakau. 

Kambelis pergalingai man nusišypso. 

— Tu teisus dėl Aleksejaus Kuzneto. Jis ne iš tų, kurie leidžia 
kažkam atimti iš jo du milijonus svarų. Jis tvirtina, kad tu pavogei 
jo deimantus, ir pateikė oficialų skundą. Mes rašome tavo arešto 
orderį. Tavim dėtas susirasčiau advokatą. 


Iš įsiūčio paspartinu žingsnį. Džo sunkiai sekasi nuo manęs neatsi- 
likti, kai žirglioju koridoriumi ir išeinu pro stiklines sukamąsias duris. 

Ant šaligatvio balsas smogia man lyg šalto vėjo gūsis. 

— Jūs jį nušovėt? 

Tonis Merfis klausia to visu savo kūnu. 

— Ar kada matėt tokį kūną... supjaustytą į dalis? Turėjau eiti į la- 
voninę jo atpažinti. Jis buvo išpurtęs ir baltas, kaip į balą ištirpdyta 
žvakė. Policininkai sako, kad jį kažkas nušovė. Jie turi liudytoją. Jus? 

— Taip. 

Jis sukanda žandą. 

— Jūs jį nušovėt? 

— Ne. 

— Ar žinot, kas jį nušovė? 

— Nežinau, kas nuspaudė gaiduką, bet mačiau, kaip jis parkrinta. 
Aš niekuo negalėjau jam padėti. 

Jis nuryja gumulą gerklėje. 

— Dabar rūpinuosi mama ir Stiviu. Aludė - viskas, kas mums 
liko. 

— Užjaučiu. 

Jis nori padaryti kažką daugiau, bet gali tik stovėti - savo pa- 
ties vargo kalinys, užkluptas sargybinio bokštelio prožektoriaus 
šviesos. 

— Eik namo, Toni. Aš viską išsiaiškinsiu. 


29 


Džo tikisi, kad kažką jam pasakysiu. Jis žiūri į mane tamsiai ru- 
domis akimis su neaiškiu liūdesiu ir įsitikinimu, kad negalės man 
padėti. O aš vis svarstau, kaip viskas turėjo klostytis. Kambelis 
turėjo suburti specialų būrį. Geros dvi dešimtys detektyvų turėtų 
dabar ieškoti Kirsten Ficroj ir Džerio Branto. Mes turėtume sekti 
Aleksejų ir atlikti kratą jo laive. 

Vieną valandą noriu žinoti, ką daryti. Noriu, kad kiekvienas 
sprendimas būtų teisingas. 

Važiuojame Justono keliu pro Regento parką. 

— Tai ką ruošiesi daryti? - klausia Džo. 

— Juos rasti. 

— Vienas to nepadarysi. 

— Neturiu kitos išeities. 

Atrodo, kad profesorius kažką sumanęs. 

— O jeigu surastume savanorių? Galėtume pakviesti draugų ir 
giminaičių. Kiek žmonių tau reikia? 

— Nežinau. Reikia eiti į ligonines, ambulatorijas ir gydytojų ka- 
binetus. Kuris nors medikas turėjo gydyti Kirsten. 

— Galim panaudoti mano kabinetą, - sako Džo. - Jis nelabai di- 
delis, bet yra dar laukiamasis, sandėliukas ir virtuvė. Turiu šešias 
telefono linijas ir faksą. Galėtume gauti daugiau telefono aparatų. 
Paprašysiu savo sekretorės Eilipos pradėti skambinti žmonėms. 

Sustojame priešais jo kabinetą. 

— Ką tu darysi? 

Aš pats truputį nustembu: apsisprendžiau. 

— Vienaip ar kitaip aš pamatysiu Reičelę Karlail. 


Šiandien teniso niekas nežais: aikštelėje telkšo balos, stambūs la- 
šai kabo ant tinklo lyg stikliniai karoliai. Staiga suvokiu, kad atėjo 
ruduo - lietus jau šaltesnis. 

Pastatęs automobilį priešais Karlailo namus, stebiu privažia- 
vimo keliuką ir klausausi radijo. Rėjaus Merfio pavardė paviešinta, 
bet apie Kirsten Ficroj neužsimenama - neleidžia Kambelis. 

Žiūriu į namus ir stebiu, kaip pro priekinius vartus išvažiuoja 
tamsus mersedesas, stabteli ir pasuka į kairę. Seras Daglasas ir Totė 
išvažiuoja. 

Palaukiu kelias minutes ir prieinu prie namo. Permirkusių lapų 
krūvos susikaupė palei keliuką, įstrigusios prie gyvatvorių. Lapai 
užkimšo fontaną; vanduo persiliejo per kraštus ir apsėmė jo pa- 
matus. 

Prie priekinių durų neinu: apeinu namą ir užlipu akmeniniais 
laiptais dešinėje pusėje. Pabeldus į duris, po ketvirto karto jas ati- 
daro Tomas. 

— Man reikia pasikalbėti su Reičele. 

— Ponios Reičelės čia nėra, pone. 

Jis meluoja. 

- Jums nereikia jos saugoti. Aš nenoriu pridaryti jokių nemalo- 
numų. Jeigu ji nenori su manim kalbėtis, aš išvažiuoju. 

Jis žiūri pro mane į kiemą. 

— Nemanau, kad seras Daglasas būtų patenkintas. 

- Paklauskit jos. 

Jis pagalvoja ir sutinka, o mane palieka laukti ant laiptų. Kažkur 


rusena liepsna, todėl oras drumzlino vandens spalvos. 

Tomas vėl pasirodo. 

— Ponia Karlail priims jus virtuvėje. 

Jis rodo kelią. Einame koridoriais, kurių sienos nukabinėtos pa- 
veikslais, vaizduojančiais medžioklinius šunis, arklius ir fazanus. 
Rėmai tokie tamsūs, kad susilieja su sienomis, ir gyvūnai atrodo 
pakibę ore ar įstrigę drebučiuose. Virš laiptų kraštovaizdžiai su 
Anglijos ežerais ir upėmis. 

Iš pradžių nesuvokiu, kad Reičelė jau virtuvėje. Ji stovi neju- 
dėdama lyg nuotraukoje - aukšta, tamsi, atgal sušukuotais plau- 
kais. 

- Jūsų tėvas sakė, kad negaliu su jumis pasimatyti, - sakau. 

- Jis manęs neklausė. 

Ji vilki džinsais ir žaliojo šilko marškiniais. Pleišto pavidalo 
veidą švelnina plaukai - trumpesni, negu prisimenu buvus, laisvai 
krintantys ant pečių. 

— Girdėjau, kad neprisimenate, kas nutiko tą naktį. 

- Taip, kurį laiką neprisiminiau. 

Ji sukanda apatinę lūpą ir svarsto, ar manim tikėti. 

— Manęs neužmiršote. 

— Ne. Nežinojau, kas jums nutiko - išsiaiškinau vos prieš kelias 
dienas. 

Jos akys išduoda nekantravimą. 

— Ar matėte Miką? Ar ji ten buvo? 

— Ne. Užjaučiu. 

Ji sučiaupia lūpas ir nusuka veidą. 

— Prarasti atmintį, viską užmiršti turi būti malonu. Visi baisūs 
dalykai tavo gyvenime, kaltė, apgailestavimas pranyksta, nugrimzta 
į užmarštį. Kartais aš noriu... 

Ji nebaigia minties. Ji pasilenkia virš praustuvės, prileidžia iš 
čiaupo stiklinę vandens ir palaisto sanpaulijas ant palangės. 

— Niekada neklausėt manęs, kodėl ištekėjau už Aleksejaus. 

— Ne mano reikalas. 

— Susipažinau su buvusiu vyru vakarienėje, kur buvo renkamos 
lėšos Bosnijos našlaičiams. Jis išrašė čekį labai didelei sumai. Tais 
laikais jis išrašydavo daugybę čekių didžiulėms sumoms. Kaskart, 
kai nusivesdavau jį į paskaitas ar žiūrėti dokumentinių filmų apie 
miškų naikinimą, žiaurų elgesį su gyvūnais ar sunkią benamių 
dalią, jis išsitraukdavo čekių knygelę. 

- Jis pirko jūsų meilę. 

— Maniau, kad jis tikėjo tais pačiais dalykais kaip ir aš. 

- Jūsų tėvai jo nemėgo? 

- Jie buvo pasibaisėję. Aleksejus buvo prasčiausias jaunikis, koks 
tik galėjo būti. Bet koks vyras būtų buvęs geriau negu rusų emi- 
grantas su tėvu žmogžudžiu. 

— Mylėjot jį? 

Ji susimąsto. 

— Taip. Manau, mylėjau. 

— Kas atsitiko? 

Ji gūžteli pečiais. 

— Mudu susituokėm. Pirmus trejus metus gyvenome Olandi- 
joje. Mika gimė Amsterdame, nes Aleksejus ten kūrė verslą. 

Reičelė kalba tyliai, mąsliai. 

— Nesvarbu, ką sako mano tėvas, - nesu kvaiša. Aš supratau, kad 
vyksta kažkas negera. Dažniausiai girdėdavau gandus ar pastebė- 
davau nervingus žvilgsnius restoranuose. Klausinėdavau Alekse- 
jaus, bet jis man sakydavo, kad žmonės jam pavydi. Žinojau, kad jis 
verčiasi kažkokia nusikalstama veikla. Kai nesilioviau klausinėjusi, 
ėmė irzti. Ėmė man aiškinti, kad žmona neturi abejoti savo vyru — 
ji privalo jam paklusti. 

Paskui vieną dieną olandų gėlių augintojo žmona aplankė mane 
namuose. Nežinau, kaip ji sužinojo mano adresą. Ji parodė man 
savo vyro nuotrauką. Jo veidas buvo toks subjaurotas rūgšties pa- 
liktų randų, kad panėšėjo į lydytą vašką. „Pasakykit man, kodėl mo- 
teris ir toliau turėtų gyventi su šitaip atrodančiu vyru? - paklausė 

ji manęs. Aš papurčiau galvą. Tada ji pasakė: „Todėl, kad tai negali 
būti blogiau, negu gyventi su vyru, kuris padarė tokį dalyką.“ 

Nuo tada pradėjau kai ką sužinoti. Aš nusiklausydavau po- 
kalbių, skaitydavau elektroninius laiškus ir pasidarydavau kores- 
pondencijos kopijas. Išsiaiškinau nemažai... 

— Užtektinai, kad būtumėt nužudyta. 

— Užtektinai, kad išvengčiau pavojaus, - pataiso ji mane. - Su- 
žinojau, kaip Aleksejus suka savo verslą - paprastai ir žvėriškai. 
Iš pradžių jis pasiūlo nupirkti kieno nors verslą. Jeigu dėl kainos 
nepavyksta susitarti, jis sudegina konkurento įmonę. Jeigu šis atsi- 
kuria, jis sudegina jo namus. Ir jeigu žmogelis net tada nesupranta, 
kas jam norima pasakyti, jis sudegina jo giminaičių namus ir jo 
vaikų mokyklas. 

— Ką Aleksejus darė, kai jį palikot? 

— Iš pradžių maldavo, kad grįžčiau. Paskui mėgino papirkti dos- 
niais poelgiais. Galop bandė mane įbauginti. 

- Į šeimą jūs negrįžot. 

Ji abiem rankomis užsikiša plaukus už ausų ir papurto galvą. 

— Nuojos aš bėgau visą gyvenimą. 

Mes sėdime tylėdami. Ketaus krosnies skleidžiama šiluma pa- 
kelia jos kirpčiukų sruogas ir jos pakimba ore. 

— Kada pastarąjį kartą matėte Kirsten Ficroj? 

— Prieš kokius du mėnesius. Ji sakė išvykstanti į užsienį. 

— Ar sakė kur? 

— Į Jungtines Valstijas ar Pietų Ameriką - ji turėjo reklaminių 
lankstinukų. Gal į Argentiną. Ji žadėjo atsiųsti man atvirukų, bet aš 
nė vieno negavau. Kas atsitiko? Ji pakliuvo į bėdą? 

- Judvi susipažinot „Delfino“ daugiabutyje. 

- Taip. 

- Ar Kirsten kada nors buvo mačiusi jūsų tėvą? 

— Ne, nemanau. 

- Jūs tuo tikra? 

— Būkit geras, pasakykit, ką ji tariamai iškrėtė. 

— Seras Daglasas mokėjo už jos buto nuomą „Delfine“, vėliau 
padėjo jai nusipirkti butą Noting Hilo rajone. 

Reičelė tyli. Nesuprantu, ar ji priblokšta, ar viską įtarė nuo pat 
pradžios. 

- Ji jus stebėjo. Jūsų tėvas norėjo gauti Mikos globą ir liepė savo 
advokatams parengti prašymą. Jie ketino iškelti argumentą, kad dėl 
girtavimo esat netinkama rūpintis mergaite. Prašymas buvo atsi- 
imtas, kai įstojote į Anoniminių alkoholikų draugiją. 

— Negaliu visu tuo patikėti, - sukužda ji. 

Tai dar ne viskas, bet nežinau, kiek galiu jai sakyti. 

- Išpirkos perdavimo naktį sekiau paskui deimantus kanaliza- 
cijos sistemomis. Galų gale išplaukiau į Temzę. Kirsten išgelbėjo 
man gyvybę. 

— Ką ji ten veikė? 

- Ji su Rėjumi Merfiu laukė deimantų. Jie organizavo viską — 
laiškus su išpirkos reikalavimu, plaukus, maudymosi kostiumėlį. 
Kirsten žinojo viską apie jus ir Miką. Ji suskaičiavo pinigus Mikos 
taupyklėje. Ji puikiai žinojo jūsų silpnąsias vietas. 

Reičelė papurto galvą. 

- Bet tas maudymosi kostiumėlis... Jis buvo Mikos. 

— Ojie paėmė jį išjos. 

Staiga ji suvokia, ką pasakiau, bet nerimas ją užlieja akimirka 
anksčiau. 

Tuo metu kažkur name atsidaro durys, ir virtuvėje pasikeičia 
oro slėgis. Seras Daglasas įsiveržia pro pagrindinį koridorių klyk- 
damas Tomui kviesti policiją. Liokajus tikriausiai jam paskambino, 
vos tik aš pasirodžiau. 

Kurį laiką jis dingsta iš akių, paskui pamatau jį virtuvės tarpdu- 
ryje su šratiniu šautuvu rankose. Jo veidas panašus į perspėjamąjį 
ženklą. 

- Likit čia! Niekur neikit! Jūs suimtas. 

— Raminkitės! 

- Jūs neteisėtai įsibrovėte į mano namus. 

— Padėk šautuvą, tėti! 

— Laikykis nuo jo atokiau! - sako seras Daglasas pamodamas 
šautuvu į Mano pusę. 

— Būk geras, padėk jį! 

Reičelė stebi jį, ir jos išraiška sako: „Tu tikriausiai iš proto išsi- 
kraustei!“ Reičelė žengteli link jo ir akimirką atitraukia jo dėmesį. 
Jis nepastebi, kaip įveikiu porą mus skiriančių žingsnių. Stveriu 
šautuvą, ištraukiu jam iš rankų ir vožiu kumščiu į paširdžius. Atsi- 
prašydamas pasižiūriu į Reičelę - nenorėjau jam suduoti. 

Seras Daglasas pratisai, trūkčiojamai įkvepia oro ir bando kal- 
bėti — liepia man nešdintis. Aš jau einu. Reičelė eina iš paskos ir 
maldauja paaiškinti. 

— Kam jiems tai daryti? Kam grobti Miką? 

Atsigręžiu ir liūdnai žiūriu į ją. 

— Nežinau. Klauskit savo tėvo. 

Nenoriu suteikti jai nepagrįstų vilčių. Net nesu tikras, kad ne- 
kalbu nesąmonių: pastaruoju metu taip dažnai klydau. 

Išlekiu pro lauko duris, nuskubu laipteliais ir girgždindamas 
žvirgždą nueinu privažiavimo keliuku. Reičelė stebi mane nuo laip- 
telių viršaus. 

- O kaip Mika? - sušunka. 

— Nemanau, kad Hovardas ją nužudė. 

Iš pradžių ji nereaguoja - gal praradusi viltį, o gal supančiota 
praeities. Tačiau kitą akimirką ji jau bėga prie manęs. Leidau jai 
rinktis neapykantą, atleidimą ar tikėjimą. Ji nori tikėti. 

— Kur važiuojam? - klausia Reičelė. 

- Pamatysit. Čia visai netoli. 

Sustojame prie vienaukščio namelio Hampstedo rajone. Iš 
abiejų vartelių pusių — vijokliais apželdintos medinės grotelės, 
palei taką — tvarkingai apgenėti rožių krūmai. Dulksnoja, todėl 
nubėgame po lauko durų stogeliu, nuspaudžiame skambutį ir lau- 
kiame, kol mus įleis. 

Esmeralda Berd, ori moteris, vilkinti sijonu ir susegamu ner- 
tiniu, palieka mus laukti svetainėje, o pati nueina pakviesti savo 
vyro. Mes sėdime ant sofų kraštų ir apžiūrinėjame kambarį su gau- 
sybe vąšeliu nertų pagalvėlių užvalkalų, nėrinių servetėlių ir nutu- 
kusių anūkų nuotraukų. Taip svetainės atrodydavo, kai žmonės dar 
nebuvo pradėję pirkti prekių iš sandėlių, prikrautų lakuotos pušies 
dirbinių iš Skandinavijos. 

Su Berdais susipažinau prieš trejus metus, per pradinį tyrimą. 
Šie pensininkai iš tų porų, kurios trumpina balsius kalbėdamos su 
policijos pareigūnu, o kalbėdamos telefonu pakeičia balsą. 

Ponia Berd grįžta. Ji kažką padarė savo plaukams - gal surišo 
ant pakaušio ar tik kitaip sušukavo. Be to, apsivilko kitą nertinį ir 
įsivėrė auskarus su perlais. 

— Užkaičiau arbatos. 

— Tikrai nereikėjo. 

Ji manęs neišgirsta. 

— Turiu pyrago. 

Įkėblina Brajanas Berdas, lėtų judesių gyvas lavonas plikutėle 
galva ir veidu, susiraukšlėjusiu kaip suglamžytas celofanas. Jis pasi- 
remia į lazdelę ir, kaip atrodo, visą valandą sėdasi ant kėdės. 

Kol plikoma, perkošiama, išpilstoma ir pasaldinama arbata, 
niekas neištaria nė žodžio. Visiems pasiūloma vaisinio pyrago. 

— Ar prisimenate, kada pastarąjį kartą pas jus lankiausi? 

— Taip. Dėl dingusios mergaitės — tos, kurią matėme stoties pe- 
rone. 

Reičelė pasižiūri poniai Berd į veidą, paskui į mane, vėl į ją. 

- Tikrai taip. Jums pasirodė, kad matėte Mikaelą Karlail. Čia jos 
motina Reičelė. 

Pora liūdnai jai nusišypso. 

— Noriu, kad papasakotumėt poniai Karlail, ką matėt tą vakarą. 

— Mielai, - atsako ponia Berd, - bet manau, kad mes tikriausiai 
apsirikome. Tas siaubingas žmogus sėdo į kalėjimą. Negaliu prisi- 
minti jo pavardės. 

Ji pasižiūri į vyrą, bet šis tik spokso į ją bejausme veido išraiška. 

Reičelė atgauna balsą. 

— Būkit malonūs, papasakokite, ką matėte. 

— Taip, perone... pala. Buvo... trečiadienio vakaras. Mes ėjome 
žiūrėti „Vargdienių“ Karalienės teatre. Mačiau „Vargdienius“ dau- 
giau kaip trisdešimt kartų. Brajanas ne visada eidavo į spektaklius, 
nes jam buvo atlikta širdies kraujagyslių šuntavimo operacija. Ar 
ne taip, Brajanai? 

Brajanas linkteli. 

— Kodėl jūs manot, kad tai buvo Mika? - klausiu. 

— Jos nuotrauka buvo visuose laikraščiuose. Mes kaip tik lei- 
domės eskalatoriumi. Ji stoviniavo apačioje. 

— Stoviniavo? 


— Taip. Atrodė kiek sutrikusi. 

— Kuoji vilkėjo? 

— Tuoj pagalvosiu. Tai buvo taip seniai... Ką jums sakiau aną 
kartą? 

— Kelnėmis ir švarkeliu, - pasufleruoju. 

- A, taip, nors Brajanui pasirodė, kad ji mūvi treningo kelnes su 
užtrauktukais klešnių apačioje. Ir ji tikrai buvo su gobtuvu. 

- Ar buvo jį užsidėjusi? 

— Buvo. 

— Vadinasi, nematėt, jos plaukai buvo ilgi ar trumpi? 

- Tik kirpčiukus. 

— Kokios spalvos jie buvo? 

— Rusvi. 

— Kaip arti jos buvote? 

— Brajanas negalėjo greitai eiti dėl nesveikų kojų, taigi aš ėjau 
pirma. Mes buvome per kokius tris metrus nuo jos. Iš pradžių jos 
nepažinau ir paklausiau: „Gal galiu tau kuo nors padėti, širdele? Pa- 
siklydai?“, bet ji pabėgo, ir tiek. 

— Kur? 

— Peronu. 

Ji rodo ranka pro Reičelės petį ir ryžtingai linksi. Paskui pasi- 
lenkia į priekį su arbatos puodeliu rankoje, kita paima lėkštelę ir 
vieną padeda į kitą. 

— Rodos, aną kartą kalbėjomės su jumis apie jūsų akinius - pri- 
simenat? 

Ji droviai paliečia viršunosę. 

— Taip. 

- Jūs nebuvote jų užsidėjusi? 

— Nebuvau. Paprastai jų neužmirštu. 

- Arjos ausys buvo pradurtos? 

— Neprisimenu. Ji labai greitai nubėgo. 

- Bet jūs sakėt, kad jos dantys buvo su švarple, veidas strazda- 
notas ir kad ji kažką nešėsi. Ar tai galėjo būti rankšluostis? 

— O varge, nežinau. Aš ne itin įdėmiai žiūrėjau. Perone buvo 
daugiau žmonių. Jie tikriausiai ją matė. 
— Mes jų ieškojom, bet nė vieno neradom, o patys nepasirodė. 


— O varge! 
Puodelis barkšteli į lėkštelę - Reičelei dreba rankos. 
— Ar turite anūkų, ponia Berd? 


- Taip, brangute. Šešis. 

— Kokio jie amžiaus? 

— Nuo aštuonerių iki aštuoniolikos. 

— O ta mergaitė, kurią matėte perone, buvo maždaug tokio am- 
žiaus kaip jūsų jauniausias anūkas dabar? 

— Taip. 

— Arji atrodė išsigandusi? 

— Sutrikusi. Ji atrodė sutrikusi. 

Reičelės akyse - kažkas panašaus į begalinį džiaugsmą. 

- Atleiskite, nieko daugiau neprisimenu. Tai buvo taip seniai. — 
Ponia Berd žvilgteli sau į rankas. - Man pasirodė, kad tai ji, bet kai 
policija suėmė tą vyrą... eee... pamaniau, kad mudu tikriausiai ap- 
sirikome. Senatvėje akys krečia išdaigas. Labai užjaučiu dėl netek- 
ties. Dar puodelį arbatos? 


Grįžus į automobilį Reičelė apiberia mane klausimais, bet į dau- 
gumą jų atsakyti negaliu. Kelios savaitės po Mikos dingimo de- 
šimtys žmonių pranešė ją matę. Kadangi visi tie pranešimai nepa- 
sitvirtino, o ponia Berd buvo be akinių, jos pasakojimu negalėjau 
pasikliauti. 

— Stotyje turėjo būti vaizdo kamerų, - sako Reičelė. 

- Iš filmuotos medžiagos jokios naudos. Mums net nepavyko 
nustatyti, ar tai vaikas. 

Reičelė nenusileidžia. 

— Noriu pamatyti tą medžiagą. 

— Gerai. Mes ten dabar ir važiuojam. 

Londono metro būstinė įsikūrusi Brodvėjuje, visai šalia Nau- 
jojo Skotland Jardo. Transporto policijos vietos vadovas, vyriau- 
siasis inspektorius Polas Magi —- senas mano draugas. Susipažinau 
su juo prieš trisdešimt metų. Tais laikais jis naktį negalėdavo sudėti 
akių dėl Airijos respublikonų armijos karių. Dabar teroristai kiti. 

Jo veidas liesas ir nuskustas. Jis atrodo jaunatviškai, nors plaukai 
žili — jie atrodo baltesni kaskart, kai jį pamatau. Netrukus jį bus 
galima palaikyti blondinu. 

- Šūdinai atrodai, Vinsai. 

- Žmonės nuolat man tai sako. 

— Girdėjau, vėl skiriesi. Kas atsitiko? 

— Užmiršau pasaldinti jai arbatą. 

Polas nusijuokia. Jis vedė merginą, su kuria susipažino vidu- 
rinėje mokykloje. Širlė gal ir ne geriausia mama, bet užtat ideali 
žmona. Ji mano, kad darau jos vyrui blogą įtaką, bet vis tiek paprašė 
būti vyriausio jų sūnaus krikštatėviu. 

Mes sėdime Polo kabinete, iš kurio matyti Velingtono karei- 
vinės. Jis kas rytą gali matyti, kaip iš jų išeina „naujoji gvardija“ 
ir Berdkeidž Volko gatve žygiuoja prie Bakingamo rūmų. Reičelė 
laikosi nuošaliai - laukia, kada juodu supažindinsiu. Jos pavardė 
Polui negirdėta. Pasakau jam, kad mums reikia pamatyti prieš 
trejus metus metro stotyje padarytus vaizdo kamerų įrašus. 

— Mes taip ilgai jų nelaikome. 

- Šitą laikėt — aš tavęs to prašiau. 

Staiga jis susivokia ir žvilgteli į Reičelę. Netaręs daugiau nė žo- 
džio, jis išsiveda mus iš kabineto į koridorių, renka pultuose saugos 
kodus, ir mes atsiduriame pastato gilumoje. 

Galiausiai atsisėdame kažkokiame kambarėlyje ir laukiame, 
kol vaizdajuosčių leistuvas persuks juostą. Reičelė sėdi nekruste- 
lėdama, rodos, net sulaikiusi kvėpavimą. Ekrane pasirodo grūdėti 
nespalvoti vaizdai. Juose matyti žmogysta, nusileidusi Lesterio 

aikštės metro stoties eskalatoriumi. Nežinia, ar tai mergaitė - jeigu 
taip, ji vilki tamsiai mėlynu treningu ir kažką laiko rankose. Ga- 
limas daiktas, paplūdimio rankšluostį, bet tai galėtų būti bet kas. 

Stotyje virš peronų ir eskalatorių įrengta dvylika saugos kamerų, 
tik nevykusiais kampais, nes jos nerodo veidų. Kad ir kaip gerintų 
vaizdą kompiuteriai, jie neprivers žmogaus pažiūrėti į objektyvą. 

Polas Magi paliko mudu vienus. Atsuku vaizdajuostę ir palei- 
džiu iš naujo. Pasilenkiame arčiau ir stebime eskalatoriumi besilei- 
džiančią mergaitę, vos nemėgindami valios pastangomis priversti 
ją pakelti akis į kamerą. Ji stabteli eskalatoriui nusileidus į apačią, 
tartum nežinodama, kur eiti. Ekrane pasirodo ponia Berd, o ne- 
trukus ir jos vyras, pasiremdamas į vaikštynę ir pėdindamas jai iš 
paskos. Matyti, kad ponia Berd kažką sako mergaitei, ši nusisuka ir 
pro arką neria į peroną, iš kurio traukiniai važiuoja pietų kryptimi. 

Laikas ir data rodomi apatiniame dešiniame kampe: 22:14, 
liepos 24 d. Trečiadienio vakaras. 

Kita kamera perone vėl užfiksavo mergaitę, bet iš gerokai toliau. 
Atrodo, kad ji viena. Pro ją praeina apkūni tamsiaplaukė moteris 
slaugytojos uniforma. 

— Tai ką manot? - klausiu Reičelės. 

Ji nieko neatsako. Pasisuku į ją ir matau, kad jos akys pritvinku- 
sios ašarų. Ji sumirksi, ir jos nusirita skruostais. 

- Jūs tikra? 

Ji linkteli, vis dar netardama žodžio. 

— Bet ji gali būti septynerių ar septyniolikos - nematyti net jos 
veido. 

- Čia ji. Aš pažįstu savo dukrą. Žinau, kaip ji eina, kaip laiko 
galvą. 

Devyniais atvejais iš dešimties nebūčiau patikėjęs, jog tai nėra 
tik desperatiškas motinos troškimas tikėti, kad dukra tebėra gyva. 
Todėl ir nerodžiau Reičelei tos juostos prieš trejus metus: visas ty- 
rimas galėjo nueiti šuniui ant uodegos. Dešimtys pareigūnų būtų 

pasukę klaidingu pėdsaku, o visuomenė, užuot sutelkusi dėmesį, 
būtų nukreipusi jį kitur. 

Dabar tikiu Reičele. Žinau: joks šalies teisėjas ar prisiekusieji 
nebūtų visiškai įsitikinę, kad vaizdajuostėje užfiksuota Mika, bet 
tai nesvarbu. Geriausiai ją pažįstantis žmogus tuo neabejoja. 
Liepos 24 dieną, trečiadienį, dvi dienos po dingimo, Mika dar 
buvo gyva. 

Be Reičelės ir manęs, Džo laukiamajame tik vienas žmogus — 
pusamžis vyriškis pigiu kostiumu, kuris jam susidėjus rankas ant 
krūtinės per pečius susiklosto raukšlėmis. Krapštydamasis dantis 
nusmailintu degtuku jis stebi, kaip aš sėduosi. 

— Sekretorė nuėjo atnešti kavos, - sako jis. - Profesorius priima 
pacientę. 

Linkteliu ir pastebiu, kad jis neatitraukia nuo manęs akių. Galop 
klausia: 

— Mudu pažįstami? 

— Nemanau. Jūs faras? 

- Taip. Detektyvas seržantas Rodžeris Keisis, pravarde Gudra- 
galvis. 

Jis pasislenka keliomis kėdėmis arčiau ir atkiša ranką, tuo pat 
metu nužiūrėdamas Reičelę. 

— Kur dirbate, Rodžeri? 

— Dorovės policijos Holborno skyriuje. 

Jis sėdi arti, pajutęs bičiulystės dvasią. Tikriausiai turėjau įsidė- 
mėti jo veidą, bet per pastaruosius dešimt metų policijoje pasikeitė 
tiek jo amžiaus vyrukų, kad visų prisiminti neįmanoma. 

— Ar girdėjot šitą anekdotą? - klausia jis. - Kiek farų reikia nu- 
mesti žmogų nuo laiptų? 

— Nežinau. Kiek? 


— Nė vieno. Jis pats nukrito. 

Rodžeris nusijuokia, aš vos šypteliu. Jis kilsteli vieną antakį ir 
nebekalba. 

Grįžta profesoriaus sekretorė su išsinešti pirkta kava ir rieba- 
luotu nuo pyragaičių rudo popieriaus maišeliu. Atrodo, kad ji ką 
tik baigusi vidurinę. Jos akys mirksi už akinių metaliniais rėmeliais, 
tartum būtų pamiršusi, kad mes ateisime. 

— Aš esu detektyvas inspektorius Ruizas. Ar galėtumėt pranešti 
profesoriui, kad mes atėjom? 

Ji atsidūsta. 

- Stokit į eilę. 

Tą akimirką atsidaro kabineto durys ir išeina jauna moteris pa- 
raudusiomis akimis, jai iš paskos - Džo. 

— Pasimatysime po savaitės, Kristina. Atminkite: sijonkelnes 
nešioti visai padoru ir jos nedaro jūsų mažiau moteriškos. 

Ji linkteli ir nudelbia akis. Visi kambaryje irgi nuleidžia akis, iš- 
skyrus Rodžerį - šis ima kikenti. Vargšė moteris tekina pasileidžia 
koridoriumi. 

Džo piktai dėbteli į Rodžerį, bet jo žvilgsnis sušvelnėja pama- 
čius mane ir pažinus Reičelę. 

- Judu užeikite. 

— Detektyvas seržantas atėjo čia anksčiau, - sakau. 

Džo papurto galvą ir atsidūsta. 

— O varge... Tau taip gerai sekėsi, Rodžeri. - Jis pasisuka į sek- 
retorę. —- Kad ateityje žinotum, Filipa: detektyvas inspektorius 
Ruizas yra tikras pareigūnas. Ne visi, kurie ateina čia ir tvirtina esą 
detektyvai, yra apsišaukėliai. 

Filipai išrausta skruostai, Reičelė sukikena. Jaučiu, kad paraustu. 

- Atsiprašau dėl Rodžerio, - sako Džo, įsivedęs mus į kabinetą. — 
Jis apsimeta policijos pareigūnu, apgauna prostitutes, kad šios duotų 
jam už dyką. 

- Ir jam pavyksta? 

— Matyt. 


- Jis nenormalus! 

Džo susidrovėjęs į mane pasižiūri. 

- Jis mūsų komandos narys. 

Pradžia daug žadanti! 

Džo visą rytą skambino prašydamas padaryti jam paslaugą tų, 
kuriems anksčiau buvo padėjęs. Kol kas turime trylika savanorių, 
tarp jų du draugus iš mano buvusios regbio komandos ir policijos 
informatorių Bukio pravarde. Jis gerai užuodžia bėdą, nors uoslės 
visai neturi. Deja, tai reiškia, kad jo asmeninė higiena toli gražu 
nėra nepriekaištinga. 

Per ateinančią valandą pasirodo kiti „komandos“ nariai. Džo 
pavyko užverbuoti savo svainį Eriką ir jaunesniąją seserį Rebeką, 
dirbančią Jungtinėse Tautose. Džulijana pasirodys, kai parveš iš 
mokyklos Čarlę. Yra ir keli pacientai, tarp jų Margareta, nepalei- 
džianti iš glėbio torpedos pavidalo gelbėjimosi plūduro, ir kita 
moteris, vardu Džin, - ji be perstojo dezinfekuoja telefonus drėg- 
nomis šluostėmis. 

Margareta prisigretina prie manęs. 

— Girdėjau, kad vos nepaskendote. Nepasitikėkite tiltais. 

Ji paplekšnoja oranžinę torpedą. Šis veiksmas ją nuramina. 


Atėjus paskutiniams vėluotojams, sukviečiu visus į laukiamąjį. To- 
kiam keistam „detektyvų“ būriui kaip gyvas nebuvau vadovavęs. 

Prismeigiu prie kamštinės lentos dvi nuotraukas, atsikrenkščiu 
ir prisistatau - ne detektyvu inspektoriumi, bet paprastu piliečiu. 

— Dingo du šiose nuotraukose užfiksuoti žmonės. Jų pavardės — 
Kirsten Ficroj ir Džeris Brantas. Mes tikimės juos rasti. 

— O kąjie iškrėtė? — klausia Margareta. 

— Man atrodo, jie pagrobė mažą mergaitę. 

Kambaryje nuvilnija niurnėjimas. 

— Mums reikia sužinoti, kaip juodu susiję - kada susipažino, kur 
kalbėdavosi, ką bendra turi, bet svarbiausia juos rasti. Kiekvienas iš 


334 


Michael Robotham - Amnezija 


jūsų gausite užduotį. Jūs nebūsite prašomi daryti ką nors neteisėta, 
bet čia seklių darbas ir jis turi būti laikomas paslaptyje. 

— Kodėl mes tiesiog nepaprašom policijos juos rasti? - klausia 
Erikas, atsisėdęs ant rašomojo stalo krašto. 

— Policija ieško nepakankamai uoliai. 

- Bet juk jūs policininkas! 

— Nebe. 

Toliau paaiškinu, kad Kirsten žmonės matė paskutinį kartą, kai 
iškrito per „Šarmen“ bortą. 

— Ji buvo sužeista į pilvą ir galėjo mirti nuo žaizdos ar paskęsti 
upėje, bet mes vadovausimės prielaida, kad ji vis dar gyva. Džeris 
Brantas yra gerai žinomas narkotikų prekeivis, sąvadautojas ir 
ginkluotas plėšikas. Nė vienas negalite prie jo artintis. 
balsas nesklinda. Kreipiuosi tiesiai į jį: 

— Noriu, kad pasikalbėtum su visais jo pažįstamais: narkotikų ga- 
bentojais, tiekėjais, narkomanais, draugais... Jis dažnai užsukdavo į 
aludę Pentonvilio kelyje. Pasižiūrėk, gal kas nors jį ten prisimena. 

Bukis kurį laiką kaukši dantimis, paskui sako: 

— Man gali reikėti pinigų alui. 

- Jei sučiupsiu tave geriantį, suvarysiu kulką į galvą. 

Moterims akys iššoka ant kaktos. 

— Gal man reikėtų eiti su juo, - pasisiūlo Rodžeris. 

- Gerai. Atminkit, ką sakiau. Nieku gyvu nesiartinkit prie Džerio 
Branto. 

Rodžeris atsainiai atiduoda man pagarbą. 

— Filipa, Margareta ir Džin. Noriu, kad apskambintumėt ligo- 
nines, ambulatorijas ir privačius gydytojų kabinetus. Sugalvokit 
kokią pasakėlę. Sakykit, kad ieškot dingusios draugės. Reičelė ir 
profesorius susisieks su Kirsten giminėmis ir buvusiais jos darbuo- 
tojais. Ji užaugo pietvakarių Anglijoje. 

— O ką darysi tu? - klausia Džo. 

— Džeris Brantas anksčiau turėjo merginą, džiūsną kraujuo- 
jančiomis dantenomis ir plaukais su šviesiais dryžiais. Tikiuosi, ji 
žino, kur jis slapstosi. 


Vadinamoji Velnio pusmylė - tai gatvė už Karaliaus sankryžos ge- 
ležinkelio stoties. Čia knibžda pėsčiųjų, o prostitutės medžioja ru- 
jomis. Kai kurioms iš tų merginų vos šešiolika, bet to nepasakysi. 
Net be randų ir mėlynių metai gatvėse pasendina jas penkeriais. 

Šiais laikais gatvėse dirba labai mažai prostitučių, nes policija 
suvarė jas į namus. Dabar jos dirba palydovių agentūrose ir masažo 
salonuose arba keliauja ten, kur vyksta politinės konferencijos, 
prekybinės mugės ir parodos. Tapk prostitute ir pamatyk pasaulį! 

Namų, kuriuose savo amatu verčiasi prostitutės, languose prika- 
binėta iškabų su skelbimais „Krūtinga jauna manekenė“ ir panašiais. 
Jie atviromis lauko durimis. Pro jas patenki į butus viršutiniuose 
aukštuose. Daugumoje namų dirba tarnaitė, paprastai vyresnė mo- 
teris. Ji paima iš klientų pinigus ir nedidelius arbatpinigius. 

Prostitutės nesitenkina vien iškabomis susidomėjusiais praei- 
viais. Jos reklamuojasi palikdamos vizitines korteles taksofonuose 
arba pasitiki tuo sekso išalkusiųjų šventuoju globėju - Londono 
taksistu. 

Iš lėto važiuodamas gatve bandau atpažinti kurią nors merginą. 
Prikėblina fėja trumpai kaip berniuko kirptais plaukais ir kimšta 
liemenėle. 

— Norėjai manęs kažko paklausti? 

— Taip. Ką šįryt rodė seriale „Sezamo gatvė“? 

Ji parausta. 

- Atsiknisk! 

— Ieškau vienos merginos, vardu Teresa. Maždaug metro sep- 
tyniasdešimties blondinė. Kilusi iš Harogito. Ant peties - drugelio 
tatuiruotė. 

— Ką turi ta mergina, ko neturiu aš? 

- Papus. Nemalk šūdo! Ar esi ją mačiusi? 

- Ne. 

— Gerai, štai ką siūlau. Turiu penkiasdešimtinę. Eik šia gatve, 
belsk į duris ir klausk, ar kuri nors iš merginų pažįsta Teresą. Gausi 
man reikiamą atsakymą, ir banknotas tavo. 

— Tu faras? 

— Ne. - Pirmą kartą sakau tiesą atsakydamas į šį klausimą. 

— Kam taujjos reikia? 

- Velniai rautų, ji laimėjo aukso puodą. Koks tau skirtumas? 

— Padarysiu tai už šimtinę. 

— Gausi penkiasdešimt. Taip lengvai pinigų dar nesi užsidirbusi. 

— Kurgi ne! Kai kuriems vyrams užtenka į mane pažiūrėti, ir jie 
baigia. 

— Neabejoju. 

Žiūriu, kaip ji nueina. Ji dar net nemoka eiti kaip moteris. Nors 
gal tai profesinis bruožas. 

Gatvių žibintai mirksėdami užsidega. Sėduosi prie kavinės gat- 
vės kampe staliuko. Kavinė užsidirba didžiulį pelną iš kavos išsi- 
nešti ir naminės sriubos, kurią patiekia su ryškiu akcentu kalban- 
čios čekės glaudžiai prigludusiomis palaidinukėmis. Amžiumi 
tinku joms į senelius, bet manęs negraužia tokia kaltė, kokia turėtų. 
Viena jų atneša man kavos ir bandelę, kuri viduje atrodo pusžalė. 

Kavinėje gausu sąvadautojų ir jiems dirbančių merginų, skai- 
čiuojančių „atpildą už nuodėmę“. Pora jų, sėdinčių ramiai ir tiesiai 
lyg du teisėjai, įtariai mane nužiūri. 

Gyvenime sąvadautojai ne tokie kaip filmuose. Jie ne auksiniais 
papuošalais apsikarstę dabišiai ilgais odiniais apsiaustais. Dauguma 
jų — tiesiog tarpininkai ir tų merginų kavalieriai. Jie patys mielai 
praskėstų kojas, jeigu tik kas sumokėtų už šią privilegiją. 

Grįžta fėja berniukiškai kirptais plaukais. Jos akys nukrypsta į 
garuojantį ant viryklės puodą sriubos. Nuperku jai lėkštę. Pro langą 


* Rom 6,23. 

į mus baikščiai dairosi vyresnė už ją juodaodė. Ji segi mikrosijoną ir 
avi suvarstomais batais. Kirpčiukus susukusi į kaseles ir užsimetusi 
aukštyn; pro jas prasišviečia šviesesnė viršugalvio oda. 

— Ji sako, kad pažįsta Teresą. 

— Kuo ji vardu? 

— Britanė. 

— Kodėl ji neužeina į vidų? 

— Ją gali stebėti jos sąvadautojas. Jam nepatinka, kai ji dykinėja. 
Kur mano penkiasdešimtinė? 

Ji bando ištraukti banknotą man iš pirštų. Sugriebiu ją už riešo, 
prispaudžiu jį prie stalo, apverčiu ir atraitoju rankovę. Oda blyški, 
be dėmių. 

— Aš nesibadau. - Ji paniekinamai prunkšteli. 

— Nair gerai. Eik namo. 

— Aha, žinoma. Kad būtum matęs, kur aš gyvenu! 

Su Britane kalbamės lauke. Ji kažko labai bijo ir negali nustygti. 
Be perstojo kramto gumą, todėl tarp žodžių nuolatos pasigirsta 
čiulpimo garsas. 

— Ką Teresa iškrėtė? 

— Nieko. Aš tik noriu su ja pasišnekėti. 

Britanė žiūri į gatvę - sprendžia, ar gali manimi tikėti. Galiausiai 
ją įveikia abejingumas ir dvidešimties svarų banknotas. 

— Ji gyvena daugiaaukštyje Finsberio parko rajone. Turi vaikelį. 

— Vis dar verčiasi tuo kaip anksčiau? 

— Turi tik kelis nuolatinius klientus. 

Po penkiolikos minučių lipu į penkioliktą daugiabučio aukštą, nes 
liftas sugedęs. Laiptinėje sumišę gaminamų valgių kvapai ir vienas 
kitą perrėkti bandančių televizorių bei besivaidijančių šeimų garsai. 

Tikriausiai Teresa laukia kažko kito, nes džiugiai atidaro duris vil- 
kėdama vien juodais apatiniais ir prisisegusi triušio ausis. 

— Velnias! Kas tu toks? 

— Piktasis vilkas pilkas. 

susigriebia. 

— O varge! 

Ji nueina nuo durų, užsimeta ant pečių chalatą, ir aš nuseku jai 
įkandin. Svetainėje ant grindų išmėtyti žaislai, ant televizoriaus 
dūzgia radijo bangomis valdomas aparatas, transliuojantis kūdikio 
leidžiamus garsus. Miegamojo durys uždarytos. 

— Prisimeni mane? 

— Aha. 

Ji nusimeta plaukus ant pečių ir prisidega cigaretę. 

— Aš ieškau Džerio. 

- Jau ieškojai jo prieš trejus metus. 

— Aš labai kantrus. 

Ji žvilgteli į ananaso pavidalo laikrodį ant sienos. 

— Klausyk, pas mane turi ateiti vyras. Geriausias mano klientas. 
Jeigu užtiks tave čia, niekada nebegrįš. 

— Vedęs, ar ne? 

— Visi geriausi klientai vedę. 

Pastumiu į šalį vaiko maniežą ir atsisėdu ant miegamosios sofos. 

— Pakalbėkim apie Džerį. 

— Ašjo nemačiau. 

— Galjis slepiasi miegamajame? 

— Būk geras, nepažadink mažylio! 

Ji būtų visai graži, jei ne kreiva nosis ir įdubos po akimis - kaip 
visų narkomanų. 

- Džeris nustojo pas mane lankęsis prieš trejus metus. Pa- 
maniau, kad tikriausiai negyvas, bet šią vasarą vėl pasirodė, labai 
įdegęs. Ėmė girtis, koks jis kietas. Girdi, turi Tailande barą. 

— Barą? 

— Aha. Jis turėjo pasą ir vairuotojo pažymėjimą kažkokio kito 
bičo pavarde. Tikriausiai juos nudžiovė. 

— Atsimeni pavardę? 


339 


Michael Robotham - Amnezija 


— Piteris Braniganas. 

— Kodėl jis grįžo? 

— Nežinau. Sakė netrukus gausiąs apvalią sumelę. 

— Kada matei jį pastarąjį kartą? 

— Prieš tris dienas. Atrodo, buvo antradienis. - Ji užgesina ciga- 
retę ir prisidega kitą. - Visas suprakaitavęs įsiveržė čia klykdamas. 
Baisiai persigandęs. Dar nebuvau mačiusi tokio persigandusio 
žmogaus. Atrodė, kad jį vejasi pats velnias. 

Matyt, tai buvo po to, kai jis suluošino Ali. Prisimenu, koks iš- 
sigandėęs jis atrodė, kai bėgo iš to namo. Jis pamanė, kad Aleksejus 
atsiuntė mus jo nudėti. 

Teresa pirštu pasišluosto dažytų lūpų kampučius. 

— Prašė pinigų. Girdi, jam reikia sprukti iš šalies. Jis elgėsi kaip 
beprotis, patikėk manim. Leidau jam likti, bet vos tik užmigo, išsi- 
traukiau peilį ir prikišau štai čia. - Ji pirštu rodo į nosies pertvarą 
taip įtikinamai, kad net šnervės pasikelia. - Liepiau nešdintis, o 
jeigu grįš, - nudėsiu. 

— Tai įvyko antradienio vakarą? 

- Trečiadienį paryčiais. 

— Ar žinai, kur jis išvyko? 

— Nežinau ir man nė motais. Jis tikras pamišėlis, kad jį kur velnias. 

Ji suglamžo kumštyje cigarečių pakelį. Blizgančių akių žvilgsnis 
nuslysta sofa ir žaislais, galop įsminga į mane. 

— Gyvenu gerai ir man nereikia, kad koks Nevala, Piteris Brani- 
ganas ar kaip ten dar jis save vadina viską sugadintų. 


Trys valandos po vidurnakčio. Stalinė lempa Džo kabinete meta 
šviesos ratą, akį rėžiantį per vidurį, blausesnį iš kraštų. Mano akys 
lyg žvyro pripiltos - galiu žiūrėti tik į prieblandą. 

Devintą pirkau picų, vienuoliktą baigėsi kava. Kiti savanoriai 
išėjo namo, liko tik Džo ir Reičelė - juodu vis dar įtemptai dirba. Di- 

džiulė kamštinė lenta laukiamajame aplipdyta telefono žinutėmis ir 
pastabomis. Šalia po langu sustatyti po penkis į eilę kartoniniai bylų 
aplankai atstoja lentyną picos likučiams ir vandens buteliams. 

Reičelė vis dar kalba telefonu. 

- Alio, ar čia Šventos Kotrynos ligoninė? Atsiprašau, kad skam- 
binu taip vėlai. Ieškau dingusios draugės, Kirsten Ficroj. Ji trisde- 
šimt dvejų, rusvaplaukė, žalių akių. Ant kaklo turi apgamą. 

Reičelė laukia. 

— Na, gerai - šiuo metu jos pas jus nėra, bet jai galėjo reikėti 
medicininės pagalbos pastarosiomis savaitėmis. Gal galėtumėte 
patikrinti ambulatorijos įrašus? Taip, suprantu, kad metas vėlus, 
bet reikalas labai svarbus. 

Ji nenori pasiduoti. 

— Tiesą sakant, ji mano sesuo. Mano tėvai eina dėl jos iš proto. 
Mes manome, kad ji galėjo susižaloti... 

Ji vėl laukia. 

- Jokių įrašų? Ką gi... Labai jums ačiū. Atsiprašau, kad sutruk- 
džiau. 

Visi dirbo taip įtemptai. Rodžeris su Bukiu leidosi į kupiną neti- 
kėtumų kelionę po nematomą šlykštųjį Londoną: ieškodami Džerio 
lankėsi aludėse, nelegaliuose lošimo namuose ir striptizo klubuose. 
Paaiškėjo, kad Margareta turi neregėtų gabumų gauti keleivių $ą- 
rašus iš oro linijų, keltų ir traukinių operatorių. Taigi išsiaiškinome, 
kad Kirsten neišvyko iš šalies jokia įprasta transporto priemone. 

Didžiausios Londono ligoninės ir ištisą parą veikiančios am- 
bulatorijos neturi jokių duomenų apie kulkos sužeistą moterį per 
savaitę po išpirkos perdavimo. Dabar skambiname privatiems gy- 
dytojams ir slaugos namams. 

Apie Kirsten žinome daugiau, negu žinojome prieš šešias va- 
landas. Gimė Ekseteryje 1972 metais, laiškanešio ir mokytojo pa- 
dėjėjos šeimoje. Du jos broliai tebegyvena Devone. 1984 metais 
ji laimėjo stipendiją mokytis Šerborno mergaičių mokykloje Dor- 

sete. Jai ypač sekėsi menas ir istorija. Viena jos skulptūra buvo eks- 
ponuojama Londono karališkosios akademijos vasaros parodoje. 
Išėjo iš mokyklos baigiamojoje klasėje su kitomis dviem mokslei- 
vėmis, kilus įtarimams dėl neleistinos veiklos. Buvo užsiminta apie 
narkotikus, bet jos byloje nieko nebuvo įrašyta. 

Po metų Kirsten išlaikė aukštesnio lygio mokyklos baigiamuo- 
sius egzaminus ir gavo teisę studijuoti meną ir istoriją Bristolio 
universitete. Po kelių pradinių nesėkmių jį 1995-aisiais baigė su 
aukščiausiais pažymiais. Tais pačiais metais jos nuotrauka, kurioje 
ji buvo užfiksuota su Saudo Arabijos ministro sūnumi per polo 
rungtynes Vindzore, buvo išspausdinta Tatler . Paskui apie ją ne- 
buvo nieko girdėti šešerius metus. Tada pasklido žinia, kad ji tapo 
įdarbinimo agentūros vadove. 

— Kalbėjau su keliais žmonėmis iš Sothebys aukciono namų, 
prekybos agentais ir salės darbuotojais, - pasakoja Reičelė. - Jie ją 
gerai pažinojo. Į aukcionus visada ateidavo apsirengusi juodai ir be 
paliovos kalbėdavo mobiliuoju. 

- Ji siūlydavo kainą kažkieno kito vardu? 

— Prieš keturis mėnesius ji už 170 000 svarų įsigijo Ternerio 
akvarelę. 

— Kas buvo tikrasis pirkėjas? 

— Aukciono namai nesako, bet jie faksu atsiuntė man paveikslo 
nuotrauką. Mačiau jį kabantį tėvo kabinete. 

Kaip niekada plačios jos akys laksto nuo Džo prie manęs. Jos 
mintys sukasi bauginančiu greičiu - net visas jos kūnas virpa. 

— Vis dar negaliu patikėti, kad ji galėjo tai padaryti. Ji mylėjo Miką. 

— Ką darysit? 

— Gal paklausiu tėvo. 

— Manot, jis pasakys jums tiesą? 

— Kada nors juk turi būti pirmas kartas. 


* Britų žurnalas, skirtas madoms, politikai ir aukštuomenės gyvenimui. 

Džo ištiesia trūkčiojančią ranką prie vandens butelio. 

— Mes smarkiai atsiliekame. Kažkas jau susisiekė su Kirsten arti- 
maisiais ir draugais. Kai kuriems iš jų buvo grasinta. Vienas iš Kirsten 
brolių buvo sumuštas iki sąmonės netekimo praėjus vos valandai po 
to, kai užtrenkė duris vyriškiui, prisistačiusiam skolų surinkėju. 

— Manai, jos artimieji žino, kur ji? - klausiu jo. 

— Nemanau. 

Reičelė linkteli. 

— Kirsten nestumtų jų į pavojų. 

Kodėl Aleksejus taip varginasi? Jis juk žino: jeigu sėdėtų nepa- 
judindamas piršto, Kirsten galų gale pati pasirodytų. Tokie žmonės 
visada taip daro - pasižiūrėkit į Džerį Brantą. Deimantai dar ne 
viskas. Šis reikalas asmeniškesnis. Pasak gandų, Aleksejus įsakė 
nužudyti savo brolį už tai, kad šis užtraukė gėdą šeimai. Kaip jis 
pasielgtų su žmogumi, pagrobusiu jo dukrą? 

Sėdėdamas prieš mane Džo viską užsirašinėja. Jis man primena 
pirmąjį mano pradžios mokyklos mokytoją. Šis tiksliai žinojo, 
kiek pieštukų, vadovėlių ir teptukų yra sandėliuke, bet ateidavo į 
mokyklą su skutimosi putomis ant kaklo ar apsimovęs skirtingų 
spalvų kojines. 

Man paskambino Džulijana. Ji privertė mane neleisti jam vai- 
ruoti namo: pavargus jo Parkinsono liga paūmėja. Paskui ji pa- 
skambino Džo ir prisakė rūpintis manimi. 

Reičelė surenka puodelius ir neša į virtuvėlę. Plauti nėra daug 
ko: Džin maniakiškai palaikė švarą visą popietę. 

Džo išsitraukia iš kišenės suglamžytą lapą su užrašais ir išlygina 
ant šlaunies. 

— Aš galvojau. 

- Šaunuolis! 

— Noriu pamiršti pagrobimą ir sutelkti dėmesį į išpirkos reika- 
lavimą. Jeigu pažvelgsime į laiškus, nepamatysime jokių psicho- 
loginio atsipalaidavimo ar manijos ženklų. Juos rašiusieji paprašė 

milžiniškos sumos, bet tokiam kaip Aleksejus ar net seras Daglasas 
ji būtų priimtina. Taigi rizikuoti buvo verta. 

Mes žinom, kad su išpirkos reikalavimu susiję mažiausiai trys 
žmonės. Veikiausiai viską planavo Kirsten. Rėjus Merfis rūpinosi 
plano įgyvendinimu. Kirsten aukštesnio negu vidutinis intelekto. 
Visi jos veiksmai byloja apie kruopštumą ir polinkį viską supla- 
nuoti iš anksto. Ji tikriausiai atliko bandymus su paketais, kol nu- 
statė tinkamą dydį. Tikriausiai išmanė apie sekimo įtaisus ir teismo 
medicinos tyrimus... 

Profesoriaus nebesustabdysi. Jau esu matęs jį šitaip darant - įsi- 
gauna žmogui į galvą, kol sužino, ką žino šis, ir pajaučia tai, ką šis 
jaučia. 

- Išpirkos planas buvo gudrus, bet pernelyg sudėtingas. Spręs- 
dami sudėtingą užduotį, žmonės dažnai svarsto vos kelis variantus 
ar scenarijus. Jeigu nežinomųjų per daug, jie sutrinka. Štai kodėl 
žmonės planuoja tik iki tam tikro taško ar dalimis. Kartais jie neap- 
galvoja atsitraukimo strategijos, nes nesėkmės galimybės apskritai 
nesvarsto. 

Plano sumanytojas apgalvojo viską, bet padarė jį pernelyg sudė- 
tingą. Pasižiūrėkite, kokia daugybė dalykų turėjo pavykti: išpirkos 
pakuotės turėjo būti tobulos. Reikėjo valdyti kurjerį, nunešti dei- 
mantus iki lietaus nutekamojo vamzdyno, susprogdinti užtaisą ir 
sukelti potvynį... Jei bent vienas iš šių dalykų būtų nepavykęs, visas 
planas būtų žlugęs. 

Galimas daiktas, reikalavusieji išpirkos planą pirma išbandė. 
Reičelei skambinęs vyras sakė: „Padarykim tai dar kartą.“ 

Džo turi abejonių. 

— Tokią operaciją gali sužlugdyti tik kartą. Jeigu gautum antrą 
progą, tikriausiai viską supaprastintum. 

Jis ima vaikštinėti po priimamąjį, plačiai mostaguodamas ran- 
komis. 


— Akimirką įsivaizduokime, kad tie žmonės išties pagrobė 

Miką. Jie nusivedė ją į požemius - taip pat jie norėjo ir atsiimti iš- 
pirką. Jiems reikėjo mergaitę kur nors laikyti. Slėptuvę veikiausiai 
parinko Rėjus Merfis. 

— Ne kanalizacijoje - ten pernelyg pavojinga. 

— O išvesdami mergaitę iš požemių jie būtų rizikavę, kad kas 
nors ją atpažins. Jos nuotraukos buvo iškabinėtos visur. 

— Manot, jie laikė ją po žeme? 

— Tokią galimybę verta svarstyti. 

Yra žmogus, kurio galiu paklausti, - Sinoptikas Pitas. Pasižiūriu 
į laikrodį. Paskambinsiu jam po kelių valandų. 

— O kaip Džeris Brantas? - klausia Džo. 

— Jis turėjo pasą ir vairuotojo pažymėjimą Piterio Branigano 
vardu. Gauti naujus dokumentus ir dingti - net į tokią šalį kaip Tai- 
landas - labai brangiai kainuoja. Be to, reikia ryšių. 

— Manai, jis verčiasi narkotikais? 

— Galbūt. Iš tarptautinių žinynų sužinojau, kad Puketo salos pa- 
plūdimyje yra toks Branigano baras. 

— Tai bent! Kelinta valanda dabar Tailande? 

— Laikas juos žadinti. 


Reičelė užmigo ant priimamojo sofos. Švelniai papurtau ir pažadinu. 

- Kelkitės, parvešiu jus namo. 

— O kaip Mika? 

- Šiek tiek numikit. Rasim ją ryte. 

Džo tebesikalba telefonu su angliškai nesuprantančia padavėja 
Puketo saloje. Jis mėgina apibūdinti Piterį Braniganą norėdamas 
įsitikinti, kad šis ir Džeris Brantas — tas pats žmogus. 

Gatvėse tuščia, tik mašina valo grindinį besisukančiais šepečiais 
ir purškia jį vandeniu. 

Atidarau dureles, ir Reičelė atsisėda. Salone pušų kvapo oro gai- 
viklis neįstengia permušti seno cigarečių dūmų tvaiko. 

Reičelė pasiskolino kažkokį apsiaustą ir dabar juo kaip antklode 
užsidengia kelius. Žinau: ji turi klausimų ir jai reikia, kad ją nura- 
minčiau. Gal mes abu save apgaudinėjame. 

Važiuojant link Meidos slėnio gyvenamojo rajono, priešais va- 
žiuojančių automobilių žibintų šviesos užlieja mūsų saloną. Rei- 
čelė atlošia galvą į sėdynės atkaltę ir stebi mane. 

— Ar turite vaikų, inspektoriau? 

— Aš nebe policininkas. Prašyčiau vadinti mane Vinsentu. 

Ji vis dar laukia mano atsakymo. 

— Turiu dvynukus. Jie jau suaugę. 

— Ar dažnai su jais matotės? 

— Ne. 

— Kodėl? 

— Ilga istorija. 

— Kaip ji gali būti ilga? Jie juk jūsų vaikai. 

Įkliuvau. Kad ir ką jai sakyčiau, ji nesupras. Ji žūtbūt trokšta su- 
rasti savo vaiką, o aš su savaisiais net nesikalbu. Argi tai teisinga?! 

Ji užsikiša plaukus už ausų. 

- Žinot, kartais man kyla mintis, kad per mane Mika ėmė bijoti 
pasaulio. 

— Kodėl taip sakot? 

— Aš nuolat ją įspėdavau būti atsargią. 

- Taip elgiasi visi tėvai. 

— Taip, bet aš įspėdavau ne vien dėl įprastų dalykų - tokių kaip 
neglostyti benamių šunų ir nesikalbėti su nepažįstamais žmonėmis. 
Aš ją išgąsdinau kalbomis apie tai, kas gali nutikti, jei koks nors 
pernelyg patinkantis dalykas tave nuvils ar bus iš tavęs atimtas. Ji 
ne visada bijojo išeiti laukan. Baimė atsirado, kai Mika buvo kokių 
ketverių. 

— Kas atsitiko? 

Liūdnu, su apgailestavimo gaidelėmis balsu ji pasakoja apie 
vieną šeštadienio popietę netoliese esančiame parke - jiedvi su 

Mika dažnai eidavo ten lesinti ančių. Tą šeštadienį parke vyko se- 
namadiška mugė: sukosi karuselė, buvo prekiaujama cukraus vata, 
vaikai lakstė su vėjo malūnėliais rankose. Mika viena suposi ant 
karuselės sėdėdama ant ryškiaspalvio arkliuko ir didžiavosi, kad 
gali apsieiti be mamos už nugaros. Karuselei sustojus ji buvo prie- 
šingoje nuo mamos pusėje. Užkalbinta moters iš savo mamų sam- 
būrio Reičelė nepastebėjo, kad karuselė nebesisuka. 

Mika nulipo nuo arkliuko, bet, užuot apėjusi karuselę, ėmė klai- 
džioti po kojų mišką neabejodama, kad pamatys mamos rankas. 

Ji grįžo prie tvenkinio, kur po palinkusiu virš vandens žilvičiu 
susirinko pulkelis ančių. Pakėlusi galvą virš žemo turėklo ji žiūrėjo, 
kaip du berniukai, ne vyresni kaip vienuolikos, mėto į jas akmenis. 
Antys susimetė į krūvą. Mika nusistebėjo, kodėl jos nenuskrenda, 
bet tada pastebėjo ančiukus, pasislėpusius po suaugusių paukščių 
krūtinėmis ir purvinomis uodegomis. 

Vienas ančiukas - tamsus pūkų kamuoliukas dar tamsesnėje 
žilvičio paunksnėje — atsiskyrė nuo kitų. Akmuo pataikė į jį visa 
jėga, ir jis dingo po vandeniu. Po kelių akimirkų iškilo į paviršių 
ir be gyvybės ženklų plūduriavo tarp žalių maurų tame tvenkinio 
kampelyje. 

Mika pratrūko isteriškai klykti. Ašaros upeliais sruvo skruostais 
į plačius lūpų kampučius. Išgirdę jos klyksmą berniukai paleido iš 
rankų akmenis ir ėmė trauktis nuo tvenkinio, nenorėdami būti ap- 
kaltinti ją pravirkdžius. 

Tvenkinio krante pasigirdę klyksmai sukėlė keistai dvilypę re- 
akciją. Vieni žmonės apsimetė jų negirdį; kiti žiūrėjo ir laukė, kol 
įsikiš kas nors kitas. 

Arčiausiai buvo balandžių lesintojas. Žilas, geltondantis, jis at- 
sistojo nuo suoliuko ir lyg išbyrėjusius trupinius nuo kelių nušlavė 
balandžius. Jis prikėblino prie Mikos, pasikėlė kelnių klešnes ir at- 
siklaupė prie jos. 

— Kažkas negerai, panelyte? 

— Tegul jie liaujasi, - sudejavo ji užsispaudusi ausis delnais. 

Senukas jos nesuprato. 

— Nori palesinti paukščius? 

— Antys... - raudodama ištarė ji. 

— Nori palesinti antis? 

Ji vėl sukliko; balandžių lesintojas susiraukė. Vaikų jis niekad 
nesuprasdavo. Jis paėmė mergaitę už rankos ir nusivedė ieškoti 
parko tvarkdario arba mergaitės motinos. 

Prie jų jau artinosi policininkas. Jis prasibrovė pro minią ir pa- 
matė senuką su mergaite. 

— Prašyčiau ją paleisti! - įsakmiai tarė. 

- Ieškau jos motinos, - paaiškino senukas. Jo barzda buvo apli- 
pusi seilėmis. 

— Paleiskite mergaitę ir eikite šalin! 

Per tą laiką pasirodė Reičelė. Ji pakėlė Miką ant rankų, ir jiedvi 
stengėsi viena kitą kuo stipriau apkabinti. Policininkas liepė balan- 
džių lesintojui plačiai išskėsti rankas ant suoliuko atlošo, aptapš- 
nojo ir, apieškodamas kišenes, pabėrė ant žolės lesalą. 

Nuo tada Mika nebeprašė lesinti ančių. Nebeidavo į parką, o 
netrukus apskritai nebekėlė kojos iš „Delfino“ daugiabučio. Po 
metų Reičelė pirmą kartą nuvedė ją pas psichologą. 

Vaikiška knygelė, kurią Timotis rado Mikos slėptuvėje rūsyje, 
buvo apie penkis ančiukus. Jie išeina į platųjį pasaulį ir grįžta namo. 
Mika iš patirties žinojo, kad pareina ne visi ančiukai. 

Sinoptikas Pitas nusišluosto pieno putas nuo ūsų ir kartoniniu 
puodeliu parodo į upės pusę. 

— Kanalizacijos sistemos - ne vieta mažoms mergaitėms. 

Savo furgoną jis pastatė ant vedančio prie vandens keliuko Pat- 
nio tilto šešėlyje. Iš čia matome, kaip upės paviršių it kokie mil- 
žiniški vandens vabalai raižo aštuonvietės valtys. Aršusis Kurmis 
susirangęs kaip šuo, pramerkęs vieną akį, miega furgono gale. 

— Kur jie galėjo ją laikyti? 

Pitas iškvepia orą - lėtai, suvirpindamas lūpas. 

— Vietų šimtai: nebenaudojamos metro stotys, komunikacijų 
tuneliai, priešlėktuvinės slėptuvės, akvedukai, vamzdynai... Kodėl 
manot, kad jis slepiasi po žeme? 

- Jis išsigandęs, nes yra ieškomas. 

Pitas kažką suniurna. 

— Tik labai savotiški žmonės gali ten gyventi. 

- Jis ir yra labai savotiškas. 

— Ne, jūs manęs nesupratot. Paimkim, pavyzdžiui, Kurmį. Jeigu 
jis dingtų po žeme, šimtą metų jo nerastumėt. Matot, tamsa jam 
patinka, kaip kitiems patinka šaltis. Suprantat, ką turiu galvoje? 

- Šitas vyrukas ne toks. 

— Tai kaip jis ten nepasiklysta? 

- Jis vadovaujasi atmintimi. Kur slėptis ir kaip keliauti iš vienos 
vietos į kitą, jį pamokė buvęs asenizatorius Rėjus Merfis. 

— Sacharininis Rėjus! Tas boksininkas. 

— Pažįsti jį? 

— Taip, pažįstu. Rėjus niekada nebuvo tikras boksininkas. Griū- 
davo dažniau negu Rudas van Nistelrojus'. Neprisimenu, kad būtų 
dirbęs požeminėse kanalizacijos sistemose. 

— Kadaise. Vėliau dirbo potvynių planuotoju. 

Pito veidu lyg džemas ant skrebučio pasklinda saldi šypsena. 

— Senoji Londono potvynių valdybos būstinė po žeme - Kings- 
vėjaus tramvajų požeminėje perėjoje. 

— Bet Londono centre tramvajai nevažinėja jau daugiau kaip 
penkiasdešimt metų. 

- Būtent. Požeminė perėja nebenaudojama. Sakyčiau, velniškai 
kvaila vieta buvo pasirinkta potvynių valdymo centrui: jis pirmas 
būtų atsidūręs po vandeniu, jei Temzė būtų išsiliejusi iš krantų. 
Kvailystė! 

Kingsvėjaus požeminė perėja — vienas iš tų keistų, bemaž slaptų 
orientyrų, kokių esama didmiesčiuose. Dešimtys tūkstančių žmonių 
praeina pro ją ar pravažiuoja virš jos, nenumanydami, kad ji ten yra. 
Matai vien turėklus ir akmenimis grįstą keliuką, staiga dingstantį po 
žeme. Ji eina po Kingsvėjumi — viena judriausių Vest Endo gatvių — 
iki Oldvičo, ten suka dešinėn ir išeina į paviršių tiesiai po Vaterlo tiltu. 

Sinoptikas Pitas pastato furgoną privažiavimo keliuke, nepai- 
sydamas geltonų linijų ir stovėti draudžiančių ženklų. Jis paduoda 
man statybininko šalmą ir ištraukia remonto darbų ženklą. 

- Jei kas nors paklaus, mus atsiuntė miesto valdžia. 

Tramvajaus bėgių liekanos sulindusios į grindinio akmenis; įė- 
jimas į tunelį užtvertas dideliais vartais. 


* Ruudas van Nistelrooy'us (g. 1976) - Nyderlandų rinktinės futbolininkas, 2001-2006 m. 
žaidęs Mančesterio United klube. 

— Ar galim patekti vidun? 

— Pažeistume įstatymus, - sako jis išsitraukdamas didžiausias 
varžtų karpymo reples, kokias kada nors buvau matęs. 

Kurmis sudejuoja ir užsitraukia ant galvos antklodę. 

Mėgindamas aptramdyti Pito entuziazmą paaiškinu, kad Džeris 
Brantas yra pavojingas. Per jį Ali jau atsidūrė ligoninėje, tad nenoriu, 
kad nukentėtų dar kas nors. Jei sužinosime, kad jis ten, skambinsiu 
policijai. 

— Galėtume į urvą pasiųsti kokį kurmį. - Pitas patapšnoja per 
antklodžių gumulą. Išlenda Kurmio galva. - Kelkis! 

Eidami vorele nuožulniu keliuku atrodome panašūs į trejetą 
inžinierių, išėjusių apžiūrėti kažkokio objekto eilinį penktadienio 
rytą. Kabamoji spyna ant vartų atrodo ganėtinai patikima, bet Pito 
replės nukerpa ją, lyg būtų iš balzos medžio. Įeiname į vidų. 

Nors matau vos penkis metrus tunelio, atrodo, kad jis atsiveria 
ir išplatėja prieš nugrimzdamas į visišką tamsą. Į akis krinta prie 
sienų sukrautos krūvos kelio ženklų, gatvių pavadinimų lentelių, 
stulpelių su žibintais ir šaligatvių plokščių. Tikriausiai miesto val- 
džia naudoja tunelį kaip sandėlį. 

— Nėra prasmės maklinėti tamsoje. Geriausia būtų laukti čia. 
Dėl visa pikta, - šnabžda Pitas. 

Jis paduoda Kurmiui daiktą, panašų į avarinį žibintą. 

Kurmis prikiša ausį prie tunelio sienos ir kokias penkiolika se- 
kundžių klausosi, tada be garso pabėgėja į priekį ir vėl klausosi. Ne- 
trukus jis dingsta mums iš akių. Girdžiu tik plakant savo širdį ir 
dundant transporto priemones dvylika metrų virš mūsų. 

Po penkiolikos minučių Kurmis grįžta. 

— Kažkas ten yra. Maždaug už šimto metrų stovi du konteineri- 
niai nameliai. Jis pirmame. Užuodžiu žibalinę lempą. 

— Kąjis daro? 

- Miega. 

Žinau, kad turiu kviestis pagalbą. Galiu pasikalbėti tiesiai su 

Naujoku Deivu ir galbūt apeiti Meldramą ir Kambelį. Deivas ne- 
kenčia Džerio Branto ne mažiau negu aš. Taigi mudu einame išvien. 

Tačiau širdies gilumoje trokštu kitko. Niekaip negaliu užmiršti, 
kaip Džeris Brantas prispaudė Ali sau prie nugaros, žiūrėdamas tie- 
siai į mane, griuvo aukštielninkas ir sulaužė jai nugarkaulį. Kaip tik 
tokioje vietoje ir norėjau jį rasti - tamsoje, be liudytojų. 

Policininkai atlėks čia ginkluoti iki dantų. Tokiais atvejais žmo- 
nės ir būna sužeidžiami ar žūsta. Nekalbu apie kokius sąmokslus — 
aš tik žinau tikrovę: žmonės susimauna. Negaliu sau leisti prarasti 
Džerį Brantą. Jis - ūmus galvažudys, pardavinėjantis negandas ma- 
žais folijos paketėliais, bet jo man reikia gyvo - dėl Ali ir Mikos. Jis 
žino, kas nutiko mergaitei. 

— Tai ką norit daryti? - pašnibždomis klausia Pitas. 

— Paskambinsiu policijai, bet noriu ir pasikalbėti su tuo vyruku. 
Nenoriu, kad jis paspruktų ar būtų sužeistas. 

Šviesa iš įėjimo į perėją sudaro aureolę Kurmiui aplink galvą. 
Jis pakreipia galvą ir žiūri į mane laukiamai, bet kartu nuogąstau- 
damas. 

— Šitas vyrukas padarė kažką negera? 

— Tikrai taip. 

— Norit, kad nuvesčiau pas jį? 

— Taip. 

Pitas penkias sekundes mąsto, tada linkteli galvą. Gali pama- 
nyti, kad tokie dalykai jam nutinka kiekvieną savaitės dieną. Grįžęs 
į furgoną paskambinu Naujokui Deivui. Žvilgteliu į laikrodį: Ali 
jau turi būti operacinėje. Smulkmenų nežinau, bet medikai metali- 
niais strypeliais sutvirtins jai stuburo slankstelius. 

Sinoptikas Pitas pasiima iš furgono daugiau žibintų ir savo 
„Slaptąjį ginklą“ - du stalo teniso kamuoliukus. 

— Pats juos gaminuosi. Įdedu dūminio ir bedūmio parako, 
magnio juostos ir lašelį žvakių vaško. 

— Kąjie daro? 

- Bubum! - Jis man nusišypso. - Bus daug triukšmo ir įniršio. 
Neįsivaizduojat, koks garsas, kai toks kamuoliukas sprogsta kana- 
lizacijoje. 

Planas gana paprastas: Kurmis įsitikins, kad kitų išėjimų nesama. 
Atėjęs į tinkamą vietą, susprogdins savo įtaisus ir paleis raketas. 

— Mes kone mirtinai išgąsdinsim tą šunsnukį, - susijaudinęs pa- 
žada jis. 

Pitas pasižiūri į mane. 

— Pasiėmėt akinius nuo saulės — užsidėkit. Ir nežiūrėkit į šviesą. 
Turit kelias akimirkas jam pačiupti - kol jis nesusigaudys, kas darosi. 

Paleidžiame Kurmį pirmą, o patys palaukiame dešimt minučių. 
Mudu su Sinoptiku Pitu laikomės priešingose tunelio pusėse - ei- 
name grabaliodamiesi sienų, įmindami į tepaluotas balas ir lapų 
krūvas. 

Pamažu tunelis ima kisti: jo kraigas pažemėja ten, kur paviršiuje 
einantis kelias buvo į jį įleistas. Konteineriniai namukai čia pat, prie- 
šakyje. Matau blausią geltoną žibalinės lempos švieselę, prasiskver- 
biančią pro uždengto ar lipniąja juosta užklijuoto lango kraštus. 

Pritūpęs laukiu Kurmio. Gal jis visai šalia, bet aš to nesužinosiu. 
Burna perdžiūvo. Dvi dienas troškau morfijaus, bet turėjau ten- 
kintis stipriu kodeinu - rijau jį saujomis ir įtikinėjau save, kad kojos 
neskauda, - man tik vaidenasi. 

To, kas nutiko paskui, ko gero, nerasi jokiose rašytose instrukci- 
jose, kaip elgtis sprogus atominei bombai. Netikėtai pasigirsta toks 
griausmingas sprogimas, kad man atrodo, jog mane patį iššovė iš 
patrankos. Akinantys balti šviesos lankai išsiriečia virš galvų, nusi- 
leidžia, ir tamsa virsta šviesa. 

Man sugelia akis bežiūrint į tą svaiginančią dramblio kaulo 
spalvos šviesą. Nusuku veidą ir įveikiu paskutinius tris metrus iki 


* Amerikiečių rašytojas Williamas Faulkneris (1897-1962) 1929 m. išleido romaną, pava- 
dintą „Triukšmas ir įniršis“. 

pirmojo konteinerinio namelio. Sprogsta antras įtaisas, ir pro duris 
išgriūva žmogysta, madaruodama ore kojomis, tarsi bandytų rasti 
po jomis pagrindą. Apakinta šviesos, ji trenkiasi tiesiai į tolimąją 
tunelio sieną ir kone praranda sąmonę. 

Sugriebiu vyriškį iš už nugaros ir stipriai apkabinu per juos- 
menį. Jis skeryčiojasi, bando mestis į kairę, ir abu griūvame į balą. 
Aš jo nepaleidžiu. Patraukiu ranką už nugaros ir mėginu uždėti 
antrankius. Jis staigiai atlošia galvą, bet šito veiksmo aš laukiau, tad 
smūgio į veidą išvengiu. 

Jis grumiasi aklai. Aš vis dar apsižergęs liemenį jam už nugaros. 
Suku ranką, kol jis sukriokia iš skausmo. Jis išsiriečia, mėgindamas 
mane pasiekti. Tada alkūnės linkiu suimu jį už gerklės ir užspau- 
džiu trachėją. Ne tik neatitraukiu rankos, bet dar smarkiau jį suimu 
ir prispaudžiu veidu prie tunelio pagrindo. Jis dūsta, kojos trūk- 
čioja - lyg visas būtų guminis. 

Lengvai galėčiau jį nudėti: nepaleisdamas, kol uždus, ar nusuk- 
damas sprandą. Na ir kas, kad mirs? Žmonijai - menka netektis. 
Neliks nepasiektų didžių laimėjimų, neįteiktų premijų. Vienintelė 
žymė, kurią šiame pasaulyje galėjo palikti Džeris Brantas, būtų 
kraujo dėmė. 

Aš paleidžiu jo kaklą, ir galva dunksteli į betoną. Džeris gaudo 
kvapą. 

Patraukiu kitą ranką už nugaros, surakinu abi antrankiais ir 
nusiritu į šalį. Nerangiai atsistoju ir kurį laiką į jį žiūriu. Tamsūs 
plaukai sušiaušti spygliais, prie skruosto prilipusios stiklo šukytės. 
Gęstančių signalinių raketų šviesoje matau, kad prie ausies plona 
srovele trykšta kraujas. 

Tolumoje išgirstu policijos automobilių sirenas. 

— Gerai, veskime jį iš čia. 

— Turėsim nemalonumų? - klausia Aršusis Kurmis žengdamas 
paskui Sinoptiką Pitą. 

— Nieko jums nebus. Grįžkime prie furgono. Kalbėsiu aš. 

Mes jau prie pat tunelio pradžios. Atsidarydami sužvanga 
vartai. Prie nuožulnaus keliuko šalia furgono stovi du automobiliai 
su skiriamaisiais policijos ženklais. Pareigūnai laiko rankose auto- 
matus MPS. Šalia sustoja neženklintas policijos automobilis. Iš jo 
išlipa Naujokas Deivas ir Kambelis. Šis eina lyg pasikišęs po trum- 
pikėmis kėglių kamuolius. 

— Suimkit jį! - sušunka jis, rodydamas į mane. 

Džeris Brantas pakelia galvą. 

— Aš to nenorėjau. Aš ją paleidau. 

— Kurji? 

Jis papurto galvą. 

- Aš ją paleidau. 

— Ką padarei Mikai?! 

— Turit pasakyti ponui Kuznetui, kad aš ją paleidau. 

Jo skruoste, kiek aukščiau tos vietos, iš kurios sunkiasi kraujas, 
pasirodo raudonas taškelis. Akimirką jis pataiko jam į akį, ir jis su- 
mirksi. Tada taškelis pakyla jam iki kaktos. Mane persmelkia su- 
pratimas, bet šaukštai jau po pietų. Į orą pakyla kraujo ir garų debe- 
sėlis, Džeris pasisuka ir griūva. 

Iš kažkur aukštai iššauta kulka perskrodė jam skruostą, kaklą ir 
išlindo žemiau raktikaulio. Aš jo nenulaikau: jis šimto aštuonias- 
dešimt penkių centimetrų ūgio ir daugiau kaip šimto kilogramų 
svorio. Virstu kartu su juo ir rituosi į šalį, kol atsitrenkiu į tunelio 
sieną. 

Ant nuožulnaus keliuko - nė gyvos dvasios. Visi išsilakstė kaip 
tarakonai. Tas sąmyšis nejaudina tik Džerio Branto - jis guli švarko 
iki pusės uždengta galva ir pamažėle nukraujuoja. 

Daugiau šūvių nepasigirsta. Vieno užteko. 

Pasak žinovų, pasaulio pabaiga ateis po penkių tūkstančių milijonų 
metų, kai saulė baisiausiai išsiplės, praris artimiausias planetas, o 
kitas pavers akmens anglimis. Tą akimirką visada įsivaizdavau kaip 
dvigubą antrą prisikėlimą: Jėzus su Čarltonu Hestonu“ varžysis, 
katro žodis bus paskutinis. Vargu ar tada būsiu gyvas. 

Štai apie ką galvoju sėdėdamas ant užpakalinės policijos au- 
tomobilio sėdynės ir žiūrėdamas, kaip pareigūnai fotografuoja 
Džerio Branto lavoną. Ginkluoti pareigūnai būreliais klausinėjo 
aplinkinius gyventojus, apžiūrinėjo krautuves, kontoras ir butus. 
Jie nieko neras. Snaiperis jau seniai paspruko. 

Pabėgo ir Kambelis - nuo manęs. Sekiau jam įkandin iki pat au- 
tomobilio klykdamas: „Kam pasakėt?! Kas apie tai žinojo?! 

Matyt, vos tik paskambinau prašydamas paramos, kažkas pa- 
skambino Aleksejui ir jį įspėjo. Kaip kitaip snaiperis sužinojo, kur 
rasti Brantą? Vienintelis logiškas paaiškinimas yra toks. 

Gera dešimtis pareigūnų eina vorele nuožulniu keliuku ir žiūri 
sau tarp nublizgintų batų į grindinio akmenis ir permirkusius lapus. 
Juos stebi saujelė Kamdeno municipaliteto darbininkų —- galima 
pamanyti, kad vėliau juos klausinės, ką čia matė. 

Viskas, ką matau, man panašu į surežisuotą vaizdelį. Nusikaltu- 


* Charltonas Hestonas (1923-2008) - amerikiečių kino žvaigždė ir politikas. 

sieji iššaudomi, nekaltieji netyčia patenka į kryžminę ugnį. Tarp šių 
gali būti ir Hovardas. Vis dar nesuprantu, koks vaidmuo čia tenka 
jam, bet įsivaizduoju jį tysantį ant kalėjimo gulto ir galvojantį, ką 
veiks pirmomis laisvės dienomis. 

Kalėjime vaikų tvirkintojai miega pasmerktųjų miegu. Jie klau- 
sosi, kaip jų vardai pašnibždomis perduodami iš vienos kameros į 
kitą; galop tie vardai taip išgarsėja, kad virsta bauginančia simfo- 
nija. Nuo jos jų sutraukiamieji raumenys veikiausiai ima trauktis 
tankiai it plasnojantys drugelio sparnai. 

Baltais kombinezonais apsivilkę kriminalistai pristatė lankinių 
žibintų ant nešiojamųjų stovų. Žibintai meta ant sienų groteskiškus 
šešėlius. Operacijai vadovaujantis Nunanas šaukia į diktofoną: 

— Priešais mane - gerai išsivystęs, sveikai maitinęsis baltaodis. 
Kaktos kairėje matyti šviesiai violetinė mėlynė, virš tarpuakio — 
kita. Gal prieš nušaunamas jis buvo nukritęs ar kas nors trenkė jam 
į veidą... 

Naujokas Deivas atneša man puodelį kavos. Jos skonis lyg der- 
vos; ji man primena sekimo operacijas ir nuobodžias priešaušrio 
pamainas. 

Nunanas apverčia lavoną, patikrina kišenes ir pamušalą. Tarp 
pirštų atsiranda folijos paketėlis. 

Deivas susiraukia. 

— Džiaugiuosi, kad jis negyvas. 

Prisimenant, kas nutiko Ali, tai suprantama. Jis nesupranta, 
kodėl man Džerio reikėjo gyvo. Deivas atlaisvina kaklaraištį, atsi- 
sega viršutinę marškinių sagą. 

— Nuovadoje sklinda kalbos, kad norit išteisinti Hovardą Vei- 
velą. 

— Netiesa. 

— Ir kad pavogėt deimantus iš Aleksejaus Kuzneto. Girdi, esat 
korumpuotas. 

— O ką tu manai? 

- Ali taip nemano. 

Pro šalį pradarda raudonai ir geltonai švytintis dviaukštis au- 
tobusas. Iš šviesaus vidaus prispaudę veidus prie langų spokso 
nuobodžiaujantys keleiviai. Iš autobuso Londonas neatrodo itin 
įdomus. Miesto įžymybių savitumus užtušuoja rūškana, o „Mono- 
polio“ žaidimo lentoje matyti gatvių pavadinimai visai ne stebuk- 
lingi. 

Esu suimamas - to pareikalavo Kambelis. Deivas bent jau ne- 
sivargino uždėti antrankius — vadinasi, mano praeitis šio to verta. 
Ištverčiau net pareigūnų žvilgsnius į mane, jei tik tarp jų būtų Ali. Ji 
tikrai į mane nespoksotų. 

Kriminalistams baigus darbą nusikaltimo vietoje, esu nuve- 
žamas į Harou kelio policijos nuovadą ir pro užpakalines duris nu- 
vedamas į kaltinimų kambarį. Puikiai žinau, kas bus toliau. Plaukų 
mėginys įdedamas į sandarų plastiko maišelį. Paimamas seilių mė- 
ginys ir odos atplaišėlių. Pirštų galiukus prispaudžiu prie rašalo pa- 
galvėlės ir palieku atspaudus. Tik paskui esu vedamas ne į areštinę, 
o į apklausų kambarį. 

Esu verčiamas laukti. Sėdžiu įrėmęs alkūnes į kelius ir palinkęs į 
priekį skaičiuoju kniedes stalo šone. Visi tardymai taip vyksta. Tyla 
gali būti veiksmingesnė už klausimus. Galiausiai pasirodo Kibalas, 
nešinas visu glėbiu bylų, ir ima vartyti popierius. Dauguma jų tik- 
riausiai neturi su manim nieko bendra, bet jis nori, kad manyčiau, 
neva įkalčių prieš mane gausėja. Šiandien smaginasi visi. 

Kibalui patinka apsimesti kantriam, bet manęs jis neapgaus. Gal 
dėl romų kraujo galiu sėdėti prieš kitą žmogų visą dieną ir neištarti 
nė žodžio. Čigonai panašūs į siciliečius: galime kartu gerti išsišiepę 
iki ausų, ir sugėrovas nė neįtars, kad jam į pilvą nutaikytas šratinis 
šautuvas ar peilis. 

Galop Kibalas įjungia magnetofoną, pasako datą, laiką ir visų, 
esančių kambaryje, pavardes. 

Jis patapšnoja sau per kirpėjos sušukuotus plaukus. 

— Girdėjau, grįžo atmintis? 

- Ar negalėtume pasikalbėti apie tai vėliau? Akivaizdu, kad esi 
laukiamas grožio salone. 

Jis atitraukia ranką nuo plaukų ir sužaibuoja akimis į mane. 

— Rugsėjo 25 dieną apie 16.00 gavot portfelį su 965 mažiausiai 
vieno karato aukščiausios kokybės deimantais, tiesa? 

— Taip. 

— Kada pastarąjį kartą matėt tuos deimantus? 

Jaučiu, kaip ima vartytis viduriai — tarsi kas būtų įjungęs pavarą 
mano kūne. Vis dar matau, kaip, man ištraukus iš spintos sportinį 
krepšį, iškrinta paketėliai. Galvoje ima trankytis perkūnas - prasi- 
deda migrena. 

— Nežinau. 

— Atidavėte juos kam nors? 

— Ne. 

— Kam buvo skirti tie deimantai? 

— Atsakymą į šį klausimą žinote. 

— Pokalbis įrašinėjamas, todėl prašyčiau atsakyti. 

- Išpirkai. 

Jis bejausmiu veidu, nė nemirktelėdamas, spokso į mane. Darau 
tai, ko jis ir siekia, - pats vis labiau remiu save prie sienos. 

Giliai įkvepiu ir imu pasakoti viską iš pradžių. Neturiu ko pra- 
rasti, tačiau mano žodžiai bent jau bus įrašyti. Jei man kas nors nu- 
tiks, šis pokalbis bus užfiksuotas. 

— Kažkas atsiuntė laišką. Jame buvo reikalaujama išpirkos už 
Miką Karlail. Siuntinyje buvo keli plaukai, maudymosi kostiu- 
mėlis, panašus į tą, kuriuo ji vilkėdavo, ir informacija, kurią galėjo 
žinoti tik labai artimai su jos šeima susijęs žmogus. 

- Išpirkos už mergaitę, mirusią prieš trejus metus. 

- Netikiu, kad ji negyva. 

Jis kažką užsirašo. Vyksta žaidimas. Paskui pusantros valandos 
pasakoju smulkmenas. Šimtai valandų padedami lyg akmenys upės 

vagoje, kad jis galėtų jais eiti. Vis dėlto mano žodžiai veikiau pa- 
našūs į išpažintį negu į tardomojo prisipažinimą. 

Pažiūrėjus į Kibalą atrodo, kad jam labiau tiktų prekiauti naudo- 
tais automobiliais ar gyvybės draudimo polisais. 

- Jūs prisipažįstate, kad tada, kai žuvo Rėjus Merfis, buvote 
tame laive? 

- Taip. 

- Ir jūs sakote, kad deimantų pakuotės buvo denyje? 

— Taip. 

— Ar prie deimantų buvo sekimo įtaisas? 

— Taip. 

— Ar šokdamas už borto pasiėmėte deimantus? 

— Ne. 

— Kurjie dabar? 

— Kodėl manot, kad aš žinau? 

— Vadinasi, jie gali būti jūsų namuose pakišti po čiužiniu? 

- Galbūt. 

Jis įdėmiai žiūri man į veidą - ar nemeluoju. Meluoju, tik jis to 
nesupranta. 

— Aš jums padėsiu, - sako jis. - Kai kitą kartą mėginsite pavogti 
išpirką, neužmirškite išimti sekimo įtaiso - antraip kas nors gali jus 
pasekti ir suprasti, ką darote. 

— Kaip laikosi Aleksejus? Kiek jis jums sumokėjo, kad atgautu- 
mėte jo deimantus? 

Kibalas sučiaupia lūpas ir pro nosį išleidžia atodūsį, leisdamas 
suprasti, kad jį nuvyliau. 

— Pasakykit man štai ką, - sakau jam. - Snaiperis paleido kulką 
man įkoją, ir aš vos nenukraujavau. Aštuonias dienas išbuvau komos 
būsenos. Jūs manot, kad aš paėmiau deimantus. Kaip? Kada? 

Jo veide pasirodo pergalinga išraiška. 

— Pasakysiu kaip. Jie visą tą laiką buvo jūsų namuose. Jūs padė- 
jote viską surežisuoti - išpirkos reikalaujančius laiškus, DNR ty- 

rimus... Jūs visus apmulkinote. O tiesą žinantys žmonės vienas po 
kito miršta, kai jūs šalia. Pirmas buvo Rėjus Merfis, paskui Džeris 
Brantas... 

Negali būti, kad Kibalas visu tuo tiki. Tai juk beprotystė! Visada 
laikiau jį fanatiku, bet dabar jis tapo pavojingas: jo galvoje triušiai 
kelia tikrų tikriausias vestuves. 

— Aš buvau pašautas. 

— Gal todėl, kad mėginote juos apgauti. 

- Jūs paskambinot Aleksejui! - nebesitvardau ir imu šaukti. — 
Jūs pasakėt jam, kur gali rasti Džerį Brantą! Daugybę metų jūs 
persekiojate sąžiningus farus ir dabar mes matom, koks iš tikrųjų 
esat - supuvęs kiaurai! 

Stoja tokia tyla, kad girdžiu, kaip glamžosi mano drabužiai. Ki- 
balas tariasi kažką žinąs. Jis nežino nieko. 


Profesorius atvažiuoja manęs paimti kelios minutės po penkių. 

— Kaip laikaisi? 

- Vis dar apysveikis. 

— Tai gerai. 

Mėgaujuosi padų čiuženimu į asfaltą, patenkintas, kad esu lais- 
vėje. Kibalas neturėjo pagrindo mane sulaikyti, o šioje šalyje neat- 
siras teisėjo, kuris atsisakytų paleisti mane už užstatą žinodamas, 
kiek metų ištarnavau policijoje. 

Džo priimamajame vis dar gausu mūsų ypatingos paskirties bū- 
rio valkatėlių - kalba telefonais ir spaudžia kompiuterių klavia- 
tūras. Jie peržiūri rinkėjų ir telefono abonentų sąrašus. Kažkas prie 
lango prismeigė Mikos nuotrauką - kad primintų visiems, ką čia 
veikia. 

Su manimi pasisveikina pažįstami - Rodžeris, Margareta, Džin, 
Erikas ir Rebeka. Matau ir du naujus veidus - atėjo du Ali broliai. 

- Arjie seniai Čia? 

— Nuo pietų, - atsako Džo. 

Tikriausiai jiems paskambino Ali. Matyt, jau po operacijos. 
Kažin ar ji girdėjo naujieną apie Džerį Brantą. 

Reičelė pamato mane iš kitos priimamojo pusės ir viltingai 
žvelgia, pirštais maigydama apykaklę. 

- Ar kalbėjot su juo? Turiu galvoje... ar jis ką nors pasakė? 

- Jis sakė, kad paleido Miką. 

— Kasjai nutiko? - kone dusdama iš jaudulio klausia ji. 

— Nežinau. Jis man nesakė. 

Pasisuku taip, kad girdėtų visi. 

— Dabar mums dar svarbiau rasti Kirsten Ficroj. Galimas daiktas, 
ji liko vienintelė, žinanti, kas nutiko Mikai. 

Sustatome kėdes ratu ir surengiame „virtuvės kabineto“ po- 
sėdį. 

Margaretai ir Džin pavyko rasti gerą dešimtį buvusių Kirsten 
darbuotojų. Jos visos moterys, nuo dvidešimt dvejų iki trisdešimt 
ketverių metų, dažna užsienietiška pavarde. Jos kalbėjo nedrąsiai 
kokia moteris norės reklamuotis dirbanti prostitute? Nė viena ne- 
matė Kirsten nuo tada, kai agentūra nutraukė veiklą. 

Per tą laiką Rodžeris apsilankė buvusioje agentūros kontoroje. 
Administratorius paslėpė dvi dėžes bylų, paliktų, kai agentūra iš- 
laisvino patalpas. Tarp dokumentų buvo patologijos laboratorijos 
sąskaitos: merginos buvo tikrinamos, ar neserga lytiniu būdu plin- 
tančiomis ligomis. 

Kitoje byloje buvo užšifruoti kredito kortelių duomenys ir 
inicialai. Tikriausiai Kirsten rašė dienoraštį su inicialus atitinkan- 
čiomis pavardėmis. Braukiu per lapą pirštu ieškodamas sero Da- 
glaso inicialų. Nerandu. 

- Iki šiol apskambinome per keturis šimtus ambulatorijų ir pri- 
vačių gydytojų kabinetų, - pasakoja Reičelė. - Niekas nepranešė 
gydęs auką su šautine žaizda, bet į vieną Sadarko vaistinę rugsėjo 
26-ąją buvo įsilaužta. Kažkas pavogė tvarsčių ir analgetikų. 

— Paskambinkit vaistininkui, paklauskit, ar policininkai rado 
pirštų atspaudų. 

Margareta paduoda man puodelį kavos. Man nespėjus gurkš- 
telėti, Džin jį atima ir išplauna. Kažkas atneša sumuštinių ir gaivi- 
namųjų gėrimų. Man norisi kitokio, stipresnio gėrimo - auksinio, 
atsiduodančio mielėmis, deginančio burną. 

Džo susiranda mane sėdintį ant laiptų ir įsitaiso šalia. 

— Neminėjai deimantų. Ką su jais padarei? 

— Padėjau į saugią vietą. 

Mintyse matau aksominius kapšelius, įsiūtus į vilnonį mamutą 
kambaryje, kuriame kadaise gyveno Ali. Turbūt reiktų pasakyti 
Džo. Jeigu man kas nors nutiks, niekas nežinos, kur juos rasti. Kita 
vertus, nenoriu, kad per mane dar kam nors kiltų pavojus. 

— Ar žinai, kad drambliai pakeltais straubliais simbolizuoja 
sėkmę? 

— Ne. 

— Ali man sakė. Jai patinka drambliai. Nežinau, ar daug sėkmės 
jie jai atnešė. 

Man perdžiūvo burna. Atsistoju ir apsivelku švarką. 

- Eisi pasimatyti su Aleksejumi, ar ne? - klausia Džo. 

Prisiekiu Dievu: jis skaito žmonių mintis. 

Mano atsakymas iškalbingas - tyla. 

— Juk žinai, kad tai beprotiška. 

— Turiu padaryti tam galą. 

Žinau, kad tai atrodo kvailai senamadiškai, bet mane persekioja 
mintis, kad oru ir kilnu susirasti priešą ir pažvelgti jam tiesiai į 
akis — prieš perveriant širdį kardu. 

— Vienas negali eiti. 

— Kitaip jis nesutiks manęs priimti. Aš susitarsiu dėl vizito. 
Žmonių niekas nežudo, kai jie ateina susitarę dėl vizito. 

Džo susimąsto. 


— Aš eisiu kartu. 


363 


Michael Robotham - Amnezija 


— Ne, bet ačiū, kad pasisiūlei. 

Nesuprantu, kodėl žmonės vis siūlosi man šitaip padėti. Jie tu- 
rėtų kaip įmanydami to vengti. Pasak Ali, aš įkvepiu ištikimybę, 
bet man atrodo, kad man visi daro paslaugas, už kurias niekada ne- 
įstengsiu atsidėkoti. Nesu tobulas žmogus. Aš cinikas ir pesimistas; 
kartais man susidaro įspūdis, jog esu užrakintas šiame gyvenime 
vien todėl, kad kažkaip atėjau į šį pasaulį. Kita vertus, tokiomis aki- 
mirkomis kaip ši kažkoks atsitiktinis gražus artimo poelgis ar prisi- 
lietimas įtikina mane, kad galiu būti kitoks - geresnis, be nuodėmės. 
Tokį poveikį man daro Džo. Vargšui nederėtų tiek daug skolintis. 


Man paskambinus Aleksejui, pirma atsiliepia keli kiti žmonės, kol 
pagaliau esu sujungiamas su juo. Fone girdžiu vandenį. Upė. 

— Noriu pasikalbėti. Be advokatų, policininkų ar pašalinių as- 
menų. 

Jaučiu, kad jis galvoja. 

— Kokią vietą esate numatęs? 

— Kokią nors neutralią teritoriją. 

— Ne. Jei norit susitikti, ateikit pas mane į Čelsio prieplauką. 
Mane rasit. 

Taksistas išleidžia mane prie įėjimo į prieplauką prieš pat de- 
šimtą. Pakeliu laikrodį ir skaičiuoju paskutines minutes. Nėra 
prasmės per anksti ateiti į savo paties laidotuves. 

Atsispindėję nuo baltų jachtų ir motorlaivių prožektoriai su- 
kelia išlietų dažų įspūdį. Ryškus kontrastas jiems - nuo lietaus ir 
saulės išblukusios, papilkėjusios prieplaukos su gelbėjimosi ratais, 
kabančiais ant giliai į dumblą suvarytų polių. 

Lempučių girliandomis papuoštas Aleksejaus laivas užima dvie- 
jų vietą. Jis trijų denių, dailiai siaurėjančių nuo laivagalio link pir- 
magalio it koks strėlės smaigalys. Viršutinis denis prismaigstytas 
radijo antenų ir palydovinių sekimo įtaisų. 

Penkerius metus krapštinėjausi laivuose. Žinau, kad jie plūdu- 
riuoja ir ryte ryja pinigus. Girdėjau, kad jūros liga dažniau serga 
gerą pusiausvyrą turintys žmonės. Dėl pusiausvyros bėdų neturiu, 
bet valanda vėjuotu oru plaukiant keltu per Lamanšą man prailgsta 
kaip metai. 

Nuleidžiamasis tiltelis dengtas storu guminiu kilimu, turėklų 
statramsčiai — bronziniai. Man lipant į laivą, tiltelis šiek tiek pa- 
krypsta. Pro atdaras kajutės duris matau didelį raudonmedžio stalą 
su aštuoniomis kėdėmis. Viename šone - baras, priešais plokščiae- 
kranį televizorių pastatytos kelios sofos. 

Lipdamas laiptais žemyn palenkiu galvą, nors to nereikia. Alek- 
sejus Kuznetas palinkęs sėdi prie rašomojo stalo ir kažką skaito 
skreitinuko ekrane. Jis iškelia ranką parodydamas, kad laukčiau. Po 
kiek laiko jis lėtai ją pasuka ir pirštais paragina prieiti. 

Kai pakelia akis, žiūri kažkur pro šalį - tartum būčiau kai ką pa- 
miršęs. Išpirką. Jis nori savo deimantų. 

— Gražus laivas. 

— Motorinė jachta. 

— Brangus žaisliukas. 

— Nieko panašaus. Čia mano kontora. Pasistatydinau ją pagal 
amerikietišką projektą vienoje Juodosios jūros laivų statykloje prie 
Odesos. Paėmiau geriausia iš skirtingų kultūrų: amerikietišką pro- 
jektą, vokišką techniką, italų meistrus, brazilišką tikmedį ir slavų 
darbininkus. Žmonės dažnai kritikuoja Rytų Europos valstybes — 
girdi, joms prastai sekasi pereiti prie kapitalizmo. Bet iš tikrųjų jose 
veikia kapitalizmas pačiu gryniausiu pavidalu. Jei būčiau norėjęs 
pasistatydinti šią jachtą Didžiojoje Britanijoje, būčiau turėjęs mo- 
kėti įprastus atlyginimus ir kompensacijas darbininkams, valstybinį 
draudimą, honorarus už projektą ir kyšius, kad profsąjungos būtų 
patenkintos. Bet kurioje stadijoje kas nors būtų galėjęs darbus su- 
stabdyti. Rusijoje, Latvijoje ar Gruzijoje tokių bėdų nekils, jei tik 
turi užtektinai pinigų. Štai ką vadinu grynu kapitalizmu. 

— Todėl ir parduodat verslą? Grįžtat į tėvynę? 

Jis kandžiai nusijuokia. 

- Inspektoriau, klystate, jei manote, kad esu patriotas. Aš sam- 
dysiu rusus, finansuosiu jų mokyklas, ligonines, remsiu korum- 
puotus jų politikus, bet nesitikėkite, kad tarp jų gyvensiu. 

Jis prieina prie baro. Dairausi po kajutę, kone laukdamas, kada 
užsidarys spąstai. 

— Tai kodėl parduodate verslą? 

- Ieškau kur geriau. Naujų sunkumų. Gal nusipirksiu kokį fut- 
bolo klubą - atrodo, šiais laikais tai labai populiaru. O gal tik iš- 
vyksiu peržiemoti į kokius šiltus kraštus. 

— Niekad nesupratau, ką gera žmonės mato karšto klimato ša- 
lyse. 

Jis pasižiūri į tamsų dešiniojo borto langą. 

- Kiekvienas žmogus sukuria rojų sau, detektyve inspektoriau, 
bet Londoną mylėti sunku. 

Jis paduoda man stiklą škotiško viskio ir pastumia prie manęs 
ledų kibirėlį. 

— Mėgstate plaukioti laivais? 

— Nepasakyčiau. 

— Gaila. Man nepatinka skraidyti. Ar matėt televizijos serialo 
„Prieblandos zona“ epizodą, kuriame Viljamas Šatneris pasižiūri 
pro šešių kilometrų aukštyje skrendančio lėktuvo iliuminatorių ir 
pamato gremliną, plėšantį sparną į gabalus? Vėliau buvo sukurtas ir 
filmas, bet jam toli šaukia iki serialo. Štai kaip jaučiuosi lipdamas į 
lėktuvą: aš vienintelis žinau, kad jis suduš. 

— Vadinasi, jūs niekada neskraidot? 

Jis apverčia abu delnus, tarsi atskleisdamas tai, kas akivaizdu. 

— Turiu motorinę jachtą. 

Nurytas viskis maloniai nudegina, bet burnoje lieka bjauresnis 
skonis negu anksčiau. Visas tas morfijus atbukino mano skonio re- 
ceptorius. 

Aleksejus verslininkas, įpratęs sudarinėti sandorius. Jis moka 
skaityti balansus, valdyti riziką ir gauti maksimalų pelną. 

- Turiu kai ką pasiūlyti mainais, - pareiškiu. 

Jis vėl iškelia ranką, tik šįsyk tam, kad prispaustų pirštą prie 
lūpų. Nuo trapo nulipa rusas asmens sargybinis; jis atrodo supan- 
čiotas prastai gulinčio kostiumo. 

— Neabejoju, kad suprantat, - atsiprašydamas sako Aleksejus, 
kai jo tautietis metalo detektoriumi mane tikrina nuo galvos iki 
kojų. Tuo metu Kuznetas duoda nurodymus per radijo stotelę. 
Jachtos varikliai suriaumoja, ir mano stikle ima šokčioti ledukai. 

Aleksejus duoda man ženklą trapu sekti paskui jį į laivo virtuvę. 
Iš jos į apatinį denį veda siauros kopėčios. Prieiname gerai izo- 
liuotas duris į mašinų skyrių. Triukšmas čia kurtinantis. 

Variklių blokas beveik dviejų metrų aukščio; kur pažvelgsi — 
sklendės, degalų čiaupai, radiatorių vamzdžiai, spyruoklės ir žvil- 
gantis plienas. Abiejose patalpos pusėse ant metalinių tiltelių pa- 
statyta po kėdę. Aleksejus ant vienos įsitaiso, lyg atėjęs į rečitalį, ir 
laukia, kol paseksiu jo pavyzdžiu. Nepaleisdamas iš rankos stiklo su 
viskiu, žiūri į mane su atsainiu smalsumu. 

Šaukdamas, kad perrėkčiau variklių dundesį, klausiu jo, kaip su- 
rado Džerį Brantą. Jis nusišypso ta pačia vangia žinančio, kas bus - 
toliau, žmogaus šypsena, kaip tada priešais Vormvud Skrabso ka- 
lėjimą. 

- Tikiuosi, nekaltinat manęs pažeidus kokį nors įstatymą, ins- 
pektoriau? 

— Vadinasi, žinote, apie ką kalbu? 

— Ne. Kas jis toks? 

Jam tai kaip žaidimas - nemalonus menkniekis, palyginti su ki- 
tais, svarbesniais dalykais. Kyla pavojus jam įgristi, jei neisiu prie 
reikalo. 

— Ar Kirsten Ficroj dar gyva? 

Jis neatsako. 

— Atėjau čia ne tam, kad jus kuo nors apkaltinčiau, Aleksejau. 
Noriu pasiūlyti hipotetinį sandorį. 

— Hipotetinį? - jis garsiai nusijuokia, ir jaučiu, kaip senka mano 
ryžtas. 

— Sutinku keisti deimantus į Kirsten gyvybę. Paleiskit ją ir juos 
atgausit. 

Aleksejus perbraukia pirštais plaukus, ir briliantine lieka pėd- 
sakas. 

- Turit mano deimantus? 

— Hipotetiškai. 

— Tuomet hipotetiškai privalote man juos grąžinti. Kodėl turė- 
čiau ką nors duoti už juos mainais? 

— Todėl, kad kol kas viskas tik hipotezė, o aš galiu paversti ją 
tikrove. Žinau, kad paslėpėt deimantus mano namuose norėdamas 
mane pakišti. Kibalas turėjo gauti kratos orderį, bet aš spėjau juos 
rasti. Jūs manot, kad aš kažką mačiau tą naktį. Manot, kad galiu 
jums kaip nors pakenkti. Duodu jums žodį, kad to nebus. Niekas 
daugiau neturi nukentėti. 

— Nejaugi? - pašaipiai klausia jis. - Iš jūsų būtų prastas prekybos 
agentas. 

— Mano siūlymas nuoširdus. 

— Hipotetinis. 

Aleksejus sučiaupia lūpas ir žiūri į mane. 

— Išsiaiškinkime štai ką. Mano duktė pagrobiama, bet jūs nesu- 
gebate jos rasti. Ji nužudoma, bet jūs nesugebate rasti jos palaikų. 
Paskui kažkokie žmonės mėgina atimti iš manęs du milijonus svarų, 
bet jūs nesugebate jų sučiupti. Paskui pavagiate mano deimantus 
ir apkaltinate mane juos jums pakišus. Tarsi viso to būtų negana, 
norite, kad jums atleisčiau ir viską užmirščiau. Tokie kaip jūs - pa- 
dugnės. Jūs mėginate gauti naudos iš mano buvusios žmonos siel- 
varto. Jūs pasinaudojote mano geru būdu ir troškimu atitaisyti tai, 
kas negera. Ne aš tai pradėjau... 

- Bet jūs turit galimybę padaryti tam galą. 

-— Klystate manydamas, kad trokštu taikos ir darnos. Nieko pa- 
našaus — aš trokštu keršto. 

Jis atsistoja. Derybos baigtos. 

Jaučiu kylant įniršį. 

— Rupūs miltai, Aleksejau, aš stengiuosi rasti Miką. Ji jūsų duktė. 
Nejaugi nenorit sužinoti, kas jai atsitiko? 

- Žinau, kas atsitiko, inspektoriau. Ji negyva. Mirė prieš trejus 
metus. Ir pasakysiu jums šį tą apie giminystės ryšius — jie perver- 
tinami. Jie mūsų silpnoji vieta. Mūsų artimieji mus palieka, yra iš 
mūsų atimami ar mus nuvilia. Artimieji - tai mūsų pasyvai. 

— Todėl ir atsikratėte Sašos? 

Nekreipdamas į mane dėmesio, jis atidaro tas sunkias duris. Iš- 
einame į denį. Karštligiškai mąstau. Aleksejus kalba toliau: 

— Prašote jumis pasitikėti. Girdi, sandoris sąžiningas. Bet jūs ne- 
žinote, tiesa? Visiškai nenumanote. Jūs - kaip tos trys išmintingos 
beždžionės, sudėtos į daiktą. Dabar aš siūlau sandorį jums - aišku, 
kalbant hipotetiškai. Jūs grąžinate man deimantus ir traukiatės į 
šalį. Tegul žmonės patys susigaudo, kas ir kaip. Aš suprantu tik to- 
kius dalykus kaip rinkos dėsniai, kapitalizmas, pasiūla ir paklausa. 
Ir kad žmonės pjauna tai, ką pasėjo. 

— Tokie žmonės kaip Džeris Brantas? - staigiu judesiu stveriu jį 
už rankos. Jis nekrūpteli. - Nedarykit nieko Kirsten! 

Jo primerktos akys tamsios, iš jų, rodos, trykšta nuodai. Jis 
mano, kad aš - bukas triūslys, dar visai neseniai patruliavęs gat- 
vėmis ir įsivaizduojantis, kad subtiliam tardymui reikia polici- 
ninko lazdos ir stiprios dešinės rankos. Ką gi - aš pateisinu jo lū- 
kesčius. 

- Ar žinot, kas yra Ramblys? - klausiu. 

— Mikės Pūkuotuko draugas. 

- Ne, jūs painiojate su Paršeliu. Rambliai ir Žabankštys — pa- 
darai, kuriuos Mikė Pūkuotukas regi košmaruose. Jis bijo, kad jie 

pavogs išjo medų. Be Mikės Pūkuotuko, niekas daugiau jų nemato. 
Jūs man ir primenat... 

— Ramblį? 

— Ne. Mikę Pūkuotuką. Jums atrodo, kad pasaulyje knibžda 
žmonių, norinčių ką nors iš jūsų pavogti. 

Dangus pilkas, vakaro oras drėgnas, slogus. Dabar, kai nebegir- 
dėti variklių gausmo, aiškiai pajuntu, kad skauda galvą. Aleksejus 
palydi mane iki nuleidžiamojo tiltelio. Asmens sargybinis eina šiek 
tiek atsilikęs; kaire ranka moja kiek plačiau negu dešine, nes po pa- 
žastimi dėklas su ginklu. 

— Ar niekada nekilo mintis susirasti normalų darbą? - klausiu. 

Aleksejus susimąsto. 

— Ko gero, mums abiem reikėtų imtis ko nors naujo. 

Tada man dingteli, kad jis teisus, - mudu nelabai skiriamės. Abu 
sugadinome santykius su artimais mums žmonėms, abu netekome 
vaikų. Be to, esame per seni daryti ką nors kita. Du trečdalius savo 
gyvenimo kišau už grotų nusikaltėlius, daugiausia smulkius, nie- 
kingus. O siekiau pasodinti tokius kaip Aleksejus. Jis - mano gyve- 
nimo tikslas. Dėl jo dirbu šį darbą. 

Man užlipus ant tiltelio, asmens sargybinis seka įkandin, atsi- 
likęs dviem žingsniais. Bronziniai stulpeliai sujungti virve. Rusas 
mane prisiveja, ir pajuntu, kaip šiltas pistoleto metalas paliečia 
trumpus pakaušio plaukelius. 

— Mano darbuotojas jus palydės ir paims deimantus, — paaiš- 
kina Aleksejus. 

Tą pačią akimirką virstu į šoną link vandens, bet jo nepasiekęs 
įsitveriu tiltelio virvių, pakimbu, išsiriečiu visu kūnu ir palenkiu til- 
telį. Asmens sargybinis pro mane neria į vandenį. 

Užkeliu sveikąją koją ant prieplaukos ir atsistoju. Aleksejus 
žiūri, kaip asmens sargybinis mostaguoja rankomis, stengdamasis 
išsilaikyti vandens paviršiuje. 

- Atrodo, jis nemoka plaukti, - sakau. 

- Yra žmonių, kurie niekada nepasimoko, - kuo ramiausiai at- 
sako Aleksejus. 

Nukabinu nuo stulpo gelbėjimosi ratą ir metu į vandenį. Rusas 
prisispaudžia jį prie krūtinės. 

— Paskutinis klausimas: iš kur žinojot, kur išplauks išpirka? Kas 
nors turėjo jums pasakyti. 

Aleksejus nutaiso rūgščią miną, bet jo akys tuščios. 

- Iki ryto turite grąžinti man deimantus. 


34 


Ali miega. Žarnelės įeina į jos kūną ir atneša skausmą malšinančių 
vaistų, kitos išneša iš jo atliekas. Kas kelios valandos slaugytojos 
pakeičia skysto morfijaus butelį. Laikas matuojamas tarpais tarp jų. 

- Jums negalima čia likti, - sako slaugytoja. - Grįžkite ryte, kai 
ji bus pabudusi. 

Ligoninės koridoriuose žmonių beveik nėra. Nueinu į laukia- 
mąjį, atsisėdu ir užsimerkiu. Gaila, kad man nepavyko įtikinti Alek- 
sejaus, - jį apakino neapykanta. Jis netiki, kad Mika tebėra gyva. 
Jis mano, kad žmonės juo pasinaudojo dėl jo silpnybės - jo arti- 
mųjų. 

Prisimenu Luką ir svarstau: gal Aleksejus teisus. Dadž vis dar 
sielvartauja dėl prarastų šeimos narių. Aš vis dar būgštauju dėl Kler 
ir Maiklo negalėdamas suprasti, kas susiklostė ne taip. Būtų kur kas 
lengviau, jeigu jie man nerūpėtų. 

Skauda raumenis, atrodo, kad kūnas kovoja pats su savim. Į 
galvą lenda panašūs į sapnus vaizdai: lavonai metami į upę ar ne- 
šami kanalizacijos srauto. Ateina Kirsten eilė. 

Už lango tamsu. Žiūriu į gatvę apačioje ir apima kaimo ilgesys. 
Ten ramu, tylu, o miesto ritmą diktuoja pneumatiniai kūjai, švieso- 
forai ir traukinių tvarkaraščiai. Aš beveik nepastebiu, kaip keičiasi 
metų laikai. 


Lange šalia mano atspindžio pasirodo kitas. 

— Pamaniau, kad galiu tave čia rasti, - sako Džo atsisėsdamas ir 
užsikeldamas kojas ant žemo staliuko. 

— Kaip sekėsi su Aleksejumi? 

- Jis nenorėjo klausytis. 

Džo linkteli. 

— Tau reikėtų numigti. 

— Tau irgi. 

— Prisimiegosiu miręs. 

— Taip sakydavo mano patėvis. Dabar jis miega iki valios. 

Jis parodo ranka į sofą priešais. 

— Aš galvojau. 

- Apie ką? 

— Ko gero, žinau, kodėl šis reikalas tau tiek daug reiškia. Kai pa- 
sakojai man, kas atsitiko Lukui, pasakei ne viską. 

Pajuntu gerklėje gumulą. Net jei norėčiau kalbėti, neįstengčiau. 

— Sakei, kad rogutėmis jis važiavo vienas. Tavo patėvis buvo iš- 
važiavęs į miestą, motina dažė patalynę. Sakei, kad neprisimeni, ką 
veikei, bet tai netiesa. Tu nepamiršai. Tu buvai su Luku... 

Aiškiai regiu tą dieną. Sniegas buvo tirštai nuklojęs žemę. Nuo 
kalvos viršaus atsivėrė visas ūkis, iki pat telegrafo stulpo prie upės 
ir kūgiškųjų vėjarodžių aerodrome. 

— Tu jį prižiūrėjai. 

Luko iškvėptas oras kvepėjo sausainiais. Jis sėdėjo man tarp 
kelių, apsivilkęs mano šiltą išaugtinę striukę. Jis buvo toks ma- 
žiukas, kad mano smakras rėmėsi jam į pakaušį. Ant galvos buvo 
užsidėjęs seną kepurę vilnoniu pamušalu; jos ausinės karojo palei 
skruostus, ir jis panėšėjo į Labradoro retriverių veislės šunytį. 

Džo aiškina: 

— Kai sėdėjome aludėje prieš važiuodami apžiūrėti Reičelės au- 
tomobilio, ėmiau tau pasakoti sapną. Iš tikrųjų sapnas buvo tavo. 
Sakiau, kad tu vaizduojiesi išgelbstintis Luką. Neva tu įsivaizduoji 
buvęs ten, važiavęs rogutėmis nuo kalno, suvaręs batus į sniegą, kad 

jas sustabdytum, kol jos nepasiekė kūdros. Tada turėjau suprasti. 
Tai buvo ne sapnas, o tiesa. 

Važiuojant per kauburius, rogutės pašoka į orą, ir Lukas džiugiai 
klykia. 

— Greičiau, Janko, greičiau! 

Jis įsitvėrė man į kelius, atsilošė man į krūtinę. Kalvos apačioje, 
kur vielos tinklo tvora buvo išlinkusi tarp stulpelių, šlaitas išsily- 
gino. Tą dieną važiavome greičiau negu paprastai, nes rogės gerai 
slydo. Suvariau batus į sniegą mėgindamas jas sustabdyti, bet mes 
trenkėmės į tvorą per dideliu greičiu. Vieną akimirką Lukas buvo 
mano glėbyje, kitą gaudžiau rankomis orą. 

Ledas po juo lūžo. Jis sutrūkinėjo į trikampius ir rombus - fi- 
gūras be kreivių. Įsibridau ir ėmiau šaukti jį vardu. Nėriau po ledu. 
Jei tik pajusčiau jo plaukus ar sugriebčiau jo apykaklę - jam nieko 
nenutiktų. Aš jį išgelbėčiau. Bet oras buvo per šaltas, o kūdra per 

Grįžo mano patėvis. Jis prijungė prie traktoriaus variklio žibintą 
ir paklojo ant kūdros ledo lentų, kad galėtų jomis paršliaužti. Jis 
kirviu kirto ledą ir grabaliojo rankomis po vandenį, stengdamasis 
rasti dugną. Žiūrėjau pro savo kambario langą ir meldžiausi, kad 
Lukas būtų gyvas ir sveikas. Niekas nieko nesakė - nebuvo reikalo. 
Aš buvau dėl to kaltas. Aš jį nužudžiau. 

— Tau buvo dvylika. Įvyko nelaimingas atsitikimas. 

— Aš jį pražudžiau. 

Nusišluostau sudrėkusius skruostus, papurtau galvą ir mintyse 
prakeikiu Džo. Ką kiti žino apie kaltę?! 

Džo atsistoja ir atkiša man ranką. 

— Eime. 

Jo akyse netapau menkesnis, bet mudviejų santykiai niekada 
nebebus tokie kaip iki šiol. Kurių galų jis priminė Luką?! 

Važiuodami į jo priimamąjį neištariame nė žodžio. Prie lauko 
durų mus pasitinka Reičelė. Ji dirbo ištisą naktį. 

— Ko gero, kai ką radau, - lipant laiptais sako ji. - Prisiminiau, ką 
Kirsten man sakė per Hovardo teismą. Kalbėjomės apie liudijimą 
teisme, ir ji pasakė kartą buvusi pakviesta duoti parodymų teisme 
apie draugę, kuriai buvo pateikti kaltinimai. 

— Ar žinot kokie? 

— Ne. Be to, ji neminėjo tos draugės vardo. 

Pakeliu ragelį. Naujokas Deivas man neskolingas jokios pa- 
slaugos, bet gal dėl Ali ją padarys. 

- Atleisk, kad pažadinau. 

Girdžiu, kaip jis sudejuoja. 

— Reikia tavo pagalbos. Norėčiau, kad patikrintum policijos ir 
teismų duomenis apie Kirsten Ficroj. 

- Jie jau patikrinti. 

— Taip, bet jūs žiūrėjot į ją kaip į tiriamąją. Ji galėjo būti liudy- 
toja. 

Jis nieko neatsako. Žinau: svarsto, ar nepadėjus ragelio. Nėra 
jokio pagrindo man padėti ir dešimt priežasčių atsisakyti. 

- Ar negalima atidėti šito reikalo iki tikro ryto? 

- Ne. 

Vėl stoja ilga tyla. 

— Pasimatom Otto kavinėje šeštą. 


Otto kavinė įsikūrusi tarp lažybų punkto ir savitarnos skalbyklos 
vakariniame Elgino prospekto gale. Šeštadienio rytą pagrindiniai 
klientai čia taksistai ir prekes išvežiojantys vairuotojai. Jie stiprinasi 
kava ir angliavandeniais prieš laukiančią darbo dieną. 

Laukiu prie lango. Naujokas Deivas pasirodo laiku. Apeina 
šunų išmatas ir balas, kol galiausiai neria į vidų. Nesišukavęs, su- 
glamžytais marškiniais. 

Jis užsisako kavos, išsitraukia iš kišenės popieriaus skiautę, bet 
laiko ištiestoje rankoje, kad aš nepasiekčiau. 

— Pirma atsakykit man į kelis klausimus. Džeris Brantas turėjo 
padirbtą pasą ir vairuotojo pažymėjimą Piterio Branigano vardu. 
Pastaruosius trejus metus vadovauja barui Tailande. Tas vyrukas — 
visiškas menkysta. Iš kur jis gavo tiek pinigų? 

— Iš narkotikų. 

— Taip ir pamaniau, bet narkotikų kontrolės valdyba ir Interpo- 
las neturi prieš jį jokių įkalčių. Į šalį grįžo prieš du mėnesius. Pasak 
jo dėdės, ieškojo investuotojų. 

— Tai galėtų paaiškinti, kam prireikė reikalauti išpirkos. Rėjaus 
Merfio aludė irgi sunkiai vertėsi. 

— Per tą išpirką abu padėjo galvą. Balistikos ekspertai nustatė, 
kad kulka iš Branto kūno tokia pat kaip Rėjaus Merfio lavone. 
Šauta iš vieno šautuvo. 

Deivas pasižiūri į laikrodį. 

— Turiu važiuoti į ligoninę. Noriu ten būti, kai Ali pabus. 

Jis paduoda man popieriaus skiautę. 

— Prieš šešerius metus Kirsten Ficroj davė parodymus sąvada- 
vimo byloje Sadarko karūnos teisme. Ji liudijo apie Heter Vaild, 
nuteistą už tai, kad laikė viešnamį ir gyveno iš amoraliu būdu gautų 
pajamų. 

Bylą prisimenu. Iš savo namų Brikstone Heter vadovavo svin- 
gerių klubui. Ji turėjo interneto svetainę „Pašėlusių laikų“ pavadi- 
nimu, bet tvirtino jokių pajamų iš to neturėjusi, tad tai nėra pros- 
titucija. 

Kurioje Brikstono vietoje? Dambartono kelyje. 

Mano atmintis vėl triumfuoja. Tai tikras prakeiksmas! 

Ant tinkuotoje plytų sienoje įstatytų vienavėrių durų nėra nei nu- 
merio, nei laiškų dėžutės. Trijų aukštų pastato fasade gal koks tu- 
zinas langų, visi su stačiais geležiniais strypais, pilki nuo purvo. 

Nežinau, ar Kirsten šiame name. Jis atrodo negyvenamas. Man 
reikia įsitikinti, tik šį kartą — po to, kas nutiko Džeriui Brantui, po- 
licijos nekviesiu. 

Lietaus lašų karoliukai žvilga ant abiejose gatvės pusėse pa- 
statytų automobilių gaubtų. Taku priešais namą praeinu pro pri- 
rakintus prie metalinio turėklo dviračius ir neištuštintas šiukšlių 
dėžes. 

Pabeldžiu ir laukiu. Atitraukiamos sklendės, pasisuka užraktas, 
ir durys atsiveria, bet vos per plyšelį. Jame pasirodo nesišypsan- 
čios per penkiasdešimties metų moters veidas. Ji nužiūri mane nuo 
galvos iki kojų. 

— Ponia Vaild? 

— Ar žinot, kelinta dabar valanda? 

- Ieškau Kirsten Ficroj. 

— Niekada apie tokią nesu girdėjusi. 

Jai per petį matau siaurą prieškambarį ir blausiai apšviestą sve- 
tainę. Moteris bando uždaryti duris, bet nespėja: vožiu į jas petimi, 
ji atšoka atatupsta, trenkiasi į telefono staliuką, ir šis apvirsta. 

— Nenoriu sukelti jums nemalonumų. Tik išklausykit mane. 

Padedu jai pastatyti staliuką ir pakelti nuo grindų telefonų kny- 
geles. 

Dažydamasi lūpas ji išsiterliojo ir aplink jas; nuo jos sklinda 
drėgnų pelenų ir pigių kvepalų tvaikas. Krūtys įspraustos į atlasinį 
chalatą taip toli viena nuo kitos, kad primena du melionus. Dadž 
dažnai man sakydavo, esą prinokusį melioną galima atskirti iš 
balsvos spalvos. Štai kaip veikia mano atmintis... 

Svetainėje beveik visi baldai uždengti paklodėmis, išskyrus pintą 
krėslą priešais židinį ir įmantrią lempą ant stalo. Ant jo dar guli at- 
versta knyga, cigarečių dėžutė, kupina peleninė ir žiebtuvėlis, vaiz- 
duojantis Milo Venerą. 

— Ar turit kokių žinių nuo Kirsten? 

— Aš jau sakiau: niekada apie tokią nesu girdėjusi. 

— Pasakykit jai, kad turiu jos deimantus. 

— Kokius deimantus? 

Sužadinau jos smalsumą. 

— Tuos, dėl kurių ji vos nežuvo. 

Ponia Vaild nepasiūlė man sėstis, bet aš nutraukiu uždangalą 
nuo krėslo ir atsisėdu. Jos oda tampri ir beveik permatoma, iš- 
skyrus kaklą ir plaštakų viršų. Ji pasiima cigaretę ir stebi mane pro 
žiebtuvėlio liepsną. 

— Kirsten pateko į didžiulę bėdą, - aiškinu. - Mėginu jai padėti. 
Žinau, kad ji - jūsų draugė. Pamaniau, kad ji gali ateiti pas jus, jei 
kurį laiką reikėtų kur nors slėptis. 

Jai iš lūpų kyla dūmų kaspinai. 

— Nesuprantu, apie ką kalbat. 

Apsidairau. Sienų apmušalai - iš sodraus aksomo, baldai baroko 
stiliaus. Už viešnamį labiau slėgti tegali buvęs viešnamis. Galima 
pamanyti, kad šios įstaigos sugeria pasidygėjimą ir nusivylimą, 
kol pasijunta tokios pat išvargusios ir susidėvėjusios kaip jų darbi- 
ninkių lytiniai organai. 

— Kadaise Kirsten man sakė niekados nesupykdysianti Alekse- 

jaus Kuzneto - antraip jai tektų sėsti į pirmą Patagonijon skren- 
dantį lėktuvą. Jinai pavėlavo į savo skrydį. 

Kuzneto pavardė sutrikdo jos ramybę. 

— Nejaugi Kirsten jums nesakė? Ji mėgino išvilioti iš jo pinigų. 
Turit suprasti, koks pavojus jai gresia... - Aš patyliu. - Koks pa- 
vojus gresia jums abiem. 

— Aš nepadariau nieko bloga. 

- Esu tikras, kad Aleksejus supras. Jis protingas žmogus. Mačiau 
jį vakar. Pasiūliau jam sandorį - deimantų už du milijonus svarų, jei 
paliks Kirsten ramybėje. Jis nesutiko. Jis laiko save garbingu žmo- 
gumi: pinigai jam nesvarbu, o visokių išsisukinėjimų jis neklauso. 
Bet jeigu nematėte Kirsten - nieko baisaus. Taip jam ir pasakysiu. 

Nuo cigaretės nukrinta pelenai ir ištepa jai chalatą. 

— Galiu paklausinėti žmonių. Minėjote pinigus. 

— Minėjau deimantus. 

— Pinigai galėtų padėti man ją rasti. 

— Maniau, kad esat filantropė. 

Ji niekinamai patempia viršutinę lūpą. 

— Prieš namus limuzinas lyg ir nestovi? 

Atrodo, kad jos vokus krutina vielos, pritvirtintos prie kaktos 
viršaus. Mat jos plaukai sušukuoti taip standžiai patraukiant atgal 
ir į viršų, kad poveikis ne prastesnis negu veido odos patempimo 
operacijos. 

Išsitraukiu piniginę ir atskaičiuoju tris dvidešimtines. Ji suskai- 
čiuoja jas akimis. 

— Totname yra klinika. Joje ji buvo sulopyta. Klinika brangi, bet 
moka laikyti paslaptį. 

Padedu ant pluoštelio dar du dvidešimties svarų banknotus. 
Ponia Vaild stveria pinigus, ir jie dingsta iškirptėje, lyg iliuzionistui 
atliekant fokusą. Ji pakreipia galvą, tarsi klausydamasi lietaus bar- 
benimo. 

— Viską apie jus žinau. Jūs — čigonas. 

Mano nuostaba ją nudžiugina. 

— Žmonės sakydavo, kad jūsų motina turi dovaną. 

— Iš kur ją pažįstat? 

— Nejaugi neatpažįstat giminiškos sielos? — Ji kimiai sukikena, 
mėgdžiodama čigonę. - Kartą jūsų motina išbūrė man ateitį. Ji 
sakė, kad visada būsiu tikra gražuolė ir galėsiu gauti kurį tik pano- 
rėsiu vyrą. 

(Kažkodėl abejoju, ar motina galėjo prižadėti jai daugybę vyrų.) 

Dadž išties turėjo dovaną: iš kliento drabužių, šukuosenos, 
kūno kalbos ir kitų dalykų susidarydavo apie jį neblogą vaizdą, o 
paskui išpranašaudavo kokių akivaizdžių dalykų. Ji paimdavo iš 
žmonių pinigus ir įkvėpdavo jiems neblėstančią viltį. Paskui, iš- 
lydėjusi pro duris, bėgdavo į svaigalų parduotuvę ir nusipirkdavo 
degtinės. 

Išgirstu, kad viršuje kažkas krinta. Ponia Vaild tuoj pat pakelia 
akis. 

— Viena iš mano buvusių merginų. Ji kartais lieka pas mane 
nakvoti. 

Balzganai mėlynos akys ją išduoda. Ji staigiai ištiesia ranką, kad 
sukliudytų man atsistoti. 

— Pasakysiu jums klinikos adresą. Jos medikai gali žinoti, kur ji. 

Nustumiu jos ranką į šalį ir lipu laiptais. Persisvėręs virš turėklų 
pasižiūriu aukštyn. Pirmoje laiptų aikštelėje trejos durys, dvejos 
atidarytos, vienos uždarytos. Tyliai pabeldžiu ir pasuku rankeną. 
Durys užrakintos. 

— Nelieskit manęs! Atstokit! 

Balsas kaip vaiko — tas pats, kurį girdėjau telefonu perduodant 
išpirką. Pasitraukiu į šalį, atsišlieju nugara į sieną, tik laikau ranką 
prie durų. 

Pirma kulka pataiko už pusės sprindžio nuo durų rankenos 
pilvo aukštyje. Susmunku, kojomis atsitrenkiu į sieną priešais ir 
tyliai sudejuoju. 

Ponia Vaild klykia iš apačios: 

— Ar čia mano durys? Po perkūnais, jeigu čia mano durys, tu- 
rėsit už jas sumokėti! 

Antra kulka pramuša durų medį geras sprindis virš grindų. 

— Viskas, užteks! - vėl klykia ponia Vaild. - Reikalauju tučtuo- 
jau sumokėti rankpinigius, kad jus kur velnias! 

Sėdžiu tyliai ir klausausi savo paties kvėpavimo. 

- Ei jūs, už durų, - kiek garsiau negu pašnibždomis klausia 
balsas. - Jūs dar gyvas? 

— Taip. 

— Sužeistas? 

— Ne. 

Ji nusikeikia. 

- Čia aš, Vinsentas Ruizas. Atėjau jums padėti. 

Stoja ilga tyla. 

— Prašyčiau leisti man įeiti. Aš vienas. 

— Traukitės! Prašau jūsų - išeikit. 

Pažįstu Kirsten balsą, prikimusį nuo skreplių ir baimės. 

— Negaliu. 

Dar kartą ilgai patylėjusi klausia: 

— Kaip jūsų koja? 

— Pusantro centimetro trumpesnė. 

Ponia Vaild šaukia iš apačios: 

- Jeigu man kas nors nesumokės už duris, kviečiu policiją! 

Sunkiai atsidūstu ir sakau Kirsten: 

- Jeigu nušausit namo savininkę, pistoletą galėsit pasilikti. 

Jos juoką pertraukia dažnas, sausas kosulys. 

— Aš ateinu. 

— Tuomet turėsiu jus nušauti. 

— Neturėsit. 

Atsistoju ir pasisuku veidu į duris. 

— Ar atrakinsit jas, kad galėčiau įeiti? 

Ilgai laukus, pasigirsta du skardūs spragtelėjimai. Pasuku ran- 
keną ir stumtelėjęs atidarau duris. 

Užtrauktos storos užuolaidos, ir miegamasis skendi prietemoje. 
Kambario lubos aukštos, ant dviejų sienų kabo veidrodžiai. Vidu- 
ryje stovi didelė metalinė lova; tarp patalų sutrikusi Kirsten: ji pri- 
sitraukė kojas ir ant kelių pasidėjo revolverį. Ji nusikirpo ir šviesiai 
nusidažė plaukus. Prakaituotomis garbanomis jie užkritę jai ant 
kaktos. 

— Maniau, kad jūs negyvas, - sako ji. 

— Tą patį galėčiau pasakyti apie jus. 

Ji pasiremia smakru į revolverio vamzdį ir liūdnai spokso į prie- 
temą. Pigus sietynas jai virš galvos atmuša pro užuolaidas prasi- 
skverbiančią šviesą, o veidrodžiai atspindi tą patį moters su ginklu 
vaizdą, tik kiekvienas truputį kitokiu kampu. 

Atsiremiu nugara į palangę ir užuolaidos išsipučia. Girdžiu, kaip 
į langą barbena lietaus lašai. 

Kirsten šiek tiek pasislenka ir susiraukia iš skausmo. Grindys 
aplink jos lovą nuklotos dėželėmis nuo analgetikų ir sidabrinės fo- 
lijos skutais. 

— Galiu pažiūrėti? 

Ji nieko neatsako, tik pakelia marškinius tiek, kad pamatyčiau 
gelstantį tvarstį su prikepusiu krauju ir prakaitu. 

- Jums reikia į ligoninę. 

Ji nieko neatsakydama nuleidžia marškinius. 

- Jūsų daug kas ieško. 

— O prizas atitenka jums. 

— Ar galiu iškviesti greitąją? 

— Ne. 

— Gerai, tada truputį pasišnekėsime. Papasakokite man, kas at- 
sitiko. 

Kirsten gūžteli pečiais ir pasideda revolverį tarp šlaunų. 

— Aš pamačiau progą. 


Michael Robotham - Amnezija 


— Pažaisti su ugnimi. 

— Pradėti naują gyvenimą. - Nebaigusi minties, ji apsilaižo lūpas, 
tylomis apsisprendžia ir pasakoja toliau: - Iš pradžių viskas atrodė 
kaip pokštas: iškeliat mintį, „kas būtų, jeigu“, ir juokdamiesi svarstot 
tarp saviškių... Rėjus gerai žinojo techninius dalykus, mat kadaise 
dirbo su kanalizacijos sistemomis. Aš rūpinausi smulkmenomis. Iš 
pradžių maniau, kad ir Reičelė prisidės. Mes būtume viską surengę, 
ir ji pagaliau būtų gavusi tai, ko nusipelnė, iš šeimos ir buvusio vyro. 
Jie buvo jai skolingi. 

- Ji nesutiko prisidėti? 

— Aš neklausiau - atsakymą žinojau. 

Apsidairau po kambarį. Sienų apmušalai - su medaus korius 
vaizduojančiu raštu; kiekviename aštuonkampyje - siluetas nuogos 
moters vis kitokia gundančia poza. 

— Kas atsitiko Mikai? 

Rodės, Kirsten manęs negirdi. Ji neskubėdama pasakoja savo 
istoriją. 

- Viskas mums būtų pavykę, jeigu ne Džeris Brantas. Mika būtų 
parėjusi namo, Rėjus vis dar būtų gyvas. Džeris nieku gyvu netu- 
rėjo paleisti jos... tik ne vienos. Jis turėjo parvesti ją namo. 

— Nesuprantu, apie ką kalbat. 

Jos veide šmėsteli skausminga šypsena, bet lūpos nekrusteli. 

— Vargše inspektoriau, jūs dar nesupratot, tiesa? 

Tiesa auga manyje it navikas. Jo ląstelės plečiasi, dalijasi, brau- 
nasi į visas mano atminties tuštumas ir spragas. Džeris Brantas 
sakė, kad ją paleido, - tai buvo paskutiniai jo žodžiai. 

— Mes turėjome ją vos kelias dienas, - grauždama piršto nagą 
sako Kirsten, - tada jis sumokėjo išpirką. 

— Kokią išpirką? 

- Pirmąją. 

— Kaip suprasti - pirmąją? 

— Mes nesiruošėme jos skriausti. Gavę išpirką, liepėme Džeriui 

parvesti ją namo. Jis turėjo paleisti ją gatvės gale, bet jis puolė į paniką 
ir paliko ją metro stotyje. Mulkis prakeiktas! Jam visada trūko vieno 
šulo. Jis jau pačią pirmą dieną sukėlė grėsmę visam mūsų planui. 
Jis turėjo saugoti Miką, bet neatsispyrė pagundai nueiti į Randolfo 
prospektą paspoksoti į televizijos filmavimo grupes ir policininkus. 

Niekada nebūtume jo pasitelkę, jeigu mums nebūtų reikėję 
žmogaus Mikai prižiūrėti, kurio ji negalėtų atpažinti. Jau sakiau: 
mes nuo pat pradžios buvome nusiteikę ją paleisti. Ji pasakė Dže- 
riui, kad ras kelią namo. Girdi, Pikadilio aikštės stotyje ji persės į 
traukinį, važiuojantį Beikerlu kryptimi. 

Pykinimas man iki šiol nepraėjo, bet išgirdus šią žinią dar labiau 
sustiprėjo. Mintyse sudėlioju smulkmenas. Ponas ir ponia Berdai 
matė Miką Lesterio aikštės metro stotyje. Kita stotelė nuo jos - Pi- 
kadilio aikštė. 

— Bet jeigu ją paleidot, kas nutiko? 

Jos kančia begalinė. 

— Veivelas! 

Nieko nesuprantu. 

— Nutiko Hovardas Veivelas, - pakartoja ji. - Mika parsirado iki 
savo namo, bet susidūrė su Hovardu. 

Gink Dieve! Negali būti! Buvo trečiadienio vakaras. Reičelės 
nebuvo namie - ji per dešimtos valandos žinias dar kartą kreipėsi 
į žiūrovus prašydama padėti rasti dukrą. Prisimenu matęs ją per 
televizorių stotyje. Laidoje buvo panaudota medžiaga, nufilmuota 
prieš kelias valandas vykusioje spaudos konferencijoje. 

— Patikėkit: mes nenorėjome jos skriausti. Mes ją paleidom. 
Paskui jūs radot rankšluostį su kraujo dėmėmis ir suėmėt Hovard). 
Man norėjosi mirti. 

Mintyse iškyla vaizdas: persigandusi maža mergaitė, bijanti iš- 
eiti iš namų, viena eina per miestą. Nedaug trūko, kad būtų parė- 
jusi. Pritrūko kelių dešimčių žingsnių - net mažiau negu aštuonias- 
dešimt penkių, nes Hovardas susitiko ją ant laiptų. 

Man pakerta kojas ir aš vos išsilaikau nesusmukęs. Atrodo, tarsi 
mano viduriai virto skysčiu, ir šis dabar baudžiasi išsilieti lauk ir, 
žvilgėdamas ant grindų, trūkčioti it gyvas padaras. Dieve, ką aš pri- 
dariau?! Kaip skaudžiai klydau! Apvyliau juos visus - Ali, Reičelę, 
Miką. 

- Neįsivaizduojat, kiek daug kartų norėjau pasukti laiką atgal, - 
kalba Kirsten. - Būčiau pati parvedusi Miką namo, iki pat durų. 
Patikėkit manim! 

- Judvi su Reičele buvot draugės. Kaip galėjot su ja šitaip pasi- 
elgti?! 

Akimirką jos liūdesys virsta pykčiu, bet šis atima iš jos per daug 
jėgų. 

— Niekada nenorėjau padaryti joms bloga, - šnabžda jinai. — 
Nei Mikai, nei Reičelei. 

— Tai kodėl padarėt? 

— Mes vogėme iš didžiojo vagies - viliojome pinigus iš Alekse- 
jaus Kuzneto, pabaisos. Po perkūnais - jis nužudė tikrą brolį! 

- Jūs norėjot susigrumti su didžiausiu žaidimų aikštelės mušeika. 

- Inspektoriau, mes gyvename naujame feodalizmo amžiuje: ka- 
riaujame dėl naftos, statybos darbų sutartis dalijame mainais į aukas 
politinėms partijoms. Automobilių aikštelių prižiūrėtojų turime 
daugiau negu policijos pareigūnų... 

— Dėl Dievo meilės, apsieikite be šitų pamokslų! 

— Mes nenorėjome, kad kas nors nukentėtų. 

— Reičelė būtų nukentėjusi bet kuriuo atveju. 

Ji pasižiūri į mane drėgnomis akimis. Žiūrint į jas man atrodo, 
kad burnoje jaučiu sūrumą. 

— Aš nenorėjau... mes paleidom Miką. Nieku gyvu nebūčiau... 

Ji nuleidžia revolverį tarp kelių ir ima linguoti galvą. 

— Aš gailiuosi, be galo gailiuosi... 

Ta savigaila mane erzina. Spiriu ją papasakoti, kaip viskas bai- 
gėsi. Nežiūrėdama į mane, Kirsten prisimena angą rūsyje ir pože- 

minę upę. Rėjus Merfis pripūtė po žeme valtį ir nubraižė žemėlapį 
Džeriui. Šiam tereikėjo nuplukdyti Miką porą šimtų metrų ir iš- 
kelti į paviršių pro lietaus nutekamąją angą. 

— Rėjus žinojo, kur ją laikyti. Pati niekada ten nebuvau. Mano 
pareiga buvo nusiųsti išpirkos reikalaujantį laišką. 

— Kurjį nusiuntėt? 

- Tiesiai Aleksejui. 

— O maudymosi kostiumėlis? 

— Jį turėjo Džeris. 

— Kuo Mika vilkėjo, kai jis ją paleido? 

— Gerai nežinau. 

- Ar ji turėjo savo paplūdimio rankšluostį? 

— Džeris sakė, kad Mikai jis buvo lyg pliušinis meškiukas, su ku- 
riuo vaikas jaučiasi saugiai. Ji nenorėjo su juo skirtis. 

Man darosi sunku suvokti. Apsvarsčiau daugybę scenarijų, bet 
į juos neįtraukdavau Hovardo, nes buvau įsitikinęs jo nekaltumu. 
Pasvėriau visus įrodymus, visas tikimybes ir nusprendžiau, kad jis 
apkaltintas ir nuteistas nepagrįstai. Kambelis sakė, kad aš nenoriu 
matyti to, kas akivaizdu. Aš maniau, kad jis per savo išankstinį nu- 
sistatymą nesugeba nieko regėti. 

— Po galais - kodėl jūs mėginot gauti išpirką antrą kartą? Kaip 
galėjot versti Reičelę dar kartą patirti tas kančias? Jūs įtikinot ją, 
kad Mika tebėra gyva. 

Ji susiraukia tramdydama skausmą. 

— Jūs nesuprantat - aš to nenorėjau. 

— Tai paaiškinkit man. 

— Kai jūs suėmėt Hovardą už Mikos nužudymą, Džeris pasiuto. 
Jis vis kartojo, kad mes padėjom ją nužudyti. Sakė negalintis grįžti 
į kalėjimą - tik ne už vaiko nužudymą. Jis žinojo, kaip kiti kaliniai 
elgiasi su vaikžudžiais. Aš bemat supratau, kad pakliuvom į bėdą. 
Turėjom arba užčiaupti Džeriui burną, arba padėti jam dingti. 

— Todėl išvežėt iš šalies. 

— Davėm jam dvigubai daugiau, negu buvo nusipelnęs - keturis 
šimo automatams ir narkotikams. 

- Jis nusipirko barą Tailande. 

— Nair kas? 

— Paskui grįžo. 

— Pirmą kartą apie antrą išpirką sužinojau, kai Reičelė gavo atvi- 
ruką. Sumanymas buvo vien Džerio. Mikos lavonas taip ir nebuvo 
rastas. Jis tebeturėjo jos maudymosi kostiumėlį ir kelis plaukus. Aš 
baisiausiai įsiutau: jo godumas ir kvailumas kėlė grėsmę mums vi- 
siems. Rėjus pasakė, kad sustabdys Džerį, kol šis mūsų visų nepa- 
kišo... 

— Tada galėjot pasitraukti iš to žaidimo — niekas nebūtų suži- 
nojęs, kad esat įsivėlusi. 

— Norėjau jį nudėti - dievaži. 

— Kodėl apsigalvojot? 

— Visi manėm, kad Aleksejus, kartą jau sumokėjęs išpirką, atsi- 
sakys, bet jis tuoj pat sutiko. Tada man jo beveik pagailo. Pamaniau, 
jog jis trokšta tikėti, kad Mika tebėra gyva. 

— Nieko nuostabaus. Tėvai turi tikėti tokiais dalykais. 

— Ne, jam reikėjo atkeršyti, ir jam nerūpėjo, kiek tai kainuos. 
Jam nerūpėjo nei Mika, nei Reičelė. Jis norėjo mūsų mirties - tik 
dėl to ir sutiko. 

Gal ji teisi. Aleksejus visada buvo linkęs savaip vykdyti teisin- 
gumą. 

Priešais Vermvud Skrabso kalėjimą, paskui policijos nuovadoje 
Aleksejus sakė: „Už nieką nemoku du kartus.“ Tai jis ir turėjo gal- 
voje. Jis jau buvo sumokėjęs išpirką už Miką ir lengvai nebūtų su- 
tikęs sumokėti antros. 

— Kodėl pasirinkot tą patį išpirkos perdavimo būdą? 

— Neturėjom laiko sugalvoti naujo. Tikriausiai Aleksejus tai su- 
prato. Kaip sakiau, nemanėm, kad jis sutiks. Turėjom skubėti, kad 

viską suruoštume. Nenorėjau vykdyti to sumanymo, bet Rėjui rei- 
kėjo pinigų ir jis patikino, kad antrą kartą bus lengviau. 

- Jūs žinojot, kad važiavau su Reičele. 

- Po to, kai privertėm ją persėsti į kitą automobilį, nežinojom. 
Ir mes nesitikėjom, kad atsiras kvailys, kuris seks paskui išpirką ka- 
nalizacijos sistemomis. 

— Per išpirkos perdavimą girdėjau vaiko balsą. Tai buvot jūs, 
ar ne? 

— Taip. 

Kambaryje pasidarė tamsiau, ir atrodė, kad Kirsten virsta še- 
šėliu. Tarp mūsų atsivėrė praraja, iš jos dvelkė šalčiu. 

- Prasidėjus šaudymui, pamaniau, kad mus puola policija. Šau- 
dymas vis nesiliovė. 


— Ar matėt snaiperį? 

— Ne. 

— Ar matėt kokį kitą užpuoliką? 
Ji papurto galvą. 


Nors išsekusi, atrodo, kad pradėjus kalbėti akmuo jai nusirito nuo 
pečių. Ji neprisimena, kaip ilgai išbuvo vandenyje. Potvynio srovė 
nunešė ją pro Vestminsterį; galiausiai ji iššliaužė Banksaido prie- 
plaukos laipteliais prie „Gaublio“ teatro. Kirsten įsilaužė į vaistinę, 
pasivogė tvarsčių ir analgetikų. Miegojo remontuojamoje krautuvė- 
lėje po dažytojų audeklais, kuriais jie išklodavo grindis, kad neaptaš- 
kytų dažydami sienas. 

Bėgti negalėjo, į ligoninę kreiptis taip pat - Aleksejus būtų ją 
suradęs. Sužinojęs, kas pagrobė Miką, niekada nebūtų nustojęs ieš- 
koti pagrobėjų. 

— Ir nuo tada jūs slapstotės? 

- Laukiu mirties. 

Jos balsą vos girdžiu - tarsi iš kito kambario. 

Oras net tirštas nuo šleikštaus prakaito ir užkrato dvoko. Arba 
viskas, ką man pasakojo Kirsten, tiesa, arba itin gudrus melas. 

— Prašyčiau pasitraukti nuo lango, - sako ji. 

— Kodėl? 

— Aš vis matau raudonus taškelius. Jie įsigraužė man į vokus. 

Žinau, ką ji turi galvoje. 

Atsisėdu ant kėdės prie lovos ir įpilu jai stiklinę vandens. Ji jau 
atitraukė pirštą nuo gaiduko. 

— Ką ruošėtės daryti su išpirka? 

— Turėjau planų. 

Ji pasakoja apie naują gyvenimą Amerikoje. Iš jos balso gali pa- 
manyti, kad sumanymui viską mesti ir niekados nebesidairyti į pra- 
eitį tiesiog neįmanoma atsispirti. Ak, kaip romantiška - atsiversti 
švarų lapą! 

Kartais ir man kyla tokių minčių - norisi būti kuo kitu ar pra- 
dėti gyvenimą iš naujo, - bet suvokiu neturįs jokio noro pamatyti 
didžiumos pasaulio, o išlaikyti senus draugus neįsigyjant naujų ir 
taip ganėtinai sunku. Nuo ko pabėgčiau? Būčiau panašus į tą šunį, 
kuris bando pagauti savo paties uodegą. 

— Elgėmės kvailai. Mums reikėjo mesti visą tą sumanymą ir dė- 
koti Dievui, kad niekas nežino tiesos apie Miką. O dabar šaukštai 
po pietų. 

- Galiu jus apsaugoti, - sakau. 

— To negali niekas. 

— Galiu pasikalbėti su prokuratūros darbuotojais. Jeigu duosite 
parodymus prieš Aleksejų, jie gali skirti... 

— Kokius parodymus? - šiurkščiai pertraukia ji. - Nemačiau, 
kad jis būtų ką nors nušovęs. Niekas juk neprašys manęs atpažinti 
jo iš policijoje darytos nuotraukos ar tarp išrikiuotų vyrų. Na ir kas, 
kad jis du kartus sumokėjo išpirką - įstatymai to nedraudžia. 

Ji teisi. Daugiausia, kuo galima apkaltinti Aleksejų, - kad nu- 
slėpė nuo policijos informaciją apie pirmąjį išpirkos reikalavimą. 

Bet tai tikrai ne viskas. Vyrukas organizuoja kelių žmonių egze- 
kuciją, ir niekas negali jo pirštu paliesti. 

Pirmą kartą po ilgo laiko nenumanau, ką toliau daryti. Žinau, 
kad turiu skambinti policijai, be to, užtikrinti Kirsten saugumą. 
Esama liudytojų apsaugos programų, skirtų Airijos respublikonų 
armijos informatoriams ir organizuoto nusikalstamumo liudyto- 
jams, bet Kirsten jų juk nepritaikysi. Įduoti Aleksejų teisėsaugai ji 
negali. Ji negali susieti jo su tomis egzekucijomis ar daugybe kitų 
jo nusikaltimų. 

— Ojeigu organizuotume susitikimą? 

— Ką? 

- Susisiektume su Aleksejumi ir susitartume su juo pasimatyti. 

Ji užsikemša ausis — nenori to net girdėti. Jos oda lyg metalinė 
žvilga lempos ant naktinio staliuko šviesoje. 

Ji teisi. Aleksejus nieku gyvu nesutiks. 

- Jūs negalit manęs išgelbėti. Jumis dėta, dabar pat jam paskam- 
binčiau ir pasakyčiau, kur esu. Gal jis kuriam laikui atidėtų nuos- 
prendžio jums vykdymą. 

— Aš iškviesiu greitąją. 

— Ne! 

— Čia likti negalit. Ar dar ilgai šio namo savininkė jūsų neįduos? 

— Mes senos draugės. 

— Matau. Kiek jums kainavo išbūti čia iki šiol? 

Ji iškelia pirštus. Ant jų nebelikę žiedų. 

Sėdime tylėdami. Po kurio laiko girdžiu, kad jos kvėpavimas 
tapo ritmingas - ji užmigo. Prieinu, atsargiai ištraukiu revolverį jai 
iš suglaustų kelių ir užkloju ją antklode. Tada išeinu į laiptų aikštelę 
ir paskambinu Naujokui Deivui. Man dreba rankos. 

— Radau Kirsten Ficroj. Man reikia greitosios pagalbos automo- 
bilio ir policijos palydos. Tik nesakyk nieko Meldramui ar Kambe- 
liui Smitui. 

— Gerai. 

Man grįžus į kambarį, Kirsten jau atsimerkusi. 

- Jau atvyksta? 

— Taip. 

— Kavalerija ar katafalkas? 

- Greitoji. 

Iš skausmo grieždama dantimis, ji nukelia kojas nuo lovos ir at- 
sisėda nugara į mane. Prakaitas idealiai prilipdė juodus marškinius 
jai prie kūno, ir atrodo, kad kažkas apipylė ją alyva. 

— Gal įstengsite apsaugoti mane šiandien, bet tai bus tik viena 
diena, —- vargais negalais atsistodama sako ji ir šliurina į vonios 
kambarį. Pajutusi, kad ruošiuosi sekti iš paskos, mane sulaiko: — 
Man reikia į tuliką. 

Ji tikisi, kad lauksiu laiptų aikštelėje. Taip ir darau, patenkintas, 
kad pabėgau nuo ligonio kambario smarvės ir tos veidmainystės. 
Mane stulbina daugybė melų ir išdavystės mastas. Mika negyva! 
Aš patyriau nesėkmę. Man norisi šliaužti atgal į kanalizacijos tune- 
lius - ten man ir vieta. 

Kažkas pabeldžia į lauko duris, ponia Vaild jas atidaro. Žiūriu 
virš turėklų, beveik tikėdamasis pamatyti Naujoką Deivą, bet pa- 
matau kurjerį. Negirdžiu, ką jis sako. 

Ponia Vaild nusisuka nuo durų su puokšte gėlių rankose. Tą 
pačią akimirką išgirstu duslų garsą - metalas kliudo kaulą. Moteris 
krinta kniūbsčia ir uždrimba ant gėlių. Motociklu atvažiavęs kur- 
jeris su odiniais drabužiais ir žvilgančiu juodu šalmu peržengia jos 
lavoną. 

Nuspaudžiu pakartotinio jungimo mygtuką. Deivo telefonas 
užimtas - tikriausiai kviečia greitąją ar organizuoja palydą. 

Girdžiu kurjerį einant. Įsivaizduoju jį pritūpusį, plačiu lanku su- 
kiojantį pistoletą. Jis profesionalas, buvęs kariškis. 

Kirsten nuleidžia vandenį ir išeina iš vonios. Ženklu parodau jai 
gultis, ir ji dejuodama atsiklaupia. Ji pamato mano akyse kažką, ko 
ligi tol jose nebuvo. 

— Nepalikit manęs! - be garso, tik žiopčiodama, sako ji. 

Prispaudžiu pirštą prie lūpų ir parodau sau virš galvos. 

Kurjeris išgirdo nuleidžiamą vandenį ir prisipildantį bakelį. Jis 
jau laiptų apačioje. Nusigręžiu nuo Kirsten ir lipu į kitą laiptų aikš- 
telę. Dar kartą surenku trumpąjį numerį. Užimta. 

Po kojomis išlinksta ir vėl grįžta į vietą grindlentė. Garsas persi- 
rita per visą kūną. Kirsten paleido du šūvius. Jeigu revolveris buvo 
užtaisytas iki galo, turiu dar keturias kulkas. 

Turėčiau būti persigandęs, bet gal jau nebesugebu patirti baimės. 
Galvoju apie šešias pastarąsias savaites ir tą daugybę kartų, kai 
Aleksejus su manimi žaidė. Nejaučiu jam nei pykčio, nei kartėlio. 
Viskas klostosi kaip toje vaikiškoje pasakoje „Auksaplaukė ir trys 
lokiai, kurioje mergaitė išvejama iš namų už tai, kad suvalgė košę 
ir sulaužė kėdę. Tik mano naujame pasakos variante ji grįžta su pis- 
toletu ir pasistengs šauti ne per aukštai ir ne per žemai, bet tiksliai 
ten, kur reikia. 

Naujokas Deivas atsiliepia į mano skambutį. 

— Pirmas kodas - pareigūnas bėdoj. Padėkit! 

Kurjeris lipa laiptais glausdamasis prie sienos — ji lyg skydas 
saugo jį nuo manęs. Kai pasirodys laiptų aikštelėje, niekas ne- 
kliudys paleisti į jį šūvio. Laukiu tamsoje, stengdamasis kuo labiau 
susitraukti. Prakaitas bėga per nugarą upeliu. 

Dar vienas žingsnis, ir pasirodo kurjerio šešėlis. Vyras laiko ran- 
koje automatinį pistoletą ir sukioja jį į šalis. Pirštu vos spusteliu gai- 
duką; spyruoklė rankenoje susispaudžia, būgnas pasisuka ir kulka 
atsistoja tiesiai prieš vamzdį. 

Matau jį visą. Jis tuoj pasuks į Kirsten miegamąjį. Jo veido ne- 
matau, nes jį dengia šalmo antveidis. 

— Policija! Padėk ginklą ant grindų! 

Jis krinta, ritasi į šalį ir aklai pyškina į viršų. Kulkos išplėšia ne- 
lygias skyles apmušaluose man virš galvos ir sutrupina į šipulius 
turėklą. Medžio atplaiša sulenda man į kaklą. 

Vos tik iššausiu, jis pamatys laibgalio liepsną ir žinos, kur esu. 
Nuspaudžiu gaiduką iki galo. 

Kulka perveria jam petį ir nukrypsta žemyn, į krūtinę. Jis galva 
trenkiasi į sieną. Į mane spokso platus tamsus antveidis. Kurjeris 
vėl nuspaudžia gaiduką. Mes iššauname vienu metu, ir jis griūva 
aukštielninkas. 

Jaučiu burnoje kraujo skonį - įsikandau liežuvį, plaučius pasiu- 
tusiai skauda. Kur iš jų dingo visas deguonis? Nežinau, kaip ilgai 
sėdėjau ant laiptų, kol išgirdau gatvėje sirenas ir žviegiančias pa- 
dangas. Naujokas Deivas įbėga pro duris taip greitai, kad vos ne- 
pargriūva užkliuvęs už ponios Vaild. 

Atsiklaupiu laiptų aikštelėje, nuleidžiu revolverį prie šono ir 
įsmeigiu akis į krūtinę. Deivas lipa laiptais klykdamas mano vardą. 
Nuplėšdamas sagas atsisegu švarką ir pirštais paliečiu krūtinkaulį. 
Liemenės viduryje užčiuopiu lygią įdubą, vis dar šiltą nuo kulkos. 

Rupūs miltai! Ali išgelbėjo man gyvybę! 

Pro turėklų stulpelius matau laiptų apačioje susmukusį kurjerį. 
Keturiasdešimt trejus metus ištarnavau policijoje, trisdešimt pen- 
kerius iš jų - detektyvų, ir iki šiandien sugebėjau nenudėti nė vieno 
žmogaus. Pasiekiau dar vieną nepageidaujamą gairę. 

Prieš keturias valandas buvo išduotas Aleksejaus arešto orderis, 
bet rusas liko laisvėje. Jo motorinė jachta išplaukė iš Čelsio prie- 
plaukos šeštadienio vidurnaktį, netrukus po mūsų pokalbio. Ka- 
pitonas sakė plukdąs ją į Mudžio elingą Hamblyje, pietinėje šalies 
pakrantėje, bet sekmadienį iki vidurdienio taip ten ir nepasirodė. 

Buvo įspėtos pakrančių apsaugos tarnybos ir gelbėjimo laivų 
operatoriai; visiems laivams penkių šimtų jūrmylių spinduliu buvo 
liepta pranešti, jei jachtą pamatys. Be to, laivo aprašymas buvo nu- 
siųstas Prancūzijos, Belgijos, Olandijos, Danijos, Portugalijos ir 
Ispanijos uostų viršininkams. 

Nesitikėjau, kad Aleksejus bėgs. Vis dar turiu šiokią tokią viltį, 
kad jis linksmas įžengs į policijos nuovadą su advokatų komanda -— 
patenkintas savimi, pasirengęs svaidytis žaibais. Jis žino, kad mes 
neturime nieko, vien netiesioginių įkalčių. Niekas neįrodys jį 
buvus žmogžudysčių vietose. Jeigu Kirsten mirs, aš net negalėsiu 
įrodyti, kad jis sumokėjo pirmąją išpirką. 

Aišku, ne mano pareiga ką nors įrodinėti - tai nuolatos kartoja 
man Kambelis. Jis piktas duodasi po ligoninę vilkėdamas tvido 
paltu. Kaskart, kai jo žvilgsnis užkliūva už manęs, nusuka akis. 
Jis buvo teisus, aš baisiausiai klydau. Kad ir kokia velnioniška su- 
maištis virė kelias pastarąsias savaites, faktai lieka, kokie buvę: 
Miką prieš trejus metus nužudė Hovardas Veivelas. 

Rentgenogramos rodo, kad mano šonkauliai tik aplamdyti; 
kaklo siūti nereikia. Kirsten guli kitame aukšte, jos palata saugoma. 
Jos pavardės nesužinojo net į intensyviosios slaugos skyrių atvežę 
greitosios pagalbos medikai. 

Rytoj ryte Edis Baretas ir Kranklys aiškins, kad Hovardas Vei- 
velas turi būti paleistas iš kalėjimo. Jie tvirtins, kad pagrobta dėl iš- 
pirkos Mika Karlail buvo nužudyta pagrobėjų. Girdi, Lesterio metro 
stoties vaizdo kamerų užfiksuotas žmogus galėjo būti bet kas; Rytų 
Einčlio kapinėse rastas rankšluostis buvo ten pakištas tam, kad Ho- 
vardas būtų apkaltintas žmogžudyste, kurios jis neįvykdė. 

Tokią įvykių versiją įrodyti kur kas lengviau negu tiesą. Poli- 
cijos surinkti Hovardo kaltės įrodymai nuo pat pradžių buvo ne- 
tiesioginiai. Juos teko dėlioti vieną prie kito ir įrodinėti prisieku- 
siesiems, kad jie dera kaip dėlionės kibučiai. Dabar jie panašesni į 
kortų namelį. 

Hovardas bus teisiamas iš naujo, ir mūsų vienintelė viltis palikti 
jį už grotų - jei prisiekusieji patikės Kirsten pasakojimu. Gynybos 
advokatai vienas per kitą stengsis įrodyti, kad ji nepatikima liudy- 
toja, — ji juk pati prisipažino pagrobusi vaiką, prievartavusi pinigų 
ir vadovavusi palydovių agentūrai. 

Klydau dėl Hovardo, klydau dėl Mikos, klydau bemaž dėl visko. 
Vaikžudys išeis į laisvę, ir kaltas dėl to aš. 

Kai policininkai nušauna žmones, užverda velniava. Dar di- 
desnė velniava užverda, kai tai padaro buvęs policininkas. Vyks vi- 
daus ir Nusiskundimų policija komisijos tyrimas. Be to, bus atlikti 
tyrimai, siekiant nustatyti, ar nevartoju narkotikų, ataskaitą pa- 
teiks psichologai. Apie morfijų per menkai išmanau, tad nežinau, 
ar mano organizme išliko narkotikų pėdsakų. Jei tyrimo rezultatai 
bus teigiami, mano popieriai visai šūdini. 

Mano nušauto vyro tapatybė nenustatyta. Jis atvažiavo vogtu 
motociklu, dokumentų prie savęs neturėjo. Jo dantys buvo taisyti 
Rytų Europoje. Automatinis pistoletas, kuriuo buvo ginkluotas, 

prieš ketverius metus buvo pavogtas iš vienos Belfasto policijos 
nuovados. Jis išsiskyrė dar tuo, kad ant kaklo buvo pasikabinęs si- 
dabrinį kryželį, inkrustuotą violetiniu brangakmeniu čaroitu, retu 
silikatų klasės mineralu, randamu tik Sibire, Bratsko apylinkėse. 
Gal Interpolui pasiseks labiau. 


Lankymo valandos baigėsi, bet slaugytoja įleidžia mane į palatą. 
Gulėdama aukštielninka ir spoksodama į veidrodį virš galvos, Ali 
nusišypso man džiugiau, negu nusipelniau. Ji mėgina pasukti galvą, 
bet sutrukdo skausmas. 

- Atnešiau šokoladinių saldainių, - sakau jai. 

— Norit mane nutukinti. 

— Nebuvai nutukusi nuo tada, kai nustojai čiulpti papą. 

Juokiantis jai skauda. 

— Kaip laikaisi? - klausiu. 

— Gerai. Vakar dilgčiojo kojas. 

— Geras ženklas. Kada galėsim eiti į šokius? 

- Jums juk baisiausiai nepatinka šokti. 

— Su tavim šoksiu. 

Mano žodžiai nuskamba kvailai sentimentaliai, ir gailiuosi juos 
ištaręs, bet Ali atrodo už juos dėkinga. 

Ji paaiškina, kad ateinančius tris mėnesius turės būti sugipsuota 
nuo kaklo iki tarpukojo, paskui dar tris turės nešioti brezentinį 
įtvarą. 

- Jeigu pasiseks, tada jau vaikščiosiu. 

Posakis „jeigu pasiseks“ man baisiai nepatinka. Tai ne ryžtingas 
tvirtinimas - veikiau nedrąsi viltis, kad viskas susiklostys gerai, jei 
tik laikysi kumščius kišenėse... Ar Ali iki šiol labai sekėsi? 

Išsitraukiu iš rado popieriaus maišelio butelį viskio ir pamoju 
juo Ali prieš akis. Ji nusišypso. Paskui it fokusininkas iš cilindro 


triušį ištraukiu iš maišelio du stiklus. 

Įpilu viskio jai ir atmiešiu vandeniu iš čiaupo. 

— Aš nenulaikysiu stiklo, - tartum atsiprašydama sako ji. 

Vėl įkišu ranką į maišelį ir ištraukiu įmantrų šiaudelį su spira- 
lėmis ir kilpomis. Padedu stiklą jai ant krūtinės, šiaudelį įkišu į 
burną. Ji gurkšteli ir jai užgniaužia kvapą. Pirmą kartą matau ją ge- 
riančią. 

Mūsų žvilgsniai susitinka veidrodyje. 

- Šiandien mane aplankė Vidaus reikalų ministerijos teisinin- 
kas, - sako ji. - Ministerija man kaip kompensaciją siūlo visiško ne- 
įgalumo pensiją, jeigu noriu mesti darbą. 

— Ką jam atsakei? 

— Kad noriu likti. 

- Jie baiminasi, kad gali paduoti juos į teismą. 

— Kodėl turėčiau tai daryti? Niekas nekaltas dėl to, kas įvyko. 

Mudu susižvelgiam; pajuntu jai dėkingumą, nors suvokiu nesąs 
jo vertas. 

— Girdėjau apie Džerį Brantą. 

- Taigi... 

Matau, kaip subtiliai ji pasikeičia - rodos, po tokio paprasto tei- 
ginio ji kiek susitraukė. Mano viduje irgi kažkas suvirpa: pajuntu, 
kiek skausmo jai jau teko ištverti ir kiek operacijų bei fizioterapijos 
mėnesių jos dar laukia. 

Žvilgančių juodų plaukų sruoga išsprūdo jai iš segtuko. Ji nulei- 
džia akis ir sukanda dantis. 

- Ir radot Kirsten. Reiktų už tai išgerti. 

Ji gurkšteli ir pastebi, kad prie jos neprisidėjau. 

— Kas atsitiko? 

— Labai atsiprašau. Mano paieškos buvo kvailos, beprasmiškos. 
Aš tik norėjau... Aš tik tikėjausi, kad Mika gyva. Ir kuo viskas bai- 
gėsi?! Tu guli čia, žuvo žmonės, Reičelė ir vėl sielvartauja. O rytoj 
Hovardas bus perteisiamas. Dėl visko kaltas aš. Tai, ką padariau, 
nedovanotina. 

Ali nieko neatsako. Už lango dangus nusidažė rausvai, mirkčio- 
dami užsidega gatvės žibintai. Pasilenkiu į priekį ir įsmeigiu akis į 
lango stiklą. Ji ištiesia ranką ir uždeda delną man ant peties, kad jis 
nustotų drebėjęs. 

— Mane visą drasko skausmas, - dejuoju. - Kam paleisti mergaitę 
į šį pasaulį ir leisti jai gyventi septynerius metus, jei paskui leidi ją 
pagrobti, išžaginti, kankinti, bauginti ar dar nežinia ką padaryti?! 

- Atsakymo į šį klausimą nėra. 

— Netikiu Dievo. Netikiu amžinu gyvenimu, dangumi ar rein- 
karnacija. Ar paklausi nuo manęs savojo Dievo? Paklausk Jo - kam? 

Ali liūdnai į mane pasižiūri. 

- Jis veikia kitaip. 

— Tada paklausk Jo apie Jo didįjį sumanymą. Kai Jis sukaupęs 
dėmesį į bendrą vaizdą, kas rūpinasi tokiais vaikais kaip Mika? 
Vienas vaikas gali atrodyti nereikšmingas ir menkas tarp kelių mi- 
lijardų žmonių, bet Jis galėtų pradėti gelbėdamas juos po vieną. 

Pabaigiu viskį ir jaučiu, kaip jis nudegina man burną. Aš jau 
girtas, bet dar per mažai. 

Namo grįžtu taksi. Sugrabalioju raktus, įsvirduliuoju į vidų, 
paskui laiptais ir vemiu, pasilenkęs virš unitazo. Paskui apsišlakstau 
veidą vandeniu, nenusišluostau, ir jis teka man kaklu ir krūtine. 

Iš veidrodžio į mane spokso išbalęs, kreivai išsišiepęs nepažįsta- 
masis. Jo akyse matau Miką, stovinčią eskalatoriaus apačioje, Dadž 
už spygliuotos vielos tvoros ir po ledu gulintį Luką. 

Rodos, daugiau prisiminimų neišliko. Mano mintyse - vien 
dingę vaikai, skriaudžiami vaikai ir mirę vaikai. Paskandinti vo- 
niose kūdikiai, iki komos supurtyti vos pradėję vaikščioti mažyliai, 
į dujų kameras įkišti, iš žaidimų aikštelių pagrobti ar pagalvėmis 
uždusinti vaikai. Kaip aš galiu smerkti Dievą, kai pats nesugebėjau 
išgelbėti vienos mažos mergaitės?! 


37 


Pastatęs savo sunkvežimį priešais Karališkąjį teisingumo teismą, 
vairuotojas iškrauna iš jo manekenus. Vyrų ir moterų statulos, 
vienos su perukais, kitos plikomis galvomis, sustingusios gipso 
orgijoje. Vairuotojas neša jas po dvi iš karto, užsimetęs ant pečių, 
rankomis prilaikydamas už sėdmenų, kad nenukristų. Matau jį juo- 
kiantis, nes taksi vairuotojai maigo klaksonus, o kontorų darbuo- 
tojai spokso persisvėrę pro langus. 

Sustoju ir žiūriu. Šypsotis malonu. 

Džiaugsmas ilgai netrunka. Man artinantis koridoriumi Reičelė 
Karlail pakelia akis. Toks įspūdis, kad ji mato mane neryškiai ir 
kad jos šypsena nedrąsi - tartum ne iš karto mane pažino. Aukšti 
langai laužia šviesą ir, prieš pasiekdama vestibiulio gilumą, ji visai 
išsisklaido. 

Pasivedu Reičelę į šalį, randu tuščią pasitarimų kambarį, tada pa- 
sodinu ją ir papasakoju, ką išgirdau iš Kirsten, stengdamasis nieko 
nepraleisti. Man priėjus tą vietą, kai Mika vėlai vakare viena ėjo per 
Londoną, ji užmerkia akis ir mėgina mesti tą vaizdą iš galvos. 

— Kur Kirsten dabar? 

— Grumiasi su užkratu. Ateinančios keturiasdešimt aštuonios 
valandos bus lemiamos. 

Reičelės veidą išvagoja susirūpinimo raukšlės. Ji geba atleisti 
labiau negu aš. Įsivaizduoju ją besimeldžiančią už Kirsten ar užde- 

gančią jai žvakutę, nors turėtų koneveikti ją ir mane. Įkvėpiau jai 
viltį, bet kuo viskas baigėsi?! 

Ji kaltina tik save. 

- Jei nebūčiau prašiusi Aleksejaus sumokėti išpirką, visa tai ne- 
būtų įvykę. 

— Būtų. Jis baudė juos už tai, ką padarė Mikai, o ne už kokį nors 
jūsų poelgį. 

— Aš tik norėjau, kad ji grįžtų, - sako ji pašnibždomis. 

- Žinau. 

Žvilgteliu į laikrodį. Mes jau turime būti teisme. Reičelė aki- 
mirką nutyla ir prieš išeidama iš kambario sukaupia jėgas. Kori- 
doriuose ir kitose viešose patalpose žmonių apmažėjo. Kranklys 
lipa laiptais. Edis Baretas stovi trimis laipteliais aukščiau, tad dabar 
jųdviejų akys viename lygyje. Kranklys atrodo kupinas jėgų; Edis 
skeryčiojasi ir piktai bamba - atrodo, lyg valgytų orą. 

Reičelė įsikimba man į ranką, kad neprarastų pusiausvyros. 

— Jeigu Aleksejus gavo pirmąjį išpirkos reikalavimą, kodėl jis 
niekam nieko nesakė? 

— Manau, nenorėjo, kad į šį reikalą įsikištų policija. 

— Taip, bet jis galėjo kai ką pasakyti vėliau, kai Mika negrįžo. 

Atsakymo į šį klausimą nežinau. Manau, jis nenorėjo viešai prisi- 
pažinti padaręs klaidą. Be to, buvo toks pasipūtęs, kad manė įsteng- 
siąs rasti Miką greičiau už policiją. Tikriausiai žinojo, kiek nedaug 
pritrūko, kad ji būtų grįžusi namo, - mažiau negu aštuoniasdešimt 
penkių laiptelių. Tas žinojimas turėjo draskyti jį į gabalus. 

Lordas Konelis verčia visus laukti. Į teismo salę jis įeina dešimt 
minučių po dešimtos, ir visi atsistoja. Tada rūpestingai padeda grai- 
kinio riešutmedžio plaktuką sau iš dešinės, vandens stiklinę iš kairės. 

Kažkur iš apačios ateina Hovardas. Rankose jis laiko Bibliją rau- 
donais kaspinėliais pažymėtais puslapiais. Jo žvilgsnis skausmingas, 
bet tuo pat metu įžūlus. Edis Baretas paspaudžia jam ranką, ir Ho- 
vardas atsako išvargusio žmogaus šypsena. 

Karališkoji advokatė Fiona Hanli tuoj pat pašoka ant kojų. 

- Jūsų Kilnybe, gal aš galiu šiek tiek paspartinti klausimo svars- 
tymą. Savaitgalį išaiškėjus naujoms aplinkybėms, valstybės kaltin- 
tojai neprieštarauja gynybos prašymui ir sutinka, kad byla būtų 
nagrinėjama teismui parankiu artimiausiu metu. 

Kažkas garsiai aikteli. Salėje pasijunta įtampa, akys nukrypsta 
į Hovardą. Man atrodo, kad jis nesupranta, ką pasakė Fiona. Net 
Edis Baretas atrodo apstulbęs. 

— Į mano kabinetą, - sako lordas Konelis ir nulipa nuo pakylos 
it koks kryžiuotis juodu apsiaustu. 

Mūsų ketvertas laukia teisėjo kabineto prieškambaryje. Edis 
Baretas ir Kranklys kuždasi viename kampe. Kranklys net šyp- 
sosi - tam jam reikia pastangų. Fiona Hanli standžiau apsigaubia 
mantija ir vengia mano akių. 

Lordo Konelio padėjėja, didžiakrūtė juodaodė, mums nenusi- 
šypso - jos šypsena skirta tik Jo Kilnybei. Ji dirba pas jį jau penkio- 
lika metų, ir mes visi esame girdėję gandų apie jųdviejų santykius. 

- Jis jus priims dabar, - sako ji rodydama į duris. 

Edis žengteli atgal ir praleidžia panelę Hanli pirmą. Jis vos pas- 
tebimai linkteli ir pamatau į vienuolio tonzūrą panašią jo plikę. 

Priešais teisėjo rašomąjį stalą — tik trys kėdės. Stoviu nugara į 
visas sienas dengiančias knygų lentynas. Lordas Konelis nusiėmė 
peruką. Jo paties plaukai panašaus baltumo kaip perukas, tvar- 
kingai nukirpti virš ausų. Prakalbus jo balsas panašus į susijaudi- 
nusio privilegijuotos mokyklos auklėtinio. 

— Sugaišau keturias dienas rašydamas teismo sprendimą, o jūs 
staiga pranešate tokį dalyką, - jis įsmeigia akis į Eioną. 

- Atsiprašau, Jūsų Kilnybe, apie tai sužinojau vakar vėlai vakare. 

- Ir kam gi šovė į galvą šis genialus sumanymas? 

— Atėjo naujų Žinių... 

— Keliančių abejonių dėl pono Veivelo kaltės? 

Ji dvejoja. 

—- Komplikuojančių padėtį. 

— Tikiuosi, nesakote man viena, o galvoje turite kitką. 

Edis netveria piktdžiuga. Teisėjas piktai į jį dėbteli. 

— O jūs, pone Baretai, savo mintis galite pasilaikyti sau. Jūs jau 
iki gyvo kaulo man įgrisote teismo salėse, todėl jūsų išsišokimų čia 
nepakęsiu. 

Šypsena bemat dingsta iš Edžio veido. 

Lordas Konelis atsistoja, apeina savo kėdę ir pasiremia ranka į 
jos atkaltę. Jo žvilgsnis įsminga į mane. 

- Suprantu, kad neturėčiau minėti jūsų rango, detektyve inspek- 
toriau Ruizai, bet gal jūs galėtumėte man paaiškinti, kas čia vyksta. 

- Policija turi naują liudytoją. 

- Liudytoją ar įtariamąjį? 

— Viena ir kita. 

- Prieš kelias dienas savo parodymuose išsakėte nuomonę, kad 
Mikaela Karlail gali būti gyva. Vis dar taip manote? 

— Ne, Jūsų Kilnybe. 

Jo akys liūdnai sužiba. 

- Ir tas naujas liudytojas privertė jus suabejoti tuo, kas atsitiko? 

- Ji prisipažino pagrobusi Mikaelą Karlail ir paskui nusiuntusi 
laišką, reikalaudama išpirkos. Ji paliudys, kad Mika po trijų dienų 
buvo paleista gyva ir sveika. 

— O kas paskui? 

— Mes manom, kad Mikaela atėjo į „Delfino“ daugiabutį. 

Teisėjas mato, kur aš suku. Jis sugriežia dantimis, tartum norė- 
damas juos sutrinti. 

— Tai absurdiška! 

— Mes būtinai prašysime, kad ponas Veivelas būtų paleistas už 
užstatą, Jūsų Kilnybe, - įsiterpia Edis. 

— O jūs prikąskit liežuvį! 

Pakeliu balsą, kad perrėkčiau juos abu. 

— Hovardas Veivelas yra vaikžudys ir turi likti kalėjime. 

— Paistalai, - niurna Edis. - Jis šlykštus ir keistas, bet kai pasta- 
timas. Mes abu galime būti dėl to dėkingi. 

— Jūs abu galite tylėti, - sako lordas Konelis toks įsiutęs, kad ga- 
lėtų suplėšyti žmogų į gabalus. - Tas, kuris dabar išleis bent garsą, 
bus uždarytas į cypę dėl nepagarbos teismui. 

Jis kreipiasi į mane: 

— Detektyve inspektoriau Ruizai, tikiuosi, paaiškinsite tos vargšės 
mergaitės artimiesiems, kas vyksta. 

- Taip, Jūsų Kilnybe. 

Jis pasisuka į kitus. 

— Aš suteiksiu gynybai teisę pateikti apeliaciją. Be to, pasirū- 
pinsiu, kad ji turėtų visas galimybes išnagrinėti naujas aplinkybes. 
Noriu, kad abi pusės turėtų vienodas sąlygas. Jūs galėsite pateikti 
savo argumentus dėl paleidimo už užstatą, pone Reinorai, bet pri- 
menu jums, kad jūsų klientas buvo nuteistas už žmogžudystę ir kal- 
tumo prezumpcija turi likti... 

- Jūsų Kilnybe, mano klientas sunkiai serga ir jam reikia medikų 
dėmesio, kurio jis negauna kalėjime. Humanitariniai motyvai šiuo 
atveju svarbesni už... 

Lordas Konelis pagrūmoja pirštu. 

— Dabar ne laikas, o čia - ne vieta. Pateiksite savo argumentus 
teisme. 


Likusi teismo posėdžio dalis virsta piktai dėstomų teisinių argu- 
mentų makalyne. Gynyba gauna teisę pateikti apeliaciją; lordas 
Konelis liepia persvarstyti bylą, bet atsisako paleisti Hovardą iš 
kalėjimo - liepia su ginkluota apsauga perkelti į paprastą ligoninę. 

Už teismo salės durų - tikras pragaras. Reporteriai klykia į te- 
lefonus ir mėgina prisibrauti prie Reičelės. Jie šaukia klausimus ir 
patys į juos atsako, tarsi tikėdamiesi jos pritarimo. 

Ji apsivijusi rankomis man aplink juosmenį, krūtimis prisispau- 
dusi man prie nugaros. Jaučiamės patekę į laisvas grumtynes be ka- 
muolio regbyje ir privalą peržengti įskaitinę liniją. Neįtikima, bet 
gelbėtoju tampa Edis Baretas: jis mosuoja savo portfeliu į šalis lyg 
dalgiu ir skina mums kelią. 

— Ko gero, laikas galvoti apie kitą išėjimą, - šaukia jis rodydamas 
į duris su užrašu „Tik teismo pareigūnams“. 

Edis turi milžinišką patirtį išeiti iš teismų pastatų pro rūsius ir 
užpakalines duris. Pro kabinetus ir suėmimo kameras jis vedasi 
mus koridoriais vis giliau į pastatą. Galiausiai išeiname į akmenimis 
grįstą kiemą, kur stovi dar neištuštinti šiukšlių konteineriai, o virš 
galvų ištemptas vielos tinklas, kad negalėtų nutūpti balandžiai. 

Atsidaro elektronika valdomi vartai ir pro juos įvažiuoja greito- 
sios pagalbos automobilis. Ant akmeninių laiptų laukia Hovardas 
ir, susiėmęs galvą, niūriai spokso į savo nudremžtų batų galus. Jam 
iš šonų stovi policininkai ir kalėjimo prižiūrėtojai. 

Edis palenkia galvą ir, prisidengęs delnu, prisidega cigaretę. Iš- 
kvėpti dūmai praplaukia jam prieš akis ir išsisklaido. Jis pasiūlo ci- 
garetę man, ir pajuntu kažką panašaus į norą bičiuliškai ištiesti jam 
ranką - tai kareivių mūšio lauke solidarumas. 

— Tu juk žinai, kad jis ją nužudė. 

- Jis sako kitką. 

— Oką tu manai? 

Edis sukikena. 

- Jeigu tau reikia nuoširdžių prisipažinimų, pasikalbėk su Opra“. 

Netoliese stovinti Reičelė nenuleidžia akių nuo Hovardo. Grei- 
tosios pagalbos medikai atidarė automobilio užpakalines dureles ir 
traukia neštuvus. 

— Ar galiu su juo pasikalbėti? - klausia Reičelė. 


* Baretas turi galvoje Oprah Winfrey (g. 1954), populiarios vienos JAV televizijos pokalbių 
laidos vedėją. 

Edis mano, kad nederėtų. 

— Aš tik noriu paklausti, kaip jo sveikata. 

Edis pasižiūri į mane. Patraukiu pečiais. 

Ji pereina per kiemą. Policininkai pasitraukia į šalį, ir ji atsistoja 
prie neštuvų. Negirdžiu, ką jie sako. Reičelė ištiesia ranką ir uždeda 
jam ant peties. 

Edis pakelia akis į dangaus kvadratą. 

— Ką mėginate padaryti, inspektoriau? 

— Mėginu nusigauti iki tiesos. 

Jis palenkia galvą - pagarbiai, bet nenorėdamas nusileisti. 

- Iš savo patirties žinau, kad beveik visos tiesos yra melai. 

Jo bruožai sušvelnėjo ir jo veidas netikėtai ima atrodyti malonus. 

- Sakėt, kad Mikos pagrobėjai ją paleido. Kada? 

- Trečiadienio vakarą. 

Jis linkteli. 

Tą vakarą prisimenu. Žiūrėjau, kaip Reičelė duoda interviu per 
dešimtos valandos žinias. Todėl jos nebuvo namie, kai Mika nu- 
spaudė skambutį prie lauko durų. Aš dirbau kabinete - skaičiau 
parodymus. Mintyse matau visus ten, kur jie turėjo tuo metu būti. 
Vaizduotėje nukeliu „Delfino“ stogą ir įdedu žmones į namą arba 
iš jo išimu — tartum žaisčiau su lėlių namu. Ponia Svingler, Kirsten, 
Rėjus Merfis... Miką matau lauke, spaudžiančią skambučio myg- 
tuką, bet namie nieko nėra. 

Trūksta vieno dėlionės kibučio. Nusisuku nuo Edžio ir pereinu 
per kiemą prie Hovardo. Greitosios pagalbos medikai diržais pri- 
tvirtino jį prie neštuvų su ratukais ir kelia į automobilį. 

— Ką veikdavai trečiadienio vakarais, Hovardai? 

Jis nieko nesuprasdamas žiūri į mane. 

- Prieš sėsdamas į kalėjimą. Ką veikdavai? 

Jis atsikrenkščia. 

— Eidavau į choro repeticijas. Per septynerius metus nepraleidau 
nė vienos. 

Šią žinią suvokiu ne iš karto - gal po vieno širdies dūžio, o gal 
tarpo tarp dviejų širdies dūžių. Koks aš kvailys! Tiek laiko sugaišau 
ieškodamas Kirsten, o apie kitas galimybes visai nepagalvojau! 

Pasitraukiu nuo jų, išbėgu į gatvę ir švilpdamas stabdau taksi. 
Tuo pat metu šaukiu į mobilųjį - be jokio sąryšio. Visų faktų ne- 
žinau, bet tiek, kiek žinau, užtenka. Žinau, kas atsitiko. 

Visą tą laiką sukau galvą dėl plaukų dažų pėdsakų ant Mikos 
rankšluosčio. Džeris Brantas plaukų nesidažė, o kam Hovardas 
būtų gaišęs laiką tokiai smulkmenai? 

„Už nieką nemoku du kartus“, - sakė Aleksejus. Dabar žinau, ką 
jis turėjo omenyje. Jis neorganizavo Mikos pagrobimo, bet, kaip 
ir Kirsten su Rėjumi Merfiu, pamatė puikią progą. Jis norėjo susi- 
grąžinti dukrą -— vienintelį tobulą savo paties kūrinį, todėl slapčia 
sumokėjo išpirką. Be policijos, be viešumo. Ir kai Mika tą vakarą 
parsirado namo, ją rado Aleksejus. Jis jos laukė. 

Tada jis sukūrė savo slaptą planą. Jo sėkmė priklausė nuo to, ar 
pavyks visus įtikinti, kad Mika negyva. Iš pradžių jis manė galėsiąs 
suversti kaltę pagrobėjams. Jis paims Mikos kraujo ar ją pravimdys, 
pakiš tuos daiktinius įrodymus ir stengsis visiems įteigti, neva pa- 
grobėjai ją nužudė. Deja, jis nežinojo, kas jie. Tada pasitaikė lai- 
mingas atsitiktinumas. Atsirado puikus įtariamasis, alibi neturintis 
lytinis iškrypėlis - Hovardas Veivelas. Apie geresnę progą negalėjai 
nė svajoti. 

O Mika? Jis skubiai ją išgabeno - paslapčia išvežė iš šalies, vei- 
kiausiai savo laivu, pakeitė jos išvaizdą ir vardą. 

Nežinau, kaip Aleksejus įsivaizdavo tolesnius įvykius. Gal pra- 
ėjus daug metų planavo vieną dieną parvežti Miką atgal į Britaniją 
su nauja tapatybe, o gal visada ketino vykti į užsienį gyventi su ja. 

Gal šis sumanymas ir buvo nepriekaištingas, bet jį įgyvendinti 
sutrukdė Džeris Brantas, žlugęs narkomanas, avantiūristas, ma- 
nantis, kad galės vogti vištas iš tos pačios vištidės tiek, kiek pa- 
norės. Iššvaistęs pirmąją išpirką, jis grįžo į Britaniją su planu viską 


406 


Michael Robotham - Amnezija 


pakartoti. Mikos lavonas vis dar nebuvo rastas, o jis tebeturėjo jos 
plaukų ir maudymosi kostiumėlį. Kirsten tuoj pat suprato, kad 
Džeris grįžo į šalį, ir pasikalbėjo su Rėjumi Merfiu. Džerio go- 
dumas ir kvailumas kėlė grėsmę būti demaskuotiems. 

Jie nežinojo, kad jis dar grasino sugriauti didįjį Aleksejaus suma- 
nymą. Visi manė, kad Mika negyva. Antras išpirkos reikalavimas 
sukėlė dėl to abejonių. Aleksejui tikriausiai kilo dar pavojingesnių 
abejonių: ką žino tie žmonės? 

Savo paslaptį išsaugoti jis tegalėjo užčiaupdamas jiems burnas. 
Jis sumokės išpirką, paseks, kur ji keliauja, ir jo žmonės visus iš- 
žudys. Aš daviau jam puikų alibi; jis sekė mane. 

Tos mintys ateina taip greitai, kad nespėju išdėlioti jų tvar- 
kingai, pagal laiko seką, bet kaip ir Mikos draugė tą pirmą rytą prie 
„Delfino“ laukujų durų „žinau, ką žinau. 

Į mano skambutį atsiliepia Naujokas Deivas. 

- Ar radot Aleksejų? 

- Jo motorinė jachta atplaukė į Ostendės uostą Belgijoje sekma- 
dienį vienuoliktą ryto. 

— Kas ja plaukė? 

— Kol kas nežinom. 

Girdžiu, koks šiurkštus mano paties kvėpavimas. 

- Klausyk įdėmiai! Žinau, kad pridariau daug klaidų, bet šįsyk 
neklystu. Turit rasti Aleksejų. Negalit leisti jam pradingti. 

Nutylu. Jis vis dar klausosi. Dabar mus sieja vien Ali. Gal to ir 
gana. 

- Turit patikrinti visų keltų, laivų su oro pagalvėmis ir iš Vaterlo 
stoties išvykstančių Eurostar traukinių keleivių sąrašus. Į lėktuvus 
nekreipkite dėmesio - Aleksejus neskraido. Reikės kratos orderių 
jo namams, kontorai, automobiliams, sandėliams, elingams... Be 
to, reikės trejų pastarųjų metų telefono skambučių išklotinių ir 
banko operacijų sąrašo. 

Deivui ima trūkti kantrybė manęs besiklausant. Jis neturi įga- 

liojimų daryti pusės tų dalykų, o Kambelis ir Meldramas manęs 
neklausys, kad ir ką sakyčiau. 

Atsilošiu ant sėdynės ir spoksau pro taksi langą, tik nieko ne- 
matau. Galvoje verčiu puslapius, išmargintus pastabomis, diagra- 
momis ir skaičiais - praeityje ieškau šios mįslės rakto. 

Kai buvau mokomas detektyvo darbo, po savo sparnu mane 
priglaudė toks Donaldas Kinsela. Jis kelerius metus dirbo slap- 
tose operacijose. Nešiojo ilgus, į uodegą surištus plaukus ir vešlius 
ūsus — aštuntajame dešimtmetyje jie buvo skiriamasis farų ženklas, 
kol grupė Village People pavertė juos visai kitokiu simboliu. 

Jo devizas buvo: „Viskas yra paprasta. Netikėk sąmokslo teori- 
jomis. Išklausyk jas, pasverk tikimybes, o paskui padėk jas į tą patį 
stalčių, kuriame laikai tai, ką perskaitai laikraščių Socialist Worker 
ir Daily Telegraph“ redakcijos skiltyse.“ 

Donaldas manė, kad tiesa - tarp šių dviejų kraštutinumų. Jis 
buvo pragmatikas. Kai Velso princesė Diana žuvo Paryžiuje, jis 
man paskambino. Tuo metu jau buvo išėjęs į pensiją. 

— Po metų apie šį įvykį bus išleista gera dešimtis knygų, - sakė 
jis. - Žmonės kaltins CŽV, MIS““, Palestinos išsivadavimo organi- 
zaciją, mafiją ar kokį snaiperį, pasislėpusį ant užžėlusios kalvelės. 
Atsiras slaptų liudytojų, trūkstamų daiktinių įrodymų, paslaptingų 
transporto priemonių ir padangų pėdsakų, bus pavogtos ataskaitos, 
iškils aikštėn, kad buvo nuodijami žmonės, o kažkas pastojo... 
Guldau galvą, kad jokioje iš tų knygų nerasi vieno dalyko - labiau- 
siai tikėtino atsakymo. Žmonės nori tikėti sąmokslo teorijomis. Jie 
jas praryja ir sako: „Prašyčiau dar.“ Jie nenori galvoti, kad koks ar- 
timas žmogus ar kokia garsenybė mirė žemiška, paprasta, buitine 


* Jungtinėje Karalystėje leidžiamas Socialistų darbininkų partijos laikraštis. 
** Konservatyvios pakraipos Jungtinės Karalystės dienraštis. 
*** Jungtinės Karalystės kontržvalgybos ir saugumo valdyba. 

Donaldas mėgino įtikinti, kad daugelio žmonių gyvenimas yra 
sudėtingas, bet mirtis - ne. Sudėtingi yra žmonės, bet ne jų nusikal- 
timai. Prokurorams ir psichologams rūpi motyvai. Mane domina 
faktai - kaip, kur, ką ir kada, o ne kodėl. Man svarbiausia - kas, tai 
yra nusikaltėlis, žmogus, užpildantis tuščią nuotraukos rėmelį. 

Edis Baretas klysta. Ne visos tiesos yra melas. Nesu toks naivus, 
kad tikėčiau, jog yra priešingai, bet faktais aš bent jau galiu vado- 
vautis. Galiu surašyti juos į ataskaitą. Faktai patikimesni už prisi- 
minimus. 

Taksistas spokso į mane užpakalinio vaizdo veidrodėlyje: pasi- 
rodo, kalbuosi su savimi. 

- Antras beprotystės požymis, - paaiškinu. 

— O koks pirmas? 

— Kai užmuši daugybę žmonių ir suvalgai jų lytinius organus. 

Jis nusijuokia ir paslapčiomis dar kartą žvilgteli į mane. 

Prieš tris valandas sužinojau, kad Mika Karlail gali būti gyva. Prieš 
keturiasdešimt aštuonias valandas Aleksejaus laivas atplaukė į Os- 
tendę. Jis turi prieš mane laiko pranašumą, bet keliaus tik sausuma. 
Gal jis jau nusigavo, kur norėjo. Tik kur? 

Galimas daiktas, į Nyderlandus. Juodu su Reičele ten gyveno, 
Mika gimė Amsterdame. Vis dėlto didesnė tikimybė, kad jis vyksta 
į Rytų Europą - ten turi ryšių ir galbūt net artimųjų. 

Apsidairau po profesoriaus priimamąjį; gera dešimtis žmonių 
kalba telefonais ir spokso į kompiuterių ekranus. Jie visi vėl atsi- 
liepė jo sukviesti - arba metė darbus, arba paprašė laisvadienio. 
Jausmas lyg policijos nuovados kambaryje, į kurį pareigūnai su- 
sirinko tirti sunkaus nusikaltimo: visi kupini jėgų ir ryžto, tvyro 
laukimo nuotaika. 

Rodžeris kalbasi su Ostendės uosto viršininku. Motorinėje 
jachtoje buvo šeši suaugusieji, tarp jų Aleksejus, bet jokio vaiko ne- 
simatė. Dabar laivas prišvartuotas Karališkajame jachtų klube, di- 
džiausioje Ostendės prieplaukoje pačiame miesto centre. Turime 
įgulos narių sąrašą. Margareta ir Džin skambina į vietos viešbučius, 
kiti — į automobilių nuomos firmas, kelionių agentūras bei geležin- 
kelio ir keltų bilietų kasas. Deja, galimybių, matyt, begalė. Galimas 
daiktas, Aleksejus jau dingęs kur nors Europoje. 

Be orderio ar teismo nutarties mes negalime patikrinti jo bankų 

sąskaitų, pašto dėžučių ir telefono išklotinių. Neįmanoma atsekti 
reguliarių pervedimų į užsienį, nors abejoju, ar nustatę pinigų ju- 
dėjimą rastume Miką - Aleksejus per daug gudrus. Jo turtai bus 
paskirstyti po tokias lengvatinio apmokestinimo šalis kaip Kai- 
manų ar Bermudų salos ir Gibraltaras. Ekspertai gali dar dvidešimt 
metų sugaišti sekdami tais popieriniais pėdsakais. 

Žvilgteliu į laikrodį. Sulig kiekviena minute jis tolsta nuo manęs. 

Stveriu apsiaustą ir galvos mostu paraginu Džo. 

- Eime. 

— Kur? 

— Apžiūrėsim vieną namą. 

Nors daug kas mano kitaip, galingiausias skintų gėlių indus- 
trijos žmogus nieko neišmano apie augalų priežiūrą ir net neturi 
šiltnamio. Aplink prašmatnų Aleksejaus namą - ganėtinai kaimie- 
tiški, apaugę kedrais kiemai, užveistas sodas. 

Elektronikos valdomi vartai atviri; mes įvažiuojame į keliuką 
priešais namą gurgždindami padangomis žvirgždą. Namas atrodo 
negyvenamas. Dangaus fone didingai stūkso tamsiomis skalūno 
čerpėmis dengti bokšteliai, tarsi atsukę nugaras į miestą, nes jiems 
mieliau žiūrėti į Hampstedo Viržyną. 

Išlipu iš automobilio ir keldamas galvą bandau aprėpti pastatą 
aukštas po aukšto. 

— Klausyk, mes nedarome nieko neteisėto, tiesa? - klausia Džo. 

— Kol kas. 

— Aš rimtai. 

- Aš irgi. 

Iš lėto eidamas aplink namą stebiuosi saugos priemonėmis. 
Langai su grotomis, ant išorinių sienų — žibintai su judesio juti- 
kliais. Didelės arklidės perdarytos į garažą; jame stovi daugiau kaip 
dešimt audeklu uždengtų automobilių. 

Pastebiu, kad iš šiukšlių deginimo krosnies namo užpakalinėje 
dalyje rūksta dūmai. Tvirtai sudėtas sodininkas su panašiais į ha- 

vajiečių sijoną ūsais mums prisiartinus pakelia akis. Jis vilki tvido 
apsiaustą, kelnių kiškas susikišęs į ilgaaulius gaminius batus. 

— Laba diena. 

Jis nusiima kepurę. 

— Laba diena. 

— Dirbat čia? 

— Taip, pone. 

— Kur visi? 

- Išvyko. Namas parduodamas. Aš tik palaikau tvarką kieme ir 
sode. 

Pastebiu dėžes su lapais ir nupjauta žole. 

— Kuo jūs vardu? 

— Haroldas. 

— Ar esate kada nors matęs namo savininką - poną Kuznetą? 

— Taip, pone. Aš plaudavau jo automobilius. Jis labai priekabiai 
žiūrėjo į mano naudojamą vašką ir blizgiklį - kad nebūtų abrazyvų. 
Kitaip negu daug žmonių, jis žino skirtumą tarp vaško ir blizgiklio. 

— Arjis buvo geras viršininkas? 

— Sakyčiau, geresnis už daugumą. 

— Daugybė žmonių jo bijojo. 

— Taip, bet nesuprantu kodėl. Girdėjote apie jį visokių istorijų, 
ar ne? Kad užmušė brolį, kad rūsyje užkasdavo lavonus ir kitų siau- 
bingų dalykų. Bet aš sakau tik tai, ką pats mačiau. Man jis visada 
buvo geras. 

— Ar esate čia kada nors matęs mažą mergaitę? 

Haroldas pasikaso smakrą. 

— Nepasakyčiau, kad prisiminčiau kokį vaiką. Mažyliui šie 
namai būtų puikūs — tik pasižiūrėkit, kiek erdvės. Mano anūkams 
čia labai patiktų. 

Džo nuklydo į šalį ir užvertęs galvą žiūri į pakraigę, tarsi tikėda- 
masis pamatyti lizdus sukančius balandžius. Jis slenka šonu ir kone 
pargriūva užkliuvęs už purkštuvo galvutės. 

— Kas jūsų bičiuliui — pagiringas? 

— Parkinsono liga. 

Haroldas linkteli. 

— Mano dėdė ja sirgo. 

Jis sušluoja į krūvelę daugiau lapų. 

— Jeigu ketinate pirkti namą, tai su agente prasilenkėte. Ji buvo 
čia anksčiau — aprodė viską policijai. Pamaniau, kad jūs - dar 
vienas faras. 

— Nebe. Ar galėtume apsidairyti namo viduje? 

— Man neleista nieko vestis vidun. 

— Bet raktus turit? 

— Na, žinau, kur jinai juos laiko. 

Išsitraukiu iš kišenės skardinę karamelių, atidengiu ir jam pasiūlau. 

— Klausykit, Haroldai, turiu nedaug laiko. Mes ieškome mažos 
mergaitės. Ji seniai dingo. Man labai reikia pamatyti namo vidų. 
Niekas to nesužinos. 

— Sakot, mažos mergaitės? 

— Taip. 

Čiulpdamas karamelę jis kurį laiką svarsto. Apsisprendęs pa- 
deda grėblį ir nueina nuožulniu šlaitu prie namo. Priešais oranže- 
riją — drėgna kriketo aikštelė. Džo mus pasiveja ir tipena stengda- 
masis nesušlapti batų. 

Pro šonines duris patenkame į nedidelį vestibiulį akmeninėmis 
grindimis ir su patalpa paltams pasikabinti bei batams nusiauti ir 
skėčiams pasidėti. Tikriausiai šalia skalbykla, nes užuodžiu skal- 
biklį ir skystą krakmolą. 

Haroldas atrakina kitas duris, ir mes atsiduriame didelėje vir- 
tuvėje. Jos viduryje stovi suoliukas, visi prietaisai - matinio plieno 
paviršiumi. Pro arką iš virtuvės gali patekti į oranžeriją. Prie pus- 
ryčių stalo joje tilptų mažiausiai dešimt žmonių. 

Džo vėl nuo mūsų nuklydo. Šįsyk jis dairosi po kėdėmis ir stalu, 
apžiūrinėja grindjuosčių kraštą. 

- Ar pastebėjai šiame name kai ką neįprasta? - klausia jis. 

— Ką2 

— Nėra telefono laidų. Jie net neprijungti prie namo. 

— Galjie nutiesti po žeme. 

— Taip, aš irgi taip pamaniau, bet sienose net nematau lizdų. 

Pasisuku į Haroldą. 

— Ar čia yra telefonų? 

Sodininkas nusišypso. 

- Jūsų bičiulis pastabus. Ponas Kuznetas paprastų telefonų ne- 
naudojo. Manau, jais nepasitikėjo. Mes visi turim po tokį, - jis iš- 
traukia iš švarko kišenės mobilųjį. 

— Visi? 

— Taip. Virėjas, vairuotojas, valytojos, net aš. Matyt, savąjį dabar 
turėčiau grąžinti. 

- Ar seniai jį turit? 

— Neseniai. Jis visą laiką versdavo mus keisti numerius. Niekad 
neturėjau vieno numerio ilgiau kaip mėnesį, nes jisai nuolat jį pa- 
keisdavo. 

Aleksejų akivaizdžiai kamavo paranoja, neva jo telefonų klauso- 
masi. Tikriausiai jis nuomojosi šimtus mobiliųjų, išdalydavo juos 
savo darbuotojams, liepdavo jais keistis, atiduodavo jiems net savo 
numerį. Taigi buvo beveik neįmanoma sekti jo skambučių ar, nu- 
stačius kokį konkretų numerį, įrodyti, kad skambino jis, o ne kas 
nors kitas. Telefonų numerių sąrašas turėjo atrodyti kaip loterijos 
rezultatai - visi jie buvo jungiami per vieną sąskaitą. 

Įsitveriu šitos minties pats nesuprasdamas, kodėl ji svarbi. Sa- 
koma, drambliai niekada nepamiršta. Jie nueina atsigerti vandens 
už kelių šimtų kilometrų, o paskui tą vietą prisimena net praėjus 
dvidešimčiai metų. Mano atmintis irgi šiek tiek panaši į jų. Ji neiš- 
saugo tokių dalykų kaip žmonių gimtadieniai, metinės ir dainų žo- 
džiai, bet jei duosite man perskaityti aštuoniasdešimties liudytojų 
parodymus, prisiminsiu net menkiausias smulkmenas. 

O dabar prisimenu štai ką. Iš Aleksejaus buvo pavogtas mobi- 
lusis - jis man apie tai pasakojo priešais Vermvud Skrabso kalė- 
jimą. Telefonas buvo naujo modelio, mat Aleksejui patinka visokie 
įmantrūs prietaisai. 

Staigiai pasisuku ir einu prie durų, Džo stengiasi neatsilikti. Jis 
vejasi mane žvirgždėtu keliuku ir bando nugirsti, ką sakau į mobi- 
lųjį. 

Atsiliepia Naujokas Deivas, bet aš neleidžiu jam prasižioti. 

- Iš Aleksejaus prieš keletą mėnesių buvo pavogtas telefonas. Jis 
sakė, kad pranešė apie įvykį policijai, taigi jis turi būti užfiksuotas. 

Nutylu. Deivas ryšio neišjungė - girdžiu jį barškinant kompiu- 
terio klaviatūrą. Vienintelis kitas garsas, kurį girdžiu — gurgiantys 
mano viduriai. 

Iš keliuko nusuku į rožyną juosiantį marmuro skalda išklotą 
taką. Tolimajame jo gale, už altanos, smiltainio kolona, laikanti 
saulės laikrodį. Jos apačioje pritvirtinta nedidelė lentelė su užrašu: 
„Šeima yra amžiams“ 

Išgirstu mobiliajame Deivo balsą: 

- Jis pranešė apie pavogtą telefoną rugpjūčio 28 dieną. 

— Klausyk įdėmiai! Rask šito numerio išklotines. Pasižiūrėk, ar 
rugpjūčio 14 dieną iš jo buvo skambinta į užsienį. Tai svarbu! 

— Kodėl? 

Deivas neturi vaikų. Jis nesupranta. 

— Todėl, kad tėvas niekada neužmiršta savo vaiko gimtadienio. 

Beržai ir guobos išmarginę kalnagūbrius it angliniu pieštuku da- 
ryti piešiniai, o debesys mėlyno dangaus fone panašūs į išpūstą iš 
burnos baltą garą. Juodas Mitsubishi Gallant šokinėdamas darda 
duobėtu asfaltu, slidinėja plikledžiu, tykančiu ten, kur nepasiekia 
saulė. 

Mūsų vairuotojas eina imtynių su vairu; rodos, jis nepastebi 
gilių griovių abipus kelio. Mums iš paskos važiuoja du tokie pat 
Gallant, ir mes taškome juos purvais. 

Pakraščiai kemsynų, pro kuriuos važiuojame, apsitraukė trapiu 
ledu; šis slenka link balų ir duburių. Jų tepaluotame paviršiuje at- 
sispindi naftos perdirbimo gamykla su bokštu, kurio viršuje lieps- 
noja oranžinė ugnis. 

Vienoje kelio pusėje, už griovio, driekiasi geležinkelio bėgiai. 
Prie jų prigludusi saujelė medinių lūšnų, panašesnių į malkų rie- 
tuves negu į gyvenamuosius namus. Varvekliai kabo nuo stogla- 
takių, prie sienų suverstos purvino sniego krūvos. Vieninteliai 
gyvybės ženklai - iš kaminų kylančios retos dūmų sruogos ir po 
šiukšliadėžes besiknaisiojantys perkarę šunys. 

Asfaltuotas kelias staiga baigiasi, ir mes atsiduriame keliuke, vin- 
giuojančiame tarp nykaus miško medžių. Keliuke matyti padangų 
vėžės. Automobilio važiuota į priekį, bet negrįžta. Kitų keliukų irgi 
nėra. Vadinasi, Aleksejaus automobilis kažkur priekyje. 

Reičelė beveik neištarė žodžio nuo tada, kai atvykome į Maskvą. 
Ji sėdi šalia manęs ant užpakalinės sėdynės nuleidusi rankas prie 
šonų, tarsi kaupdama drąsą prieš kelio duobes. 

Mūsų vairuotojas veikiau panašus į kariūną negu į milicininką. 
Panosėje - kažkas panašaus į pelėsius, o skruostikauliai aštrūs lyg 
išpjaustyti skalpeliu. Šalia jo sėdi majoras Dmitrijus Menšikovas, 
Maskvos milicijos vyresnysis tyrėjas. Majoras pasitiko mus Do- 
modedovo oro uoste ir nuo to laiko be perstojo viską komentuoja, 
tarsi koks mūsų ekskursijos gidas. 

Pastarąsias dvidešimt keturias valandas vaikėmės Aleksejų 
Kuznetą po Vakarų Europą. Atplaukęs į Ostendę, ten pernakvojo, o 
pirmadienio rytą sėdo į traukinį, iš Briuselio važiuojantį į Berlyną. 
Paskui persėdo į traukinį, naktį važiuojantį į Varšuvą, ir antradienį 
paryčiais kirto Lenkijos sieną. 

Ten vos nepametėme jo pėdsako. Jeigu Aleksejus būtų važiavęs 
traukiniu, tiesiausias kelias į Maskvą būtų buvęs per Baltarusijos 
miestus Brestą ir Minską, bet, pasak traukinį Baltarusijoje sustab- 
džiusių pasieniečių, tarp keleivių jo nebuvo. Jis galėjo nusipirkti 
automobilį Varšuvoje, bet Rusijos valdžia nenoriai įsileidžia į šalį 
transporto priemones, tad tenka laukti iki dviejų parų. Aleksejus 
negalėjo sau leisti laukti. Jis dar galėjo pasirinkti autobusą ar sėsti į 
kitą traukinį, važiuojantį per Lietuvą ir Latviją. 

Mano paprašytas, Deivas surado pavogto mobiliojo skambučių 
išklotines. Rugpjūtį Aleksejus dešimtis kartų skambino į užsienį, 
bet 14-ąją, Mikos gimtadienį, jis skambino į vasarnamį į pietvaka- 
rius nuo Maskvos ir kalbėjo ilgiau negu valandą. 

Dmitrijus į mane pasisuka. 

— Vadinasi, jūs nenumanote, kas gyvena tame name? 

Angliškai jis kalba su amerikietišku akcentu. 

— Nieko konkretaus nežinom. 

- Arjūs bent esate tikri, kad ta mergaitė Rusijoje? 

— Ne. 

— Vadinasi, tai tik teorija. 

Jis atsiprašydamas linkteli Reičelei. 

Jis vėl nusuka žvilgsnį į kelią ir prilaiko skrybėlę, kai mes patai- 
kome į dar vieną duobę. Tarp medžių - neįžvelgiama tamsa. 

— Manot, pažinsit, ar ta mergaitė jūsų duktė? 

Reičelė linkteli. 

— Praėjus daugiau negu trejiems metams! Vaikai daug ką užmirš- 
ta. Gal ji ten jaučiasi laiminga. Gal jums reikėtų palikti ją ramybėje. 

Miškas praretėja ir prieš mus atsiveria laukymė, nusėta vienodų 
surenkamųjų namukų, rūdijančių automobilių ir stulpų, tarp kurių 
ištempti elektros kabeliai. Į dangų it pelenų draiskalai pakyla varnos. 

Netrukus pakelėje vėl sumirga medžiai, automobilis čia įslysta į 
provėžas, čia išjų išrėplioja. Pervažiavę tiltą per drumzliną upelį at- 
siduriame prie atvirų skersai kelio pastatytų vartų. Kairėje pasirodo 
ežeras; į tamsius jo vandenis įsirėžusi pakrypusi laikina prieplauka. 
Iš abiejų jos pusių pririšta padangų, įstrigusių storėjančiame lede. 

Naktį ant ką tik susidariusios ledo plutos iškrito sniegas, bet 
jo danga tokia plona, kad matyti tamsus, tirštas it kraujas ežero 
vanduo po juo. Mane nukrečia drebulys: vaizduotėje pamatau 
Luko veidą, prisispaudusį prie ledo iš apačios. 

Uosių užstojamas namas stūkso žvirgždu dengto keliuko gale. 
Diduma langų uždaryti langinėmis; grįstame rožyno viduryje ap- 
versti sudėti lauko staliukai ir kėdės. 

Privažiavimo keliukas baigiasi dideliu stačiakampiu kiemu. Prie 
arklidžių durų stovi purvais aptaškytas sidabrinis mersedesas. Vai- 
ruotojo durelės atviros. Aleksejus sėdi ant žemės, atsirėmęs į ratą. 
Dulksna sėda ant jo apsiausto pečių ir plaukų. Jo veidas baltutėlis, 
tik kaktoje apskrita juoda skylutė. Jis atrodo nustebęs, tarsi būtų 
paslydęs ant ledo, pargriuvęs ir dabar kauptųsi prieš stodamasis. 

Juodi Gallant sustoja kiemo pradžioje. Atsidaro jų durelės, virš 
variklių gaubtų nutaikomi pistoletai. 

Pro lauko duris išeina vyras, ant rankos linkmens pasidėjęs šau- 

tuvą. Jis jaunesnis už Aleksejų, bet tokia pat siaura nosimi ir aukšta 
kakta. Storo audeklo kelnės sukištos į suvarstomus batus, iš paka- 
bintos ant diržo makšties kyšo peilis. 

Apeinu automobilį ir pasuku prie jo. Jis pakelia šautuvą ir pasi- 
deda buožę ant peties it koks mažametis kareivis. 

— Labas, Saša. 

Jis linkteli, bet nieko neatsako. Žvilgteli į Aleksejų ir nuleis- 
damas vokus parodo šiek tiek besigailintis to, kas įvyko. 

- Visi mano, kad tavęs nėra tarp gyvųjų. 

— Mynė senasis Saša. Čia jo nerąsit. 

Angliškai jis kalba kaip ką tik pramokęs. Kitaip negu Aleksejus, 
Saša niekada nė nebandė slėpti rusiško akcento ar savo šaknų. 

Reičelė išlipa iš automobilio. Visą tą laiką ji neatplėšė akių nuo 
Aleksejaus — tartum būtų įsivaizdavusi, kad jis nusišluostys nuo 
kaktos kraują ir, užtektinai pailsėjęs, atsistos. 

Dulksna virto šlapdriba. 

— Gal norėtum papasakoti man, kas atsitiko? 

Saša nudelbia akis. 

- Jys per toli nuėjo. Jam nereikėjo čia grižti. Jys išplėšė ją iš vienų 
namų, o dabar norėjo dar karta ja pasigrobti. Jys pridarė per daug 
rupesčiu. 

Tarpduryje jam už nugaros pasirodo moteris. Prie jos prisispau- 
dusi mergaitė. 

- Čią mano žmona Jelena, - sako Saša. 

Moteris apglėbusi mergaitę per pečius stengiasi, kad ji nepama- 
tytų Aleksejaus lavono. 

— Mes gerai ja rupinomės. Jai niekada nieko netruko. - Saša 
ieško žodžių. - Ji buvo lig duktė... 

Reičelės ranka pašoka prie burnos, tarsi mėgintų sulaikyti iš- 
kvepiamą orą. Man pro šoną ji artinasi prie trijulės. 

Mika vilki raitelio kelnėmis ir švarku. Plaukai supinti į kasą, ir ši 
guli jai ant peties. Jelena — su tokia pat kasa. 

Priėjusi arčiau Reičelė puola ant kelių. Jos batų galai beveik ne- 
pajudina apledėjusio žvirgždo. 

Mika rusiškai kažką sako Jelenai. 

— Pereik prie anglu kalbos, - sako Saša. - Grižti namo. 

— Bet mano namai čia. 

Jis švelniai jai nusišypso. 

— Nebe. Tū juk anglė. 

— Ne! -ji piktai papurto galvą ir ima verkti. 

— Paklausik manęs, - Saša atremia šautuvą į namo sieną ir at- 
situpia priešais ją. - Neviark. Aš mokiau tave buti stipria. Prisy- 
meni, kaip praeita žiema mes ėjom į poledyne žukle? Kaip šalta 
tada būvo? Tū nė karto nesiskundei. 

Mika apsiveja jį rankomis ir ima raudoti, įsikniaubusi jam į kaklą. 

Reičelė stebėjo šią sceną su jauduliu, sumišusiu su viltimi. 

— Aš tavęs ilgėjausi, Mika, - giliai įkvėpusi sako ji. 

Mika pakelia akis ir delnu nubraukia nuo skruosto ašarą. 

— Kaip ilgai tavęs laukiau! Niekur nesikėliau iš namų - tikėjau- 
si, kad man pavyks tave rasti. Išsaugojau tavo kambarį su visais 
žaislais. 

— Aš mokujjoti! - praneša Mika. 

— Tikrai?! 

- Ir moku čiuožti. Aš nebebijau išeiti iš namų. 

— Matau. Kokia didelė tu užaugai! Galiu lažintis, kad pasiektum 
viršutinę virtuvės spintelę, tą, kur prie lango. 

— Kur tu laikai gardumynus. 

— Neužmiršai... 

Reičelei žvilga akys. Ji ištiesia delną. Mika nedrąsiai į jį pasižiūri 
ir pati ištiesia ranką. Reičelė prisitraukia dukrą ir uosto jos plaukus. 

— Man viskas gerai, - sako Mika. - Tau nėra ko verkti. 

— Žinau. 

Reičelė pasižiūri į mane, paskui į Sašą. Šis tranko kumščiu sau 
į krūtinę - matyt, paspringo seilėmis. Apspitę Aleksejaus lavoną 

jauni rusų milicininkai čiupinėja rankų darbo marškinių apykaklę 
ir švelnų kašmyrinį apsiaustą. Dmitrijus nusegė Aleksejaus laikrodį 
ir lygina su savuoju. 

Verpetuodamas, sūkuriuodamas krinta sniegas, nudažydamas 
pilkumą juodai ir baltai. 


Kita šalis. Kita motina ir kitas vaikas. 

Dadž sėdi ratukuose, aš stoviu šalia. Tyla, kokia kitiems būna 
nejauki, manęs nė kiek netrikdo. Apsigaubusi balta skara, kurią 
laiko suėmusi sugrubusiomis rankomis, motina it koks senutėlis 
piktas plėšrusis paukštis nejudėdama spokso pro langą. 

Ant stalų už mūsų dėliojamos gėlės - prieglaudos gyventojos 
mokomos komponuoti puokštes. Žilos ir melsvai dažytos galvos 
niurna, viena su kita čiauška ir ulba - senutės rūšiuoja žalumynus 
ir margaspalvius žiedus. 

Parodau Dadž pirmą laikraščio puslapį. Jame - Mikos ir Rei- 
čelės nuotrauka. Jiedvi apsikabinusios prieš kameras Hitrou oro 
uosto atvykimo salėje. Fone galima įžiūrėti ir mane, stumiantį ve- 
žimėlį su bagažu. Ant viršutinio lagamino - rankomis dažyta mat- 
rioška. 

Džo irgi pateko į kadrą. Šalia jo stovi Ali, atsirėmusi jam į petį. Ji 
laiko plakatą su užrašu: „Sveika sugrįžusi namo, Mika!“ 

- Ar prisimeni tą dingusią mergaitę, Dadž, - tą, kurios ieškojau 
visus tuos metus? Tai štai - aš ją radau. Parvežiau namo. 

Dadž akimirką didžiuodamasi žiūri į mane ir prakiša ilgus savo 
pirštus pro manuosius. Tada suvokiu, kad ji nesupranta. Jai atrodo, 
kad kalbėjau apie visai ką kitką. 

- Žiūrėk, kad Lukas neišeitų į lauką be šaliko. 

— Gerai. 

— Ojeigu važinėsis dviračiu, žiūrėk, kad susikištų kelnių klešnes 
į kojines, nes dar išpurvins. 

Linkteliu. Ji paleidžia mano delną ir nuo kelių nubraukia ne- 
samą trupinį. 

Nuo šiol lankysiu ją dažniau — ne vien savaitgaliais, bet dar ir 
vakarais. Žinau: ji dažniausiai užmiršta, kad aš pas ją. Ji stengiasi 
prisiminti, bet neleidžia sveikata ir nykstančios jėgos. 

Vilavud Lodžo senelių prieglauda brangi, tad mano santaupos 
baigia ištirpti. Net svarsčiau, ar nepasilikus saujelės deimantų, ar 
nedavus jų kaip kompensaciją Ali, bet tuoj pat mečiau tą mintį iš 
galvos. Ali, žinoma, nebūtų jų paėmusi, ir aš suprantu kodėl: jie 
aptaškyti krauju. 

Aleksejaus namų Hampstede sodininkas Haroldas rado brang- 
akmenius ir su dėkingumu paėmė premiją. Žurnalistai jį net nufo- 
tografavo, atsirėmusį į saulės laikrodžio koloną ir rodantį, kur rado 
keturis aksominius kapšelius. 

Dadž pakreipia galvą ir klausosi: muzikos kambaryje kažkas 
skambina pianinu. Kieme vyksta sportinio ėjimo treniruotė - į 
šalis maskatuoja daugybė rankų, krypuoja daugybė užpakalių. Ins- 
truktorė stabteli ir per petį pasižiūri, ar niekas neatsiliko. 

— Matau visus dingusius vaikus, - šnabžda Dadž. - Turi juos 
rasti. 

- Visų jų nesugrąžinsiu. 

— Tu nemėginai. 

Dabar ji žiūri į mane - pažino. 

Deja, neabejoju, kad ši akimirka netruks baigtis. Padvelks vė- 
jelis, ir jos mintys išsilakstys kaip pienės pūkas. 

Netikiu likimu, lemtimi ar karma. Nemanau, kad viskas nu- 
tinka dėl kokios nors priežasties ir kad per savo gyvenimą žmogus 
patiria tiek pat sėkmių, kiek nesėkmių. Kvapą gniaužia visatą val- 
dantys dėsniai ir tvarka: saulėtekiai ir saulėlydžiai, metų laikų kaita, 
žvaigždžių išsidėstymas. Jeigu visi tie dalykai nebūtų tokie tikri ir 
patikimi, dangus nugriūtų mums ant galvos. Visuomenė irgi turi 
savus dėsnius. Mano pareiga buvo rūpintis, kad niekas jų nepa- 

žeistų. Suprantu: ši gyvenimo filosofija skurdoka, bet kol kas man 
jos pakako. 

Pabučiuoju Dadž į kaktą, pasiimu apsiaustą ir einu kieta, lygia 
prieglaudos koridoriaus danga prie išėjimo. Iš kišenės išsitraukiu 
mobilųjį ir atidarau dangtelį. Į atmintį aš įvedęs Kler ir Maiklo nu- 
merius. Yra dalykų, kurių niekada nepamiršti. 

Nuspaudžiu sušilusio nuo mano kūno aparatuko mygtukus ir 
klausausi pypsėjimo. Mano gyvenime būta daug prarastų vaikų. 
Gal man nepavyks visų jų grąžinti, bet pamėginti turiu. 

— Tu buv, 
jantis Tem . 
Mažiau kaip už pusantro kilometro 
buvo pastebėtas laivas, panašus 
į plaukiojančią skerdyklą. 

Kas atsitiko? 

